
TRACTATUS  I. 

DE  VERBO  INCARNATO. 

PRAENOTANDA. 

1 .  Cum  per  Adamum  peccatum  in  mundum  intrasset  et  per  peccatum 
mors  animae  et  corporis,  Deus,  misertus  generis  humani,  ipsum  Filium 
suum  misit  in  mundum,  ut  homo  fieret  et  per  passionem  et  mortem 
suam  homines  Deo  reconciliaret  (Rom  5,  8  sqq).  Est  hoc  «magnum 
pietatis  sacramentum»  (1  Tim  3,  16),  quod  «sic  Deus  dilexit  mundum, 
ut  Filium  suum  unigenitum  daret»  pro  salute  mundi  (Io  3,  16).  Est 
admirandum  sapientiae  et  potentiae  divinae  mysterium,  quod  «nemo 
principum  huius  saeculi  cognovit»  (1  Cor  2,  8).  Quia  mysterium  est, 
perspici  non  potest;  quia  revelatum  est,  credendum  et,  quantum  ferunt 
vires  humanae,  ex  fontibus  revelationis  elucidandum  est. 

2.  Communissimum  nomen,  quo  hoc  mysterium  appellatur,  est  in- 
car?iatio,  adpxcoatg  vel  ivadpxcoatg  secundum  illud  Ioan.  I,  14:  c0  loyoc, 
aapq  iyivezo.  «Caro»  hic  significat  humanam  naturam  ut  infirmam, 
passibilem ,  mortalem,  poenis  peccati  obnoxiam.  Aliud  nomen  est 
ivavDpcoTTTjatq,  cui  latine  respondet  «inhumanatio» ,  germanice  vero 
Menschwerdung.  Inter  alia  nomina,  quae  apud  Patres  leguntur,  praeci- 
puum  est  otxovopta,  quod  aut  significat  incarnationem  generatim  sump- 
tam  aut  ea,  quae  pertinent  ad  humanitatem  Christi,  prout  haec  di- 
stinguntur  a  &eoXoyia  seu  doctrina  de  divinitate. 

3.  Divisio  tractatus  sua  sponte  se  offert,  quia  agendum  est  de 
Redemptore  et  de  redemptione.  Prior  pars  vocari  solet  christologia, 
altera  autem  soteriologia,  quia  Christus  est  acotfp,  Redemptor  noster. 
In  parte  christologica  quaeritur  imprimis  de  persona  divina,  quae 
assumpsit  naturam  humanam,  dein  de  natura  humana,  quae  assumpta 
est,  tertio  de  unione  humanae  naturae  cum  persona  divina.  Quid  sit 
natura,  hypostasis,  persona,  dictum  est  in  tractatu  de  Deo  Trino  (II  n.  204). 
Sicut  in  Deo  est  una  natura  sed  tres  personae,  ita  in  Christo  sunt 
duae  naturae  sed  una  persona.  In  Deo  non  est  aliud  et  aliud  sed 
alius  et  alius;  in  Christo  non  est  alius  et  alius  sed  aliud  et  aliud.  In 
Deo  sunt  tres,  qui  habent  unam  naturam,  Christus  est  unus,  qui  habet 
duas  naturas. 

2  Tract.  I.    De  Verbo  incarnato.    Pars  I.    Christologia. 

PARS  I. 
CHRISTOLOGIA. 

CAPUT  I. 

DE  PERSONAE  DIVINAE  ET  NATURAE  HUMANAE 
IN  CHRISTO  UNIONE. 

Cf.  S.  Thomas,  Contra  gent.  4,  I  — 10;  Suarez,  De  incarnatione ;  Petavius,  De  incar- 
natione ;  Prud.  Maranus,  De  divinitate  Domini  nostri  Iesu  Christi,  nova  ed.  Wirceburg. 
1859;  Franzelin,  De  Verbo  incarnato ;  F.  Stentrup,  De  Verbo  incarnato;  Laur.  fanssens, 
De  Deo-Homine,  Friburgi  1901  — 1902;  /.  Muncunill,  De  Verbi  divini  incarnatione, 
Matriti  1905;  /.  Bade,  Christotheologie  *,  Paderborn  1870;  S.  Souben,  Le  Verbe  in- 
carne2,  Paris  1902;  L.  Labauche,  Lecons  de  theologie  dogmatique  I,  Paris  191 1,  177  sqq; 
A.  Cellini,  II  valore  del  titolo  «Figlio  di  Dio»,  Roma  1907;  M.  Lepin,  Jesus  Messie 
•  .  et  Fils  de  Dieu2,  Paris   1905. 

Prop.   I.     Iesus  Christus  est  verus  Deus. 

4.  St&.t*  quaest.  Probavimus  Iesum  Christum  esse  legatum  Dei 
(I,  n.  126  sqq);  Hic  addimus  eum  non  esse  solum  hominem  sed  verum 
Deum.  Non  utique  humana  eius  natura  est  divina  natura,  quod  est 
absurdum ;  sed  secunda  persona  SS.  Trinitatis  humanam  naturam 
Iesu  ita  sibi  propriam  fecit  seu  eam  ita  assumpsit,  ut  hic  homo  Iesus 
sit  simul  verus  Deus,  non  sensu  aliquo  improprio  et  translato,  sed  sensu 
proprio. 

Id  iam  temporibus  S.  Ioannis  apostoli  negabant  Cerinthus  et 
ebionilae,  saeculo  II  iheodotiani,  saeculo  III  Paulus  Samosatenus,  postea 
sabelliani  et  photiniani,  qui  omnes  docebant  Christum,  antequam  homo 
esset,  non  exstitisse,  sed  hunc  hominem  Iesum  a  Deo  adoptatum  esse 
speciali  modo  et  sic  factum  esse  Christum.  et  Filium  Dei.  Ariani  et 
eunontiani  concedebant  Filium  Dci  fuisse  ante  incarnationem,  attamen 
volebant  eum  solum  esse  primam  et  supremam  creaturam,  et  per  eum 
omnia  alia  creata  esse.  Saeculo  XVI  sociniani,  nostra  aetate  rationa- 
listae  negant  Christum  esse  Deum. 

Quae  sit  modernistarum  opinio,  satis  patet  ex  damnatis  propo- 
sitionibus  decreti  «Lamentabili»  27:  «Divinitas  Iesu  Christi  ex  evangeliis 
non  probatur,  sed  est  dogma,  quod  conscientia  christiana  e  notione 
Messiae  deduxit» ;  29 :  «Concedere  licet  Christum,  quem  exhibet  historia, 
multo  inferiorem  esse  Christo,  qui  est  obiectum  fidei» ;  30:  «In  omnibus 
textibus  evangelicis  nomen  Filius  Dei  aequivalet  tantum  nomini  Messias, 
minime  vero  signiflcat  Christum  esse  verum  et  naturalem  Dei  Filium»  ; 
31:  «Doctrina  de  Christo,  quam  tradunt  Paulus,  Ioannes  et  concilia 
nicaenum,  ephesinum,  chalcedonense,  non  est  ea,  quam  Iesus  docuit, 
sed  quam  de  Iesu  concepit  conscientia  christiana»  (Denz.  n.  2027 
2029  sqq ;  cf.   2076). 

5.     Arg.  I.     Ex  S.  Scriptura. 

Christus  seipsum  et  apostoli  Christum  vocant  Filium  Dei  et  tribuunt 
ipsi  proprietates  divinas  sensu  proprio  consubstantialitatis  cum  Patre. 
Atqui  praecipue  Christus  ipse,  tum  apostoli  quoque  ut  legati  Dei  in- 
fallibiles  in  hac  re  non  errarunt.  Ergo  Christus  est  Filius  Dei  Patri 
consubstantialis. 

Argumentum  hoc  modo  positum  non  est  dogmaticum  tantum  sed 
etiam  apologeticum,  quia  minor  probata  est  in  tractatu  apologetico 
(I,  128  sqq  138  sqq  188  sqq),  maior  autem,  etiam  abstractione  facta 
ab  inspiratione  Scripturae,  historice  probari  potest. 

a)  In  evangeliis  synopticis  Christus  sibi  adscribit  attributa^  divina. 
Nam  se  exhibet  ut  «Dominum»,  maiorem  omnibus  prophetis  et  legis- 
latoribus  VeterisTestamenti.  Prophetae  dicebant :  «Haec  dicit  Dominus»; 
Christus  autem,  proponens  praecepta  sua,  ait:  «Ego  autem  dico  vobis». 
Iis,  qui  praecepta  haec  non  observabunt,  minatur:  Multi  mihi  dicent: 
«Domine,  Domine!»  sed  iis  respondebo :  «Quid  vocatis  me  Domine, 
Domine,  et  non  facitis,  quae  dico?  Discedite  a  me,  qui  operamini 
iniquitatem»  (Mt  7,  21  sqq.  Lc  6,  46).  Ad  iudicium  «videbunt  Filium 
hominis  venientem  in  nubibus  caeli  cum  virtute  multa  et  maiestate; 
et  mittet  angelos  suos  cum  tuba  et  voce  magna,  et  congregabunt 
electos  eius  a  quattuor  ventis»  (Mt  24,  30  sq.  Mc  13,  26  sq.  Lc  21,  27). 
Atqui  venire  in  nubibus  caeli,  angelos  habere  ministros,  regem  esse 
electorum  est  solius  Dei.  Se  esse  regem  regni  caelorum  Christus  diserte 
docet  (Mt  25,  31  34). 

Christus  postulat  sibi  ab  hominibus  eum  afTectum,  ut  ipsum  plus 
ament  quam  patrem  et  matrem  et  vitam  suam  (Mt  10,  37.  Lc  14,  26), 
et  promittit  iis,  qui  propter  ipsum  reliquerint  omnia,  vitam  aeternam 
(Mt  19,  29).  Propter  ipsum  tolerandae  sunt  persecutiones  (Mt  5,  11), 
propter  ipsum  portanda  est  crux,  ad  ipsum  vita  et  mors  referenda 
(Mt  10,  38  sq;  16,  24  sqq).  Atqui  talia  postulare  et  talia  promittere 
non  potest  is,  qui  creatura  tantum  est. 

Christus  solus  novit  Patrem  eo  modo,  quo  solus  Pater  novit  Filium. 
«Nemo  novit  Filium  nisi  Pater,  neque  Patrem  quis  novit  nisi  Filius» 
(Mt  II,  27.  Lc  10,  22).  Christo  oboedit  totus  mundus  materialis,  mare 
et  ventus  (Mc  4,  40)  et  omnes  vires  naturae,  ut  possit  pro  arbitrio 
patraremiracula(Mtc.  8  et9.  Mcc.  5.  Lc  c.5);  daemones  ipsisubiecti  sunt 
(Mc  1,  23  sqq ;  5,  1  sqq).  Potestatem  patrandi  miracula  dat,  quibus- 
cumque  vult  (Mt  10,  1.  Mc  3,  15.  Lc  9,  1).  Etiam  de  regno  caelorum 
disponit  potestate  absoluta  (Lc  22,  29;  23,  43).  Promittit  se  etiam  post 
reditum  ad  Patrem  mansurum  cum  discipulis  et  illis  adfuturum  in 
omnibus  difficultatibus  (Mt  18,  20;  28,20.  Lc2i,  14  sq).  Immo  Spiritum 
Sanctum  ipse  mittit  (Lc  24,  49).    Haec  non  potest,  nisi  qui  est  Deus. 

Christus  se  vocat  Filium  Dei  sensu  proprio,  distinguens  se  ab 
omnibus,  qui  sunt  filii  Dei  sensu  analogo  (Mt  21,  37.  Mc  12,  6. 
Lc  20,   13).     Neque  umquam  dicit:  Pater  noster  caelestis,  sed  semper 

dicit:  Pater  meus,  Pater  vester,  quia  omnino  alia  est  ratio  huius 
paternitatis  respectu  Iesu  et  respectu  aliorum  hominum.  E  converso 
Pater  caelestis  ei  testimonium  exhibet,  quod  est  filius  suus  dilectus, 
o  olog  fxoo  o  dyanrjTOQ,  in  quo  sibi  complacet  (Mt  3,  17;  17,  5.  Mc  I,  11 ; 
9,  6.  Lc  3,  22;  9,  35).  Cum  Christus  iam  antea  se  clare  manifestasset 
ut  Messiam  (e.  g.  Mt  II,  2  sqq.  Lc  7,  18  sqq),  et  cum  nemo  esse 
posset  discipulus  Christi,  quin  eum  Messiam  agnosceret,  Iesus  postea 
interrogat  apostolos:  «Vos  quem  me  esse  dicitis?  Respondens  Petrus, 
ait  ei:  Tu  es  Christus  (o  XptazoQ).  Et  comminatus  est  iis,  ne  cui  di- 
cerent  de  illo»  (Mc  8,  29  sq).  Haec  intellegi  vix  et  ne  vix  quidem 
possunt,  si  confessione  Petri  nihil  ediceretur,  nisi  Iesum  esse  legatum 
divinum,  etiam  maxime  insignem;  nam  rem  iam  prius  tam  clare 
enuntiatam  et  ab  apostolis  agnitam  opus  non  erat  tam  sollemni  modo 
ex  apostolis  tum  demum  elicere.  Ergo  Iesus  ab  apostolis  plus  voluit 
audire  quam  nudam  confessionem  messianitatis  suae.  Sed  quid?  Re- 
spondet  Matthaeus,  narrans  non  pauca  tantum  illa  verba  dicta  esse. 
«Respondens  Simon  Petrus,  dixit:  Tu  es  Christus,  Filius  Dei  vivi» 
(Mt  16,  16).  Ergo  Iesus  non  solum  est  Messias  sed  etiam  Filius  Dei 
vivi.  Haec  verba  de  filiatione  consubstantiali  intellexit  traditio  catholica 
inde  a  primis  saeculis,  incipiendo  a  5.  Iustino  (Dial.  cum  Tryph.  100). 
Ita  Hilarius,  Chrysostomus,  Hieronymus,  Cyrillus  Alex.,  alii  omnes 
qui  vel  in  commentariis ,  vel  in  sermonibus  vel  in  epistulis  vel  in 
tractando  dogmate  SS.  Trinitatis  huius  loci  meminerunt  (quaedam 
habes  in  Breviario  romano,  ut  die  22  Febr.  in  3  nocturno,  die  29  Iunii 
in  3  nocturno);  ita  posteriores  ut  6*.  Thornas,  Caietanus,  Maldonatus, 
Knabenbauer,  catholici  exegetae  vix  non  omnes.  Et  merito  quidem. 
Nam  etsi  alii  iam  vocaverant  Iesum  Filium  Dei,  nequaquam  censendi 
sunt  eam  notitiam  habuisse,  quam  Petrus  verbis  suis  expressit.  Hanc 
Petri  notitiam  Christus  dicit  referendam  esse  ad  specialem  revelationem 
divinam :  «Beatus  es,  Simon  Bariona,  quia  caro  et  sanguis  non  revelavit 
tibi  sed  Pater  meus,  qui  in  caelis  est»  (Mt  16,  17).  Pater  meus  de 
me  ut  Filio  suo  (quem  soius  Pater  novit)  dedit  tibi  revelationem,  ob 
quam  praedicandus  es  beatus  et  singulari  honore  dignus.  Ideo  «et 
ego  dico  tibi,  quia  tu  es  Petrus,  et  super  hanc  petram  aedificabo 
ecclesiam  meam  .  .  .  et  tibi  dabo  claves  regni  caelorum»  (Mt  16,  18  sq). 
Hic  igitur  rursus  Christus  manifestat  divinitatem  suam  dicendo  se  esse 
Filium  Dei  ea  ratione,  quae  sola  revelatione  Patris  caelestis  cognosci 
possit,  tum  vocando  ecclesiam  suam  ecclesiam  et  constituendo  Petrum 
fundamentum,  super  quod  aedificaturus  sit  ecclesiam  suam,  et  dando 
ei  claves  regni  caelorum.  Addit  dein :  «Filius  hominis  venturus  est 
in  gloria  Patris  sui  cum  angelis  suis,  et  tunc  reddet  unicuique  secundum 
opera  eius»  (Mt  16,  27).  Hanc  eandern  professionem  divinitatis  suae 
repetit  postea  coram  principe  sacerdotum,  et  pro  ea  tamquam  blas- 
phemus  ad  mortem  condemnatus  est  (Mt  26,  63  sqq).  In  eodem  ordine 
se  ponit  cum  Patre  et  Spiritu  Sancto,  dicens:   «Docete  omnes  gentes, 

baptizantes  eos  in  nomine  Patris  et  Filii  et  Spiritus  Sancti»  (Mt  28,  19). 
Cf.Z.  Murillo ,  Jesucristo  y  la  iglesia  romana  II,  2,  Madrid  1898, 
229  sqq. 

b)  In  evangelio  Ioannis  Christus  tam  claris  verbis  testatur  divini- 
tatem  suam,  ut  iudaei  dicant:  «Tu,  homo  cum  sis,  facis  teipsum  Deum» 
(I0>  33)-  Dixerat  autem:  «Ego  et  Pater  unum  sumus»  (10,  30).  Qui 
Iesum  videt,  videt  Patrem  (12,  45),  quia  ipse  in  Patre  et  Pater  in  eo 
est  (14,  7  sqq).  Opera,  quae  Pater  facit,  Christus  simul  cum  Patre 
facit,  et  sic  aequalis  est  Deo  (5,  17  sqq),  ipse  cum  Patre  et  Spiritu 
Sancto  in  animis  iustorum  habitat  (14,  23),  ipse  apud  Patrem  habuit 
claritatem,  antequam  mundus  esset  (17,  5)>  ipse  mittit  Spiritum  Sanctum 
(16,  7),  brevi,  omnia,  quaecumque  habet  Pater,  et  ipse  habet  (16,  15), 
Beati,  qui  non  videntes  et  tamen  credentes  cum  apostolo  Thoma  ei 
dicunt:   «Dominus  meus  et  Deus  meus»   (20,  28 sq). 

Quibus  addendum  est  testimonium  ipsius  evangelistae,  qui  Filium 
vocat  Verbum,  et  de  Verbo  ait:  «In  principio  erat  Verbum,  et  Verbum 
erat  apud  Deum,  et  Deus  erat  Verbum  (#soq  rjv  6  Xoyoc).  .  .  .  Et 
Verbum  caro  factum  est,  et  habitavit  in  nobis,  et  vidimus  gloriam  eius, 
gloriam  quasi  unigeniti  a  Patre,  plenum  gratiae  et  veritatis»  (1,  1  14). 
Cf.  I  Io  I,  I  sqq;   2,  19  21  sq;  4,  3  15. 

c)  In  epistulis  S.  Pauli  divinitas  Christi  non  minore  claritate 
effertur.  Ex  patribus  israelitis  «est  Christus  secundum  carnem,  qui 
est  super  omnia  Deus  benedictus  in  saecula»  (Rom  9,  5.     Graece:  h£ 

COV    6    XptOTOQ    T()    XaTO.    odpxa,    O    d)V    im    TtdvTCOV    &SOQ    sdXoffjTOQ    StQ   TOUQ 

atcovaQ).  Iesus  Christus  est  magnus  Deus  et  salvator  noster;  nam  ex- 
spectamus  sntcpdvstav  tyjq  docjrjQ  tou  psydlou  tisou  xa\  ocoTrjpoQ  fyucbv 
Iyjoou  XptoTou  (Tit  2,  13).  Ipse  est,  qui  duxit  israelitas  per  desertum, 
a  quo  acceperunt  aquam  e  petra,  quem  tentaverunt  sua  diffidentia 
(1  Cor  10,  4  9).  Hic  fuit  Iahve;  et  sicut  Iahve  in  Vetere  Testamento,  ita 
Christus  in  Novo  vocari  solet  6  xuptoQ.  «Unus  Dominus  Iesus  Christus, 
per  quem  omnia»  (1  Cor  8,  6).  «Qui  cum  in  forma  Dei  esset,  non 
rapinam  arbitratus  est  esse  se  aequalem  Deo»  (Phil  2,  6).  «In  ipso 
condita  sunt  universa  in  caelis  et  in  terra,  visibilia  et  invisibilia  .  .  . 
omnia  per  ipsum  et  in  ipso  (dt  auwu  xa\  siq  auTov)  creata  sunt.  Et 
ipse  est  ante  omnes,  et  omnia  in  ipso  constant»  (Col  I,  16  sq).  «In 
ipso  inhabitat  omnis  plenitudo  divinitatis  corporaliter»  (Col  2,  9).  Deus 
locutus  est  nobis  in  Filio  suo,  «qui  cum  sit  splendor  gloriae  et  figura 
substantiae  eius,  portansque  omnia  verbo  virtutis  suae,  purgationem 
peccatorum  faciens,  sedet  ad  dexteram  maiestatis  in  excelsis».  Cui 
Pater  dixit:  «Filius  meus  es  tu,  ego  hodie  genui  te.  .  .  .  Et:  Tu  in 
principio,  Domine,  terram  fundasti,  et  opera  manuum  tuarum  sunt 
caeli»  (Hebr  1,  3  5  10).  «Iesus  Christus  heri  et  hodie,  ipse  et  in 
saecula»  (Hebr  13,  8). 

d)  Alii  quoque  apostoli  eandem  doctrinam  proponunt,  ut  £.  Petrus, 
qui  de  Iesu  ait:   «Non  est  in  alio  aliquo  salus;  nec  enim  aliud  nomen 

est  sub  caelo  datum  hominibus,  in  quo  oporteat  nos  salvos  fieri» 
(Act4,  12).  «Huic  omnes  prophetae  testimonium  perhibent  remissionem 
peccatorum  accipere  per  nomen  eius  omnes,  qui  credunt  in  eum»  (Act 
10,  43).  Iesus  est  «auctor  vitae»  (Act  3,  15)  et  «omnium  Dominus» 
(Act  10,  36).  «Dominum  Christum  sanctificate  in  cordibus  vestris,  .  .  . 
qui  est  in  dextera  Dei,  .  .  .  subiectis  sibi  angelis  et  potestatibus  et  vir- 
tutibus»  (1  Petr  3,15  22).  Christus  est  «Deus  et  salvator  noster»  (2  Petr 
1,  1),  «cui  est  gloria  et  imperium  in  saecula  saeculorum»  (1  Petr  4,  11). 
«Crescite  in  gratia  et  in  cognitione  Domini  nostri  et  salvatoris  Iesu 
Christi»  (2  Petr  3,  18).  «Iacobus,  Dei  et  Domini  nostri  Iesu  Christi 
servus»  (Iac  1,  1).  S.  Iudas  vocat  Iesum  «solum  Dominatorem  et 
Dominum  nostrum  Iesum  Christum»,  qui  «populum  de  terra  Aegypti 
salvans,  secundo  eos,  qui  non  crediderunt,  perdidit;  angelos  vero,  qui 
non  servaverunt  suum  principatum ,  sed  dereliquerunt  suum  domi- 
cilium,  in  iudicium  magni  diei  vinculis  aeternis  sub  caligine  reser- 
vavit»   (Iud  v.  4  sqq). 

6.     Arg.  j2.     Ex  traditione. 

a)  Ex  Patribus,  qui  ante  concilium  nicaenum  scripserunt,  6*.  Cle- 
mens  Rom.  vocat  Iesum  «sceptrum  maiestatis  Dei»  (1  Cor.  16,  2). 
Christus  «per  Spiritum  Sanctum  nos  compellat»  in  libris  Veteris  Testa- 
menti  (ibid.  22,  1),  «qui  maiestatis  Dei  splendor  exsistens,  maior  est 
angelis»,  cui  «dixit  Dominus:  Filius  meus  es  tu,  ego  hodie  genui  te  .  .  . 
sede  a  dextris  meis»  (ibid.  26,  2  sqq).  Homilia,  quae  vocatur  epistula 
secunda  Clementis  ad  corinthios,  sic  incipit:  «Fratres,  ita  sentire  nos 
oportet  de  Iesu  Christo  tamquam  de  Deo,  tamquam  de  iudice  vivorum 
et  mortuorum.»  vS.  Ignatius  M.  in  inscriptione  epistulae  ad  ephesios 
vocat  Iesum  «Deum  nostrum»,  et  in  c.  7  ait:  «Medicus  unus  est  .  .  . 
in  carne  exsistens  Deus»,  et  in  c.  18:  «Deus  noster  Iesus  Christus  in 
utero  gestatus  est  a  Maria.»  Epistula  ad  Diognetum:  Deus  «ut  rex 
mittens  Filium,  ut  regem  misit  eum,  ut  Deum  misit»  (7,  4).  Ari- 
stides:  «Christiani  initium  religionis  suae  a  Iesu  Christo  computant. 
Hic  ipse  Filius  Dei  altissimi  appellatur,  et  de  eo  docent  Deum  descen- 
disse  de  caelo  et  ex  virgine  hebraea  carnem  assumpsisse  et  induisse» 
(Apol,  c.  2).  vS.  Iustinus  M.:  Iesus  Christus,  «cum  Verbum  sit  pri- 
mogenitum  Dei,  Deus  etiam  est.  Ac  prius  quidem  Moysi  et  ceteris 
prophetis  in  specie  ignis  et  imagine  incorporea  visus  est,  nunc  autem 
vestri  imperii  temporibus  ex  virgine  homo  factus»  (Apol.  I,  63). 
vS.  Hippolytus :  Christus,  «qui  est  super  omnia,  Deus  est.  Qui  est  super 
omnia  Deus  benedictus,  genitus  est  et  factus  homo,  Deus  in  saecula» 
(Contra  Noet.  c.  6).  Cleme?is  Alex.:  Iesus  Christus,  «qui  specietenus 
despectus,  re  ipsa  adoratus  est,  expiator,  servator,  mansuetus,  divinum 
Verbum,  verus  sine  controversia  Deus,  cum  Domino  totius  universitatis 
adaequatus,  quoniam  eius  Filius  erat,  et  Verbum  erat  in  Deo»  (Cohort. 
ad  gent.  c.   10  in  fine).     Origenes:   «Nullus  evangelistarum  adeo  pure 

manifestavit  Iesu  divinitatem  ut  Ioannes»  (In  Ioan.  tom.  6).  Cum  Arius 
coepisset  impugnare  divinitatem  Iesu  Christi,  5.  Athanasius,  S.  Basilius, 
S.  Gregorius  Naz.,  alii  Patres  multa  et  magna  opera  conscripserunt 
ad  ostendendum  Iesum  esse  verum  Deum,  ut  superfluum  sit  ex  illa 
aetate  proferre  singula  testimonia. 

b)  Concilium  nicaenum  I  a.  325  Arii  haeresim  damnavit,  et  doc- 
trinam  catholicam  hoc  modo  professum  est:  «Credimus  .  .  .  in  unum 
Dominum  Iesum  Christum,  Filium  Dei,  natum  ex  Patre  unigenitum, 
hoc  est,  ex  substantia  Patris,  Deum  de  Deo,  lumen  de  lumine,  Deum 
verum  de  Deo  vero,  genitum  non  factum,  consubstantialem  Patri,  per 
quem  omnia  facta  sunt  in  caelo  et  in  terra.  .  .  .  Eos  autem,  qui  dicunt: 
Erat,  quando  non  erat,  et  antequam  nasceretur,  non  erat,  et  quod  ex 
non  exsistentibus  factus  est,  vel  qui  dicunt,  ex  alia  hypostasi  vel  sub- 
stantia,  vel  creatum  vel  mutabilem  vel  alterabilem  Filium  Dei,  hos 
anathematizat  ecclesia  catholica»  (Denz.  n.  54).  Eandem  fidei  pro- 
fessionem  repetiit  concilium  constantinopolitanum  I  (Denz.  n.  85  sq). 
Item  alia  concilia  (Denz.  61  148  213  223  etc).  Ceterum  iam  in 
Symbolo  apostolico  haec  fides  enuntiatur:  «Credo  in  Deum  Patrem 
omnipotentem  et  in  Iesum  Christum,  Filium  eius  unicum,  Dominum 
nostrum.»  Nam  Filius  Dei  unicus  et  Dominus  noster  non  est,  qui 
non  est  Deus.    Posteriora  Symbola  solum  fusius  eandem  fidem  explicant. 

7«  Obi.  I.  Si  Chrjstus  voluit  docere  se  esse  Deura,  potuit  et  debuit  simpli- 
citer  dicere:  Ego  sum  Deus.  Atqui  non  ita  dixit.  Ergo  noluit  docere  se 
esse  Deum. 

Resp.  Dist.  mai. :.  Christus  debuit  simpliciter  dicere :  Ego  sum  Deus, 
neg.  mai.;  quia  sunt  alii  modi  docendi  divinitatem  ipsius;  potuit  lta  dicere, 
subdist.  mai. :  Habuit  potestatem  haec  verba  proferendi,  conc'  mai.  •  potuit 
convenienter  ita  docere  divinitatem  suam,  neg.  mai.    Conc.  min.    Neg.  conseq. 

Cum  Iesus  secundum  speciem  externam  esset  homo  sicut  ceteri  homines, 
non  potuit  convenienter  procedere  et  dicere :  Ego  sum  Deus.  Nam  nemo 
hoc  capere  potuisset.  Unde  eum  aut  stultum  aut  blasphemum  habuissent. 
Potuit  utique  omnipotentia  sua  omnem  contradictionem  vincere.  Sed  tam 
violento  modo  Deus  non  solet  agere  cum  hominibus.  Christus  igitur  doctrina 
et  miraculis  suis  homines  paulatim  adduxit,  ut  ipsi  concluderent  eum  non 
esse  purum  hominem.  Praeterea  voluit  revelare  mysterium  SS.  Trinitatis, 
et  ad  hunc  finera  coepit  se  proponere  ut  Filium  Dei,  qui  sit  super  omnem 
creaturam.  Hac  via,  plane  paedagogica,  efficaciter  consecutus  est,  quod 
voluit.  Ergo  omnino  sapienter  egit,  non  dicens:  Ego  sum  Deus,  sed  paulatim 
revelans  dignitatem  suam  divinam. 

8.  obi.  II.  Cum  iudaei  Christo  obicerent  eum  blasphemare  faciendo  se 
Deum,  respondit :  Nonne  in  Lege  vestra  iudices  et  alii  in  potestate  con- 
stituti  vocantur  dii  (e.  g.  Ps  81,  6);  cur  ergo  ego,  quem  Pater  sanctificavit 
et  misit  in  mundum,  blasphemo,  quia  dixi:  Filius  Dei  sum?  (Io  10,  33  sqq.) 
Atqui  hic  Christus  manifeste  indicat  se  esse  Filium  Dei  sensu  improprio. 
Ergo  non  est  Deus  sensu  proprio. 

Resp.  Conc.  mai.  Neg.  min.  et  conseq.  Nam  Christus  non  argumentatur 
a  pari  sed  a  fortiori:  Si  iam  quidam  dicti  sunt  dii  propter  munus,  quod 
habebant,  a  fortiori  ego  recte  dico  me  esse  Filium  Dei,  quia  antequam  in 
mundum  venirem,  sanctificatus  sum  a  Patre,  qui  dedit  mihi,  quod  est  maius 
omnibus,  ut  Pater  et  ego  unum  simus  (Io  10,  29  sq). 

9.  Obi.  III.  Multi  vocaverunt  Iesum  Filium  Dei,  qui  nesciverunt  eum  esse 
Patri  consubstantialem,  ut  e.  g.  daemoniaci  (Mc  2,  12;  5,  7),  centurio  et 
alii  sub  cruce  stantes  (Mt  27,  54).  Ergo  ex  appellatione  Filii  Dei  non  potest 
concludi  eiusjconsubstantialitas  cum  Patre. 

Resp.  Nego  suppositum.  Argumentati  non  sumus  ex  nuda  appellatione 
Filius  Dei,  sed  ex  iis,  quae  Christus  de  filiatione  sua  dixit.  Quaestio  non 
est,  quid  varii  homines  vel  daemones  cogitaverint,  utentes  illa  appellatione, 
sed  unice  quaeritur,  quid  Iesus  ipse,  et  quid  apostoli  ex  revelatione  Spiritus 
Sancti  de  hac  re  docuerint. 

10.  Obi.  IV.  Iesus  vocatur  Filius  Dei,  quia  miraculoso  modo  conceptus  est 
per  operationem  Spiritus  Sancti  (Lc  1,  35).  Atqui  hoc  miraculo  collata  ei 
non  est  divinitas.     Ergo  non  est  Filius  Dei  propter  divinitatem  suam. 

Resp.  Dist.  mai. :  Miraculosa  conceptio  est  logica  ratio,  ex  qua  co- 
gnosci  potest  Filius  Dei,  conc.  mai.;  est  ontologica  ratio  filiationis  eius,  neg. 
mai.  Dist.  min. :  Illo  miraculo  ontologice  collata  non  est  divinitas  Filio,  conc. 
min.;  logice  manifestata  non  est  eius  divinitas,  neg.  min.  Et  neg.  conseq. 
Videlicet,  quia  Messias  praedictus  erat  nasciturus  ex  virgine  et  Deus  futurus 
cum  hominibus  (Is  7,  11;  9,  6),  angelus  ait:  Quia  in  te,  Maria,  haec  imple- 
buntur,  Sanctum,  quod  nascetur  ex  te,  Filius  Altissimi  vocabitur. 

11.  Obi.  V.  Christus  dicit :  «Pater  maior  me  est»  (Io  14,  28).  Atqui  maior 
non  est  Deo.     Ergo  Christus  non  est  Deus. 

Resp.  Dist.  mai.rQm  hoc  dicit,  est  Deus  tantum,  et  de  divinitate  sua 
hoc  dicit,  neg.  mai.;  est  etiam  homo,  et  de  humanitate  sua  hoc  dicit,  conc. 
mai.     Et  sic  patet  responsum  ad  min.  et  conseq. 

Quidam  veteres  scriptores,  ut  Tertullianus ,  verba  illa  etiam  de  divinitate 
dicta  intellegunt;  attamen  neque  hi  ideo  docere  volunt  Patrem  habere  per- 
fectiorem  essentiam,  quam  Filius  habeat,  sed  dicunt  Patrem  esse  maiorem 
prioritate  principii,  quia  ex  ipso  est  Filius.  De  his  quaestionibus  quaedam 
dicta  sunt  in  tractatu  de  Trinitate  (II,  n.  166).  Christus  ut  Deus  omnia 
accepit  a  Patre,  et  praeterea  ut  homo  varia  munera  et  gratias  a  Patre  vel 
a  tota  Trinitate  accepit.  Unde  in  iis,  quae  de  Christo  praedicantur,  distin- 
guendum  est  inter  ea,  quae  de  divinitate,  et  ea,  quae  de  humanitate  dicuntur. 
De  qua  re  postea  plura  dicenda  erunt. 

12.  Obi.  VI.  Apud  vetustissimos  Patres  vel  scriptores  ecclesiasticos,  qui 
Filium  dicunt  esse  Deum,  interdum  explicationes  adduntur,  quibus  admissis 
Filius  dicendus  non  est  Deus  sensu  pleno  et  perfecto  sed  Patri  subordinatus. 
Ergo  eorum  doctrina  invocari  nequit  ad  probandam  Christi  divinitatem. 

Resp.  Trans.  antec.  Dist.  conseq. :  Eorum  doctrina  admitti  nequit,  in 
quantum   unanimes   testes   traditionis  sunt,   neg.  conseq.;   in  quantum  hic  vel 

ille  scriptor  addidit  aliquas  explicationes  speculativas  minus  aptas,  conc.  conseq. 
De  hac  quoque  re  iam  dictum  est  in  tractatu  de  Trinitate  1.  c. 

Schol.     Alia  testimonia  de  divinitate  Christi. 

13.  Publicum  testimonium  divinitatis  Iesu  Christi  reddiderunt  martyres 
coram  iudicibus.  Ita  >S.  Iustinus  M.  ad  Rusticum  praesidem  ait  de 
Iesu  Christo:  «Ego,  homo  cum  sim,  parva  tantum  puto  me  posse  dicere 
de  illius  infinita  divinitate;  hoc  enim  prophetarum  esse  munus  fateor» 
(Martyr.  n.  1).  S.  Vincentius,  diaconus:  «Dominum  Iesum  Christum 
confiteor,  .  .  .  ipsum  cum  Patre  et  Spiritu  Sancto  unum  solum  Deum 
esse  profiteor»  {Ruinart,  Acta,  ed.  Veron.,  p.  315).  Similia  leguntur 
in  Actis  .S^S.  Epipodii,  Pionii,  Symphorosae,  aliorum  martyrum. 

Unde  etiam  gentilibus  dogma  christianum  divinitatis  Christi  notum 
erat.  Plinius  iunior  Traiano  refert  christianos  «stato  die  ante  lucem 
convenire  carmenque  Christo  quasi  Deo  dicere  secum  invicem»  (Epist. 
1.  10,  ep.  97).  Adrianus  imperator  idem  testatur:  Qui  christianus  fit 
«adorare  cogitur  Christum»  ut  Deum  {Flav.  Vopisc.  Saturninus,  c.  7 
et  8).  Lucianus  irridet  christianos,  quod  adorent  «affixum  illum  cruci 
suum  sophistam»  (De  morte  Peregrini  c.  13).  Item  Celsus  christianis 
obicit,  quod  putent  Deum  optimum  maximum  posse  hominem  passi- 
bilem  fieri  {Origenes,  Contra  Cels.  4,  14).  Teste  Iustino  iudaei  quoque 
hoc  saepe  exprobrabant  christianis,  quod  putarent  eundem  posse  esse 
Deum  ante  saecula  et  nasci  in  saeculo  (Dial.  cum  Tryph.  48). 

Itaque  constat  christianam  religionem  semper  fuisse  cultum  Christi 
ut  Dei.  Atqui  nisi  Christus  est  Deus,  hic  cultus  est  idololatria.  Num- 
quid  ex  cultu  idololatrico  prodierunt  insignia  illa  beneficia  intellectualia 
et  moralia,  quae  christiana  religio  contulit  generi  humano?  Quod  si 
fieri  non  potuit,  fatendum  est  Christum  esse  Deum. 


Prop.   II.     Iesus  Christus  est  verus  homo. 

14.  Stat  quaest  Quidam  gnostici,  dicentes  materiam  omnem  esse 
malam,  concluserunt  Deum  non  potuisse  ex  hac  mala  materia  corpus 
assumere,  sed  Christum  habuisse  corpus  apparens  tantum  seu  phan- 
tasticum.  Quare  hi  haeretici  vocati  sunt  docetae  seu  phantasiastae , 
ex  quorum  numero  fuerunt  Basilides,  Marcion,  alii,  de  quibus  vide 
Petavium  (De  incarn.  1,  4).  Saeculo  II  Valentinus  docuit  Christum  e 
caelo  detulisse  corpus  aethereum  et  per  Mariam  transiisse,  sicut  aqua 
fluit  per  canalem.  Similiter  saeculo  IV  priscillianistae  in  Hispania, 
saeculis  VII  et  VIII  pauliciani  in  Syria,  saeculo  XVI  anabaptistae. 
Saeculo  IV  Apollinaris  docebat  Christum  assumpsisse  corpus  et 
principium  vitale,  non  tamen  animam  rationalem,  sed  eius  loco  fuisse 
in  eo  divinitatem.  Dogma  catholicum  est  Iesum  esse  perfectum 
hominem. 

15.  Arg.  I.     Ex  S.  Scriptura. 

a)  Iesus  se  vocat  hominem  (Io  8,  40),  et  hoc  nomine  «Filius  ho- 
minis»  saepissime  se  appellat  (Mt  9,  6;  10,  23;  12,  8  32  40  etc).  Etsi 
disputant,  quem  ad  finem  Iesus  se  ita  appellaverit,  evidens  tamen  est 
neminem  posse  hoc  nomine  rationabiliter  uti,  nisi  qui  est  homo.  Apo- 
stolus  ait:  «Quoniam  quidem  per  hominem  [Adam]  mors,  et  per  ho- 
minem  [Christum]  resurrectio  mortuorum»  (1  Cor  15,  21).  «Unus  est 
mediator  Dei  et  hominum  homo  Christus  Iesus»  (1  Tim  2,  5).  Non 
solum  dixit  Iesus  se  esse  hominem,  sed  ut  homo  natus  est,  ex  infante 
crevit  ad  aetatem  virilem,  edit,  bibit,  ut  homo  inter  homines  conver- 
satus,  et  sicut  homo  mortuus  est.  Si  haec  omnia  facta  non  sunt  in 
vera  natura  humana,  Deus  haec  faciendo  et  in  Scriptura  docendo  in 
errorem  invincibilem  nos  induxit,  quod  est  impossibile. 

b)  Christus  dixit  se  habere  corpus.  «Accipite  et  comedite,  hoc 
est  corpus  meum;  bibite,  hic  est  sanguis  meus»  (Mt  26,  26  sq).  «Vi- 
dete  manus  meas  et  pedes,  quia  ego  ipse  sum;  palpate  et  videte, 
quia  spiritus  carnem  et  ossa  non  habet,  sicut  me  videtis  habere» 
(Lc  24,  39).  Dixit  se  habere  animam  rationalem.  «Tristis  est  anima 
mea  usque  ad  mortem»  (Mt  26,  38).  «Nunc  anima  mea  turbata  est» 
(Io  12,  27).  Sine  anima  rationali  non  potuit  ponere  actus  oboedientiae, 
religionis,  aliarum  virtutum,  neque  potuit  mereri  et  satisfacere.  Christus 
«semen  Abrahae  [i.  e.  humanam  naturam  ex  Abraha  ortam]  apprehendit. 
Unde  debuit  per  omnia  fratribus  similari,  .  .  .  ut  repropitiaret  delicta 
populi»,  similis  nobis  in  omnibus  «absque  peccato»  (Hebr  2,  i6sq;  4,  15). 

c)  Christus  corpus  suum  non  e  caelo  detulit,  sed  ex  matre  as- 
sumpsit.  «Ecce  concipies  in  utero,  et  paries  filium  ...»  (Lc  1,31  sqq). 
Maria,  «de  qua  natus  est  Iesus»  (Mt  1,  16).  «Misit  Deus  Filium  suum, 
factum  ex  muliere»  (Gal  4,  4).  Unde  Maria  est  mater  Christi  (Mt  1,  18; 
2,  11.  Lc  1,  43.  Io  2,  1).  Christus  est  semen  Abrahae  (Gal  3,  16), 
filius  David  (Mt  1,1),  factus  ex  semine  David  et  de  fructu  lumborum 
eius  (Act  2,  30.  Rom  1,  3.  2  Tim  2,  8). 

16.  Arg.  2.     Ex  traditione. 

a)  SS.  Patres  statim  ab  initio  errorem  docetarum  cum  indignatione 
reiecerunt,  ut  e.  g.  £".  Irenaeus:  «Vani  sunt,  qui  putative  eum  dicunt 
apparuisse;  non  enim  putative  haec  sed  in  substantia  veritatis  fiebant. 
Si  autem  cum  homo  non  esset,  apparebat  homo  .  .  .  neque  veritas  quae- 
dam  erat  in  eo;  non  enim  illud  erat,  quod  videbatur»  (Contra  haer. 
5,  1,  2).  5.  Augusthius:  «Si  phantasma  fuit  corpus  Christi,  fefellit 
Christus;  et  si  fefellit,  veritas  non  est.  Est  autem  veritas  Christus, 
non  igitur  fuit  phantasma  corpus  eius»  (83  Quaest,  q.  14).  «Sanctarum 
Scripturarum  testimoniis  non  resistant,  fateanturque  Christum  non  tantum 
carnem  sed  animam  quoque  humanam  Verbo  unigenito  coaptasse,  ut 
esset  una  persona,  quod  Christus  est,  Verbum  et  homo;  sed  ipse  homo 

anima  et  caro,  ac  per  hoc  Christus  Verbum,  anima  et  caro»  (Contra 
serm.  arian.  9,  7).  SS.  Patres  inculcant  Christum  omnia  assumpsisse, 
quae  ad  integritatem  naturae  humanae  pertineant,  quia  omnia  voluerit 
sanare.  Nam  «quod  assumptum  non  est,  sanatum  non  est»,  inquit 
5.  Gregorius  Naz.  (Ep.  101,  7).  5.  Ambrosius:  «Si  enim  aliquid 
ei  defuit,  non  totum  redemit.  .  .  .  Quia  ita  venit,  ut  totum  redimeret 
et  salvum  faceret,  totum  utique  suscepit,  quod  erat  humanae  perfec- 
tionis»  (Ep.  48,  5).  Assumpsit  autem  naturam  humanam  ex  Beata 
Virgine,  ut  ex  Adami  stirpe,  quae  corrupta  erat,  restitutio  fieret. 
5.  Basilius:  «Quid  opus  Sancta  Virgine,  si  non  ex  Adami  massa  assu- 
menda  erat  caro  deifera?  Aut  quis  ita  audax,  ut  iam  diu  silentio 
sopitum  Valentini  dogma  nunc  rursus  verbis  sophisticis  .  .  .  renovet?» 
(Ep.  261,  2).  Fulgentius  Ferrandus:  «Tollat  impius  disputator  Christo 
materiam  carnis,  quam  Maria  ministravit,  et  doceat,  quomodo  est 
semen  Abrahae  Christus,  aut  quomodo  factus  est  ex  semine  David» 
(Ep.  3,  3)- 

b)  Concilium  chalcedonense  definit:  «Unum  eundemque  confiteri 
Filium  et  Dominum  nostrum  Iesum  Christum  consonanter  omnes  do- 
cemus  eundemque  perfectum  in  deitate  et  eundem  perfectum  in  hu- 
manitate,  Deum  verum  et  hominem  verum,  eundem  ex  anima  rationali 
et  corpore,  consubstantialem  Patri  secundum  deitatem,  consubstantialem 
nobis  eundem  secundum  humanitatem;  .  .  .  ante  saecula  quidem  de 
Patre  genitum  secundum  deitatem,  in  novissimis  autem  diebus  eundem 
propter  nos  et  propter  nostram  salutem  ex  Maria  Virgine  Dei  genetrice 
secundum  humanitatem»  (Denz.  n.  148).  Eadem  definitio  invenitur  in 
concilio  constantinopolitano  III  (Denz.  n.  290  sq)    et   in    aliis  conciliis. 

In  Symbolis  ecclesia  confitetur  de  Filio  Dei:  «Qui  propter  nos 
homines  et  propter  nostram  salutem  descendit  de  caelis.  Et  incarnatus 
est  de  Spiritu  Sancto  ex  Maria  Virgine  et  homo  factus  est»  (Denz. 
n.  86).  Et  in  Atha7tasiano :  «Est  fides  recta,  ut  credamus  et  confi- 
teamur,  quia  Dominus  noster  Iesus  Christus,  Dei  Filius,  Deus  et  homo 
est.  Deus  est  ex  substantia  Patris  ante  saecula  genitus,  et  homo  est 
ex  substantia  matris  in  saeculo  natus,  perfectus  Deus,  perfectus  homo, 
ex  anima  rationali  et  humana  carne  subsistens,  aequalis  Patri  secundum 
divinitatem,  minor  Patre  secundum  humanitatem»   {Denz.  n.  40). 

17.  Obi.  I.  Secundum  S.  Scripturam  interdum  angeli  hominibus  in  humana 
figura  apparuerunt,  cum  iis  locuti  sunt,  comederunt,  et  generatim  ut  homines 
se  gesserunt  (Gn  c.  19.  Tob  5,  5  sqq).  Atqui  hi  non  erant  homines.  Ergo 
a  pari  non  recte  concluditur  Christum  esse  verum  hominem,  quia  similiter 
se  gessit. 

Resp.  Nego  paritatem.  Est  duplex  disparitas :  a)  Numquam  angelus 
natus  est  ex  muliere,  adolevit,  multos  annos  vixit,  mortuus  est,  sicut  Christus. 
b)  Numquam  Scriptura  docet  angelos  illos  fuisse  homines ;  hoc  autem  docet 
et   inculcat   de  Christo.     Angeli   apparentes,    etsi  non  semper  ab  hominibus 

statim  cogniti  sunt  ut  angeli,  tamen  semper  factis  vel  dictis  manifestarunt  se 
non  esse  homines  (cf  Gn  19,  11  13  22.    Tob  12,  6  sqq). 

18.  Obi.  II.  Apostolus  dicit  Christum  venisse  in  similitudinem  carnis  pec- 
cati  (Rom  8,  3),  se  non  iam  cognoscere  Christum  secundum  carnem  (2  Cor 
5,  16),  Christum  accepisse  formam  servi  et  in  similitudinem  hominum  factum 
esse  (Phil  2,  7).  Atqui  his  videtur  doceri  Christum  non  fuisse  hominem  vere 
sed  apparenter  tantum. 

Resp.  Conc.  mai.  Neg.  min.  Christus  habet  formam  servi,  sicut  habet 
formam  Dei  (Phil  2,  6),  non  apparenter  sed  vere.  Fuit  extrinsecus  similis 
ceteris  hominibus,  sed  intrinsecus  latebat  divinitas.  Habuit  carnem  sequelis 
peccati  obnoxiam,  passibilem,  mortalem;  sic  venit  in  similitudinem  carnis 
peccati,  etsi  sine  peccato  erat  (cf.  S.  Thomas  3,  q.  5,  a.  1  sq).  Apostolus 
Christum  a  mortuis  resuscitatum  non  iam  cognoscit  secundum  carnem,  i.  e. 
secundum  statum  carnis  passibilis  et  ut  communem  hominem,  sicut  olim  eum 
consideraverat.  Et  quia  iustificati  resurrexerunt  spiritualiter  cum  Christo, 
apostolus  ait:  «Ex  hoc  neminem  novimus  secundum  carnem»  (2  Cor  5,  16), 
quibus  verbis  certe  non  negat  eos  esse  homines. 

19»  Obi.  III.  «Caro  et  sanguis  regnum  Dei  possidere  non  possunt»  (1  Cor 
15,  50).  Atqui  Christus  possidet  regnum  Dei.  Ergo  non  habet  carnem  et 
sanguinem. 

Resp.  Dist.  mai. :  Caro  et  sanguis  secundum  substantiam  regnum  Dei 
possidere  non  possunt,  neg.  mai. ;  secundum  statum  corruptibilem,  conc.  mai. 
Propterea  apostolus  statim  addit:  «Neque  corruptio  incorruptelam  possidebit.» 
Conc.  min.  Dist.  conseq.:  Christus  non  habet  substantiam  carnis  et  sanguinis, 
neg.  conseq.;  non  habet  corruptibilem  carnem  et  sanguinem,  conc.  conseq. 
Apostolus  ibi  loquitur  de  corpore  glorioso,  in  quantum  hoc  distinguitur  a 
corpore  corruptibili,  quod  ab  Adamo  accepimus  (1  Cor  15,  47  sqq).  Secun- 
dum  statum  corporis  Adam  erat  homo  «terrenus»,  Christus  glorificatus  est 
homo  «caelestis». 

Schol.     Verbum  assumpsit  corpus  mediante  anima. 

20.  SS.  Patres  contra  apollinaristas  docent  Verbum  assumpsisse  corpus 
mediante  anima  vel  mente  (Petav.,  De  incarn.  4,  13,  3  sqq).  Non  quasi 
prius  tempore  assumpta  sit  anima,  sed  quia  ratione  dignitatis  anima 
propior  est  Deo  quam  corpus,  et  quia  respectu  flnis  incarnationis 
corpus  convenienter  assumi  non  poterat  nisi  per  ordinem,  quem  habet 
ad  animam  rationalem  (S.  Thomas  3,  q.  6,  a.  1). 


Prop.  III.  In  Iesu  Christo  natura  divina  et  natura  humana 
hypostatice  unitae  sunt,  ut  Christus  sit  una  persona  habens  naturam 
divinam  et  naturam  humanam. 

21.  Stat.  quaest.  a)  Hypostasis  vocatur  ens  substantiale  totale,  quod 
neque  pars  est  neque  coniunctum  cum  altero  substantialiter,  sed  quod 
est  perfecte  in  se.    Itaque  duae  rationes  praecipue  concurrunt  ad  con- 

stituendum  conceptum  hypostasis:  substantia  singularis  et  perfecta  in 
se  exsistentia.  Brevissime :  Hypostasis  est  substantia  incommunicabilis. 
Latine  dicitur  suppositum.  Suppositum  rationale  est  persona.  Persona 
habet  naturam  seu  summam  perfectionum,  quibus  est  id,  quod  est, 
angelus,  homo;  natura  habetur  a  persona.  Homo  habet  naturam 
humanam,  sed  natura  humana  non  habet  hominem.  Primis  saeculis 
vocabula  hypostasis  et  physis  saepe  promiscue  usurpabantur ,  sed 
inde  a  saeculo  IV  solent  haec  duo  distingui,  et  in  uso  theologico 
sunt  termini  technici,  quibus  utendum  est  secundum  sensum  ubique 
receptum. 

b)  Itaque  unio  hypostatica  in  eo  consistit,  quod  secunda  persona 
SS.  Trinitatis  sine  ulla  reali  relatione  ad  extra  ita  sibi  coniunxit  unam 
aliquam  naturam  humanam,  ut  haec  subsistat  in  persona  divina,  et  per- 
sona  divina  retinens  naturam  divinam,  quam  ab  aeterno  habuit,  simul 
ex  tempore  habeat  naturam  humanam  ut  suam  naturam,  per  quam  est 
homo  et  vivit  et  agit  ut  homo.  Hoc  non  ratio  nos  docuit  sed  revelatio. 
Terminologia  est  opus  rationis,  sed  res,  terminis  significata,  a  Deo  re- 
velata  est.  Quamdiu  fixus  non  erat  sensus  terminorum,  facilius  poterant 
oriri  et  ortae  sunt  confusiones  et  errores;  et  vice  versa  errores  fuerunt 
ratio  terminis  subiciendi  determinatum  sensum ,  quo  facilius  dogma 
revelatum  in  tuto  collocaretur. 

c)  Dogmati  catholico  adversatur  haeresis  Nestorii,  qui  a.  428 
episcopus  constantinopolitanus  factus,  coepit  docere  Mariam  esse  quidem 
Christi  genetricem,  non  Dei  genetricem,  Xptazozoxov,  non  Oeozoxov,  cum 
ex  homine  non  possit  nasci  nisi  homo.  Alium  enim  dicit  esse  eum, 
qui  ex  Maria  natus  est,  alium  esse,  qui  est  Filius  Dei  unigenitus.  Inter 
Filium  Dei  et  Filium  Mariae  est  moralis  tantum  unio,  excellentior 
quidem  omni  alia  unione  Dei  cum  hominibus,  attamen  non  unio  in 
unitatem  personae  sed  solum  secundum  habitudinem  unius  ad  alterum, 
secundum  dignitatem  et  operationem.  Propter  hanc  unionem  homo 
Christus  est  r^appellandus  Deus  et  ^adorandus.  Haec  Nestorius  docet 
in  sermonibus,  quos  edidit  Marius  Mercator  (M  PG  48,  757  sqq). 
Cf.  Kirchy  Enchir.  n.  724  sqq. 

Acerrimus  propugnator  doctrinae  catholicae  contra  Nestorium  erat 
S.  Cyrillus  Alex.,  cuius  duodecim  «Anathematismi»  recepti  sunt  a 
concilio  ephesino,  in  quo  damnata  est  haeresis  nestoriana  (cf.  Denz. 
n.  113  sqq).  Nestorianismus  magis  magisque  disparuit,  ut  nunc  iam 
paucissimi  eius  asseclae  supersint  (in  Kurdistan). 

22.     Arg.  I.     Ex  S.  Scriptura. 

Secundum  S.  Scripturam  Verbum  seu  Filius  Dei  factus  est  homo, 
natus  est  ex  muliere.  «Quod  nascetur  ex  te  sanctum,  vocabitur  Filius 
Dei»  (Lc  1,  35).  «Verbum  caro  factum  est»  (Io  1,  14).  Filius  Dei 
«factus  est  ex  semine  David  secundum   carnem»   (Rom   1,  3).     «Misit 

Deus  Filium  suum,  factum  ex  muliere»  (Gal  4,  4).  Ideo  Christus  est 
simul  «in  forma  Dei»  et  «in  forma  servi»  (Phil  2,  6  sq).  Ex  israelitis 
secundum  carnem,  est  simul  super  omnia  Deus  benedictus  in  saecula 
(Rom  9,  5).  Dominus  gloriae  crucifixus  est  (1  Cor  2,  8).  Ergo  unus 
idemque  est  Deus  et  homo,  seu  quod  idem  est,  una  persona  habens 
naturam  divinam  et  naturam  humanam. 

23.  Arg.  2.     Ex  SS.  Patribus. 

a)  SS.  Patres  docent  Deum  in  tempore  natum,  passum,  mortuum 
esse.  kS.  Ignatius  M.:  «Deus  noster  Iesus  Christus  in  utero  gestatus 
est  a  Maria,  .  .  .  qui  natus  est  et  baptizatus,  ut  passione  aquam  puri- 
flcaret»  (Eph.  18,  2).  .S.  Irenaetcs:  «Discite,  insensati,  quoniam  Iesus, 
qui  passus  est  pro  nobis,  qui  habitavit  in  nobis,  idem  ipse  est  Verbum 
Dei»  (Contra  haer.   1,  9,   3). 

b)  Dicunt  unionem  esse  non  moralem  tantum  relationem  sed 
substantialem  et  physicam  unitionem.  S.  Gregorius  Naz.:  «Si  quis 
divinitatem  in  eo  velut  in  propheta  secundum  gratiam  operatam  fuisse, 
non  autem  secundum  substantiam  copulatam  fuisse  et  copulari  dixerit, 
a  praestantiore  afflatu  vacuus  sit»  (Ep.  I  ad  Cledon.).  vS.  Athanasius: 
Caro  Christi  non  est  consubstantialis  Deo,  sed  Verbo  «propria  facta  est 
secundum  <p6cnv  et  indivisa  secundum  unionem»  (Contra  Apollin.  1,  12). 

c)  Dicunt  in  Christo  non  esse  alium  et  alium  sed  unum.  *S.  Ioannes 
Chrysost.:  Confitemur  «non  alterum  et  alterum,  absit,  sed  unum  et 
eundem  Iesum  Christum,  Dei  Verbum  carne  amictum»  (Ep.  ad 
Caesarium ;  M  52,  755).  5.  Gregorius  Naz.:  «Aliud  quidem  et  aliud 
sunt  ea,  ex  quibus  Salvator,  .  .  .  non  tamen  alius  et  alius,  absit.  .  .  . 
Porro  aliud  et  aliud  dico,  contra  quam  in  Trinitate  res  habet.  Illic  enim 
alius  atque  alius,  .  .  .  non  autem  aliud  atque  aliud»  (Ep.  I  ad  Cledon.). 

d)  Docent  esse  unionem  hypostaticam  vel  personalem.  5.  Epi- 
phanius:  « Verbum  coniunxit  [corpus,  mentem,  animam]  in  unam  unitatem 
et  unam  spiritualem  hypostasim»  (De  haer.,  post  haer.  20,  n.  4). 
.S.  Cyrilhis  Alex.  docet  Verbum  «inconfuse  et  secundum  hypostasim 
unitum  esse  carni  .  .  .  Sicut  suum  cuique  nostrum  corpus  est  pro- 
prium,  eodem  modo  etiam  Unigeniti  corpus  proprium  illi  erat  et  non 
alterius»  (Contra  Nestor.  1,  1).  Secundum  5.  Ioannem  Damasc.  humana 
Christi  natura  neque  d.voTruozaroQ  est  neque  propria  hypostasis  sed 
iyu7r6<jTaTog,  quia  numquam  separatim  a  Verbo  substitit,  sed  in  Verbo 
creata  est  (De  fide  3,  9).  S.  Augustinus :  «Ut  quemadmodum  est  una 
persona  quilibet  homo,  anima  scilicet  rationalis  et  caro,  ita  sit  Christus 
una  persona,  Verbum  et  homo»   (Enchir.  c.   36). 

24.  Arg.  3.     Ex  definitionibus  conciliorum. 

Concilium  ephesinum  can.  2  :  «Si  quis  non  confitetur  carni  secundum 
hypostasim    unitum  Dei  Patris  Verbum,    unumque   esse  Christum  cum 

propria  carne,  eundem  scilicet  Deum  et  hominem,  A.  S.»  ;  can.  3: 
«Si  quis  in  uno  Christo  dividit  hypostases  post  unitionem,  sola  eas 
conexione  coniungens,  quae  secundum  dignitatem  fit  vel  etiam  auc- 
toritatem  et  potestatem  ac  non  potius  conventu,  qui  per  unionem 
physicam  factus  est,  A.  S.»  {Denz.  n.  114  sq).  Eandem  doctrinam 
proponunt  concilium  chalcedonense  et  alia  concilia  {Denz.  n.    148  257 

283  429)- 

Cum  ante  Nestorium  similia  docuisset  Theodorus  Mopsuestenus, 
postea  vero  contra  Cyrillum  Alex.  scripsissent  Theodoretus  Cyrensis 
et  Ibas,  qui  duo  nihilominus  admiserunt  doctrinam  concilii  ephesini 
et  a  concilio  chalcedonensi  agniti  sunt  recte  docentes,  horum  trium 
scripta  nestorianismo  faventia,  quae  vocantur  «Tria  Capitula»,  damnata 
sunt  a  concilio  constantinopolita?io  II  (Denz.  n.  224  sqq).  Et  Theodorus 
quidem  damnatus  est  cum  scriptis  suis,  Theodoreti  quoque  et  Ibae 
scripta  contra  Cyrillum,  non  tamen  ipsi  damnati  sunt,  cum  in  falsis 
opinionibus  non  permanserint  (cf.  I,  n.   326,  2). 

25.     Arg.  4.     Ex  ratione  theologica. 

Seeundum  ea,  quae  revelata  sunt,  Filius  Dei  incarnatus  simul  Deus 
et  homo  est,  habet  naturam  divinam  et  naturam  humanam,  ipsius  sunt 
actiones  et  passiones,  quae  fiunt  vel  per  naturam  divinam  vel  per 
naturam  humanam.  Atqui  suppositi,  hypostasis,  personae  est  habere 
naturam,  esse  et  agere  per  naturam.  Ergo  quia  una  eademque  persona 
divina  habet  utramque  naturam,  per  duas  naturas  est  Deus  et  homo, 
agit  vel  patitur  divina  vel  humana,  ideo  una  est  in  Christo  persona, 
et  unio  naturarum  in  eo  est  unio  hypostatica.  Quid  de  Christo  cre- 
dendum  sit,  Deus  revelavit;  quid  sit  hypostasis  et  natura,  docet 
philosophia;  nomine  unionis  hypostaticae  recte  significari  ea,  quae  de 
incarnatione  docet  revelatio,  intellegit  ratio  humana;  terminos  hac 
ratione  electos  approbavit  usus  ecclesiasticus,  cui  standum  est. 

Nisi  in  Christo  esset  unitas  hypostatica,  nulla  esset  in  eo  vera 
unitas.  Nam  unitas  naturae  repugnat,  oum  natura  divina  non  sit  neque 
fieri  possit  natura  humana,  neque  natura  humana  converti  possit  in 
divinam,  neque  natura  divina  possit  fieri  pars  materialis  vel  formalis 
alicuius  naturae.  Unitas  vero  moralis  voluntatum,  afTectuum,  guber- 
nationis,  conspirationis  ad  unum  finem,  aliarum  similium  relationum 
non  sufflcit  ad  explicanda  ea,  quae  de  Christo  Deo  homine  revelata 
sunt.     Ergo  necessario  admittenda  est  unio  hypostatica. 

Quia  hypostasis  Verbi  non  est  pars,  neque  est  composita.  Persona 
vero  Christi  ut  Christi  potest  dici  composita,  quatenus  unum  suppositum 
in  duabus  naturis  subsistit  (S.  Thomas  3,  q.  2,  a.  4).  Hic  modus  loquendi 
iam  invenitur  apud  Patres  et  vetera  concilia  (cf.  Hardouin,  Coll. 
conc.  III,  1269).  Est  compositio  «ex  his»,  quatenus  ex  persona  Verbi 
et  natura  humana  constituitur  in  Christo  unum  substantiale  et  per  se. 
Comppsitio    ex    conceptu    suo  solum  dicit  unitatem    oriundam  ex  con- 

iunctione  distinctorum.  Talis  autem  unitas  est  in  persona  Christi,  quae 
a  persona  Verbi  differt  non  intrinsecus  sed  per  conotationem  termini 
temporalis,  ad  quem  virtualiter  se  extendit. 

26.  Obi.  I.  Si  natura  humana  Christi  propter  coniunctionem  cum  Verbo 
non  est  hypostasis  vel  persona,  a  pari  Verbum  propter  coniunctionem  cum 
humana  natura  non  est  hypostasis  vel  persona.  Atqui  hoc  est  falsum.  Ergo 
illa  ratio  non  valet. 

Resp.  Neg.  mai.  Non  enim  est  paritas.  Unio  hypostatica  non  est 
unio  duarum  partium  in  unam  substantiam  seu  naturam  completam,  sed  est 
duarum  naturarum  inconfusarum  et  impermixtarum  in  una  persona  divina 
exsistentia.  Persona  divina  sine  ulla  mutatione  et  sine  ulla  reali  relatione  ad 
extra  assumit  sibi  naturam  humanam,  quae  eo  ipso  caret  totietate  et  incom- 
municabilitate  et  est  quasi  pars  alterius.  «Quia  natura  divina  est  aliquid 
integrum,  quod  sibi  assumpsit  per  quandam  ineffabilem  unionem  humanam 
naturam,  persona  se  tenet  ex  parte  divinae  naturae  et  similiter  hypostasis 
et  suppositum ;  anima  vero  et  corpus  trahuntur  ad  personalitatem  personae 
divinae»  (S.  Thomas,  Comp.  theol.  c.  211).  Non  persona  assumpta  est  sed 
est  assumens ;  non  illa  natura  assumpsit,  quae  sustentatur  et  pendet  ab  altero, 
sed  ille,  qui  sustentat  et  regit  naturam.  Non  quaevis  coniunctio  tollit  rationem 
hypostasis,  sed   sola   coniunctio    dependentiae,    qua  aliquid  ab  alio  habetur. 

27»  Obi.  II.  Proprium  est  substantiae  singularis  totalis  in  se  subsistere. 
Atqui  humana  Christi  natura  est  substantia  singularis  totalis.  Ergo  in  se 
subsistit. 

Resp.  Dist.  mai. :  Proprium  est  substantiae  singularis  totalis  in  se  sub- 
sistere,  quatenus  conaturaliter  in  se  subsistit,  nisi  a  Deo  assumitur,  conc.  mai.; 
quatenus  ei  essentiale  est  subsistere,  ut  non  possit  a  Deo  assumi,  neg.  mai. 
Conc.  min.  Dist.  conseq. :  Nisi  assumpta  esset,  in  se  subsisteret,  conc.  conseq. ; 
etiam  post  assumptionem  in  se  subsistit,  neg.  conseq. 

28.  Obi.  III.  Patres  et  concilia  interdum  dicunt  Verbum  assumpsisse  ho- 
minem  (cf.  Denz.  n.  13  120).  Atqui  homo  in  se  subsistit.  Ergo  Christus 
habet  subsistentiam  humanam. 

Resp.  Dist.  mai. :  Patres  et  concilia  dicunt  Verbum  assumpsisse  naturam 
humanam,  per  quam  sit  verus  homo,  conc.  mai.;  dicunt  humanam  Christi 
naturam  in  se  ipsa  subsistere,  neg.  mai.  Dist.  min. :  Homo  non  hypostatice 
unitus  in  se  subsistit,  conc.  min.;  homo,  qui  per  hypostaticam  unionem  simul 
est  Deus,  in  se  subsistit,  subdist.  min. :  Subsistit  in  persona  divina,  conc.  min. ; 
subsistit  in  natura  humana,  neg.  min.  Et  neg.  conseq.  S.  Augustinus,  qui  illo 
loquendi  modo  saepe  utitur,  ait:  «Sicut  anima  habens  corpus,  non  facit  duas 
personas  sed  unum  hominem,  sic  Verbum  habens  hominem,  non  facit  duas 
personas  sed  unum  Christum»   (In  Ioan.  tract.   19,  n.   15). 

29.  Obi.  IV.  Secundum  SS.  Patres  humanitas  Christi  est  habitaculum  vel 
indumentum  Verbi.  Atqui  habitaculum  vel  indumentum  non  subsistunt  in 
habitante  vel  vestito.     Ergo  humanitas  Christi  non  subsistit  in  Verbo. 

Resp.  Nego  suppositum  licere  interpretari  comparationes  praeter  tertium 
comparationis.     SS.  Patres  illis   comparationibus   urgent  mansisse  in  Christo 

naturas  inconfusas,  ut  postea  (n.  38)  videbimus.  Sed  cum  iidem  Patres 
diserte  doceant  Christum  esse  unam  personam,  manifeste  abutitur  illis  com- 
parationibus,  qui  ex  illis  concludit  Patres  statuisse  in  Christo  duas  personas. 

Schol.  I,  Incarnatio  est  mysterium  stricte  dictum. 
30.  a)  Incarnationem  esse  possibilem,  revelatione  discimus,  sed  internam 
rationem  huius  possibilitatis  non  perspicimus.  5.  Gregorius  Nyss. : 
«Modum  contemperationis  divinitatis  cum  humanitate  nos  perspicere 
non  posse  concedimus»  (Orat.  catech.  c.  11).  ^.  Leo  M.:  «Utramque 
substantiam  in  unam  convenisse  personam  nisi  fides  credat,  sermo  non 
explicat»  (Sermo  29,  1).  ^S.  Thomas:  Incarnatio  «inter  divina  opera 
maxime  rationem  excedit»  (Contra  gent.  4,  27).  Suarez:  «Non  potest 
humana  vel  angelica  cognitione  naturali  evidenter  cognosci  seu  demon- 
strari  incarnationem  esse  possibilem.»  Propositis  rationibus  pergit: 
«Persuadere  videntur  hae  rationes  non  posse  intellectum  creatum,  suis 
viribus  relictum,  etiam  probabili  assensu  definite  iudicare  incarnationem 
esse  possibilem»  (De  incarn.  disp.  3,  sect.  1,  n.  3  sq).  Similiter  thomistae, 
ut  Alvarez  (De  incarn.  q.  1,  a.  1,  disp.  1,  sect.  1  et  2),  scotistae,  ut 
Mastrius  (De  incarn.  disp.  1,  q.  2,  a.  2,  n.  56  sq),  alii  theologi 
communissime. 

Cum  ecclesia  doceat  esse  mysteria  stricte  dicta  {Conc.  vatic. 
de  fide  c.  4;  Denz.  n.  1795),  certe  incarnatio  est  unum  ex  his  my- 
steriis,  ut  monet  Pius  IX  in  epistula  ad  episcopum  monacensem  die 
II  Dec.  1862  data  {Denz.  n.  1669  sqq;  cf.  1682).  Concilium  tole- 
tanum  XI  ait :  «Qui  partus  Virginis  nec  ratione  colligitur  nec  exemplo 
monstratur;  quod  si  ratione  colligitur,  non  potest  esse  mirabile;  si 
exemplo  monstratur,  non  erit  singulare»  (Denz.  n.  282).  Haec  sumpta 
sunt  ex  »S.  Augustini  epistula  137,  ubi  n.  8  inter  alia  haec  dicuntur: 
«Hic  si  ratio  quaeritur,  non  erit  mirabile;  si  exemplum  poscitur,  non 
erit  singulare.  Demus  Deum  aliquid  posse,  quod  nos  fateamur  investigare 
non  posse.     In  talibus  rebus  tota   ratio  facti  est  potentia  facientis.» 

b)  Neque  tamen  ex  altera  parte  ratio  in  hoc  mysterio  videt  ullam 
contradictionem.  Nam  hypostasim  divinam  virtualiter  extendi  posse 
ad  naturam  creatam,  non  est  affirmatio  et  negatio  eiusdem  de  eodem 
secundum  idem.  Contradictio  esset,  si  immutabilis  persona  divina 
mutaretur.  Incarnatio  non  est  mutatio  personae  divinae,  sed  est  relatio 
naturae  humanae  ad  personam  divinam.  «Ea  vero,  quae  relative 
dicuntur,  possunt  de  novo  praedicari  de  aliquo  absque  eius  mutatione, 
sicut  homo  de  novo  fit  dexter  absque  sui  mutatione  per  motum  illius, 
qui  fit  ei  sinister.  .  .  .  Esse  autem  hominem  convenit  Deo  ratione 
unionis,  quae  est  relatio  quaedam.  Et  ideo  esse  hominem  praedicatur 
de  novo  de  Deo  absque  eius  mutatione  per  mutationem  humanae 
naturae,  quae  assumitur  in  divinam  personam»  {S.  Thomas  3,  q.  16, 
a.  6).  Nihilominus  Verbum  non  est  homo  per  meram  denominationem 
externam.     Sed   sicut  Deus   est  creator  per  denominationem  internam 

conotato  termino  externo  efficientiae  divinae,  sic  Verbum  est  homo 
per  denominationem  internam  conotato  termino  externo  functionis 
hypostaticae  suae.  Vis  creatrix  Deo  est  interna,  quae  vis  potest  esse 
aut  creans  aut  non  creans  actu,  et  sic  potest  esse  virtualiter  alia  et 
alia.  Similiter  functio  hypostatica,  qua  Verbum  est  homo,  est  aliquid 
absolutum  et  internum  Verbo,  sed  simul  est  virtualiter  transiens  et 
relativa  secundum  rationem.  Modus  proprius  creationis  et  modus 
proprius  extensionis  hypostasis  est  mysterium,  quia  soli  Deo  convenit 
secundum  intimam  rationem  divinitatis. 

Etsi  Verbum  divinum  est  incarnatum,  consequens  non  est  naturam 
divinam  esse  incarnatam,  quia  actus  hypostaticus  non  est  naturae  sed 
personae.  Neque  Trinitas  est  incarnata,  quia  Verbum  ut  hypostasis 
realiter  distinguitur  a  Patre  et  Spiritu  Sancto.  Incarnatio  quidem,  in 
quantum  est  opus  Dei  ad  extra,  est  opus  totius  Trinitatis  {Denz.  n.  284 
429);  sed  incarnatio,  ut  est  relatio  hypostatica,  est  solius  Filii. 

Schol.  2.    Ulteriores  explicationes  discutiuntur. 

Ecclesia  nihil  aliud  docet  nisi  Iesum  Christum  esse  unam  personam, 
quae  habeat  naturam  divinam  et  naturam  humanam,  naturam  divinam 
ab  aeterno,  naturam  humanam  ex  tempore  de  matre  assumptam. 
Ulteriores  explicationes,  in  quantum  intra  limites  mysterii  sunt  possibiles, 
relinquit  theologis.  Reapse  a  theologis  catholicis  variae  explicationes 
additae  sunt,  de  quibus  ecclesia  numquam  iudicavit,  et  quas  amplecti 
aut   non   amplecti   cuivis   liberum  est.     Singulas  breviter  proponamus. 

31.  Quidam  theologi  docent  naturam  humanam  Christi  ideo  non  esse 
hypostasim,  quod  careat  modo  subsistendi,  a  natura  realiter  distincto 
et  separabili.  Haec  sententia,  veteribus  theologis  ignota,  inde  a 
saeculo  XVI  docetur  a  non  paucis,  ut  a  Gregorio  de  Valentia  (De  in- 
carn.  disp.  1,  q.  4,  pars  2,  opinio  8),  Suarez  (De  incarn.  disp.  8,  sect. 
4,  n.  4  sqq),  Vazquez,  De  Lugo,  aliis.     Nunc  derelicta  fere-  est. 

Modus  hic  intellegitur  non  aliquod  accidens,  sed  modus  substantialis , 
qui  quidem  non  est  ipsa  substantia  neque  pars  substantialis  neque  omnino 
nihil  neque  tamen  proprie  ens  neque  ens  reale  in  rigore,  ut  ait  Suarez 
(Metaph.  disp.  7,  sect.  18,  n.  1  sqq).  Et  hoc  conceptu  tam  obscuro, 
si  vere  est  conceptus  rationalis,  volunt  explicare  aliquo  modo  saltem 
unam  partem  incarnationis.  Attamen  videtur  haec  non  esse  explicatio 
sed  maior  obscuratio  rei  in  se  iam  obscurae.  Ideoque  reicienda  est 
haec  explicatio,  quia  non  est  necessaria.  Nam  substantia  completa 
eo  ipso  est  suppositum,  quod  non  est  communicata  cum  alio;  ad  hoc 
autem  non  requiritur  ullus  modus  physicus  seu  physice  ab  ipsa  sub- 
stantia  distinctus  eique  additus.  Potest  tamen  dici  subsistentia  modus 
metaphysicus,  qui  est  aliquid  reale  sed  non  realiter  a  substantia  com- 
pleta  distinctus.  Est  aliquid  reale,  in  quantum  ex  parte  rei  cum 
substantia  singulari  identificatur.    Est  modus  metaphysicus,  in  quantum 


Cap.  I.    De  personae  div.  et  naturae  hum.  in  Christo  unione.    Prop.  III.    Schol.  2.       tq 

concipitur  ut  accedens  ad  substantiam  eique  conferens  rationem  totius  in 
se.  Si  substantia,  quae  prius  fuit  in  se,  postea  communicaretur  cum  alio 
supposito,  etsi  nulla  realitas  in  ea  destrueretur,  cessaret  esse  suppositum. 
Haec  est  doctrina  veterum  theologorum.  Albertus  M.:  «Si  Christus 
deponeret  humanitatem,  id  quod  deponeret,  foret  substantia  naturae 
rationalis  individua  ideoque  persona.  Si  autem  quaeratur,  quid  conferat 
ei  personalitatem,  quam  prius  non  habuit,  dicendum,  quod  singularitas, 
quam  prius  non  habuit.  ...  Si  autem  iterum  quaeratur,  quid  ei  con- 
ferat  singularitatem,  dicendum,  quod  divisio  per  accidens  confert  ei. 
Divisio  enim,  licet  per  se  aufert,  tamen  per  accidens  confert  divisum 
esse  unum  et  ab  alio  divisum,  et  haec  est  singularitas»  (In  3,  dist.  5, 
a.  12).  vS.  Thomas :  «Naturae  assumptae  non  deest  propria  personalitas 
propter  defectum  alicuius,  quod  ad  perfectionem  humanae  naturae 
pertineat,  sed  propter  additionem  alicuius,  quod  est  supra  humanam 
naturam,  quod  est  unio  ad  divinam  personam»  (3,  q.  4,  a.  2,  ad  2). 
Unde  si  Verbum  deponeret  humanam  naturam,  haec  eo  ipso  esset 
persona.  Nam  «separatio  dat  utrique  partium  totalitatem.  .  .  .  Unde 
supposito  quod  hominem  deponeret,  subsisteret  homo  ille  per  se  in 
sua  natura  rationali,  et  ex  hoc  ipso  acciperet  rationem  personae» 
(In  3,  dist.  5,  q.  3,  a.  3).  Similiter  .S.  Bonaventura  in  eandem  distinctionem, 
et  alii.  Neque  SS.  Patres  ad  quaestionem,  cur  humanitas  Christi  non 
sit  persona,  respondent  ei  aliquam  realitatem  deesse,  sed  semper  dicunt 
eam  unitam  esse  cum  Verbo.  vS.  Gregorius  Naz.  hoc  illustrat  exemplo 
scintillae,  quae  «accedens  magno  incendio,  nec  exstinguitur,  nec  tamen 
comparet,  sed  totum  est  unus  rogus,  superante  nimirum  eo  quod 
praestantius  est»  (Ep.  10 1,  1).  Ergo  ad  quaestionem,  quid  naturae 
humanae  Christi  desit,  ut  non  sit  persona,  respondendum  est  deesse 
ei  esse  divisum  ab  omni  alio.  Si  vero  substantia  intellegitur  substantia 
secunda,  i.  e.  essentia  speciei  sine  notis  individuantibus  et  sine  acciden- 
tibus,  sic  substantia  vel  natura  realiter  inadaequate  distinguitur  a 
supposito.  Ita  interdum  theologi  loquuntur  (e.  g.  5.  Thomas  3, 
q.  2,  a.   2).  • 

32.  Plerique  ex  iis,  qui  praecedentem  sententiam  tenent,  et  etiam 
alii  docent  humanitatem  Christi  formaliter  uniri  cum  Verbo  per  modum 
substantialem  unionis  in  humanitate  productum  et  ab  ea  reahter 
distinctum.  Ita  Suarez  (De  incarn.  disp.  8,  sect.  3,  n.  8),  quem  hispani 
praecipue  theologi  sequi  solent,  ut  nostra  aetate  Muncunill,  qui  (De 
incarn.  193)  alios  theologos  allegat.  Reiciunt  hunc  modum  unionis 
realiter  ab  humana  natura  distinctum  Gregorius  de  Valentia  (Disp.  I, 
q.  2,  pars  5),  Typhanus  (De  hypost.  c.  50),  Wirceburgenses  (De  incarn. 
n.  255),  plurimi  thomistae,  alii  non  pauci,  ut  ex  recentissimis  Billot, 
van  Noort,  Mannens,  Laur.  Janssens. 

Ratio  reiciendi  hanc  sententiam  est  imprimis  obscuritas  eius,  quia 
non  apparet,  quid  sit  modus,  qui  neque  est  accidens  absolutum  neque 

relativum  neque  substantia  totalis  neque  partialis (cf.  Suarezl.  c.  n.  5  et  8). 

Porro  si  omnis  unio  postulat  modum  unionis,  et  si  plurimi  isti  modi,  qui 

sic  admittendi  sunt  in  singulis  hominibus,  iterum  habent  modalem  prae- 

sentiam   in   tempore,    ubicationem    in   loco,    dependentiam   a  subiecto, 

tunc   oriuntur  infiniti  modi  et  modorum  modi,    et   tota  res  fit  ludicra, 

ut  ipse  Vazquez  fatetur  (In  3,  disp.  32,  c.  4).   Praeterea  non  intellegitur 

quomodo    modus    creatus    formaliter    conferat    humanae    naturae    sub- 

sistentiam  divinam.    Tandem  talis  modus  non  est  necessarius.    Nam  si 

Verbum  habet  virtutem  hypostatice  terminandi  naturam,  et  si  humana 

natura  est  hypostatice  terminabilis  per  Verbum,  non  requiritur  ulla  entitas 

modalis  ad  unionem  explicandam.   Sicut  Deus  sine  sui  mutatione  ex  non- 

creante  fit  creans,    ita  Verbum   ex  non-habente   naturam  humanam  fit 

habens  naturam  humanam  (cf.  Franzelin,  De  Verbo  incarn.  thes.  33). 

►S.  Thomas  ait:   «In  unione  humanae   naturae   ad    divinam  nihil  potest 

cadere  medium,  formaliter  unionem  causans,  cui  per  prius  humana  natura 

coniungatur  quam  divinae  personae,  sicut  inter  materiam  et  formam  nihil 

cadit  medium  esse»  (In  3,  dist.  2,  q.  2,  a.  2,  sol.  1).  Respondent  defensores 

modi  unionis  a  S.  Thoma  solum  excludi  medium  quod,  non  medium  quo. 

At  S.  Thomas  nullam  talem  distinctionem  facit,  sed  constanter  excludit 

omne   medium   inter  Verbum    et   humanam  naturam.     Deinde  aut  ille 

modus  unionis  est  ens  realiter  distinctum    ab  humana  natura,    et  tunc 

non    potest   esse   solum    medium    quo,    sed    ratione   prius   est  medium 

quod,  scilicet  aliquid,  quocum  ratione  prius  unitur  natura  humana,  ut 

dein   per   illud   uniatur   cum   Verbo.      Aut    est    ens    non    realiter    sed 

ratione  tantum  distinctum  ab  humana  natura,  et  tunc  falsa  est  sententia 

illorum   theologorum.      J>.    Thomas:    «Gratia    unionis   est   ipsum   uniri 

personaliter  Filio  Dei,  quod  est  gratis  concessum  humanae  naturae,  et 

hanc    gratiam    constat    esse    infinitam,    secundum    quod    ipsa    persona 

Verbi  est  infinita»  (3,  q.  7,  a.  11).   Si  vero  dicis  unionem  esse  gratiam 

creatam,    respondet:    «Si  gratia  unionis  dicatur  aliquod   creatum,    ipsa 

non  est  id,  in  quo  est  unio,  .  .  .  sed  consequitur  unitatem  in  persona, 

secundum  quod  ipsa  unio  gratia  unionis  dicitnr»   (In  3,  dist.    13,  q.  3, 

a.   1   ad  2).    Modus  autem  ille  unionis  est  aliquid  creatum,  est  aliquid 

unitatem   personae   ratione   antecedens,    et   est   id,    in    quo    formaliter 

consistit   principium    uniens.     Ergo   talis   modus   a  S.  Thoma  reicitur. 

33.  Multi  thomistae  et  alii  docent  unionem  hypostaticam  in  eo  con- 
sistere,  quod  humana  natura  non  habeat  humanam  exsistentiam,  sed 
exsistat  per  exsistentiam  Verbi.  Nostra  aetate  hanc  sententiam  propu- 
gnavit  speciali  libello  /.  B.  Terrien,  S.  Thomae  Aquinatis  doctrina 
sincera  de  unione  hypostatica  (Parisiis  1894).  Reiciunt  hanc  sententiam 
omnes  scotistae  et  multi  alii..  Nostra  aetate  eam  vehementer  impu- 
gnavit  /.  M.  Piccirelli,  De  distinctione  actuatam  inter  essentiam  ex- 
sistentiamque  entis  creati  intercedente  (Neapoli  1906,  70  sqq  164  sqq 
353  sqq).     Ex   iis,    qui   nostris   temporibus   vel    speciales  tractatus   de 

incarnatione  vel  integros  cursus  theologicos  ediderunt,  duplicem  Christo 
exsistentiam  tribuunt  e.  g.  Franzelin,  Stentrup,  Einig,  Egger,  Mendive, 
Muncunill,  Mannens,  Pohle,  alii.  Cum  his  videtur  negandum  unionem 
esse  factam  in  exsistentia  Verbi.  Nam  tres  personae  divinae  non  ha- 
bent  nisi  unam  exsistentiam.  6".  Thomas:  «personae  divinae  non  distin- 
guuntur  in  esse,  in  quo  subsistunt»  (1,  q.  40,  a.  2  ad  2);  «tres  per- 
sonae  non  habent  nisi  unum  esse»  (3,  q.  17,  a.  2  ad  3).  Ergo 
humana  natura,  si  immediate  cum  exsistentia  divina  uniretur,  immediate 
cum  omnibus  tribus  personis  divinis  uniretur,  quod  est  falsum.  Di- 
cunt  quidem  humanam  Christi  naturam  exsistere  per  exsistentiam  divinam, 
prout  haec  modo  relativo  habetur  a  Filio.  At  modus  relativus  habendi 
exsistentiam  non  minus  ab  exsistentia  virtualiter  distinguitur  quam  ab 
aliis  perfectionibus  absolutis.  Ergo  humana  natura  cum  exsistentia 
eodem  modo  iungitur  mediante  relatione  hypostatica  atque  cum 
ceteris  perfectionibus  absolutis.  Praeterea  humana  Christi  natura  est 
creata.  Atqui  «ex  hoc  ipso,  quod  quidditati  esse  tribuitur,  non  solum 
esse  sed  ipsa  quidditas  creari  dicitur,  quia  antequam  esse  habeat,  nihil 
est  nisi  forte  in  intellectu  creantis»  (S.  Thomas,  De  pot.  q.  3,  a.  5  ad  2). 
Humana  autem  Christi  natura  habet  esse  extra  intellectum  divinum. 
Ergo  habet  esse  creatum.  Humanam  Christi  naturam  formaliter  creatam 
esse  per  exsistentiam  increatam  videtur  contradictio  in  terminis.  Sicut 
humana  Christi  natura  habet  propriam  potentiam  et  operationem  ut 
principium  quo  operandi,  ita  habet  propriam  exsistentiam  ut  principium 
quo  essendi;  nam  «unumquodque  agit,  secundum  quod  est  actu» 
(S.  Thomas  1,  q.  25,  a.  1  ad  1).  Ergo  «oportet,  quod  idem  sit  actus, 
quo  aliquid  est  actu,  et  quo  agit»  (3,  q.  8,  a.  5). 

Quia  vero  esse  et  agere  est  suppositorum,  ideo  Christus,  qui  est 
unum  suppositum ,  est  unum  esse  simpliciter  et  duo  secundum  quid. 
Nam  «in  Christo  suppositum  subsistens  est  persona  Filii  Dei,  quae  sim- 
pliciter  substantificatur  per  naturam  divinam,  non  autem  simpliciter 
substantificatur  per  naturam  humanam.  .  .  .  Substantificatur  autem  sup- 
positum  aeternum  per  naturam  humanam,  in  quantum  est  hic  homo; 
et  ideo  sicut  Christus  est  unum  simpliciter  propter  unitatem  suppositi 
et  duo  secundum  quid  propter  duas  naturas,  ita  habet  unum  esse 
simpliciter  propter  unum  esse  aeternum  aeterni  suppositi.  Est  autem  et 
aliud  esse  huius  suppositi,  non  in  quantum  est  aeternum,  sed  in  quan- 
tum  est  temporaliter  homo  factum.  .  .  .  Esse  humanae  naturae  non  est 
esse  divinae.  Nec  tamen  simpliciter  dicendum  est,  quod  Christus  sit 
duo  secundum  esse,  quia  non  ex  aequo  respicit  utrumque  esse  sup- 
positum  aeternum»  (S.  Thomas,  Quaest.  disp.  de  spirit.  creat.  q.  3,  a.  4). 

34.  Omnes  illae  sententiae  etiam  ideo  displicent,  quia  ad  ea,  quae 
revelata  sunt,  aliqua  adduntur,  quibus  obscuritas  et  difficultas  non  tol- 
litur  neque  minuitur,  sed  augetur.  Simplicior  explicatio  ideoque  prae- 
ferenda  ea  est,  quae  contenta  iis,  quae  revelata  sunt,  ostendit,  quomodo 

omnia  elementa  unionis  hypostaticae  in  iis  inveniantur.  Unio  enim 
hypostatica  est  relatio  substantialis,  qua  fit,  ut  humana  natura  referatur 
ad  hypostasim  divinam  et  ab  ea  ut  propria  habeatur.  Haec  relatio 
postulat  subiectum,  fundamentum,  terminum.  Subiectum  est  humana 
natura;  fundamentum  est  potentia  oboedientialis,  qua  humana  natura 
hypostatice  subsistere  potest  in  Verbo;  terminus  est  Verbum  actu 
hypostatice  sustentans  humanam  naturam.  Haec  omnia  elementa  sunt 
de  fide,  sed  haec  etiam  videntur  sufficere  ad  concipiendam  illam  rela- 
tionem,  in  qua  formaliter  consistit  unio  hypostatica.  Id  unum  neces- 
sario  supponendum  est,  et  quidem  in  omni  sententia,  Verbum  posse 
per  virtualem  aliquam  mutationem  esse  terminans  aut  non  terminans 
humanam  naturam,  sicut  Deus  potest  esse  creans  aut  non  creans.  Ita- 
que  non  humana  natura  ut  talis  et  Verbum  ut  tale  constituunt  hanc 
relationem,  sed  humana  natura  secundum  potentiam  oboedientialem 
actuatam  et  Verbum  ut  actu  terminans  hypostatice  hanc  naturam.  Hic 
terminus  non  semper  adfuit,  quia  Verbum  non  erat  semper  actu  ex- 
tendens  functionem  suam  hypostaticam  ad  humanam  naturam.  Eo  ipso 
autem  quod  haec  virtualis  extensio  facta  est,  potentia  oboedientialis 
humanae  naturae  in  actum  reducta  est,  quae  actuatio  est  aliquid  mere 
passivum  in  humana  natura.  Est  haec  actuatio  aliquis  modus  meta- 
physicus,  i.  e.  non  entitas  aliqua  addita  ad  humanam  naturam,  sed  ipsa 
potentia  oboedientialis  sub  influxu  subsistentiae  Verbi.  Hac  explica- 
tione  non  tollitur  ratio  mysterii,  sed  solum  conceptibus  analogis,  reve- 
latione  innixis  ostenditur,  ubi  inveniantur  tria  illa,  quae  necessaria  sunt 
ad  constituendam  relationem  substantialem  unionis  hypostaticae.  Ce- 
terum  si  cui  alia  sententia  magis  placet,  liberum  est  eam  amplecti. 

SchoL  3.  Ad  quae  extendatur  unio  hypostatica. 
35.  Sicut  in  composito  humano  varia  sunt,  quae  non  informantur 
anima,  ita  etiam  in  Christi  humana  natura  sunt  varia,  quae  non  im- 
mediate  subsistunt  in  hypostasi  Verbi.  Unde  oritur  quaestio,  ad  quae 
immediate  extendatur  unio  hypostatica.  Imprimis  igitur  Verbum  im- 
mediate  assumpsit  non  solam  animam  sed  etiam  corpus  humanum ;  secus 
non  posset  dici  incarnatum.  Sine  unione  cum  corpore  Deus  non  esset 
natus,  passus  (cf.  prop.  III);  a  fortiori  non  esset  sepultus,  quia  tempore 
sepulturae  anima  iam  non  erat  in  corpore;  ergo  propter  solam  im- 
mediatam  unionem  cum  corpore  Filius  Dei  dici  potest  sepultus  (in 
Symbolis).  Itaque  quae  essentialiter  requiruntur  ad  constituendum 
corpus  humanum,  ut  ossa,  nervi,  caro,  venae,  immediate  unita  sunt 
cum  Verbo.  Sed  etiam  ad  sanguinem  immediate  extenditur  unio  hypo- 
statica,  quia  sanguis  est  pars  intrinsecus  constitutiva  hominis  et  per- 
tinens  ad  integritatem  humanam.  Unde  Christus  de  sanguine  suo  eodem 
modo  loquitur,  quo  de  corpore  suo,  ut  in  institutione  eucharistiae: 
«Hoc  est  corpus  meum,  hic  est  sanguis  meus.»  «Quia  pueri  com- 
municaverunt   carni    et   sanguini,    et   ipse   similiter  participavit  iisdem» 

(Hebr  2,  14).  Propter  unionem  hypostaticam  sanguis  Christi  dicitur 
pretium  redemptionis  nostrae  (1  Petr  i,  19.  Eph  1,  7).  Communius 
censent  theologi  sanguinem  in  passione  Christi  effusum  mansisse  hypo- 
statice  unitum  et  in  resurrectione  iterum  cum  corpore  coniunctum  esse 
(S.  Thomas,  Quodl.  5,  a.  5  ;  Suarez,  De  myst.  vitae  Christi  disp.  47, 
sect.   3,  n.  6). 

Quaestio  de  singulis  aliis,  quibuscum  immediate  facta  sit  aut  non 
sit  unio  hypostatica,  vix  utilis  est.  Sufficit  dicere  ea,  quae  sunt  qui- 
dem  in  homine  sed  non  constituunt  unum  per  se,  ut  aera,  non  esse 
hypostatiee  unita;  ea  vero,  quae  constituunt  unum  per  se  et  efnciunt, 
ut  sit  integer  homo,  esse  hypostatice  unita  (cf.  Suarez,  De  incarn. 
disp.   15,  sect.  7  sp). 

CAPUT  11. 

DE  INTEGRITATE  NATURAE  DIVINAE  ET  NATURAE 
HUMANAE  IN  CHRISTO. 

Cf.  S.    Thomas  3,  q.  2,  a.   1  ;  q.   19 ;    Assemani,  Bibl.  oriental.  II,  introd. ;   Petavius,  De 

incarn.  1.  3,  c.   6  sqq ;    Stentrup,    Christologia  757  sqq;    Muncunill,    De  Verbi    divini  in- 

carnatione   114  sqq  304  sqq ;    Laur.   "jfanssens,    Summa    theol.  IV;    L.  Labauche,    Lecons 

de  theologie  dogmatique  I,   212  sqq;  y.  Souben,  Le  Verbe  incarne  57  sqq. 

Prop.  IV.  Natura  divina  et  natura  humana  per  unionem  hypc- 
staticam  non  factae  sunt  una,  sed  manserunt  duae. 

36.  Stat.  quaest.  Cum  probaverimus  Christum  habere  et  naturam 
divinam  et  naturam  humanam,  nihil  de  hac  re  dicendum  restaret,  nisi 
surrexissent  quidam  haeretici  et  dixissent  per  unionem  hypostaticam 
duas  naturas,  divinam  et  humanam,  factas  esse  unam;  quare  mono- 
physitae  vocantur.  Ita  Eutyches,  Nestorii  diaconus,  qui  hac  ratione 
voluit  efficaciter  impugnare  errorem  magistri  sui,  sed  incidit  in  opposi- 
tum  errorem.  Ceterum  eutychiani  inter  se  dividuntur.  Alii  enim 
censent  unam  illam  Christi  naturam  esse  corruptibilem,  et  corrupticolae 
vocantur;  alii  censent  eam  esse  incorruptibilem ,  et  incorrupticolae 
vocantur.  Eutychiani  etiam  sunt  illi,  qui  acephali  nominantur,  themi- 
stiani  seu  agnoetae,  de  quibus  postea  dicendum  erit,  iacobitae. 

Inter  protestantes  nostrae  aetatis  quidam,  male  interpretantes  illam 
xivaxjiu  seu  exinanitionem,  de  qua  S.  Paulus  loquitur  (Phil  2,  ,7),  docent 
ipsam  divinitatem  in  incarnatione  quandam  exinanitionem  passam  esse ; 
quare  kenotici  appellantur.  Dogma  catholicum  est  in  incarnatione 
integras  mansisse  naturas  divinam  et  humanam. 


37.     Arg.  I.     Ex  S.  Scriptura. 

Sacra  Scriptura  docet  Christum  esse  verum  Deum  et  verum  ho- 
minem  (prop.  I  et  II).  Atqui  nisi  habet  naturam  divinam  non  est 
Deus;  nisi  habet  naturam  humanam,  non  est  verus  homo.  Ergo  habet 
et  naturam  divinam  et  naturam  humanam  etiam  post  unionem. 

38.  Arg.  2.    Ex  SS.  Patribus. 

SS.  Patres  diserte  docent  in  Christo  esse  utramque  naturam. 
5.  Athanasius:  «Dicendus  erit  Christus  perfectus  Deus  et  perfectus 
homo;  non  quod  divina  perfectio  in  humanam  perfectionem  mutata 
sit,  quod  impium  est  dicere;  nec  etiam  quod  duae  perfectiones  a  se  in- 
vicem  divisae  dicantur,  quod  a  pietate  alienum  est.  .  .  .  Ut  utraque 
unus  sint,  omnino  perfectus  idem  Deus  et  homo»  (De  incarn.  contra 
Apollin.  1,  16).  *S.  Ambrosius :  «Servemus  distinctionem  divinitatis  et 
carnis.  Unus  in  utraque  loquitur  Dei  Filius,  quia  in  eodem  utraque 
est»  (De  fide  2,  9,  77).  Ut  permansionem  utriusque  naturae  in  Christo 
urgeant,  SS.  Patres  interdum  dicunt  Verbum  habitare  in  humanitate, 
vel  habere  humanitatem  pro  indumento.  .S.  Ioannes  Chrysost.:  Ioannes 
dixit:  Verbum  caro  factum  est,  «non  ut  mutationem  substantiae,  absit, 
sed  ut  verae  carnis  assumptionem  declararet.  .  .  .  Subdit  enim :  Et  ha- 
bitavit  in  nobis.  .  .  .  Habitatio  non  idipsum  est,  quod  habitaculum,  sed 
aliud.  .  .  .  Aliud  vero  dixi  secundum  substantiam.  Nam  unitate  et 
coniunctione  Deus  Verbum  et  caro  unum  sunt  sine  ulla  confusione  vel 
substantiarum  ablaticne  sed  per  unionem  ineffabilem»  (In  Ioan.  hom.  11, 
n.  1  sq).  Contra  Eutychen  epistulam  dogmaticam  scripsit  >S.  Leo  M. 
(cf.  Denz.  n.  143  sq),  a  Flaviano  rogatus  (cf.  Kirch,  Enchir.  n.  804  sqq). 
Multa  alia  apud  Petavium  (De  incarn.  3,  6  et  7). 

39.  Arg.  3.     Ex  conciliis. 

Concilium  chalcedonense :  «Sequentes  SS.  Patres,  unum  eundem- 
que  confiteri  Filium  et  Dominum  nostrum  Iesum  Christum  docemus, 
eundem  perfectum  in  deitate  et  eundem  perfectum  in  humanitate  .  .  . 
in  duabus  naturis  inconfuse,  immutabiliter,  indivise,  inseparabiliter  agno 
scendum,  nusquam  sublata  dirTerentia  naturarum  propter  unitionem  magis- 
que  salva  proprietate  utriusque  naturae  et  in  unam  personam  atque 
subsistentiam  concurrente»  {Denz.  n.  148).  Eandem  definitionem  repe- 
tunt  concilium  constantinopolitanum  III  (Denz.  n.  290)  et  alia  concilia 
(cf.  Denz.  n.  259  sqq  283   429  462  708). 

40.  Arg.  4.     Ex  ratione  theologica. 

Nisi  Christus  est  homo,  non  potuit  pati  et  mori;  nisi  est  Deus, 
satisfactionem  condignam  pro  peccatis  praestare  non  potuit.  Atqui 
Christus  passus  et  mortuus  est,  et  condignam  satisfactionem  pro  pec- 
catis  praestitit.  Ergo  est  et  homo  et  Deus.  De  satisfactione  Christi 
postea  agemus. 

Praeterea  si  ex  duabus  naturis  una  facta  est,  aut  divina  natura 
conversa  est  in  humanam,  aut  humana  in  divinam,  aut  ex  utraque  ut 
causa  partiali  facta  est  nova  natura  seu  substantia.  Atqui  nihil  horum 
fieri  potest,  quia  natura  divina  est  immutabilis  et  ingenerabilis,  et  ex- 
cludit  ex  conceptu  suo  rationem  materiae  et  formae  et  partis.     Prop- 

terea  ecclesia  in  Symbolo  Athanasiano  profitetur:  Christus  «licet  Deus 
sit  et  homo,  non  tamen  duo  sed  unus  est  Christus,  non  conversione 
divinitatis  in  carnem  sed  assumptione  humanitatis  in  Deum,  unus  om- 
nino    non  confusione  substantiae,  sed  unitate  personae»   (Denz.  n.  40). 

41.  Obi.  L  Quidam  Patres,  praecipue  5.  Cyrillus  Alex. ,  docent  «unam 
naturam  Dei  Verbi  incamatam».    Ergo  hi  negant  duas  in  Christo  esse  naturas. 

Resp.  Dist.  antec:  Dicunt  in  Christo  esse  solam  naturam  Verbi,  non 
humanam  naturam ,  neg.  antec. ;  dicunt  unam  esse  naturam  unitate  hypo- 
statica,  conc.  antec.  Dist.  conseq. :  Negant  esse  duas  naturas  separatas  sine 
unione  hypostatica,  conc.  conseq. ;  negant  esse  duas  naturas  specifice  diversas, 
neg.  conseq. 

Haec  explicatio  est  ipsius  Cyrilli:  «Etiamsi  unus  dicatur  a  nobis  Uni- 
genitus  Dei  Filius  incarnatus  et  homo  factus,  non  propterea  permixtus  est, 
neque  in  carnis  naturam  transiit  Verbi  natura,  neque  rursus  natura  carnis 
in  Verbi  naturam,  sed  cum  utrumque  in  sua  proprietate  naturali  permaneat . . . 
ineffabiliter  et  inexplicabiliter  unitum,  unam  nobis  naturam  Filii  ostendit,  sed 
ut  dixi,  incarnatam.  ...  Si  dicentes  unam  Verbi  naturam,  tacuissemus  et 
minime  adiunxissemus :  incarnatam,  .  .  .  oratio  illorum  fortasse  inepta  non 
esset,  dum  interrogare  se  simulant :  Ubinam  est  in  humanitate  perfectio,  aut 
quomodo  subsistit  illa  nostra  essentia?  Sed  quia  et  illa  in  humanitate  per- 
fectio  et  essentiae  nostrae  declaratio  illata  est,  dum  dicimus:  incarnatam,  de- 
sinant  baculo  inniti  arundineo»  (Ep.  46).  Hoc  sensu,  et  non  alio,  dictum 
illud  accipiendum  esse  docet  concilium  constantinopolitanum  II  can.  8 
(Denz.  n.  220). 

42.  Obi.  II.  Quidam  Patres  docent  naturam  humanam  in  Christo  absorptam 
esse  a  divinitate,  vel  mutatam  esse  in  divinitatem.  Ergo  negant  post  unionem 
mansisse  in  Christo  naturam  humanam. 

Resp.  Dist.  antec. :  Dicunt  absorptam  vel  mutatam  esse  humanam 
naturam  quoad  essentiam,  neg.  antec;  quoad  statum  infirmitatis,  conc  antec 
Dist.  conseq. :  Negant  mansisse  humanam  naturam  secundum  essentiam,  neg. 
conseq.;  negant  mansisse  secundum  statum  infirmitatis,  conc  conseq.  Scilicet 
dicunt  SS.  Patres  humanam  naturam  per  unionem  hypostaticam  participem 
factam  esse  donorum  maxime  sublimium,  quae  ei  ex  essentia  sua  nequaquam 
conveniant,  loquuntur  autem  praecipue  de  statu  Christi  glorioso.  Ita  S.  Gre- 
gorius  Nyss:  «Carne  .  .  .  in  mcorruptibilitatis  pelagus  transmutata,  quemad- 
modum  apostolus  ait,  absorptum  fuisse,  quod  mortale  est,  a  vita,  una  cum 
ipsa  carne  cuncta,  quae  secundum  eandem  carnem  tunc  apparuerunt,  in 
divinam  et  immortalem  naturam  tunc  commutata  sunt»  (Antirrheticus  contra 
Apollinarium  n.  42).  Sed  quomodo?  Divinitas  id,  quod  in  morte  Christi 
ceciderat,  «ut  suscitaretur,  effecit,  ut  in  utraque  parte,  naturae  suae  proprie- 
tates  exhibente,  manens,  corpore  quidem  corporum  naturae,  anima  vero  ani- 
marum  itidem  naturae  mederetur»  (1.  c.  n.  55).  Natura  humana  Christi  eatenus 
deificata  dici  potest,  quatenus  perfectae  immortalitatis  et  gloriae  particeps 
facta  est. 

43.  Obi.  III.  SS.  Patres  interdum  dicunt,  duas  naturas  Christi  solum  ratione 
et  secundum  theoriam  distingui,  ut  5.  Cyrillus  Alex.  in  ep.  40  et  46.    Atqui 

quae  ratione  tantum  distinguuntur,  re  idem  sunt.  Ergo  in  Christo  natura 
divina  et  natura  humana  re  idem  sunt. 

Resp.  Dist.  mai. :  SS.  Patres  dicunt  duas  naturas  Christi  secundum 
essentiam  distingui  sola  ratione,  neg.  mai.;  secundum  suppositum,  conc.  mai. 
Dist.  min.:  Quae  ratione  tantum  distinguuntur  secundum  essentiam,  re  idem 
sunt,  conc.  min.;  quae  secundum  suppositum  ratione  tantum  distinguuntur,  re 
et  secundum  essentiam  idem  sunt,  neg.  min.  Et  neg.  conseq.  Ita  ipse  Cyrillus 
rem  explicat.  Item  concilium  constantinopolitanum  II  can.  7  :  «Si  quis  nume- 
rum  naturarum  confitendo  in  eodem  Domino  nostro  Iesu  Christo  Deo  Verbo 
incarnato,  non  intellectu  tantummodo  differentiam  excipit  earum,  ex  quibus 
et  compositus  est,  non  interemptam  propter  unitatem  (unus  enim  ex  utraque 
et  per  unum  utraque),  sed  in  hoc  numero  utitur,  ut  separatim  unaquaque 
natura  suam  habente  subsistentiam,  talis  A.  S.»  (Denz.  n.  219). 

44«  Obi.  IV.  Quidam  Patres  dicunt  Deum  mixtum  esse  homini,  sicut  anima 
et  corpus  inter  se  misceantur  et  constituant  unum  hominem.  Atqui  haec 
indicant  unitatem  naturae  in  Christo.     Ergo. 

Resp.  Conc.  mai.  Dist.  min. :  Haec  significant  unitatem  naturae ,  si 
licet  comparationes  et  improprias  locutiones  explicare  contra  mentem  eorum, 
qui  iis  utuntur,  conc.  min.;  secus  neg.  min.  Audiatur  e.  g.  S.  Augustinus : 
«Sicut  in  unitate  personae  anima  unitur  corpori,  ut  homo  sit,  ita  in  unitate 
personae  Deus  unitur  homini,  ut  Christus  sit.  .  .  .  Ergo  persona  hominis 
mixtura  est  animae  et  corporis,  persona  autem  Christi  mixtura  est  Dei  et 
hominis,  .  .  .  si  tamen  non  indigne  ad  ista  mixtionis  et  mixturae  nomen  ad- 
mittitur,  propter  consuetudinem  corporalium  rerum,  longe  aliter  se  habentium 
aliterque  notarum.  Verbum  igitur  Dei  .  .  .  suscepit  hominem,  seque  et  illo 
fecit  unum  Iesum  Christum,  mediatorem  Dei  et  hominum,  aequalem  Patri 
secundum  divinitatem,  minorem  autem  Patre  secundum  carnem,  i.  e.  secun- 
dum  hominem»  (Ep.  137,  11).  Ergo  comparatione  illa  illustratur  personae, 
non  naturae,  unitas;  et  vocabulum  mixtionis  cum  quadam  excusatione  ad- 
hibetur,  quod  utique  melius  omittitur. 

Prop.  V.  Duplex  est  in  Christo  volendi  et  operandi  principium 
et  duplicis  ordinis  operationes,  divinae  et  humanae. 

45.  Stat.  quaest.  Error  monotheletismi,  quem  hac  thesi  impu- 
gnamus,  est  surculus  quidam  monophysitismi.  Monotheletae  enim 
non  aperte  negabant  duas  naturas  in  Christo,  sed  unam  tantum  in  eo 
voluntatem  et  operationem  statuebant.  Quem  errorem  maxime  pro- 
pugnavit  saeculo  VII  Sergius ,  patriarcha  constantinopolitanus.  Hic 
studuit  Honorium  papam  in  suam  opinionem  pertrahere,  fingens  se 
loqui  de  voluntate  moraliter  una,  cum  reapse  intellegeret  voluntatem 
physice  unam.  Honorius  non  satis  intellexit  astutiam  hominis,  neque 
quidquam  de  hac  re  definivit  (cf.  I,  n.  326  ad  3),  sed  eius  successor 
Martinus  I  a.  649  haeresim  damnavit  {Denz.  n.  263).  Maxime  strenuus 
oppugnator  monotheletismi  erat  6\  Sophronius,  patriarcha  hierosolymi- 
tanus  (cf.  Kirch,  Enchir.  n.  949  sqq). 

46.  Arg.  I.     Ex  S.  Scriptura. 

Christus  diserte  dicit  se  habere  aliam  voluntatem  atque  voluntatem 
Patris.  Atqui  divina  Christi  voluntas  est  eadem  atque  voluntas  Patris. 
Ergo  Christus  habet  voluntatem  humanam.  Pater,  «non  mea  voluntas 
sed  tua  fiat»  (Lc  22,  42;  cf.  Mt  26,  39;  Mc  14,  36;  Io  5,  30;  6,  38). 
Christus  posuit  actus  oboedientiae  (Io  io,  18;  12,  49;  14,  31.  Phil  2,  8), 
adorationis  (Io  4,  22),  humilitatis  (Mt  11,  29),  reverentiae  (Hebr  5,  7). 
Atqui  hi  actus  non  possunt  esse  in  voluntate  divina.  Ergo  erant  in 
voluntate  humana. 

47.  Arg.  2.    Ex  SS.  Patribus. 

SS.  Patres,  exponentes  Luc.  22,  42,  concludunt  in  Christo  esse 
duas  voluntates.  S.  Athanasius:  «Duas  voluntates  ibi  ostendit,  alteram 
humanam,  quae  est  carnis,  alteram  divinam,  quae  Dei  est»  (De  incarn. 
contra  arian.  n.  21).  vS.  Ambrosius:  Christus  dicens:  Non  mea  voluntas 
sed  tua  fiat,  «suam  ad  hominem  retulit,  Patris  ad  divinitatem»  (In 
Luc.  1.  10,  n.  60).  Inculcant  Patres  unitatem  operationis  supponere 
unitatem  naturae.  «Nam  quorum  operatio  et  vis  eadem  omnino  est, 
eadem  etiam  speciei  unitate  conveniunt»  (S.  Cyrillus  Alex.,  Thesaur. 
assert.  32;  M  PG  75,  453).  S.  Agatho  papa:  «Impossibile  et  contra 
naturae  ordinem  est  posse  esse  naturam  et  operationem  non  habere 
naturae»  {Mansi,  Coll.  conc.  XI,  271).  Et  ita  arguit:  Si  tot  essent 
voluntates  et  operationes,  quot  sunt  personae,  in  Trinitate  essent  tres 
voluntates  et  tres  operationes,  quod  est  contra  fidem.  Ergo  unitas 
voluntatis  et  operationis  sequitur  unitatem  naturae.  «Ubi  vero  in  una 
persona  Domini  nostri  Iesu  Christi,  mediatoris  Dei  et  hominum,  duas 
naturas,  i.  e.  divinam  et  humanam,  confitemur,  in  quibus  et  post 
admirabilem  adunationem  consistit,  sicut  duas  unius  et  eiusdem  naturas, 
ita  et  duas  naturales  voluntates  duasque  operationes  eius  regulariter 
[i.  e.  secundum  regulam  fidei]  confitemur»  (1.  c.  243).  Alia  ex  eadem 
epistula  apud  Denz.  n.  288;  cf.    144. 

48.  Arg.  3.    Ex  conciliis. 

Concilium  constantinopolitaniun  III:  «Duas  naturales  voluntates 
in  eo  et  duas  naturales  operationes  indivise,  inconvertibiliter,  insepara- 
biliter,  inconfuse  secundum  SS.  Patrum  doctrinam  praedicamus;  et 
duas  naturales  voluntates  non  contrarias,  absit,  iuxta  quod  impii 
asseruerunt  haeretici,  sed  sequentem  eius  humanam  voluntatem  et  non 
resistentem  vel  reluctantem  sed  potius  et  subiectam  divinae  eius  atque 
omnipotenti  voluntati.  .  .  .  Duas  vero  naturales  operationes  indivise, 
inconvertibiliter,  inconfuse,  inseparabiliter  in  eodem  Domino  nostro 
Iesu  Christo,  vero  Deo  nostro,  glorificamus»  (Denz.  n.  291  sq).  Idem 
docent  alia  concilia  {Denz.  n.  263  sqq  710). 

49*  Obi.  I.  S.  Athanasius  ait:  In  Christo  «voluntas  solius  divinitatis  erat» 
(Contra  Apollin.  1.  2,  n.  10).  S.  Cyrillus  Alex. :  Christus  filiam  Iairi  «omni- 
potenti  suo  iussu  ut  Deus  et  rursus  tactu  carnis  vivificando,  unam  esse  et 
eandem  utriusque  demonstrat  operationem»  (In  Ioan.  6,  54).  Ergo  hi  Patres 
docent  unam  esse  in  Christo  voluntatem  et  operationem. 

Resp.  Conc.  antec.  Dist.  conseq. :  Hi  Patres  docent  unam  physice 
voluntatem  et  operationem  in  Christo,  neg.  conseq\;  unam  moraliter  voluntatem 
et  operationem,  conc.  conseq.  S.  Athanasius  illo  loco  diserte  docet  Christum 
habuisse  totum,  quod  habuit  primus  Adam,  excepta  rebellione  voluntatis 
humanae  contra  voluntatem  divinam.  S.  Cyrillus  docet  unum  idemque 
miraculum  patratum  esse  cooperante  divinitate  et  humanitate.  Haec  tangebat 
corpus,  illa  omnipotentia  sua  resuscitabat.  Sed  «nemo  unam  naturalem 
operationem  statuet  Dei  et  creaturae,  ne  videlicet  id,  quod  creatum  est, 
ad  divinam  essentiam  evehamus,  neve  e  contrario  divinae  naturae  excel- 
lentiam  ad  locum  creaturis  convenientem  deprimamus»  (Thesaur.  assert.  32; 
J/-PG  75,  453). 

Christi  voluntas  humana  erat  moraliter  una  cum  divina,  i.  e.  Deo  subiecta 
imprimis  quoad  ea,  quae  homo  simpliciter  et  efficaciter  voluit.  Ita  voluit  sim- 
pliciter  et  efficaciter  mortem  subire.  Sed  inefficaci  complacentia  potuit  amare 
conservationem  vitae  et  fugere  mortem.  Ipsum  actum  volendi  inefficacem, 
e.  g.  desiderium  non  moriendi,  Christus  eliciebat,  quia  Pater  volebat,  ut 
Christus  talem  actum  haberet.  Volitum  materialiter  sumptum  potuit  differre 
ab  eo,  quod  Pater  volebat.  «Non  sicut  ego  volo,  sed  sicut  tu»  (Mt  26,  39). 
In  volito  autem  formaliter  sumpto  non  erat  differentia  inter  voluntatem 
humanam  et  voluntatem  divinam,  quia  Pater  volebat  mortem  Christi  sub 
formali  ratione  redemptionis  hominum,  humana  vero  voluntas  nolebat  mortem 
sub  formali  ratione  mali  humanae  naturae.  Neque  desiderium  inefficax  non 
moriendi  impediebat  promptitudinem  oboedientiae  erga  Deum,  quia  inferior 
natura  in  Christo  erat  sub  perfecto  dominio  voluntatis  superioris,  ut  nulla 
esset  pugna  voluntatum,  qualis  in  nobis  est. 

50«  Obi.  II.  Vulgatus  Dionysius  Areopagita  (De  caelesti  hierarch.  3,  4)  et 
alii  post  eum  docent  in  Christo  esse  theandricam  seu  deivirilem  operationem. 
Atque  hac  appellatione  significatur  operatio  Christi  physice  una.  Ergo  in 
Christo  erat  una  operatio. 

Resp.  Conc.  mai.  Dist.  min. :  Sic  haeretici  explicabant  illam  appel- 
lationem,  conc.  min.;  sic  Patres  catholici  intellegebant,  neg.  min.  Concilium 
lateranense  a.  649  sub  Martino  I  can.  15:  «Si  quis  secundum  scelerosos 
haereticos  deivirilem  operationem,  quod  graeci  dicunt  OeavSpix^v,  unam 
operationem  insipienter  suscipit,  non  autem  duplicem  esse  confitetur  secundum 
SS.  Patres,  hoc  est  divinam  et  humanam,  .  .  .  condemnatus  sit»  [Denz.  n.  268). 

Deivirilis  vocari  potest  omnis  humana  actio  Christi,  quia  est  in  supposito 
divino,  et  quia  dirigitur  et  dignificatur  a  Verbo.  In  specie  deiviriles  sunt 
actiones  miraculosae  Christi,  quae  principaliter  fiunt  a  divinitate,  ministerialiter 
autem  ab  humanitate.  Hae  actiones,  in  quantum  divinae  erant,  ad  totam 
Trinitatem  pertinebant,  in  quantum  vero  humanae,  ad  solam  hypostasim 
Verbi  ut  ipsius  propriae.  S.  Aitgustinus:  «Quis  neget  non  Patrem,  non 
Spiritum  sed  Filium  ambulasse  super  aquas?  Solius  enim  Filii  caro  est, 
cuius  carnis  illi  pedes  aquis  impositi  et  per  aquas  ducti  sunt.    Absit  autem, 

ut  hoc  sine  Patre  fecisse  credatur,  .  .  .  ut  sine  Spiritu  Sancto»  (Contra  serm. 
arian.  c.  15). 

SchoL  I,     De  unione  inseparabili. 

51.  a)  Humana  Christi  natura  non  exstitit  ante  unionem  hypostaticam. 
S.  Leo  M. :  «Natura  nostra  non  sic  assumpta  est,  ut  prius  creata  postea 
assumeretur,  sed  ut  ipsa  assumptione  crearetur»  (Ep.  35,  3).  5.  Sophro- 
nius:  «Incarnatur  Verbum  et  Deus,  nostram  naturam  accipiens,  non 
ita,  ut  se  coniungeret  cum  carne  prius  facta,  vel  cum  prius  formata 
et  secundum  se  subsistente  se  uniret,  vel  cum  anima  praeexsistente 
coniungeretur ,  sed  ita  ut  haec  tum  ad  exsistentiam  venirent,  cum 
Verbum  et  Deus  cum  iis  coniungeretur,  et  sic  unio  simultanea  esset 
cum  exsistentia»  (Ep.  synod.  M~PG  87%  3 161).  S.  Ioannes  Damasc: 
«Simul  atque  caro  exstitit,  simul  quoque  Verbi  Dei  exstitit  caro,  simul 
caro  animata,  rationis  particeps  et  intellegentiae»  (De  nde  3,  2).  Si 
homo  Iesus  exstitisset  ante  unionem,  Filius  Dei  non  esset  factus  ex 
muliere  et  ex  semine  David,  ut  docet  apostolus  (Gal  4,  4;  Rom  1,  3). 
Cf.  Denz  n.  204  sq. 

b)  Humana  Chrisii  natura  numquam  separata  est  a  Verbo,  ne 
tempore  mortis  quidem.  »S.  Athanasius :  «Si  Verbum  recessit  a  corpore 
et  ita  mortificatio  facta  est,  contra  Deum  praevaluere  iudaei  hoc  ipso, 
quod  indissolubilem  mixtionem  solverunt»  (De  incarn.  contra  Apollin. 
2,  16).  5.  Leo  M. :  «In  tantam  unitatem  Dei  et  hominis  natura  con- 
venit,  ut  nec  supplicio  potuerit  dirimi  nec  morte  disiungi»  (Sermo  68,  1). 
In  Symbolis  conntemur:  Iesus  Christus,  Filius  Dei,  sepultus  est;  ergo 
mansit  unitus  cum  corpore;  et  descendit  ad  inferos;  ergo  mansit  unitus 
cum  anima.  Christus  dixit  quidem  in  cruce:  «Deus  meus,  ut  quid 
dereliquisti  me?»  (Mt  27,  46.)  Sed,  ut  ait  Hugo  Victorinus:  Deus 
Christum  «dereliquit,  quia  auxilium  non  contulit;  sed  non  dereliquit, 
quia  praesentiam  non  abstulit;  subtraxit  protectionem,  sed  non  separavit 
unionem»   (De  sacram.  2,   1,   10). 

c)  Humana  Christi  natura  numquam  separabitur  a  Verbo.  Nam 
Iesus  «regnabit  in  domo  Iacob  in  aeternum,  et  regni  eius  non  erit 
finis»  (Lc  1,  32  sq).  «Iesus  Christus  heri  et  hodie,  ipse  et  in  saecula» 
(Hebr  13,  8).  Symbolum:  «Credo  in  Iesum  Christum  .  .  .  cuius  regni 
non  erit  finis.»  Concilium  chalcedonense  docet  «Christum  .  .  .  in  duabus 
naturis  .  .  .  inseparabiliter  agnoscendum»  (Denz.  n.  148).  Co7icilium 
toletanum  XI:  Duas  naturas  «ita  in  se  una  Christi  persona  univit,  ut 
nec  divinitas  ab  humanitate  nec  humanitas  a  divinitate  possit  aliquando 
seiungi»   {Denz.  n.  283).    Contrarius  error  origenistarum  damnatus  est. 

SchoL  2.     De  communicatione  idiomatum. 

52.  I.  Idioma  secundum  terminologiam  theologicam  est  id,  quod 
alicui  naturae  ita  proprium  est,  ut  praedicari  possit  de  eo,  qui  habet 
naturam.    Christus  autem  habet  duas  naturas  in  uno  supposito  divino; 

ergo  de  hoc  supposito  et  divina  et  humana  praedicari  possunt :  «Deus 
est  homo,  hic  homo  est  Deus,  Deus  mortuus  est,  homo  Iesus  est 
aequalis  Patri.»  Deus  autem  est  homo  secundum  humanam  naturam, 
et  homo  Iesus  est  Deus  secundum  divinam  naturam;  neque  enim 
praedicantur  proprietates  unius  naturae  de  altera  natura,  sed  praedicantur 
proprietates  utriusque  naturae  de  eo,  qui  habet  ambas  naturas,  etiamsi 
denominatur  secundum  unam  naturam,  quia  Iesus,  etsi  vocatur  Deus, 
retinet  proprietates  humanas,  et  quamquam  vocatur  homo,  retinet  pro- 
prietates  divinas. 

2.  Praecepta  servanda  in  usu  communicationis  idiomatum  sunt  haec: 

a)  Idiomata  humana  solum  in  coftcreto  de  Christo  Deo,  et  idiomata 
divina  solum  in  concreto  de  Christo  homine  praedicantur,  non  vero 
abstracta  de  abstractis,  neque  abstracta  de  concretis,  neque  concreta 
de  abstractis.  Deus  est  homo,  natus,  passus  .  .  . ;  homo  Iesus  est  Deus, 
creator,  conservator.  Sed  humanitas  non  est  divinitas,  neque  Deus 
est  humanitas,  neque  divinitas  est  homo.  Interdum  in  poetico  loquendi 
modo  abstracta  ponuntur  pro  concretis,  ut  «nascitur  aeternitas».  Itaque 
quando  ex  ipso  modo  loquendi  apparet  terminos  non  adhiberi  stricte 
secundum  logicam  sed  secundum  quandam  metonymiam ,  talia  per- 
mittuntur. 

b)  Partes  non  possunt  in  directo  praedicari  sed  solum  in  obliquo, 
quia  significant  ad  instar  naturae  vel  abstractorum.  Deus  non  est 
corpus  neque  anima  neque  corpus  et  anima,  sed  habet  corpus  et 
animam,  seu  hoc  corpus  et  haec  anima  est  Dei. 

c)  Propositio,  quae  est  negativa  non  solum  secundum  formam 
grammaticam  sed  etiam  secundum  sensum,  falsa  est,  si  per  eam  de 
Christo  negatur  attributum,  quod  ei  secundum  alterutram  naturam 
convenit,  ut :  Deus  non  est  passus.  Ideo  falsum  est  simpliciter  dicere : 
Christus  est  minor  Patre.  Nam  etsi  secundum  eum  respectum,  secundum 
quem  Pater  est  maior  Christo  (Io  14,  28),  Christus  quoque  minor  est 
Patre,  scilicet  ut  homo,  tamen  simplex  assertio  Christum  esse  minorem 
Patre  includit  hanc  negativam :  Christus  sub  nullo  respectu  aequalis 
est  Patri,  quod  est  falsum. 

d)  Non  debent  de  Christo  homine  adhiberi  enuntiationes,  quibus 
significatur  Christum  hominem  exstitisse  ante  unionem  hypostaticam, 
ut:  Homo  factus  est  Deus,  nisi  dicatur  in  hunc  sensum:  Factum  est, 
ut  homo  sit  Deus.  .  .  . 

e)  Adiectiva,  quae  accidentaliter  denominant,  non  debent  prae- 
dicari  de  Christo  respectu  unionis  hypostaticae,  ut :  Christus  est  homo 
dominicus,  quod  quidem  .S.  Augustinus  aliquando  dixerat  (83  Quaest., 
q.  36),  sed  postea  retractavit  (Retract.  1,  19);  et  concilium  ephesinum 
damnavit  locutiones  Christum  esse  tteo<p6pov  et  Verbum  esse  aapy.o(popov 
(Denz.  n.  177).  Possunt  vero  ita  praedicari  adiectiva  de  partibus  vel 
actibus  naturae  humanae,  ut:  Corpus  dominicum,  passio  dominica, 
quia  sic  non  insinuatur  duplex  persona. 

f)  Generatim  vitandae  sunt  expressiones,  q^iae  sapiunt  haereticorum 
errores,  etsi  recte  exponi  possunt.  Ubi  vero  periculum  errandi  non 
adest,  quaedam  dicendi  latitudo  permittitur.  Ita  melius  non  dicitur 
Christus  esse  creatura,  et  similia,  quae  arianismo  favent.  Contra  vero 
Christus  potest  dici  servus  Dei  (cf.  Is  53,  11;  Zach  3,  8),  quia  per  se 
solum  significatur  eum  subiectum  et  oboedientem  fuisse  Patris  mandatis. 
Sed  si  negative  accipitur  ad  negandam  aequalitatem  cum  Patre,  falsa 
est  illa  propositio  et  damnata  in  sensu  adoptianorum  (Denz.  n.  310). 
Haec  propositio:  Unus  de  Trinitate  passus  est,  simpliciter  est  vera  et 
ab  ecclesia  recepta  (Denz.  n.  201  222  255).  Nihilominus  antea  eam 
reiecerat  Felix  III  papa  sensu  monophysitico  usurpatam  a  Petro 
Fullone  saeculo  V.     Cf.  »S.   Thomas  3,  q.   16. 

CAPUT  III. 
DE  CONSECTARIIS  UNIONIS  HYPOSTATICAE. 

Cf.  S.  Thomas  3,   q.  23 — 25;  Suarez,  De  incarn.  disp.  49  sqq ;  Petavius,  De  incarn.  1.  7; 

Frajizelin,  De  Verbo  incarnato  thes.  38  et  45  ;  Muncunill,  De  Verbi  divini  incarnatione 

240  sqq  592  sqq ;  Pohle,  Lehrbuch  der  Dogmatik  II5,  95  sqq. 

Prop.  VI.  Iesus  Christus,  etiam  ut  hic  homo,  est  Filius  Dei 
naturalis,  non  adoptivus. 

53.  StSit.  quaest.  Aliquod  consectarium  unionis  hypostaticae  est 
communicatio  idiomatum,  quae  proxime  pertinet  ad  modum  loquendi 
de  Verbo  incarnato.  Hic  agimus  de  consectariis ,  quae  ontologice 
competunt  Christo  homini,  etsi  haec  quoque  suo  modo  pertinent  ad 
communicationem  idiomatum. 

Christus  Deus  est  naturalis  Filius  Patris  ;  consequenter  etiam  Christus 
homo  est  naturalis  Dei  Filius,  quia  eo,  quod  factus  est  homo,  nihil 
amisit,  quod  habuit.  Nihilominus  saeculo  VIII  quidam  episcopi  hispani, 
imprimis  Elipandus ,  Felix ,  Ascarius ,  docere  coeperunt  Christum 
hominem  esse  filium  Dei  adoptivum,  non  naturalem.  Qui  error  vocatur 
adoptianismus,  et  damnatus  est  ab  Adriano  I  (Denz.  n.  299).  Dicimus 
igitur  Christum  esse  Filium  Dei  naturalem,  etiam  ut  hominem,  non 
quia  humana  natura  est  ratio  huius  filiationis,  sed  quia  Christus,  qui 
ab  aeterno  est  Filius  Dei,  manet  Filius  Dei,  etiam  quatenus  subsistit 
in  humana  natura. 

54.  Arg.  I.     Ex  S.  Scriptura. 

S.  Scriptura  numquam  Christum  hominem  vocat  Filium  Dei 
adoptivum  sed  proprium.  Deus  «etiam  proprio  Filio  non  pepercit, 
sed  pro  nobis  omnibus  tradidit  illum»  (Rom  8,  32).  Ergo  is,  cui  Deus 
pro  salute  hominum  non  pepercit,  seu  Christus  homo,  est  Filius  Dei 
naturalis,  quia  filius  adoptivus  non   potest  vocari  proprius. 

55.  Arg.  2.    Ex  SS.  Patribus. 

vS.  Hilarius:  «Multi  nos  filii  Dei,  sed  non  talis  hic  Filius.  Hic 
enim  et  verus  et  proprius  est  Filius,  origine,  non  adoptione»  (De 
Trin.  3,  n).  S.  Augustinus:  «Oportebat,  ut  ille  baptizaret,  qui  est  Filius 
Dei  unicus,  non  adoptatus.  Adoptati  filii  ministri  sunt  unici.  Unicus 
habet  potestatem,  adoptati  ministerium»  (In  Ioan.  tract.  7,  4).  vS.  Gre- 
gorius  M.:  «Aliud  est  natos  homines  gratiam  adoptionis  accipere,  aliud 
unum  singulariter  per  divinitatis  potentiam  Deum  ex  ipso  conceptu 
prodiisse»  (Moral.  18,  52,  85).  S.  Cyrillus  Hieros.:  «Credimus  in  unum 
Dominum  Iesum  Christum,  Filium  Dei  unigenitum.  Filium  porro  cum 
audis,  ne  adoptivum  existimes,  sed  naturalem  Filium»  (Catech.  11,  1  sq). 

56.  Arg,  3.    Ex  ratione  theologica. 

Filius  naturalis  est,  qui  genitus  est  a  patre ;  filius  autem  adoptivus 
est,  qui  extraneus,  i.  e.  non  genitus  a  patre,  gratuito  assumitur  in 
iura  filii.  Atqui  Christus  est  a  Deo  Patre  genitus,  et  iura  filii  habet 
ex  hac  generatione,  non  vero  est  persona  extranea  ad  iura  filii  assumpta; 
neque  cessavit  esse  a  Patre  genitus,  quando  factus  est  homo.  Ergo 
Christus ,  etiam  ut  homo ,  est  Filius  Dei  naturalis,  non  adoptivus. 
Filiatio  est  aliquid  personale;  neque  enim  natura  sed  persona  est  filius 
vel  filia,  ut  patet  tam  in  hominibus  quam  in  SS.  Trinitate.  Persona 
autem  Christi,  etiam  ut  subsistens  in  natura  humana,  est  Filius  per 
generationem,  non  per  adoptionem  (cf.  5.  Thomas  3,  q.  23,  a.  4).  Unde 
etiam  concluditur  rationem,  cur  homo  Iesus  sit  Filius  Dei  naturalis, 
esse  aeternam  generationem,  non  unionem  hypostaticam,  ut  quidam 
theologi  volunt,  quia  de  conceptu  filiationis  proprie  dictae  est,  ut  filius 
sit  generatus  a  Patre;  hoc  autem  non  fit  per  unionem.  Unio  est 
potius  condicio,  ut  appellatio  Filii,  quae  iam  prius  erat,  transeat  ad 
hunc  hominem  Iesum;  et  hoc  tantum  sensu  homo  Iesus  est  Filius 
Dei  naturalis  per  unionem.  Aliud  consequens  est  Christum  non  esse 
Filium  Spiritus  Sancti,  etsi  Spiritus  Sanctus  miraculose  produxit  eius 
humanam  naturam,  neque  Filium  totius  Trinitatis,  quia  a  solo  Patre 
est  genitus  (cf.  Denz.  n.  282;  5.    Thomas  3,  q.   32,  a.   3). 

57»  Obi.  I.  S.  Paulus  ait  de  Christo  homine:  «Qui  praedestinatus  est 
Filius  Dei»  (Rom  1,  4).  Atqui  qui  praedestinatione  est  Filius,  non  est 
generatione  Filius,  neque  est  Filius  naturalis.     Ergo. 

Resp.  Dist.  mai. :  Sensus  secundum  textum  originalem  est :  Christus  per 
resurrectionem  ostensus  (6piafreis)  est  Filius  Dei ,  conc.  mai. ;  sensus  est : 
Christus  non  generatione  sed  praedestinatione  est  Filius  Dei,  neg.  mai.  Et 
sic  patet  responsum  ad  minorem  et  consequens. 

Potest  tamen  quaeri,  quomodo  praedestinatio  possit  praedicari  de  Christo. 
Respondent  theologi  posse  praedicari  variis  modis :  Praedestinatum  est  opus 
incarnationis,  praedestinata  est  humana  Christi  natura  ad  unionem  cum  Verbo, 
praedestinata  sunt  omnia  opera  supernaturalia,    quae  cum  incarnatione  con- 

iuncta  sunt,  praedestinatus  est  Christus  homo,  ut  sit  redemptor,  caput  ecclesiae, 
rex  regni  caelestis  (cf.  Franzelin,  thes.  38,  schol.  3). 

58.  Obi.  II.  Nonnulli  SS.  Patres  videntur  docere  Christum  esse  Filium 
adoptatum.  S.  Irenaeus :  «Propter  hoc  Verbum  Dei  homo  .  .  .  ut  adoptionem 
percipiens,  fiat  filius  Dei»  (Contra  haer.  3,  19,  1).  S.  Hilarius:  «Carnis 
humilitas  adoptatur»  (De  Trin.  2,  27).  S.  Augustinus:  «Ea  gratia  fit  ab 
initio  fidei  homo  quivis  christianus,  qua  gratia  homo  ille  ab  initio  suo  factus 
est  Christus»  (De  praedest.  sanct.  15,  31).  Ergo  potest  homo  Iesus  vocari 
filius  adoptivus. 

Resp.  Neg.  mai.y  quia  sensus  dictorum  est  alius.  S.  Irenaeus  docet, 
Verbum  Dei  esse  hominem  factum,  ut  homines  fierent  per  adoptionem  filii 
Dei.  Statim  enim  post  illa  verba  pergit:  «Non  enim  poteramus  aliter  in- 
corruptelam  et  immortalitatem  percipere,  nisi  adunati  fuissemus  incorruptelae 
et  immortalitati.»  5.  Hilarius  non  dicit  Christum  esse  adoptatum,  sed  carnem 
esse  adoptatam,  i.  e.  assumptam.  S.  Augustinus  solum  docet  et  incarnationem 
et  hominum  adoptionem  esse  gratuitum  Dei  beneficium.  Certe  iidem  Patres, 
qui  negant  Christum  esse  filium  Dei  adoptivum,  non  docent  simul  eum  esse 
filium  adoptivum  (cf.  Petav.,  De  incarn.  1.  7,  c.  4). 

59*  Obi.  III.  Si  Deus  Pater  incarnaretur,  esset  ut  homo  filius  Dei,  non 
naturalis  sed  adoptivus  per  gratiam  unionis.  Ergo  etiam  in  Christo  sufficit 
gratia  unionis  ad  constituendum  eum  filium  Dei  adoptivum. 

Resp.  JVeg.  antec.  Deus  Pater,  si  incarnaretur,  maneret  Deus  Pater, 
nullo  autem  modo  esset  filius  Dei  neque  naturalis,  quia  genitus  non  est, 
neque  adoptivus,  quia  persona  extranea  non  est.  Similiter  dicendum  est  de 
Spiritu  Sancto. 

60.  Obi.  IV.  Christus  homo  ornatus  est  gratia  sanctificante.  Atqui  gratia 
sanctificans  reddit  hominem  filium  Dei  adoptivum.  Ergo  Christus  homo  est 
filius  Dei  adoptivus. 

Resp.  Conc.  mai.  Dist.  min. :  Gratia  reddit  hominem  filium  Dei  adopti- 
vum,  quia  homo  est  persona  extranea,  i.  e.  non  a  Deo  genita,  conc.  min. ;  si 
esset  a  Deo  genitus,  neg.  min.}  quia  tunc  deficeret  definitio  adoptionis,  quae 
est  personae  extraneae  in  ius  hereditatis  assumptio.  Dist.  conseq.:  Christus 
per  gratiam  fieret  filius  adoptivus,  nisi  esset  Filius  proprius,  conc.  conseq. ;  cum 
sit  Filius  proprius,  neg.  conseq. 


Prop.  VII.    Christus  homo  cultu  latreutico  est  adorandus,  quae 
adoratio  debetur  etiam  humanae  eius  naturae  hypostatice  unitae. 

61.  Stat.  quaest.  a)  Cultus  latriae  est  honor  Deo  exhibitus  propter 
infinitam  eius  excellentiam,  qui  etiam  vocatur  adoratio  stricte  dicta. 
Cultus  igitur  est  signum  aestimationis  et  submissionis ,  quod  Deo 
exhibemus  propter  divinam  eius  excellentiam,  quod  signum  potest  esse 
aut  pure  internum,  i.  e.  internus  actus  submissionis  erga  Deum,  aut 
simul  externum,  ut  genuflexio,  sed  semper  debet  procedere  ex  cognitione 
excellentiae  et  ex  voluntate  hanc  excellentiam  honorandi. 

Distinguendus  est  cultus  absolutus  et  cultus  relativus.  Omnis 
cultus  latreuticus  tandem  aliquando  ad  Deum  seu  ad  personam  divinam 
refertur,  quia  homo  rationabiliter  non  potest  se  submittere  nisi  personae 
alicui.  Sicut  tamen  solent  homines  non  solum  e.  g.  regem  honorare, 
sed  etiam  imaginem  regis  vel  alias  res,  quibus  regia  dignitas  reprae- 
sentatur,  ita  etiam  cultus  non  soli  Deo  defertur,  sed  etiam  imagini 
Dei  vel  aliis  rebus,  quibus  Deus  repraesentatur.  Iamvero  cultus  Deo 
vel  Christo  exhibitus  propter  internam  eius  excellentiam  vocatur  cultus 
absolutus ;  cultus  vero  alicui  rei  exhibitus,  quia  Deum  repraesentat, 
vocatur  cultus  relativus,  quia  non  sistit  in  re  illa,  sed  transit  ad  Deum. 

b)  Christo,  ut  subsistit  in  humana  natura,  cultus  latreuticus  debetur, 
quia  est  Deus ;  sed  idem  cultus  debetur  etiam  eius  humanae  naturae, 
non  quia  humana  natura  est,  sed  quia  est  natura  personae  divinae, 
et  quia  honorando  naturam,  honoramus  eum,  qui  habet  naturam.  Hic 
cultus  est  absolutus,  non  relativus,  quia  excellentia,  ob  quam  cultus 
exhibetur,  est  Christo  interna.  Itaque  excellentia  divina  est  ratio  colendi 
Christum,  Christus  est  obiectum  totale,  cui  defertur  cultus,  humana 
eius  natura  est  obiectum  partiale  et  pure  materiale.  Christum  esse 
cultu  latreutico  adorandum  est  de  fide,  hanc  adorationem  esse  exten- 
dendam  ad  humanam  eius  naturam  est  saltem  conclusio  certa,  iam  a 
SS.  Patribus  facta. 

c)  Ex  nestorianismo  sequitur  duplex  adoratio  Christi,  quia  est 
duplex  persona.  Eutychiani  unam  tantum  naturam  Christi  adorandam 
docebant.  Alii  haeretici  obiciebant  et  obiciunt  catholicis  idololatriam, 
quasi  ab  his  humana  Christi  natura  propter  se  colatur  cultu  latriae. 

62.  Arg.  I.     Ex  S.  Scriptura. 

S.  Scriptura  unam  tantum  adorationem  Christi  docet,  numquam 
duplicem.  Pater  «omne  iudicium  dedit  Filio,  ut  omnes  honorificent 
Filium,  sicut  honorificant  Patrem»  (lo  5,  22  sq;  cf.  Rom  14,  10  sq; 
Phil  2,  9sqq;  Hebr  1,  6;  Apc  5,  8). 

63.  Arg.  2.    Ex  SS.  Patribus. 
*S.  Athanasius:  «Incarnatum  Deum  Verbum  adoramus.     Quamvis 

enim  caro  per  sese  pars  est  creaturae,  tamen  Dei  corpus  est  facta.  .  .  . 
Quis  igitur  ita  desipit,  ut  Domino  dicat:  Recede  a  corpore,  ut  te 
adorem?»  (Ep.  ad  Adelphium  n.  3;  M  PG  26,  1074).  S.  Ioannes 
Damasc:  «Unus  est  Christus,  Deus  perfectus  et  homo  perfectus,  quem 
cum  Patre  et  Spiritu  adoramus  una  adoratione  cum  immaculata  ipsius 
carne.  Neque  carnem  non  adorandam  esse  dicimus ;  adoratur  autem 
in  Verbi  hypostasi,  quae  ipsi  facta  est  hypostasis»  (De  fide  3,  8). 
^.  Ambrosius:  Est  caro  Christi,  «quam  hodie  quoque  in  mysteriis 
[Eucharistia]  adoramus,  et  quam  apostoli  in  Domino  Iesu  adorarunt. 
Neque  enim  divisus  est  Christus  sed  unus»  (De  Spir.  Sancto  3,  11,  79). 
Alia  apud  Petavium,  De  incarn.  15,  3  sq. 

64.  Arg.  3.    Ex  definitionibus  ecclesiae. 

Post  concilium  ephesinum  can.  8  (Denz.  n.  120)  hanc  doctrinam 
definivit  concilium  constantinopolitanum  II  can.  9:  «Si  quis  .  .  .  non  una 
adoratione  Deum  Verbum  incarnatum  cum  propria  eius  carne  adorat, 
iuxta  quod  sanctae  Dei  ecclesiae  ab  initio  traditum  est,  talis  A.  S.» 
(Denz.  n.  221).  Contrariam  doctrinam  synodi  pistoriensis  Pius  VI 
damnavit:  «Propositio,  quae  asserit  ,adorare  directe  humanitatem  Christi, 
magis  vero  aliquam  eius  partem,  fore  semper  honorem  divinum  datum 
creaturae',  quatenus  per  hoc  verbum  ,directe'  intendat  reprobare  adora- 
tionis  cultum,  quem  fideles  dirigunt  ad  humanitatem  Christi,  perinde  ac 
si  talis  adoratio,  qua  humanitas  ipsaque  caro  vivifica  Christi  adoratur, 
non  quidem  propter  se  et  tamquam  nuda  caro  sed  prout  unita  divinitati, 
foret  honor  divinus  impertitus  creaturae  et  non  potius  una  eademque 
adoratio,  qua  Verbum  incarnatum  cum  propria  ipsius  carne  adoratur 
(ex  concilio  constantinopolitano,  quinto  generali,  can.  9):  falsa,  captiosa, 
pio  ac  debito  cultui  humanitati  Christi  a  fidelibus  praestito  ac  praestando 
detrahens  et  iniuriosa»  (Denz.  n.  1561). 

65.  Obi.  I.    Cultus   latreuticus   soli  Deo  debetur.     Atqui  humanitas  Christi 
non  est  Deus.     Ergo  ei  non  debetur  cultus  latreuticus. 

Resp.  Dist.  mai. :  Cultus  latreuticus  soli  Deo  debetur  primario  et 
propter  eius  internam  excellentiam,  conc.  mai. ;  non  debetur  secundario  naturae 
humanae  propter  excellentiam  hypostasis,  quacum  est  coniuncta,  neg.  mai. 
Dist.  min. :  Natura  humana  secundum  interna  constitutiva  non  est  Deus,  conc. 
min. ;  hypostasis,  cuius  est  natura,  non  est  Deus,  neg.  min.  Dist.  conseq. : 
Naturae  humanae  non  debetur  cultus  latreuticus  propter  se  et  separatim  a 
sua  hypostasi,  conc.  conseq. ;  non  debetur  propter  hypostasim,  cuius  est  natura, 
neg.  conseq. 

66.  Obi.  II.  Humanitas  Christi  non  potest  amari  super  omnia.  Ergo  non 
potest  coli  super  omnia. 

Resp.  Trans.  antec.  Neg.  conseq.  et  paritatem.  Disparitas  in  eo  est, 
quod  per  caritatem  imprimis  Deo  volumus  infinitam  suam  essentiam,  quam 
non  possumus  humanae  naturae  velle.  Sed  per  cultum  volumus  humanitati 
Christi  bonum  ipsi  externum,  i.  e.  honorem,  qui  est  in  honorante.  Unde 
possumus  nos  velle  ipsi  submittere,  prout  postulat  infinita  excellentia  personae, 
cuius  est  natura. 

Dixi  ,Trans.  antec.',  quia  de  hac  re  est  diversus  loquendi  modus  theo- 
logorum.  Quidam  dicunt  amorem  Dei  super  omnia  terminari  simul  ad  hypo- 
stasim  et  ad  humanam  eius  naturam,  etsi  diverso  modo.  Ita  Wirceburgenses 
(De  Verbo  incarn.  n.  488).  Alii  hoc  negant,  ut  De  Lugo  (De  incarn.  disp.  16, 
sect.  3,  n.  69  sq).  Certe  amari  potest  humanitas  Christi  amore  super  omnia, 
i.  e.  caritate  theologica,  sicut  amamus  quemlibet  hominem,  sed  non  potest 
amari  super  omnia,  quatenus  ei  non  possumus  velle  interna  attributa  divina. 

67»  Obi.  III.  Deus  colitur  oblatione  sacrincii  missae.  Atqui  hoc  sacrificium 
non  offertur  humanae  Christi  naturae.  Ergo  haec  natura  non  colitur  cultu 
latreutico. 

Resp.  Conc.  mai.  Dist.  min. :  Humanitati  Christi  non  offertur  sacrincium 
missae  ideo,  quia  principalis  offerens  est  Christus  homo,  qui  non  potest  sibi 
ipsi  sacrificium  offerre,  conc.  min.;  ideo  non  offertur,  quia  humanitas  Christi 
non  est  cultu  latreutico  digna,  neg.  min.  Et  neg.  conseq.  Si  esset  aliud  sacri- 
ficium  institutum  et  alius  offerens,  posset  hoc  sacrificium  Christo  homini  seu 
humanitati  Christi  offerri. 

68.  Obi.  IV.  Multi  theologi  docent  humanitatem  Christi  colendam  esse  ob 
multiplicem  excellentiam  creatam,  quam  habet,  ut  Suarez  (De  incarn.  disp.  53, 
sect.  2).  Atqui  hic  cultus  non  est  latreuticus.  Ergo  humanitati  Christi 
debetur  cultus  inferior  latria. 

Resp.  Dist.  jnai. :  Illi  theologi  negant  humanitatem  Christi  adorandam 
esse  cultu  latreutico,  neg.  mai.;  dicunt  posse  humanitatem  etiam  separatim 
considerari  et  secundum  suam  internam  excellentiam  coli  cultu  hyperduliae, 
conc.  mai.  Ergo  tota  quaestio  est,  num  duplex  adoratio  Christi  sit  admittenda. 
Quod  quamvis  non  pauci  et  magni  theologi  affirment,  melius  negandum  videtur, 
quia  cum  cultus  principaliter  deferatur  personae,  aliquem  honorare  velle 
secundum  inferiorem  dignitatem,  quam  habet,  videtur  inconveniens,  ut  si 
quis  regem  salutare  vellet  ut  liberum  baronem,  quia  etiam  hanc  dignitatem 
habet.  In  latria  includitur  virtualiter  omnis  cultus  inferior,  et  hoc  sensu 
Deus  vel  Christus  etiam  colitur  cultu  duliae.  Sed  cultus  duliae  formalis 
quodammodo  est  negatio  cultus  superioris,  et  ideo  omittendus  videtur  (cf. 
Franzelin,  De  Verbo  incarn.  thes.  45,  coroll.   1  sq). 

SchoL     De  cultu  sanctissimi  cordis  Iesu. 

69.  a)  Sicut  non  solum  persona  humana  colitur,  sed  etiam  corpus 
eius,  immo  etiam  partes  corporis  eius,  e.  g.  osculando  manus  alicuius, 
ita  etiam  colitur  non  solum  persona  Christi  sed  etiam  corpus  eius, 
immo  etiam  partes  corporis  CJiristi  coluntur  propter  dignitatem  per- 
sonae.  Ecclesia  e.  g.  colit  sanguinem  Christi  vel  vulnera  Christi.  Ratio 
est,  quia  in  quibusdam  partibus  nobis  speciali  modo  ob  oculos  ponitur 
quaedam  excellentia  Christi,  ut  in  sanguine  et  vulneribus  passio  Christi 
redemptoris.  Unde  non  omnes  partes  indiscriminatim  speciali  modo 
coluntur  sed  illae  tantum,  quibus  nobis  quaedam  Christi  perfectio  spe- 
cialiter  manifestatur.  Neque  partes  coluntur  ut  separatae  a  Christo  et 
ut  res  mortuae,  sed  in  quantum  sunt  partes  hypostatice  unitae  cum 
Christo  vivo. 

b)  Inter  has  partes  principalem  quendam  locum  obtinet  cor  Iesu 
vivens  in  eius  corpore  et  singulariter  repraesentans  Christi  erga  nos 
caritatem,  se  quodammodo  exhaurientem  ad  homines  beneficiis  cumul- 
andos,  et  ex  altera  parte  ingratitudine  hominum  graviter  offensam. 

Occasio  publici  cultus  cordis  Iesu  introducendi  fuit  revelatio  a 
Christo  facta  B.  Margai'itae  Mariae  Alacoque  (f  1690),  qua  Christus 
postulavit  hunc  cultum;  sed  externa  ratio  huius  cultus  est  auctoritas 
ecclesiae,  hunc  cultum  approbantis  et  in  officio  liturgico  praecipientis; 
interna  ratio  seu  fundamentum  theologicum  est  doctrina  de  cultu  latriae 

humanitati  Christi  debito.  Cum  constet  in  omnibus  festis  Domini  ob- 
iectum  integrum  cultus  esse  totum  Christum,  et  rationem  formalem 
esse  excellentiam  divinam,  ut  explicetur  cultus  ss.  cordis  Iesu,  quaestio 
unica  est  de  obiecto  proximo  huius  cultus. 

c)  Itaque  obiectum  proximum  est  cor  Iesu  physicum,  vivum,  cum 
Verbo  hypostatice  unitum,  in  quantum  est  symbolum  caritatis  Christi 
erga  homines.  Hoc  satis  patet  ex  officio  ss.  cordis,  ubi  in  lectione  6  haec 
dicuntur:  Christus  «ipsum  cor  lancea  vulnerari  permisit.  Carnale  ergo 
vulnus  vulnus  spirituale  ostendit.  Quis  illud  cor  tam  vulneratum  non 
diligat?  .  .  .  Quam  caritatem  Christi  patientis  et  pro  generis  humani 
redemptione  morientis  atque  in  suae  mortis  commemorationem  insti- 
tuentis  sacramentum  corporis  et  sanguinis  sui,  ut  fideles  sub  sanctis- 
simi  cordis  symbolo  devotius  ac  ferventius  recolant,  eiusdemque  fructus 
uberius  percipiant»,  festum  cordis  Iesu  institutum  est.  Idem  patet  ex 
multis  aliis  actis  ecclesiasticis,  quae  collegit  N.  Nilles  (De  rationibus 
festorum  sacratissimi  cordis  Iesu  et  purissimi  cordis  Mariae  I5,  Oeni- 
ponte  1885;  cf.  pag.  Ii6sqq  145  sqq  345  354  sq).  Cor  igitur  phy- 
sicum  Christi  est  res  signans,  et  caritas  Christi  est  res  signata.  Utrum- 
que  simul  constituit  obiectum  proximum  huius  cultus. 

d)  Ratio,  cur  potissimum  cor  electum  sit  ad  repraesentandam 
nobis  caritatem  Christi,  valde  obvia  est.  Nam  cum  agatur  de  caritate 
in  visibili  obiecto  nobis  ob  oculos  ponenda,  melius  obiectum  eligi  non 
potuit  quam  illud,  quod  propter  intimum  nexum  cum  caritate  apud 
omnes  homines  pro  amore  ponitur.  «Praebe,  fili  mi,  cor  tuum  mihi» 
(Prov  23,  26),  i.  e.  caritatem  tuam.  Vehementibus  enim  arTectibus 
animae  cor  quoque  afficitur,  et  sic  afTectus  in  corde  manifestantur 
(cf.  vS.  Thomas  1,  2,  q.  24,  a.  2  ad  2).  Ex  hoc  facto  omnibus  noto 
homines  adducti  sunt  ad  habendum  cor  symbolum  amoris.  Iam  si  omne 
cor  est  conveniens  symbolum  amoris,  cor  Iesu  est  conveniens  symbolum 
immensae  illius  caritatis,  qua  Christus  erga  genus  humanum  flagrat, 
proxime  caritatis  eius  humanae,  cuius  motus  participat,  remote  etiam 
caritatis  eius  divinae,  quacum  hypostatice  est  unitum. 

e)  Excellentia  huius  cultus  patet  ex  eius  fine,  qui  est  amorem 
Christi  amore  rependere  et  pro  iniuriis  ei  illatis  satisfactionem  praestare. 
Hunc  cultum  Christus  ipse  commendavit,  ecclesia  approbavit,  multorum 
sanctorum  exemplum  et  piorum  fidelium  usus  suadet,  fructus  insignes 
ex  eo  orti  celebrant,  impiorum  eum  blasphemantium  odium  ostendit 
esse  optimum. 

De  hac  re  plurima  opera  conscripta  sunt,  quibus  tota  haec  ma- 
teria  diligenter  exponitur.  Ita  inter  vetustiores  Croiset  (La  devotion 
au  S.  Cceur  de  N.  S.  Jesus  Christ,  Lyon  1691)  et  Gallifet  (De  cultu 
sacrosancti  cordis  Dei  ac  Domini  nostri  Iesu  Christi,  Augustae  1753), 
inter  recentiores  L.  Leroy  (De  ss.  corde  lesu  eiusque  cultu,  Leodii  1882), 
H.  Nix  (Cultus  ss.  cordis  Iesu  .  .  .  sacerdotibus  propositus3,  Friburgi 
1905),  /.  Bainvel  (La  devotion  au  S.  Coeur,  Paris  1905),  multi  alii. 

CAPUT  IV. 

DE   INFIRMITATIBUS  ET   PERFECTIONIBUS  HUMANITATIS 

CHRISTI. 

Cf.  S.   Thomas    3,    q.   7 — 15;    Suarez,    De    incarn.   disp.    18 — 34;    Petavius,    De    incarn. 

1.  9 — 12;  Franze/in,  De  Verbo  incarnato  thes.  41  sqq;  Stentrup,  Christologia  thes.  56  sqq ; 

Muncunill,    De  Verbi    divini    incarnatione   190  sqq  312  sqq;    Pohle,    Lehrbuch  der  Dog- 

matik  II5   112  sqq ;  Labauche,  Lecons  de  theologie  dogmatique  I  233  sqq. 

Prop.  VIII.  Corpus  Christi  omnibus  defectibus,  qui  naturae 
humanae  communes  sunt,  obnoxium  fuit. 

70.  Stat.  quaest.  Defectus  naturae  humanae  communes  intelle- 
guntur  ii,  qui  ex  peccato  originali  in  omnibus  hominibus  inveniuntur, 
ut  defatigatio,  dolores,  mortalitas.  Hi  igitur  defectus  seu  infirmitates 
in  Christo  fuerunt,  non  vero  illi  defectus,  qui  ex  specialibus  causis  in 
his  vel  illis  hominibus  sunt,  ut  morbi  vel  defectus  integritatis.  In  aliis 
hominibus  communes  defectus  sunt  sine  eorum  personali  voluntate, 
Christus  autem  hos  defectus  libere  suscepit  propter  nos. 

Quidam  monophysitae  saeculi  VI,  aphthardocetae,  incorrupticolae, 
gaianiaiti  docebant  corpus  Christi  fuisse  prorsus  incorruptibile.  Olim 
quidam  catholici  censebant  corpus  Christi  ex  unione  hypostatica  factum 
esse  incorruptibile,  sed  hanc  incorruptibilitatem  miraculo  esse  eatenus 
ablatam,  ut  Christus  pati  et  mori  posset.  Christum  vere  passum  esse 
est  de  fide;  sed  quaedam  quaestiones  adiacentes  sunt  disputabiles. 

71.  Arg.  1.     Ex  S.  Scriptura. 

Secundum  S.  Scripturam  Christus  esurivit  (Mt  4,  2),  sitivit  (Io  19, 
28),  fatigatus  est  (Io  4,  6),  habuit  infirmitates  nostras  (Hebr  4,  15), 
dolores  passus  est  (Hebr  2,  18;  5,  8  sq),  mortuus  est  (cf.  Is  53,  4sqq). 
Atqui  hi  sunt  communes  defectus  hominum.  Ergo  hos  defectus  Christus 
habuit,  et  quidem  naturali  quadam  necessitate;  nam  «semen  Abrahae  ap- 
prehendit;  unde  debuit  per  omnia  fratribus  similari»  (Hebr  2,  16  sq); 
nihilominus  libere  eos  acceptavit  (Hebr  10,  5  sqq),  et  libere  causas  po- 
suit,  ex  quibus  perpessiones  oriebantur,  ut  ex  ieiunio  fames,  ex  labore 
fatigatio;  neque  miraculose  hos  effectus  impedivit,  etsi  potuit. 

72.  Arg.  2.    Ex  traditione. 

>S.  Athanasius  de  hac  re  agit  in  oratione  De  incarnatione  Verbi 
n.  20  sqq,  ubi  inter  alia  ait:  «Cum  Verbum  mori  non  posset,  corpus, 
quod  posset  mori,  sibi  accepit,  quo  illud  ut  proprium  pro  omnibus 
ofTerret.»  «An  non  esurivit?  Ita  sane;  pro  corporis  proprietate  esu- 
rivit.»  Morbos  autem  non  habuit.  «Indecorum  profecto  fuisset,  eum, 
qui  aliorum  morbos  curaverat,  proprium  instrumentum  morbis  attritum 
neglegere.»  S.  Fulgentius  docet  Christum  «usque  ad  passionem  et 
mortem    mortale    et   animale   corpus  habuisse,    et  pro  nobis  in  eodem 

corpore  veram  famem,  veram  sitim  fatigationemque  sensisse,  vera  cla- 
vorum  ac  lanceae  percepisse  vulnera  et  ex  hoc  dolorem»  (Ep.  18,  n.  8). 
S.  Leo  M.  in  epistula  28:  «Suscepta  est  a  maiestate  humilitas,  a 
virtute  infirmitas,  ab  aeternitate  mortalitas,  et  ad  resolvendum  con- 
dicionis  nostrae  debitum  natura  inviolabilis  naturae  est  unita  passibili. . . . 
Impassibilis  Deus  non  dedignatus  est  homo  esse  passibilis  et  immor- 
talis  mortis  legibus  subiacere»  (Denz.  n.  143  sq).  5.  Ioannes  Damasc. 
docet  «Christum  omnes  naturales  et  minime  reprehensibiles  passiones 
hominis  assumpsisse,  .  .  .  quae  omnibus  hominibus  natura  conveniant» 
(De  fide  3,  20). 

Idem  docent  unanimiter  theologi,  ut  *S.  Thomas  (3,  q.  14,  a.  1) 
et  alii,  quos  citat  Suarez  (De  incarn.  disp.  32).  Idem  patet  ex  Sym- 
bolis,  in  quibus  profitemur  Christum  passum  esse.  In  professione  fidei 
ab  Innocencio  III  waldensibus  praescripta  haec  dicuntur:  Christus 
«manducavit  et  bibit,  dormivit,  et  fatigatus  ex  itinere  quievit,  passus 
vera  carnis  suae  passione,  mortuus  vera  corporis  sui  morte,  et  resur- 
rexit  vera  carnis  suae  resurrectione»  {Denz.  n.  422;  cf.  20  124  708  sq). 

73«     Arg.  3.    Confirmatio  ex  ratione. 

Defectus  communes  a  Christo  convenienter  assumpti  sunt  propter 
finem  incarnationis ,  a)  ut  poenam  peccato  debitam  perferendo  pro 
humano  genere  satisfaceret ;  b)  ut  manifestaret  veritatem  humanae  na- 
turae,  quae  nota  non  est  hominibus  nisi  cum  huiusmodi  defectibus; 
unde  si  eos  non  habuisset,  visus  fuisset  non  verus  homo;  c)  ad  dan- 
dum  patientiae  exemplum. 

74.  Obi.  I.  Ubi  dolores  et  mors,  ibi  sunt  morbi.  Ergo  aut  Christus  dolores 
non  habuit  neque  mortalis  fuit,  aut  morbis  subiectus  erat. 

Resp.  Dist.  antec. :  Ubi  dolores  et  mors,  ibi  sunt  morbi,  i.  e.  necessario 
morbosae  dispositiones  corporis,  neg.  antec;  ibi  sunt  effectus,  qui  possunt 
etiam  ex  causis  externis  vel  ex  innato  progressu  corporis  debite  se  evolventis 
procedere,  conc.  antec.  Et  sic  patet  responsum  ad  consequens.  Patres  et 
theologi,  docentes  in  Christo  non  fuisse  morbos,  excludunt  eos  tantum  de- 
fectus  corporales,  qui  vel  ex  propria  culpa  hominum,  ut  ex  inordinato  victu 
proveniunt,  vel  ex  defectu  debitae  dispositionis  organorum  et  «virtutis  forma- 
tivae»;  non  vero  excludunt  infirmitates,  quae  oriuntur  ex  vulneratione  vel  ex 
labore  vel  ex  senio.  Christus  «mutationes  aetatum  perpeti  voluit,  ab  ipsa 
exorsus  infantia,  ut  ad  mortem  videatur  etiam  senescendo  illa  caro  pervenire 
potuisse,  nisi  iuvenis  fuisset  occisus»  [S.  August.,  De  peccat.  merit.  et  re- 
miss.  2,  29). 

75.  Obi.  II.  S.  Hilarius  ait :  «In  corpus  Domini  irruens  passio  necnon 
fuit  passio,  nec  tamen  naturam  passionis  exseruit,  dum  et  poenah  mim- 
sterio  desaeviit,  et  Virtus  corporis  sine  sensu  poenae  vim  poenae  m  se 
desaevientis  excepit»  (De  Trin.  10,  13).  Ergo  S.  Hilarius  negat  in  Christo 
fuisse  dolores. 

Resp.  Totum  transmitti  potest;  nam  non  repugnat  S.  Hilarium  in  hac 
re  habuisse  falsam  opinionem.  Ceterum  est  duplex  de  mente  Hilarii  expositio 
apud  theologos.  Pauci  censent  eum  errasse.  Ita  nostra  aetate  Laur.  Janssens 
(Sum.  theol.  IV,  552)  et  alii.  Plurimi  vero  theologi  censent  apud  Hilarium 
«Virtutem  corporis»  esse  ipsum  Verbum^  ut  solum  dicatur  Verbum  expers 
fuisse  doloris  (cf.  Stentrup,  Christolog.  thes.  56).  Ratio  huius  expositionis 
est,  quia  Hilarius  libro  10  «De  Trin.»  agit  contra  arianos,  qui  docebant  ipsum 
Verbum  dolorem  sensisse,  et  quia  alibi  diserte  dicit  Christum  doluisse.  «Ex 
communi  nostra  infirmitate  salutem  sibi  est  deprecatus  a  Patre,  ut  nativitatem 
[naturam]  nostram  cum  ipsis  infirmitatis  nostrae  iniisse  intellegeretur  officiis. 
Hinc  illud  est,  quod  esurivit,  sitivit,  dormivit,  lassatus  fuit»  (In  Ps.  53,  n.  7). 
«Pro  nobis  enim  secundum  prophetam  dolet»  (In  Ps.  68,  n.  23).  Addit 
S.  Thomas  secundum  mentem  Hilarii  excludi  a  Christo  tria:  a)  dominium 
doloris,  quia  ratio  eius  dolore  perturbata  non  est;  b)  meritum  doloris,  quia 
punitus  non  est  propter  peccatum  commissum ;  c)  necessitatem  doloris,  quia 
libere  passus  est  (In  3  Sent.,  dist.  15  post  a.  3  in  expositione  textus;  cf.  3, 
q.   15,  a.  5  ad  1). 

SchoL     De  passionibus  seu  propassionibus  Christi. 

76.  a)  Passiones  snnt  affectiones  appetitus  sensitivi,  coniunctae  cum 
commotione  corporali  (S.  Thomas  1,  2,  q.  22).  Enumerari  solent  un- 
decim :  amor  —  odium,  desiderium  —  fuga,  gaudium  —  dolor,  quae  sex 
pertinent  ad  appetitum  concupiscibilem;  dein:  spes  —  desperatio,  timor  — 
audacia,  ira,  quae  quinque  pertinent  ad  appetitum  irascibilem.  Ad 
timorem  revocatur  admiratio,  quae  oritur  ex  cognitione  rei  insolitae. 
Passiones  sunt  aliquid  homini  naturale,  quia  appetitus  sensitivus  bonum 
suum  apprehensum  naturaliter  prosequitur.  Neque  per  se  malae  sunt, 
immo  bonae,  quamdiu  oboediunt  dictamini  rationis.  Malae  factae  sunt 
per  peccatum,  quo  ratio  amisit  debitum  in  passiones  dominium,  ut  nunc 
passiones  saepe  independenter  a  ratione  vel  etiam  contra  dictamen 
rationis  moveantur,  et  ita  non  quidem  formale  peccatum  sint,  quamdiu 
homo  non  consentit,  sed  tamen  fomes  peccati,  quo  homo  incitatur  ad 
peccandum.  Passiones  igitur  se  subtrahentes  dictamini  rationis  sunt 
aliquod  malum  morale. 

b)  Quia  Ckristus  habuit  integram  naturam  humanam,  habuit 
etiam  passiones.  Ita  docent  SS.  Patres,  ut  ^.  Augustinus  (De  civ.  Dei 
l4>  9>  3)  et  theologi,  ut  6".  Thomas  (3,  q.  15,  a.  4).  Secundum  S.  Scrip- 
turam  habuit  amorem  sensitivum  (Mc  10,  21),  et  ob  infortunia  eorum, 
quos  diligebat,  interdum  lacrimas  fudit  (Io  11,  35.  Lc  19,  41),  tristi- 
tiam  habuit  (Mt  26,  37  sq),  timorem  (Mc  14,  33),  iram  (Mc  3,  5),  ad- 
mlrationem  (Mt  8,  10).  Generatim  habuit  omnes  passiones,  quas  alii 
homines  boni  habent,  sed  voluntarie  habuit,  ut  ait  >S.  Fulgentius :  «Tri- 
stitiam ,  maerorem  vel  quas  nostrarum  animarum  infirmitates  habuit 
Christus,  veras  quidem  sed  voluntarias  habuit ;  veras  quidem,  ut  in  se 
animae  rationalis  monstraret  affectum,  voluntarias,  ut  nostris  infirmita- 
tibus  affuturum  ostenderet  suae  virtutis  auxilium»   (Ep.  18,  4,  10). 

c)  Quidam  Patres  et  theologi  negant  Christum  habuisse  passionem, 
et  solam  «propassionem^  in  eo  coitcedunt.  Intellegunt  autem  passionem 
eam  solam,  quae  vitiosa  est,  propassionem  autem  passionem  rationi 
subiectam.  Ita  6".  Hieronymus:  «Inter  ndftoQ  et  TipoTidfteiav,  i.  e.  pas- 
sionem  et  propassionem  hoc  interest,  quod  passio  reputatur  in  vitium, 
propassio,  licet  initji  culpam  habeat,  tamen  non  teneatur  in  crimine» 
(In  Matth.  5,  28).  Qui  loquendi  modus  admittitur  a  Peiro  Lombardo  (3, 
dist.  15),  5.  Thoma  (3,  q.  15,  a.  6  ad  1  et  2 ;  a.  7  ad  1),  aliis  theo- 
logis,  non  tamen  in  communem  usum  transiit. 

d)  Patres  et  theologi  constanter  docent  in  Christo  non  fuisse  fo- 
mitem  peccati.  S.  Augustinus:  «Ouisquis  credit  carnem  Christi  contra 
spiritum  concupisse,  anathema  sit»  (Op.  imperf.  contra  Iul.  4,  47). 
6".  Leo  M.:  «Christus  nihil  carnis  suae  habebat  adversum,  nec  dis- 
cordia  desideriorum  gignebat  compugnantiam  voluntatum.  Sensus  cor- 
porei  vigebant  sine  lege  peccati,  et  veritas  affectionum  sub  modera- 
mine  deitatis  et  mentis  nec  tentabatur  illecebris  nec  cedebat  iniuriis» 
(Ep.  35,  3).  Secundum  »S.  Thomam  ratio,  cur  Christus  non  assump- 
serit  fomitem  peccati  haec  est,  quod  «iste  defectus  non  sit  ordinabilis 
ad  satisfaciendum,  sed  potius  inclinet  ad  contrarium  satisfactioni»  (3, 
q.  15,  a.  2).  Cf.  Suarez,  De  incarn.  disp.  34,  sect.  2.  Concilium 
constantinopolitanum  II  can.  12  statuit:  «Si  quis  defendit  Theodorum 
impiissimum  Mopsuestenum,  qui  dixit .  .  .  Christum  a  passionibus  animae 
et  concupiscentiis  carnis  molestatum,  et  a  deterioribus  paulatim  rece- 
dentem,  et  ita  ex  profectu  operum  melioratum,  et  ex  vitae  conversa- 
tione  incontaminatum  constitutum,  .  .  .  talis  A.  S.»  (Denz.  n.  224). 

Prop.  IX.  Anima  Christi  iam  tempore  vitae  mortalis  habuit 
visionem  beatificam. 

77.  Stat.  quaest.  Visio  beatifica  est  cognitio  essentiae  divinae 
immediata  et  per  se  propria,  ut  dictum  est  in  tractatu  de  Deo  fine 
ultimo  (II,  n.  390 sqq).  Christum  ut  Deum  semper  habuisse  visionem  beati- 
ficam,  et  Christum  gloriosum  etiam  secundum  animam  humanam  habere 
visionem  beatificam  est  de  fide.  Quaeritur  ergo  solum,  num  Christi 
anima  iam  ante  mortem  Deum  viderit.  Responsum  affirmativum  est 
quidem  theologice  certum,  non  tamen  de  fide. 

Negativam  sententiam  tenent  quidam  recentiores,  ut  Bougaud  (Le 
christianisme  III,  Paris  1879,  449  sqq;  aliter  in  posterioribus  editioni- 
bus),  Guenther,  Klee,  Laurent,  Knittel,  Schell,  qui  tamen  dicit  se  potius 
impugnare  rationes  scholasticorum  quam  ipsam  rem  (cf.  Laur.  Janssens, 
Sum.  theol.  IV,  421  sqq). 

78.  Arg.  I.     Ex  SS.  Scriptura. 

«Lex  per  Moysen  data  est,  gratia  et  veritas  per  Iesum  Christum 
facta   est.     Deum   nemo  vidit   umquam;    unigenitus  Filius,    qui   est  in 

sinu  Patris,  ipse  enarravit»  (Io  i,  17  sq).  Atqui  his  verbis  indicatur 
Christum  etiam  ut  hominem  habuisse  visionem  beatificam,  etsi  primario 
S.  Ioannes  loquitur  de  visione  Christi  Dei.  Nam  ut  homo  tantum  et 
ut  legatus  Dei  cum  Moyse  comparari  potest,  quia  ut  homo  nobis 
enarravit.  Iamvero  si  illa  cognitio  excellentior  soli  divinitati  tribuitur, 
Christus  ut  propheta  aut  ignorabat,  quae  de  Deo  revelabat,  et  erat 
inferior  Moyse;  aut  ipse  quoque  solum  ex  revelatione  sciebat,  et  erat 
aequalis  Moysi.  Sed  neutrum  dici  potest,  quia  S.  Ioannes  inculcat 
Iesum  ut  promulgatorem  Novae  Legis  fuisse  essentialiter  superiorem 
Moyse,  promulgatore  Veteris  Legis.  Itaque  quia  Iesus  ut  homo  nun- 
tiabat,  etiam  ut  homo  videbat,  quidquid  nuntiabat.  «Quia  quod  scimus, 
loquimur,  et  quod  vidimus,  testamur»   (Io  3,  11). 

Idem  argumentum  fieri  potest  ex  eo,  quod  Ioannes  vocat  Christum 
hominem  «plenum  gratiae  et  veritatis.  .  .  .  Et  de  plenitudine  eius  nos 
omnes  accepimus»  (Io  1,  14  16).  Haec  enim  est  praerogativa  Novi 
Testamenti,  quod  accepit  veritatem  ab  eo,  qui  secundum  plenitudinem 
habet  eam;  accepit  autem  a  Christo  ut  homine.  Idem  indicatur 
Ioan.  3,  11  31  sq;  8,  38  55  (cf.  Knabenbauer,  Comment.  in  Ioan.2 
93  scl  99  sc0-  Ergo  S.  Scriptura  non  docet  quidem  explicite  visionem 
animae  Christi,  sed  eius  dicta  sunt  sufficiens  fundamentum  doctrinae 
scholasticae. 

79.     Arg.  2.    Ex  SS.  Patribus. 

>S.  Hieronymus  docet  «nullum  hominem  excepto  eo,  qui  ob 
nostram  salutem  carnem  dignatus  est  induere,  plenam  habuisse  scien- 
tiam  et  certissimam  veritatem.  Denique  Paulus  ex  parte  cbgnoscit, 
et  ex  parte  prophetat,  et  nunc  per  speculum  videt  in  aenigmate» 
(Ep.  36,  15).  Ergo  Christus  non  cognoscebat  per  speculum  in  aenig- 
mate.  6".  Augustinus  historiam  Lazari  resuscitati  typice  de  hac  re  ex- 
ponit:  «Quod  facies  eius  sudario  tecta  erat,  hoc  est,  quod  in  hac  vita 
plenam  cognitionem  habere  non  possumus.  .  .  .  Lazarus  nisi  exiens  de 
monumento  non  solvitur,  i.  e.  etiam  renata  anima  nisi  resolutione  cor- 
poris  libera  ab  omni  peccato  et  ignorantia  esse  non  potest,  quamdiu 
per  speculum  et  in  aenigmate  videt  Dominum.  Illius  autem  linteamina 
et  sudaria,  qui  peccatum  non  fecit  et  nihil  ignoravit,  in  monumento 
inventa  sunt.  Ipse  solus  in  carne  non  tantum  in  monumento  non  est 
oppressus,  ut  aliquod  peccatum  in  eo  inveniretur,  sed  nec  linteis  im- 
plicatus,  ut  eum  aliquid  lateret  vel  ab  itinere  retardaret»  (83  Quaest., 
q.  65).  £.  Fulgentius,  interrogatus  a  Ferrando:  «utrum  anima  Christi 
susceptricis  deitatis  plenam  habeat  omnino  notitiam»  (Ep.  2,  2), 
respondet:  «Perquam  durum  est  et  a  sanitate  fidei  penitus  alienum, 
ut  dicamus  animam  Christi  non  plenam  suae  deitatis  habere  notitiam, 
cum  qua  naturaliter  unam  creditur  habere  personam»   (Ep.  14,  26). 

Huc  pertinet,  quod  SS.  Patres  negant  Iesum  potuisse  in  sapientia  pro- 
ficere  per  reale  incrementum  scientiae.  5.  Cyrilhis  Alex.:  «Credimus  enim 

ex  ipso  ventre  atque  utero  virginali  ipsum  Emmanuel,  cum  Deus  esset, 
hominem  prodiise  plenum  procul  dubio  sapientia  et  gratia,  quae  illi  natura- 
liter  inerat.  Quodnam  is  incrementum  susciperet,  in  quo  sunt  omnes  the- 
sauri  sapientiae?»  (Contra  Nestor.  3,  4.)  Similiter  5.  Ioannes  Damasc. 
(De  fide  3,  22)  et  alii.  Hoc  autem  supponit  Christum  semper  habuisse 
visionem  beatificam,  quia  alioquin  maximum  incrementum  habuisset 
eam  accipiendo. 

80.  Arg.  3.     Ex  consensu  theologorum. 

Omnes  theologi  per  multa  saecula  ut  doctrinam  theologice  certam 
proposuerunt  animam  Christi  semper  habuisse  visionem  beatificam.  At- 
qui  consensus  theologorum  de  re  ut  theologice  certa  est  argumentum 
efficax  ad  probandam  hanc  rem.  Ergo  anima  Christi  semper  habuit 
visionem  beatificam. 

Maioi'  patet  ex  Sent.  3,  dist.  14  et  ex  Sum.  3,  q.  9,  a.  2  et  ex 
eorum  commentatoribus.  Minor  probata  est  in  Apologetica  (I,  n.  363  sqq). 
Melchior  Canus  ait:  «Omnes  theologi  definiunt  Christum  ab  instanti 
conceptionis  Dei  essentiam  vidisse.  Quae  conclusio,  licet  sola  theo- 
logorum  auctoritate  probaretur,  satis  firma  habenda  esset»  (De  locis 
theol.  12,  13).  Cf.  Suarez,  De  incarn.  disp.  25,  sect.  1,  n.  6;  Petavius, 
De  incarn.  11,  4,  8. 

81.  Arg.  4.     Ex  ratione  theologica. 

Per  unionem  hypostaticam  anima  Christi  evecta  est  ad  intimam 
cum  Deo  coniunctionem  supra  omnes  homines  et  angelos.  Atqui  in- 
conveniens  fuisset,  hanc  animam  carere  dono  intimae  familiaritatis  cum 
Deo,  quo  angeli  fruebantur,  et  tractari  ut  peregrinam,  cum  ei  bona 
beatifica  meliore  titulo  quam  ulli  alii  creaturae  deberentur,  et  ab  ipsa 
derivanda  essent  ad  alios  homines.  Brevi :  quia  carere  visione  beatifica 
est  magna  imperfectio,  quae  animam  personae  divinae  non  decet, 
Christus  semper  habuit  visionem  beatificam  (cf.  wS.  Thomas,  Compend. 
theol.  c.  216).  Consequenter  non  habuit  fidem,  quia  fides  est  de  Deo 
non  viso;  neque  habuit  spem,  quia  obiectum  spei  est  visio  beatifica 
aliquando  in  futurum  obtinenda.  Erat  igitur  Christus  simul  compre- 
hensor,  quia  iam  habebat  beatitudinem  essentialem,  et  viator,  quia 
nondum  habebat  impassibilitatem  corporis  neque  totam  beatitudinem 
accidentalem,  sed  erat  in  via  ad  eam  (cf.  Lc  24,  26;  5.  Thomas  3, 
q.   15,  a.   10). 

82.  Obi.  I.  Ad  finem  redemptionis  Christus  debebat  pati.  Atqui  visione 
beatifica  excluditur  passio.    Ergo  Christus  non  habebat  visionem  beatificam. 

Resp.  Conc.  mai.  Dist.  tnin.:  Visione  excluditur  passio  conaturaliter, 
conc.  min;  essentialiter,  neg.  min.  Dist.  conseq.:  Christus  non  habuit  visionem 
beatificam  cum  omnibus  effectibus  suis  conaturalibus,  conc.  conseq. ;  non  habuit 
visionem  quoad  essentiam,  neg.  conseq. 

Qui  est  purus  comprehensor,  non  solum  habet  visionem  beatificam  in 
intellectu  et  amorem  et  gaudium  beatificum  in  voluntate,  sed  haec  essentialis 
beatitudo  etiam  redundat  in  omnes  facultates  animae  et  corporis,  et  ab  iis 
excludit  omnem  tristitiam.  Nihilominus  aliud  est  essentia  beatitudinis  et 
aliud  est  redundantia  in  actus  inferioris  ordinis ;  nam  beatitudo  versatur  circa 
Deum  ipsum,  inferiores  actus  versantur  circa  bonum  creatum.  Sunt  igitur 
actus  et  essentia  et  numero  distincti.  Ergo  influxus  superiorum  actuum  in 
inferiores  actus  impediri  potest  per  omnipotentiam  divinam.  Hoc  non  fit 
in  puris  comprehensoribus,  quia  hi  sunt  in  statu  terminr,  sed  factum  est  in 
Christo,  qui  erat  comprehensor  et  viator,  et  ut  viator  pati  debuit.  Impedito 
igitur  influxu  gaudii  beatifici  in  animam,  ut  est  agens  naturale,  potuit  anima 
Christi  concipere  tristitiam  de  malis  sibi  illatis,  ut  non  solum  dolorem  sen- 
sibilem  haberet  sed  etiam  dolorem  rationalem.  Innocentius  XI  damnavit  hanc 
propositionem :  «Inferior  Christi  pars  in  cruce  non  communicavit  superiori 
suas  involuntarias  perturbationes»  [Denz.  n.  1339).  Erat  dolor  animalis  in  parte 
sensitiva,  erat  dolor  rationalis  in  voluntate,  prout  haec  pro  obiectis  habet  bona 
et  mala  creata;  sed  simul  erat  in  anima  Christi  gaudium  beatificum  de  Deo 
immediate  viso.  Haec  est  explicatio  S.  Thomae  (In  3,  dist.  15,  q.  2,  a.  3, 
sol.  2,  et  3,  q.  46,  a.  7),  quae  communiter  recepta  est  a  theologis.  Itaque 
gaudium  beatificum  simul  esse  cum  tristitia  non  repugnat,  quia  non  sunt  de 
eodem  neque  secundum  idem. 

83.  Obi.  II.  Secundum  explicationem  datam  Deus  prius  contulit  animae 
Christi  visionem  beatificam,  et  dein  miraculose  impedivit,  ne  haec  visio  effectus 
suos  conaturales  haberet.  Atqui  hoc  est  multiplicare  entia  sine  ratione,  quia 
idem  finis  simplicius  obtineri  potuit  non  collata  visione  beatifica.  Ergo  haec 
sententia  non  est  admittenda. 

Resp.  Conc.  mai.  Neg.  min.  et  conseq.  Et  ad  rationem  additam:  Idem 
effectus  obtineri  potuit  non  collata  visione;  et  hoc  decebat  Christum,  neg. 
assert.;  et  hoc  excluditur  tum  ob  dignitatem  Christi  tum  ob  auctoritatem 
Patrum  et  theologorum,  qui  docent  Christum  semper  habuisse  visionem 
beatificam,  conc.  assert. 

84.  Obi.  III,  S.  Fulgeiitiusy  qui  inter  SS.  Patres  clarissime  docet  visionem 
beatificam  animae  Christi,  manifeste  erravit,  adscribens  animae  Christi  com- 
prehensionem  deitatis.     Ergo  eius  auctoritas  nulla  est. 

Resp.  Trans.  antec.  Dist.  conseq. :  Eius  auctoritas  nulla  est,  quatenus 
consentiens  cum  aliis  docet  animam  Christi  habuisse  visionem  beatificam, 
neg.  conseq.;  quatenus  praeter  alios  perfectionem  huius  visionis  exaggerat, 
conc.  conseq.  Est  autem  diversa  de  mente  Fulgentii  opinio  inter  theologos. 
Plerique  concedunt  eum  errasse.  Quidam  eum  excusant  ab  errore,  quia  ipse 
indicat  essentialem  differentiam  inter  cognitionem  Dei  et  cognitionem  animae 
humanae.  «Possumus  plane  dicere  animam  Christi  habere  plenam  notitiam 
deitatis  suae ;  nescio  tamen,  utrum  debeamus  dicere,  quod  anima  Christi  sic 
suam  deitatem  noverit,  quemadmodum  seipsam  deitas  novit,  aut  hoc  potius 
dicendum  sit,  quia  novit  quantum  illa,  sed  non  sicut  illa.  .  .  .  Deitas  ergo 
illa  ipsa  est  naturaliter  notitia  sua,  anima  vero  illa  ab  ipsa  deitate,  quam 
plane  novit,  accepit,  ut  noverit»  (Ep.  14,  31).  Fortasse  Fulgentius  voluit 
recte  loqui,  sed  rectos  terminos  non  invenit  (cf.  Thomassinus,  De  incarn.  1.  9). 

Schol.  I.     De  Christi  scientia  acquisita  et  infusa. 

85.  a)  Cum  Christus  haberet  facultatem  cognoscendi  sensitivam  et 
rationalem,  necessario  etiam  habuit  scientiam  acquisitam  seu  experi- 
mentalem  (S.  Thomas  3,  q.  9,  a.  4).  «Didicit  ex  iis,  quae  passus  est, 
oboedientiam»  (Hebr  5,  8).  De  hac  scientia  explicant  Patres  et  theologi, 
quod  S.  Lucas  ait:  «Iesus  proficiebat  sapientia»  (Lc  2,  52).  5.  Am- 
brosius:  «Proficiebat  sapientia  hominis,  sapientia  autem  sensu  proficit» 
(De  incarn.  7,  71).  Annotat  5.  TJiomas,  «quod  haec  etiam  scientia 
in  Christo  semper  fuit  perfecta  secundum  tempus,  licet  non  semper 
fuerit  perfecta  simpliciter  et  secundum  naturam,  et  ideo  potuit  habere 
augmentum»   (3,  q.   12,  a.  2  ad  2). 

b)  Communius  theologi  censent,  saltem  ut  probabilius,  Christum 
semper  habuisse  scientiam  per  se  infusam,  i.  e.  species  rerum  creatarum 
proprias  et  a  Deo  in  intellectu  supernaturaliter  productas.  Cognovit 
quidem  Christus  omnes  res  creatas  per  visionem  beatificam.  Sed  haec 
est  cognitio,  qua  res  non  per  species  proprias  sed  in  essentia  divina 
cognoscuntur.  Intellectus  autem  creatus  potest  habere  etiam  species 
proprias  rerum,  sicut  Patres  et  theologi  in  angelis  beatis  admittunt 
cognitionem  rerum  matutinam  in  Deo  et  vespertinam  per  species  pro- 
prias.  In  Christo  autem  non  debet  deesse  ulla  perfectio,  quae  in  aliis 
creaturis  invenitur;  ergo  cognoscit  angelos  et  alias  creaturas  per 
species  proprias.  Haec  valent  de  scientia  earum  rerum,  quae  naturaliter 
cognosci  non  possunt  conceptibus  propriis,  ut  sunt  puri  spiritus  vel 
entia  supernaturalia.  Harum  rerum  cognitio,  a  phantasmate  independens, 
vocatur  scientia  per  se  infusa,  quia  alia  via  acquiri  nequit  nisi  super- 
naturali  infusione. 

c)  Multi  theologi  praeterea  admittunt  in  Christo  scientiam  per 
accidens  infusam,  i.  e.  scientiam,  quae  naturaliter  quidem  acquiri  potest, 
sed  hic  et  nunc  datur  modo  praeternaturali,  sicut  in  alio  ordine  facultas 
videndi  est  aliquid  naturale,  sed  aliquibus  data  est  miraculose.  Dicunt 
igitur  Christum  statim  ab  initio  habuisse  perfectos  habitus  omnium 
scientiarum,  ut  ei  necessarium  non  fuerit  eas  paulatim  addiscere  {Suarez, 
De  incarn.  disp.  30,  sect.  2).  Alii  putant  hanc  scientiam  non  ab  initio 
fuisse  in  Christo  perfectam,  sed  ei  concessam  esse  paulatim,  prout 
progressus  aetatis  postulabat  {De  Lugo,  De  incarn.  disp.  21,  sect.  1). 
Alii  negant  ullam  in  Christo  fuisse  scientiam  per  accidens  infusam 
(Vazquez,  In  3  disp.  45,  c.  2).  Licet  cuivis  eam  opinionem  eligere, 
quae  magis  placet. 

SchoL  2.    Num  in  Christo  fuerit  ignorantia. 

86.  a)  Ex  iis,  quae  dicta  sunt,  satis  constat  animam  Christi  semper 
habuisse  scientiam  rerum  omnium  praeteritarum,  praesentium,  futurarum, 
quia  supremum  regem  universorum  nihil  eorum  ignorare  convenit,  quae 
ad  ipsius  regnum  pertinent. 

Nihilominus  quidam  Christo  homini  ignorantiam  tribuerunt.  Ita 
maxime  monophysitae  ex  factione  acephalorum,  qui  propterea  agnoetae 
vocantur  vel  themistiani  ab  auctore  suo  Themistio,  diacono  alexandrino 
(cf.  Petavius,  De  incarn.  n,  i).  Postea  idem  docuerunt  Lutherus  et 
Calvinus ;  dein  Guenther  et  nostra  aetate  modernistae,  qui  etiam  errorem 
Christo  adscribunt.  Errorem  adscribere  Christo  est  ipse  error  intolera- 
bilis.  Dicere  vero  animam  Christi  aliquid  ignorasse  tempore  vitae 
mortalis,  non  est  quidem  probabilis  sententia,  attamen  neque  talis, 
quae  mereatur  censuram  theologicam,  quia  aliqui  SS.  Patres  talem 
ignorantiam  concedere  videntur,  etsi  non  valde  explorate  sed  potius 
ambigue  (cf.  J.  Lebreton,  Les  origines  du  dogme  de  la  Trinite, 
Paris  1910,  447,  qui  multo  magis  efTert  dicta  Patrum  pro  ignorantia 
quam  contra  ignorantiam  Christi). 

Praeferenda  videtur  doctrina  vS.  Thomae,  secundum  quem  Christus 
omnia  pro  quacumque  temporum  differentia  actualia  semper  cognovit 
(3,  q.   10,  a.  2). 

b)  Dicta  S.  Scripturae,  quae  in  favorem  huius  doctrinae  invocari 
possunt,  sunt  eadem,  quae  supra  (n.  78)  allegata  sunt  pro  visione 
beatifica,  quia  scilicet  Christus,  si  ignorantia  laborasset,  non  posset 
dici  plenus  veritatis,  et  similia,  quae  de  eo  praedicantur.  Obstat  quidem, 
quod  Christus  ait  de  die  iudicii:  «De  die  illo  vel  hora  nemo  scit, 
neque  angeli  in  caelo  neque  Filius  nisi  Pater»  (Mc  13,  32).  Sed  hoc 
verbum  conciliandum  est  cum  aliis,  quae  Christus  dixit,  ut:  «Omnia, 
quaecumque  habet  Pater,  mea  sunt»  (Io  16,  15),  ergo  etiam  notitia 
diei  iudicii;  immo  hoc  loco  Christus  proxime  loquitur  de  scientia  sua, 
quam  a  Patre  accepit  et  communicat  cum  Spiritu  Sancto.  Cum  certum 
sit  Filium  ut  Deum  scire  diem  iudicii,  illa  verba:  Neque  Filius  scit, 
non  possunt  habere  simpliciter  eundem  generalem  sensum  atque  illa: 
Neque  angeli  sciunt,  sed  postulant  limitationem  aliquam. 

c)  »S>S.  Patres,  pugnantes  contra  arianos,  saepe  contenti  sunt  illa 
limitatione:  Christus  diem  iudicii  scivit  ut  Deus,  ignoravit  ut  homo; 
neque  inquirunt,  num  etiam  humana  eius  ignorantia  de  die  iudicii 
limitanda  sit.  Multi  autem  Patres  etiam  docent  Christum  ut  hominem 
non  simpliciter  ignorare  diem  iudicii,  sed  secundum  quid,  scilicet  a)  in 
quantum  humana  Christi  natura  per  se  hanc  rem  ignorat  et  a  solo 
Deo  discere  potest;  aapxixojQ  ignorat,  Seixajg  scit ;  b)  in  quantum  de 
hac  re  Christus  habet  incommunicabilem  tantum  scientiam,  quia  non 
debet  neque  vult  eam  hominibus  manifestare,  ut  sensus  sit:  Etsi  ego 
scio,  tamen  non  est  vestrum  nosse  (cf.  Act  1,  7).  Omnes  has  solutiones 
proponit  e.  g.  .S.  Athanasius  (Orat.  3  contra  arian.  42  sqq).  ^.  Ba- 
silius  ait:  Numquid  Filius,  qui  ea,  quae  diem  iudicii  praecedunt,  tam 
accurate  praedixit,  ipsum  diem  ignoravit?  «Hoc  est  impossibile.  Ergo 
quia  non  conveniebat  hominibus  audire,  ideo  tacuit  diem  iudicii.  Nam 
exspectatio  perpetua  ferventiores  ad  pietatem  reddit.  .  .  .  Nam  quomodo 
is,  qui  omnia  usque  ad  illam  horam  novit  (haec  enim  dixit),  non  etiam 

horam  illam  nosset?»  (Contra  Eunom.  4,  3).  Similiter  loquuntur 
S.  Ioannes  Chrysost.  (In  Matth.  hom.  Jj,  al.  78,  1)  et  alii  Patres  graeci. 
E  latinis  £.  Hilarius:  «Quod  Filius  nesciat  .  .  .  tacendi  dispensatio 
sit,  sicut  ipse  Dominus  testatus  est,  cum  quaerentibus  apostolis  de 
temporibus  respondit:  Non  est  vestrum  scire  tempora»  (De  Trin.  9,  75). 
S.  Augustinus:  «Nec  Filius  hoc  novit.  Quod  utique  ideo  dictum  est, 
quia  per  Filium  homines  hoc  non  discunt,  non  quod  apud  se  ipse 
non  noverit»  (In  Ps.  6).  Tuto  dicere  licet  nullum  esse  S.  Patrem,  qui 
ita  animae  Christi  adscribat  ignorantiam  diei  iudicii,  ut  non  alias  quoque 
explicationes  admittat,  aut  non  aliis  locis  contrarium  doceat.  Sunt 
vero  multi  Patres,  qui  diserte  omnem  ignorantiam  a  Christo  excludunt. 
Ergo  etsi  forte  ex  SS.  Patribus  firmum  plane  argumentum  fieri  non 
potest,  multo  tamen  magis  favent  doctrinae  postea  communiter  receptae. 
Huc  pertinent  etiam  ii  Patres,  qui  omnem  progressum  Christi  in  scientia 
negant  et  solam  pleniorem  manifestationem  sapientiae  admittunt 
(cf.  Stentrup,  Soteriol.  thes.  73). 

d)  SS.  Patres  doctrinam  agnoetarum  ita  reiciunt,  ut  etiam  ab 
anima  Christi  omnem  ignorantiam  removeant.  *S.  Sophronius:  «The- 
mistius,  qui  fuit  ignorantiae  pater  et  genitor  atque  seminator  nefan- 
dissimus,  qui  Christum  verum  Deum  nostrum  diem  iudicii  nescisse 
delirabat,  .  .  .  ignorare  Christum,  non  secundum  id,  quod  Deus  erat 
sempiternus,  sed  secundum  quod  veraciter  homo  factus,  diem  con- 
summationis  atque  iudicii,  ex  insipientia  mentis  eructans»  (Epist.  synod; 
MFGSy%  3 191).  S.  Ioannes  Damasc:  «Agnoetae,  qui  et  themistiani. 
Hi  impie  docent  Christum  nescire  diem  iudicii»  (De  haer.  n.  85). 
S.  Eulogius  Alex.:  «Neque  enim  humanitas  Christi,  in  unam  inaccessi- 
bilis  et  substantialis  sapientiae  hypostasim  admissa,  quidquam  ut  rerum 
praesentium  ita  futurarum  poterit  ignorare.  .  .  .  Quicumque  enim  vel 
divinitati  ipsius  vel  humanitati  ignorantiam  adscribet,  numquam  cer- 
tissimae  temeritatis  crimen  efTugiet»  (Apud  Photium,  Biblioth.  cod.  230). 
De  hac  sententia  5.  Gregorius  M.  ad  Eulogium  scribit:  «Ita  doctrina 
vestra  per  omnia  latinis  Patribus  concordavit,  ut  mirum  mihi  non  esset, 
quod  in  diversis  linguis  Spiritus  non  fuerit  diversus.  .  .  .  De  eo  vero, 
quod  scriptum  est:  ,Quam  diem  et  horam  neque  Filius  neque  angeli 
sciunt'  (Mc  13,  32),  omnino  recte  vestra  sanctitas  sensit,  quoniam  non 
ad  eundem  Filium,  iuxta  quod  caput  est,  sed  iuxta  corpus  eius,  quod 
sumus  nos,  est  certissime  referendum.  .  .  .  Omnipotens  Filius  nescire 
se  dicit  diem,  quem  nesciri  facit,  non  quod  ipse  nesciat,  sed  quia 
hunc  sciri  minime  permittat.  .  .  .  Incarnatus  Unigenitus,  factusque  pro 
nobis  homo  perfectus,  in  natura  quidem  humanitatis  novit  diem  et 
horam  iudicii,  sed  tamen  hunc  non  ex  natura  humanitatis  novit.  .  .  . 
Res  autem  valde  manifesta  est,  quia  quisquis  nestorianus  non  est, 
agnoita  esse  nullatenus  potest»  (Epist.  1.  10,  ep.  39).  Leporius  monachus 
(saec.  V),  qui  prius  ignorantiam  in  Christo  fuisse  docuerat,  postea 
sententiam  mutavit,  et  in  «Libello  retractationis»,  ab  episcopis  africanis 

approbato  ait  (n.  10):  «Priorem  anathematizo  in  hac  parte  sententiam, 
quia  dici  non  licet  etiam  secundum  hominem  ignorasse  Dominum 
prophetarum.» 

Itaque  si  tot  SS.  Patrum  dictis  addimus  unanimem  scholasticorum 
doctrinam,  aut  certa  aut  multo  probabilior  dicenda  est  sententia  nullam 
umquam  in  Christo  fuisse  ignorantiam. 

e)  Modernistannn  vero  doctrina  de  Christo  non  solum  ignorante 
sed  etiam  errante  per  decretum  «Lamentabili»  ita  damnata  est,  ut 
eam  sub  poena  excommunicationis  defendere  non  liceat.  Prop.  32 : 
«Conciliari  nequit  sensus  naturalis  textuum  evangelicorum  cum  eo, 
quod  nostri  theologi  docent  de  conscientia  et  scientia  infallibili  Iesu 
Christi.»  Prop.  33:  «Evidens  est  cuique,  qui  praeconceptis  non  ducitur 
opinionibus,  Iesum  aut  errorem  de  proximo  messianico  adventu  fuisse 
professum,  aut  maiorem  partem  ipsius  doctrinae  in  evangeliis  synopticis 
contentae  authenticitate  carere. »  Prop.  34:  «Criticus  nequit  asserere 
Christo  scientiam  nullo  circumscriptam  limite  nisi  facta  hypothesi,  quae 
historice  haud  concipi  potest,  quaeque  sensui  morali  repugnat,  nempe 
Christum  uti  hominem  habuisse  scientiam  Dei,  et  nihilominus  noluisse 
notitiam  tot  rerum  communicare  cum  discipulis  ac  posteritate»  (Denz. 
n.  2032  sqq). 

Prop.  X.  Humanitas  Christi  sancta  est  sanctitate  substantiali 
et  accidentali. 

87.  Stat.  quaest.  a)  Sanctitas  in  hoc  ordine  consistit  in  unione 
cum  Deo  fine  ultimo  supernaturali,  seu  in  aliqua  perfectione,  ob  quam 
Deus  amat  hominem  ut  heredem  vitae  aeternae.  Haec  sanctitas  in 
hominibus  formaliter  efficitur  per  habitum  supernaturaliter  infusum 
gratiae  sanctificantis,  cui  annectuntur  virtutes  infusae  et  dona  Spiritus 
Sancti  (cf.  Conc.  trid.  sess.  6,  c.  7 ;  Denz.  n.  799  sq).  Dicimus  igitur 
hanc  accidentalem  sanctitatem  fuisse  etiam  in  anima  Christi.  Sed 
praeterea  dicimus  ipsa  quoque  unione  hypostatica  sanctam  fuisse 
humanitatem  Christi. 

b)  Christum  hominem  esse  sanctum  est  de  fide,  et  saepe  disserte 
dicitur  in  S.  Scriptura.  «Quod  nascetur  ex  te  Sanctum,  vocabitur 
Filius  Dei»  (Lc  1,  35).  «Vos  Sanctum  et  Iustum  negastis»  (Act  3,  14). 
«Talis  decebat,  ut  nobis  esset  pontifex,  sanctus,  innocens,  impollutus, 
segregatus  a  peccatoribus»   (Hebr  7,  26). 

Sed  si  quaeritur,  quomodo  Christus  sit  sanctus,  sunt  diversae 
opiniones  theologorum.  Certum  est  et  ab  omnibus  conceditur  Christum 
habere  sanctitatem  accidentalem.  Quoad  sanctitatem  substantialem, 
quae  confertur  per  ipsam  unionem  hypostaticam,  alii  dicunt,  per  unionem 
sanctificari  humanitatem  Christi  non  formaliter  sed  fundamentaliter  seu 
exigitive,  ut  Mastrius  (De  incarn.  disp.  2,  q.  1,  n.  16)  et  plurimi 
scotistae;  alii  autem  dicunt  per  unionem  sanctificari  humanitatem  Christi 

formaliter,  ut  Suarez  (De  incarn.  disp.  18,  sect.  i,  n.  3)  et  alii  plurimi 
theologi,  praesertim  thomistae.  Haec  igitur  est  quaestio  disputata,  de 
qua  ecclesia  nihil  statuit. 

88.  Prob.  pars  I.  Humanitas  Christi  est  sancta  sanctitate  sub- 
stantiali. 

a)  Imprimis  hoc  diserte  docent  SS.  Patres.  Ita  5.  Augustinus : 
«Verbum  in  principio  Deus,  in  quo  et  ipse  Fiiius  hominis  sanctificatus 
est  ab  initio  creationis  suae,  quando  Verbum  factum  est  caro,  quia 
una  persona  facta  est  Verbum  et  caro.  Tunc  ergo  sanctificavit  se  in 
se,  hoc  est,  hominem  se  in  Verbo  se,  quia  unus  Christus,  Verbum  et 
homo,  sanctificans  hominem  in  Verbo»  (In  Ioan.  tract.  108,  5).  Quia 
in  S.  Scriptura  supernaturalis  sanctificatio  vocatur  unctio  (2  Cor  1,  21. 
1  Io  2,  20  27),  SS.  Patres  dicunt  humanitatem  Christi  unctam  esse 
divinitate.  5.  Gregorius  Naz.:  «Christus  [i.  e.  unctus]  dicitur  propter 
divinitatem ;  haec  enim  est  unctio  humanitatis,  non  sanctificans  opera- 
tione  ut  in  aliis  unctis  sed  totius  ungentis  praesentia,  cuius  efTectus 
est,  ut  quod  ungit,  homo  vocetur,  et  quod  ungitur,  fiat  Deus»  (Orat. 
30,  21).  5".  Ioannes  Damasc:  «Ipse  seipsum  unxit.  .  .  .  Unctio  porro 
humanitatis  est  divinitas»  (De  fide  3,  3). 

b)  Idem  suadet  ratio.  Nam  sanctus  est,  qui  placet  Deo  et  propter 
suam  perfectionem  habet  ius  accipiendi  vitam  aeternam  et  omnia 
beneficia  ad  eam  conducentia.  Atqui  unio  hypostatica  formaliter  efficit, 
ut  homo  Iesus  placeat  Deo  et  habeat  ius  vitae  aeternae  et  ceterorum 
bonorum  supernaturalium.  Ergo  unione  hypostatica  homo  Iesus  seu 
humana  Christi  natura  est  formaliter  sancta.  Maior  patet  ex  doctrina 
concilii  tridentini  (sess.  6,  c.  7),  secundum  quam  homo  iustus  est 
amicus  Dei,  heres  vitae  aeternae,  instructus  donis  supernaturalibus 
(Denz.  n.  799).  Minor  probatur,  quia  repugnat  eam  naturam  non 
formaliter  placere  Deo,  quae  est  natura  unigeniti  Filii;  et  repugnat 
eum,  qui  ad  maximam  unionem  cum  Deo  admissus  est,  excludi  ab 
aliis  beneficiis  minoribus  ordinis  supernaturalis.  Per  ipsam  unionem 
hypostaticam  humanitas  Christi  est  recte  ordinata  ad  finem  ultimum 
et  immunis  ab  omnibus,  quae  huic  fini  obstant.  Atqui  talis  ordinatio 
et  immunitas  est  sanctitas. 

Haec  quidem  sanctitas  principaliter  pertinet  ad  animam  Christi. 
Nihilominus  suo  modo  etiam  sanctificatur  caro  Christi  unioiie  hypo- 
statica,  quatenus  unione  hypostatica  specialiter  consecrata  est  Deo, 
digna  est  summa  veneratione,  incapax  ullius  maculae  moralis,  plena 
virtutis  sanctificatricis. 

89.  Prob.  pars  II.  Humanitas  Christi  sancta  est  sanctitate  ac- 
cidentali. 

a)  De  Verbo  incarnato  5.  Scriptura  ait:  «Vidimus  plenum  gratiae 
et  veritatis.  .  .  .  Et  de  plenitudine  eius  nos  omnes  accepimus  et  gratiam 

pro  gratia»  (Io  i,  14  16).  Accepimus  autem  gratiam  habitualem;  ergo 
huius  gratiae  plenitudinem  Christus  habuit.  Erat  quidem  in  Christo 
etiam  gratia  increata,  sed  haec  vocatur  plenitudo  divinitatis  (Col  2,  9); 
ubi  vero  sermo  est  de  plenitudine  gratiae,  semper  intellegitur  gratia 
creata  (cf.  Lc  i,  15  ;  2,  40;  Act  6,  8). 

b)  Idem  docent  SS.  Patres.  6".  Ioannes  Chrysost.'.  «Omnis  gratia 
effusa  est  in  illud  templum  [Christum].  .  .  .  Nos  enim  de  plenitudine 
eius  accepimus,  illud  autem  templum  integram  et  universam  accepit 
gratiam»  (In  Ps.  44,  n.  2).  »S.  Cyrillus  Alex.:  Christus  «sanctificatur 
nobiscum  quoad  humanitatem,  cum  nostra  similitudine  suscepta  etiam 
ob  hoc  ipsum  videlicet  quod  sanctificatus  sit,  quamvis  universi  dominus 
sit  ut  Deus,  vocare  nos  fratres  haud  erubescit»  (De  Trin.  dial.  6; 
Migne  PG  75,  10 18).  S.  Augustinus:  «Dominus  Iesus  Christus  Spi- 
ritum  Sanctum  non  solum  dedit  ut  Deus,  sed  etiam  accepit  ut  homo. 
Propterea  dictus  est  plenus  gratia  et  Spiritu  Sancto  [Io  1,  14.  ^Lc  4,  1]. 
Et  manifestius  de  illo  scriptum  est  in  Actibus  apostolorum  [Act  10,  38], 
quoniam  unxit  eum  Deus  Spiritu  Sancto,  non  utique  oleo  visibili  sed 
dono  gratiae,  quod  visibili  significatur  unguento,  quo  baptizatos  ungit 
ecclesia.  Nec  sane  tunc  unctus  est  Christus  Spiritu  Sancto,  quando 
super  eum  baptizatum  velut  columba  descendit;  .  .  .  sed  ista  mystica  et 
invisibili  unctione  tunc  intellegendus  est  unctus,  quando  Verbum  Dei 
caro  factum  est»   (De  Trin.  15,  26,  46). 

c)  Theologi  hanc  doctrinam  ut  certam  proponunt.  Dissentiunt 
solum  circa  quaestionem,  utrum  gratia  sanctificans  concipienda  sit  ut 
dispositio  ad  gratiam  unionis,  quemadmodum  censet  S.  Bonaventura 
(In  3,  dist.  13,  a.  1,  q.  1),  an  ut  effectus  unionis  hypostaticae,  quemad- 
rnodum  docet  .S.  Thomas  (Compend.  theol.  c.  214).  Haec  altera  sen- 
tentia  praefertur  a  plurimis  theologis.  Alii  dicunt  doctrinam  de  gratia 
infusa  Christi  esse  de  fide,  ut  Alvarez  (De  incarn.  q.  7,  a.  1,  n.  3  ante 
disp.  31).  Alii  hoc  negant,  sed  dicunt  esse  doctrinam  certam,  ut  De 
Lugo  (De  incarn.  disp.  16,  sect.  5,  n.  91  sq). 

d)  Confirmatur  haec  doctrina  ratione  theologica.  Nam  1.  decet 
humanam  Christi  naturam  habere  omnem  assimilationem  cum  Deo  pos- 
sibilem,  ergo  etiam  gratiam  sanctificantem.  2.  Humana  Christi  natura 
debet  elicere  actus  intrinsecus  supernaturales ;  ad  hoc  autem  requiritur 
gratia  creata,  quia  gratia  increata  unionis  non  est  principium  elicitivum 
actuum  humanorum  Christi.  3.  Gratia  habitualis  in  hoc  ordine  prae- 
requiritur  ut  dispositio  ad  visionem  beatificam.  4.  Cum  Christus  sit  caput 
ecclesiae,  ex  quo  omnes  gratiae  in  corpus  mysticum  descendunt,  debet 
ipse  habere  gratiam,  quam  aliis  confert,  ut  sit  caput  homogeneum 
corpori  {S.  Thomas  3,  q.  7,  a.  1). 

e)  Gratia  Christi,  in  quantum  ipse  est  caput  ecclesiae,  vocatur 
gratia  capitis,  quae  est  tum  gratia  unionis  tum  maxime  gratia  habi- 
tualis.  Christus  Deus-homo  est  caput  ecclesiae  (Rom  12,  4  sq.  1  Cor 
12,  11  sq.    Eph  1,  2osqq;    4,  4  sqq.    Col  I,  18;    2,  10)  sub  triplici  re- 

spectu:  i.  ratione  dignitatis,  quia  est  nobilissima  pars  ecclesiae ;  2.  ra- 
tione  dominationis,  quia  est  auctor  et  supremus  rector  ecclesiae,  et 
quia  ab  ipso  omnis  potestas  ecclesiastica  derivatur;  3.  ratione  sancti- 
ficationis,  quia  omnem  gratiam  meruit,  media  gratiae  instituit,  ea  ut 
supremus  sacerdos  applicat  (cf.  Io  6,  57  sq;  15,1  sqq;  17,  21  sqq;  Rom 
5,  15  17;  I  Cor  10,  i6sq;  15,  21  sqq.  Conc.  trid.  sess.  6,  c.  7  16; 
Denz.  799  809).  De  aliis  quaestionibus  huc  pertinentibus  cf.  5.  Thomas 
3,  q.  8;  Stentrup,  Soteriol.  thes.  169  sqq. 

f)  Quia,  ut  patet  ex  loco  citato  concilii  tridentini,  cum  gratia  infun- 
duntur  alia  dona  supernaturalia  et  habitus  virtutum,  etiam  haec  dona 
Christus  accepisse  censendus  est  ob  easdem  rationes,  quae  valent  pro  gratia. 
Immo  dona  Sancti  Spiritus  imprimis  Christo  dari  dicuntur  tum  in  Scrip- 
tura  (Is  11,  2)  tum  a  Patribus  et  theologis.  Quaedam  virtutes  in  Christo 
non  sunt,  quia  in  conceptu  suo  includunt  imperfectiones,  quae  in  Christo 
non  sunt,  ut  fides,  spes,  paenitentia  (cf.  5.  Thomas  3,  q.  7,  a.    2  sqq). 

Etiam  fuerunt  in  Christo  gratiae  gratis  datae,  ut  donum  prophe- 
tiae  et  miraculorum,  quia  haec  ordinantur  ad  fidei  et  spiritualis  doc- 
trinae  manifestationem ;  Christus  autem  fuit  primus  et  principalis  fidei 
doctor  (1.  c.  a.  7  sq). 

Illa  omnia  dona  anima  Christi  statim  cum  unione  hypostatica,  non 
paulatim  procedente  tempore,  accepit.  Hoc  innuitur  in  S.  Scriptura 
(Is  11,  1  sqq.  Io  1,  14);  hoc  docetur  a  S.  Patribus,  ut  a  5.  Augustino, 
cuius  verba  iam  audivimus,  et  a  >S.  Ioanne  Damasc.  (De  fide  3,  22), 
et  a  theologis,  ut  a  Suarez  (De  incarn.  disp.  18,  sect.  3,  1);  hoc  sua- 
detur  ratione,  quia  dignitas  naturae  humanae,  ob  quam  haec  dona  ei 
collata  sunt,  statim  ab  initio  aderat. 

90.  Obi.  I.  Perfectiones  divinae,  ut  immensitas  vel  scientia  divina,  non 
possunt  communicari  cum  humana  Christi  natura.  Ergo  a  pari  sanctitas 
Dei  formaliter  communicari  nequit  cum  humana  Christi  natura. 

Resp.  Nego  paritatem,  quia  aliae  perfectiones  divinae  non  possent  com- 
municari  nisi  physice  inhaerendo  naturae  humanae,  quod  repugnat;  sed 
sanctitas  communicari  potest  moraliter,  quod  non  repugnat.  Nam  perfectiones 
physicae,  ut  immensitas,  vel  actus  vitales  non  possunt  migrare  de  altera 
natura  in  alteram,  sed  procedunt  necessario  de  natura,  cuius  sunt,  et  in  ea 
manent.  Sanctitas  autem,  i.  e.  recta  habitudo  ad  Deum  finem  ultimum, 
potest  conferri  humanae  naturae  moraliter,  quia  eo  ipso,  quod  est  natura 
personae  divinae,  placet  Deo  et  accipit  ius  hereditatis  caelestis.  Ergo  neque 
sanctitas  Verbi  est  physica  forma  inhaerens  humanae  naturae  Christi,  sed 
personalitas  Verbi  proxime  et  physice  efficit,  ut  Iesus  Christus  etiam  ut  homo 
sit  Filius  Dei  naturalis,  et  ex  hoc  per  moralem  consequentiam  efficitur,  ut 
humana  Christi  natura  sit  sancta,  et  immediate  quidem  per  personalitatem 
Verbi,  hac  autem  mediante  per  naturam  divinam. 

9 1 .  Obi.  II.  Si  natura  humana  Christi  est  formaliter  sancta  per  sanctitatem 
Verbi,  est  infinite  sancta.  Atqui  sola  natura  divina  est  infinite  sancta.  Ergo 
humana  Christi  natura  non  est  formaliter  sancta  per  sanctitatem  Verbi. 

Resp.  Dist.  mai. :  Humana  Christi  natura  est  infinite  sancta  in  suo 
genere,  i.  e.  in  genere  sanctitatis  participatae,  conc.  mai. ;  est  simpliciter  infinite 
sancta,  neg.  mai.  Dist.  min. :  Sola  natura  divina  est  simpliciter  infinite  sancta, 
conc.  min.;  non  potest  esse  alia  natura  sancta  infinite  secundum  quid  et  in 
suo  genere,  neg.  min.  Et  neg.  conseq.  Humana  Christi  natura  non  est  sancta 
sicut  natura  divina  ex  interna  sua  constitutione,  sed  est  sancta  ratione  unionis 
cum  infinita  sanctitate;  et  quia  in  genere  sanctitatis  communicatae  ad  extra 
nihil  potest  esse  excellentius  vel  aeque  excellens,  ideo  haec  sanctitas  habet 
respectivam  quandam  infinitatem,  sicut  gratia  unionis  est  aliquid  infinitum 
in  genere  gratiae. 

92.  Obi.  III.  Si  per  sanctitatem  substantialem  humanitas  Christi  est  infinite 
sancta,  abundat,  immo  repugnat  in  ea  alia  sanctitas,  quia  infinitum  augeri 
non  potest.    Ergo  humana  Christi  natura  non  habet  sanctitatem  accidentalem. 

Resp.  Neg.  antec.  Nam  non  obstante  sanctitate  substantiali,  humana 
Christi  natura  secundum  interna  principia  essendi  et  agendi  non  mutatur. 
Ergo  neque  abundat  neque  repugnat  eam  accipere  habitus  infusos,  quibus 
intrinsecus  sanctificetur  et  capax  fiat  operationis  supernaturalis.  Solummodo 
ad  id,  quod  est  intrinsecus  simpliciter  infinitum,  nihil  addi  potest;  sed  potest 
aliquid  addi  ad  id,  quod  est  infinitum  respective  tantum  et  per  denominationem 
ab  alio  distincto. 

Etiam  gratia  habitualis  Christi  potest  dici  relative  infinita.  Nam  quia 
nulla  creatura  est,  cui  tanta  gratia  conveniens  est,  quanta  Deo  incarnato, 
sine  dubio  gratia  Christi  omnes  alias  quodammodo  infinite  superat,  et  plena 
erat  statim  ab  initio,  ut  numquam  creverit  in  se  sed  solum  in  manifestatio- 
nibus  suis  (S.  Thomas  3,  q.  7,  a.  12).  Accepit  autem  Christus  gratias  actuales, 
quoties  ponendi  erant  actus  supernaturales,  ad  quos  gratia  actualis  se  habet 
sicut  concursus  naturalis  ad  actus  naturales  {Suarez,  De  incarn.  disp.  18,  sect.  4). 


Prop.   XI.     Humanitas  Christi  est  absolute  impeccabilis. 

93.  Stat.  quaest.  Impeccabilitas  non  solum  significat  immuni- 
tatem  a  peccato  sed  impossibilitatem  omnis  actus  et  maculae  peccati. 
Christum  semper  fuisse  sine  ullo  peccato  est  de  fide,  eum  non  potuisse 
contrahere  maculam  peccati  est  saltem  theologice  certum,  sed  in 
modo  explicandi  impotentiam  peccandi  in  Christo  theologi  inter  se 
dissentiunt. 

Plane  singularis  est  sententia  Guentheri  censentis  Christum  non 
potuisse  peccare,  quia  Deus  praeviderit  eum  peccaturum  non  esse. 
Haec  est  nuda  impeccabilitas  consequens.  Omnes  autem  theologi  ad- 
mittunt  impeccabilitatem  antecedentem. 

Scotistae  docent  impeccabilitatem  antecedentem  externam.  Huma- 
nitas  Christi  potest  quidem  peccare,  sed  Deus  per  beatitudinem  con- 
firmavit  eam  in  bono,  sicut  confirmat  beatos,  qui  non  fiunt  intrinsecus 
impeccabiles,  sed  ita  proteguntur  a  Deo,  ut  actu  peccare  non  possint 
(cf.  Praelect.  dogm.  III,  n.  459  sqq).  Secundum  Mastrium  (De  incarn. 
disp.  2,  q.   2,  n.  34)   hanc    sententiam   «sequuntur  scotistae    omnes  ac 

nominales   tam    antiquiores   quam    iuniores».     Haec  sententia  immunis 
est  a  censura. 

Plurimi  theologi  statuunt  in  Christo  impeccabilitatem  antecedentem 
internam.  Ita  S.  Thomas  et  thomistae  (In  Sum.  3,  q.  15,  a.  1), 
Suarez  (De  incarn.  disp.  33,  sect.  2),  alii.  Sed  diversimode  hanc  im- 
peccabilitatem  explicant. 

94.  Arg.  I.     Ex  S.  Scriptura. 

Christus  de  se  ait:  «Quis  ex  vobis  arguet  me  de  peccato?»  (Io  8,  46.) 
Deus  Christum,  «qui  non  noverat  peccatum,  pro  nobis  peccatum  [i.  e. 
hostiam  pro  peccato]  fecit»  (2  Cor  5,  21).  Habemus  pontificem  «ten- 
tatum  per  omnia  pro  similitudine  absque  peccato»  (Hebr  4,  15),  qui 
est  «sanctus,  innocens,  impollutus,  segregatus  a  peccatoribus»  (Hebr  7,  26; 
cf.  1  Petr  2,  22;  1  Io  3,  5  ;  Is  53,  9).  His  testimoniis  excluditur  omne 
peccatum  a  Christo,  nihil  autem  dicitur  de  sola  potentia  aut  impotentia 
peccandi. 

• 

95.  Arg.  2.    Ex  traditione. 

SS.  Patres  non  solum  peccatum  sed  etiam  potentiam  peccandi  in 
Christo  fuisse  negant.  *S.  Athanasius:  Christus  Adami  lapsum  reparavit, 
«ita  ut  carne  indutus  in  terra  versaretur  et  carnem  peccati  incapacem 
exhiberet.  .  .  .  Hanc  Christus  suscitat  natura  impeccabilem,  .  .  .  ut  ipse 
esset  impeccabilitatis  specimen»  (Contra  Apollin.  7).  5.  Cyrillus  Alex.: 
«Stolidi  ac  dementes  prorsus  sunt,  qui  ipsum  Christum,  nescio  quo 
pacto,  peccare  potuisse  affirmant.  .  .  .  Si  idcirco  humanam  naturam 
gestavit,  ut  quae  in  Adam  imbecilla  erat,  in  se  validissimam  et  peccato 
superiorem  declararet,  cur  frustra  id  anxie  inquirunt,  quod  invenire  non 
possunt?»  (Contra  anthropomorphitas  c.  23.)  5.  Augustinus:  In  Christi 
«non  tantum  divinitate  sed  nec  in  anima  nec  in  carne  ullum  potuit 
esse  peccatum»  (De  peccat.  merit.  et  remiss.  2,  11).  S.  Fulgentius: 
«Deitas  non  potest  superari.  Propterea  utique  etiam  Christi  humanitas 
sine  peccato  permansit,  quia  eam  in  unitate  personae  divinitas  accepit, 
quae  naturaliter  peccare  non  novit»   (Ad  Trasimund.  3,  29). 

Concilium  ephesinum  can.  10:  Christus  «non  eguit  oblatione,  qui 
peccatum  omnino  nescivit»  (Denz.  n.  122).  Concilium  toletanum  XI: 
Christus  «sine  peccato  conceptus,  sine  peccato  natus,  sine  peccato 
mortuus  creditur,  qui  solus  pro  nobis  peccatum  est  factus,  i.  e.  sacri- 
ficium  pro  peccatis  nostris»  (Denz.  n.  286).  Similiter  loquitur  concilium 
florentinum  in  decreto  pro  iacobitis  (Denz.  n.  711). 

96.  Arg.  3.    Ex  ratione  theologica. 

a)  Humanitas  Christi  unione  hypostatica  sanctificata  est  sanctitate 
infinita,  etsi  participata  (supra  n.  m  91),  et  gratias  creatas  accepit  in 
summo    gradu    (supra  n.  89),    immo    etiam  visionem    beatificam  (supra 

n.  JJ  sqq).  Atqui  cum  his  omnibus  pugnat  et  macula  et  actus  pec- 
cati.  Nam  Deus  non  potest  simul  summo  amore  et  odio  ferri  in  ean- 
dem  naturam  humanam;  neque  permittere  potest,  ut  natura  adeo 
dignificata  subsit  periculo  peccandi. 

b)  Deus  non  potest  peccare.  Atqui  si  natura  humana  Christi 
peccaret,  Deus  Verbum  peccaret,  quia  actiones  sunt  suppositorum. 
Etsi  natura  divina  non  elicit  actus  naturae  humanae,  est  tamen  Verbum 
persona,  quae  suam  habet  naturam  humanam  et  per  eam  agit;  ergo 
sicut  per  eam  opera  bona  facit,  sic  per  eam  male  ageret,  si  natura 
humana  peccaret. 

c)  Humana  Christi  natura  ita  cum  Verbo  coniuncta  est,  ut  Verbum 
eius  possessionem  et  curam  personaliter  habeat.  Atqui  voluntatis  su- 
perioris  est  voluntatem  inferiorem,  cuius  possessionem  et  personalem 
curam  habet,  ita  gubernare,  ut  eam  ab  omni  macula  inhonestatis  prae- 
servet.  Ergo  ita  Verbum  gubernat  naturam  humanam;  et  quia  ab- 
solute  non  potest  esse  paratum  ad  concurrendum  cum  actu  pecca- 
minoso  voluntatis  suae  humanae,  haec  voluntas  est  absolute  impec- 
cabilis.  Concursus  quidem  est  Patris  et  Filii  et  Spiritus  Sancti  simul, 
sed  ratio  metaphysice  excludens  concursum  ad  actum  malum  est  unio 
hypostatica  Verbi  cum  humana  natura.  Ergo  personalitas  Verbi  non 
est  principium  physice  efficiens  impeccabilitatem,  sed  absolute  postulans 
impeccabilitatem.  Unde  etsi  vi  unionis  humanitas  Christi  est  impec- 
cabilis,  non  excluditur  protectio,  «qua  Deus  ita  gubernat  voluntatem 
sibi  unitam,  ut  illa  stante  peccare  nullo  modo  possit ;  nam  sine  aliquo 
eiusmodi  dono  impossibile  est  intellegere,  quomodo  per  solam  unionem 
talis  voluntas  maneat  in  bono  confirmata.  Dicitur  ergo  voluntas 
humana  fieri  impeccabilis  per  unionem,  quia  impossibile  est  Deum  non 
ita  dirigere  et  custodire  voluntatem  sibi  unitam,  ut  ad  malum  declinare 
non  possit»  (Suarez,  De  incarn.  disp.  33,  sect.  2,  n.  5). 

Medium  praeservandi  humanitatem  Christi  a  peccato  est  imprimis 
ipsa  interna  nobilitas  humanae  naturae  Christi,  quae  talis  a  Deo  creata  est, 
ut  naturaliter  abhorreat  ab  omni  actu  inhonesto ;  est  gratia  creata,  qua 
haec  natura  immunis  est  a  fomite  peccati;  est  providentia  Dei  re- 
movens  ab  hac  humanitate  quidquid  eam  dedeceat;  sunt  amplissimae 
gratiae  actuales  et  denegatio  concursus  ad  peccandum. 

97*  Obi.  I.  De  Christo  dicta  sunt  verba  Ps  21,  2:  «Longe  a  salute  mea 
verba  delictorum  meorum.»     Ergo  in  Christo  fuerunt  delicta. 

Resp.  Conc.  antec.  Dist.  conseq. :  Fuerunt  in  Christo  delicta  nostra, 
conc.  conseq.;  delicta  quae  ipse  commisit,  neg.  conseq.  Ita  S.  Augustinus  in 
illum  locum:  «Delicta  nostra  sua  delicta  fecit,  ut  iustitiam  suam  nostram 
iustitiam  faceret»  Et  propheta  de  Christo  praedixit:  «Posuit  Dominus  in 
eo  iniquitatem  omnium  nostrum»  (Is  53,  6).  Ceterum  textus  hebraeus  illius 
Psalmi  habet:  «Longe  a  salute  mea  verba  clamoris  mei.» 

98.  Obi.  II.  Verbum  per  unionem  hypostaticam  factum  est  passibile  et 
mortale.     Ergo  potuit  etiam  fieri  peccabile. 

Resp.  Nego  paritatem.  Nam  passio  et  mors  possunt  ordinari  ad  Dei 
gloriam  et  finem  incarnationis ;  peccatum  vero  essentialiter  repugnat  gloriae 
Dei,  neque  ordinari  potest  ad  finem  incarnationis,  qui  est  tollere  peccatum. 

99«  Obi.  III.  Omnis  creatura  rationalis  est  essentialiter  defectibilis  in  ordine 
morali.  Atqui  quod  est  essentiale,  non  potest  a  re  separari.  Ergo  humana 
Christi  natura  est  peccabilis. 

Resp.  Dist.  mai. :  Omnis  creatura  est  defectibilis  potentia  remota,  qua- 
tenus  peccare  potest,  si  sibi  relinquitur,  conc.  mai.;  est  defectibilis  potentia 
proxima,  quatenus  sub  quocumque  auxilio  divino  potest  actum  peccati  ponere, 
neg.  mai.  Conc.  min.  Dist.  conseq. :  Humana  Christi  natura  est  peccabilis 
potentia  remota,  ut  posset  peccare,  si  sibi  relinqueretur,  conc.  conseq. ;  potentia 
proxima,  ut  possit  sub  auxiliis  divinis,  quae  habet,  actum  peccati  ponere, 
neg.  conseq. 

IOO.  Obi.  IV.  Si  humanitas  Christi  est  solum  impeccabilis  propter  pro- 
tectionem  Dei,  non  est  intrinsecus  impeccabilis.  Ergo  saltem  impeccabilitas 
interna  non  est  statuenda. 

Resp.  Dist.  antec. :  Christi  humanitas  esset  extrinsecus  tantum  impec- 
cabilis,  nisi  ipsi  interna  esset  ratio  absolute  postulans  exclusionem  peccati, 
conc.  antec;  cum  ei  interna  sit  ratio  absolute  postulans  exclusionem  peccati, 
neg.  antec.  Haec  interna  ratio  est  personalitas  Verbi,  ut  dictum  est.  Ergo 
impeccabilitas  non  hoc  sensu  interna  est  humanae  naturae  Christi,  quatenus 
procedat  ex  eius  internis  constitutivis,  sed  interna  ei  est,  sicut  interna  est 
unio  hypostatica.  Dein  accidentaliter  ei  interna  est  visio  beatifica,  qua  etiam 
potentia  proxima  peccandi  saltem  conaturaliter  excluditur. 


Prop.  XII.  Humana  Christi  voluntas  habuit  libertatem  in- 
differentiae,  etiam  in  subeunda  morte. 

10 1.  Stat.  quaest.  Libertas  indifferentiae  est  potestas,  qua  voluntas 
positis  omnibus  ad  agendum  praerequisitis  potest  agere  et  non  agere 
(libertas  exercitii),  taliter  agere  et  aliter  agere  (libertas  specificationis). 
Libertas  requiritur  ad  merendum  (cf.  Denz.  n.  1094),  quia  qui  facit 
ea,  ad  quae  independenter  a  sua  electione  est  determinatus,  non  potest 
pro  sua  libera  electione  aliquid  ab  altero  postulare,  libera  autem  electio 
est  id  ipsum,  quod  est  meritorium  coram  Deo,  alii  vero  actus  eatenus 
tantum,  quatenus  a  libera  electione  dependent. 

102.  Arg.  I.     Ex  S.  Scriptura. 

Iesum  habuisse  potestatem  eligendi  inter  plura  S.  Scriptura  variis 
occasionibus  testatur.  «Ambulabat  Iesus  in  Galilaeam;  non  enim  volebat 
in  Iudaeam  ambulare»  (Io  7,  1).  «Cum  gustasset,  noluit  bibere» 
(Mt  27,  34;  cf.  Mt  8,  3;  Mc  3,  13;  Lc  6,  13).  Propterea  opera,  quae 
facit   ex   mandato  Patris,    sunt   laude   et   mercede  digna.     «Opus  con- 

summavi,    quod   dedisti   mihi,    ut   faciam.      Et   nunc   clarifica   me   tu, 
Pater»  (Io  17,  4sq). 

In  specie  Christus  libere  mortem  subiit.  «Propterea  me  diligit 
Pater,  quia  ego  pono  animam  meam,  ut  iterum  sumam  eam.  Nemo 
tollit  eam  a  me,  sed  ego  pono  eam  a  me  ipso,  et  potestatem  habeo 
ponendi  eam,  et  potestatem  habeo  iterum  sumendi  eam ;  hoc  mandatum 
accepi  a  Patre  meo»  (Io  10,  17  sq).  «Humiliavit  semetipsum,  factus 
oboediens  usque  ad  mortem,  mortem  autem  crucis.  Propter  quod  et 
Deus    exaltavit   illum»    (Phil  2,    8  sq).     Cf.  Hebr   12,  2;    Rom  5,    19; 

Is  53»  7  sqq- 

103.  Arg.  2.     Ex  traditione. 

vS.  Ioannes  Chrysost.:  «Licebat  ei  non  perpeti  probra,  licebat  non 
ea  pati,  quae  passus  est,  si  quod  sua  intererat,  spectare  vellet.  Verum- 
tamen  id  facere  noluit,  sed  quod  nobis  expediebat,  considerans,  quod 
ad  se  pertinebat,  neglexit»  (In  Rom.  15,  3).  vS.  Ambrosius:  Christus 
«potestatis  suae  esse  significat  ponere  animam  et  liberae  voluntatis» 
(De  flde  4,  10,  121).  ^.  Hieronymus:  «Non  necessitate  crucem  sed 
voluntate  sustinuit»  (In  Is.  53,  7).  >S.  Augustinus:  «Quis  ita  dormit, 
quando  voluerit,  sicut  Iesus  mortuus  est,  quando  voluit?  Quis  ita 
vestem  deponit,  quando  voluerit,  sicut  Iesus  mortuus  est,  quando 
voluit?»  (In  Ioan.  tract.  119,  6.)  Alia  apud  Petavium  (De  incarn.  1.  9, 
c.  8).  Accedit  unanimis  consensus  theologorum  (S.  Thomas  3,  q.  18, 
a.  4;  Suarez,  De  incarn.  disp.  37,  sect.  2,  n.   1). 

104.  Arg.  3.    Ex  ratione  theologica. 

a)  Christus  passione  et  morte  sua  meruit  (cf.  Denz.  n.  790  799). 
Atqui  ad  meritum  requiritur  libertas  indifferentiae.  Ergo  Christus  habuit 
libertatem  indifferentiae,  etiam  in  subeunda  morte. 

b)  Christus  assumpsit  integram  naturam  humanam  ad  sanandam 
eam.  Atqui  libertas  est  ea  proprietas  naturae  humanae,  quae  maxime 
indigebat  sanatione,  quia  per  eius  abusum  homo  se  in  perniciem 
coniecerat.  Ergo  Christus  libertatem  assumpsit,  et  eam  sanavit  tum 
per  exemplum,  tum  per  satisfactionem  etmeritum.  5".  Ioannes  Damasc: 
«Si  naturae  libertatem  ipse  condidit,  hanc  autem  non  suscepit,  .  .  .  nos 
plena  perfectaque  sanatione  privavit»   (De  fide  3,   14). 

105»  Obi.  I.  Christus  de  passione  et  morte  sua  ait:  «Necesse  est  impleri 
omnia,  quae  scripta  sunt  in  lege  Moysi  et  prophetis  et  psalmis  de  me» 
(Lc  24,  44).  Atqui  quae  antecedenter  ad  liberam  electionem  necessaria  sunt, 
non  sunt  libera.     Ergo  passio  et  mors  Christi  non  erant  libera. 

Resp.  Conc.  mai.  Nego  suppositwn  minoris  hanc  fuisse  antecedentem 
necessitatem.  Nam  prophetiae,  sicut  scientia  Dei,  quae  est  fons  earum,  prae- 
supponunt  futuritionem  rerum;  et  necessitas,  quae  oritur  ex  infallibilitate 
scientiae   divinae   et   prophetiae   est  necessitas  consequens,   qua  non  tollitur 

libertas.  Non  solum  praedictum  erat  Christum  moriturum  esse,  sed  etiam 
eum  libere  moriturum  esse  (Is  53,  7  sqq.  Io  10,  17  sq);  ergo  etiam  hoc 
debuit  impleri. 

106.  Obi.  II.  Incarnatio  ad  hoc  facta  est,  ut  Christus  pro  salute  mundi 
moreretur.  Atqui  finis  incarnationis  non  potuit  irritus  fieri.  Ergo  Christus 
non  potuit  non  mori. 

Resp.  Dlst.  mai. :  Finis  incarnationis  erat,  ut  Christus  libere  moreretur 
pro  hominibus,  conc.  mai. ;  ut  coactus  moreretur,  neg.  mai.  Conc.  min.  Dist. 
conseq.:  Ergo  non  potuit  fieri,  ut  Christus  non  libere  moreretur,  conc.  conseq.; 
debuit  fieri,  ut  coactus  moreretur,  neg.  conseq.  Deus  pro  omniscientia  et 
omnipotentia  sua  potest  etiam  actus  liberos  creaturarum  cum  absoluta  in- 
fallibilitate  praedestinare,  et  sic  praedestinavit  mortem  Christo  libere  sub- 
eundam  pro  salute  hominum. 

Schol.  I.  De  modo  conciliandi  libertatem  et  impeccabilitatem 
Christi. 

107.  Gravissima  difficultas  contra  libertatem  Christi  in  subeunda 
morte  et  generatim  in  servandis  praeceptis  divinis  haec  est,  quod  is, 
qui  est  impeccabilis,  non  potest  transgredi  praeceptum  divinum;  ergo 
non  videtur  libere  implere  praeceptum.  Sunt  autem  variae  solutiones 
huius  difficultatis. 

a)  Multi  negant  Christum  habuisse  rigorosum  praeceptum  moriendi. 
Christus  ob  solum  beneplacitum  Patris  mortem  subiit;  ergo  nullam 
habuit  necessitatem  moriendi.  Ita  Suarez  (De  incarn.  disp.  37,  sect.  4, 
n.  9),  Franzelin  (De  Verbo  incarn.  thes.  44),  alii.  Quae  explicatio, 
saeculo  XVI  orta,  a  Card.  de  Lugo  notatur  ut  «singularis»  (De  incarn. 
disp.  26,  sect.   8,  n.   100). 

Difficultates  plures  obstant.  Nam  Christus  saepe  testatur  se  rece- 
pisse  praecepta  a  Patre  et  in  specie  praeceptum  moriendi.  «Hoc 
mandatum  accepi  a  Patre  meo»  (Io  10,  18).  «Pater  ipse  mihi  man- 
datum  dedit.  ...  Et  scio,  quia  mandatum  eius  vita  aeterna  est»  (Io 
12,  49).  «Si  praecepta  mea  servaveritis,  manebitis  in  dilectione  mea, 
sicut  et  ego  Patris  mei  praecepta  servavi,  et  maneo  in  eius  dilectione» 
(Io  15,  10).  His  et  aliis  locis  Christus  clare  docet  se  accepisse  man- 
datum,  evroATjv,  sicut  ceteri  homines  acceperint  mandata.  Haec  vox 
evroXr^  in  Novo  Testamento  numquam  sumitur  sensu  lato  seu  improprio. 
Interdum  quidem  SS.  Patres  dicunt  Christum  non  accepisse  praeceptum, 
aut  saltem  non  strictum  praeceptum;  neque  vero  hoc  dicunt  ad  con- 
ciliandam  libertatem  Christi  cum  eius  impeccabilitate,  sed  hoc  dicunt, 
disputantes  contra  arianos.  Ariani  dicebant :  Christus  a  Patre  accepit 
praeceptum,  ergo  est  inferior  Patre.  Ad  hoc  SS.  Patres  respondebant: 
Christus  non  accepit  praeceptum  ut  Deus;  ut  homo  autem  accepit 
quidem  praeceptum,  non  tamen  cum  comminatione  poenae  pro  trans- 
gressione,  et  hoc  sensu  non  accepit  praeceptum  strictum,  sed  quidquid 
Patri  erat  placitum,    hoc   ex  caritate   faciebat.     Quae  doctrina  aut  est 

parvi   aut    nullius    momenti    ad    solvendam    quaestionem    de    libertate 
Christi. 

Praeterea  haec  solutio  est  magis  apparens  quam  vera.  Nam  Christus 
omnia  ex  pura  caritate  erga  Patrem  faciebat,  ut  varia,  quae  faciebat, 
pure  materialiter  se  haberent  ad  caritatem  eius  humanam,  quae  erat 
proprium  principium  meriti  eius  (S.  Thomas,  De  verit.  q.  29,  a.  6  ad  6). 
Unde  nisi  poterat  libera  caritate  humana  Patrem  diligere,  actus  eius 
morales  procedebant  ex  principio  non  libero,  neque  erant  meritorii 
(cf.  Io  14,  31). 

b)  Quare  alii  theologi  dicunt  Christum  habuisse  quidem  prae- 
ceptum  moriendi,  sed  solam  substantiam  mortis  fuisse  praeceptam,  non 
vero  omnes  circumstantias ;  potuisse  igitur  Christum  libere  eligere  hoc 
vel  illud  tempus  moriendi,  has  vel  illas  passiones  et  alias  circumstantias ; 
potuisse  acceptare  mortem  actu  interno  magis  vel  minus  intenso. 
Nihilominus  posse  dici  ipsam  mortem  fuisse  liberam,  quia  cum  actus 
sine  circumstantiis  esse  non  possit  et  sit  in  se  indivisibilis,  totus  actus 
sit  liber  et  meritorius.  Ita  Gregorius  de  Valentia  (In  3  disp.  1,  q.  19, 
punct.  2  in  fine),  Vazquez  (In  3  disp.  74,  c.  5)»  Lessius  (De  summo 
bono  1.  2,  n.  158),  alii. 

Contra  hanc  exolicationem  obstat,  quod  sic  Christus  non  morte 
sua  nos  redemisset,  sed  libera  electione  circumstantiarum  mortis.  Quod 
autem  dicunt  de  indivisibilitate  actus,  verum  est  de  constitutivis  physicis, 
non  de  valore  morali;  nam  etiam  in  actu  physice  indivisibili  ea  tantum 
pars  potest  esse  meritoria,  ad  quam  agens  non  est  necessitatus.  Prae- 
terea  si  illae  circumstantiae  erant  moraliter  indifTerentes,  nihil  conferebant 
ad  meritum.  Si  vero  erant  inaequalis  bonitatis  moralis,  Christus,  qui 
semper  actu  intensissime  Deum  amabat,  ex  hoc  amore  non  poterat 
non  eligere,  quod  Deo  magis  placebat.  Ergo  si  amor  Dei  erat  omni 
modo  necessarius,  deerat  libertas  ad  meritum  requisita. 

c)  Alii  dicunt  Christum  habuisse  quidem  praeceptum  moriendi, 
potuisse  tamen  impetrare  dispensationem  praecepti.  Quod  quia  libere 
non  faciebat,  libere  mortuus  est.  Ita  Card.  de  Lugo  (De  incarn.  disp.  26, 
sect.  8,  n.  102)  et  alii.  Haec  sententia  habet  aliquod  fundamentum  in 
S.  Scriptura,  ubi  Christus  ait:  «An  putas,  quia  non  possum  rogare  Patrem 
meum,  et  exhibebit  mihi  modo  plus  quam  duodecim  legiones  angelorum?» 
(Mt  26,  53.)  Sed  hic  modus  explicandi  libertatem  Christi  in  subeunda 
morte  non  videtur  sufficiens.  Nam  si,  ut  Card.  de  Lugo  (1.  c.  sect.  10, 
n.  132)  docet,  Christus  non  potuit  non  facere,  quod  hic  et  nunc  opti- 
mum  erat,  optimum  autem  erat  praeceptum  stricte  dictum  implere  et  pro 
salute  hominum  mori,  consequenter  non  poterat  voluntate  efficaci  dispen- 
satfonem  praecepti  petere.  Praeterea  si  praeceptum  erat  rigorosum  et 
absolutum,  ut  Card.  de  Lugo  ait,  etiam  ex  hac  parte  non  potuit  effica- 
citer  impetrari  dispensatio.  Si  vero  ita  erat  impositum :  Hoc  praecipio, 
nisi  tu  petieris  aliud,  non  erat  rigorosum  praeceptum.  Nam  quod  dicunt: 
Omne  praeceptum  positivum  est  dispensabile,  est  verum  solum  secun- 

dum  potentiam  absolutam,  non  secundum  potentiam  ordinatam,  ut 
patet  ex  omnibus  essentialibus  a  Christo  de  ecclesia  et  in  ecclesia 
institutis,  in  quibus  nulla  dispensatio  fieri  potest  (cf.  5.  Thomas  3, 
q.  46,  a.  2). 

d)  Alii  theologi  dicunt  Christum  secundum  humanam  naturam 
fuisse  liberum,  sicut  liberi  sint  homines  confirmati  in  gratia,  qui 
accipiunt  eas  gratias,  quibus  libere  et  infallibiliter  operantur  bonum; 
cum  hac  tamen  differentia,  quod  unio  hypostatica  est  ratio  absolute 
postulans  tales  gratias. 

Christus  erat  non  solum  comprehensor  sed  etiam  viator.  Ut  com- 
prehensor  habebat  visionem  beatificam  et  correspondentes  actus  volun- 
tatis  non  liberos  neque  meritorios.  Praeter  hos  actus  beatificos  habebat 
alios  actus,  quales  habet  omnis  viator,  scilicet  cognitionem  Dei  analogam 
et  correspondentem  amorem.  Iam  omnes  fere  theologi  concedunt 
Christum  non  meruisse  per  actus  beatificos  sed  per  actus  viatoris 
(cf.  5.  Thomas  3,  q.  19,  a.  3  ad  1).  In  beatis  quidem  ex  actibus 
beatiricis  «per  redundantiam»  etiam  actus  inferiores  voluntatis  fiunt 
incapaces  tristitiae,  et  determinantur  ad  unum  in  ordine  moralitatis, 
ideoque  non  sunt  meritorii.  Sed  supra  diximus  Deum  ita  temperasse 
influxum  beatitudinis  Christi  in  inferiorem  voluntatem,  ut  Christus  pati 
posset  (n.  82).  Similiter  Deus  temperavit  influxum  beatitudinis  in 
voluntatem  Christi  viatoris,  ut  haec  voluntas  maneret  libera  in  amando 
Deo  et  exsequendis  mandatis  divinis,  et  simul  gratia  sua  ita  eam  iuvit, 
ut  infallibiliter  exsequeretur  mandata  Dei. 

Haec  explicatio  habet  eatenus  fundamentum  in  doctrina  SS.  Patrum, 
quatenus  dicunt  humanam  Christi  voluntatem  fuisse  impeccabilem  per 
gubernationem  Verbi.  E.  g.  ^S.  Epiphanius :  Christus  «in  se  ipso  ita 
continere  omnia,  utpote  Deus,  potuit,  ut  neque  in  nequitiam  sparge- 
rentur,  neque  maligni  hostis  fraude  deliciis  infringerentur ,  neque 
voluptatum  illecebris  caperentur,  nec  Adami  delicto  subicerentur» 
(Ancor.  n.  80).    *S.  Ambrosius :  Non  est  timendum,   «ne  Christus  carnem 

suam  vel  animam  perfectam  sensumque  hominis  non  potuerit  gubernare 

Qui  alios  regebat,  se  regere  non  poterat?  Qui  peccata  donabat,  pec- 
catum  ipse  faciebat?»   (De  sacram.  domin.  incarn.  7,  69.) 

Ex  theologis  6*.  Bonaventura  ait:  «Determinatio  potentiae  ad 
unum  potest  esse  dupliciter,  videlicet  per  necessitatem  naturae  et  per 
confirmationem  gratiae.  Si  sit  per  necessitatem  naturae,  tunc  tollit 
arbitrii  libertatem,  ac  per  hoc  tollit  dignitatem  meriti.  Si  autem  sit 
determinatio  per  confirmationem  gratiae,  cum  talis  confirmatio  simul 
stet  cum  libera  voluntate,  sic  non  tollit  ab  ipso  opere  bonitatem  moris, 
cum  sit  voluntarium,  ac  per  hoc  nec  qualitatem  meriti.  In  Christo 
autem  fuit  liberum  arbitrium  determinatum  ad  unum,  non  per  necessi- 
tatem  naturae  sed  per  confirmationem  gratiae»  (In  3  dist.  18,  a.  1, 
q.  2  ad  1).  Addit  ad  2  et  5  Christum  meruisse  per  solos  actus 
viatoris,    ad   hos   autem   actus   pertinere    gratiam.      S.    TJiomas    docet 

mortem  Christi  fuisse  liberam,  quatenus  Pater  eum  iuvit  «humanae 
eius  voluntati  inspirando  caritatis  affectum,  qua  passionem  spontaneus 
subiret»  (In  Rom.  6,  lect.  8;  cf.  Sum.  3,  q.  4  7,  a.  3  ad  1  2  3).  Idem  docent 
alii  theologi  tam  thomistae  quam  scotistae;  sed  thomistae  ad  hanc  rem 
applicant  doctrinam  suam  de  praedeterminatione  physica,  qua  Deus 
libere  et  infallibiliter  movit  voluntatem  Christi  ad  volendam  mortem. 
Qui  vero  docent  scientiam  mediam,  dicunt  Deum  dedisse  animae  Christi 
eas  gratias,  quibuscum  videbat  eam  libere  cooperaturam ;  et  tamen 
Christum  fuisse  intrinsecus  impeccabilem,  quia  unio  hypostatica  has 
gratias  exigebat.  Ita  Bellarminus  (De  iustific.  1.  5,  c.  11),  Lessius 
(In  3,  q.  18,  a.  4,  §  «Respondendum  est  igitur»),  Platel  (Synopsis  c.  6, 
n.  333  sqq),  alii,  etsi  hi  theologi  etiam  alias  explicationes  proponunt, 
quod  valet  etiam  de  theologis,  qui  priores  explicationes  defendunt. 
Molina  ait:  «Ad  divinam  providentiam  pertinebat  ita  res  disponere, 
ut  servata  in  Christo  libertate,  quae  ad  meritum  necessaria  erat,  omnino 
non  peccaret.  .  .  .  Quo  fit,  ut  mors  Christi  non  solum  spontanea  sed 
et  liberrima  fuerit  libertate  contradictionis  aut  etiam  contrarietatis, 
simulque  fuerit  illi  praecepta»  (Concord.  disp.  53,  membr.  4,  versus 
finem).  Similiter  Toietus  (In  3,  q.  19,  a.  4,  concl.  5),  Ripalda  (De 
fide  disp.  12,  sect.  3,  n.  41),  alii.  Ergo  haec  sententia  suadetur  ma- 
gnorum  theologorum  auctoritate.  Simul  eo  commendatur,  quod  libertatem 
Christi  non  restringit  ad  sola  consilia  Dei  vel  ad  circumstantias  actionum 
praeceptarum,  sed  ostendit,  quomodo  Christus  omnibus  actionibus  vitae 
suae  exemplum  nobis  dederit  Deo   libere  et  fideliter  serviendi. 

Sunt  etiam  aliae  explicationes  libertatis  Christi;  sed  propositae 
videntur   sufficere,    ex    quibus    eligat    quivis    eam,    quae   magis   placet. 

SchoL  2.  De  potentia  humanitatis  Christi. 
108.  Christus  ut  homo  est  omnipotens  per  communicationem  idio- 
matum.  Natura  autem  eius  humana  secundum  virtutem  sibi  inhaerentem, 
sive  naturalem  sive  supernaturalem,  non  est  omnipotens;  et  sic  e.  g.  non 
potest  esse  causa  neque  principalis  neque  instrumentalis  physica  creationis 
(S.   Thomas  3,  q.  13,  a.  1). 

Excellit  tamen  potentia  humanitatis  Christi,  ut  est  causa  prin- 
cipalis,  prae  omni  humana  natura,  quatenus  dona  naturalia  et  super- 
naturalia  excellentiora  habet  ad  agendum  (ibid.  a.  2). 

Sed  praecipue  quaeritur,  num  humana  Christi  natura  acceperit 
speciale  charisma,  quo  posset  patrare  miracula  et  conferre  gratiam. 
Theologi  omnes  respondent  affirmative  (Suarez,  De  incarn.  disp.  31, 
sect.  2,  n.  1).  Probatur  ex  S.  Scriptura,  in  qua  narratur  Christum 
adhibendo  vocem  et  tactum  sanasse  homines  et  remisisse  peccata. 
«Virtus  de  illo  exibat,  et  sanabat  omnes»  (Lc  6,  19;  cf.  8,  43).  Ita 
paralyticum  sanavit  et  remisit  ei  peccata  (Mt  9,  4  sqq).  Leprosum 
tetigit,  dicens :  Volo,  mundare  (Mt  8,  2  sq).  Lazarum  vocavit  e  sepulcro 
(Io  11,  43).    Hoc  charisma  fuit  permanens  in  Christo  sicut  unio,  quae 

illud  exigebat.  Quia  supernaturalia  et  praeternaturalia  fiunt  secundum 
potentiam  oboedientialem,  quae  respicit  Deum  ut  causam  principalem, 
humanitas  Christi  in  his  effectibus  producendis  non  est  nisi  causa 
instrumentalis.  Secundum  alios  est  causa  instrumentalis  physica,  per 
quam  virtus  divina  applicatur  ad  effectum.  Ita  Suarez  (De  incarn. 
disp.  31,  sect.  3)  et  thomistae  communiter.  Sed  in  modo  explicandi 
inter  se  dissentiunt.  Alii  dicunt  hanc  potentiam  esse  qualitatem  super- 
naturalem,  humanitati  Christi  superadditam ;  alii  dicunt  esse  motionem 
transeuntem,  quae  aderat,  quoties  Christus  volebat;  alii  dicunt  esse 
potentiam  intimandi  divinum  imperium ,  ut  effectus  fiat ;  alii  dicunt 
esse  potentiam  oboedientialem  activam  humanitatis  Christi.  Valde 
difficile  est  concipere  talem  causam  physicam,  quia  haec  potestas  se 
extendit  ad  ea,  quae  tempore  vel  loco  distant,  ut  physice  ad  ea  non 
possit  humanitas  Christi  pertingere.  Ita  si  Christus  verbo  sanat  aegrotos 
absentes,  verbum  oris  eius  non  perveniebat  usque  ad  aegrotos  (cf.  Mt 
8,  13;  Io  4,  50),  neque  de  caelo  ad  terram  actio  humanitatis  Christi 
physice  extendi  videtur  ad  sanctificandos  homines. 

Quare  alii  dicunt  potentiam  patrandi  supernaturalia  esse  in  humanitate 
Christi  ut  in  causa  instrumentali  morali.  S.  Thomas  dicit  miracula  a 
Christo  facta  esse  per  modum  orationis  et  intercessionis  (In  3,  dist.  16, 
q.  1,  a.  3).  Haec  autem  est  moralis  causalitas.  Num  alibi  (De  pot. 
q.  6,  a.  4)  plus  doceat  quam  efficaciam  moralem,  disputant  theologi. 
Doctrina  de  causalitate  morali  est  communissima  inter  theologos.  Est 
autem  humanitas  Christi  instrumentum  Dei  in  patrandis  miraculis,  quia 
Deus  eam  dignitatem  ei  contulit  et  eo  modo  eam  movet,  ut  si  ipsa 
vult  fieri  miraculum,  propter  hanc  dignitatem  et  propter  hanc  motionem 
miraculum  fiat  a  Deo  ut  a  causa  physica  et  principali.  Sic  etiam 
intellegitur,  quomodo  nunc  ab  humanitate  Christi,  in  caelo  constituta, 
procedant  omnes  effectus  sanctificationis  in  homines. 

PARS  II. 
SOTERIOLOGIA. 

CAPUT  I. 
DE  NECESSITATE,  CONVENIENTIA,  FINE  INCARNATIONIS. 

Cf.  S.  Thomas  3,  q.  1 ;  Contra  gent.  1.  4,  c.  53  sqq ;  Suarez ,  De  incarn.  disp.  4; 
Alvarez,  De  incarn.  disp.  2;  F.  Slentrup,  Soteriologia,  Oeniponte  1889;  /.  Muncunil/, 
De  Verbi  divini  incarnatione  disp.  1  ;  J.  Riviere,  Le  dogme  de  la  Redemption,  Paris 
1905;    J.  Souben,    Le  Verbe  incarne *,    Paris   1902,    83  sqq ;    Pohle,  Lehrbuch  der  Dog- 

matik  II5   169  sqq. 

Prop.  XIII.  Nulla  erat  necessitas  incarnationis  nisi  in  sup- 
positione  satisfactionis  condignae  pro  peccato  praestandae. 

109.  Stat.  quaest  Necessitatem  incarnationis  post  lapsum  generis 
humani  docuit  5.  Anselmus  (Cur  Deus  homo   I,  4),  sed  de  eius  mente 

disputant  theologi  (cf.  Diction.  de  theol.  cath.  s.  v.  Saint  Anselme  1346). 
Optimistae,  qui  docent  Deum  aut  metaphysice  aut  saltem  moraliter 
necessitari  ad  optimum,  consequenter  docent  incarnationem  fuisse  ne- 
cessariam.  Ita  Malebranche  et  Leibniz  et  etiam  quidam  theologi  ca- 
tholici,  ut  Ruiz  (De  vol.  Dei  disp.  9),  Maurus,  Viva.  Quidam  censent 
incarnationem  fuisse  necessariam  supposita  voluntate  redimendi  genus 
humanum,  ut  Tournely  (De  incarn.  q.  4,  concl.  4;  q.  5>  a-  J)-  Com- 
munissime  autem  theologi  docent  nullam  fuisse  in  Deo  necessitatem 
incarnationis  nisi  in  hypothesi  condignae  satisfactionis  pro  peccato  prae- 
standae.  Scotus  (In  3,  dist.  20)  et  scotistae  docent  potuisse  etiam 
puram  creaturam,  gratia  Dei  adiutam,  praestare  condignam  satisfac- 
tionem.     Ceteri    theologi   communiter   docent   hoc   non   potuisse   fieri. 

Satisfactio  est  reparatio  iniuriae  personalis.  Peccato  Deo  iniuria 
infertur,  quatenus  ei  gloria  externa  ut  supremi  finis  et  gubernatoris  practice 
negatur.  Ut  igitur  rectus  ordo,  hac  agendi  ratione  turbatus,  restituatur, 
compensanda  est  haec  iniuria  actibus,  quibus  retractatur  mala  voluntas 
et  honor  Deo  debitus  praestatur.  Ut  autem  haec  satisfactio  sit  condigna, 
valor  moralis  seu  dignitas  horum  actuum  tanta  sit  necesse  est,  quanta 
erat  iniuria  reparanda. 

Procedemus  per  partes  ostendendo  incarnationem  non  esse  ab- 
solute  necessariam,  neque  supposito  peccato,  neque  supposita  voluntate 
remittendi  peccatum,  sed  solum  in  suppositione  satisfactionis  condignae 
praestandae.  Dummodo  servetur  doctrina  de  libertate  Dei  in  opera- 
tione  ad  extra,  qualis  est  incarnatio,  cetera  non  sunt  de  fide. 

110.  Prob.pa.rsI.  Incarnatio  non  est  necessaria  ex  natura  rei. 
Nam  incarnatio  est  opus  Dei  ad  extra.  Atqui  Deus  in  operibus  ad 
extra  liber  est,  ut  dictum  est  in  tractatu  de  Deo  creante  (II,  n.  232). 
Ergo  Deus  potuit  efficere  aut  non  efficere  incarnationem.  Interna  ratio 
est,  quod  Deus  ne  ex  incarnatione  quidem  ullum  augmentum  internae 
bonitatis  et  beatitudinis  accipit;  quoad  externam  vero  glorificationem 
ipse  libere  statuit,  quo  gradu  et  quo  modo  velit  glorificari.  Ergo  nulla 
in  eo  est  necessitas  ad  optimum  in  operando  ad  extra.  Praeterea  si 
esset  antecedens  necessitas,  haec  mansisset  post  peccata  hominum,  quia 
in  natura  rei  fundamentum  haberet.  Atqui  post  peccata  hominum  non 
fuit  necessitas  incarnationis.     Ergo  neque  ante  peccata. 

111.  Prob.  pars  II.  Nulla  est  necessitas  incarnationis  consequenter 
ad  peccatwn.  Nam  S.  Scriptura  docet  incarnationem  esse  opus  insi- 
gnis  caritatis  et  misericordiae  Dei  erga  homines.  Atqui  hoc  non  ob- 
tineret,  si  incarnatio  fuisset  necessaria.  Ergo  non  erat  necessaria.  «Sic 
enim  Deus  dilexit  mundum,  ut  Filium  suum  unigenitum  daret»  (Io  3,  16). 
«Commendat  caritatem  suam  Deus  in  nobis,  quoniam,  cum  adhuc  pec- 
catores    essemus,    secundum    tempus  Christus    pro    nobis   mortuus  est» 

(Rom  5,  8  sq).  Similiter  aliis  locis,  ut  Rom  3,  23  sq;  Eph  4,  2sqq; 
Tit  2,11  sqq. 

Dein  vero  necessitas  incarnationis  ex  peccato  orta  esset,  quatenus 
Deus  non  potuisset  permittere,  ut  homines  peccantes  perirent.  Atqui 
hoc  potuit  permittere.  Nam  «quis  in  conspectu  tuo  veniet  vindex  ini- 
quorum  hominum?  Aut  quis  tibi  imputabit,  si  perierint  nationes,  quas 
tu  fecisti?»  (Sap  12,  12.)  S.  Paulus  ait:  «Quod  si  Deus  volens  ostendere 
iram  et  notam  facere  potentiam  suam,  sustinuit  in  multa  patientia 
vasa  irae,  apta  in  interitum,  ut  ostenderet  divitias  gloriae  suae  in 
vasa  misericordiae,  .  .  .  quid  ergo  dicemus?»  (Rom  9,  22  sq  30.)  5.  Augu- 
stinus:  «Universa  massa  poenas  debet;  et  si  omnibus  debitum  dam- 
nationis  supplicium  redderetur,  non  iniuste  procul  dubio  redderetur. 
Quia  ergo  inde  per  gratiam  liberantur,  non  vasa  meritorum  suorum 
sed  vasa  misericordiae  nominantur.  Cuius  misericordiae  nisi  illius,  qui 
Christum  Iesum  misit  in  hunc  mundum  peccatores  salvos  facere»  (De 
nat.  et  grat.  c.  5).  Deus  qui  tot  angelos  peccantes  in  aeternum  dam- 
navit,  potuit  etiam  homines  peccantes  in  aeternum  damnare,  quia  ulti- 
mus  finis  mundi,  glorificatio  Dei,  etiam  per  glorificationem  iustitiae  di- 
vinae  integer  servatur. 

112.  Prob.  pars  III.  Ad  reparandos  homines  lapsos  incarnatio 
non  erat  absolute  necessaria,  quia  Deus  ut  supremus  Dominus  multis 
aliis  modis  peccata  reparare  potest.  Potest  simpliciter  remittere  pec- 
cata,  potest  iuvare  peccatores,  ut  cum  auxilio  divino  aliquam  satisfac- 
tionem  praestent,  vel  constituere  hominem  iustum  vel  angelum  ad 
satisfactionem  praestandam,  et  hac  inadaequata  satisfactione  esse  con- 
tentus;  nam  Deus  non  necessitatur  ad  condignam  satisfactionem  postu- 
landam.  Ergo  Deo  multae  viae  praesto  sunt  ad  reparandos  homines 
sine  incarnatione.  »S.  Athanasius :  «Poterat,  etsi  numquam  advenisset 
Christus,  solummodo  loqui  Deus  et  maledictionem  solvere»  (Contra  arian. 
sermo  2,  68).  S.  Cyrillus  Alex.:  Deus  «poterat  solo  mandato  nostram 
operari  salutem»  (De  incarn.  dominic.  18).  S.  Augustinus:  «Sunt  stulti, 
qui  dicunt :  Non  poterat  aliter  sapientia  Dei  homines  liberare,  nisi  sus- 
ciperet  hominem  et  nasceretur  de  femina  et  a  peccatoribus  omnia  illa 
pateretur.  Quibus  dicimus:  Poterat  omnino»  (De  agone  christ.  11,  12). 
Similiter  alii  Patres.  Scholastici  idem  docent  unanimiter.  >S.  Thomas: 
«Deus  per  suam  omnipotentem  virtutem  poterat  humanam  naturam  multis 
aliis  modis  reparare»  (3,  q.  1,  a.  2  ;  cf.  q.  42,  a.  2).  5.  Bonaventura, 
Scotus,  alii  in  3  Sent.  dist.  20.     Haec  igitur  doctrina  est  omnino  certa. 

113.  Prob.  pars  IV.  In  hypothesi  satisfactionis  condignae  prae- 
standae  incarnatio  erat  necessaria.  Ratio  est,  quia  peccatum  grave 
est  contemptus  Dei,  quo  homo  Deum  finem  ultimum  abicit  et  creatu- 
ram  ut  finem  Deo  praefert  (cf.  Praelect.  dogm.  IX,  n.  459  sqq).  Atqui 
contemptus    Dei    quandam    infinitam    malitiam    continet ,    quia    malitia 

contemptus  crescit  ex  dignitate  contempti,  quae  dignitas  in  Deo  est 
infinita.  Ergo  tanta  est  malitia  peccati  gravis,  ut  maior  non  possit 
cogitari.  Ex  altera  parte  dignitas  satisfactionis  pendet  ex  dignitate 
satisfacientis.  Atqui  dignitas  creaturae  non  est  tanta,  ut  maior  non 
possit  cogitari  in  genere  suo.  Ergo  satisfactio  purae  creaturae  est 
simpliciter  finita.  His  suppositis  probatur  thesis  ita:  Satisfactio  sim- 
pliciter  finita  non  est  condigna  ad  reparandam  iniuriam  secundum  quid 
infinitam.  Atqui  peccatum  grave  est  iniuria  secundum  quid  infinita  in 
Deum  commissa,  et  satisfactio  cuiusvis  personae  creatae  est  simpliciter 
finita.  Ergo  in  hypothesi  condignae  satisfactionis  pro  peccato  gravi 
praestandae  non  sufficit  persona  finita,  sed  requiritur  persona  infinitae 
dignitatis,  seu  requiritur  incarnatio,  ut  Deus  incarnatus  satisfaciat  se- 
cundum  humanam  naturam  et  huic  satisfactioni  tribuat  infinitam  digni- 
tatem  per  divinitatem  suam. 

Hoc  docent  SS.  Patres.  ^S.  Basilius:  «Non  igitur  fratrem  quaeras, 
qui  redimat  .  .  .  sed  hominem  Deum  Iesum  Christum,  qui  et  solus  pot- 
est  dare  propitiationem  Deo  pro  omnibus  nobis»  (In  Ps.  48,  8). 
^.  Augustinus:  «Neque  per  ipsum  liberaremur  unum  mediatorem  Dei 
et  hominum,  hominem  Iesum  Christum,  nisi  esset  et  Deus»  (Enchir. 
c.  108).  S.  Leo  M.:  «Nisi  esset  Deus  verus,  non  arTerret  remedium» 
(Sermo  21,  2).  Item  alii  Patres.  Item  theologi  communissime  (cf.  Suarez, 
De  incarn.  disp.  4,  sect.  2  sqq).  Non  tamen  est  damnanda  contraria 
sententia,  quam  Scotus  (In  3,  dist.  20,  §  «Contra  ea,  quae  dicuntur  in 
secundo  articulo»)  et  scotistae  tenent. 

114»  Obi.  I.  De  incarnatione  valet,  quod  S.  Augustinus  (Contra  adversar. 
leg.  et  prophet.  1,  14)  ait  de  omnibus  operibus  Dei  ad  extra:  Aut  Deus  non 
vidit  melius  esse  incarnationem  efficere  quam  non  efficere,  aut  noluit  illud, 
quod  melius  esse  scivit.  Atqui  neutrum  dici  potest.  Ergo  Deus  necessario 
incarnationem  voluit. 

Resp.  Dist.  mai. :  Deus  noluit,  quod  antecedenter  ad  ordinem  libere 
electum  scivit  esse  melius,  conc.  mai.;  Deus  noluit,  quod  consequenter  ad 
ordinem  libere  electum  scivit  esse  melius,  neg.  mai.  Dist.  min. :  Deus  non 
potuit  nisi  velle,  quod  est  melius  consequenter  ad  ordinem  libere  electum, 
conc.  min. ;  non  potuit  nisi  velle,  quod  est  melius  antecedenter  ad  ordinem 
libere  electum,  neg.  min.     Et  neg.  conseq. 

Totus  ordo,  ad  quem  pertinet  incarnatio,  est  libere  a  Deo  electus. 
Liberum  erat  Deo  creare  aut  non  creare,  et  si  creare  voluit,  libere  potuit 
alium  et  alium  modum  et  gradum  glorificationis  suae  ut  finem  creationis 
constituere.  Potuit  e.  g.  instituere  ordinem  pure  naturalem  aut  ordinem 
supernaturalem.  Et  si  voluit  instituere  ordinem  supernaturalem,  potuit  con- 
stituere  talem  finem,  ut  Dei  glorificatio  esset  summa,  quae  in  suo  genere  est 
possibilis.  Quod  si  voluit,  debuit  efficere  incarnationem.  Haec  igitur  neces- 
saria  est  necessitate  consequente,  quae  iam  supponit  exercitium  libertatis 
divinae;  et  hoc  sensu  interdum  loquuntur  SS.  Patres  de  necessitate  eorum, 
quae  sunt  meliora  ad  finem.  , 

115*  Obi.  II.  Secundum  SS.  Patres  indignum  erat  Deo  permittere,  ut 
humanum  genus  ab  ipso  conditum  per  diabolicas  fraudes  a  fine  suo  deice- 
retur.  Ergo  secundum  hanc  doctrinam  erat  in  Deo  necessitas  reparandi 
genus  humanum;  et  sic  falsa  est  probatio  secundae  partis  propositionis. 

Resp.  Dist.  antec:  Sensus  est:  Non  potuit  Deus  permittere,  ut  quod 
pro  sapientia  sua  libere  decreverat,  scilicet  ex  hominibus  constituere  regnum 
caeleste,  diaboli  fraude  irritum  fieret,  conc.  antec;  sensus  est  absolute  non 
potuisse  Deum  habere  aliud  decretum,  quam  quo  hunc  ordinem  providentiae 
instituit,  neg.  antec  Dist.  conseq.:  Erat  in  Deo  necessitas  consequens  ad 
decretum  constituendi  ex  hominibus  regnum  caeleste,  conc.  conseq.;  erat 
necessitas  antecedens  et  absoluta  ante  tale  decretum,  neg.  conseq.  Generatim 
SS.  Patres  non  loquuntur  de  ordine,  qui  solum  esse  potuit,  sed  numquam 
fuit.  Potius  loquuntur  de  ordine,  qui  reapse  est,  et  in  quo  Deus  ante  mundi 
constitutionem  praeviderat  et  permittere  decreverat  lapsum  generis  humani, 
et  simul  statuerat  reparationem  lapsus  per  Christum  Redemptorem.  Hoc 
sensu  verum  quoque  est  non  potuisse  genus  humanum  reparari  nisi  per 
Redemptorem,  qui  simul  est  Deus  et  homo,  quia  Deus  nolebat  liberare 
homines  nisi  accepta  condigna  satisfactione,  quam  solus  Deus-homo  potuit 
praestare. 

Il6.  ObL  III.  Potest  purus  homo  condigne  satisfacere  pro  peccato,  si 
potest  reddere  honorem,  quem  Deo  abstulit.  Atqui  hoc  potest  rursum  agno- 
scendo  Deum  ut  supremum  Dominum  et  se  eius  legi  subiciendo.  Ergo  potest 
purus  homo  condigne  satisfacere  pro  peccato. 

Resp.  Dist.  mai. :  Potest  homo  condigne  satisfacere,  si  et  reddit  honorem 
peccato  Deo  denegatum,  et  si  simul  reparat  iniuriam  Deo  illatam,  conc.  mai.; 
si  non  reparat  iniuriam  Deo  illatam,  neg.  mai.  Dist.  min. :  Potest  homo 
rursum  agnoscere  Deum  supremum  Dominum,  conc  min.;  potest  reparare 
iniuriam  Deo  illatam,  neg.  min.  Et  neg.  conseq.  Offensa  personalis  non 
reparatur  sicut  furtum  vel  alia  iniustitia  realis  restituendo  bonum  ablatum, 
sed  condigne  reparatur  deferendo  ei,  qui  offensus  est,  honorem  tantum,  quanta 
fuit  iniuria  illata.     Hoc  autem  purus  homo  non  potest  respectu  Dei. 

117«  Obi.  IV.  Actu  caritatis  supernaturalis  meretur  homo  beatificam  pos- 
sessionem  Dei  ipsius.  Atqui  actus,  qui  meretur  bonum  infinitum,  sufficit 
etiam  ad  praestandam  satisfactionem  infinitam  secundum  quid.  Ergo  homo 
iustus  cum  auxilio  gratiae  potest  praestare  satisfactionem  condignam  pro 
peccato  gravi. 

Resp.  Conc  mai.  Neg.  min.  et  conseq.  Disparitas  in  eo  est,  quod  inter 
meritum  et  praemium  hominis  iusti  est  proportio,  quatenus  pro  amicabili  actu 
debetur  amicabilis  retributio  eiusdem  ordinis.  Sed  si  agitur  de  inimico  Dei, 
ad  praestandam  condignam  satisfactionem  requiritur  honor  tantus,  quanta 
fuit  iniuria  illata.  Tantus  autem  honor  praestari  nequit  a  pura  creatura. 
Quidquid  homo  accipit  pro  merito  supernaturali,  est  solummodo  participatio 
finita  boni  infiniti ;  sed  iniuria  in  Deum  commissa  moraliter  aggreditur  ipsam 
infinitam  excellentiam  Dei  in  se.  Unde  haec  duo  modo  essentialiter  diverso 
Deum  respiciunt. 

Pesch,  Compend.  theol.  dogm.    III.  5 

Prop.  XIV.  Ad  redimendum  genus  humanum  incarnatio 
omni  ex  parte  conveniens  est. 

11 8.  Stat.  quaest.  Cum  Deus  ad  extra  operetur  ad  se  glorifican- 
dum  et  ad  homines  beatificandos,  conveniens  est,  quidquid  ad  hunc 
finem  confert,  et  eo  magis,  quo  magis  confert.  Ut  igitur  thesim  pro- 
bemus,  ostendemus  incarnationem  convenientem  esse  ex  parte  Dei, 
ex  parte  personae  assumentis,  ex  parte  naturae  assumptae,  ex  parte 
temporis. 

119.  JProb.  pSLTS  I.  Incarnatio  est  conveniens  ex  parte  Dei.  Id 
est  Deo  conveniens  in  operibus  ad  extra,  quo  manifestantur  perfec- 
tiones  divinae.  Atqui  incarnatione  maxime  manifestantur  perfectiones 
divinae.     Ergo  est  maxime  conveniens. 

a)  Manifestatur  sapientia  et  oninipotentia  divina,  quae  fecit  aliquid, 
quod  nullus  intellectus  creatus  capere  potest  (supra  n.  30).  »S.  Gre- 
gorius  Nyss.:  «Naturam  omnipotentem  ad  humanae  naturae  vilitatem 
descendere  maius  est  potentiae  argumentum  quam  ingentia  quaelibet 
et  stupenda  miracula»   (Orat.  catech.  c.  24). 

b)  Caritas  et  misericordia  Dei  erga  homines  manifestatur  (supra 
n.  111).  S.  Leo  M. :  «Deus  qmnem  abundantiam  solitae  benignitatis 
excessit,  quando  in  Christo  ipsa  ad  peccatores  misericordia,  ipsa  ad 
errantes  veritas,  ipsa  ad  mortuos  vita  descendit»   (Sermo  24,   1). 

c)  Iustitia  et  sanctitas  Dei  manifestatur,  quia  per  incarnationem 
Deus  perfectam  satisfactionem  pro  peccato  accipere  et  hominibus  enor- 
mitatem  peccati  efficacissime  ostendere  eosque  a  peccando  deterrere 
voluit.  vS\  Augustinus:  «Haec  medicina  hominum  tanta  est,  quanta 
non  potest  cogitari.  Nam  quae  superbia  sanari  potest,  si  humilitate 
Filii  Dei  non  sanatur?  Quae  avaritia  sanari  potest,  si  paupertate  Filii 
Dei  non  sanatur?  Quae  iracundia  sanari  potest,  si  patientia  Filii  Dei 
non  sanatur?  Quae  impietas  sanari  potest,  si  caritate  Fili  Dei  non 
sanatur?»   (De  agone  christ.  c.  11.) 

Tot  sunt  admirabiles  manifestationes  Dei  in  hoc  uno  mysterio, 
ut,  sicut  ait  wS.  Tkomas,  «pie  consideranti  semper  magis  ac  magis  ad- 
mirabiles  rationes  huiusmodi  mysterii  manifestentur»  (Contra  gent.  4,  54; 
cf.  Sum.  3,  q.  I,  a.  I  ;  q.  46,  a.  3). 

120.  Prob.  pa.rs  II.  Conveniens  est  incarnatio  ex  parte  personae 
assumentis.  Nam  a)  per  Verbum  omnia  facta  sunt;  ergo  convenit 
omnia  per  Verbum  refici  (S.  Thomas  3,  q.  3,  a.  8).  J>.  Leo  M.:  «Re- 
parationem  humani  generis  proprie  Filii  persona  suscepit,  ut,  quoniam 
ipse  est,  per  quem  omnia  facta  sunt,  .  .  .  idem  naturam  nostram,  ab 
aeternitatis  arce  deiectam,  amissae  restitueret  dignitati,  et  cuius  erat 
conditor,  esset  etiam  reformator»   (Sermo  64,  2). 

b)  Verbum  est  imago  essentialis  Patris.  Conveniens  igitur  erat 
per  ipsum  reformari  illam  imaginem  Dei,  quam  homo  in  se  peccando 

deformaverat.  5.  Athanasius :  «Dei  Verbum  per  se  ipsum  advenit,  quo 
ut  imago  Patris  hominem,  ad  imaginem  factum,  reficere  posset»  (De 
incarn.  Verbi  n.  13). 

c)  Verbam  est  natnralis  Patris  Filius.  Per  redemptionem  autem 
homines  restituendi  erant  in  statum  filiorum  Dei  adoptivorum  (Gal  4, 
4sq).  Ergo  incarnatio  Verbi  erat  conveniens.  ^.  Augustinus :  «Noli 
mirari,  o  homo,  quia  efficeris  filius  Dei  per  gratiam,  quia  nasceris  ex 
Deo  secundum  Verbum  eius»  (In  Ioan.  tract.  2,  15).  Solus  ille,  qui 
filius  est,  potest  habere  fratres  adoptivos. 

121.  Prob.  pars  III.  Conveniens  est  incarnatio  ex  parte  naturae 
assumptae,  quae  erat  natura  humana,  ab  Adamo  descendens,  ut  ubi 
malum  ortum  erat,  inde  etiam  restitutio  fieret.  «Primo  quidem,  quia 
hoc  videtur  ad  iustitiam  pertinere,  ut  ille  satisfaciat,  qui  peccavit ;  et 
ideo  de  natura  per  peccatum  corrupta  debuit  assumi,  per  quod  satis- 
factio  erat  implenda  pro  tota  natura.  Secundo,  quia  hoc  pertinet  etiam 
ad  maiorem  hominis  dignitatem,  dum  ex  illo  genere  victor  diaboli 
nascitur,  quod  per  diabolum  fuerat  victum.  Tertio,  quia  per  hoc  Dei 
potentia  magis  ostenditur,  dum  de  natura  corrupta  et  infirma  assumpsit 
id,  quod  in  tantam  virtutem  et  dignitatem  est  promotum»  {S.  Thomas 
3,  q.  4,  a.  6). 

122.  Prob.  pars  IV.  Incarjiatio  convenienti  tempore  facta  est. 
Nam  conveniens  non  erat  Deum  statim  post  primum  peccatum  incar- 
nari,  ne  homines  pro  minimo  haberent  peccatum,  quod  statim  sanatum 
esset,  sed  ut  prius  longa  experientia  cognoscerent  malitiam  peccati, 
quo  in  tantam  miseriam  deiecti  erant  (cf.  >S.  Thomas  3,  q.  1,  a.  5). 
Praeterea  ad  dignitatem  Redemptoris  confert,  quod  longa  serie  pro- 
phetarum  eius  adventus  praedictus  et  eius  desiderium  excitatum  erat. 
^.  Augustinus :  «Per  multam  seriem  temporum  praedicendus  fuit;  non 
enim  aliquid  parvum  venturum  erat.  .  .  .  Quanto  maior  iudex  veniebat, 
tanto  praeconum  longior  series  praecedebat»  (In  Ioan.  tract.  31,  5). 
Quando  exspectatio  et  desiderium  Messiae  ad  summum  pervenerat,  ut 
ex  evangeliis  apparet,  tunc  Christus  venit.  Hoc  modo  etiam  cautum 
est,  ne  fervor  fidei,  quae  ab  incarnatione  exordium  sumebat,  prolixi- 
tate  temporis  iam  multo  ante  finem  mundi  refrigesceret. 

Ex  altera  parte  conveniens  non  erat  incarnationem  dififerri  usque 
ad  finem  mundi,  ne  nimis  pauci  ex  doctrina  et  exemplo  Christi  pro- 
ficere  possent,  neve  notitia  veri  Dei,  exspectatio  Messiae,  studium  vir- 
tutis  inter  homines  plane  perirent.  Tunc  Christus  venit,  quando 
homines  intellegebant  sine  speciali  Dei  interventu  salutem  sibi  non  esse 
sperandam,  quando  per  iudaeos  dispersos  aliqua  notitia  futuri  Messiae 
etiam  ad  gentiles  pervenerat,  quando  scientia  naturalis,  maxime  per 
graecos,  ita  exculta  erat,  ut  posset  servire  ut  adiumentum  doctrinae  re- 
velatae,    quando    per   romanos    plurimae    nationes   in    unum    imperium 

collectae  erant,  ex  cuius  sede  evangelium  facile  in  universum  mundum 
diffundi  poterat  (cf.  >S.  Thomas  3,  q.  1,  a.  5  sq ;  Contra  gent.  4,  53sqq; 
Lessius,  De  perfect.  div.  12,  4;  Stentrup,  Soteriol.  thes.  5). 

123«  Obi.  I.  Si  Deus  incarnari  voluit  ad  salutem  hominum,  conveniens 
erat  eum  incarnari  statim  ab  initio  mundi,  ne  tot  homines  ante  Christum 
viventes  perirent.     Ergo  incarnatio  convenienti  tempore  facta  non  est. 

Resp.  Nego  suppositum  antecedentis  omnes  homines  ante  Christum  per- 
iisse;  nam  ut  ait  S.  Leo  M. ,  salutem  «non  minus  adepti  sunt  qui  illud 
credidere  promissum,  quam  qui  suscepere  donatum»  (Sermo  23,  4).  Hoc  etiam 
valet  de  gentilibus ;  nam  nulli  homini  bonae  voluntatis  deerat  gratia  Dei,  ex 
praevisis  meritis  Christi  oblata,  qua  se  salvare  posset.  De  hac  re  plura  in 
tractatu  de  gratia. 

124«  Obi.  II.  Incarnatio  est  opus  caritatis  Dei.  Atqui  caritas  statim  sub- 
venit  amico  necessitatem  patienti.  Ergo  Deus  debuit  statim  post  lapsum 
hominum  incarnari. 

Resp.  Conc.  mai.  JDist.  min.:  Caritas  amico  statim  subvenit,  nisi  sunt 
rationes  differendi  auxilium,  conc.  min.;  si  sunt  rationes  differendi,  neg.  min. 
Interdum  enim  melius  est  amico  non  statim  perfecte  subvenire,  sed  quantum 
requiritur.  Sic  Deus  statim  quidem  contulit  hominibus  auxilium  sufficiens, 
sed  perfectum  auxilium  distulit  propter  rationes  indicatas. 

125.  Obi.  III.  Incarnatio  convenienter  facta  non  est,  si  finem  intentum 
delendi  peccatum  non  obtinuit.  Atqui  incarnatio  peccatum  non  delevit,  sed 
auxit  (cf.  Io  15,   22).     Ergo  convenienter  facta  non  est. 

Resp.  Dist.  mai.:  Incarnatio  convenienter  facta  non  est,  si  per  se 
apta  non  erat  ad  finem  obtinendum,  conc.  mai.;  si  per  se  apta  erat  ad 
finem  obtinendum  et  in  multis  obtinuit,  et  in  iis  tantum  effectu  caruit,  qui 
erant  malae  voluntatis,  neg.  mai.  Dist.  min. :  Incarnatio  auxit  peccatum  in 
hominibus  malae  voluntatis,  conc.  min. ;  per  se  et  in  hominibus  bonae  volun- 
tatis,  neg.  min.  Et  neg.  conseq.  Si  Deus  voluisset  simpliciter  omnipotentia  sua 
uti  et  omnem  obstantem  rcalam  voluntatem  vi  frangere,  opus  non  erat  in- 
carnatione.  At  potius  voluit,  ut  homines  libera  caritate  Deo  adhaererent  et 
suavi  modo  ad  se  attraherentur.  Ad  hunc  autem  finem  incarnatio,  vita, 
mors  Christi  erat  aptissima  via. 

Prop.  XV.  Incarnationis  finis  principalis  probabilius  ita  est 
redemptio  generis  humani,  ut  nisi  Adam  peccasset,  Christus  venturus 
non  fuisset. 

126.  Stat.  quaest.  Multi  sunt  fines  incarnationis,  ut  gloria  Dei 
(Io  17,  4),  instructio  hominum  (Io  18,  37),  exemplum  Christi  (Io  13,  15); 
sed  principalis  finis  est  redemptio  generis  humani  (Io  3,  I4sqq),  im- 
primis  a  peccato  originali,  dein  etiam  a  peccatis  personalibus  (S.  Thomas 
3,  q.  I,  a.  4).  Quaeritur,  num  hic  finis  ita  sit  principalis,  ut  eo  remoto 
incarnatio  futura  non  fuerit;  et  de  sola  quidem  incarnatione  quaeritur, 

non  de  passione  Christi,  quia  passiones  et  mors  sunt  fructus  peccati. 
Non  quaeritur,  num  si  incarnatio  vi  praesentis  decreti  divini  futura  non 
fuisset,  Deus  aliud  decretum  incarnationis  facturus  fuisset.  Nam  de 
tali  decreto  nihil  scimus.  Sed  quaeritur,  num  secundum  ea,  quae  Deus 
revelavit  de  decreto  incarnationis,  quod  nunc  habet,  dicenda  sit  incar- 
natio  futura  fuisse  etiam  Adamo  non  peccante. 

Duplex  de  hac  re  est  theologorum  sententia.  Scotus  et  scotistae 
et  praeterea  alii  theologi  docent  substantiam  incarnationis  decretam 
esse  antecedenter  ad  absolutam  peccati  praevisionem,  sed  post  peccati 
praevisionem  decretum  esse  modum,  ut  Christus  veniret  in  carne  pas- 
sibili.  Suarez  statuit  duplex  decretum  adaequatum  et  sufficiens  ad  in- 
carnationem  efficiendam.  vS.  Thomas  et  thomistae  et  plurimi  theologi 
docent  Deum  non  decrevisse  incarnationem  nisi  post  absolutam  prae- 
visionem  peccati.  Concedimus  utramque  sententiam  esse  probabilem, 
sed  secundam  praeferimus  ut  probabiliorem,  quia  melius  convenit  cum 
iis,  quae  traduntur  in  fontibus  revelationis. 

127.  Arg.  I.    Ex  S.  Scriptura. 

S.  Scriptura  ubique  rationem  incarnationis  indicat  redemptionem 
a  peccato.  Atqui  de  iis,  quae  ex  libera  Dei  voluntate  pendent,  lo- 
quendum  est  secundum  ea,  quae  revelata  sunt.  Ergo  dicenda  est  in- 
carnatio  facta  ad  tollenda  peccata,  ut  peccato  non  exsistente  futura 
non  fuisset.  Christus  Dominus  de  se  dicit:  «Venit  Filius  hominis  .  .  . 
dare  animam  suam  redemptionem  pro  multis»  (Mt  20,  28.  Mc  10,  45). 
«Venit  Filius  hominis  quaerere  et  salvum  facere,  quod  perierat»  (Lc 
19,  10;  cf.  15,  4).  «Misit  Deus  Filium  suum  in  mundum,  .  .  .  ut  sal- 
vetur  mundus  per  ipsum»  (Io  3,  17;  cf.  10,  10).  «Scitis,  quia  ille  ap- 
paruit,  ut  peccata  nostra  tolleret»  (1  Io  3,  5;  cf.  4,  9sq;  Rom  3,  25; 
I  Tim  1,  15;  Is  c.  61).  Immo  ex  munere  Redemptoris  Verbum  incar- 
natum  nomen  accepit.  «Vocabis  nomen  eiuslesum;  ipse  enim  salvum 
faciet  populum  suum  a  peccatis  eorum»  (Mt  1,  21;  cf.  Lc  1,  31).  Iesus 
est  «Deus  Salvator»  (cf.  5.  Thomas  3,  q.  37,  a.  2).  Iamvero  si  esset 
alia  principalis  ratio  incarnationis,  non  intellegitur,  cur  S.  Scriptura  nullam 
eius  mentionem  faciat;  ergo  nulla  alia  principalis  ratio  exsistere  di- 
cenda  est. 

128.  Arg.  2.     Ex  SS.  Patribus. 

>S.  Athanasius:  «Humanae  naturae  susceptionem  hominum  antecedit 
necessitas,  sine  qua  carnem  non  induisset»  (Contra  arian.  orat.  2,  54). 
vS.  Ambrosius :  «Quae  erat  causa  incarnationis,  nisi  ut  caro,  quae  pec- 
caverat,  per  se  [Christum]  redimeretur?»  (De  incarn.  6,  56.)  5.  Augu- 
stinus  docet  «Dominum  Iesum  Christum  non  ob  aliam  causam  in  carne 
venisse  .  .  .  nisi  ut  hac  dispensatione  omnes  .  .  .  salvos  faceret,  liberaret, 
redimeret»    (De   pecc.  merit.  et   remiss.   1,  26,   39).     S.  Leo  M.:    «Si 


yo  Tract.  I.    De  Verbo  incarnato.    Pars  II.    Soteriologia. 

homo  ad  imaginem  et  similitudinem  Dei  factus  in  suae  honore  naturae 
mansisset,  nec  diaboli  fraude  deceptus  a  lege  sibi  posita  per  concupi- 
scentiam  deviasset,  creator  mundi  creatura  non  fieret»  (Sermo  JJ>  2). 
Similiter  omnes  Patres,  qui  de  hac  re  loquuntur,  qui  non  solum  ita 
docent  de  adventu  Christi  in  carne  passibili  sed  de  adventu  Christi 
simpliciter. 

Etiam  in  Symbolo  profitemur :  «Qui  propter  nos  homines  et  propter 
nostram  salutem  descendit  de  caelis.»  Ecclesia  in  benedictione  cerei 
paschalis  canit:  «O  felix  culpa,  quae  talem  ac  tantum  meruit  habere 
Redemptorem ! » 

129.     Arg.  3.     Ex  auctoritate  theologorum. 

Auctoritate  theologorum  haec  sententia  melius  fundatur  quam  op- 
posita.  Ergo  etiam  ex  hac  parte  est  probabilior.  6\  Bonaventura  ait: 
«Tam  Novum  quam  Vetus  Testamentum,  ubi  de  Filii  Dei  descensu 
loquuntur,  generis  humani  liberationem  rationem  reddunt.  .  .  .  Ideo  magis 
videtur  pietati  fidei  consonum,  quod  praecipua  incarnationis  ratio  sit 
liberatio  generis  humani,  quam  aliter  sentire»  (In  3,  dist.  1,  q.  2,  a.  2). 
vS.  Thomas:  «Cum  in  S.  Scriptura  ubique  incarnationis  ratio  ex  peccato 
primi  hominis  assignetur,  convenientius  dicitur  incarnationis  opus  ordi- 
natum  esse  a  Deo  in  remedium  contra  peccatum,  ita  quod  peccato 
non  exsistente  incarnatio  non  fuisset»  (3,  q.  1,  a.  3).  Idem  docent 
Toletus,  Gregorius  de  Valentia,  Vazquez  in  hunc  locum  S.  Thomae, 
De  Lugo  (De  incarn.  disp.  7,  sect.  1,  n.  2),  Lessius  (De  praedest.  Christi 
sect.  1),  Petavius  (De  incarn.  2,  17,  7),  thomistae  omnes  et  plurimi 
alii  theologi.  Immo  haec  sententia  tam  communis  facta  est,  ut  extra 
scholam  scotisticam  opposita  vix  iam  defensores  habeat. 

I3°*  Obi.  I.  Scriptura  ait:  «Dominus  possedit  [graece:  creavit]  me  in 
initio  viarum  suarum,  antequam  quidquam  faceret  a  principio»  (Prov  8,  22). 
Quae  verba  multi  Patres  intellegunt  dicta  de  Verbo  incarnato.  Atqui  viae 
Domini  sunt  ideae  ab  aeterno  praeexsistentes  in  mente  divina.  Ergo  Verbum 
incarnatum  est  initium  harum  idearum,  seu  decretum  incarnationis  fuit  ante 
decretum  creandi  alia. 

Resp.  Conc.  mai.  Neg.  min.,  si  hic  dicitur  esse  sensus  illorum  Patrum ; 
nam  SS.  Patres  solum  docent  Christum  ibi  dici  creatum  secundum  humanam 
naturam,  et  incarnationem  esse  initium  reparationis  generis  humani.  E.  g. 
S.  Cyrillus  Alex.:  Illud  «creavit  me»  significat  «incarnationem  quando  nimi- 
rum  ad  reparationem  operum  Patris  factus  est  caro »  (Thesaur.  assert.  1 5 ; 
M  PG  75,  282).  Illa  verba  in  se  considerata  potius  dicta  sunt  de  aeterna 
Sapientia,  non  de  incarnatione.  Similiter  Eccli  24,  5  «primogenita  ante 
omnem  creaturam»  dicitur  aeterna  sapientia.  Similiter  Col  1,  15  Christus 
Deus  dicitur  «primogenitus  omnis  creaturae»,  i.  e.  ante  omnem  creaturam. 
Potest  tamen  vox  «primogenitus»  accipi  ut  titulus  excellentiae  et  sic  tribui 
Christo  secundum  humanitatem,  quatenus  ut  caput  ecclesiae  in  omnibus 
primatum  tenet  (Col  1,  18). 

13  *•  Obi.  II.  Christus  est  finis  omnium,  «propter  quem  omnia  et  per  quem 
omnia»  (Hebr  2,   10).     Atqui  finis  intenditur  ante  media.     Ergo. 

Resp.  Nego  suppositum  mai.  Illa  verba  Hebr  2,  10  non  referuntur  ad 
Christum,  sed  ad  Deum.  Christus  quidem  recte  dicitur  esse  finis  praedesti- 
nationis  omnium  salvandorum  (cf.  Rom  8,  29),  quatenus  omnes,  qui  prae- 
destinati  sunt,  propter  Christum  praedestinati  sunt.  Sed  hoc  nihil  iuvat  ad 
solvendam  quaestionem,  utrum  tam  Christus  quam  alii  praedestinati  sint  ante 
an  post  praevisionem  peccati. 

132.  Obi.  III.  S.  Cyrillus  Alex.  docet  iam  ante  mundi  constitutionem 
Christum  positum  esse  firmum  fundamentum,  ut  si  salutem  nostram  «per 
peccatum  labefactari  contigerit,  iterumin  ipso  instauremur»  (Thesaur.  assert.  15; 
M  PG  75,  287  sqq).  Atqui  hisce  innuitur  decretum  incarnationis  factum  esse 
ante  absolutam  peccati  praevisionem. 

Resp.  Conc.  mai.  Neg.  min.  Nam  brevi  ante  Cyrillus  ait:  «Deus  ac 
Pater,  praesciens,  quae  humanae  naturae  conducibilia  forent,  neque  ignorans, 
quod  omnino  in  corruptionem  prolapsura  esset,  rationem  ac  modum  instau- 
rationis  reductionisque  ad  incorruptionem  ei  quaerens,  veluti  radices  quasdam 
eiusmodi  spei  egit  in  Filio  suo.» 

133«  Obi.  IV.  Multi  et  magni  theologi  docent  incarnationem  decretam 
esse  ante  absolutam  praevisionem  peccati.  Ita  Albertus  M.  (In  3,  dist.  20, 
a.  4),  Scotus  (In  3,  dist.  7,  q.  3),  scotistae  omnes,  Suarez  (De  incarn. 
disp.  5,  sect.  2,  n.  13),  S.  Franciscus  Salesius  (De  1'amour  de  Dieu  1.  2, 
chap.  4),  alii. 

Praeterea  hi  theologi  optima  ratione  nituntur.  Nam  id  prius  intenditur, 
quod  est  essentialiter  excellentius,  et  ad  quod  omnia  alia  minora  bona  diri- 
guntur.  Atqui  Christus  infinite  excellentior  est  omnibus  aliis  creaturis,  et 
omnes  aliae  creaturae  ad  eum  diriguntur.  Ergo  incarnatio  intenta  est  ante 
omnes  alias  creaturas. 

Resp.  Concedo  propter  auctoritatem  theologorum  et  propter  argu- 
mentum  allatum  hanc  sententiam  esse  vere  probabilem.  Attamen  propter 
doctrinam  SS.  Patrum  et  maximorum  et  plurimorum  theologorum  op- 
posita  sententia  est  probabilior.  Ad  argumentum  autem  propositum  sic 
respondetur. 

Dist.  mai. :  Id  quod  est  excellentius,  et  ad  quod  alia  diriguntur,  prius 
intenditur  supposito  libero  decreto  haec  omnia  creandi,  conc.  mai.;  ante- 
cedenter  ad  hoc  liberum  decretum,  neg.  mai.  Dist.  min.:  Christus  est  ex- 
cellentior,  et  ad  eum  omnia  alia  diriguntur,  si  exsistit,  conc.  min.;  eius  ex- 
cellentia  antecedenter  postulat,  ut  prius  decernatur  eius  exsistentia,  quam 
exsistentia  aliarum  creaturarum,  neg.  min.  Nam  Deus  libere  decernit,  quo 
gradu  et  modo  velit  glorificari,  et  potest  velle,  ut  per  solas  puras  creaturas 
glorificetur.  Sed  si  vult  efficere  incarnationem,  eam  omnibus  aliis  praefert 
et  alia  omnia  ad  Christum  refert.  Salus  hominum  est  finis  incarnationis, 
sed  quia  non  est  finis  absolute  ultimus,  ipsa  rursus  refertur  ad  gloriam  Dei 
et  Christi. 

CAPUT  II. 

DE  SATISFACTIONE  ET.MERITO  CHRISTI  MEDIATORIS. 

Cf.  S.  Thomas  3,  q.  26;  q.  46  sqq ;  Suarez,  De  incarn.  disp.  4;  Card,  de  Lugo,  De 
incarn.  disp.  6  sqq;  Pelavius,  De  incarn.  1.  12;  Stentrup,  Soteriologia ;  Muncunill,  De 
Verbi  divini  incarnatione  413  sqq;  L.  Labauche,  Lecons  de  theologie  dogmatique  I, 
297  sqq;  K.  Staab,    Die    Lehre    von    der    stellvertretenden    Genugtuung    Christi,    Pader- 

born   1908. 

PrOp.  XVI.  Christus  homo  ut  mediator  Dei  et  hominum 
pro  peccatis  hominum  passione  et  morte  sua  Deo  satisfecit. 

134.  Stat.  quaest.  Tota  haec  thesis  est  de  fide  definita,  ut  patet 
ex  concilio  tridentino  sess.   5,  can.   3;  sess.  6,  c.  2  et  7  {Denz.  n.  790 

794  799)- 

a)  Christus  homo  dicitur  mediatoi',    quatenus   medius  inter  Deum 

et  homines,  qui  per  peccatum  inimici  facti  erant,  Deum  cum  hominibus 
reconciliavit.  Nam  quia  ipse  erat  amicus  Dei  propter  unionem  hypo- 
staticam  et  propter  caritatem,  et  amicus  hominum,  de  quorum  genere 
ortus  et  quorum  caput  constitutus  erat,  aptissimus  erat,  ut  esset 
«mediator  Dei  et  hominum  homo  Christus  Iesus»  (1  Tim  2,  5).  De 
qua  re  ait  ^.  Augustinus :  «Mediator  Dei  et  hominum,  quia  Deus  cum 
Patre,  quia  homo  cum  hominibus.  Non  mediator  homo  praeter 
deitatem,  non  mediator  Deus  praeter  humanitatem.  Ecce  mediator: 
divinitas  sine  humanitate  non  est  mediatrix,  humanitas  sine  divinitate 
non  est  mediatrix,  sed  inter  divinitatem  solam  et  humanitatem  solam 
mediatrix  est  humana  divinitas  et  divina  humanitas»  (Sermo  47,  12,  21; 
cf.  vS.  Thomas  3 ,  q.  26 ,  a.  I  sq).  Christus  secundum  humanitatem 
praestitit  opera  satisfactoria ,  secundum  divinitatem  dignificavit  haec 
opera,  ut  essent  sufficiens  satisfactio  pro  peccatis. 

b)  Satisfactio  est  reparatio  iniuriae  personalis.  Peccatum  est  iniuria 
in  Deum  commissa,  eaque  infinitae  cuiusdam  malitiae.  Hanc  iniuriam 
potuit  Deus  multis  modis  remittere  (supra  n.  112);  voluit  autem,  ut 
pro  ea  condigna  satisfactio  praestaretur  per  susceptionem  poenae  peccato 
debitae.  Hanc  satisfactionem,  quia  pura  creatura  praestare  non  poterat, 
Christus  secundum  voluntatem  Patris  ex  libera  oboedientia  et  caritate 
pro  hominibus  praestandam  suscepit  (supra  n.  101  sqq).  «Ad  hoc 
Filius  Dei  carne  assumpta  venit  in  mundum,  ut  pro  peccato  humani 
generis  satisfaceret.  Unus  autem  pro  peccato  alterius  satisfacit,  dum 
poenam  pro  peccato  alterius  debitam  in  se  suscipit»  (S.  Thomas  3, 
q.  14,  a.  1).  Et  «quia  caput  et  membra  sunt  quasi  una  persona  mystica, 
ideo  satisfactio  Christi  ad  omnes  fideles  pertinet  sicut  ad  sua  membra» 
(3,  q.  48,  a.  2  ad  1).  Immo  «passio  Christi  fuit  sufficiens  et  super- 
abundans  satisfactio  pro  peccatis  totius  humani  generis;  exhibita  autem 
satisfactione  sufficienti  tollitur  reatus  poenae»  (3,  q.  49,  a.  3).  Deus 
quidem  propter  peccatum  non  simpliciter  cessaverat  diligere  homines; 
nam    ex   caritate  erga  homines  misit  Filium  suum,    ut   salvarentur  per 

ipsum.  Amabat  igitur  eos  quantum  ad  naturam,  quam  ipse  fecit,  sed 
odio  habebat  eos  quantum  ad  culpam ,  quarn  homines  contra  eum 
commiserant;  et  ab  hac  culpa  et  a  poena  ei  debita  Christus  nos  redemit 
passione  sua  (3,  q.  49,  a.  4  ad  1),  quae  passio  non  erat  ullius  valoris 
quatenus  ab  aliis  erat  Christo  illata,  sed  quatenus  a  Christo  ex  caritate 
erat  libere  suscepta. 

c)  Redemptio  secundum  rem  idem  est  ac  satisfactio  Christi,  sed 
ita  appellatur  sub  alio  respectu.  Per  peccatum  homo  se  quodammodo 
vendiderat  in  servitutem  culpae  et  poenae  (Io  8,  34;  2  Petr  2,  19),  et 
quatenus  sic  agendo  fecerat,  quod  diabolus  volebat,  etiam  in  servitutem 
diaboli.  Ab  hac  igitur  servitute,  quam  Deus  ratione  culpae  permiserat, 
ratione  poenae  pro  culpa  statuerat,  Christus  redemit  homines,  quatenus 
sanguinem  et  vitam  suam  dedit  quasi  pretium,  quo  accepto  Deus  nos 
liberavit  ab  utraque  servitute  (S.  Thomas  3,  q.  48,  a.  4).  Diabolo  non 
est  datum  hoc  pretium  (ibid.  ad  3).  Si  nonnulli  veteres  doctores  hoc 
dicere  videntur,  recte  interpretandum  est  secundum  ea,  quae  aliis  locis 
explicant,  videlicet  Deo  datum  est  pretium  per  modum  sacrificii  et 
cultus,  diabolo  autem  sola  data  est  permissio  malitiam  suam  in  Christum 
explendi  et  eum  per  ministros  suos  morte  afficiendi,  qua  malitiae  satis- 
factione  impleta  vidit  diabolus  se  privatum  dominio,  quod  in  homines 
comparaverat  (3,  q.  49,  a.  2). 

Itaque  probandum  est  Christum  tamquam  caput  generis  humani 
poenam  peccato  debitam  pro  hominibus  suscepisse,  Deo  obtulisse,  et 
ita  pro  peccato  satisfecisse  et  homines  redemisse. 

d)  Haec  doctrina  negatur  a  manichaeis  et  ab  omnibus  iis,  qui 
negant  Deum  vere  incarnatum  esse.  Item  a  pelagianis,  qui  negant 
peccatum  originale  et  docent  homines  posse  suis  viribus  naturalibus 
salutem  assequi.  Item  a  socinianis,  qui  dicunt  Christum  doctrina  tan- 
tum  et  exemplo  nobis  viam  salutis  monstrasse.  Veteres  protestantes 
admittebant  hanc  doctrinam,  sed  recentes  rationalistae  eam  vehementer 
impugnant,  maxime  A.  Ritschl  et  asseclae  eius,  ut  inter  gallos 
A.  Sabatier.  Ceterum  quia  hi  ad  finem  impugnationis  prius  doctrinam 
deformant,  dein  deformatam  aggrediuntur,  vix  opus  est  eorum  declama- 
tiones  respicere.  Eo  magis  mirum  est,  quod  etiam  quidam  catholici 
theologi  ob  metum  harum  impugnationum  saltem  modum  loquendi 
immutare  student  et  suadent  oportere  dicere:  Christus  patiens  nos 
redemit,  non  vero:  Christus  passione  sua  nos  redemit.  Sed  standum 
est  modo  loquendi,  quem  Scriptura,  Patres,  theologi,  concilia  sanxerunt : 
Christus  passione,  sanguine,  morte  sua  nos  redemit. 

135.     Arg.  I.     Ex  S.  Scriptura. 

a)  Is.  c.  53  habetur  vaticinium  de  Christo  patiente,  ut  constat  ex 
Novo  Testamento  (Mt  8,  17;  Mc  15,  28;  Lc  22,  37;  Act  8,  32  sq; 
I  Petr  2,  22  sqq).  Atqui  in  hoc  vaticinio  Christus  dicitur  in  se  suscepisse 
poenas   peccatorum    et    ita    nos    Deo    reconciliasse.      «Vere    languores 

nostros  ipse  tulit,  et  dolores  nostros  ipse  portavit.  .  .  .  Ipse  autem 
vulneratus   est   propter   iniquitates  nostras,    attritus   est  propter  scelera 

nostra,  disciplina  pacis  nostrae  super  eum,  et  livore  eius  sanati  sumus 

Et  posuit  Dominus  in  eo  iniquitatem  omnium  nostrum.  .  .  .  Si  posuerit 
pro  peccato  animam  suam,  videbit  semen  longaevum.  ...  In  scientia 
sua  iustificabit  ipse  iustus  servus  meus  multos,  et  iniquitates  eorum 
portabit.  Ideo  dispertiam  ei  plurimos,  et  fortium  dividet  spolia. »  Clarius 
idea  satisfactionis  vicariae  exprimi  nequit. 

b)  In  Novo  Testamento  Christus  ipse  de  se  ait:  «Filius  hominis 
venit  .  .  .  dare  animam  suam  redemptionem  pro  multis»  (Mt  20,  28; 
Mc  10,  45).  «Redemptio»,  Xurpov  est  pretium,  quo  quis  emit  libertatem 
vel  vitam  (cf.  Ex  21,  29  sq;  30,  12;  Nm  35,  30  sq  etc).  Ergo  Christus 
dicit  se  daturum  esse  vitam  suam,  quo  redimeremur  a  servitute  et 
morte  spirituali.  Et  hoc  quidem  facit  ex  oboedientia  erga  mandatum 
Patris.    «Ego  sum  pastor  bonus.    Bonus  pastor  animam  suam  dat  pro 

ovibus  suis Propterea  me  diligit  Pater,  quia  ego  pono  animam  meam, 

ut  iterum  sumam  eam.  .  .  .  Hoc  mandatum  accepi  a  Patre  meo» 
(Io  10,  1 1  sq  17  sq).  Et  de  sanguine  suo  ait:  «Hic  est  sanguis  meus  novi 
testamenti,  qui  pro  multis  efTundetur  in  remissionem  peccatorum» 
(xMt  26,  28.  Mc  14,  24.  Lc  22,  20).  Ideo  Christus  vocatur  «agnus  Dei, 
qui  tollit  peccatum  mundi»  (Io  1,  29);  «ipse  est  propitiatio  pro  peccatis 
nostris,  non  pro  nostris  autem  tantum  sed  etiam  pro  totius  mundi» 
(1  lo  2,  2).  Ipse  dedit  se  dvrihjrpov  pro  omnibus  (1  Tim  2,  5  sq). 
Fideles  autem  dicuntur  redempti  esse  pretio  sanguinis  Christi.  «Empti 
estis  pretio  magno»  (1  Cor  6,  20;  cf.  7,  23).  «Non  corruptibilibus  auro 
vel  argento  redempti  estis  .  .  .  sed  pretioso  sanguine  quasi  agni 
immaculati  Christi»  (1  Petr  1,  18  sq).  Itaque  «habemus  redemptionem 
per  sanguinem  eius»  (Col  1,  14;  cf.  1,  20  22).  «Reconciliati  sumus 
Deo  per  mortem  Filii  eius»  (Rom  5,  10).  His  et  multis  aliis  testimoniis 
clare  docetur  Christum  in  se  suscepisse  poenam  peccatis  debitam,  et 
passione  et  morte  sua  nos  Deo  reconciliasse. 

136.     Arg.  2.    Ex  traditione. 

5.  Clemens  Rom.:  «Sanguinem  Christi  intentis  oculis  intueamur, 
et  cognoscamus,  quam  pretiosus  sit  Patri  eius,  qui  propter  nostram 
salutem  effusus  toti  mundo  paenitentiae  gratiam  obtulit»  (1  Cor.  7,  4; 
cf.  12,  7;  49,  6).  5.  Basilius:  «Unum  inventum  est,  pro  omnibus 
simul  hominibus  sufficientissimum,  quod  in  pretium  redemptionis  animae 
nostrae  datum  est,  sanctus  ille  ac  pretiosus  sanguis  Domini  nostri 
Iesu  Christi,  quem  pro  nobis  omnibus  effudit»  (In  Ps.  48,  n.  4). 
6*.  Ioannes  Chrysost.:  Christus  «perinde  faciens,  ac  si  morti  adiudicatum 
quempiam  alius  insons,  illius  damnati  vice  sponte  mori  volens,  eripiat; 
sic  et  Christus  fecit.  Cum  enim  Christus  non  esset  obnoxius  maledicto 
transgressionis,  hoc  in  se  recepit  pro  omnibus,  ut  omnes  ab  illo  liberaret» 
(In  Gal.  3,   13).    vS.  Ambroshis:  Christus,   «quia  peccata  nostra  suscepit, 

peccatum  dictus  est,  .  .  .  quia  nostrum  suscepit  ipse  maledictum» 
(De  incarn.  domin.  sacram.  c.  6,  n.  60).  5.  Hieronymus :  «Quod  pro 
nostris  debebamus  sceleribus  sustinere,  ille  pro  nobis  passus  est,  paci- 
ficans  per  sanguinem  crucis  suae,  sive  quae  in  terra  sive  quae  in  caelis 
sunt»  (In  Is.  53,  5  sqq).  5.  Augustinus:  «Suscepit  Christus  sine  reatu 
supplicium  nostrum,  ut  inde  solveret  reatum  nostrum  et  finiret  etiam 
supplicium  nostrum»  (Contra  Faust.  14,  4).  Et  sic  multi  alii  Patres. 
Eadem  est  unanimis  doctrina  theologorum  (cf.  supra  n.  134^  et  Suarez, 
De  incarn.  disp.  4,  sect.  3).  Addit  5.  Thomas  hunc  modum  liberandi 
hominem  fuisse  convenientissimum.  Nam  hoc  modo  a)  homo  optime 
cognoscit  dilectionem  Dei,  qui  tanta  pro  ipso  passus  est;  b)  habet 
exemplum  maximarum  virtutum,  quae  in  passione  Christi  cernuntur; 
c)  deterretur  a  peccato,  quod  tanta  poena  luendum  erat;  d)  conscius 
fit  propriae  dignitatis,  quia  tanto  pretio  redemptus  est  (3,  q.  46,  a.  3). 
Praeterea  notandum  est  Christi  passionem  et  mortem  esse  causam 
salutis  nostrae  non  solum  per  modum  satisfactionis  et  redemptionis 
sed  etiam  per  modum  meriti  et  sacrificii  (S.  Thomas  3,  q.  48,  a.  1  sqq). 
De  satisfactione  et  redemptione  diximus;  de  merito  et  sacrificio  postea 
dicemus. 

Concilium  ephesinum  can.  10  definivit  Christum  semetipsum  obtulisse 
sacrificium  pro  peccatis  nostris,  et  addit:  Si  quis  dicit  «pro  se  obtulisse 
semetipsum  oblationem  et  non  potius  pro  nobis  solis  (non  enim  eguit 
oblatione,  qui  peccatum  omnino  nescivit),  A.  S.»  (Denz.  n.  122).  Con- 
cilium  lateranense  IV:  Christus  «pro  salute  humani  generis  in  ligno 
crucis  passus  et  mortuus»  (Denz.  n.  429).  Concilium  florentinum 
decreto  pro  iacobitis:  Christus  «humani  generis  hostem  peccata  nostra 
delendo  solus  sua  morte  prostravit»  (Denz.  n.  711).  Co7icilium  triden- 
tinum  sess.  5,  can.  3  docet  peccatum  non  tolli  alio  remedio  «quam 
per  meritum  unius  mediatoris  Domini  nostri  Iesu  Christi,  qui  nos  Deo 
reconciliavit  in  sanguine  suo»;  sess.  6,  c.  2  docet  Christum  esse  pro- 
pitiatorem  pro  peccatis  nostris  in  sanguine  suo ;  sess.  6,  c.  7 :  Causa 
meritoria  iustificationis  nostrae  est  «Iesus  Christus,  qui,  cum  essemus 
inimici,  propter  nimiam  caritatem,  qua  dilexit  nos,  sua  sanctissima 
passione  in  ligno  crucis  nobis  iustificationem  meruit,  et  pro  nobis  Deo 
Patri  satisfecit»  (De?tz.  n.  790  794  799).  Ergo  dubium  esse  nequit, 
quin  secundum  doctrinam  catholicam  Christus  patiendo  et  moriendo 
pro  peccatis  hominum  satisfecerit. 

137*  Obi.  I.  Nemo  potest  sibi  ipsi  satisfacere.  Atqui  etiam  secundae 
personae  SS.  Trinitatis  satisfaciendum  erat  pro  peccatis.  Ergo  haec  persona 
non  potuit  satisfacere  pro  peccatis. 

Resp.  Dist.  mai.:  Nemo,  qui  est  una  persona  habens  unam  naturam, 
potest  sibi  satisfacere,  conc.  mai. ;  neque  ille,  qui  est  una  quidem  persona, 
sed  habet  duas  naturas  rationales,  potest  secundum  unam  naturam  sibi  satis- 
facere   ut   offenso   secundum   alteram  naturam,   neg.  mai.     Conc.  min.     Dist. 

conseq. :  Christus  secundum  divinitatem  non  potuit  facere  opera  satisfactoria, 
conc.  conscq. ;  neque  secundum  humanitatem,  neg.  conseq.  Satisfactio  proprie 
per  voluntatem  Deo  praestatur,  per  alia  vero  opera  eatenus,  quatenus  a 
voluntate  procedunt.  Voluntas  autem  humana  Christi  est  alia  atque  voluntas 
divina.  Ergo  haec  voluntas  potuit  se  Deo  subicere  ad  satisfaciendum  pro 
peccatis  et  in  hunc  finera  suscipere  passionem  et  mortem.  Personalitas  Verbi 
relate  ad  actiones  suas  humanas  eliciendas  se  solum  habet  ut  condicio,  quae 
non  tollit  diversitatem  harum  actionum  ab  actionibus  divinis.  Unde  manet 
distinctio  requisita  ad  satisfaciendum.  Praeterea  Christus  est  duplex  persona 
■moralis,  ut  Deus  et  ut  repraesentans  generis  humani.  Potest  autem  fieri,  ut 
quis  a  seipso,  ut  est  persona  publica,  aliquid  emat,  ut  est  persona  privata, 
vel  ut  recipiat  a  seipso  ut  persona  privata  vectigal,  quod  colligit  ut  persona 
publica.  Simile  quid  in  Christo  factum  est,  qui  ut  caput  generis  humani 
solvit  Deo,  et  etiam  sibi  ipsi  ut  Deo,  ea,  quae  ab  hominibus  Deo  debebantur. 
Hoc  utique  fieri  non  potuisset,  nisi  Christus  simul  fuisset  homo;  nam  ut 
Deus  non  satisfaciebat,  sed  solum  opera  per  humanam  suam  naturam  facta 
moraliter  dignificabat. 

13  8.  Obi.  II.  Iniustum  et  crudele  est  pro  reo  punire  innocentem.  Atqui 
Christus  erat  innocens.     Ergo  pro  hominibus  reis  puniri  non  debuit. 

Resp.  Transeat  totum,  quia  Christus  proprie  punitus  non  est,  etsi  inter- 
dum  quidam  Patres  sensu  minus  presso  ita  loquuntur.  Nam  poena  proprie 
dicta  non  infligitur  nisi  homini  reo.  Dolores  autem  vel  alia  mala  physica 
possunt  etiam  innocenti  inferri  ob  altiorem  finem,  ut  non  raro  accidit  inter 
homines.  Si  vero  poena  sumitur  sensu  latiore  pro  poenalitate,  sic  distinguenda 
est  obiectio.  Dist.  mai. :  Iniustum  et  crudele  est  innocentem  contra  suam 
voluntatem  cogere  ad  satisfaciendum  pro  reo,  conc.  mai. ;  non  licet  innocenti 
voluntarie  satisfactionem  pro  reo  praestare,  neg.  mai.  Conc.  min.  Dist. 
conseq. :  Christus  non  debuit  contra  suam  voluntatem  cogi  ad  satisfaciendum 
pro  hominibus,  conc.  conseq. ;  non  debuit  Christus  voluntarie  satisfacere  pro 
hominibus,  neg.  conseq.  Et  hac  voluntate  Christi  supposita  potuit  etiam  Deus 
Christo  homini  mandatum  dare  satisfaciendi  pro  hominibus.  Dein  vero 
notanda  sunt  haec:  Neque  Deus  interfecit  Christum,  neque  Christus  seipsum 
interfecit,  sed  inimici  eius  eum  interfecerunt ;  Deus  autem  hoc  permisit,  et 
Christus  mortem  acceptavit,  ut  hoc  modo  pro  peccatis  hominum  satisfaceret, 
et  ita  divina  providentia  ex  malo  permisso  maius  bonum  fecit  (cf.  S.  Thomas 
3,  q.  47,  a.   1—3). 

139»  Obi.  III.  Si  Christus  pro  hominibus  satisfecisset,  ipsis  hominibus  non 
essent  imponenda  mala,  quae  sunt  poena  peccati  originalis,  quia  satisfactione 
praestita  et  acceptata  cessat  ius  exigendi  poenas.  Atqui  hominibus  imponun- 
tur  mala,  quae  sunt  poena  peccati  originalis.  Ergo  Christus  pro  peccato 
originali  non  satisfecit. 

Resp.  Dist.  mai. :  Si  Christus  satisfecit,  homines,  qui  non  renascuntur 
ex  Christo,  non  amplius  subsunt  poenae  pro  peccato  originali  debitae,  neg. 
mai. ;  qui  renascuntur  ex  Christo,  conc.  mai.  Dist.  min. :  Non  renati  puni- 
untur  pro  peccato  originali ,  conc.  min. ;  renati ,  neg.  min.  Et  neg.  conseq. 
Videlicet  Christus  quidem  secundum  sufficientiam  pro  omnibus  satisfecit.  Sed 
haec  satisfactio  singulis  applicatur,  quatenus  fiunt  membra  Christi  per  baptis- 

mum  (Mc  16,  16.  Io  3,  5).  Nam  «huius  sacramenti  effectus  est  remissio 
omnis  culpae  originalis  et  actualis,  omnis  quoque  poenae,  quae  pro  ipsa 
culpa  debetur»  (Conc.  florcnt.  decr.  pro  arm. \  Dcnz.  n.  696).  Miseriae 
autem  huius  vitae,  ut  dolores  et  mors,  relinquuntur  in  iustis,  non  in  poenam 
peccati  per  baptismum  remissi,  sed  ut  conformentur  membra  capiti  Christo, 
et  ut  cum  eo  patientes,  excellentiorem  in  caelo  coronam  mereantur.  Qui 
vero  post  primam  iustificationem  iterum  graviter  peccant,  iusto  Dei  iudicio 
debent  aliquas  poenas  sustinere,  quae  tamen  vim  satisfaciendi  pro  peccato 
non  habent  nisi  ex  satisfactione  Christi  (cf.  Dcnz.  n.  904;  S.  Thomas  3, 
q.  49,  a.  3 ;  Stentrup,  Soteriol.  thes.  8). 

Obiectiones  vero,  quas  A.  Sabatier  et  alii  rationalistae  movent,  sunt  tam 
miserae,  ut  responso  opus  non  sit,  ut  si  dicunt  secundum  doctrinam  catholi- 
cam  Deum  non  potuisse  condonare  peccatum  ex  pura  caritate,  sed  eius 
iram  necessario  placandam  fuisse  sanguine  et  morte,  Deum  considerari  ut 
hominem  nobilem,  qui  nolit  tolerare,  ut  honor  suus  laesus  inultus  maneat; 
multa  alia  similia  non  minus  stulta,  quae  si  illi  vere  homine  erudito  digna 
aestimant,  non  tam  refutationem  quam  commiserationem  merentur.  Quaedam 
vide,  si  placet,  apud  Labauche,  Legons  de  theol.  dogm.  I,  340  sqq. 

Schol.     De  acceptatione  et  valore  satisfactionis  Christi. 

140.  a)  Satisfactio  Christi,  ut  sit  hominibus  efficax  in  actu  secundo, 
a  Deo  acceptari  debet.  Nam  poena  pro  peccato  gravi  a  Deo  statuta 
est  aeterna  damnatio.  Hanc  autem  poenam  nemo  in  aliam  convertere 
potest  nisi  Deus.  Praeterea  satisfactio  a  Christo  praestita  est  aliquid 
peccatori  externum,  quod  eum  non  immediate  iustum  reddit,  sed  est 
Deo  ratio,  ut  ipse  hominem  intrinsecus  iustificet;  ergo  acceptatio  ex 
parte  Dei  requiritur.  Deus  autem  statuit  modum,  quo  satisfactionem 
acceptare  et  hominibus  applicare  vult.  Ad  quem  modum  pertinet,  ut 
opera  satisfactoria  Christi,  quamvis  quodlibet  eorum  suffecisset  ad 
redimendum  genus  humanum,  tamen  consummanda  essent  per  mortem 
Christi.  Ideo  morte  Christi  dicimur  redempti  (Rom  5,  10.  Hebr  2,  14). 
Acceptatio  autem  ex  parte  Dei  nihil  aliud  erat  nisi  decretum  incarna- 
tionis  et  mortis  Christi;  eo  enim  ipso  quod  Deus  Christum  ad  hunc 
finem  misit,  satisfactionem  eius  acceptavit.  Sed  quia  acceptatio  nihil 
addit  ad  internum  valorem  satisfactionis ,  nominales,  ut  Biel  (In  3, 
dist.  19,  q.  1,  concl.  3),  et  plerique  scotistae  immerito  ex  eius  necessitate 
concludunt  satisfactionem  Christi  non  esse  in  se  condignam  ad  delenda 
peccata  omnium  hominum. 

b)  Est  communissima  sententia  theologorum  satisfactioyiem  Christi 
esse  condignam  et  superabundantem  (cf.  ^S.  Thomas  3,  q.  48,  a.  2; 
Suarez,  De  incarn.  disp.  4,  sect.  3,  n.  II  sqq).  In  S.  Scriptura  sanguis 
Christi  vocatur  Tt/jtvj  (1  Cor  6,  20.  I  Petr  1,  18  sq).  Atqui  ztpy  est 
pretium  condignum.  Quare  Hebr  c.  10  docetur  solo  illo  sacrificio,  quod 
Christus  in  cruce  obtulit,  potuisse  homines  sanctificari,  non  autem 
sacrificiis  veteris  testamenti.  Iamvero  acceptare  potuit  Deus  etiam 
haec   sacrificia    ad    remittenda   peccata;    ergo    non  in  acceptatione  sed 

in  interno  valore  est  essentialis  difTerentia  inter  sacrificia  veteris 
testamenti  et  sacrificium  Christi,  id  quod  etiam  ex  expositione  S.  Pauli 
manifestum  est. 

Immo  S.  Scriptura  docet  satisfactionem  Christi  esse  snperabun- 
dantem.  «Non  sicut  delictum,  ita  et  donum;  si  enim  unius  delicto 
multi  mortui  sunt,  multo  magis  gratia  Dei  et  donum  in  gratia  unius 
hominis  Iesu  Christi  in  plures  abundavit.  Et  non  sicut  per  unum 
peccatum,  ita  et  donum;  nam  iudicium  quidem  ex  uno  in  condem- 
nationem,  gratia  autem  ex  multis  delictis  in  iustificationem.  Si  enim 
unius  delicto  mors  regnavit  per  unum,  multo  magis  abundantiam  gratiae 
et  donationis  et  iustitiae  accipientes,  in  vita  regnabunt  per  unum  Iesum 
Christum»  (Rom  5,  15  sqq).  Haec  igitur  est  excellentia  operis  Christi, 
quod  in  satisfactione  Christi  multo  maior  vis  erat  ad  salvandum  quam 
in  peccato  Adami  ad  perdendum. 

Eadem  est  doctrina  SS.  Patrum.  S.  Prosper :  «Contra  vulnus 
originalis  peccati  .  .  .  verum  et  potens  ac  singulare  remedium  est  mors 
Filii  Dei.  .  .  .  Quod  ergo  ad  magnitudinem  et  potentiam  pretii,  et 
quod  ad  unam  pertinet  causam  generis  humani,  sanguis  Christi  est 
redemptio  totius  mundi»  (Contra  obi.  Vincent.  c.  1).  .S.  Cyrillus  Hieros.: 
«Non  tanta  erat  peccantium  iniquitas,  quanta  eius,  qui  nostra  gratia 
moriebatur,  iustitia»  (Catech.  13,  n.  33).  wS.  Ioannes  Chrysost.:  «Multo 
plura  quam  debebamus,  persolvit  Christus,  quanto  stillam  exiguam 
immensum  pelagus  excedit»   (In  Rom.  hom.  10,  n.  2). 

c)  Immo  secundum  plurimorum  theologorum  sententiam  (contra- 
dicentibus  scotistis)  satisfactio  Christi  ratione  dignitatis  moralis  est 
infinita,  quia  eo  maior  est  dignitas  satisfactionis,  quo  maior  est  dignitas 
satisfacientis  personae.  Atqui  persona  Christi  est  dignitatis  infinitae; 
ergo  etiam  dignitas  satisfactionis  eius.  Nam  licet  opera  humanitatis 
Christi  in  se  sint  finita,  dignitatem  moralem  accipiunt  a  persona  Christi, 
et  ab  eo  deificantur;  quae  quidem  dignitas  est  in  eius  operibus  humanis 
per  modum  participationis,  et  extrinsecus  iis  accedit,  non  intrinsecus 
ea  constituit.  Unde  unum  opus  humanum  Christi  tantum  valet  ad  satis- 
faciendum,  quantum  omnia,  etsi  solum  omnia  simul  et  per  mortem 
completa  ofTerebantur  et  acceptabantur  ad  satisfaciendum.  Quod  autem 
opera  in  se  attinet,  pertinent  ad  alias  et  alias  virtutes  morales,  et  hoc 
sensu  sunt  diversae  bonitatis  moralis. 

Cum  Christus  se  ipsum  obtulerit,  persona  infinita  obtulit  rem 
infinite  dignam.  Nihilominus  ratio  dignitatis  potius  repetitur  a  persona 
offerente;  nam  si  persona  ofTerens  esset  finita,  ratione  rei  oblatae 
infinitae,  non  esset  satisfactio  simpliciter  infinita.  Ita  missae  sacrificium, 
in  quantum  a  sacerdote  humano  ofTertur,  non  habet  valorem  infinitum 
(cf.  Suarez ,  De  incarn.  disp.  4,  sect.  4,  n.  29).  Neque  ideo,  quia 
pretium  oblatum  est  infinitum,  satisfactio  est  infinita,  quia  satisfactio 
mensuratur  secundum  dignitatem  satisfacientis;  «et  ipsa  satisfactio, 
qua  quis  satisfacit  sive  pro  se  sive  pro  alio,  pretium  quoddam  dicitur, 

quo  se  ipsum  vel  alium  redimit  a  peccato  et  a  poena»  (S.  Thomas  3, 
q.  48,  a.  4). 

Clemens  VI  de  hac  re  ait:  Christus  totum  sanguinem  suum  pro 
nobis  effudit.  «Quantum  ergo  exinde  .  .  .  thesaurum  militanti  ecclesiae 
acquisivit,  volens  suis  thesaurizare  filiis  pius  Pater,  ut  sic  sit  infinitus 
thesaurus  hominibus,  quo  qui  usi  sunt,  Dei  amicitiae  participes  sunt 
effecti»   (Denz.  n.   550). 

d)  Item  plerique  theologi  docent  Christum  vero  quodam  sensu 
satisfecisse  secundum  rigorem  iustitiae,  ut  Deus  ex  titulo  iustitiae  hanc 
satisfactionem  acceptare  et  propter  eam  homines  a  peccato  liberare 
debeat.  Non  agitur  quidem  de  iustitia  commutativa  proprie  dicta, 
quasi  Deus  aliquid  acceperit  et  aequivalentem  rem  reddere  debeat; 
sed  agitur  de  iustitia  distributiva,  secundum  quam  Deus  propter  satis- 
factionem  et  meritum  Christi  singulis  bona  supernaturalia  distribuit 
(cf.  Suarez,  De  incarn.  disp.  4,  sect.  4,  n.  62  sqq).  Supposita  enim 
promissione  acceptandi  satisfactionem  et  merita  Christi  in  hunc  finem, 
Deus  sibi  debet,  ut  haec  ordinatio  exsecutioni  mandetur.  Et  quia 
Deus  non  simpliciter  aliquid  promisit,  sed  postulata  prius  condigna 
satisfactione,  ultra  merum  titulum  fidelitatis,  vera  quaedam  ratio  iustitiae 
habetur. 

Dicitur  autem  satisfactio  Christi  esse  secundum  rigorem  iustitiae, 
quatenus  Christus  ex  suis  propriis  bonis,  quorum  habebat  perfectum 
dominium,  Deo  satisfactionem  obtulit.  Ipsa  quidem  incarnatio  erat 
opus  purae  misericordiae  Dei,  quod  nemo  mereri  potuit,  sed  Verbum 
incarnatum  plenum  dominium  habuit  actuum  suorum  humanorum,  et 
per  hos  actus  non  minus  Deo  satisfecit,  quam  si  essent  actus  personae 
infinitae  a  Deo  distinctae.  Alius  homo  iustus  satisfacit  operibus  ex 
gratia  factis,  et  ideo  non  ex  rigore  iustitiae;  sed  Christus  satisfecit 
operibus,  quae  non  ex  aliqua  gratia  sed  ex  naturali  dignitate  personae 
erant  infiniti  valoris.  Etsi  hi  actus  erant  Deo  debiti  ex  aliis  titulis,  hi  tituli 
intactum  relinquebant  dominium  perfectum  Christi.  Ex  hoc  autem 
perfecto  dominio  pendet  ratio  iustitiae  supposita  acceptatione  Dei. 
Deus  quodammodo  dixit:  Si  tu  praestiteris  condignam  satisfactionem, 
ego  condonabo  peccata.  Christus  praestitit  condignam  satisfactionem ; 
ergo  Deus  ex  rigore  iustitiae  condonat  peccata.  Sunt  quidem  theologi, 
qui  hoc  negant.  Sed  hi  ad  rigorem  iustitiae  aliquid  postulant,  quod 
non  est  necessarium.  Unde  tota  disputatio  est  potius  de  modo  loquendi 
(cf.  Franzelin,  De  Verbo  incarn.  thes.  47;  Stentrup,  Soteriol.  thes.  12). 

Prop.  XVII.  Christus  generi  humano  meruit  omnes  gratias 
ordinis  supernaturalis,  sibi  vero  gloriam  corporis  et  exaltationem 
nominis. 

141.     Stat.  quaest     Meritum  a  satisfactione  eo  distinguitur,   quod 
satisfactio   creditorem   supponit,    cui   ius  reddere  vult,    meritum   autem 

est  bonum  opus,  quo  alter  debitor  constituitur  et  ad praemium  dandum 
aliquo  modo  obligatur.  Unum  idemque  opus  potest  esse  satisfactorium 
et  meritorium:  satisfactorium,  quatenus  reparat  iniuriam  alteri  illatam, 
meritorium,  quatenus  est  obsequium  alteri  praestitum,  quod  acceptatione 
supposita  ab  alterius  aequitate  aut  iustitia  postulat  correspondens  prae- 
mium.  Si  ex  iustitia  redditur  praemium,  est  meritum  de  condigno;  si 
solum  ex  aequitate  vel  decentia,  est  meritum  de  congruo.  Ceterum 
quae  supra  (n.  140)  dicta  sunt  de  acceptatione,  de  valore  interno,  de 
rigore  iustitiae  quoad  satisfactionem,  etiam  valent  de  merito. 

Praemium,  quod  Christus  humano  generi  meruit^  est  bona  voluntas 
Dei  dandi  hominibus  omnia,  quae  ad  salutem  consequendam  pertinent, 
seu  sunt  media  salutis  vel  gratiae  supernaturales,  latissimo  sensu  acceptae, 
quas  Deus  dat  propter  merita  Christi.  Sibi  ipsi  Christus  mereri  non 
potuit  ea,  quae  cum  incarnatione  statim  habuit,  i.  e.  neque  ipsam  in- 
carnationem,  neque  sanctitatem,  neque  visionem  beatificam,  sed  potuit 
mereri  ea,  quae  nondum  habuit,  i.  e.  glorificationem  corporis,  quacum 
cohaeret  perfecta  impassibilitas  animae,  et  exaltationem  nominis  seu 
manifestationem  divinitatis  et  omnem  potestatem  in  caelo  et  in  terra, 
vi  cuius  omnes  creaturae  ei  subiciuntur  eiusque  gloriam  agnoscunt. 
Thesis  est  de  fide. 

142.  Prob.  pars  I.  Christus  humano  generi  meruit  omnes  gratias 
supernaturales.  Hoc  iam  propheta  praedixerat:  «Si  posuerit  pro  pec- 
cato  animam  suam,  videbit  semen  longaevum»  (Is  53,  10).  Christus 
de  se  ait:  «Pro  iis  ego  sanctiflco  me  ipsum,  ut  sint  et  ipsi  sanctificati 
in  veritate»  (Io  17,  19).  Unde  «per  unius  oboeditionem  iusti  con- 
stituentur  multi»  (Rom  5,  19).  «Consummatus  factus  est  omnibus  ob- 
temperantibus  sibi  causa  salutis  aeternae»   (Hebr  5,  9). 

In  specie  Christus  meruit  hominibus  a)  gratiam  sanctificantem. 
«Iustificati  gratis  per  gratiam  ipsius,  per  redemptionem,  quae  est  in 
Christo  Iesu»  (Rom  3,  24).  Concilium  tridentinum  sess.  6,  c.  7 :  Christus 
«sua  sanctissima  passione  in  ligno  crucis  nobis  iustificationem  meruit» 
{Denz.  n.  799;  cf.  790  820).  b)  Meruit  gratias  actuales.  Deus  nos 
«vocavit  vocatione  sua  sancta,  non  secundum  opera  nostra  sed  secun- 
dum  propositum  suum  et  gratiam,  quae  data  est  nobis  in  Christo  Iesu» 
(2  Tim  1,  9).  Deus  «benedixit  nos  in  omni  benedictione  spirituali  in 
caelestibus  in  Christo»  (Eph  1,  3).  Ergo  omnia  beneficia  spiritualia 
dantur  in  Christo  seu  propter  merita  Christi  (cf.  Phil  I,  29;  Hebr 
13,  21).  Concilium  tridentinum  sess.  6,  c.  5  docet  «iustificationis 
exordium  in  adultis  a  Dei  per  Christum  Iesum  praeveniente  gratia 
sumendum  esse»  ;  sess.  6,  c.  16:  «Christus  Iesus  tamquam  caput  in 
membra  et  tamquam  vitis  in  palmites  in  ipsos  iustificatos  iugiter 
virtutem  influit,  quae  virtus  bona  eorum  opera  semper  antecedit  et 
comitatur  et  subsequitur,  et  sine  qua  nullo  pacto  Deo  grata  et  meri- 
toria  esse  possent»  (Denz.  n.  797  809).    c)  Christus  meruit  electis  prae- 

destinationem  tam  complete  sumptam  quam  incomplete  sumptam.  Deus 
«praedestinavit  nos  in  adoptionem  filiorum  per  Iesum  Christum»  (Eph 
i,  5).  Caritate  sua,  «quae  est  in  Christo  Iesu  Domino  nostro»  Deus 
«quos  praescivit,  et  praedestinavit  conformes  fieri  imaginis  Filii  sui,  ut 
sit  ipse  primogenitus  in  multis  fratribus»  (Rom  8,  39  29).  Itaque  tota 
oeconomia  salutis  nunc  est  oeconomia  redemptionis  (cf.  5.  Thomas  3, 
q.   24,  a.  4). 

143.  Prob.  pars  II.  Christus  sibi  meruit  gloriam  corporis  et  ex- 
altationem  nominis.  Haec  quidem  ei  debebantur  titulo  unionis  hyposta- 
ticae.  Attamen  quia  ea  actu  nondum  habebat  tempore  vitae  mortalis, 
poterat  meritum  esse  novus  titulus  ea  possidendi,  et  poterat  eorum 
actualis  collatio  secundum  decretum  Dei  dependere  a  merito  morte 
consummato.  Ita  factum  est.  Nam  «nonne  haec  oportuit  pati  Christum 
et  ita  intrare  in  gloriam  suam?»  (Lc  24,  26.)  «Humiliavit  semetipsum, 
factus  oboediens  usque  ad  mortem,  mortem  autem  crucis.  Propter 
quod  et  Deus  exaltavit  illum,  et  donavit  illi  nomen,  quod  est  super 
omne  nomen,  ut  in  nomine  Iesu  omne  genu  flectatur  caelestium,  ter- 
restrium  et  infernorum,  et  omnis  lingua  confiteatur,  quia  Dominus  Iesus 
Christus  in  gloria  est  Dei  Patris»  (Phil  2,  8  sqq).  Cf.  Hebr  2,  9;  12,  2; 
Stentrtip,  Soteriol.  thes.  27. 

Glorificatio  Christi  consistit  in  perfecta  beatitudine  animae,  in  des- 
censu  ad  infernum,  in  resurrectione  a  mortuis,  in  ascensu  in  caelum, 
in  sessione  ad  dexteram  Patris,  in  exercitio  supremae  potestatis  iudi- 
cialis.  Cum  supra  (n.  70  sqq  82)  expositum  sit,  quid  Christo  ante 
mortem  defuerit  ad  perfectam  beatitudinem,  per  se  intellegitur,  quo- 
modo  anima  statim  post  mortem  perfecte  beata  facta  sit.  Videlicet 
tunc  incipiebat  beatitudo,  quae  erat  in  superiore  parte  animae,  co- 
naturalem  suum  influxum  exercere  in  totam  animam  et  expulsis  om- 
nibus  doloribus  eam  summo  gaudio,  etiam  quoad  inferiores  actus, 
implere.  De  ceteris  autem  partibus  glorificationis  quaedam  hic  ad- 
denda  sunt. 

a)  Glorificatus  est  Christus  per  descensum  in  infe7'num,  i.  e.  in 
«limbum  patrum»  seu  ad  domicilium  iustorum  ante  Christum  mortuorum, 
qui  nondum  poterant  in  caelum  ascendere,  quia  «nondum.  propalata 
erat  sanctorum  via»  (Hebr  9,  8;  cf.  10,  20;  II,  13).  Ad  hos  igitur 
iustos  anima  Christi  per  quendam  triumphalem  ingressum  descendit, 
ut  eos  tamquam  primitias  redemptionis  participes  redderet  beatitudinis. 
Prius  descendit  in  inferiores  partes  terrae,  postea  ascendit  super  omnes 
caelos,  ut  omnia  impleret  gloria  sua  (Eph  4,  9  sq).  Secundum  S.  Petrum 
Christus  ad  hoc  descendit,  ut  animabus  eorum,  qui  tempore  Noe  in- 
creduli  fuerant,  sed  ante  mortem  ad  Deum  conversi  erant,  bonum 
nuntium  redemptionis  aflerret  (1  Petr  3,  i8sqq;  4,  6).    Cf.  Act  2,  30sq. 

SS.  Patrum  de  hac  re  doctrina  est  tam  unanimis,  ut  5.  Augustinus 
dicat:   «Quis  ergo  nisi  infidelis  negaverit  fuisse  apud  inferos  Christum?» 

(Ep.  164,  2,  3)  »S.  Irenaeus  ait:  «Dominus  in  ea,  quae  sunt  sub 
terra,  descendit,  evangelizans  et  illis  adventum  suum,  remissione  pec- 
catorum  exsistente  his,  qui  credunt  in  eum»  (Contra  haer.  4,  27,  2). 
S.  Athanasius :  In  morte  Christi  «corpus  pervenit  ad  sepulchrum,  anima 
vero  ad  inferos  usque  penetravit»  (De  incarn.  Dom.  n.  13).  6".  Leo  M.: 
«Miror  cuiusquam  catholici  intellegentiam  laborare,  tamquam  incertum 
sit,  an  descendente  ad  inferna  Christo,  caro  eius  requieverit  in  sepul- 
chro»  (Ep.  15,  17).  Idem  profitemur  in  Symbolo:  «Descendit  ad  in- 
feros.»  Idem  definitum  est  a  conciliis,  ut  a  Lateranensi  IV  (Denz. 
n.  429).  Certum  igitur  est  ex  Scriptura  et  traditione  Christi  animam 
secundum  substantiam  descendisse  ad  receptaculum  sanctorum  ante 
Christum  mortuorum.  Incertum  est,  num  descenderit  etiam  ad  pur- 
gatorium  et  quasdam  animas  inde  liberaverit.  Certum  etiam  est  eum 
ad  gehennam  non  descendisse  secundum  substantiam  sed  solum  se- 
cundum  potentiam  manifestando  damnatis  opus  redemptionis  ad  eorum 
confusionem  (cf.  >S.  Thomas  3,  q.  52;  Suarez ,  De  mysteriis  vitae 
Christi  disp.  43,  sect.  2;  Stentrup,  Soteriol.  thes.  49 — 53). 

b)  Glorificatus  est  Christus  per  resurrectionem.  De  resurrectione 
Christi  diximus  in  tomo  I  (n.  149  sqq).  Pauca  hic  addenda  sunt.  Cum 
Christus  resurrectionem  suam  praedixerit  ut  argumentum  veritatis  doc- 
trinae  suae  (Mt  12,  38sqq;  20,  19;  27,  63.  Mc  10,  34.  Lc  11,  29  sq; 
18,  33.  Io  2,  19  sqq),  resurrectio  Christi  absolute  necessaria  erat  ad 
stabiliendam  fidem  christianam.  Quare  apostolus  ait:  «Si  Christus  non 
resurrexit,  inanis  est  ergo  praedicatio  nostra,  inanis  est  et  fides  vestra» 
(1  Cor  15,  14).  Quia  dicitur  resurrectio  facta  esse  «secundum  Scrip- 
turas»  (1  Cor  15,  4),  vaticinia  Veteris  Testamenti,  quae  afiferuntur  ab 
apostolis,  sunt  haec:  Ps  2  (cf.  Act  13,  33),  Ps  15  (cf.  Act  2,  25  sqq), 
Is  55,  3  (cf.  Act  13,  34),  Osee  13,  14  (cL  1  Cor  15,  54;  Hebr  2,  14). 
«Signum  Ionae»   ab  ipso  Christo  allegatur  locis  citatis. 

Christus  resurrexit  virtute  propria.  «Ego  pono  animam  meam, 
ut  iterum  sumam  eam;  .  .  .  potestatem  habeo  ponendi  eam,  et  potestatem 
habeo  iterum  sumendi  eam»  (Io  10,  17  sq;  cf.  2,  19).  Causa  quidem 
principalis  resuscitationis  erat  divinitas,  quare  resurrectio  ut  opus  po- 
tentiae  Patri  appropriatur  (Act  2,  24sqq;  3,  13  sqq.  Gal  I,  1).  Anima 
et  corpus  solum  ut  coniuncta  cum  divinitate  possunt  dici  se  ipsa  re- 
univisse. 

Quia  Christus  destinatus  erat,  ut  esset  primitiae  resurgentium 
(1  Cor  15,  20  sqq),  non  poterat  fructus  redemptionis  perfecte  applicari 
hominibus  nisi  post  resurrectionem  Christi.  Ideo  de  Christo  dicitur: 
«Qui  traditus  est  propter  delicta  nostra,  et  resurrexit  propter  iustifica- 
tionem  nostram»  (Rom  4,  25).  Sicut  enim  mors  Christi  erat  condicio, 
ut  Deus  cessaret  hominibus  irasci  propter  peccata,  ita  resurrectio  Christi 
erat  condicio,  ut  fructus  passionis  Christi  generaliter  hominibus  appli- 
caretur  (cf.  Io  7,  39).  Resurrectio  non  erat  causa  meritoria,  quia  post 
mortem  Christus  non  iam  poterat  mereri;  erat  tamen  causa  exemplaris 

resurrectionis  hominum  iustorum  (cf.  Rom  8,  n  29;  1  Cor  15,  49; 
Phil  3,  20  sq),  et  aliquo  modo  etiam  dici  potest  causa  efficiens,  ut  ex- 
plicat  5.  Thomas  (3,  q.  56,  a.  1).  Post  resurrectionem  Christus  quadra- 
ginta  dies  mansit  in  terra,  et  saepe  discipulis  apparuit  (Act  1,  3);  non 
tamen  constanter,  ut  antea,  cum  iis  conversatus  est,  quia  «circa  resur- 
rectionem  duo  erant  discipulis  declaranda,  scilicet  ipsa  veritas  resur- 
rectionis  et  gloria  resurgentis.  Ad  veritatem  autem  resurrectionis  mani- 
festandam  sufficit,  quod  pluries  iis  apparuit  et  cum  iis  familiariter  est 
locutus  et  comedit  et  bibit  et  se  iis  palpandum  praebuit.  Ad  gloriam 
autem  resurgentis  manifestandam  noluit  continuo  conversari  cum  iis, 
sicut  prius  fecerat,  ne  videretur  ad  talem  vitam  resurrexisse,  qualem 
prius  habuerat»  (S.  Thomas  3,  q.  55,  a.  3 ;  cf.  Suarez,  De  myst.  vitae 
Christi  disp.   59). 

c)  Glorificatus  esl  Christus  per  ascensionem  in  caelum,  quae  nar- 
ratur  Act  1,  9  (cf.  Mc  16,  19;  Lc  24,  50  sq;  Act  1,  34;  3,  21;  Eph 
4,  8sqq;  Hebr  4,  14;  9,  24;  1  Petr  3,  22).  Fidem  huius  rei  profitetur 
ecclesia  in  Symbolis.  Christus  ascendit  in  caelum  secundum  humani- 
tatem;  nam  secundum  divinitatem  est  ubique.  Causa  principalis  as- 
censionis  fuit  divinitas,  causa  autem  instrumentalis  anima  glorificata. 
Ascensione  sua  Christus  aperuit  caelum,  in  quod  ipse  primus  ingredi 
debuit,  et  quo  secum  duxit  animas  iustorum  mortuorum  (Eph  4,  8. 
Hebr  6,  20;  9,  8  12).  Cf.  5.  Thomas  3,  q.  57;  Suarez,  De  myst.  vitae 
Christi  disp.  51. 

d)  Glorificatus  est  Christus  per  sessionem  ad  dexteram  Patris  et 
per  potentiam  iudicialem,  sicut  in  Symbolis  confitemur:  «Sedet  ad  dex- 
teram  Patris,  inde  venturus  est  iudicare  vivos  et  mortuos.»  Deus  non 
habet  dexteram  nisi  sensu  metaphorico,  quatenus  sessio  ad  dexteram 
principis  censetur  honor  insignis.  Itaque  ad  significandam  summam 
Christi  gloriam  dicimus  eum  sedere  ad  dexteram  Patris.  Neque  sessio 
intellegitur  corporis  situs  sed  firma  possessio  beatitudinis  et  supremae 
potestatis  regiae  et  iudiciariae.  Si  sessio  refertur  ad  divinitatem  Filii, 
nihil  aliud  est  nisi  consubstantialitas  cum  Patre.  De  qua  re  ^.  Atha- 
nasius  ait:  Quid  significat  illud  sedere  ad  dexteram  Patris  «nisi  germani- 
tatem  Filii,  ac  deitatem  Patris  eandem  quoque  esse  deitatem  Filii?» 
(Orat.  1  contra  arian.  n.  61.)  Sed  Sacra  Scriptura  refert  sessionem  ad 
humanitatem  Christi  (Mc  16,  19.  Rom  8,  34.  Eph  1,  20sqq);  similiter 
plerique  SS.  Patres  (Suarez,  De  myst.  vitae  Christi  disp.  51,  sect.  3. 
Stentrup,  Soteriol.  thes.  70),  quia  illa  sessio  est  aliquid,  quod  Christus 
non  accepit  nisi  post  ascensionem ;  accepit  autem  tunc  manifestationem 
potestatis  excellentiae,  qua  est  supra  omnes  creaturas.  Quare  nullus 
angelus  vel  beatus  dicitur  sedere  ad  dexteram  Patris  sed  solus  Christus 
(cf.  vS.  Thomas  3,  q.  58,  a.  4). 

De  potestate  iudiciali  Christi  iam  diximus  in  tractatu  de  Novis- 
simis  (II,  n.  444  sq).  «Neque  enim  Pater  iudicat  quemquam,  sed 
omne   iudicium   dedit  Filio»    (Io   5,  22).     Quamvis   haec  potestas  con- 

veniat  Christo  ratione  unionis  hypostaticae,  meruit  tamen  eius  mani- 
festationem,  quae  maxima  fiet  in  ultimo  iudicio  et  est  pars  exalta- 
tionis  nominis  Christi  (S.  Thomas  3,  q.  59).  De  potestate  regia  Christi 
statim  quaedam  dicemus  (infra  n.   148^). 

144.  Obi.  I.  Christus  nobis  impetrat  gratias  in  caelo  interpellando  pro 
nobis  (Rom  8,  34.  Hebr  7,  25.  1  Io  2,  1).  Atqui  haec  interpellatio  non 
est  meritoria.  Ergo  ex  eo  quod  propter  Christum  accipimus  gratias,  non 
sequitur  Christum  meruisse  gratias. 

Resp.  Conc.  mai.  Dist.  min. :  Interpellatio  caelestis  in  se  non  est 
meritoria,  conc.  min.;  non  nititur  meritis,  quae  Christus  acquisivit  pro  nobis, 
neg.  min.  Dist.  conseq.:  Non  sequitur  omnem  actionem  Christi,  propter 
quam  dantur  hominibus  gratiae,  esse  meritoriam,  conc.  conseq. ;  dantur  homini- 
bus  gratiae  nulla  habita  ratione  meritorum  Christi,  neg.  conseq.  Idem  valet 
de  aliis  actionibus  Christi,  ut  de  sacrificio  missae  et  de  confectione  sacra- 
mentorum. 

145*  Obi.  II.  Causa  omnium  gratiarum  est  mors  Christi.  Atqui  mors  non 
est  meritoria.     Ergo  gratiae  non  dantur  propter  merita  Christi. 

Resp.  Dist.  mai. :  Causa  omnium  gratiarum  est  Christi  mors  in  fieri, 
conc.  mai.  secundum  explicationem  supra  (n.  1400)  datam;  est  mors  in  facto 
esse,  neg.  mai.  Disi.  min. :  Mors  in  facto  esse  non  est  meritoria,  conc.  min. ; 
mors  in  fieri  non  est  meritoria,  neg.  min.  Et  neg.  conseq.  Mors  in  fieri 
intellegitur  passio  Christi,  libere  ab  eo  acceptata,  quatenus  ex  ea  naturaliter 
mors  proveniebat.  Mors  in  facto  esse  intellegitur  status  separationis  animae 
et  corporis.  Solum  eo  sensu  potest  mors  in  facto  esse  dici  causa  gratiarum, 
quatenus  divinitas,  manens  coniuncta  cum  corpore  Christi  post  separationem 
animae,  effecit,  ut  ea,  quae  circa  corpus  Christi  fiebant,  essent  nobis  salutaria. 
At  si  communiter  loquimur  de  morte  Christi  ut  causa  salutis  nostrae,  intel- 
legimus  mortem  in  fieri,    quae  fuit  meritoria  (cf.  S.   Thomas  3,  q.  50,  a.  6). 

146*  Obi.  III.  SS.  Patres  et  summi  pontifices  dicunt  ex  latere  Christi,  post 
mortem  perforato,  fluxisse  sacramenta  et  ecclesiam  (cf.  Denz.  n.  480).  At- 
qui  perforatio  lateris  Christi  non  erat  meritoria.  Ergo  causa  salutis  non  sunt 
merita  Christi. 

Resp.  Dist.  mai. :  SS.  Patres  dicunt  sacramenta  habere  efficaciam  ex 
vulnere  Christi,  neg.  mai. ;  dicunt  aqua  et  sanguine  fluentibus  ex  latere  Christi 
significari  baptismum  et  eucharistiam,  quae  sunt  praecipua  ecclesiae  sacra- 
menta,  conc.  mai.  Trans.  min.  Et  nego  consequens  et  consequentiam.  Ceterum 
vulnus  lateris  Christi  eo  sensu  erat  meritorium,  quod  Christus  ante  mortem 
illud  vulnus  praevisum  acceptavit  et  pro  salute  hominum  Patri  obtulit. 

147.  Obi.  IV.  Concilium  ephesinum  can.  10  docet  Christum  non  obtulisse 
pro  se  ipso  sacrificium  crucis  (Denz.  n.  122).  Ergo  Christus  pro  se  non 
meruit. 

Resp.  Dist.  antec. :  Concilium  loquitur  de  satisfactione  pro  peccatis, 
conc.  antec. ;  loquitur  de  merito,  ut  distinguitur  a  satisfactione,  neg.  antec.    Et 


Cap.  II.    De  satisfactione  et  merito  Christi  mediatoris.    Prop.  XVII.    Schol.        8^ 

neg.  conseq.  Concilium  enim  diserte  addit:  «Non  enim  eguit  oblatione,  qui 
peccatum  omnino  nescivit.» 

Schol.     De  triplici  munere  Christi. 

148.  Potestas  excellentiae,  quam  Christus  homo  ut  redemptor  generis 
humani  habet,  est  triplex :  potestas  sacerdotalis ,  potestas  prophetica, 
potestas  regia.  Hae  tres  potestates  vocantur  munera  Christi,  quatenus 
Christus  homo  ad  hoc  a  Deo  missus  est,  ut  has  potestates  in  salutem 
hominum  exerceat.  Ideo  Iesus  vocatur  Christus  seu  Messias,  i.  e.  Unctus 
(cf.  Dan  9,  25  sq;  Io  1,  41;  4,  25).  In  vetere  testamento  legimus 
unctos  sacerdotes  (Lev  8,  1  sqq),  prophetas,  reges  (3  Reg  19,  16); 
quare  hi  solent  vocari  christi  (1  Reg  12,  3  5;  24,  7.  2  Mach  1,  10  et 
multis  aliis  locis).  Christus  vero  novi  testamenti  unctus  non  est  ex- 
terna  caerimonia  sed  interna  gratia  substantiali  et  habituali  (cf.  Phil. 
Friedrich,  Der  Christus-Name,  Koeln  1905).  —  Quaedam  de  singulis 
muneribus  dicamus: 

a)  Christus  est  summus  sacerdos  novi  testamenti.  Nam  ipse 
docet  (Mt  22,  43  sqq.  Mc  12,  33  sqq.  Lc  20,  41  sqq)  de  se  loqui  David 
in  Ps  109,  in  quo  Deus  ad  Messiam  dicit:  «Tu  es  sacerdos  in  aeter- 
num  secundum  ordinem  Melchisedech. »  Quomodo  Christus  sit  sacerdos 
secundum  ordinem  Melchisedech,  explicatur  Hebr  7,  1  sqq,  ubi  maxime 
effertur  Christi  sacerdotium  esse  aliud  et  maius  quam  sacerdotium 
leviticum,  cum  sacerdotium  leviticum  esset  solum  temporarium  et 
«secundum  legem  mandati  carnalis»,  Christi  autem  sacerdotium  sit 
aeternum  et  «secundum  virtutem  vitae  indissolubilis».  In  eadem  epistula 
Christus  saepe  vocatur  dpytepsuQ  (2,  17;  3,  1 ;  4,  14;  5,  10;  6,  20; 
7,  26;  8,  1 ;  9,  11).  Sacerdos  autem  is  est,  qui  «ex  hominibus  assumptus, 
pro  hominibus  constituitur  in  iis,  quae  sunt  ad  Deum,  ut  offerat  dona 
et  sacrificia  pro  peccatis»  (Hebr  5,  1).  Hostia,  quam  Christus  Deo 
obtulit  non  erat  alia  nisi  ipse,  qui  sanguinem  suum  fundens  pro  nobis 
in  cruce,  «semel  oblatus  est  ad  multorum  exhaurienda  peccata»  (Hebr 
9,  11  sqq).  «Una  enim  oblatione  consummavit  in  sempiternum  sanctifi- 
catos»  (Hebr  10,  14).  Eadem  est  constans  doctrina  traditionis,  quae 
definita  est  in  conciliis,  ut  in  Ephesino  can.  10  {Denz.  n.  122)  et  in 
Tridentino  sess.  22,  c.  1  {Denz.  n.  938).  Cf.  5.  Thomas  3,  q.  22; 
Suarez,  De  incarn.  disp.  46. 

Ex  his  constat  Christum  seipsum  obtulisse  sacrificium  moriendo 
in  cruce.  Negant  mortem  Christi  fuisse  sacrificium  sociniani  et  recentes 
rationalistae ;  sed  inter  catholicos  nulla  de  hac  re  potest  esse  dubitatio. 
Nam  Christus  moriendo  dicitur  se  tradidisse  itpooyopdv  et  duoiav  pro 
nobis  Deo  in  odorem  suavitatis  (Eph  5,  2),  dicitur  rdaorf]pLOv  nostrum 
in  sanguine  suo  (Rom  3,  25),  dicitur  factus  peccatum  pro  nobis  (2  Cor 
5,  21),  dicitur  pascha  pro  nobis  immolatum  (1  Cor  5,  7).  Atqui  hi 
sunt  termini,  quibus  apud  iudaeos  significabatur  verum  et  proprie  dic- 
tum  sacrificium  (e.  g.  Nm  5,  8.     Lv  16,  27.    Ez  44,  27).     Idem  inde 

efficitur,  quod  Christus  dicitur  agnus,  qui  tollit  peccatum  mundi,  cuius 
sanguine  redempti  sumus  (Io  i,  29.  Apc  5,  6.  1  Petr  1,  18).  De  epi- 
stula  ad  hebraeos  iam  diximus. 

Inter  SS.  Patres  e.  g.  S.  Athanasius  ait:  Verbum  caro  factum  est, 
«ut  quid  ad  offerendum  tamquam  pontifex  habens,  se  ipsum  offerret 
Patri,  omniumque  peccata  proprio  ablueret  sanguine»  (Orat.  2  contra 
arian.  n.  7).  6*.  Augustinus:  «Christus  Iesus,  cum  in  forma  Dei  sacri- 
ficium  cum  Patre  sumat,  .  .  .  tamen  in  forma  servi  sacrificium  maluit 
esse  quam  sumere.  .  .  .  Per  hoc  et  sacerdos  est,  ipse  offerens,  ipse  et 
oblatio»  (De  civ.  Dei  10,  20).  Similiter  alii  Patres,  et  theologi  una- 
nimiter,  ut  *S.  Thomas  (3,  q.  22)  et  Suarez  (De  incarn.  disp.  46,  sect.  1). 
Item  concilia  locis  iam  citatis. 

Sacrificium  est  sensibilis  oblatio  rei  substantialis  per  aliquam  eius 
immutationem  Deo  a  legitimo  ministro  et  legitimo  modo  facta  ad 
significandam  agnitionem  supremae  maiestatis  divinae.  In  sacrificio 
crucis  res  substantialis  est  homo  Christus  Iesus;  materia  proxima  seu 
immutatio  consistit  in  morte  libere  suscepta;  sacerdos  est  ipse  homo 
Iesus;  oblatio  seu  forma  est  actus  voluntatis,  sensibiliter  manifestatus, 
qua  Christus  ut  minister  a  Deo  constitutus  secundum  modum  a  Deo 
praeordinatum,  mortem  libere  subiit  ad  Deum  glorificandum  et  ad  ho- 
mines  salvandos  (cf.  Hebr  9,  14).  Quia  Christus  obtulit  hoc  sacrificium 
pro  expiatione  peccatorum,  sacrificium  est  propitiatorium,  quod  Christus 
pro  se  offerre  non  potuit. 

Christus  etiam  in  sacrificio  missae  est  sacerdos  principalis  {Denz. 
n.  940);  ergo  saltem  usque  ad  finem  mundi  munus  sacerdotale  exer- 
cebit;  et  consequenter  sacerdotium  eius  eatenus  saltem  est  aeternum, 
quatenus  nulli  umquam  alii  sacerdotes  in  eius  locum  succedent.  Sed 
post  consummationem  saeculi  haec  functio  sacerdotalis  cessabit.  Aliae 
autem  functiones  sacerdotales  manebunt,  quatenus  Christus  ut  caput 
ecclesiae  in  aeternum  laudabit  et  glorificabit  Deum,  et  sacrificium  olim 
factum  per  internos  affectus  renovabit  et  Deo  offeret.  Quidam  etiam 
theologi  loquuntur  de  sacrificio  caelesti,  quod  Christus  in  aeternum 
Deo  offeret.  Censent  enim  sacrificium  proprie  consistere  in  interno 
actu  subiectionis  erga  Deum,  extrinsecus  manifestato.  Tales  autem 
actus  Christus  in  aeternum  ponet.  At  haec  admitti  nequeunt;  nam 
actus  internus  virtutis,  etiam  extrinsecus  manifestatus,  non  est  sacrificium 
sensu  proprio,  quo  loquuntur  S.  Scriptura  (e.  g.  Hebr  5,  1;  8,  3),  Patres, 
theologi,  concilia  {Denz.  n.  938  sqq).  Christus  unica  oblatione  crucis 
pro  omnibus  peccatis  satisfecit  et  consummavit  in  sempiternum  sancti- 
ficatos  (Hebr  10,  14),  in  caelo  autem  est  «semper  vivens  ad  inter- 
pellandum  pro  nobis»   (Hebr  7,  25). 

b)  Christus  est  summus  propheta.  Propheta  enim  est,  qui  a  Deo 
missus  loquitur  ad  homines  nomine  Dei.  Hoc  autem  est  munus  Christi. 
«Mea  doctrina  non  est  mea  sed  eius,  qui  misit  me»  (Io  7,  16).  «Ex 
me  ipso  non  sum  locutus,  sed  qui  misit  me  Pater,  ipse  mihi  mandatum 

dedit,  quid  dicam  et  quid  loquar»  (Io  12,  49).  In  Vetere  Testamento 
Deus  ad  Moysen  dixit:  «Prophetam  suscitabo  iis  de  medio  fratrum 
suorum  similem  tui»  (Dt  18,  18).  Quae  verba  principaliter  pertinent 
ad  Christum,  ut  constat  ex  Novo  Testamento  (Io  1,  45;  5,  45sqq; 
6,  14.  Act  3,  22sqq).  Christus  testatur  (Lc  4,  21)  de  se  dicta  esse 
Is  61,  1  sq:  «Spiritus  Domini  super  me,  eo  quod  unxerit  Dominus  me, 
ad  annuntiandum  mansuetis  misit.me.  ...»  Dixit  se  esse  maiorem  om- 
nibus  prophetis,  cum  ipse  solus  annuntiet,  quae  viderit  apud  Deum 
(Io  3,  11).  Ipse  est  lux  mundi  (Io  8,  12;  9,  5;  12,  46),  ipse  via,  veritas 
et  vita  (Io  14,  6).  Ipse  obligat  omnes  homines  ad  amplectendam  doc- 
trinam  suam.  «Euntes  docete  omnes  gentes...»  (Mt  28,  I9sqq).  «Qui 
crediderit  et  baptizatus  fuerit  salvus  erit;  qui  vero  non  crediderit,  con- 
demnabitur . . .»  (Mc  16,  16  sqq).  Cf.  2  Thess  1,  8  sq;  Hebr  12,  25  sqq. 
Quia  ut  Deus-homo  potestatem  docendi  habebat  excellentissimo  modo, 
potuit  hanc  potestatem  communicare  cum  quibuscumque  voluit.  Usus 
est  hac  potestate  instituendo  magisterium  apostolicum,  usque  ad  finem 
mundi  perseveraturum  (Mt  28,  20). 

c)  Christus  homo  est  rex  excellentissimo  modo,  sicut  ipse  de  se 
ait:  «Rex  sum  ego»  (Io  18,  37).  «Data  est  mihi  omnis  potestas  in 
caelo  et  in  terra»  (Mt  28,  18).  De  Christo  dictum  est  in  Ps  2:  «Ego 
constitutus  sum  rex  ab  eo  super  Sion  montem  sanctum  eius. . . .  Postula 
a  me  et  dabo  tibi  gentes  hereditatem  tuam  et  possessionem  tuam  terminos 
terrae»  (v.  6  et  8;  cf.  Act  4,  25  sqq;  13,  33  ;  Hebr  1,5).  Alia,  quae  de 
Christo  rege  prophetata  sunt,  leguntur  Ps  44  et  109  (cf.  Mt  22,  42  sqq; 
Lc  20,  41  sqq;  Hebr  7,  17),  Is  9,  6sqq;  Dn  7,  13  sqq.  «Regnabit  in 
aeternum,  et  regni  eius  non  erit  finis»   (Lc  1,  32  sq). 

Regnum  Christi  est  regnum  spirituale.  «Regnum  meum  non  est 
de  hoc  mundo»  (Io  18,  36).  Haec  indoles  spiritualis  regni  messianici 
iam  praedicta  erat  in  Vetere  Testamento  (Is  49,  7;  60,  18  21.  Ier 
23>  5  sqq-  Ez  37,  21.  Mich  4,  1  sqq.  Zach  2,  11).  In  hoc  regnum  ho- 
mines  intrant  per  paenitentiam,  fidem,  baptismum  (Mt  3,  3.  Io  3,  3  5  16); 
eius  insignia  sunt  paupertas  secundum  spiritum,  mansuetudo,  fames  et 
sitis  iustitiae  (Mt  5,  1  sqq);  in  hoc  regno  omnes  debent  abnegare  seipsos 
et  crucem  portare  post  Christum,  ut  hoc  modo  cum  eo  perveniant  ad 
vitam  aeternam  (Mt  10,  37  sqq). 

Christus  in  regno  suo  habet  supremam  potestatem  legislativam, 
quam  ostendit  e.  g.  in  sermone  in  monte  habito.  Saepe  inculcat  man- 
data  sua  esse  servanda  (Mt  28,  20.  Io  14,  15;  15,  10  14).  Concilium 
tridentinum  definivit:  «S.  q.  d.  Christum  Iesum  a  Deo  hominibus  datum 
fuisse  ut  redemptorem,  cui  fidant,  non  etiam  ut  legislatorem,  cui  oboe- 
diant,  A.  S.»  (Denz.  n.  831).  Dein  Christus  rex  habet  supremam  po- 
testatem  iudicialem.  «Neque  enim  Pater  iudicat  quemquam,  sed  omne 
iudicium  dedit  Filio»  (Io  5,  22).  Tertio  Christus  habet  supremam  po- 
testatem  exsecutivam,  quia  imperio  oris  eius  omnia  oboediunt,  sicut  in 
ultimo  iudicio  dicet  iustis:   «Venite,  benedicti»,  damnatis  autem:   «Re- 

cedite  a  me,  maledicti» ;  et  statim  fiet:  «Et  ibunt  hi  in  supplicium 
aeternum,  iusti  autem  in  vitam  aeternam»  (Mt  25,  34  sqq).  Cf.  2  Thess 
I,  7sqq;  Apc  I,  17  sq. 

Christus  ut  Deus  habet  supremam  potestatem  temporalem.  Num 
etiam  ut  homo  potestatem  temporalem  directam  acceperit  a  Deo,  dis- 
putant  theologi.  Negat  e.  g.  Bellarminus  (De  rom.  pont.  5,  4),  af- 
firmat  Suarez  (De  incarn.  disp.  48,  sect.  2,  n.  7).  Certum  est  Christum 
non  exercuisse  iurisdictionem  temporalem  dando  regibus  vel  populis 
leges  politicas,  neque  actuale  dominium  rerum  temporalium  habuisse, 
sed  fuisse  pauperem  et  prius  labore  manuum  victum  acquisivisse,  dein 
vero  tempore  vitae  publicae  eleemosynis  victitasse  ad  docendam  vili- 
tatem  rerum  temporalium,  quae  pro  nihilo  habentur  a  Rege  aeternae 
gloriae. 


TRACTATUS  II. 

DE  BEATA  VIRGINE  MARIA 
ET  DE  CULTU  SANCTORUM. 

PARS  I. 
DE  BEATA  VIRGINE  MARIA. 

Cf.  S.  Thomas  3,  q.  27  sqq ;  Suarez,  De  mysteriis  vitae  Christi ;  B.  Peirus  Canisius,  De 
Maria  Virgine  incomparabili  et  Dei  genetrice ;  /.  Bucceroni ,  Commentarii  de  B.  V. 
Maria4,  Romae  1896;  y.  B.  Terrien,  La  Mere  de  Dieu  et  la  mere  des  hommes 2,  Paris 
1900  sqq;  Scheeben,  Dogmatik  III,  §  274  sqq ;  Poh/e,  Lehrbuch  der  Dogmatik  II5  255  sqq ; 
y.  Souben,  Le  Verbe  incarne2  121  sqq;  /.  Muncunill,  De  Verbi  divini  incarnatione  523  sqq. 

Prop.  XVIII.     Maria  sensu  proprio  est  Dei  genetrix. 

149.  Stat.  quaest.  Post  Christum  inter  omnes  creaturas  excellen- 
tissima  est  mater  eius,  beatissima  virgo  Maria,  cuius  singulares  prae- 
rogativae  intime  cohaerent  cum  eius  ad  Christum  relatione;  immo  omnes 
fundamentum  habent  in  divina  eius  maternitate.  Quare  ante  omnia 
stabiliendum  est  dogma  ab  ecclesia  catholica  semper  praedicatum  et 
saepius  definitum,  beatam  virginem  Mariam  sensu  proprio,  non  sensu  ali- 
quo  latiore  tantum  et  improprio,  esse  Dei  genetricem,  quia  sensu  pro- 
prio  genuit  Deum  non  secundum  divinam  sed  secundum  humanam  eius 
naturam. 

Beatam  virginem  Mariam  esse  vere  Dei  genetricem  negarunt  illi,  qui 
Christum  vel  vere  Deum,  vel  vere  hominem  esse  negabant  (supra  n.  4 
14).  Maxime  vero  Nestorius  (supra  n.  2\c)  doctrinam  catholicam 
impugnavit,  qui  quia  negabat  unitatem  physicam  Christi,  consequenter 
docebat  e  Maria  natum  non  esse  nisi  hominem  Iesum.  Quae  haeresis 
damnata  est  in  concilio  ephesino  a.  431.  Nostra  aetate  omnes  illi,  qui 
negant  Christum  esse  vere  Deum,  etiam  negant  Mariam  esse  vere  Dei 
genetricem. 

150.  Arg.  I.     Ex  S.  Scriptura. 

A  S.  Elisabeth,  «repleta  Spiritu  Sancto» ,  Maria  vocatur  «mater 
Domini  mei»  (Lc  1,  43).  Angelus  ad  Mariam  ait:  «Quod  nascetur  ex 
te  sanctum,  vocabitur  Filius  Dei»  (Lc  1,  35).  Christus  est  Filius  Dei, 
«qui  factus   est   ei   ex   semine  David   secundum  carnem»   (Rom  1,  3). 

«Misit  Deus  Filium  suum  factum  ex  muliere»  (Gal  4,  4).  Ergo  Filius 
Dei  natus  est  ex  Maria.  Atqui  Filius  Dei  sensu  proprio  est  Deus 
(supra  n.  5  sqq).     Ergo  Maria  sensu  proprio  est  mater  Dei. 

151.  Arg.  2.     Ex  SS.  Patribus. 

Iam  ante  concilium  ephesinum  SS.  Patres  docuerunt  Deum  ex 
Maria  natum  esse,  ut  S.  Ignatius  M.  (supra  n.  23  d).  Tertullianus  dicit 
se  ex  apostolica  traditione  hanc  doctrinam  accepisse:  «Concepit  virgo 
et  peperit  Emmanuelem,  Nobiscum  Deum.  Haec  est  nativitas  nova, 
dum  homo  nascitur  in  Deo,  in  quo  homine  Deus  natus  est»  (De  carne 
Christi  c.  3).  Ideo  Patres  beatam  virginem  vocabant  Deiparam,  #eo- 
toxov.  S.  Athanasius:  Agnoscimus  Filium  Dei  «assumpta  carne  de 
virgine  Dei  genetrice  Maria  hominem  esse  factum»  (Orat.  3  contra  arian. 
n.  29).  vS.  Gregorius  Naz.:  «Si  quis  non  Dei  genetricem  Mariam  sus- 
cipit,  separatus  a  divinitate  sit»  (Ep.  101,  1).  Quare  vS.  Cyrillus  Alex. 
de  Nestorio  scribit:  «Contempta  traditione  eorum,  qui  orbem  terrarum 
sacra  mysteria  docuerunt,  .  .  .  sanctam  virginem  Deiparam  esse  negat, 
sed  potius  Christum  sive  hominem  peperisse,  aliaque  his  affinia,  per- 
quam  absurda  ac  stupida  rectis  ac  puris  universalis  ecclesiae  dogma- 
tibus  inferens»  (Quod  unus  sit  Christus;  M  PG  75,  1257).  Etiam 
Ioannes  Antiochenus  (Ep.  1  ad  Nestor.)  et  Theodoretus  Cyrensis 
(Haeret.  fab.  4,  12)  testantur  appellationem  Deiparae  apud  priscos  Patres 
in  usu  fuisse.  A  Patribus  latinis  Maria  vocatur  aut  «Dei  genetrix»,  ut 
a  vS.  Hieronymo  (Ep.  9,  14),  aut  «Mater  Dei»,  ut  a  S.  Ambrosio  (De 
virgin.  2,  2).  Haec  altera  appellatio  facta  est  communissima  in  ec- 
clesia  latina. 

152.  Arg.  3.     Ex  definitionibus  ecclesiae. 

In  concilio  ephesino  (a.  431)  primus  anathematismus  contra  Ne- 
storium  hic  est:  «Si  quis  non  confitetur  Deum  esse  veraciter  Emma- 
nuel,  et  propterea  Dei  genetricem  sanctam  virginem  (peperit  enim  se- 
cundum  carnem  carnem  factum  Dei  Verbum),  A.  S.»  (Denz.  n.  113).  Con- 
cilium  chalcedonense  profitetur  Christum  «ante  saecula  quidem  de 
Patre  genitum  secundum  deitatem,  in  novissimis  autem  diebus  eun- 
dem  .  .  .  ex  Maria  virgine  Dei  genetrice  secundum  humanitatem»  {JDenz. 
n.  148).  Concilium  constantinopolitanum  II  damnat  eum,  qui  «abusive 
[i.  e.  improprie]  et  non  vere  Dei  genetricem  dicit  sanctam  gloriosam 
semper  virginem  Mariam»  {Denz.  n.  218;  cf.  256  290).  Etiam  in  Sym- 
bolis  ecclesia,  profitens  «Filium  Dei  unigenitum  .  .  .  incarnatum  ex 
Maria  virgine»,  docet  Mariam  esse  matrem  Dei. 

153.  Arg.  4.     Ex  ratione. 

Generari  est  suppositorum.  Atqui  suppositum,  quod  Maria  gene- 
ravit,  est  Deus.     Ergo  Maria  generavit  Deum  et  est  mater  Dei. 

In  aliis  hominibus  matres  facultate  generativa  subministrant  et 
disponunt  materiam  corporis  humani,  quacum  Deus  coniungit  animam 
in  unitatem  personae;  et  sic  concipiendo  et  pariendo  fiunt  matres  per- 
sonarum  humanarum.  Maria  autem  sub  miraculoso  influxu  Spiritus 
Sancti  subministravit  et  disposuit  materiam,  quacum  Deus  non  animam 
tantum  humanam  sed  etiam  divinitatem  coniunxit  in  unitatem  unius 
personae  divinae;  et  sic  Maria  facta  est  mater  personae  divinae,  in 
quantum  haec  persona  concepta  et  nata  est  secundum  humanam  na- 
turam  ex  Maria  virgine.  «Solum  enim  sic  negari  posset  beatam  vir- 
ginem  esse  matrem  Dei,  si  vel  humanitas  prius  fuisset  subiecta  con- 
ceptioni  et  nativitati,  quam  homo  ille  fuisset  Filius  Dei,  sicut  Photinus 
posuit;  vel  humanitas  non  esset  assumpta  in  unitatem  personae  vel  hy- 
postasis  Verbi  Dei,  sicut  posuit  Nestorius.  Utrumque  autem  horum 
est  erroneum.  Unde  haereticum  est  negare  beatam  virginem  esse 
matrem  Dei»  (S.  Thomas  3,  q.  35,  a.  4). 

154«  Obi.  I.  Mater  dando  filio  naturam  fit  eius  mater.  Atqui  Maria  non 
dedit  Iesu  naturam  divinam.     Ergo  Maria  non  est  mater  Dei. 

Resp.  Conc.  mai.  Dist.  min. :  Maria  non  dedit  Iesu  naturam  divinam, 
et  hoc  non  requiritur,  ut  sit  eius  mater,  conc.  min.;  non  dedit  Iesu,  qui  est 
Deus,  naturam  humanam,  vel  hoc  non  sufficit,  ut  sit  mater  Dei,  neg.  min.  Dist. 
conseq. :  Maria  non  est  mater  Dei  secundum  eius  divinam  naturam,  conc.  con- 
seq.;  non  est  mater  Dei  secundum  eius  humanam  naturam,  neg.  conseq.  Si 
Christus  esset  Deus  tantum,  Maria  non  posset  esse  eius  mater ;  sed  quia  est 
Deus  et  homo,  Maria  est  eius  mater,  quia  eum  generavit  secundum  humanam 
eius  naturam. 

155-  Obi.  II.  Natura  humana  prius  exstitit,  quam  coniuncta  est  cum  Verbo. 
Ergo  beata  virgo  concipiendo  hanc  naturam,  facta  est  mater  hominis,  non  Dei. 

Resp.  Dist.  antec. :  Natura  humana  Christi  prius  tempore  exstitit,  et 
dein  coniuncta  est  cum  Verbo,  neg.  antec. ;  natura  humana  secundum  logicum 
conceptum  prius  est  et  dein  coniungitur,  conc.  antec.  Dist.  conseq.:  Beata 
virgo  non  esset  mater  Dei,  si  prius  tempore  concepisset  purum  hominem, 
qui  postea  coniunctus  esset  cum  divinitate,  conc.  conseq. ;  non  est  mater  Dei, 
quamvis  is,  quem  concepit,  statim  fuerit  Deus,  neg.  conseq.  Logica  autem  illa 
prioritas  nihil  attinet  ad  quaestionem,  num  Maria  sit  mater  Dei,  quia  mater- 
nitas  constituitur  physica  causalitate. 

156.  Obi.  III.  Maternitas  et  filiatio  indicant  relationem  realem  mutuam 
et  inseparabilem.  Atqui  in  Deo  non  potest  esse  relatio  realis  ad  extra.  Ergo 
neque  Deus  potest  esse  filius  Mariae,  neque  Maria  potest  esse  mater  Dei. 

Resp.  Conc.  mai.  Dist.  min. :  In  eo,  qui  est  Deus,  non  potest  esse 
relatio  realis  ad  extra  secundum  naturam  divinam,  conc.  min.;  in  natura 
humana,  quam  habet  praeter  divinam,  non  potest  esse  relatio  realis  ad  extra, 
neg.  min.  Dist.  conseq. :  Deus  non  potest  esse  filius  Mariae  secundum  naturam 
divinam,  conc.  conseq.;  non  potest  esse  filius  Mariae  secundum  naturam 
humanam,  neg.  conseq. 

Filiatio  est  denominatio  personalis,  Christus  autera  una  est  persona. 
Ergo  «non  potest  in  Christo  esse  aliqua  filiatio,  nisi  quae  sit  in  hypostasi 
aeterna  .  .  .  et  ideo  filiatio,  qua  Christus  refertur  ad  matrem,  non  potest  esse 
realis  relatio  sed  solum  secundum  rationem».  Nihilominus  relatio  Christi  ut 
filii  ad  Mariam  ut  matrem  supponit  aliquam  relationem  realem  humanae 
Christi  naturae  ad  matrem,  quatenus  haec  natura  realiter  producta  est  ex 
matre.  Neque  tamen  ideo  humana  Christi  natura  est  subiectum  filiationis, 
«quia  haec  relatio  directe  respicit  personam»,  sed  est  ratio  nativitatis  tempo- 
ralis.  Unde  recte  dicitur  Christus  habere  duas  nativitates,  unam  aeternam, 
qua  Deus  processit  ex  Deo;  alteram  temporalem,  qua  homo  processit  ex 
homine  (S.  Thomas  3,  q.  35,  a.  5).  Est  tamen  de  hac  re  diversa  locutio 
theologorum.  Nam  etsi  Christus  est  unus  tantum  filius,  sicut  est  una  persona, 
potest  nihilominus  recte  dici  habere  duas  filiationes,  praeter  divinam  etiam 
humanam,  si  hoc  ita  explicatur:  Est  persona  habens  naturam  humanam,  quam 
recepit  ex  matre. 

157»  Coroll.  I.  Ergo  dignitas  beatae  virginis  Mariae  tanta  est,  ut 
inter  puras  creaturas  maior  cogitari  non  possit.  Nam  «beata  virgo 
ex  hoc,  quod  est  mater  Dei,  habet  quandam  dignitatem  infinitam  ex 
bono  infinito,  quod  est  Deus,  et  ex  hac  parte  non  potest  aliquid  me- 
lius  fieri,  sicut  non  potest  aliquid  melius  esse  Deo»  (S.  Tkomas  1, 
q.  25,  a.  6  ad  4).  Fundamentum  igitur  huius  dignitatis  est  maternitas, 
qua  beata  virgo  Deum  generavit  hominem.  Unde  ei  «maxima  reverentia 
debetur  ex  affinitate,  quam  habet  ad  Deum»  (2,  2,  q.  103,  a.  4  ad  2). 
Hac  quidem  dignitate  beata  virgo  non  est  formaliter  sanctificata,  quem- 
admodum  humana  Christi  natura  formaliter  sanctificata  est  unione  hy- 
postatica  (supra  n.  88),  quia  beata  virgo  mansit  hypostatis  distincta  a 
Filio  suo;  sed  maternitas  est  quasi  radicalis  sanctificatio,  quatenus  est 
titulus,  ob  quem  summa  sanctitate  ornari  debuit.  Hoc  modo  excedit 
haec  maternitas  omnem  gratiam  sanctificationis  et  glorificationis  aliorum 
hominum,  quia  virtualiter  includit  maiorem  gratiam  et  maiorem  gloriam, 
de  qua  re  in  bulla  Pii  IX  «InefTabilis  Deus»  haec  dicuntur:  Deus 
matrem  Filii  sui  «longe  ante  omnes  angelicos  spiritus  cunctosque  sanctos 
caelestium  omnium  charismatum  copia,  de  thesauro  divinitatis  de- 
prompta,  ita  mirifice  cumulavit,  ut  ipsa  ab  omni  prorsus  peccati  labe 
semper  libera  ac  tota  pulchra  ac  perfecta  eam  innocentiae  et  sanctitatis 
plenitudinem  prae  se  ferret,  qua  maior  sub  Deo  nullatenus  intellegitur, 
et  quam  praeter  Deum  nemo  assequi  cogitando  potest»  Minus  tamen 
donum  est  maternitas  beatae  virginis  quam  gratia  adoptionis  et  glorifica- 
tionis,  si  illa  ab  hac  separata  consideratur,  quia  iungi  cum  Deo  fine 
ultimo  melius  est  quam  physice  concurrere  ad  temporalem  nativitatem 
Dei.  Quare  Christus  mulieri  exclamanti:  «Beatus  venter,  qui  te  por- 
tavit»,  respondit:  «Quinimmo  beati,  qui  audiunt  verbum  Dei  et  cu- 
stodiunt  illud»  (Lc  11,  27  sq).  Et  SS.  Patres  docent  Mariam  beatiorem 
fuisse  concipiendo  mente  quam  ventre  (Suarez,  De  myst.  vitae  Christi 
disp.  1,  sect.  2,  n.  3). 

158.  Coroll.  2.  Maria  mater  Dei  simul  moraliter  est  mater  om- 
nium  hominum,  maxime  fidelium,  quam  ecclesia  invocat:  «Monstra  te 
esse  matrem.»  Est  autem  mater  nostra:  a)  titulo  matris  Christi,  qui 
est  frater  noster  primogenitus  (Rom  8,  29),  et  cuius  corpus  et  membra 
sumus  (1  Cor  12,  27);  b)  titulo  cooperationis  ad  nostram  salutem,  quia 
consensit,  ut  Christus  salus  nostra  ex  se  nasceretur  et  pro  nobis  mo- 
reretur;  c)  titulo  sollicitudinis  de  salute  nostra;  d)  titulo  hereditatis, 
quia  a  Filio  suo  in  cruce  pendente  nos  omnes  in  persona  Ioannis  ac- 
cepit  filios  spirituales,  ut  ait  Leo  XIII  in  encyclica  «Adiutricem  populi 
christiani»  die  5  Sept.  1895:  «Eximiae  in  nos  caritatis  Christi  myste- 
rium  ex  eo  quoque  luculenter  proditur,  quod  moriens  matrem  ille  suam 
Ioanni  discipulo  matrem  voluit  relictarn  testamento  memori :  ,Ecce  filius 
tuus.'  In  Ioanne  autem,  quod  perpetuo  sensit  ecclesia,  designavit  Christus 
personam  humani  generis,  eorum  imprimis,  qui  sibi  ex  fide  adhaere- 
scerent.» 


Prop.  XIX.  Beata  virgo  Maria  a  primo  instanti  vitae  suae 
ex  singulari  Dei  privilegio  intuitu  meritorum  Christi  immunis  prae- 
servata  est  ab  originali  peccato. 

159.  Stat.  quaest  a)  Post  peccatum  Adami  praevisum  decrevit 
Deus  per  Christum  redimere  homines  a  peccato  (supra  128  sqq) 
redemptosque  ad  vitam  aeternam  praedestinare.  Quia  vero  opus 
redemptionis  supponit  nativitatem  redemptoris  ex  matre,  beata  virgo 
recte  dicitur  praedestinata  mater  Christi  ante  praedestinationem  omnis 
purae  creaturae.  Quo  sensu  ecclesia  ad  beatam  virginem  applicat  ea, 
quae  in  libris  sapientialibus  de  aeterna  Sapientia  dicuntur  (e.  g.  Eccli  24, 
5  sqq).  Simul  quoque  cum  Filio  suo  beata  virgo  prophetice  annuntiata 
est  tum  prophetiis  verbalibus,  ut  Gn  3,  15;  Is  7,  10  sqq ;  11,  1; 
Ier  31,  22;  Mich  5,  2  sq;  tum  prophetiis  realibus  seu  typis,  ut  Evae, 
Deborae ,  Iudith ,  Esther,  paradisi,  terrae  promissae,  rubi  ardentis 
(Ex  c.  3,  2),  velleris  Gedeonis  (Iud  6,  37),  arcae  foederis,  scalae  Iacob 
(Gen  28,  12).  De  his  typis  cf.  La7ir.  Janssens,  Sum.  theol.  V,  4  sqq. 
Tandem  quando  venit  plenitudo  temporum,  beata  virgo  in  mundum 
inducta  est  singulari  Dei  beneficio  a  peccato  originali  immunis. 

b)  Peccatum  originale  consistit  in  privatione  gratiae  sanctificantis, 
peccato  Adami  perditae  (II,  n.  341  sqq).  Beata  igitur  virgo  Maria  dicitur 
immunis  a  peccato  originali,  quia  anima  eius  numquam  fuit  privata 
gratia  sanctificante,  sed  inde  a  primo  instanti  exsistentiae  suae  gratia 
ornata  erat.     Haec  vocatur  immaculata  conceptio. 

Cum  ex  lege  Dei  omnes  homines,  ex  Adamo  seminaliter  descen- 
dentes,  subiecti  sint  peccato  originali,  immaculata  conceptio,  i.  e.  animae 
in  statu  gratiae  creatio  et  cum  corpore  coniunctio,  est  privilegium, 
quia  privilegium  est  exceptio  a  lege  universali  et  onerosa.  Est  etiam 
singulare  privilegium,  quia  soli  beatae  virgini  concessum  est. 

c)  Nihilominus  beata  virgo  redempta  est  per  Christum  redemptione 
praeservativa ;  nam  ob  sola  futura  merita  Christi  Deus  praeservavit 
eam  a  peccato  originali,  quod  Maria  vi  nativitatis  ex  Adamo  non 
minus  debuit  incurrere  quam  ceteri  homines.  Ideo  dicitur  habuisse 
debitum  incurrendi  peccatum  originale.  Et  plurimi  quidem  theologi 
docent  fuisse  debitum  proximum,  i.  e.,  beatam  virginem  fuisse  subiectam 
legi  universali,  qua  omnes  posteri  Adami  privandi  erant  gratia  sancti- 
ficante,  sed  exemptam  fuisse  ab  applicatione  legis.  Ita  e.  g.  Suaiez, 
De  peccatis  et  vitiis  disp.  9,  sect.  4,  n.  10  sq;  De  myst.  vitae  Christi 
disp.  3,  sect.  2.  Pauci  tamen  alii,  ut  Wirceburgenses ,  De  peccato 
n.  126  sqq,  censent  beatam  virginem  non  solum  ab  applicatione  legis 
sed  ab  ipsa  lege  fuisse  exemptam  et  habuisse  solum  debitum  re- 
motum  contrahendi  peccatum  originale.  Dummodo  concedatur  ex- 
emptionem  factam  esse  intuitu  meritorum  Christi,  utraque  sententia 
admitti  potest;  sed  prior  est  probabilior  tum  propter  auctoritatem  theo- 
logorum,  tum  quia  in  ea  facilius  explicatur  influxus  meritorum  Christi 
in  exemptionem. 

Thesis  a  Pio  IX  definita  est.  Ante  hanc  definitionem  per  multa 
saecula  libere  disputabatur ,  quia  non  erat  in  explicita  professione 
ecclesiae,  sed  implicite  in  aliis  principiis  revelatis  continebatur,  maxime 
in  traditione. 

160.     Arg.  I.     Ex  S.  Scriptura,  illustrata  per  traditionem. 

a)  In  protoevangelio  (Gn  3,  15)  praedicuntur  inimicitiae  inter 
mulierem  et  serpentem  et  perfecta  victoria  de  serpente  per  semen 
mulieris.  Praeterea  constans  est  traditio,  mulierem  ibi  indicatam  esse 
Mariam,  serpentem  vero  diabolum,  qui  perfecte  vincatur  per  semen 
mulieris,  i.  e.  per  Christum.  Ita  *S.  Iustinus  (Dialog.  cum  Tryphone 
n.  100),  *S.  Irenaeus  (Contra  haer.  3,  22  sq;  5,  21),  .S.  Cypria7ius 
(Testim.  contra  iudaeos  2,  9),  6".  Epiphanhis  (Haer.  78),  *S.  Leo  M. 
(Sermo  22,  1),  alii  multi.  Etiam  Pius  IX  in  bulla  «InefTabilis  Deus» 
dicit  secundum  Patres  et  scriptores  ecclesiasticos  illo  vaticinio  prae- 
monstratos  esse  Christum  et  beatissimam  eius  matrem,  «ac  simul 
ipsissimas  utriusque  contra  diabolum  inimicitias  insigniter  expressas». 
Unde  concludit:  Sicut  Christus  perfecte  diabolum  vicit,  «sic  sanctissima 
virgo,  artissimo  et  indissolubili  vinculo  cum  eo  coniuncta,  una  cum 
illo  et  per  illum,  sempiternas  contra  venenosum  serpentem  inimicitias 
exercens  ac  de  ipso  plenissime  triumphans,  illius  caput  immaculato 
pede  contrivit».  Itaque  vis  argumenti  in  eo  est,  quod  Christi  et 
virginis  in  diabolum  inimicitiae  et  de  eo  victoria  describuntur  ut  una 
perfecta  pugna  et  victoria.  Non  autem  fuisset  perfecta  victoria,  si 
ipsa  illa  mulier  fuisset  superata  a  diabolo  et  ei  per  peccatum  subiecta. 
Ergo  Maria  numquam  per  peccatum  fuit  in  potestate  diaboli. 

b)  In  eadem  bulla  salutatio  angelica:  «Ave,  gratia  plena,  Dominus 
tecum,    benedicta   tu   in    mulieribus»    (Lc  1,  28),    et   verba   Elisabeth: 


Pars  I.    De  beata  virgine  Maria.     Prop.  XIX.  qC 

«Benedicta  tu  inter  mulieres,  et  benedictus  fructus  ventris  tui»  (Lc  i,  42), 
ita  explicantur :  «Cum  ipsi  Patres  ecclesiaeque  scriptores  animo  menteque 
reputarent  beatam  virginem  ab  angelo  Gabriele,  sublimissimam  Dei 
matris  dignitatem  ei  annuntiante,  ipsius  Dei  nomine  et  iussu  gratia 
plenam  fuisse  nuncupatam,  docuerunt  hac  singulari  sollemnique  salu- 
tatione,  numquam  alias  audita,  ostendi  Deiparam  fuisse  omnium  divi- 
narum  gratiarum  sedem  omnibusque  divini  Spiritus  charismatibus 
ornatam ,  immo  eorundem  charismatum  infinitum  prope  thesaurum 
abyssumque  inexhaustam,  adeo  ut,  numquam  maledicto  obnoxia  et 
una  cum  Filio  perpetuae  benedictionis  particeps,  ab  Elisabeth,  divino 
acta  Spiritu,  audire  meruerit :  Benedicta  tu  inter  mulieres  et  benedictus 
fructus  ventris  tui. » 

Argumentum  non  simpliciter  inde  petitur,  quod  beata  virgo 
dicitur  gratia  plena,  xzyaptrajfiivr),  quia  idem  etiam  de  aliis  hominibus 
dici  potest  (cf.  e.  g.  Act  6,  8;  Eph  1,  6);  sed  aliud  est,  quod  beata 
virgo  ab  angelo  Dei  nomine  hoc  modo  salutatur  propter  intimam 
relationem,  quam  habet  ad  fructum  ventris  sui.  Hinc  enim  patet  Mariam 
singulari  plane  modo  esse  gratia  plenam,  quia  hoc  decet  matrem  Dei, 
in  qua  omnia  semper  sanctitate  eminere  debebant  (cf.  Palmieri,  De 
Deo  creante  thes.  87). 

161.     A.Tg.  2.     Ex  festo  conceptionis  virginis  Mariae. 

Iam  multo  ante  definitionem  huius  dogmatis  celebrabatur  in  ecclesia 
festum  conceptionis  beatae  virginis.  Atqui  ecclesia  non  celebrat  festa 
nisi  de  sanctis.  Ergo  erat  persuasio  ecclesiae  beatam  virginem  iam 
fuisse  sanctam,  quando  in  utero  concipiebatur.  Saltem  inde  a  saeculo  VII 
hoc  festum  in  multis  ecclesiis  orientalibus  celebrabatur.  In  ecclesiis 
occidentalibus  festum  conceptionis,  distinctum  a  festo  nativitatis,  inde 
saltem  a  saeculo  XII  celebrari  coeptum  et  inde  a  saeculo  XVI  universale 
factum  est. 

1  Ideam  autem  huius  festi  iam  scriptores  saeculi  VIII  explicant. 
Ita  5.  Andreas  Cretensis:  «Hodie  constructum  est  templum  creatum 
per  creatorem  rerum  omnium.  .  .  .  Hodie  Adam  volens  offerre  pro  nobis 
et  de  nobis  primitias  Domino,  elegit  tamquam  primitias  Mariam,  quae 
ex  toto  fermento  numquam  fermentata  est.  .  .  .  Hodie  natura  humana, 
quae  olim  bona  et  pura  formata  erat,  recipit  donum  primae  creationis 
divinae»  (Orat.  in  nativ.  Deiparae;  MFG97,  810).  S.  Ioannes  Damasc.: 
«O  Ioachim  et  Annae  sacratissima  filia,  quae  principatibus  et  potesta- 
tibus  ignitisque  maligni  telis  latuisti,  quae  in  Spiritus  Sancti  thalamo 
versata  es  et  sine  macula  custodita,  ut  sponsa  et  natura  mater  Dei 
esses»  (In  nativ.  Deip.  orat.  1,  n.  7).  Similiter  alii.  Plura  de  hoc 
festo  vide  apud  Passaglia  (De  immaculato  conceptu  III,  n.  1606  sqq), 
Ant.  Ballerini  (Sylloge  monumentorum  ad  myster.  immac.  concept. 
spectantium  I),  Malou  (De  1'immac.  concept.  c.   10). 

162.     Arg.  3.     Ex  doctrina  SS.  Patrum. 

a)  Quidam  Patres  satis  diserte  indicant  in  beata  virgine  nullam 
umquam  fuisse  labem  peccati.  *S.  Ephraem  Christum  alloquitur:  «Tu 
revera  et  mater  tua  soli  estis,  qui  omnino  omni  ex  parte  pulchri  estis; 
in  te  enim,  Domine,  nulla  est  labes,  nec  ulla  in  matre  tua  macula» 
(Carmina  nisibena,  ed.  Bickell ,  122).  Comparat  Mariam  cum  Eva 
nondum  lapsa:  «Duae  innocentes,  duae  simplices,  Maria  et  Eva,  sibi 
quidem  prorsus  aequales  factae  erant;  postea  vero  altera  facta  est 
causa  mortis,  altera  vitae  nostrae»  (Opera  syr.  II,  327).  ,S.  Ambrosius 
vocat  Mariam  «virginem  per  gratiam  ab  omni  integram  labe  peccati» 
(In  Ps.  118,  sermo  22,  30).  >S.  Augustinus  ait:  «Excepta  itaque  sancta 
virgine  Maria,  de  qua  propter  honorem  Domini  nullam  prorsus,  cum 
de  peccatis  agitur,  haberi  volo  quaestionem:  unde  enim  scimus,  quod 
ei  plus  gratiae  collatum  fuerit  ad  vincendum  omni  ex  parte  peccatum?... 
Hac  ergo  virgine  excepta,  siomnes  illos  sanctos  et  sanctas,  cum  hic 
viverent,  congregare  possemus  et  interrogare,  utrum  essent  sine  peccato, 
quid  fuisse  responsuros  putamus?  .  .  .  Nonne  una  voce  clamassent:  Si 
dixerimus,  quoniam  peccatum  non  habemus,  nos  ipsos  decipimus,  et 
veritas  in  nobis  non  est?»  (De  nat.  et  grat.  36,  42.)  His  universaliter 
dictis  simul  cum  ratione  addita:  «propter  honorem  Domini»,  excluditur 
omne  peccatum  a  Maria,  non  actuale  tantum,  de  quo  ibi  proxime 
sermo  est,  sed  etiam  originale,  idque  eo  magis,  quia  secundum  S.  Augu- 
stinum  nemo  potest  vitare  omne  peccatum  actuale,  qui  conceptus  est 
in  peccato  originali  (Contra  Iul.  5,  15,  57).  Quare  Iuliano  obicienti: 
«Tu  ipsam  Mariam  diabolo  nascendi  condicione  transcribis»,  respondet: 
«Non  transcribimus  diabolo  Mariam  condicione  nascendi»  (Contra  Iul. 
op.  imperf.  4,   122). 

b)  Alio  modo  SS.  Patres  immaculatam  conceptionem  implicite 
docent,  quatenus  ita  efferunt  sanctitatem  et  puritatem  beatae  virginis, 
ut  dicant  eam,  puriorem  omnibus  sanctis  hominibus  et  angelis,  esse 
quasi  ipsam  innocentiam  et  sanctitatem.  Talium  dictorum  ingentem 
multitudinem  collegit  Passaglia  in  tomum  primum  operis  «De  im- 
maculato  conceptu».  Atqui  haec  dicta  toties  repetita  non  essent  vera, 
si  beata  virgo  aliquando  incurrisset  peccatum  originale.  Audiatur  e.  g. 
>S.  Sophronius,  qui  ita  alloquitur  beatam  virginem:  «Quisnam  tuum 
eloqui  splendorem  poterit?  Quisnam  portentum,  quod  ipsa  es,  enarrare 
verbis  audeat?  .  .  .  Tu  hominum  ornasti  naturam.  Tu  angelorum 
ordines  superasti.  .  .  .  Tu  denique  omnem  creaturam  longe  transgressa 
es;  quippe  quae  prae  omni  creatura  enituisti  puritate»  (Sermo  2  in 
Deip.  annunt.  n.  18;  M  PG  87  c,  3238).  *S.  Tarasius:  «O  puella 
immaculata,  o  virgo  impolluta,  o  mulierum  ornamentum,  filiarum 
nitor.  .  .  .  Te  honoro  agnam  immaculatam,  te  praedico  gratia  plenam, 
te  cano  novum  caelum  mox  futuram»  (In  Deip.  praesent.  n.  9;  M  PG 
98,    1490  sq). 

163.     Arg.    4.      Ex   progressu    disputationis    de   immaculata   con- 
ceptione. 

a)  Quando  orta  est  theologia  scholastica,  primi  et  principales 
doctores  coeperunt  disputare  contra  immaculatam  Mariae  conceptionem. 
Ita  iam  S.  Anselmus  (Cur  Deus  homo  2,  16),  ita  Alexander  Halensis 
(Sum.  3,  q.  9,  membr.  2),  ita  >S.  Bonaventura  (In  3,  dist.  3,  a.  1,  q.  2), 
ita  5.  Thomas  (3,  q.  27,  a.  2)  et  post  eum  tota  fere  schola  thomistarum 
et  generatim   «doctores  sollemnes».     Ratio  impugnationis  erat  duplex: 

1.  Beata  Virgo  redempta  est  a  Christo.  Atqui  si  fuisset  sine  peccato 
originali,  non  indiguisset  redemptione.    Ergo  habuit  peccatum  originale. 

2.  A  quibusdam  male  explicabatur  ratio  immaculatae  conceptionis, 
quasi  haec  constaret  in  liberatione  carnis  Mariae  ab  aliqua  mala 
qualitate,  vel  in  infusione  bonae  qualitatis,  ut  ex  coniunctione  animae 
cum  tali  carne  non  oriretur  concupiscentia.  Contra  tales  falsos  con- 
ceptus  imprimis  pugnabant  veteres  theologi,  ut  patet  ex  loco  citato 
S.  Thomae.  Haec  igitur  altera  difficultas  removenda  erat  exponendo 
rectum  conceptum  peccati  originalis  et  sanctificationis ;  idque  illi 
theologi  bene  praestiterunt.  Remanebat  autem  prior  illa  difficultas  ex 
universalitate  redemptionis. 

b)  Venit  Scotus  et  solvit  hanc  difficultatem,  distinguens  inter 
redemptionem  liberativam  et  redemptionem  praeservativam.  Hac 
indigebat  Maria,  illa  non  indigebat.  Perfectior  enim  est  redemptio, 
qua  quis  praeservatur  a  malo,  quam  qua  liberatur  a  malo.  Potuit 
autem  Christus  matrem  suam  perfectissimo  modo  redimere.  Decuit 
eam  ita  redimere.  Ergo  fecit  ita  Christus  (In  3,  dist.  3,  q.  1,  n.  4  sqq; 
dist.  18,  q.  1,  n.  13).  Hoc  argumentum  dein  scotistae  diligentissime 
excoluerunt,  ut  e.  g.  Franciscus  de  Mayronis  (In  3,  dist.  3).  Restiterunt 
thomistae,  pugnatum  est  per  plura  saecula;  sed  iam  saeculo  XVI  vic- 
toria  erat  ex  parte  scotistarum.  Ita  Caietanus  in  opusculo  «De  con- 
ceptione  virginis»  c.  5  fatetur:  «Doctores  tenentes  beatam  virginem  esse 
praeservatam  a  peccato  originali  sunt  numero  infiniti,  si  ad  modernos 
spectemus.»  Paulatim  etiam  quidam  thomistae  ad  hanc  doctrinam 
accesserunt,  ut  Catharinus,  Ioannes  a  S.  Thoma,  Alexander  Natalis, 
alii.  Immo  nonnulli  ex  iis  coeperunt  dicere  hanc  fuisse  mentem 
S.  Thomae,  ut  Bromiard  (Summa  praedicationis  s.  v.  «Maria»).  Plurimi 
tamen  hoc  negarunt,  et  ipsam  doctrinam  acerrime  impugnare  per- 
rexerunt. 

c)  Sed  inde  a  fine  saeculi  XV  auctoritas  ecclesiastica  magis  et 
magis  in  favorem  doctrinae  de  immaculata  conceptione  pronuntiavit. 
Sixtus  IV  a.  1483  constitutione  «Grave  nimis»  assertiones  quorundam 
praedicatorum  et  scriptorum,  dicentium  haereticum  esse  immaculatam 
conceptionem  defendere,  damnavit  ut  «falsas,  erroneas  et  a  veritate 
penitus  alienas» ;  sed  reprehendit  etiam  eos,  qui  contrariam  doctrinam 
haeresis  accusarent,  cum  res  ab  apostolica  sede  nondum  decisa  sit 
(Denz.    n.  735;    cf.   734).     Pius   V  damnavit   propositionem    73  Baii: 

«Nemo  praeter  Christum  est  absque  peccato  originali;  hinc  beata  virgo 
mortua  est  propter  peccatum  ex  Adam  contractum,  omnesque  eius 
afflictiones  in  hac  vita  sicut  et  aliorum  iustorum,  fuerunt  ultiones  pec- 
cati  actualis  vel  originalis»  (Denz.  n.  1073).  Ratio  huius  damnationis 
erat,  quod  concilium  tridentinum  definita  universalitate  peccati  originalis 
sess.  5,  can.  5  haec  addiderat:  «Declarat  tamen  haec  ipsa  sancta 
synodus  non  esse  suae  intentionis  comprehendere  in  hoc  decreto,  ubi 
de  peccato  originali  agitur,  beatam  et  immaculatam  virginem  Mariam 
Dei  genetricem,  sed  observandas  esse  constitutiones  felicis  recordationis 
Sixti  papae  IV  sub  poenis  in  iis  constitutionibus  contentis,  quas  in- 
novat»  (Denz.  n.  792).  Paulus  V  a.  1616  extendit  has  poenas  ad 
eos,  qui  sive  in  contionibus  sive  in  academicis  lectionibus  impugnarent 
immaculatam  conceptionem.  Gregorius  XV  a.  1621  hoc  iterum  extendit 
ad  privata  colloquia.  Alexander  VII  &.  1661  constitutiones  in  favorem 
immaculatae  conceptionis  factas  innovavit,  et  omnes  libros  post  Paulum  V 
contra  hanc  doctrinam  editos  aut  in  futurum  edendos  prohibuit,  et 
sententiam  asserentem  «animam  beatae  virginis  in  sui  creatione  et  in 
corpus  infusione  Spiritus  Sancti  gratia  donatam  et  a  peccato  originali 
praeservatam  fuisse»  vocavit  «piam  sententiam»  (cf.  Denz.  n.  1100). 
Tandem  Pius  IX  consultis  totius  orbis  episcopis  a.  1854  hanc  defini- 
tionem  edidit:  «Declaramus,  pronuntiamus  et  definimus  doctrinam, 
quae  tenet  beatissimam  virginem  Mariam  in  primo  instanti  suae  con- 
ceptionis  fuisse  singulari  omnipotentis  Dei  gratia  et  privilegio  intuitu 
meritorum  Christi  Iesu,  salvatoris  humani  generis,  ab  omni  originalis 
culpae  labe  praeservatam  immunem,  esse  a  Deo  revelatam  atque 
idcirco  ab  omnibus  fidelibus  firmiter  constanterque  credendam»  (Denz. 
n.   1641). 

Ergo  per  plura  quidem  saecula  immaculata  conceptio  impugnata 
est  a  multis  et  magnis  doctoribus,  sed  numquam  deerant,  qui  eam 
defenderent,  ut  e.  g.  saeculo  XII  Eadmerus  opusculo  «De  conceptione 
S.  Mariae»  et  Vincentius  Bellovacensis  (Laudes  virginis  Mariae  c.  6), 
et  a  saeculo  XIV  plures  semper  defensores  exstiterunt,  quibuscum 
totus  fere  populus  christianus  consentiebat,  usquedum  auctoritas  eccle- 
siastica  doctrinam  definivit.  Habetur  igitur  hic  exemplum  dogmatis 
ab  initio  implicite  crediti,  postea  in  dubium  revocati,  tandem  firmiter 
stabiliti. 

164,  Obi.  I.  Secundum  S.  Paulum  (Rom  5,  12)  in  Adamo  omnes  homines 
peccaverunt.  Atqui  inter  omnes  est  etiam  Maria.  Ergo  ipsa  quoque  in 
Adamo  peccavit. 

Resp.  Dist.  mai. :  Secundum  S.  Paulum  omnes  homines  in  Adamo  pec- 
caverunt,  quatenus  pro  origine  ex  Adamo  peccante  habuerunt  omnes  debi- 
tum  incurrendi  peccatum,  conc.  mai.;  quatenus  haec  lex  ad  omnes  applicata 
est,  subdist.  mai. :  Nisi  Deus  ob  specialem  rationem  exceptionem  fecit,  conc. 
mai. ;  si  Deus  exceptionem  fecit,  neg.  mai.    Conc.  ?nin.     Dist.  conseq.:  Maria 

habuit  debitum  incurrendi  peccatum,  conc.  conseq. ;  non  est  per  speciale  privi- 
legium  praeservata  ab  applicatione  legis,  neg.  conseq. 

S.  Paulus  eodem  loco  docet  omnibus  hominibus  propter  peccatum  Adami 
moriendum  esse.  Nihilominus  plerique  concedunt  secundum  eius  doctrinam 
excipi  ab  hac  lege  eos,  qui  in  secundo  adventu  Christi  victuri  sunt  (cf.  II, 
n.  410).  Ergo  si  lex  universalis  mortis  admittit  exceptionem,  etiam  lex  uni- 
versalis  peccati  admittit  exceptionem. 

165.  Obi.  II.  Festo  conceptionis  plures  se  opposuerunt,  et  imprimis  S.  Ber- 
nardus,  qui  in  epistula  (174)  ad  canonicos  lugdunenses  improbat  celebritatem, 
«quam  ritus  ecclesiae  nescit,  non  probat  ratio,  non  commendat  antiqua 
traditio».     Ergo  ex  festo  illo  non  potest  fieri  argumentum. 

Resp.  Festo  conceptionis  S.  Bernardus  et  alii  se  opposuerunt,  quia 
neque  sciebant  hoc  festum  iam  diu  celebratum  esse  in  ecclesia  orientali, 
neque  recte  perspiciebant  sensum  huius  festi.  Quare  eorum  oppositio  solum 
ostendit  rem  ea  aetate  fuisse  in  ecclesia  occidentali  obscuratam,  non  vero 
evertit  argumentum  ex  festo  deductum.  Ceterum  S.  Bernardus  in  illa  epistula 
ait:  «Romanae  praesertim  ecclesiae  auctoritati  atque  examini  totum  hoc, 
sicut  et  cetera,  quae  eiusmodi  sunt,  universa  reservo,  ipsius,  si  quid  aliter 
sapio,  paratus  iudicio  emendare.»  Ergo  secundum  Bernardi  principia  iudicio 
ecclesiae  iam  facto  standum  est. 

166.  Obi.  III.  SS.  Patres  dicunt  solum  Christum  ratione  conceptionis  suae 
immunem  esse  a  peccato  originali,  et  carnem  virginis  Mariae  fuisse  carnem 
peccati.  Ita  e.  g.  S.  Augustinus  (De  Gen.  ad  litt.  10,  18,  32;  De  pecc. 
merit.  et  remiss.  1,  57).  Ergo  hi  Patres  negant  immaculatam  beatae  virginis 
conceptionem. 

Resp.  Dist.  antec. :  Illi  Patres  docent  solum  Christum  vi  conceptionis 
esse  immunem  a  peccato  originali,  quia  miraculoso  modo  ex  virgine  natus 
sit ;  Mariam  autem  vi  conceptionis  subiectam  fuisse  peccato  originali,  quia 
seminali  ratione  ab  Adamo  orta  sit,  conc.  a?iiec. ;  dicunt  beatam  virginem  actu 
infectam  fuisse  peccato  originali,  neg.  antec.  Et  neg.  conseq.  Peccatum  enim 
originale  paterna  generatione  traducitur  in  posteros.  Tali  modo  generata 
est  Maria,  non  vero  Christus.  Ergo  vi  generationis  in  Maria  erat  debitum 
peccati  originalis,  in  Christo  non  erat.  Praeterea  Deus-homo  est  omnino 
incapax  peccati,  quod  non  valet  de  ulla  pura  creatura. 

Ceterum  si  unus  alterve  ex  SS.  Patribus  adscribit  beatae  virgini  peccatum, 
hac  re  non  destruitur  vis  argumenti  sumpti  ex  doctrina  tot  Patrum  omni- 
modam  virginis  puritatem  summis  laudibus  praedicantium. 

SchoL     De  immunitate  beatae  virginis  a  concupiscentia. 

167.  Cum  in  hoc  ordine  concupiscentia  fluat  ex  peccato  originali  et 
matrem  Dei  dedeceat,  beata  virgo,  sicut  ab  ipso  peccato  originali,  ita 
ab  eius  effectu,  concupiscentia,  immunis  fuit.  Hoc  quidem  non  est 
definitum  ab  ecclesia,  sed  ab  omnibus  theologis  ut  certum  admittitur, 
quia  sicut  in  Christo  macula  concupiscentiae  esse  non  debuit  (supra 
n.  j6d),  quia  cum  perfecta  sanctitate  pugnat,  ita  proportionaliter  etiam 
ad  eius  matrem  accessum  habere  non  debuit,   ut   omnia  in  ea  summo 

splendore  morali  niterent.  Secundum  doctrinam  concilii  tridentini 
(sess.  6,  can.  23)  beata  virgo  numquam  commisit  peccatum  veniale 
(Denz.  n.  834).  Ratio  autem  cur  omnes  homines  incidant  in  peccata 
venialia,  est  concupiscentia.  Ergo  recte  concludimus  motus  concupi- 
scentiae  non  fuisse  in  beata  virgine. 

Etiam  illi  theologi,  qui  negabant  immaculatam  conceptionem,  tamen 
docebant  in  beata  virgine  non  fuisse  motus  concupiscentiae.  Dicebant 
autem  ante  conceptionem  Christi  in  beata  virgine  fomitem  fuisse  solum 
ligatum,  i.  e.  per  externam  Dei  providentiam  impeditum,  ne  in  actum 
transiret,  sed  post  incarnationem  esse  exstinctum,  i.  e.  vires  animae 
ita  esse  dispositas  ut  numquam  moverentur  sine  arbitrio  rationis.  Ita 
e.  g.  .S.  Thomas  3,  q.  27,  a.  3  et  Compend.  theol.  224.  Ii  vero, 
qui  admittunt  immaculatam  conceptionem,  docent  fomitem  statim  ab 
initio  fuisse  exstinctum,  sicut  exstinctus  erat  in  primis  hominibus  ante 
lapsum.  Ita  e.  g.  Suarez,  De  myst.  vitae  Christi  disp.  4,  sect.  5.  Hoc 
autem  effici  potuit  tum  per  naturalem  dispositionem  animae  et  corporis 
tum  per  dona  supernaturalia,  quae  in  beata  virgine  propter  intimam 
necessitudinem  virginis  cum  Christo  excellentiora  fuisse  quam  in  ullo 
alio  sancto  angelo  vel  homine,  etsi  quasi  infinite  sint  infra  dona 
humanitatis  Christi,  theologorum  unanimis  est  sententia  (cf.  5.  Thomas  3, 
q.  27,  a.  5;  Suarez  1.  c,  sect.  1).  Erat  tamen  beata  virgo  simpliciter 
in  statu  viatorum,  et  poterat  usque  ad  mortem  crescere  in  gratia,  fide, 
spe,  caritate  et  ceteris  virtutibus  et  in  donis  Spiritus  Sancti  (cf.  Suarez 
1.  c.  disp.  18).  Prae  ceteris  sanctis  erat  etiam  confirmata  in  gratia, 
ut  consequenter  eam  amittere  non  potuerit. 

Prop.  XX.  Maria  permansit  virgo  ante  partum,  in  partu, 
post  partum. 

168.  Stat.  quaest.  Virgo  est,  quae  neque  umquam  peccatum 
consummatum  contra  castitatem  commisit  neque  umquam  matrimonii 
usum  habuit.  Haec  virginitas  ex  motivo  supernaturali  libere  electa 
est  opus  virtutis.  Cum  constet  nullum  umquam  peccatum  a  beata 
virgine  commissum  esse,  maxime  probandum  est  eam  numquam  usam 
esse  opere  coniugali.  Sed  praeterea  aliud  accedit.  Facta  est  enim 
Maria  mater  Christi.  Unde  oritur  quaestio,  num  beata  virgo  saltem 
in  corpore  aliquod  detrimentum  virginitatis  ceperit  per  nativitatem 
Christi.  Respondet  traditio  catholica  beatam  virginem  semper  sensu 
omnino  perfecto  mansisse  virginem. 

Contra  hanc  doctrinam  surrexerunt  plures  haeretici.  Iovinianus 
(saec.  IV)  fatetur  Mariam  fuisse  virginem  usque  ad  partum,  sed  per 
partum  vult  eam  cessasse  esse  virginem.  Bonosus  Sardicensis  et 
Helvidius  (saec.  IV)  dicebant  a  Maria  et  Ioseph  plures  liberos  genitos 
esse.  Recentes  rationalistae  dicunt  partum  Iesu  ex  virgine  esse 
mythum. 

169.     Arg.  1.     Ex  S.  Scriptura. 

a)  Iam  Isaias  ut  magnum  signum  domui  David  a  Deo  dandum 
praedixerat:  «Ecce  virgo  praegnans  et  pariens  filium,  et  vocabit  nomen 
eius  Emmanuel»  (secundum  textum  hebr.  7,  14).  Haec  verba  referri 
ad  tempus  messianicum  tum  ex  contextu  patet  (cf.  Is  8,  8  sqq),  tum 
ex  authentica  interpretatione  evangelistae  (Mt  1,  21  sq),  tum  ex  im- 
possibilitate  alius  interpretationis ,  quia  nemo  est,  in  quem  quadret 
praedictio  nisi  solus  Christus.  Quod  si  ita  est,  mater  Christi  vocatur 
virgo  concipiens  et  pariens,  i.  e.  quae  in  ipsa  conceptione  et  in  ipso 
partu  maneat  virgo,  cum  signum  miraculosum  non  sit,  quod  virgo  fiat 
coniunx  et  ut  coniunx  concipiat  et  pariat.  Vox  hebraica  alma  semper 
in  S.  Scriptura  significat  puellam  innuptam  (e.  g.  Gn  24,  43 ;  Ex  2,  8 ; 
Cant  6,  8);  ergo  etiam  in  verbis  prophetae. 

b)  S.  Lucas  1,  26  sqq  haec  narrat:  «Missus  est  angelus  Gabriel 
a  Deo  .  .  .  ad  virginem  desponsatam  viro,  cui  nomen  erat  Ioseph,  de 
domo  David,  et  nomen  virginis  Maria.  Et  ingressus  angelus  ad  eam 
dixit:  .  .  .  Ecce  concipies  in  utero,  et  paries  filium,  et  vocabis  nomen 
eius  Iesum.  .  .  .  Dixit  autem  Maria  ad  angelum :  Quomodo  fiet  istud,i 
quoniam  virum  non  cognosco?  Et  respondens  angelus  dixit  ei:  Spiritus 
Sanctus  superveniet  in  te,  et  virtus  Altissimi  obumbrabit  tibi.» 

Hic  tria  clare  indicantur :  1 .  Maria  erat  virgo  ante  annuntiationem 
angeli;  2.  Maria  habuit  firmam  voluntatem  non  cognoscendi  virum, 
etsi  desponsata  erat;  3.  Maria  concepit  filium  non  ex  viro  sed  ex 
miraculosa  operatione  Spiritus  Sancti. 

c)  S.  Matthaeus  1,  18  sqq  narrat:  «Christi  autem  generatio  sic 
erat.  Cum  esset  desponsata  mater  eius  Maria  Ioseph,  antequam  con- 
venirent,  inventa  est  in  utero  habens  de  Spiritu  Sancto.  Ioseph  autem 
vir  eius,  cum  esset  iustus  et  nollet  eam  traducere,  voluit  occulte 
dimittere  eam.  Haec  autem  eo  cogitante,  ecce  angelus  Domini  apparuit 
in  somnis  ei,  dicens:  Ioseph,  fili  David,  noli  timere  accipere  Mariam 
coniugem  tuam;  quod  enim  in  ea  natum  est,  de  Spiritu  Sancto  est» 
Addit  evangelista:  «Hoc  autem  totum  factum  est,  ut  adimpleretur, 
quod  dictum  est  a  Domino  per  prophetam  [Is  7,  14]  dicentem:  Ecce 
virgo  in  utero  habebit  ...» 

Ergo  Maria  non  ex  Ioseph  concepit  filium  suum  sed  de  Spiritu  Sancto, 
et  non  obstante  conceptione  filii  mansit  virgo,  sicut  propheta  praedixerat. 

Mariam  post  nativitatem  Christi  non  genuisse  alios  filios,  Scriptura 
non  quidem  diserte  erTert,  quia  non  narrat,  quae  facta  non  sunt,  sed 
quae  facta  sunt;  ceterum  satis  indicat  illis  verbis:  «Quoniam  virum 
non  cognosco»,  tum  etiam  dictis  Christi  morientis  ad  Mariam:  «Mulier, 
ecce  filius  tuus»,  et  ad  Ioannem :  «Ecce  mater  tua»  (Io  19,  26  sq); 
nam  si  Maria  habuit  alios  filios,  non  debuit  curae  Ioannis  commendari. 
Num  corporea  virginitas  Mariae  in  nativitate  Christi  integra  manserit, 
evangelistae  non  dicunt.  Attamen  cum  miraculosa  conceptione  con- 
gruit  etiam  miraculosus  partus. 

170.     Arg.  2.     Ex  SS.  Patribus. 

»S.  Epiphanius  ait:  «Quis  umquam  aut  in  qua  generatione  ausus 
est  pronuntiare  nomen  Mariae,  quin  interrogatus  continuo  subiceret 
appellationem  virginis?»  (Haer.  78,  6.)  Ita  5*.  Ignatius  M.  vocat  Christum 
«natum  vere  ex  virgine»  (Smyrn.  1;  cf.  Eph.  19,  1).  »S.  Iustinus  M.: 
«Si  ille,  de  quo  loquebatur  Isaias  [7,  14],  non  erat  ex  virgine  nasci- 
turus,  quis  tandem  ille  est,  de  quo  Spiritus  Sanctus  clamabat:  Ecce 
Dominus  ipse  dabit  nobis  signum?  .  .  .  Quasi  vero  res  magnae  signi- 
ficarentur,  si  mater  ex  concubitu  paritura  esset»  (Dial.  cum  Tryph. 
n.  84;  cf.  n.  66  75  sq  100  et  Apol.  I,  32  sq).  Aristides:  Christus 
«Filius  Dei  aitissimi  appellatur,  et  de  eo  docent:  Deum  descendisse 
de  caelo  et  ex  virgine  hebraea  carnem  assumpsisse  et  induisse» 
(Apol.  c.  2).  vS.  Irenaeus:  Achaz  (Is  7,  10  sqq)  «nec  speravit  virginem 
praegnantem  fieri  posse,  quae  erat  virgo,  et  parere  filium,  et  hunc 
partum  Deum  esse  nobiscum.  .  .  .  Sed  quoniam  inopinata  salus  ho- 
minis  inciperet  fieri  Deo  adiuvante,  inopinatus  et  partus  virginis 
fiebat,  Deo  dante  signum  hoc»  (Contra  haer.  3,  19,  3;  21,  6).  Ori- 
genes  censebat  Mariam  mansisse  virginem  usque  ad  partum,  per  par- 
tum  autem  ablatam  esse  corpoream  virginitatem ;  sed  post  partum 
Christi  Mariam  usam  esse  matrimonio  omnino  negat  (In  Luc.  hom. 
6  7  14).  Tertullianus  (montanista)  volebat  Mariam  virginem  fuisse 
ante  partum,  sed  neque  in  partu  neque  post  partum,  cum  consum- 
maverit  matrimonium  cum  Ioseph  (De  carne  Christi  c.  17  23;  De 
monog.  c.  8).  Sed  SS.  Patres  omnes  negant  virginitatem  Mariae  um- 
quam  cessasse.  »S.  Ambrosius:  «De  via  perversitatis  produntur  dicere: 
Virgo  concepit,  sed  non  virgo  generavit.  Potuit  ergo  virgo  con- 
cipere,  non  potuit  virgo  generare?  .  .  .  Haec  est  virgo,  quae  in  utero 
concepit,  virgo,  quae  peperit  filium.  Sic  enim  scriptum  est:  Ecce 
virgo  in  utero  accipiet  et  pariet  filium  [Is  7,  14] ;  non  enim  con- 
cepturam  tantummodo  virginem  sed  et  parituram  virginem  dixit» 
(Ep.  42,  3  sqq).  De  virginitate  post  partum  ait:  «Nec  fieri  poterat, 
ut  quae  Deum  portaverat,  portandum  hominem  arbitraretur ;  nec 
Ioseph,  vir  iustus,  in  hanc  prorupisset  amentiam,  ut  matri  Domini  cor- 
poreo  concubitu  misceretur»  (De  instit.  virginit.  6,  44).  5.  Ioannes 
Chrysost.:  Quod  ab  evangelista  tibi  discendum  erat,  hoc  dixit:  «nempe 
virginem  usque  ad  partum  intactam  mansisse;  quod  autem  ex  dictis 
consequi  et  in  confesso  esse  videbatur,  hoc  tibi  intellegendum  reliquit, 
nempe  virum  illum  iustum  eam,  quae  sic  mater  efFecta  ac  tam  novo 
et  insolito  puerperio  dignata  fuerat,  tangere  non  ausum  fuisse»  (In 
Matth.  hom.  5,  n.  3).  5.  Augustinus:  «Concipiens  virgo,  pariens  virgo, 
virgo  gravida,  virgo  feta,  virgo  perpetua»  (Sermo  3,  1 ;  cf.  Ep.  137). 
Nullus  plane  dissensus  de  hac  re  inter  Patres,  neque  inter  theologos. 
5".  Thomas  ait:  «Simpliciter  est  asserendum,  quod  mater  Dei,  sicut 
virgo  concepit  et  virgo  peperit,  ita  et  virgo  post  partum  in  sempiternum 
permansit»   (3,  q.  28,  a.   3). 

171.  Arg.  3.     Ex  definitionibus  ecclesiae. 

Concilium  ephesinum  can.  1  dicit  «sanctam  virginem»  esse  Dei 
genetricem  (Denz.  113).  Concilium  chalcedonense  docet  Christum  na- 
tum  esse  «ex  Maria  virgine»  (Denz.  n.  148).  Concilium  constantino- 
politanum  II  vocat  Dei  genetricem  «sanctam  gloriosam  semper  vir- 
ginem  Mariam»  (Denz.  n.  218).  Concilium  latera?iense  (a.  649)  can.  3 
condemnat  eum,  qui  non  confitetur  «Dei  genetricem  sanctam  semper- 
que  virginem  Mariam  .  .  .  absque  semine  concepisse  ex  Spiritu  Sancto, 
et  incorruptibiliter  eam  genuisse,  indissolubili  etiam  permanente  post  par- 
tum  eiusdem  virginitate»  (Denz.  n.  256).  Paulus  IV  in  constitutione 
«Cum  quorundam»  arguit  socinianos  docentes  «beatissimam  virginem 
Mariam  non  esse  veram  Dei  matrem  nec  perstitisse  semper  in  virgini- 
tatis  integritate,  ante  partum  scilicet,  in  partu  et  perpetuo  post  partum» 
(Denz.  n.  993;  cf.  91  144  282).  In  Symbolis  et  in  liturgia  saepe  fit 
professio  perpetuae  virginitatis  Mariae. 

172.  Arg.  4.     Confirmatio  ex  ratione. 

Christus  debuit  ex  virgine  nasci,  ne  nomen  patris,  quod  est  Patris 
caelestis  proprium,  communicaretur  cum  homine,  neve  is,  qui  venit 
tollere  peccatum,  ea  via  nasceretur,  qua  peccatum  traducitur  ad  ho- 
mines;  debuit  in  nascendo  non  corrumpere  corporalem  integritatem 
matris  suae,  quia  corruptionem  omnem  voluit  removere ;  debuit  habere 
matrem,  quae  post  tantum  miraculum  in  ipsa  patratum  nollet  sponte 
perdere  virginitatem  miraculose  servatam,  quasi  contenta  non  esset  tali 
filio  (S.  Thomas  3,  q.  28,  a.  1  sqq). 

173*      Obi.  I.     a)  Narrationes  Matthaei  et  Lucae  de  miraculosa  conceptione 
Christi  apud  Marcum  non  leguntur ;  ergo  sunt  posteriora  additamenta  mythica. 

b)  Praeterea  Matthaeus  et  Lucas  deducunt  genealogiam  Iesu  per  Ioseph 
ad  David  (Mt  1,  1  sqq.  Lc  3,  23  sqq).  Iesus  autem  non  esset  hac  ratione 
filius  David,  nisi  Ioseph  est  eius  pater.  Sic  etiam  in  vetustissima  versione 
syriaca,  a.  1892  ab  Agnete  Smith  Lewis  inventa,  legitur  Mt  1,  16:  «Ioseph, 
cui  desponsata  erat  Maria  virgo,  genuit  Iesum,  qui  appellatur  Christus.» 

c)  Praeterea  saepe  in  Novo  Testamento  sermo  est  de  fratribus  et  sorori- 
bus  Iesu  (Mt  12,  46;  13,  55  sq.  Mc  3,  31;  6,  3.  Lc  8,  20.  Io  2,  12; 
7,  3  sqq.  Act  1,  14.  1  Cor  9,  5.  Gal  1,  19).  Iesus  autem  vocatur  «primo- 
genitus»  (Mt  1,  25.  Lc  2,  7),  et  ad  eum  applicatur  lex  de  aperiente  vul- 
vam  (Lc  2,  23). 

d)  Tandem  de  Ioseph  dicitur:  «Et  non  cognoscebat  eam,  donec  peperit 
filium  suum  primogenitum»  (Mt  1,  25). 

His  omnibus  satis  ostenditur  Mariam  non  perpetuo  mansisse   virginem. 

Resp.  Ad  a)  Conc.  antec.  et  neg.  conseq.  Nam  si  ea  sola  vera  essent, 
quae  Marcus  narrat,  Iesus  neque  natus  esset  neque  paulatim  adolevisset,  quia 
apud  Marcum  statim  progreditur  vir  adultus.  Quod  vero  rationalistae  com- 
miniscuntur  de  mytho,  non  est  sumptum  ex  ullo  fonte  historico  sed  ex  eorum 
philosophia,  secundum  quam  miracula  sunt  impossibilia. 

Ad  b)  Genealogia  Iesu  deducitur  ad  Ioseph  more  iudaeorum,  quia 
Ioseph,  etsi  non  erat  physice  pater  Iesu,  erat  tamen  legaliter,  sicut  videtur 
Salathiel  solum  legaliter  genuisse  Zorobabel  (Mt  i,  12),  quia  alibi  Zorobabel 
dicitur  ortus  ex  Phadaia  (1  Par  3,  19).  Hoc  legali  sensu  potuit  dici  in 
versione  syriaca:  «Ioseph  genuit  Iesum»,  nisi  forte  est  simplex  lapsus  scribae. 
Ceterum  in  eadem  versione  diserte  dicitur  Iesus  conceptus  non  ex  Ioseph 
sed  de  Spiritu  Sancto.  Neque  in  ulla  condicione  haec  unica  versio  quid- 
quam  valet  contra  omnes  alios  testes  unanimes.  S.  Lucas  (3,  23)  genealogiam 
ita  orditur:  «Iesus  .  .  .  ut  putabatur,  filius  Ioseph,  qui  fuit  Heli.»  Ergo  Ioseph 
non  erat  verus  pater  Iesu  sed  putativus. 

Ad  c)  Fratres  Iesu  vocantur  Iacobus,  Ioseph  vel  Ioses,  Simon,  Iudas. 
Iacobi  autem  et  Ioseph  mater  erat  Maria,  soror  seu  cognata  beatae  virginis, 
et  uxor  Cleophae  (Mt  13,  55.  Mc  6,  3.  Io  19,  25).  Ergo  secundum  morem 
iudaeorum  (cf.  Gn  13,  8;  14,  6;  29,  15)  fratres  et  sorores  Iesu  dicuntur 
cognati  eius;  neque  umquam  alii  dicuntur  filii  Mariae  neque  Maria  mater 
aliorum.  Iesus  autem  vocatur  «primogenitus»,  quia  secundum  sensum  legis 
primogenitus  est,  qui  primus  nascitur,  sive  alii  sequuntur,  sive  non  sequuntur. 
Lex  autem  applicatur  ad  Mariam,  sicut  sonat  et  data  erat  pro  omnibus,  non 
pro  hoc  singulari  casu.  Iesus,  qui  venerat,  ut  adimpleret  legem,  voluit,  ut 
etiam  haec  lex  in  se  et  matre  sua  impleretur,  quia  non  poterat  sine  aliorum 
scandalo  omitti,  et  quia  ipse  erat,  quem  lex  typice  praefigurabat. 

Ad  d)  Ex  vocabulo  «donec»  solum  apparet,  quid  antea  factum  sit  vel 
non  sit,  non  vero,  quid  postea  factum  sit.  Ex  verbis  Ps  109,  2:  «Sede  a 
dextris  meis,  donec  ponam  inimicos  tuos  scabellum  pedum  tuorum»,  falso 
quis  concluderet:  Ergo  postea  non  sedebit  a  dextris  Dei.  Cf.  Gn  8,  7; 
49,  10  26;  Ps  122,  2;  multa  alia. 

Ergo  illis  obiectionibus  non  probatur  quidquam  contra  perpetuam  Mariae 
virginitatem. 

174«  Obi.  II.  Quidam  Patres  dicunt  Christum  nascentem  aperuisse  vulvam 
matris,  ut  S.  Ambrosius,  In  Luc.  1.  2,  n.  57.  Ergo  secundum  hos  Patres 
Maria  non  permansit  virgo  in  partu. 

Resp.  Dist.  antec. :  Illi  Patres  loquuntur  de  morali  et  legali  apertione, 
conc.  antec;  de  physica  apertione,  neg.  antec.  Et  neg.  conseq.  Nam  Ambro- 
sius  ait:  «Quid  autem  incredibile,  si  contra  usum  originis  naturalis  peperit 
Maria  et  virgo  permanet?»  quod  exemplo  aquae  e  petra  scaturientis  (Ex 
17,  6.     Nm  20,  11)  illustrat  (Ep.  42,  3  sqq). 

175»  Obi.  III.  Ipsa  beata  virgo  et  evangelista  vocant  S.  Ioseph  patrem 
Iesu  (Lc  2,  33  41  48).    Ergo  negandum  non  est  eum  verum  patrem  Iesu  fuisse. 

Resp.  S.  Ioseph  vocatur  pater  Iesu,  quia  erat  pater  legalis,  et  omnia 
iura  patris  habebat,  non  quia  physice  Iesum  genuerat.  Ioseph  erat  vero 
matrimonio  iunctus  cum  Maria  (Mt  1,  16  19  sq.  Lc  2,  5).  Haec  est  doctrina 
Patrum  et  theologorum  (cf.  Praelect.  dogm.  VII,  n.  732  sqq).  Ergo  Ioseph 
erat  caput  familiae  sanctae,  et  hac  ratione  Iesus  erat  filius  eius.  Propterea 
ad  Ioseph  deducitur  genealogia,  ad  Ioseph  mittitur  angelus,  annuntians 
dispositiones  divinas  de  puero  Iesu,  Iesus  subditus  erat  Ioseph  ut  parenti, 
Ioseph  erat  nutrire  et  regere  puerum  Iesum. 

Ergo  S.  Ioseph  ad  ordinem  hypostaticum  eam  relationem  habet,  qua 
excellit  prae  omnibus  angelis  et  hominibus  infra  beatam  virginem.  Et  quia 
Deus,  quando  ad  speciale  munus  eligit  hominem,  specialibus  gratiis  muneri 
convenientibus  eum  insignit,  sine  dubio  gratias  maxime  excellentes  sponso 
beatae  virginis  et  legali  patri  et  nutritio  Iesu  contulisse  dicendus  est.  Quare 
S.  Ioseph  singulari  omnino  cultu  dignus  est.  Hic  non  est  solorum  fidelium 
et  theologorum  sensus  (Suarez,  De  myst.  vitae  Christi  disp.  8,  sect.  2.  Franc. 
Egger,  Enchiridion  theologiae  specialis  n.  337 ;  De  cultu  S.  Iosephi  ampli- 
ficando,  auctore  C.  M.,  ed.  3,  Parisiis  1908),  sed  etiam  Leonis  XIII  in  en- 
cyclica  die  15  Aug.  1899  data  «De  patrocinio  S.  Iosephi»:  Ioseph  «vir  fuit 
Mariae  et  pater,  ut  putabatur,  Iesu  Christi.  Hinc  omnis  eius  dignitas,  gratia, 
sanctitas,  gloria  profectae.  Certe  matris  Dei  tam  in  excelso  dignitas  est,  ut 
nihil  fieri  maius  queat.  Sed  tamen  quia  intercessit  Iosepho  cum  virgine 
beatissima  maritale  vinculum,  ad  illam  praestantissimam  dignitatem,  qua  na- 
turis  creatis  omnibus  Deipara  antecellit,  non  est  dubium,  quin  accesserit  ipse, 
ut  nemo  magis.  .  .  .  Quocirca  si  sponsum  virgini  Deus  Iosephum  dedit,  dedit 
profecto  non  modo  vitae  socium,  virginitatis  testem,  tutorem  honestatis,  sed 
etiam  excelsae  dignitatis  eius  foedere  coniugali  participem.  Similiter  augustis- 
sima  dignitate  unus  eminet  inter  omnes,  quod  divino  consilio  custos  Filii 
Dei  fuit,  habitus  hominum  opinione  pater.  Qua  ex  re  consequens  erat,  ut 
Verbum  Dei  Iosepho  modeste  subesset,  dictoque  esset  audiens,  omnemque 
adhiberet  honorem,  quem  liberi  adhibeant  parenti  suo  necesse  est.»  Unde 
concludit  summus  pontifex  beatum  Ioseph  speciali  cultu  honorandum  esse, 
quem  cultum  quidam  «protodulian»  vocaverunt. 

Schol.     De  voto  virginitatis  a  beata  virgine  emisso. 

176.  Nonnulli  SS.  Patres,  ut  .SV  Gregorius  Nyss.  (Sermo  in  diem.  natal. 
Dom.),  vS.  Hieronymus  (Ep.  48),  *S.  Ambrosius  (De  instit.  virginit.  5,  35  sqq), 
5.  Augustinus  (De  sancta  virginit.  n.  4)  docent  beatam  virginem  non  solum 
propositum  sed  etiam  votum  virginitatis  fecisse.  Eadem  est  communis 
sententia  theologorum,  ut  >S.  Thomae  (3,  q.  28,  a.  4),  Suarez  (De  myst. 
vitae  Christi  disp.  6,  sect.  2),  Petavii  (De  incarn.  14,  4).  Hoc  rationi 
congruit,  quia  virginitas  Deo  magis  placet,  si  voto  flrmatur.  Potuit 
tamen  beata  virgo  matrimonium  inire  cum  S.  Ioseph,  quia  potuit  scire 
ipsum  quoque  velle  servare  virginitatem. 

Prop.  XXI.  Est  sententia  pia  et  bene  fundata  beatam  virginem 
post  mortem  non  solum  secundum  animam  sed  etiam  secundum 
corpus  assumptam  esse  in  caelum. 

177.  Stat  quaest.  Sicut  Christus  mortuus  est,  ita  etiam  eius 
mater,  non  in  poenam  peccati,  sed  ut  etiam  in  hac  re  assimilaretur 
filio  suo.  De  fide  est  beatam  virginem  secundum  animam  esse  in  caelo, 
quia  iusti,  quibus  nihil  luendum  superest,  statim  post  mortem  participes 
fiunt  visionis  beatificae,  et  quia  beata  virgo  ab  ecclesia  colitur  ut  regina 
caelorum,  ut  regina  omnium  angelorum  et  sanctorum.  Eam  etiam 
secundum    corpus   in    caelum    assumptam    esse,    nondum    quidem    est 

dogma  definitum,  attamen  doctrina,  quam  sine  summa  temeritate  nemo 
in  dubium  vocare  potest. 

178.  Arg.  1.     Ex  celebratione  festi  assumptionis. 

Ecclesia  iam  inde  a  multis  saeculis  ubique  celebrat  festum  assump- 
tionis  beatae  virginis  ea  ratione,  ut  intellegatur  assumptio  non  solum 
secundum  animam  sed  etiam  secundum  corpus.  Atqui  admitti  nequit 
hoc  festum  celebrari  sine  solido  fundamento.  Ergo  admittendum  est 
beatam  virginem  non  solum  secundum  animam  sed  etiam  secundum 
corpus  assumptam  esse  in  caelum. 

Prob.  mai.  In  Sacrame?ttario  Gregoriano  die  assumptionis  dici- 
tur:  «Sancta  Dei  genetrix  mortem  subiit  temporalem,  nec  tamen  ne- 
xibus  mortis  deprimi  potuit.»  Quae  verba  Albertus  Magnus  ita  ex- 
plicat:  «Non  potuit  nexibus  mortis  deprimi,  i.  e.  non  potuit  incinerari. 
Et  nisi  statim  surrexisset,  fuisset  incinerata.  Ergo  vere  surrexit»  (Ma- 
riale  c.  132).  In  Missali  Gothico,  quod  usque  ad  saeculum  VIII  in  usu 
erat  in  Gallia,  haec  leguntur  die  18  Ianuarii:  «Dominum  imploremus, 
ut  eius  indulgentia  illuc  defuncti  liberentur  a  tartaro,  quo  beatae  vir- 
ginis  translatum  corpus  est  de  sepulchro.»  In  Missali  Mozarabico, 
quod  in  Hispania  post  saeculum  V  ortum  est:  «Ingenite  Pater  summe, 
qui  tanta  ac  talia  beneficii  munera  virgini  gloriosae  Mariae  contulisti, 
sicut  illa  hodie  inter  angelorum  virginumque  choros  meruit  assumi  sive 
dono  illibatae  carnis  feliciter  iucundari.  .  .  .  O  ineffabilis  castitas  et  im- 
maculata  virginitas,  quae  novo  et  ineffabili  modo  assumi  in  suprema 
meruit  sede.»  In  Breviario  Romano  ex  lectionibus  secundi  nocturni 
die  15  et  die  18  Augusti  patet  ab  ecclesia  celebrari  corpoream  as- 
sumptionem  beatae  virginis. 

In  ecclesia  orientali  saeculo  VI  Mauritius  imperator  iussit  festum 
assumptionis  ubique  in  regno  suo  die  15  Augusti  celebrari.  Et  graeci 
quidem  in  homiliis,  quas  in  hoc  festo  habuerunt,  diserte  efferunt  cor- 
poralem  assumptionem ,  ut  Thedorus  Studita  (M  PG  99,  719  sq). 
Festum  etiam  nunc  ubique  in  Oriente  celebratur. 

179.  Arg.  2.     Ex  doctrina  veterum  et  recentium  scriptorum. 

Ex  primis  quidem  saeculis  non  habemus  testimonia,  sed  multa 
inde  a  saeculo  VIII.  Saeculo  VI  Gregorius  Turonensis  ait:  «Dominus 
susceptum  corpus  sanctum  in  nube  deferri  iussit  in  paradisum»  (De 
gloria  martyrum  c.  4).  Saeculo  VIII  »S.  Andreas  Cretensis:  «Erat  ergo 
plane  novum  spectaculum,  ut  mulier,  quae  caelorum  naturam  puritate 
supergressa  esset,  caelestium  adytorum  sancta,  tabernaculum  devehens, 
penetraret.  .  .  .  Ut  enim  minime  corruptus  est  parientis  uterus,  ita  nec 
interiit  defunctae  caro»  (In  dormit.  S.  Mariae  sermo  1).  5.  Ioannes 
Damasc:  «Non  est  relictum  in  terra  immaculatum  omnisque  labis  ex- 
pers  corpus  tuum,  sed  in  regias  caelorum  sedes,    regina  tu,  hera,  do- 

mina  veraque  Dei  genetrix,  translata  es»  (In  dormit.  b.  virg.  Mariae  hom. 
I,  12).  Similiter  5.  Germanus  (In  dormit.  b.  Mariae  hom.  1),  5.  Petrus 
Damiani  (Sermo  40),  permulti  alii. 

Theologi  scholastici  de  hac  re  consentiunt.  S.  Thomas  de  triplici 
maledictione  peccati  ait:  «Tertia  fuit  communis  viris  et  mulieribus,  ut 
scilicet  in  pulverem  reverterentur ;  et  ab  hac  immunis  fuit  beata  virgo, 
quia  cum  corpore  est  assumpta  in  caelum.  Credimus  enim,  quod  post 
mortem  resuscitata  fuerit  et  portata  in  caelum»  (Exposit.  salut.  angel.; 
cf.  Sum.  3,  q.  27,  a.  1 ;  q.  83,  a.  5  ad  8).  Tanner  ait  de  hac  doctrina: 
«Omnes  scholastici  aliique  scriptores  pii  consentiunt»  (IV,  disp.  2,  q.  1, 
n.  141).     Idem  valet  nostra  aetate. 

Tempore  concilii  vaticani  episcopi  204  supplicationem  ad  concilium 
dederunt,  qua  rogant  dogmaticam  deflnitionem  huius  doctrinae,  pro- 
vocantes  ad  commune  met  antiquam  persuasionem  ecclesiae;  et  addunt: 
«Nisi  igitur  firmissima  ecclesiae  fides  quoad  beatae  virginis  assump- 
tionem  dici  velit  levis  nimis  credulitas,  quod  vel  cogitare  impium  est, 
procul  dubio  eam  a  traditione  divino-apostolica,  i.  e.  a  revelatione  ortum 
habere,  firmissime  tenendum»  (Coll.  lac.  VII,  868  sqq).  Plura  vide 
apud  Aug.  Lana,  La  resurrezione  e  corporea  assunzione  al  cielo  della 
S.  Vergine  Madre  di  Dio,  Roma   1880. 

180.  Arg.  3.    Ex  ratione. 

a)  Corpus  beatae  virginis,  ex  quo  sumptum  est  corpus  Christi, 
debuit  a  corruptione  servari  et  particeps  fieri  gioriae  corporis  Christi, 
quocum  moraliter  unum  est.  b)  Hoc  privilegium  decet  summam  pu- 
ritatem  virginis,  cuius  corpus  non  debuit  putredini  dari,  quia  num- 
quam  putredine  ullius  peccati  infectum  est.  c)  Deus,  qui  multo 
maiora  privilegia  beatae  virgini  concessit,  censendus  non  est  hoc 
privilegium  ei  denegasse,  idque  eo  minus,  si  cum  probabili  sen- 
tentia  admittimus  etiam  alios  cum  Christo  ascendente  in  caelum  iam 
esse  corporaliter  assumptos.  Quod  in  fine  mundi  omnibus  sanctis 
praestabitur,  hoc  matri  Dei  iam  prius  tempore  concessum  esse  nemo 
mirabitur. 

181.  Obi.  1.  Veteres  Patres  omnes  ante  saeculum  VI  tacent  de  hoc 
privilegio.  S.  Hieronymus  dicit  nihil  de  hac  re  esse  temere  definiendum 
(J/PL  30,  122).  Etiam  quidam  posteriores,  ut  Usuardus  in  Martyrologio  die 
15  Aug.,  dubitant.  Ergo  non  potest  in  hac  re  sermo  esse  de  traditiorte 
apostolica. 

Resp.  Trans.  antec.  Dist.  conseq. :  Ergo  non  potest  traditio  apostolica 
directe  probari,  conc.  conseq.;  non  potest  indirecte  probari  ex  posteriore  con- 
sensu,  neg.  conseq.  Etiamsi  antecedens  esset  simpliciter  verum,  solum  osten- 
deretur  apostolicam  traditionem  in  hac  re  esse  obscuratam,  sed  consensu 
subsecuto  recte  colligitur  eam  nihilominus  adfuisse,  quam,  ut  ait  S.  Ioannes 
Damasc,    «mediocriter  et  compendiarie  admodum,   filius  a  patre,  ut  dicitur, 

ab  antiquo  accepimus»  (M  PG  96,  730).  Ceterum  illa  epistula  non  est 
S.  Hieronymi  sed  alicuius  ignoti;  et  multo  pauciores  et  timidius  de  hac  re 
dubitarunt  quam  de  immaculata  conceptione. 

182.  Obi.  II.  In  decreto  gelasiano ,  quod  dicitur  (Thiel }  Epist.  rom. 
pont.  469  sqq),  inter  apocrypha  reiciuntur  narrationes  de  assumptione 
beatae  virginis.  Ergo  ea  aetate  sensus  ecclesiae  contrarius  erat  huic 
doctrinae. 

Resp.  Conc.  antec.  Dist.  conseq. ;  Ecclesia  ut  apocryphas  reiecit  fabu- 
losas  narratiunculas,  conc.  conseq. ;  ipsam  doctrinam  reiecit,  neg.  conseq. ;  nam 
eam  potius  fovit  et  propagavit. 

SchoL  Quo  sensu  beata  virgo  Maria  sit  mediatrix  inter  Deum 
et  homines. 

183.  Unus  Christus  est  mediator  inter  Deum  et  homines  eo  sensu, 
quod  sanguine  suo  nos  cum  Deo  reconciliavit  et  omnes  gratias 
nobis  meruit.  Sed  virtute  meritorum  Christi  sunt  alii  mediatores 
subordinati  et  secundarii,  ut  sacerdotes  in  terra  et  sancti  in  caelis. 
Inter  hos  autem  secundarios  mediatores  Maria  primum  locum  ob- 
tinet. 

a)  Maria  in  vita  sua  mortali  ad  salutem  nostram  plus  quam  ulla 
pura  creatura  contulit,  cooperando  moraliter  et  physice  ad  incarna- 
tionem,  alendo  Christum,  consentiendo,  ut  filius  suus  pro  nobis  more- 
retur,  stando  sub  cruce  et  pro  nobis  cum  filio  patiendo  et  quodam- 
modo  nos  pariendo,  ut  vere  mereretur  constitui  mater  generis  humani, 
in  persona  Joannis  sub  cruce  repraesentati. 

b)  Sicut  Christus  etiam  eo  est  salvator  noster,  quod  in  vita  sua 
omnium  virtutum  absolutissimum  exemplum  nobis  dedit,  ita  post  Chri- 
stum  beata  virgo  est  lucidissimum  virtutum  exemplar,  perfecta  sua  ab 
omni  peccato  immunitate,  virginitate,  humilitate,  oboedientia,  in  Deum 
devotione. 

c)  In  caelo  beata  virgo  sua  pro  nobis  intercessione  excellit  prae 
omnibus  sanctis,  tum  quia  magis  amat  homines  quam  alii  sancti, 
tum  quia  eius  intercessio  est  potentissima  propter  intimam  eius  ad 
Deum  necessitudinem  et  familiaritatem.  Quare  multi  doctores  cen- 
sent  nullam  gratiam  dari  hominibus  nisi  per  intercessionem  Mariae. 
Ita  etiam  loquitur  Leo  XIII  in  encyclica  de  rosario  mariali  die 
22  Sept.  1891 :  «Affirmare  licet  nihil  prorsus  de  permagno  illo  omnis 
gratiae  thesauro,  quem  attulit  Dominus  .  .  .  nisi  per  Mariam,  Deo  sic 
volente,  impertiri,  ut  quomodo  ad  summum  Patrem  nisi  per  Filium 
nemo  potest  accedere,  ita  fere  nisi  per  matrem  nemo  accedere  possit 
ad  Christum.» 

PARS  II. 
DE  CULTU  SANCTORUM. 

Cf.  S.  Thomas  2,  2,  q.  83,  a.  4  11;  — Supplem.  q.  72;  Suarez,  De  incarn.  disp.  52; 
Bellarminus ,  De  ecclesia  triumphante ;  Benedictus  XIV,  De  servorum  Dei  beatificatione 
et  canonizatione ;  y.  P.  Kirsch,  Die  Lehre  von  der  Gemeinschaft  der  Heiligen  im  christ- 
lichen  Altertum,   Mainz   1900;    Muncunill,  De  Verbi  divini  incarnatione  607  sqq;    Pohle, 

Lehrbuch  der  Dogmatik  II5  331  sqq. 

Prop.   XXII.    Sancti  caelites  cultu  duliae  digni  sunt. 

184.  Stat.  quaest.  Supponimus  esse  angelos  et  homines  beatos, 
qui  visione  beatifica  Dei  fruantur  (cf.  I,  n.  353;  II,  n.  379  393  415). 
Hos  comprehendimus  nomine  sanctorum  caelitum. 

Cultns  est  honor  exhibitus  cum  submissione  erga  superiorem  ex- 
cellentiam.  Cum  Deo  debeatur  cultus  ut  supremo  principio  et  domino 
omnium  rerum,  hic  cultus,  Deo  exclusive  exhibendus,  vocatur  latria 
(S.  Augustinus,  Quaest.  in  Heptateuch.  2,  94;  Contra  Faust.  20,  21). 
Cultus  vero,  qui  sanctis  exhibetur,  vocatur  dulia  [S.  Thomas  2, 
2  q.  103,  a.  3).  Vox  adorationis  indeterminata  est,  quae  potest  signi- 
ficare  cultum  latriae,  cultum  duliae,  immo  et  cultum  civilem  (S.  Ioannes 
Damasc,  De  imag.  orat.  3,  33sqq);  ergo  ex  subiecta  materia  vel  ex 
contextu  sermonis  videndum  est,  quo  sensu  dicatur  adoratio. 

Sanctos  esse  cidtu  dignos  ut  amicos  Dei  est  de  fide.  Inter  veteres 
Vigilantius,  inter  posteriores  paene  omnes  protestantes  hunc  cultum 
impugnant,  et  catholicos,  quia  sanctos  colunt,  idololatriae  accusant. 

Cultus  sanctorum  est  cultus  absolutus  (cf.  supra  n.  61),  quia  eos 
colimus  propter  excellentiam  ipsis  inhaerentem.  Quia  hic  cultus  essentia- 
liter  inferior  est  cultu  latriae,  quaeri  potest,  num  pertineat  ad  actus 
religionis,  quia  religio  Deum  respicit.  Responderi  potest  esse  per  se 
actum  observantiae,  actum  vero  religionis  indirecte  seu  arguitive,  qua- 
tenus  in  sanctis  colimus  Deum,  qui  iis  tantam  excellentiam  contulit  et 
propter  hanc  excellentiam  eos  a  nobis  coli  vult  (cf.  Praelect.  dogm.  IX, 
n.   302  sqq). 

185.  Arg.  I.     Ex  S.  Scriptura. 

In  vetere  testamento  homines  saepe  colunt  et  a  Deo  iubentur 
colere  angelos.  (E.  g.  Gn  19,  1  sqq;  48,  16;  Ios  5,  I3sqq;  Dan 
8,  15  sqq;  10,  4sqq;  Ps  33,  9;  10,  II  sqq;  cf.  Praelect.  dogm.  II,  n.  474, 
ubi    ostenditur   in    theophaniis  apparuisse  angelos  creatos.)     Audiamus 

unum  textum:   «Ecce  ego  mittam  angelum  meum,  qui  praecedat  te 

Observa  eum  et  audi  vocem  eius,  nec  contemnendum  putes,  quia  non 
dimittet,  cum  peccaveris,  et  est  nomen  meum  in  illo»  (Ex  23,  20sqq). 
In  novo  testamento  Christus  inculcat  speciali  modo  reverentiam  ange- 
lorum  (Mt  18,  10). 

Si  angelos  colere  licet,  idem  valet  de  sanctis  hominibus  caelicolis. 
Horum   cultum  Scriptura  non  meminit,    quia  ante  Christi  ascensionem 

homines    non    erant  in  caelis.     Narratur  tamen  cultus  sanctorum  vivo- 
rum  (e.  g.  4  Rg  2,  15;  4,  37;  Act  5,  15). 

186.  Arg.  2.    Ex  traditione. 

Iam  primis  saeculis  post  Christum  martyribus  cultum  tributum 
esse  ostendunt  sepulchra  et  epitaphia  in  iis  facta,  testantur  Acta  mar- 
tyrum,  probant  sermones  SS.  Patrum,  in  honorem  sanctorum  habiti. 
Cum  haec  nota  sint,  sufficit  pauca  proponere. 

In  «Martyrio  Polycarph  (c.  18)  narratur:  «Nos  postea  ossa  illius, 
gemmis  pretiosissimis  exquisitiora  et  super  aurum  probatiora,  tollentes, 
ubi  decebat,  deposuimus.  Quo  etiam  loci  nobis,  ut  fieri  poterit,  in 
gaudio  et  exsultatione  congregatis  Dominus  praebebit  natalem  martyrii 
eius  diem  celebrare,  tum  in  memoriam  eorum,  qui  certamina  iam  per- 
tulerunt,  tum  ut  posteri  excitati  sint  et  parati  ad  eadem  sustinenda.» 
Tertullianus:  «Oblationes  pro  natalitiis  [martyrum.]  annua  die  facimus» 
(De  corona  c.  3).  ^.  Cyprianus:  «Martyrum  passiones  et  dies  anni- 
versaria  commemoratione  celebramus»  (Ep.  39,  n.  3  [ed.  Hartel]).  Po- 
steriorum  Patrum  sermones  magno  numero  habentur  in  Breviario. 
vS.  Gregorius  Naz.  ait:  «Omnium  martyrum  memoria  celebranda  est, 
omnibusque  et  linguae  et  aures  et  mentes  prompte  aperiendae,  ut  de 
eorum  laudibus  libenter  aliquid  dicamus  et  audiamus»  (Orat.  24,  4). 
Concilium  laodicenum  (saeculo  IV)  can.  51:  «Quod  non  oportet  in 
Quadragesima  martyrum  natales  peragere  sed  sanctorum  martyrum  facere 
commemorationes  in  sabbatis  et  dominicis.»  Huc  pertinent  liturgiae, 
quarum  nulla  exstat  sive  in  ecclesia  orientali  sive  in  occidentali,  in  qua 
non  frequens  appareat  cultus  sanctorum;  huc  bullae  canonizationis ;  huc 
templa  vel  sacella  in  honorem  sanctorum  erecta;  huc  ingens  numerus 
hymnorum  et  sermonum;  quibus  omnibus  sensus  ecclesiae  clarissime 
manifestatur. 

187.  Arg.  3.    Ex  ratione. 

a)  Sancti  digni  sunt  cultu  propter  excellentiam  supernaturalemy 
quam  excellentiam  mente,  voce,  signis  agnoscere  est  rationi  congruum. 
Atqui  in  hoc  consistit  cultus  sanctorum.  Si  licet  reges  et  alios  ho- 
mines  colere  cultu  civili,  licet  etiam  sanctos  colere  cultu  sacro  {Catech. 
Rom.  P.  3,  c.  2,  n.  9). 

b)  Deus  sanctos  glorificat.  «Quicumque  glorificaverit  me,  glori- 
ficabo  eum»  (1  Reg  2,  30).  «Quos  autem  iustificavit,  illos  et  glori- 
ficavit»  (Rom  8,  30).  Cf.  Apc  c.  7.  Ergo  licet  Deum  imitari  et  sanctos 
glorificare  ut  amicos  Dei,   «in  laudem  gloriae  gratiae»  (Eph  1,  6). 

c)  Nobis  utilis  est  cultus  sanctorum,  quia  nobis  indit  rectam  aesti- 
mationem  et  studium  rerum  caelestium,  et  ad  imitandos  sanctos  pro- 
vocat  (Hebr  11,  4  sqq). 

188.  Obi.  I.    Iam  apostolus  ait:    «Nemo   vos   seducat  .  .  .  religione   ange- 
lorum»  (Col  2,   18).     Angelus   monet  Ioannem,    ne   se  adoret  (Apc  19,  10). 


Pars  II.    De  cultu  sanctorum.    Prop.  XXII.     Schol.   i.  III 

S.  Irenaeus  ait:  «Nec  invocationibus  angelicis  facit  aliquid»  ecclesia  (Contra 
haer.  2,  32,  5).  Similia  dicunt  alii  Patres.  Ergo  angeli  non  sunt  colendi. 
Resp.  Conc.  antec.  Dist.  conseq. :  Angeli  non  sunt  colendi  cultu  falso 
vel  superstitioso,  conc.  conseq. ;  non  sunt  colendi  cultu  debito,  neg.  conseq.  Iam 
primis  temporibus  religionis  christianae  quidam  iudaei  et  haeretici  excogi- 
taverant  quendam  falsum  cultum  aeonum  seu  angelorum  [Euseb.  H.  E.  3,  28), 
de  quo  cavendo  monentur  fideles  (cf.  Denz.  n.  82).  Ita  S.  Irenaeus  1.  c.  loqui- 
tur  de  magicis  incantationibus.  Rectum  autem  cultum  angelorum  testatur 
e.  g.  S.  Iustinus  M.:  «Bonorum  angelorum  exercitum  colimus»  (Apol.  1,  6). 
S.  Ioannes  in  Apocalypsi  19,  10  probabiliter  putabat  Christum  sibi  appa- 
ruisse,  et  angelus  dedocet  eum ;  aut  angelus  declinat  cultum,  ut  doceat 
apostolos  evectos  esse  ad  dignitatem,  quae  par  sit  dignitati  angelorum 
(cf.  S.   Thomas  2,  2,  q.  103,  a.  2  ad  1). 

189.  Obl  II.  Cultus  sanctorum  suapte  natura  abducit  homines  a  Creatore 
ad  creaturas.     Ergo  malus  est  hic  cultus. 

Resp.  Neg.  antec.  et  co?iseq.  Si  in  sanctis  veneraremur  dignitatem  et 
excellentiam,  quae  iis  inesset  ex  eorum  natura  et  viribus  naturalibus,  valeret 
fortasse  obiectio.  Sed  quia  in  iis  dona  Dei  supernaturalia  colimus,  tota 
obiectio  non  habet  sensum.  Est  tamen  satis  antiqua;  nam  Faustus  mani- 
chaeus  iam  calumniabatur,  «quod  martyrum  memorias  honoramus,  in  hoc 
dicens  nos  idola  convertisse».  Respondet  S.  Augustinus:  «Populus  chri- 
stianus  memorias  martyrum  religiosa  sollemnitate  concelebrat  et  ad  excitan- 
dam  imitationem  et  ut  meritis  eorum  consocietur  atque  orationibus  adiuvetur, 
ita  tamen,  ut  nulli  martyrum  sed  ipsi  Deo  martyrum,  quamvis  in  memoriis 
martyrum,  constituamus  altaria.  Quis  enim  antistitum,  in  locis  sanctorum 
corporum  assistens  altari,  aliquando  dixit:  Offerimus  tibi,  Petre,  aut  Paule, 
aut  Cypriane?  Sed  quod  offertur,  offertur  Deo,  qui  martyres  coronavit,  apud 
memorias  eorum,  quos  coronavit,  ut  ex  ipsorum  locorum  admonitione  maior 
affectus  exsurgat  ad  acuendam  caritatem  et  in  illos,  quos  imitari  possumus, 
et  in  illum,  quo  adiuvante  possumus»  (Contra  Faust.  20,  21). 

Schol.  1.     De  cultu  hyperduliae. 

190.  Cultus  hyperduliae  vocatur  cultus,  quo  beatam  virginem  Mariam 
ecclesia  honorat.  Qui  cultus  infinite  quidem  distat  a  latria  soli  Deo 
debita;  nihilominus  cultum  ceterorum  sanctorum  non  gradu  tantum  sed 
essentia  superat,  quia  ratio  eius  formalis  est  affinitas  ad  Deum,  quam 
sola  beata  virgo  habet  (S.  Thomas  2,  2,  q.  102,  a.  4  ad  2  et  3 ; 
q.  25,  a.  5).^ 

Beata  virgo  prophetice  praedixit:  «Ecce,  ex  hoc  beatam  me  dicent 
omnes  generationes»  (Lc  1,  48).  Praeconium  virginis  iussu  Dei  incohavit 
angelus,  instinctu  divino  excepit  Elisabeth,  impellente  Spiritu  Sancto 
ecclesia  per  omnia  saecula  continuavit  et  continuabit  usque  ad  finem 
mundi.  Qui  praedictionem  beatae  virginis  efTectu  frustrare  conantur, 
solent  mox  progredi  ad  impugnandam  Christi  divinitatem  et  ad  ever- 
tenda  fundamenta  religionis  christianae.  Qui  vero  beatam  virginem  de- 
vote  colunt,  profitentur  fidem  Trinitatis,  incarnationis  aliorumque  dog- 

matum ,  et  Deum  in  operibus  suis  maxime  mirabilibus  magnificant 
(cf.  Haine,  De  hyperdulia,  Lovanii  1 864 ;  Lehner,  Die  Marienverehrung 
in  den  ersten  christlichen  Jahrhunderten,  Stuttgart   1881). 

SchoL  2.  De  cultu  sacrarum  imaginum  et  reliquiarum. 
191.  a)  Sicut  in  cultu  civili  e.  g.  non  solus  rex  honoratur,  sed  etiam 
imago  eius  certis  occasionibus  ornatur  et  salutatur,  ita  etiam  in  cultu 
sacro  non  sancti  tantum  coluntur  sed  etiam  eorum  imagines.  Est 
tamen  inter  cultum  sanctorum  et  cultum  imaginum  eorum  haec  diffe- 
rentia,  quod  cultus  imaginum  est  cultus  relativus.  Nam  imagines  sunt 
res  impersonales,  quibus  persona  non  potest  se  rationabiliter  submittere, 
submissio  autem  est  de  ratione  cultus.  Ergo  non  possumus  imagines 
colere  propter  excellentiam  iis  inhaerentem ,  sed  solum  propter  ex- 
cellentiam  sanctorum  caelestium,  quam  significant.  Venerando  ima- 
gines  eos  colimus,  quorum  similitudinem  gerunt,  et  quamvis  actus 
externus  dirigatur  ad  imagines,  internus  tamen  affectus  honoris  et  sub- 
missionis  refertur  ad  sanctos,  quos  repraesentant. 

Cum  saeculo  VIII  Leo  Isauricus  imperator  cultum  sacrarum  ima- 
ginum  interdixisset,  statim  *S.  Germanus  et  post  eum  alii,  inter  quos 
.S.  Ioannes  Damasc,  se  huic  errori  opposuerunt  et  pro  antiqua  doc- 
trina  et  praxi  catholica  fortiter  pugnaverunt.  Convocatum  est  concilium 
nicaenum  II  a.  787,  quod  definivit:  «Venerabiles  ac  sanctas  imagines 
proponendas,  tam  quae  de  coloribus  et  tessellis,  quam  quae  ex  alia 
materia  congruenter,  in  sanctis  Dei  ecclesiis  et  sacris  vasis  et  vestibus 
et  in  parietibus  ac  tabulis,  domibus  et  viis.  .  .  .  Quanto  enim  frequen- 
tius  per  imaginalem  formationem  videntur,  tanto  qui  has  contemplantur, 
alacrius  eriguntur  ad  primitivorum  earum  memoriam  et  desiderium,  ad 
osculum  et  ad  honorariam  his  adorationem  tribuendam,  non  tamen 
ad  veram  latriam,  quae  secundum  fidem  est,  quaeque  solam  divinam 
naturam  decet,  impartiendam.  .  .  .  Imaginis  enim  honor  ad  primitivum 
transit;  et  qui  adorat  imaginem,  adorat  in  ea  depicti  subsistentiam» 
(Denz.  n.  302). 

Saeculo  XVI  rursus  iconoclastae  exstiterunt,  maxime  inter  asseclas 
Calvini,  qui  cultum  imaginum  ut  idololatriam  reicit  (Inst.  1,  2;  4,  9,  9). 
Quare  concilium  tridentinum  sess.  25  iterum  definivit:  «Imagines  porro 
Christi,  Deiparae  virginis  et  aliorum  sanctorum  in  templis  praesertim 
habendas  et  retinendas,  iisque  debitum  honorem  et  venerationem  im- 
pertiendam,  non  quod  credatur  inesse  aliqua  in  iis  divinitas  vel  virtus, 
propter  quam  sint  colendae,  vel  quod  ab  iis  sit  aliquid  petendum,  vel 
quod  fiducia  in  imaginibus  sit  figenda,  veluti  olim  fiebat  a  gentibus, 
quae  in  idolis  spem  suam  collocabant,  sed  quoniam  honos,  qui  iis  ex- 
hibetur,  refertur  ad  prototypa,  quae  illae  repraesentant,  ita  ut  per  ima- 
gines,  quas  osculamur,  et  coram  quibus  caput  aperimus  et  procum- 
bimus,  Christum  adoremus,  et  sanctos,  quorum  illae  similitudinem  ge- 
runt,  veneremur»   (Denz.  n.  986;  cf.  998). 

Cum  synodus  pistoriensis  in  fine  saeculi  XVIII  quaedam  falsa  de 
usu  sacrarum  imaginum  statuisset,  Pius  VI  eius  errores  proscripsit  (Denz. 
n.   I569sqq). 

In  his  documentis  ecclesiasticis  tam  clare  exponitur,  quid  sibi 
velit  cultus  sacrarum  imaginum,  ut  necesse  non  sit  quidquam  addi. 

b)  Similiter  relativus  est  cultus  reliquiarum,  i.  e.  eorum,  quae  ex 
corporibus  sanctorum  mortuorum  relicta  sunt,  ut  ossa;  nam  his  rebus 
in  se  consideratis  non  debetur  submissio  ex  parte  hominum.  Sed  con- 
siderantur  et  honorantur  reliquiae  secundum  relationem,  quam  habent 
ad  sanctos  in  caelo  viventes,  Etsi  est  alia  relatio  reliquiarum  atque 
imaginum  ad  sanctos,  quia  imagines  solum  intentionaliter  repraesentant, 
reliquiae  vero  etiam  physicum  quendam  nexum  cum  sanctis  habuerunt, 
tamen  utraque  sanctos  ipsos  in  memoriam  nobis  revocant,  quemad- 
modum  communis  usus  hominum  fert,  ut  ea,  quae  a  caris  defunctis 
relicta  sunt ,  diligenter  serventur  ad  eorum  memoriam  excitandam. 
Corpora  sanctorum  erant  quondam  templa  Spiritus  Sancti  et  adiu- 
menta  et  instrumenta  insignium  virtutum,  et  exspectant  gloriosam 
resurrectionem. 

Quaedam  vestigia  huius  cultus  habentur  in  S.  Scriptura  (Ex 
13,  19.  4  Rg  2,  I3sq;  13,  21.  Eccli  48,  14;  49,  18.  Act  19,  11  sq). 
Iam  supra  (n.  186)  audivimus,  quomodo  christiani  ossa  S.  Polycarpi 
cum  veneratione  collegerint  et  deposuerint.  Similia  in  Actis  martyrum 
saepe  leguntur  (cf.  Ruinart,  Acta  sincera,  ed.  Veron.  173 1,  LXVsq  67 
III  163  193  299  sq).  Cum  Vigilantius  coepisset  impugnare  cultum 
reliquiarum,  quasi  esset  idololatria,  »S.  Hieronymus  contra  eum  scripsit : 
«Quis  enim,  o  insanum  caput,  aliquando  martyrem  adoravit?...  Ergo 
sacrilegi  sumus,  quando  apostolorum  basilicas  ingredimur?  Sacrilegus 
fuit  Constantius  imperator  I,  qui  sanctas  reliquias  Andreae,  Lucae,  Timo- 
thei  transtulit  Constantinopolim,  apud  quas  daemones  rugiunt,  et  in- 
habitatores  Vigilantii  illorum  se  sentire  praesentiam  confitentur?»  (Contra 
Vigil.  n.  1  4sq.)  Saepe  SS.  Patres  provocant  ad  miracula  a  Deo  per 
contactum  reliquiarum  patrata.  Ita  S.  Ambrosius  (Ep.  22,  9  16  sq), 
S.  Augustinus  (De  civ.  Dei  22,  8,  2  iosq;  Confess.  9,  7;  Retract.  1,  13,  7), 
alii  (cf.  Petavius,  De  incarn.  14,   11  sqq). 

Concilium  nicaenum  II  damnat  eos,  «qui  audent  spernere  .  .  .  vel 
proicere  sanctas  reliquias  martyris»  (Denz.  n.  304).  Concilium  latera- 
nense  IV  praescribit  modum  colendi  reliquias  (Denz.  n.  440) ;  concilimn 
constantiense  hunc  cultum  defendit  contra  wicliffitas  et  husitas  (Denz. 
n.  679).  Concilium  tridentinum  sess.  2  5  docet  «sanctorum  martyrum  et  alio- 
rum  cum  Christo  viventium  sancta  corpora,  quae  viva  membra  fuerunt 
Christi  et  templum  Spiritus  Sancti,  ab  ipso  ad  aeternam  vitam  suscitanda  et 
glorificanda,  a  fidelibus  veneranda  esse,  per  quae  multa  beneficia  a 
Deo  hominibus  praestantur ;  ita  ut  affirmantes  sanctorum  reliquiis  vene- 
rationem  atque  honorem  non  deberi,  vel  eas  aliaque  sacra  monumenta 
a  fidelibus  inutiliter  honorari,  atque  eorum  opis  impetrandae  causa  sanc- 

torum  memorias  frustra  frequentari,  omnino  damnandos  esse  [doceat], 
prout  iam  pridem  eos  damnavit  et  nunc  etiam  damnat  ecclesia» 
(Denz.  n.  985;  cf.  998). 


Prop.   XXIII.      Rationabilis  et  utilis  est  invocatio  sanctorum. 

192.  Stat.  quaest.  Invocatio  intellegitur  petitio  ad  sanctos  directa, 
ut  ipsi  intercessione  sua  nobis  a  Deo  aliquid  impetrent.  «Orationes 
porrigimus  sanctis  angelis  et  hominibus,  non  ut  per  eos  Deus  nostras 
petitiones  cognoscat,  sed  ut  eorum  precibus  et  meritis  orationes  nostrae 
sortiantur  effectum»  (S.  Thomas  2,  2,  q.  83,  a.  4).  Cum  sanctos 
colimus,  directe  intendimus  eorum  honorem;  cum  eos  invocamus, 
directe  intendimus  nostram  utilitatem.  Nihilominus  sancti  invocatione 
honorantur,  quia  sic  exprimimus  aestimationem  nostram  de  eorum 
amicitia  et  potentia  cum  Deo.  Deum  orare  absolute  debemus;  sanctos 
invocare  non  est  absolute  necessarium,  sed  honestum  et  utile.  Thesis 
est  de  fide. 

Negant   hanc  thesim  Vigilantius,    waldenses,   plurimi  protestantes. 

193.  Arg.  1.     Ex  S.  Scriptura. 

In  S.  Scriptura  narratur  Deum  avertisse  mala  et  contulisse  bona 
propter  intercessionem  sanctorum  vivorum  (Ex  32,  10  sqq.  Nm  12,  9  sqq. 
3  Rg  17,  17  sqq.  Lc  7,  3  sqq.  Act  27,  24).  Deus  dixit  ad  amicos  Iob: 
«Ite  ad  servum  meum  Iob.  .  .  .  Iob  autem  servus  meus  orabit  pro 
vobis;  faciem  eius  suscipiam,  ut  non  vobis  imputetur  stultitia»  (Iob 
42,  8;  cf.  Gn  20,  7).  S.  Paulus  scribit:  «Obsecro  ergo  vos,  fratres, . .  . 
ut  adiuvetis  me  in  orationibus  vestris  pro  me  ad  Deum»  (Rom  15,  30), 
et  saepe  dicit  se  pro  aliis  orare.  S.  Iacobus:  «Orate  pro  invicem,  ut 
salvemini»  (Iac  5,  16).  Christus  docuit  nos  pro  aliis  orare  (Mt  5,  44; 
6,  9  sqq).  Atqui  si  alii  pro  nobis  orare  possunt,  possumus  etiam  eos 
rogare,  ut  pro  nobis  orent.  Et  si  vivos  possumus  ita  rogare,  possumus 
a  fortiori  sanCtos  caelites.  Scriptura  expresse  testatur  sanctos  angelos 
pro  hominibus  orare  (Tob  12,  12.  Zach  1,  12  sq.  2  Mach  15,  II  sqq. 
Apc  8,  4). 

194.  Arg.  2.     Ex  traditione. 

Ex  tribus  primis  saeculis  praxis  invocandi  sanctos  maxime  apparet 
in  epitaphiis,  in  quibus  saepe  defuncti  invocantur,  ut  pro  vivis  orent. 
S.  Ambrosius  ait:  «Obsecrandi  sunt  angeli  pro  nobis,  qui  nobis  ad 
praesidium  dati  sunt;  martyres  obsecrandi,  quorum  videmur  quodam 
corporis  pignore  patrocinium  vindicare.  .  .  .  Non  erubescamus  eos 
intercessores  nostrae  infirmitatis  adhibere,  quia  ipsi  infirmitates  corporis, 
etiam  cum  vincerent,  cognoverunt»  (De  viduis  9,  55).  .S.  Hieronymus: 
«Si  apostoli  et  martyres  adhuc  in  corpore  constituti  possunt  orare  pro 
ceteris,  quanto  magis  post  coronas,  victorias  et  triumphos.  ...     Post- 

quam  cum  Christo  esse  coeperint,  minus  valebunt?»  (Contra  Vigilant. 
n.  6).  S.  Augustinus:  Non  pro  martyribus  «oratur,  sed  eorum  oratio- 
nibus  ecclesia  commendatur»  (Sermo  297,  3).  6".  Cyrillus  Hieros.: 
«Recordamur  eorum  quoque,  qui  obdormierunt:  primum  patriarcharum, 
apostolorum,  martyrum,  ut  Deus  eorum  precibus  et  legationibus  ora- 
tionem  nostfam  suscipiat»  (Catech.  23,  9).  Plura  apud  Bellarminurn, 
De  ecclesia  triumph.   1,   19. 

Concilium  tridentinum  sess.  25  monet  episcopos,  ut  fideles  doceant 
«sanctos  una  cum  Christo  regnantes,  orationes  suas  pro  hominibus 
Deo  offerre,  bonum  atque  utile  esse  suppliciter  eos  invocare,  et  ob 
benencia  impetranda  a  Deo  per  Filium  eius  Iesum  Christum,  Dominum 
nostrum,  qui  solus  noster  redemptor  et  salvator  est,  ad  eorum  orationes, 
opem  auxiliumque  confugere;  illos  vero,  qui  negant  sanctos  aeterna 
felicitate  in  caelo  fruentes  invocandos  esse,  aut  qui  asserunt  vel  illos 
pro  hominibus  non  orare,  vel  eorum,  ut  pro  nobis  etiam  singulis  orent, 
invocationem  esse  idololatriam,  vel  pugnare  cum  verbo  Dei,  adversarique 
honori  unius  mediatoris  Dei  et  hominum  Iesu  Christi,  vel  stultum  esse 
jn  caelo  regnantibus  voce  vel  mente  supplicare,  impie  sentire»  (Denz. 
n.  984). 

195.  Arg.  3.     Ex  ratione. 

Rationabilis  et  utilis  est  invocatio  sanctorum,  si  sancti  et  volunt 
et  possunt  impetrare  nobis  bona.     Atqui  et  volunt  et  possunt.    Ergo. 

Prob.  min.  Sancti  sunt  amici  nostri,  constituentes  nobiscum  unum 
corpus  Christi  mysticum.  Ergo  si  omnia  membra  huius  corporis  mystici 
debent  pro  se  invicem  orare,  etiam  sancti  volunt  hoc  caritatis  offlcium 
implere.  Et  sicut  Deus  praecipue  iis  vult  beneficia  praestare,  qui 
ipsum  orant,  ita  etiam  sancti  censendi  sunt  pro  iis  maxime  intercedere, 
qui  ad  ipsos  invocando  confugiunt. 

Possunt  etiam  bona  nobis  impetrare,  quia  sunt  amici  Dei,  ipsi 
insolubili  amicitiae  vinculo  coniuncti.  Atqui  amicus  amici  petitiones 
implet,  in  quantum  fieri  potest;  et  Christus  diserte  promisit  hoc  futurum 
esse  (Io  14,    13  sq;    16,   23  sq). 

Idem  confirmatur  miraculis,  quae  saepe  Deus  ob  invocationem 
sanctorum  patravit,  ut  constat  ex  bullis  canonizationis  et  aliis  documentis 
authenticis. 

196.  Obi.  I.    Sancti  ignorant  invocationes  nostras.    Ergo  inutile  est  sanctos 
invocare. 

Resp.  Neg.  antec.  et  conseq.  «Beatis,  ut  Gregorius  dicit  in  12  Moral. 
c.  14  ante  medium,  in  Verbo  manifestatur  illud,  quod  decet  eos  cognoscere 
de  iis,  quae  circa  nos  agantur,  etiam  quoad  interiores  motus  cordis.  Maxime 
autem  excellentiam  eorum  decet,  ut  cognoscant  petitiones  ad  eos  factas  vel 
voce  vel  corde  \  et  ideo  petitiones,  quas  ad  eos  dirigimus,  Deo  manifestante 
cognoscunt»  (S.  Thomas  2,  2,  q.  83,  a.  4  ad  2).  Angeli  gaudent  de  paeni- 
tentia  peccatorum  (Lc  15,  10).     Ergo  cognoscunt  res  humanas. 

197»  Obi.  II.  Si  sancti  caelites  res  humanas  cognoscunt  in  essentia  divina, 
iam  antennvocationem  nostram  sciunt,  utrum  res,  de  qua  agitur,  futura  sit 
necne.  Si  ita  est,  frustra  sanctos  invocamus.  Ergo  inutilis  est  invocatio 
sanctorum. 

Resp,  Trans.  mai.  Neque  enim  necessario  sancti  et  angeli  in  essentia 
divina  praesciunt  omnes  eventus  futuros  (S.  Thomas  i,  q.  113,  a.  8).  Neg. 
min.  Nam  etsi  praesciunt,  possunt  simul  scire  illos  effectus  futuros  non  esse 
nisi  propter  invocationem  suam.  Deus  ipse  certe  scit  futura,  et  tamen  vult, 
ut  ipsum  oremus,  quia  dispositiones  providentiae  divinae  factae  non  sunt  sine 
praevisione   orationum   nostrarum   (cf.  Praelect.  dogm.  IX,  n.  325  331  sqq). 

198.  Obi.  III.  SS.  Patres,  ut  Ioannes  Chrysost.,  interdum  exhortantur  fideles, 
ut  ipsi  potius  salutem  suam  procurent  et  Deum  precentur,  quam  sanctorum 
suffragiis  confidant.  Ergo  secundum  hos  Patres  inutilis  est  invocatio  sanctorum. 
Resp.  Dist.  antec. :  Illi  Patres  dicunt  non  sufficere  invocationem  sancto- 
rum,  nisi  sua  quisque  officia  jmpleat,  conc.  antec;  dicunt  etiam  supposita 
nostra  cooperatione  ad  nihil  utilem  esse  invocationem  sanctorum,  neg.  antec. 
Hanc  explicationem  ipse  S.  Ioannes  Chrysost.  dat  (In  Gen.  hom.  44,  1). 
Interdum  etiam  inculcant  angelos  vel  sanctos  non  posse  propria  potentia 
gratias  conferre,  sicut  potest  Filius,  qui  est  cum  Patre  consubstantialis,  sed 
posse  solum  a  Deo  nobis  gratias  impetrare.  Ita  S.  Athanasius  (Contra  arian. 
orat.  3,   12). 


TRACTATUS  III. 

DE  GRATIA. 

PRAENOTANDA. 

199.  Christus  passione  et  morte  sua  Deum  nobis  reconciliavit  et 
gratias  omnes  nobis  meruit  (supra  n.  134  sqq  141  sqq).  Unde  con- 
siderato  opere  Christi  iam  considerandus  nobis  est  fructus  huius  operis, 
i.  e.  gratia. 

Gratia  multipliciter  dicitur.  Omissa  illa  significatione,  qua  gratia 
idem  est  ac  venustas  (cf.  Prv  31,  30) ,  imprimis  gratia  subiective 
dicitur  benevolentia  seu  favor  (Gn  6,  8),  obiective  vero  dicitur  bene- 
ficium  ex  pura  benevolentia  datum  (Eph  4,  7),  tertio  dicitur  gratitudo 
pro  beneficio   accepto  (Eph  1,  6).    Cf.  5.   Thomas  1,  2,  q.  110,  a.  1. 

Hic  loquimur  de  gratia  secundo  sensu  accepta,  i.  e.  de  dono  gratis 
dato,  seu  non  ex  titulo  iustitiae  debito,  neque  ex  necessitate  vel 
intuitu  proprii  commodi  collato.  De  qua  re  >S.  Augustinus  ait:  «Quid 
est  gratia?  Gratis  data.  Quid  est  gratis  data?  Donata  non  reddita» 
(In  Ioan.  tract.  3,  n.  9).  Hauritur  hic  conceptus  ex  S.  Scriptura 
(Rom  4,  4  sq). 

Omnia  quidem  dona  Dei  eatenus  sunt  gratis  data,  quatenus  per 
se  Deus  nihil  ulli  creaturae  debet,  sed  libere  et  ex  puro  amore  omnia 
creavit.  Unde  quidquid  res  vi  creationis  sunt  vel  habent,  gratia  vocari 
potest.  *S.  Augustinus :  «Quadam  non  improbanda  ratione  dicitur 
gratia  Dei,  qua  creati  sumus,  ut  non  nihil  essemus.  .  .  .  Ista  gratia 
dici  potest,  quia  non  praecedentium  aliquorum  operum  meritis  sed 
gratuita  Dei  bonitate  collata  est»  (Ep.  yy,  7).  Nihilominus  quando  in 
fontibus  theologicis  simpliciter  sermo  est  de  gratia,  intellegitur  non 
donum  ipsa  creatione  datum  vel  ex  creatione  fluens  sed  donum  aliquod 
naturae  creatae  superadditum  ultra  potentiam  et  exigentiam  naturae, 
seu  intellegitur  donum  supernaturale.  S.  Augustinus:  «Numquid  natura 
erit  gratia?  .  .  .  Sed  non  haec  est  gratia,  quam  commendat  apostolus 
per  fidem  Iesu  Christi»  (De  grat.  et  lib.  arbitr.   13,  25). 

200.  Gratia  supernaturalis  est  donum,  quod  secundum  totum  genus 
potentiam  et  exigentiam  naturae  superat,  scilicet  ratione  subiecti  et 
ratione  termini.  Ratione  subiecti  gratia  est  supra  naturam,  quia  neque 
constitutive    neque   consecutive   neque   exigitive    ad   naturam   pertinet. 

Non  constitutive,  quia  non  est  essentia  neque  pars  essentialis  hominis 
vel  angeli.  Non  consecutive,  quia  non  fluit  ex  essentia,  ut  proprietates, 
operationes,  accidentia  naturalia.  Non  exigitive,  quia  non  postulatur, 
ne  natura  frustra  sit,  sicut  postulatur  concursus  generalis,  providentia 
naturalis,  alia,  sine  quibus  natura  finem  suum  assequi  non  potest. 
Ratione  termini  gratia  supernaturalis  est,  quia  vel  constituit  finem 
supernaturalem  vel  ad  eum  internam  relationem  habet.  Cum  non 
solum  natura  per  se  non  postulet  visionem  beatificam,  sed  neque  homo 
quidquam  viribus  suis  naturalibus  facere  possit,  quo  ad  eam  perveniat, 
gratia  excludit  tum  debitum  naturae  tum  debitum  meriti.  Ita  gratia 
est  donum  prorsus  indebitum,  a  Deo  homini  vel  angelo  concessum  in 
ordine  ad  visionem  beatificam.  Breviter  idem  exprimitur,  si  dicitur: 
Gratia  est  donum  supernaturale. 

201.  Itaque  hic  non  agimus  de  gratia  increata,  quae  est  ipse  Deus 
homini  se  communicans,  sed  de  gratia  creata.  Neque  agimus  de 
gratia  patriae,  quae  est  lumen  gloriae  et  alia  dona  ad  visionem  beati- 
ficam  pertinentia,  sed  agimus  de  gratia  viae,  quae  est  praeparatio  ad 
beatitudinem.  Neque  agimus  de  gratia  externa,  i.  e.  de  doctrina 
revelata,  de  lege  divina,  de  incarnatione,  de  ecclesia,  de  sacramentis, 
quia  haec  sunt  obiecta  aliorum  tractatuum,  sed  agimus  de  gratia 
interna.  Neque  agimus  de  gratiis  gratis  datis,  ut  de  prophetia, 
miraculis,  aliis,  quae  S.  Paulus  recenset  (i  Cor  12,  8  sqq;  cf.  »S.  Thomas 
1,  2,  q.  111,  a.  4),  quibus  is,  qui  eas  recipit,  non  tam  ipse  ordinatur 
ad  vitam  aeternam  quatn  instruitur  ad  aliorum  salutem,  sed  agimus 
de  gratia  gratum  faciente,  qua  homo  mediate  vel  immediate  disponitur 
ad  finem  supernaturalem  {S.   Thomas  1,  2,  q.   111,  a.   1). 

Gratia  gratum  faciens  dividitur  in  gratiam  actualem  et  gratiam 
habitualem.  Gratia  actualis  est,  quae  consistit  in  motibus  quibusdam 
intellectus  et  voluntatis.  Gratia  vero  habitualis  permanet  ad  instar 
habitus  in  homine,  etiam  quando  homo  non  actualiter  intellegit  aut  vult. 

Gratia  omnis  in  hoc  ordine  vocatur  gratia  Christi,  ut  distinguatur 
a  gratia  Dei,  non  quasi  hae  sint  duae  gratiae  essentia  diversae,  sed 
quia  ante  primum  peccatum  gratia  data  erat  unice  ex  benevolentia 
Dei,  nunc  autem  omnis  gratia  datur  etiam  propter  merita  Christi. 

Divisio  tractatus  haec  erit:  Prima  parte  agemus  de  gratia  actuali, 
secunda  de  gratia  habituali,   tertia  de  fructu  gratiae  seu  de  merito. 

PARS  I. 
DE  GRATIA  ACTUALI. 

CAPUT  I. 
DE  NATURA  GRATIAE  ACTUALIS. 

Cf.  S.  Thomas  1,  2,  q.  1 10;  —  De  verit.  q.  27  ;  Didacus  Alvarez,  De  auxiliis  divinae  gratiae ; 
Dominicus  Soto,  De  natura  et  gratia ;  Ludov.  Molina,  Concordia  liberi  arbitrii  cum  gratiae 
donis ;  Sua?ez,  De  gratia ;  Bellarminus,  De  gratia  et  libero  arbitrio ;  Dom.  Palmieri,  De 

gratia  divina  actuali,  Galopiae -1885 ;  Cam.  Mazzella,  De  gratia  Christi,  ed.  3,  Romae 
1882;  Sanct.  Schi/fini,  De  gratia  divina,  Friburgi  1901  ;  Rich.  Tabarelli,  De  gratia  Christi, 
Romae  1908;  Ludov.  Billot,  De  gratia  Christi  et  libero  hominis  arbitrio,  Romae  1908; 
G.  van  Noort,  De  gratia  Christi,  ed.  2,  Amstelodami  1911;  /.  van  der  Meersch,  De 
divina  gratia,  Brugis  1910;  Pohle,  Lehrbuch  der  Dogmatik  II,  ed.  5,  Paderborn  191 2, 
353  sqq;  J.  Souben,  Nouvelle  theologie  dogmatique  VI,  Paris  1905;  L.  Labauche,  Lecons 
de  theologie  dogmatique  II,  ed.  3,  Paris   191 1,   143  sqq. 

Prop.  XXIV.  Gratia  actualis  est  motio,  qua  illustratur  intel- 
lectus  vel  inspiratur  voluntas  in  ordine  ad  vitam  aeternam. 

202.  Stat.  quaest.  a)  Cum  gratia  sit  ens  spirituale  et  super- 
naturale,  immediate  et  per  se  a  nobis  cognosci  nequit.  Ut  ergo  aliquo 
modo  conceptibus  analogis  concipiamus  quid  sit ,  imprimis  deter- 
minandum  est,  in  quo  subiecto  proximo  sit.  Nam  si  constat  eam  esse 
motionem  quandam  intellectus  et  voluntatis,  etiam  constat  eius  for- 
malem  effectum  esse,  ut  cognoscamus  et  velimus  ea,  quae  pertinent 
ad  salutem  supernaturalem. 

Cum  gratia  actualis  detur  ad  hoc,  ut  homo  eliciat  actus  super- 
naturales  liberos,  gratia  actualis  est  principium  actuum  liberorum,  ipsi 
vero  actus  liberi  sunt  fructus  gratiae.  Unde  gratia  actualis  praecipue 
invenitur  in  actibus  indeliberatis.  Nihilominus  etiam  actus  liberi, 
quatenus  sunt  principium  sequentium  bonorum  operum,  vocari  possunt 
et  reapse  a  SS.  Patribus  et  a  theologis  vocantur  gratiae  actuales. 
Principaliter  tamen  hic  in  quaestionem  veniunt  actus  indeliberati,  quia 
gratia  hic  consideratur  ut  principium  vel  causa  efficiens  actuum 
liberorum. 

b)  Quia  gratia  est  aliquid,  quod  a  Deo  efficitur  in  nobis,  potest 
quidem  benevolentia  ipsa  divina  ut  efficiens  in  nobis  supernaturalem 
motionem  vocari  gratia;  attamen  hic  est  sermo  non  de  Deo  efficiente 
sed  de  effectu  eius  ih  nobis.  Hi  effectus  dicuntur  esse  salutares,  quia 
iis  bonum  aliquod  ad  salutem  vitae  aeternae  pertinens  cognoscimus 
aut  volumus,  ut  expedit  vel  ut  oportet  ad  salutem,  quemadmodum 
concilia  loquuntur. 

Illuminatio  intellectus  hic  non  intellegitur  externa  doctrina  sed 
internus  influxus  Dei  in  mentem  humanam ;  ergo  illustratio  immediata. 
In  quantum  ex  hac  illustratione  oritur  motio  in  voluntate,  habetur 
inspiratio  voluntatis  mediata;  in  quantum  vero  praeterea  Deus  directe 
influit  in  voluntatem,  habetur  immediata  inspiratio  voluntatis.  Thesis 
ipsa  est  de  fide,  sed  non  omnes  explicationes  eius,  quae  a  theologis 
dantur. 

203.  Arg.  I.     Ex  S.  Scriptura. 

S.  Scriptura  supposita  praedicatione  evangelii  docet  Deum  esse, 
qui  mentes  hominum  moveat  ad  credendum  vel  ad  bene  agendum. 
«Ego  plantavi,  Apollo  rigavit,  sed  Deus  incrementum  dedit.  Itaque 
neque  qui  plantat  est   aliquid,    neque   qui  rigat,   sed  qui  incrementum 

dat  Deus»  (i  Cor  3,  6  sq).  Deus  «det  vobis  spiritum  sapientiae  et  revela- 
tionis  in  agnitione  eius,  illuminatos  oculos  cordis  vestri,  ut  sciatis, 
quae  sit  spes  vocationis  eius»  (Eph  1,  17  sq).  «Non  quod  sufficientes 
simus  cogitare  aliquid  a  nobis  quasi  ex  nobis,  sed  sufficientia  nostra 
ex  Deo  est»  (2  Cor  3,  5).  Agitur  ibi  de  cogitatione  rerum  salutarium, 
ut  ex  contextu  patet.  Christus,  loquens  de  ordine  supernaturali,  ait: 
«Sine  me  nihil  potestis  facere»  (Io  15,  5),  ergo  neque  cognoscere 
neque  velle  salutariter.    Alios  textus  paulatim  videbimus. 

204.     Arg.  2.     Ex  SS.  Patribus. 

a)  >S.  Cyrillus  Alex.:  «Cognitionem  sui  filii  non  sono  aut  voce 
Pater  nobis  immittit  sed  illuminatione  mentis,  qua  recte  divinas  Scrip- 
turas  percipimus»  (In  Ioan.  6,  40).  S.  Augustinus,  cuius  auctoritas 
est  maxima  in  quaestionibus  de  gratia  (cf.  Denz.  n.  128):  «Magisteria 
forinsecus  adiutoria  quaedam  sunt  et  admonitiones ;  cathedram  in  caelo 
habet,  qui  corda  tenet.  .  .  .  Ubi  illius  inspiratio  et  unctio  non  est, 
forinsecus  inaniter  perstrepunt  verba»  (In  Ioan.  tract.  3,  n.  13).  «Qua 
gratia  agitur,  non  solum  ut  facienda  noverimus,  verum  etiam  ut  cognita 
faciamus;  nec  solum  ut  diligenda  credamus,  verum  etiam  ut  credita 
diligamus»  (De  gratia  Christi  c.  12).  Coeleslinus  I  (Ep.  21,  c.  9) 
docet:  «Quod  ita  Deus  in  cordibus  hominum  atque  in  ipso  libero 
operetur  arbitrio,  ut  sancta  cogitatio,  pium  consilium  omnisque  motus 
bonae  voluntatis  ex  Deo  sit,  quia  per  illum  aliquid  boni  possumus, 
sine  quo  nihil  possumus»  (Denz.  n.   135).     Similiter  alii  Patres. 

b)  Itaque  secundum  hanc  doctrinam  Deus  gratia  sua  et  intellectum 
et  voluntatem  movet.  Si  quis  autem  censet  sufficere,  ut  Deus  dicatur 
voluntatem  mediate  tantum  movere  per  illustrationem  intellectus,  non 
esset  quidem  haeretica  locutio  sed  falsa  et  improbabilis,  quia  vis  h> 
ferretur  dictis  Patrum  et  conciliorum.  .S.  Augustinus  contra  Pelagium 
urget,  non  solum  minus  donum,  quod  est  scientia,  sed  etiam  maius 
donum,  quod  est  caritas,  donum  Dei  supernaturale  esse.  «Et  cum  sit 
utrumque  Dei  donum,  sed  unum  minus,  alterum  maius,  non  sic  iustitiam 
nostram  supra  laudem  iustificatoris  nostri  extollat,  ut  horum  duorum 
quod  minus  est,  divino  tribuat  adiutorio,  quod  autem  maius  est,  humano 
usurpet  arbitrio»  (De  gratia  Christi  c.  26). 

c)  Quia  ad  operationes  rationales  etiam  facultates  sensitivae  co- 
operantur,  SS.  Patres  interdum  monent  omnia,  quibus  homo  salutariter 
moveatur,  posse  vocari  gratiam;  sunt  enim  saltem  eatenus  gratia, 
quatenus  ad  has  motiones  Deus  specialiter  concurrit,  ut  homo  move- 
atur  versus  finem  supernaturalem.  S.  Prosper :  «Si  nemo  venit  nisi 
attractus  [Io  6,  44],  omnes,  qui,  quocumque  modo  veniunt,  attrahuntur. 
Trahit  itaque  ad  Deum  contemplatio  elementorum.  .  .  .  Trahunt  rerum 
gestarum  relatores.  .  .  .  Trahit  timor.  .  .  .  Trahit  laetitia.  .  .  .  Trahit 
desiderium.  .  .  .  Trahunt  delectationes.  ...  Et  quis  perspicere  possit, 
per  quos  affectus  visitatio  Dei  animum  ducat  humanum?»  (Contra  Col- 

latorem  c.  7,  2.)  «Cor  meum  et  caro  mea  exsultaverunt  in  Deum 
vivum»  (Ps  83,  3). 

205.  Arg.  3.    Ex  definitionibus  conciliorum. 

Concilium  milevitanum  II  (cuius  canones  recepti  sunt  a  concilio  XVI 
carthaginiensi  a.  418)  can.  4:  «Quisquis  dixerit  eandem  gratiam  Dei 
per  Iesum  Christum  Dominum  nostrum  propter  hoc  tantum  nos  ad- 
iuvare  ad  non  peccandum,  quia  per  ipsam  nobis  revelatur  et  aperitur 
intellegentia  mandatorum,  ut  sciamus,  quid  appetere,  quid  vitare  debeamus, 
non  autem  per  illam  nobis  praestari,  ut  quod  faciendum  cognoverimus, 
etiam  facere  diligamus  atque  valeamus,  A.  S.»  {Denz.  n.  104).  Con- 
cilium  arausicamim  II  can.  7 :  «Si  quis  per  naturae  vigorem  bonum 
aliquid,  quod  ad  salutem  pertinet  vitae  aeternae,  cogitare  ut  expedit, 
aut  eligere,  sive  salutari,  i.  e.  evangelicae  praedicationi  consentire  posse 
confirmat  absque  illuminatione  et  inspiratione  Spiritus  Sancti,  qui  dat 
omnibus  suavitatem  in  consentiendo  et  credendo  veritati,  haeretico 
fallitur  spiritu»   (Denz.  n.   180;  cf.   135  sqq  799   1791). 

206.  Arg.  4.    Ex  ratione  theologica. 

Homo  destinatus  est,  ut  in  hac  vita  ponat  actus  proportionatos 
fini  supernaturali.  Atqui  ponere  actus  proportionatos  fini  supernaturali 
homo  non  potest,  nisi  eius  intellectus  et  voluntas  iuvantur  supernaturali 
Dei  auxilio.  Ergo  gratia  est  illustratio  intellectus  et  inspiratio  voluntatis 
supernaturalis. 

Maior  probatur.  Nam  homo  destinatus  est  ad  finem  supernaturalem 
suis  actibus  rationalibus  promerendum  (Mt  16,  27;  25,  34).  Atqui 
nisi  actus  hominis  sunt  proportionati  fini  supernaturali,  homo  non  vere 
meretur  vitam  aeternam,  quia  inter  meritum  et  praemium  proportionem 
esse  necesse  est. 

Prob.  min.  Inter  actus  naturales  intellectus  et  voluntatis  et  finem 
supernaturalem  non  est  proportio.  Atqui  sine  supernaturali  Dei  auxilio 
homo  non  potest  ponere  nisi  actus  naturales.  Ergo  ut  sit  proportio 
inter  actus  hominis  et  finem  supernaturalem,  requiritur  supernaturale 
Dei  auxilium.  Motus  autem  in  finem  incipit  in  intellectu  et  perficitur 
in  voluntate.  Ergo  per  gratiam  intellectus  supernaturaliter  illustrandus 
et  voluntas  supernaturaliter  inspiranda  est. 

207.  Obi.  I.  Homo  gratia  instructus  non  cognoscit  quidquam  neque  vult, 
quod  non  potest  cognoscere  et  velle  homo  sine  gratia.  Atqui  supernaturalis 
illustratio  intellectus  et  inspiratio  voluntatis,  qua  non  cognoscimus  neque 
volumus  quidquam,  quod  non  possumus  etiam  naturaliter  cognoscere  et  velle, 
dicenda  est  non  exsistere.  Ergo  non  exsistit  gratia  consistens  in  illustratione 
intellectus  et  inspiratione  voluntatis. 

Resp.  Dist  mai. :  Homo  cum  gratia  non  alia  cognoscit  et  vult  atque 
sine  gratia,   trans.  tnai.;  non   alio   modo  cognoscit  et  vult,  neg.  mai.     Dist 

min. :  Dicenda  est  non  exsistere  illustratio  et  inspiratio,  qua  neque  alia 
cognoscimus  et  volumus  neque  alio  modo,  conc.  min. ;  qua  alio  modo  cogno- 
scimus,  neg.  min.     Et  neg.  conseq. 

Gratia  supernaturalis  est  principaliter  gratia  elevans ,  quae  efficit,  ut 
actus  nostri  habeant  internam  proportionem  ad  vitam  aeternam,  seu  ut  fiant, 
sicut  expedit  ad  salutem.  Hanc  supernaturalem  qualitatem  actuum  nostrorum 
non  directe  cognoscimus,  sed  ex  revelatione  discimus.  Itaque  in  actibus  ex 
gratia  factis  distinguendum  duplex  elementum:  vitalitas  et  supernaturalitas, 
quae  non  sunt  duae  res  sed  una  eademque  res  sub  diverso  respectu.  In 
quantum  actus  procedit  a  principio  immanente  (intellectu,  voluntate),  est  actus 
vitalis.  In  quantum  actus  fit  cum  supernaturali  concursu  divino,  est  actus 
supernaturalis.  Sicut  autem  naturalem  concursum  non  immediate  percipimus, 
ita  neque  supernaturalem,  quia  Deus,  intime  praesens  rebus,  tam  perfecte 
cum  iis  concurrit,  ut  nullus  influxus  extrinsecus  adveniens  percipiatur,  sed 
solum  ratiocinio  aut  revelatione  manifestetur. 

Ceterum  quoad  alteram  partem  maioris  dixi :  Transeat.  Nam  gratia  non 
solum  elevat,  sed  est  etiam  gratia  sanans,  quia  sanat  vulnus  ignorantiae  in 
intellectu  et  vulnus  infirmitatis  in  voluntate  hominis  lapsi.  Quapropter  quasi 
ad  oculos  manifestatur  maxima  differentia  inter  homines,  qui  unice  naturam 
ducem  sequuntur,  et  eos,  qui  divina  gratia  regi  se  sinunt.  Nam  eadem  bona 
supernaturalia,  quae  sub  influxu  gratiae  hominibus  apparent  maxime  desidera- 
bilia,  sine  influxu  gratiae  videntur  esse  vilia,  nullo  labore  digna.  Sive  igitur 
dixeris  homines  gratia  adiutos  alia  cognoscere  et  velle,  sive  alio  modo 
cognoscere  et  velle,  tam  fide  quam  experientia  certum  est  longe  aliter  iudi- 
cari  et  aestimari  bona  supernaturalia  ab  hominibus,  qui  suis  tantum  viribus 
naturalibus  insistunt,  atque  ab  iis,  qui  Dei  auxilio  supernaturali  confidunt. 

208.  Obi.  II.  Supernaturales  actus  intellectus  et  voluntatis  sunt  aut  super- 
naturales  secundum  modum  (ut  visio  caeco  miraculose  restituta)  aut  super- 
naturales  secundum  substantiam.  Atqui  si  sunt  solum  supernaturales  secundum 
modum,  non  sunt  vere  supernaturales ,  quia  possunt  etiam  procedere  ex 
principiis  naturalibus.  Si  vero  sunt  supernaturales  secundum  substantiam, 
non  possunt  esse  actus  a  nostris  potentiis  eliciti,  quia  nulla  potentia  se  ex- 
tendere  potest  ultra  obiectum  suum  adaequatum,  sicut  intellectus  non  potest 
cognoscere  nisi  verum  neque  voluntas  amare  nisi  bonum.  Ergo  actus  stricte 
supernaturalis  in  homine  est  impossibilis. 

Resp.  Nego  suppositum  huius  obiectionis,  videlicet  distinctionem  inter 
supernaturale  secundum  modum  et  supernaturale  secundum  substantiam  posse 
solum  uno  sensu  accipi ;  immo  in  obiectione  plures  sensus  confunduntur ;  nam 
in  priore  parte  minoris  sumitur  supernaturale  secundum  modum  in  ordine 
physico,  et  in  altera  parte  sumitur  supernaturale  secundum  substantiam  in 
ordine  logico. 

Itaque  neque  homo  neque  angelus  habet  vires  naturales,  quibus  possit 
ponere  actum  intrinsecus  proportionatum  ad  finem  supernaturalem,  sed  talis 
actus  necessario  postulat  concursum  divinum,  qui  est  ultra  omnem  exigentiam 
naturalem,  et  hoc  sensu  actus  cum  ope  gratiae  factus  est  supernaturalis  secun- 
dum  substantiam  in  ordine  physico. 

Nihilominus  quidquid  homo  cognoscit,  semper  cognoscit  sub  ratione 
yeri,  et  quidquid  vult,  semper  vult  sub  ratione  boni.    Itaque  actus  intellectus 

et  voluntatis  naturales  ex  una  parte  et  supernaturales  ex  altera  parte  in  hoc 
conveniunt,  quod  substantialiter  vel  essentialiter  sunt  cognitio  veri  et  amor 
boni;  et  ad  hanc  substantiam  logice  consideratam  supernaturalitas  ut  modus 
quidam  accedit,  qui  etiamsi  abest,  manet  tamen  substantia  actus  cognitionis 
et  volitionis.  Nisi  haec  convenientia  actus  supernaturalis  cum  actu  naturali 
adesset,  utique  impossibilis  esset  actus  supernaturalis.  Sed  ex  hac  logica 
convenientia  nullo  modo  concluditur  actum  supernaturalem  esse  etiam  in 
ordine  physico  supernaturalem  secundum  modum  tantum,  et  posse  absolute 
etiam  fieri  per  vires  pure  naturales  (cf.  Palmieri,   De  grat.  thes.  25,  n.  III). 

SchoL  Utrum  gratia  actualis  consistat  in  ipsis  actibus  vitalibus 
indeliberatis,  an  sit  aliquid  antecedens  hos  actus. 

209.  Omnes  quidem  theologi  docent  actus  supernaturales  indelibe- 
ratos  recte  posse  vocari  gratiam.  Nihilominus  multi  theologi,  praecipue 
thomistae,  volunt  gratiam  actualem  pure  et  simpliciter  dictam  esse  ali- 
quod  ens  non  vitale,  quod  praecedat  etiam  actus  indeliberatos  et  eorum 
principium  effectivum  sit.  Hanc  vocant  elevationem  internam  trans- 
euntem,  quae  cum  ipso  actu  vitali  cessat,  quam  dicunt  esse  aut  qua- 
litatem  aliquam  aut  motionem.  Alii  vero  plurimi  theologi  negant  hoc, 
et  dicunt  sufficere  concursum  Dei  supernaturalem  cum  facultate  ad  eli- 
ciendum  actum  supernaturalem.  Hanc  vocant  elevationem  externam. 
Secundum  hanc  sententiam  prima  elevatio  interna  transiens  consistit 
in  actibus  supernaturalibus  indeliberatis,  et  hi  ipsi  actus  vocantur  gratia 
actualis,  quatenus  sunt  principium  actuum  supernaturalium  delibera- 
torum.  Alterutra  sententia  tuto  admitti  potest,  dummodo  illud  ens 
non  vitale  ne  ita  explicetur,  ut  respectu  actus  deliberati  sit  prae- 
determinatio  antecedens  ad  unum,  qua  destruitur  libertas.  Itaque  solum 
ad  expoliendum  conceptum  gratiae  actualis  audiantur  argumenta  et 
responsa. 

a)  In  fontibus  revelationis  gratia  dicitur  pulsatio,  excitatio,  vocatio. 
Atqui  haec  et  similia  non  significant  actus  vitales  sed  aliquid  prae- 
cedens  actus  vitales,  quod  est  eorum  principium. 

Resp.  Illis  metaphoris  significatur  aliquis  motus,  quem  Deus 
efficit  in  intellectu  vel  voluntate.  Atqui  motus  intellectus  est  intellegere, 
et  motus  voluntatis  est  velle.  Unde  hoc  modo  «ipse  gratuitus  effectus 
in  homine  non  est  qualitas  sed  motus  quidem  animae;  actus  enim  mo- 
ventis  in  moto  est  motus»,  ut  ait  \S.  Thomas  (1,  2,  q.  110,  a.  2);  nam 

«cognoscere  veritatem  est  usus  quidam  vel  actus  intellectualis  luminis 

Usus  autem  quilibet  quendam  motum  importat,  large  accipiendo  mo- 
tum,  secundum  quod  intellegere  et  velle  motus  quidam  esse  dicuntur» 
(1,  2,  q.  109,  a.  1).  Revera  SS.  Patres  vocationem,  excitationem,  alia 
similia  semper  explicant  per  actus  vitales,  numquam  per  aliquam  en- 
titatem  non  vitalem.  E.  g.  ^.  Augustinus:  «Vocat  per  intimam  co- 
gnitionem»  (In  Ps.  102,  n.  16).  «Videte,  quomodo  trahit  Pater.  Do- 
cendo  delectat»   (In  Ioan.  tract.  26,  7). 

b)  SS.  Patres  dicunt  gratiam  fleri  in  nobis  sine  nobis.  Atqui  actus 
vitales  non  fiunt  sine  nobis.    Ergo  gratia  est  aliud  atque  actus  vitales. 

Resp.  SS.  Patres  illud  diserte  dicunt  de  actibus  vitalibus;  hi 
autem  actus,  in  quantum  sunt  indeliberati,  fiunt  quidem  sine  nobis 
libere  eligentibus,  non  vero  sine  nobis  vitaliter  cooperantibus.  .S.  Ber- 
nardus:  «Deus  tria  haec,  h.  e.  cogitare,  velle,  perficere,  operatur  in 
nobis.  Primum  profecto  sine  nobis,  secundum  nobiscum,  tertium  per 
nos»  (De  grat.  et  lib.  arbitr.  c.  14,  n.  16). 

c)  Actus  supernaturales  produci  nequeunt  a  potentia  naturali.  At- 
qui  intellectus  et  voluntas  nostra  sine  elevatione  interna  sunt  potentiae 
naturales.  Ergo  requiritur  interna  elevatio,  ut  possint  producere  actus 
supernaturales. 

Resp.  Negandum  est  suppositum  huius  argumentationis,  vide- 
licet  potentias  solas  esse  causas  actuum  supernaturalium.  Nam  hi  actus 
etiam  producuntur  a  Deo  supernaturaliter  concurrente.  Deus  autem, 
quidquid  potest  efficere  per  instrumentum  creatum,  potest  etiam  effi- 
cere  per  seipsum.  Ergo  si  Deus  potest  efficere  actus  supernaturales 
per  qualitates  vel  motiones  non  vitales  ut  per  causas  instrumentales, 
potest  etiam  efficere  immediate  sine  tali  instrumento.  Et  Deus  cen- 
sendus  est  ita  agere,  quia  omnes  actus  supernaturales  iustificationem 
praecedentes  eo  tendunt,  ut  homo  perveniat  ad  elevationem  internam 
permanentem,  quae  consistit  in  gratia  habituali.  Ergo  admittendum 
-non  est  Deum  iam  antea  producere  entitates  innumerabiles,  intrinsecus 
elevantes,  quae  mox  ut  productae  sunt,  in  nihilum  abeunt.  Cui  tamen 
placent  tales  entitates,  potest  eas  statuere  pro  arbitrio,  sed  probare 
eas  non  potest. 

Prop.  XXV.  Gratia  vires  et  morales  et  physicas  confert  ad 
salutariter  agendum. 

210.  Stat.  quaest.  Cum  gratia  consistat  in  actibus  quibusdam 
vitalibus  indeliberatis ,  quibus  homini  confertur  potentia  ponendi  actus 
deliberatos  salutares,  quaeritur,  quomodo  iuvent  actus  indeliberati  super- 
naturales  ad  ponendos  actus  deliberatos  supernaturales,  utrum  mora- 
liter  an  physice  an  utroque  modo. 

Morale  adiutorium  in  eo  consistit,  quod  homo  propositis  bonis 
allicitur  ad  agendum  vel  comminatione  malorum  deterretur.  Ergo  mo- 
rale  adiutorium  supponit  vires  physicas,  et  solum  auget  inclinationeiri 
in  bonum  et  minuit  inclinationem  in  malum.  Physicum  vero  adiutorium 
internum  in  eo  consistit,  quod  vires,  quae  sunt  principium  actuum,  en- 
titative   augentur,    ut   possint  actum  entitative  perfectiorem  producere. 

Dicimus  igitur  gratia  actuali  hominem  non  solum  allici,  ut  vires, 
quas  iam  habet,  exserat,  sed  etiam  intrinsecus  confortari,  ut  plus  virium 
habeat   quam    sine  gratia.     Gratia  morales  vires  confert,    quatenus  est 

actus  intentionalis,  i.  e.  quatenus  efficit,  ut  homo  motiva  agendi  clarius 
et  vividius  percipiat;  physicas  autem  vires  confert,  quatenus  est  ens 
supernaturale  et  hominem  aptum  reddit  ad  ponendos  actus  salutares 
liberos.  Gratia,  in  quantum  morales  vires  confert,  est  gratia  sanans 
seu  medicinalis;  in  quantum  autem  physicas  vires  confert,  est  gratia 
elevans. 

211.  Prob.  pars  I.  Gratia  confert  vires  morales.  A  SS.  Patribus 
et  conciliis  gratia  vocatur  illustratio,  delectatio,  suavitas,  inclinatio  ad 
agendum  salutariter.  £.  Prosper:  «Quis  perspicere  aut  enarrare  possit, 
per  quos  affectus  visitatio  Dei  animum  ducat  humanum,  ut  quae  fu- 
giebat,  sequatur;  quae  oderat,  diligat;  quae  fastidiebat,  esuriat;  ac 
subito  commutatione  mirabili,  quae  clausa  ei  fuerant,  fiant  aperta; 
quae  onerosa,  sint  levia;  quae  amara,  sint  dulcia;  quae  obscura, 
sint  lucida»  (Contra  Collat.  c.  7,  n.  2).  Concilium  arausicanum  II 
can.  7  loquitur  de  «illuminatione  et  inspiratione  Spiritus  Sancti, 
qui  dat  omnibus  suavitatem  in  consentiendo  et  credendo  veritati» 
(Denz.  n.  180).  Atqui  illustratio,  delectatio  et  similia  sunt  respectu 
actus  liberi  secuturi  causae  morales,  non  physicae,  per  quas  homo  non 
accipit  novas  vires  physicas,  sed  fit  promptior  ad  utendum  viribus, 
quas  habet. 

Confirmatur  idem  ratione.  Nam  homo,  utpote  agens  rationale, 
non  debet  ut  res  inanimis  vel  brutum  impelli  ad  actus  suos,  sed  co- 
gnitione  et  dilectione  moveri  ad  agendum.  Ergo  Deus,  qui  movet 
hominem  ad  agendum,  secundum  quod  convenit  naturae  humanae,  per 
illustrationem  et  inspirationem  allicit  hominem,  ut  ipse  se  determinet 
ad  agendum,  seu  movet  eum  influxu  morali. 

Hic  influxus  potest  esse  tantus,  ut  dissensus  voluntatis  prorsus  ex- 
cludatur.  Nam  potest  cognitio  et  delectatio  boni  adeo  augeri,  et  ita 
minui  inclinatio  in  malum  oppositum,  ut  vix  ulla  maneat  propensio  ad 
male  agendum,  et  voluntas  toto  nisu  feratur  in  bonum.  «Cor  regis  in 
manu  Domini;  quocumque  voluerit,  inclinabit  illud»  (Prv  21,  1).  «Do- 
mine  .  .  .  ad  te  nostras  etiam  rebelles  compelle  propitius  voluntates» 
(Missale  Rom.  Secret.  Dom.  IV  post  Pentec). 

212.  Prob.  pars  II.  Gratia  confert  vires  physicas.  Nam  secun- 
dum  S.  Scripturam  omne  opus  salutare  est  absolute  impossibile  sine 
gratia;  neque  gratia  requiritur,  ut  facilius  fieri  possit,  sed  ut  simpli- 
citer  fieri  possit.  «Sine  me  nihil  potestis  facere»  (Io  15,  5).  «Suffi- 
cientia  nostra  ex  Deo  est»  (2  Cor  3,  5).  «Deus  est  enim,  qui  operatur 
in  vobis  et  velle  et  perficere»  (Phil  2,  13).  Secundum  concilium  arau- 
sicanum  II  can.  6  gratia  necessaria  est,  ut  «sicut  oportet,  agere  valea- 
mus» ;  can.  7:  Neque  sine  gratia  «bonum  aliquid,  quod  ad  salutem 
pertinet  vitae  aeternae,  cogitare,  ut  expedit,  aut  eligere»  possumus 
(Denz.  n.   179  sq).     Coelestinus  I:    Omnis   motus   bonae  voluntatis  ex 

Deo  est,  «quia  per  illum  aliquid  boni  possumus,  sine  quo  nihil  pos- 
sumus»  (Denz.  n.  135).  Atqui  si  quid  omnino  non  possumus,  vires 
physicae  ad  illud  faciendum  desunt.  Ergo  gratia  vires  physicas  confert. 
Idem  patet  ex  ratione  theologica.  Nam  multi  actus  salutares  sunt, 
qui  non  habent  annexam  magnam  difflcultatem  moralem,  ut  amor  pa- 
rentum  vel  cogitatio  et  desiderium  beatitudinis  caelestis.  Ergo  si  hi 
actus  absolute  fieri  non  possunt,  sicut  oportet,  non  obstat  difficultas 
moralis  sed  defectus  virium  physicarum.  Ergo  has  vires  gratia  confert. 
Et  revera  actus,  uf  fiat,  sicut  oportet  ad  salutem,  necesse  est  tran- 
scendat  totum  ordinem  naturalem.  Atqui  vires  naturales  ex  conceptu 
suo  solum  sufficiunt  ad  id,  quod  est  intra  ordinem  naturalem.  Ergo 
ut  actus  fiant,  sicut  oportet,  gratia  confert  vires  physicas. 

213»  Obi.  I.  Auxilium  morale  supponit  vires  physicas.  Atqui  gratia  non 
supponit  vires  physicas  ad  agendum  supernaturaliter.  Ergo  gratia  non  est 
auxilium  morale. 

Resp.  Dist.  mai. :  Auxilium  morale  supponit  vires  physicas  aut  aliunde 
iam  adesse,  aut  est  simul  auxilium  physicum,  quo  vires  conferuntur,  conc. 
mai. ;  necessario  supponit  vires  physicas  iam  aliunde  adesse,  neg.  mai.  Contra- 
dist.  min.:  Gratia  non  supponit  vires  physicas  iam  aliunde  adesse,  conc.  min.; 
non  est  simul  auxilium  physicum,  quo  vires  conferuntur,  neg.  min.  Et  neg. 
conseq. 

214-  Obi.  II.  Gratia  consistit  in  actibus  intentionalibus,  qui  solum  moraliter 
movent.  Atqui  quod  solum  moraliter  movet,  non  confert  vires  physicas. 
Ergo  gratia  non  confert  vires  physicas. 

Resp.  Dist.  mai. :  Gratia  consistit  in  actibus  intellectus  et  voluntatis 
indeliberatis  (in  cognitione  et  indeliberata  inclinatione),  qui  natura  sua  sunt 
intentionales,  conc.  mai. ;  non  est  simul  entitas  supernaturalis,  quae  a  Deo  in 
nobis  ultra  potentiam  et  exigentiam  naturalem  producitur,  neg.  mai.  Contra- 
dist.  min. :  Quod  solum  moraliter  movet,  non  confert  vires  physicas,  conc. 
min.;  quod  non  solum  moraliter  movet,  sed  simul  est  entitas  supernaturalis, 
non  confert  vires  physicas,  neg.  min.     Et  neg.  conseq. 

Itaque  cum  Molina,  Lessio,  Ripalda,  aliis  censemus  ipsos  actus  illustratio- 
nis  et  inspirationis,  ut  sunt  entia  supernaturalia,  esse  causam  physicam,  quae 
supposito  concursu  divino  producat  rationem  supernaturalitatis  in  actibus 
deliberatis.  Nam  cum  opera  salutaria  libera  teste  Scriptura  (Eph  5,  8  sqq) 
sint  fructus  lucis  supernaturalis,  actus  autem  praecedentes  indeliberati  intel- 
lectus  et  voluntatis  iam  sint  lux  supernaturalis,  haec  lux  ex  actu  primo  com- 
municatur  cum  actu  secundo,  seu  ex  actu  indeliberato  cum  actu  deliberato, 
non  intentionaliter  tantum  sed  etiam  secundum  entitatem  physicam  super- 
naturalem,  quia  actus  deliberatus  semper  aliquo  modo  in  se  continet  actum 
indeUberatum  eiusque  perfectionem  participat  (cf.  Suarez,  De  grat.  1.  4,  c.  2, 
n.  16;  Gregorius  de  Val.,  In  1,  2,  disp.  8,  q.  5,  punct.  4,  §  4;  Mazzella,  De 
grat.  n.  683). 

Thomistae  et  alii  theologi  censent  physicam  causalitatem  esse  in  illis 
entitatibus  non  vitalibus ,  quae  antecedunt  actus  indeliberatos  et  liberos 
supernaturales. 

Suarez,  Tanner,  alii  censent  causam  physice  confortantem  non  esse 
quidquam  creatum  sed  esse  Spiritum  Sanctum,  qui  immediate  adiuvet  volun- 
tatem  ad  actus  liberos  supernaturales  eliciendos  (cf.  Suarez,  De  grat.  1.  3, 
disp.  17  sqq).  Ratio  est,  quia  hi  theologi  actus  indeliberatos  unice  con- 
siderant  secundum  intentionalem  suam  efficaciam,  quae  utique  non  efficit 
quidquam  physice  in  actibus  deliberatis.  Sed  hic  considerandi  modus  est 
incompletus,  quia  actus  illi  indeliberati  non  solum  sunt  causae  intentionales, 
sed  etiam  sunt  entitates  physicae  supernaturales. 

SchoL     De  divisionibus  gratiae  actualis. 
215.     Quae  hucusque  diximus,  ad  omnem  gratiam  actualem  pertinent. 
Sed   sunt   etiam    quaedam,    quae   gratiae   conveniunt   secundum  varias 
eius  habitudines  et  munera.    Unde  oriuntur  appellationes  et  divisiones 
gratiae,  quae  breviter  proponendae  sunt. 

a)  Gratia,  quae  et  quatenus  consistit  in  actibus  indeliberatis,  vo- 
catur  gratia  operans,  qua  scilicet  aliquid  fit  in  nobis  sine  nobis  libere 
cooperantibus.  Quando  vero  gratia  cum  nostra  voluntate  libere  con- 
sentiente  cooperatur,  est  gratia  cooperans.  Deus  «cooperando  perficit, 
quod  operando  incipit.  Quoniam  ipse,  ut  velimus,  operatur  incipiens, 
qui  volentibus  cooperatur  perficiens.  .  .  .  Ut  ergo  velimus,  sine  nobis 
operatur,  cum  autem  volumus  et  sic  volumus,  ut  faciamus,  nobiscum 
cooperatur»  (S.  Augustinus,  De  grat.  et  lib.  arbitr.  c.  17,  n.  33). 
Cf.  6*.  Thomas  1,  2,  q.  111,  a.  2,  qui  etiam  gratiam  habitualem  dividit 
in  operantem  et  cooperantem. 

b)  Quatenus  gratia  operans  excitat  ad  agendum,  vocatur  gratia 
excitans;  et  quatenus  gratia  cooperans  iuvat  in  agendo,  vocatur  gratia 
adiuvans.  S.  Augustinus:  «Quod  ad  Deum  nos  convertimus,  nisi  ipso 
excitante  atque  adiuvante  non  possumus»  (De  pecc.  merit.  et  remiss. 
1.  2,  c.  18,  n.  31).  S.  Bernardus:  «Conatus  nostri  ad  bonum  et  cassi 
sunt,  si  a  gratia  non  adiuventur,  et  nulli,  si  non  excitentur»  (De  grat. 
et  lib.  arbitr.  c.  13,  n.  42).  Cf.  concilium  tridentinum  sess.  6,  can.  4 
(Denz.  n.  814).     Gratia  excitans  interdum  dicitur  vocans. 

c)  Quatenus  liber  consensus  consideratur  ut  terminus,  quocum 
gratia  comparatur,  ea  gratia,  quae  ante  liberum  consensum  adest,  vo- 
catur  gratia  praeveniens  ;  ea  autem,  quae  liberam  voluntatem  iuvat  ad 
exsequendum,  quod  vult,  vocatur  gratia  subsequens.  S.  Augustinus: 
«Nolentem  praevenit,  ut  velit;  volentem  subsequitur,  ne  frustra  velit» 
(Enchir.  c.  32).  Gratia  igitur  praeveniens  conincidit  cum  vocante 
seu  excitante  {Conc.  trid.  sess.  6,  c.  5  ;  Denz.  n.  797).  Inter  gratiam 
praevenientem  vel  antecedehtem  et  subsequentem,  media  est  gratia 
concomitans,  quae  simul  est  cum  actu  salutari  libero  (ibid.  c.  16; 
Denz.  n.  809). 

Notandum  tamen  est  easdem  divisiones  non  semper  ab  omnibus 
eodem  sensu  accipi.  Ita  interdum  gratia  praeveniens  dicitur,  quae  prae- 
cedit  iustificationem;  gratia  subsequens,  quae  sequitur  iustiflcationem. 
Vel  praeveniens  dicitur,  quae  datur  ad  incohandum ;  subsequens,  quae 

datur  ad  perficiendum.  Vel  in  serie  gratiarum  gratia  aliqua  dicitur 
subsequens  respectu  praecedentis  effectus,  et  praeveniens  respectu  se- 
quentis  effectus  (cf.  *S.  Thomas  i,  2,  q.  iii,  a.  3).  Explicationes,  quas 
dedimus,  sunt  eae,  quae  communius  receptae  sunt ;  si  vero  apud  alios 
aliae  explicationes  leguntur,  non  necessario  est  diversa  doctrina  sed 
diversus  modus  loquendi. 

De  divisione  gratiae  sufficientis  et  efficacis  postea  dicemus. 

CAPUT  11. 
DE  NECESSITATE  GRATIAE  ACTUALIS. 

Cf.  S.  Thomas  I,  2,  q.  109;  —  De  verit.  q.  24,  a.  12  sqq;  Suarez,  De  grat.  1.  1,  c.  1  sqq ; 
Bellarminus,  De  grat.  et  lib.  arbitr.  1.  5  ;  Ripalda,  De  ente  supernat.  tomus  3 ;  Steph. 
Dechamps,  De  haeresi  ianseniana,  Parisiis  1645;  Mazzella,  De  grat.  disp.  2;  Palmieri,  De 
grat.  thes.  19  sqq;  Schiffini,  De  grat.  disp.  2 ;  Pohle,  Lehrbuch  der  Dogmatik  II5  382  sqq. 

Prop.  XXVI.  Ut  homo  ponat  aliquod  opus  naturaliter  ho- 
nestum,  non  requiritur  auxilium  gratiae. 

216.  Stat.  quaest  a)  Ex  praecedentibus  patet  gratiam  dari  ad 
duplicem  finem:  ad  sanandam  infirmitatem  naturae  lapsae  et  ad  elevan- 
dum  hominem  in  ordinem  supernaturalem ;  unde  distinguitur  gratia 
sanans  seu  medicinalis,  et  gratia  elevans.  Iam  videndum  est,  quomodo 
gratia  sub  hoc  duplici  respectu  necessaria  sit.  Imprimis  igitur  quaerimus, 
quid  homo  sine  gratia  sanante  possit  aut  non  possit  quoad  bonum 
honestum  ordinis  naturalis.  Quae  quaestio  iterum  dupliciter  intellegi 
potest:  1.  num  homo  sine  gratia  omnino  possit  aliquem  actum  naturaliter 
honestum  ponere;  2.  num  homo  sine  gratia  possit  integram  legem 
naturalem  ordinis  moralis  servare.  Hic  sermo  est  de  priore  quaestione : 
Potestne  homo  sine  gratia  aliquem  actum  honestum  ponere,  an  omnis 
actus  liber,  qui  sine  gratia  fit,  est  necessario  peccatum  contra  legem 
naturalem  ? 

b)  Lutherus  et  alii  novatores  saeculi  XVI  adeo  exaggerarunt 
effectum  peccati  originalis,  ut  dicerent  liberum  arbitrium  post  peccatum 
originale  non  iam  valere  nisi  ad  peccandum.  «Liberum  arbitrium  post 
peccatum  est  res  de  solo  titulo;  et  dum  facit,  quod  in  se  est,  peccat 
mortaliter»   (Denz.  n.  Jj6\  cf.  Moehler,  Symbolik  §  6). 

Novatorum  erroribus  infectus  erat  Michael  Baius  (Du  Bay),  qui 
inde  ab  anno  1551  falsas  doctrinas  spargere  coepit,  quas  a.  1567 
Pius  V,  et  iterum  a.  1579  Gregorius  XIII  et  a.  1641  Urbanus  VIII 
damnarunt  (cf.  Denz.  n.  1001  sqq).  Fundamentalis  eius  error  erat, 
quod  nullum  ordinem  vere  supernaturalem  admittebat,  sed  censebat 
omnia  dona  Adamo  et  angelis  ante  peccatum  concessa  debita  fuisse 
naturae  integrae,  cum  liberum  arbitrium  his  donis  destitutum  non 
valeret  nisi  ad  peccandum.  Ergo  cum  haec  dona  ablata  sint  in  poenam 
peccati  originalis,  in  ordine  naturae  lapsae  homo  peccat,  quotiescumque 
sine  auxilio  gratiae  agit. 

Hos  errores  saeculo  XVII  innovavit  Comelius  Iansenius,  iprensis 
episcopus,  qui  in  libro,  cuius  inscriptio  est  «Augustinus»,  docet: 
«Arbitrium  voluntatis  post  lapsum  primi  hominis,  antequam  divina 
gratia  visitetur. . .,  sub  cupiditatibus  terrenis  ita  arte  captivum  possidetur, 
ut  libertas  illa  voluntatis,  velut  ferreis  vinculis  adstricta,  nullo  modo 
possit  surgere,  ut  bonum  velit  aut  faciat,  sed  tantummodo  captivo 
motu  versetur  in  malo»  (De  statu  nat.  lapsae  1.  3,  c.  2).  Quando 
vero  gratia  adest,  homo  necessario  bene  agit,  quia  interiori  gratiae 
numquam  resistitur.  Itaque  neque  ad  merendum  neque  ad  demerendum 
requiritur  libertas  a  necessitate.  Totum  opus  Iansenii  damnatum  est  ab 
Urbano  VIII  a.  1641 ;  ab  Innocentio  X  a.  1653  haereticae  declaratae 
sunt  quinque  propositiones  ex  Iansenii  opere  excerptae  {Denz.  n.  1092  sqq), 
rursus  damnatae  sunt  ab  Alexandro  VII  a.  1656  et  1664,  a  Clemente  XI 
a.  1705.  Iansenistis  autem  a.  1664  iniunctum  est  iuramentum,  quo 
declararent  se  sincero  animo  reicere  illas  propositiones  in  sensu  Iansenii 
intellectas  {Denz.  n.  1098  sq),  et  a.  1705  declaratum  est  non  sufficere 
«obsequiosum  silentium»,  sed  propositiones  damnatas  corde  reiciendas 
esse  {Denz.  n.  1350).  Item  a  Clemente  XI  a.  17 13  multae  proposi- 
tiones  Paschasii  Quesnelli,  iansenismo  faventes,  damnatae  sunt  {Denz. 
n.  135 1  sqq),  et  a  Pio  VI  a.  1794  propositiones  synodi  pistoriensis 
iansenisticae. 

c)  Itaque  contra  has  falsas  opiniones  statuimus  doctrinam  veram, 
et  imprimis  dicimus  hominem  per  vires  liberi  arbitrii  aliquid  boni  honesti 
posse  sine  auxilio  gratiae.  Omittimus  quaestionem  de  cognoscendo  vero, 
quia  iam  ostendimus  homines  posse  per  principia  naturalia  cognoscere 
exsistentiam  Dei,  quod  definivit  concilium  vaticanum  sess.  3,  c.  2 
{Denz.  n.  1795 ;  cf.  1806).  Plura  de  hac  quaestione  in  t:omo  I,  n.  74  sqq 
et  in  tomo  II,  n.  3  sqq.  Hic  agimus  de  solis  actibus  voluntatis.  Thesis 
non  est  de  fide,  sed  est  conclusio  theologice  certa ;  quia  continet 
quandam  abstractionem,  de  qua  non  explicite  loquuntur  fontes  theo- 
logici.  Aliud  enim  est  posse  hominem  sine  auxilio  gratiae  aliquid 
facere,  et  aliud  est  auxilium  gratiae  reapse  interdum  plane  abesse, 
quando  homo  bene  agit.  De  hac  re  sunt  variae  theologorum  opiniones, 
de  quibus  postea.  Hic  abstrahimus  ab  hac  quaestione,  et  dicimus: 
Sive  in  omni  actu  honesto  adest  auxilium  gratiae,  sive  non  semper 
adest,  homo,  sive  iustus  est  et  fidelis,  sive  iniustus  est  et  infidelis, 
habet  vires  naturales  sufficientes  ad  aliquos  actus  naturaliter  honestos 
ponendos,  qui  quidem  actus  si  fiunt,  non  habent  ullam  proportionem 
ad  vitam  aeternam. 

217.     Arg.  I.     Ex  traditione. 

»S.  Augustinus  ait:  «Non  usque  adeo  in  anima  humana  imago 
Dei  terrenorum  affectuum  labe  detrita  est,  ut  nulla  in  ea  velut  linea- 
menta  extrema  remanserint,  unde  merito  dici  possit  etiam  in  ipsa 
impietate   vitae   suae    facere   aliqua   legis  [cf.  Rom  2,    14]    vel  sapere. 

Nam  remanserat  utique  id,  quod  anima  hominis  nisi  rationalis  esse 
non  potest;  ita  etiam  ibi  lex  Dei  non  ex  omni  parte  deleta  per 
iniustitiam.  Nam  et  ipsi  [gentiles]  homines  erant,  et  vis  illa  naturae 
inerat  iis,  qua  legitimum  aliquid  anima  rationalis  et  sentit  et  facit» 
(De  spir.  et  litt.  c.  28,  n.  48).  Secundum  .S.  Prosperum  etiam  post 
praevaricationem  manserunt  in  hominibus  illa  bona,  «quae  vitam  mor- 
talem  honestare  possunt»  (Contra  Collat.  n.  36).  .S.  Fulgentius :  «Lex 
factorum  .  .  .  potest  quidem  naturaliter  esse  et  in  corde  gentium  et  in 
corde  infidelium  iudaeorum,  quae  tamen  sine  fide  Christi  nullatenus 
iustificat  sectatores  suos»  (Ep.  17,  27,  52). 

Cum  Patribus  consentiunt  theologi,  qui  paucissimis  exceptis  docent 
posse  hominem  cum  solo  generali  Dei  concursu  interdum  moraliter 
bene  agere.  Ita  Dominicus  Soto  ait:  «Ante  Gregorium  Ariminensem 
neminem  legisse  memini,  qui  negare  hoc  cogitaverit  posse  hominem, 
dum  est  in  peccato ,  suapte  natura,  citra  specialem  succursum  Dei 
cum  nosse  tum  velle  et  exsequi  officium  aliquod  naturali  honestate 
praeditum.  .  .  .  Reliquus  theologorum  coetus  nobiscum  sentit,  ut  ipse 
fatetur  Gregorius»  (De  nat.  et  grat.  1.  1,  c.  20).  Idem  ait  Suarez  (De 
grat.  1.  1,  c.  8,  n.  5).  Idem  recentes  omnes.  Solus,  ut  videtur,  Schiffini 
nonnihil  haesitat,  idque  ob  rationes  non  valde  efficaces  (De  grat. 
n.    105  sqq). 

Hanc  theologorum  sententiam  ecclesia  defendit  a  Baii  censuris 
dicentis:  «Cum  Pelagio  sentit,  qui  boni  aliquid  naturalis,  hoc  est,  quod 
ex  naturae  solius  viribus  ortum  ducit,  agnoscit»  (prop.  37;  Denz. 
n.  1037).  Schiffini  (1.  c.  n.  106)  cum  Vazquez  monet  hanc  et  alias 
propositiones  Baii  damnatas  esse  propter  nimis  acre  iudicium  de  aliorum 
theologorum  sententia.  Sit  ita  (quod  alii  negant,  ut  Wirceburgenses, 
De  grat.  n.  207  sq);  at  sine  dubio  ecclesia  contra  acres  censuras  non 
defendit  sententiam,  quae  ipsi  displicet.  Praeterea  damnatae  sunt  etiam 
propositiones,  in  quibus  nulla  censura  est,  ut  2  Paschasii  Quesnelli: 
«Iesu  Christi  gratia,  principium  efficax  boni  cuiuscumque  generis,  ne- 
cessaria  est  ad  omne  opus  bonum ;  absque  illa  non  solum  nihil  fit,  sed 
nec  fieri  potest»  (Denz.  n.  1352).  Similiter  propositio  39:  «Voluntas, 
quam  gratia  non  praevenit,  nihil  habet  luminis  nisi  ad  aberrandum, 
ardoris  nisi  ad  se  praecipitandum,  virium  nisi  ad  se  vulnerandum;  est 
capax  omnis  mali  et  incapax  ad  omne  bonum»  (Denz.  n.  1389).  Itemaliae 
propositiones  (cf.  Denz.  n.  1027  sqq  1065  1524)/  Ergo  doctrina  nostra, 
etsi  non  est  ab  ecclesia  formaliter  definita,  tamen  sensui  ecclesiae 
plane  conformis  est. 

2l8.     Arg.  2.     Ex  ratione. 

Si  homini  impossibile  est  sine  auxilio  gratiae  ullum  praeceptum 
legis  implere,  hoc  est  aut  propter  impotentiam  physicam  aut  propter 
impotentiam  moralem.  Atqui  neutrum  dici  potest.  Ergo  non  est 
impossibile. 

Prob.  min.  Lex  naturalis,  i.  e.  lumen  rationis  dictantis,  quid 
faciendum,  quid  omittendum  sit,  certe  non  praecipit  nisi  ea,  quae 
physice  possibilia  sunt;  secus  ipsa  ratio  esset  irrationabilis.  Neque 
liberum  arbitrium  per  Adae  peccatum  periit  (Denz.  n.  815). 

Neque  propter  moralem  impotentiam  homo  ullum  praeceptum 
legis  implere  nequit.  Nam  sunt  multa  praecepta,  quae  nullam  difficul- 
tatem  specialem  habent,  immo  saltem  quibusdam  hominibus  faciliora 
sunt  quam  contraria  inhonesta.  Ita  multis  hominibus  facilius  est  parentes 
diligere,  vera  loqui,  indigenti  ex  misericordia  eleemosynam  dare,  quam 
contrarios  actus  malos  ponere.  Vix  erit  homo,  qui  non  habet  inclina- 
tionem  ad  aliquos  actus  honestos.  Neque  tentatio  ad  actus  inhonestos 
obstat,  tum  quia  saepe  non  adest,  tum  quia  naturalis  inclinatio  ad 
bonum  aliquod  honestum  potest  esse  tanta,  ut  contraria  tentatio  parvam 
tantum  difficultatem  creet.  Itaque  merito  damnata  est  propositio  30 
Baii  negantis  «tentationi  ulli  sine  gratiae  ipsius  adiutorio  resistere 
hominem  posse,  sic  ut  in  eam  non  inducatur  ac  ab  ea  non  superetur» 
(Denz.  n.   1030) 

219«  Obi.  I.  S.  Augustinus  docet:  «Neque  liberum  arbitrium  quicquam 
nisi  ad  peccandum  valet,  si  lateat  veritatis  via;  et  cum  id,  quod  agendum 
et  quo  nitendum  sit,  coeperit  non  latere,  nisi  etiam  delectet  et  ametur,  non 
agitur,  non  suscipitur,  non  bene  vivitur.  Ut  autem  diligatur,  caritas  Dei 
diffunditur  in  cordibus  nostris,  non  per  arbitrium  liberum,  quod  surgit  ex 
nobis,  sed  per  Spiritum  Sanctum,  qui  datus  est  nobis»  (De  spir.  et  litt.  c.  3, 
n.  5).  Atqui  si  liberum  arbitrium  sine  gratia  Spiritus  Sancti  non  valet  nisi 
ad  peccandum,  homo  non  potest  sine  gratia  ullum  opus  naturaliter  honestum 
facere.     Ergo  falsa  est  thesis. 

Resp.  Dist.  mai. :  S.  Augustinus  docet  liberum  arbitrium  non  posse 
sine  gratia  salutem  consequi  neque  semper  et  in  omnibus  honeste  agere,  sed 
certo  ruere  in  peccatum,  conc.  mai.;  S.  Augustinus  docet  liberum  arbitrium 
ne  in  ullo  quidem  singulari  casu  facere  posse,  quod  naturaliter  honestum  est, 
etsi  hic  actus  ad  salutem  nihil  valeat,  neg.  mai.  Dist.  min.:  Si  liberum 
arbitrium  non  valet  nisi  ad  peccandum  hoc  sensu,  quod  neque  integram 
legem  naturalem  servare  neque  vitam  aeternam  per  se  solum  consequi  potest, 
homo  non  potest  umquam  sine  gratia  naturaliter  honeste  agere,  neg.  min. ; 
si  liberum  arbitrium  non  valet  nisi  ad  peccandum  hoc  sensu,  quod  sine 
gratia  necessario  semper  et  in  omnibus  peccat,  homo  non  potest  ullum  actum 
naturaliter  honestum  ponere,  conc.  min.     Et  neg.  conseq. 

S.  Augustinus  disputat  contra  pelagianos,  qui  docebant  hominem  per 
solas  vires  naturales  posse  omnia  peccata  vitare,  actus  salutares  elicere,  vitam 
aeternam  consequi.  Contra  hos  igitur  statuit  Augustinus  hominem  non  posse 
per  naturales  suas  vires  salutem  consequi  neque  ullum  actum  salutarem  ponere 
neque  integram  legem  naturalem  servare,  sed  sine  gratiae  adiutorio  infalli- 
biliter  ruere  in  peccatum  et  perditionem.  Itaque  duo  negantur:  a)  posse 
arbitrium  per  vires  suas  naturales  operari  salutem,  b)  posse  servare  integram 
legem  et  abstinere  ab  omni  peccato.  Non  tamen  ideo  negatur  posse  hominem 
per   naturae   vires   aliqua   opera  steriliter  honesta,   i.  e.  quae  non  conferunt 

9* 


I  2  2  Tract.  III.    De  gratia.    Pars  I.    De  gratia  actuali. 

ad  vitam  aeternam,  facere.  Quomodo  talia  opera  sensu  aliquo  latiore  dici 
possint  peccaminosa,  postea  videbimus.  Similiter  exponenda  sunt  dicta  con- 
ciliorum  veterum,  ex  Augustino  hausta,  e.  g.  Denz.  195  sq. 

220.  Obi.  II.  Lex  naturalis  iubet  nos  diligere  Deum  super  omnia.  Atqui 
per  vires  naturales  non  possumus  diligere  Deum  super  omnia.  Ergo  falso 
dicitur  lex  naturalis  non  praecipere  nisi  naturaliter  possibilia. 

Resp.  Conc.  mai.  Dist.  min. :  Non  possumus  per  vires  naturales  elicere 
affectum  diligendi  Deum  super  omnia,  neg.  min.;  non  possumus  effective 
Deum  diligere  super  omnia  servando  integram  legem  moralem,  conc.  min. 
Et  dist.  conseq. :  Falsum  est  lege  naturali  non  praecipi  aliquem  actum  hic 
et  nunc  ponendum,  qui  tamen  per  vires  naturales  absolute  impossibilis  est, 
neg.  conseq.;  et  de  hac  sola  re  agitur  in  thesi;  falsum  est  universalitatem 
praeceptorum  naturalium  in  hoc  ordine  non  transcendere  vires  nostras  natu- 
rales,  conc.  conseq.;  de  qua  re  dicemus  in  thesi  XXVIII.  Amor  autem  Dei 
effectivus  comprehendit  observantiam  totius  legis,  quae  est  impossibilis  per 
solas  vires  naturales  hominis  lapsi. 

Etiam  homo  lapsus  potest  ratione  sua  cognoscere  Deum  esse  summum 
bonum.  Summum  autem  bonum  diligere  propterea,  quod  summum  bonum 
est,  non  est  ultra  vires  physicas  hominis,  quia  voluntas  essentialiter  est  facultas 
amandi  bonum  ut  bonum.  Neque  difficultas  moralis  dilectioni  Dei  obstat, 
si  abstrahitur  a  futura  exsecutione,  quia  non  semper  adsunt  tentationes,  quae 
avocant  ab  amando  Deo.  Ergo  potest  aliquis  tempore  quieto  cogitare  de 
infinita  amabilitate  Dei,  nihil  cogitans  de  aliqua  futura  difficultate,  et  moveri 
ad  amandum  illud  summum  bonum  propter  se.  Vel  etiamsi  in  confuso  cogitat 
de  difficultatibus  futuris,  potest  tamen,  allectus  amabilitate  Dei,  censere  se 
eius  amore  difficultates  superaturum  esse;  nam  aliud  est  hoc  aliquando  in 
proposito  habere,  et  aliud  est  hoc  propositum  constanter  exsequi.  «Plerum- 
que  enim  cadit  in  nostram  potestatem  electio,  sed  non  exsecutio»  (S.  Tho- 
mas  2,  2,  q.  137,  a.  4).  Nihilominus  hic  actus  nihil  valet  in  ordine  super- 
naturali,  neque  iustificat  hominem. 

Ceterum  de  possibilitate  naturalis  amoris  Dei  super  omnia  est  duplex  sen- 
tentia  theologorum.  Plurimi  theologi  censent  amorem  pure  affectivum  esse 
possibilem,  ut  Caietanus,  Banes,  Dom.  Soto,  Molina.  Pauciores  censent  non 
esse  possibilem,  ut  Bellarminusy  Suarez,  et  inter  recentiores  Schiffini  (De  grat. 
n.  99,  obi.  IV),  qui  tamen  ipse  monet  advertendum  esse  ad  propositio- 
nem34  Baii  damnatam:  «Distinctio  illa  duplicis  amoris,  naturalis  videlicet,  quo 
Deus  amatur  ut  auctor  naturae,  et  gratuiti,  quo  Deus  amatur  ut  beatificator, 
vana  est  et  commenticia  et  ad  illudendum  Sacris  Litteris  et  plurimis  veterum 
testimoniis  excogitata»  (Denz.  n.  1034).  Etiam  de  mente  S.  Thomae  (1,  2, 
q.  109,  a.  3)  disputant,  utrum  ab  eo  solum  excludatur  possibilitas  amoris 
effectivi,  an  etiam  possibilitas  amoris  affectivi.  Sunt  quae  suadeant  ab  eo 
solum  negari  possibilitatem  amoris  effectivi  (cf.  van  der  Meersch,  De  grat.  n.  84). 

Schol.  De  sententia  Patris  Vazquez  et  Patris  Ripalda  de  ne- 
cessitate  gratiae  ad  actus  honestos. 

221.  Vazquez  (In  1,  2,  disp.  189,  c.  16;  disp.  190,  c.  2)  docet  ad 
quodlibet  opus  honestum  et  ad  quamlibet  tentationem  superandam 
requiri  gratiam  salutarem.    Rationem  reddit,  quia  homo  ad  bonum  non 

movetur  nisi  cogitatione  congrua.  Haec  cogitatio,  si  agitur  de  actibus 
naturalibus,  per  se  quidem  pertinet  ad  ordinem  naturalem.  Sed  in 
statu  hominum,  qui  nunc  est,  haec  cogitatio  non  est  singulis  hominibus 
debita,  quae  si  a  Deo  datur  propter  merita  Christi  et  respectu  finis 
supernaturalis,  dicenda  est  vera  gratia.  Sic  autem  Deus  beneficia  sua 
confert  in  hoc  ordine.  Ergo  homo  sine  gratia  Dei  non  potest  ullum 
actum  honestum  ponere. 

Hic  loquendi  modus  plurimis  theologis  displicet,  quia  illa  congrua 
^ogitatio  non  est  gratia  sensu  theologico  sed  aliquid  in  se  naturale  et 
naturae  debitum,  etsi  forte  huic  vel  illi  individuo  non  praecise  debetur. 
Certe  naturae  debetur,  ut  homines  intellegant  non  esse  homicidia  vel 
furta  committenda,  parentes  esse  honorandos,  alia  similia.  Multa 
naturaliter  honesta  sunt  adeo  rationi  obvia,  ut  sub  ratione  boni  honesti 
omnibus  innotescant,  qui  non  voluntariis  vitiis  plane  corrupti  sunt 
(cf.  Suarez,  De  grat.  1.    I,  c.   I2sqq). 

Ripalda  sententiam  Vazquesii  emendare  studuit  in  hunc  modum: 
Quotiescumque  homo  conatur  actum  honestum  ponere,  statim  adest 
gratia  supernaturalis,  iuvans  hominem,  ut  actus  flat  intrinsecus  propor- 
tionatus  fini  supernaturali.  Sic  igitur  non  quidem  a  priori  et  ex  natura 
rei  requiritur  gratia,  ut  homo  aliquem  actum  naturaliter  honestum 
ponere  possit,  sed  requiritur  ex  decreto  Dei,  qui  vult,  ut  in  hoc  ordine 
omnis  actus  moraliter  bonus  ad  finem  supernaturalem  dirigatur  (De 
ente  supernat.  disp.  120,  sect.  2).  Attamen  haec  est  suppositio,  quae 
solidis  argumentis  probari  nequit,  et  ab  aliis  theologis  communissime 
negatur.  Facilius  haec  sententia  ut  probabilis  admitti  potest,  si  ad 
solos  fideles  restringitur ,  quia  si  ad  infideles  extenditur,  difficulter 
intellegitur,  cur  nullus  homo  adultus  sine  fide  proprie  dicta  iustificari 
possit  (cf.  Mazzella,  De  grat.  n.  470  sqq  478  sqq;  Schiffini,  De  grat. 
n.   105). 

Prop.   XXVII.     Non    omnia   opera,    quae   facit  homo   in   statu 
peccati  vel  infidelitatis,  peccata  sunt. 

222.  Stat.  quaest.  Haec  thesis,  in  quantum  docet  posse  ante 
iustificationem  fieri  opera  bona  et  salutaria,  est  de  fide.  In  quantum 
vero  docet  posse  etiam  ab  infidelibus  quaedam  opera  fieri,  quae  non 
sint  peccata  sed  moraliter  honesta,  est  theologice  certa  et  corollarium 
praecedentis  thesis. 

Statuitur  haec  doctrina  contra  novatores  saeculi  XVI,  qui  docent 
aut  omnia  opera  hominum  aut  saltem  opera  hominum  nondum  iusti- 
ficatorum  esse  peccata.  Item  contra  Baium,  Iansenium,  Quesnellum, 
docentes  omne  opus,  quod  non  procedat  ex  fide  caritate  formata,  esse 
peccatum.  Quidam  theologi  catholici,  qui  augustinenses  vocantur, 
docent  omne  opus,  ut  sit  vere  moraliter  bonum,  aut  a  caritate  elici  aut 
a  caritate  imperari  debere. 

In  praecedenti  thesi  diximus  de  homine,  qui  agit  sine  auxilio 
gratiae  actualis,  et  abstraximus  a  quaestione,  num  homo  ita  agens  sit 
in  statu  gratiae  vel  saltem  habeat  fidem.  In  hac  thesi  supponimus 
hominem  infidelem  vel  saltem  peccatorem,  sed  abstrahimus  a  quaestione, 
utrum  agat  cum  auxilio  gratiae  actualis  an  sine  auxilio  gratiae. 

223.  Arg.  I.     Ex  S.  Scriptura. 

In  S.  Scriptura  laudantur  peccatores  et  infideles  propter  opera, 
quae  fecerunt ,  ut  obstetrices  aegyptiacae  (Ex  1 ,  15  sqq) ,  Rahab 
(Ios  2,  1.  Hebr  II,  31),  Cyrus  (2  Par  36,  22  sqq.  Is  44,  28;  45,  1). 
Admonentur  ad  eleemosynas  dandas,  ad  orandum,  ad  paenitentiam 
faciendam  (Eccli  21,  1.  Ez  18,  30.  Dn  4,  24.  Zach  1,  3).  Proponuntur 
exempla  publicani  (Lc  18,  13  sq),  Zachaei  (Lc  c.  19),  aliorum.  Scriptura 
autem  non  laudat  neque  commendat  peccata.  S.  Paulus  ait:  «Cum 
gentes,  quae  legem  non  habent,  naturaliter  ea,  quae  legis  sunt,  faciunt, 
eiusmodi  legem  non  habentes,  ipsi  sibi  sunt  lex»  (Rom  2,  14).  Ergo 
gentiles  possunt  aliqua  opera  lege  praecepta  facere. 

224.  Arg.  2.     Ex  traditione. 

£.  Augastinus  de  peccatoribus  ait:  «Et  peccatores  exaudit  Deus. 
Si  enim  peccatores  Deus  non  exaudiret,  frustra  ille  publicanus  [Lc 
18,  13]  oculos  in  terram  demittens  et  pectus  suum  percutiens,  diceret: 
Domine ,  propitius  esto  mihi  peccatori.  Et  ista  confessio  meruit 
iustificationem»  (In  Ioan.  tract.  44,  n.  13).  «Ad  salutem  aeternam  nihil 
prosunt  impio  aliqua  opera  bona,  sine  quibus  difficillime  vita  cuiuslibet 
pessimi  hominis  invenitur»  (De  spir.  et  litt.  c.  28,  n.  48).  De  gentilibus 
ait:  «Quorum  impiorum  nec  Deum  verum  veraciter  iusteque  colentium, 
quaedam  tamen  facta  vel  legimus  vel  novimus  vel  audimus,  quae 
secundum  iustitiae  regulam  non  solum  vituperare  non  possumus,  verum 
etiam  merito  recteque  laudamus»  (1.  c.  27,  48).  «Liceat  vobis  humana 
caritate  diligere  coniuges,  diligere  filios,  diligere  amicos  vestros,  di- 
ligere  cives  vestros.  Sed  videtis  istam  caritatem  esse  posse  et  im- 
piorum,  i.  e.  paganorum,  iudaeorum,  haereticorum»  (Sermo  349,  1,  1). 
Similiter    alii  Patres  (cf.  Bellarm.,   De  grat.  et  lib.  arbitr.  1.   5,  c.  9). 

Concilium  tridentinum  sess.  6,  can.  7  definit:  «S.  q.  d.  opera 
omnia,  quae  ante  iustificationem  fiunt,  quacumque  ratione  facta  sint, 
vere  esse  peccata  et  odium  Dei  mereri  ...  A.  S.»  (Denz.  n.  817; 
cf.  642).  A  *S.  Pio  V  damnatae  sunt  hae  propositiones  Baii:  25  :  «Omnia 
opera  infidelium  sunt  peccata,  et  philosophorum  virtutes  sunt  vitia» ; 
35:  «Omne,  quod  agit  peccator  vel  servus  peccati,  peccatum  est» '; 
40:  «In  omnibus  suis  actibus  peccator  servit  dominanti  cupiditati» 
{Denz.  n.  1025  1035  1040).  Ab  Alexandro  VIII  damnatae  sunt  hae 
propositiones  iansenistarum :  8:  «Necesse  est  infidelem  in  omni  opere 
peccare»;  11:  «Omne,  quod  non  est  ex  fide  christiana  supernaturali, 
quae  per  dilectionem  operatur,    peccatum    est»   (Denz.  n.   1298   1301). 


Cap.  II.    De  necessitate  gratiae  actualis.     Prop.  XXVII.  t^c 

Cum  pistorienses  renovassent  errorem  «quasi  in  omnibus  suis  actibus 
peccator  serviat  dominanti  cupiditati»,  haec  doctrina  a  Pio  F/damnata 
est  ut  «falsa,  perniciosa,  inducens  in  errorem  a  Tridentino  damnatum 
ut  haereticum,  iterum  in  Baio  damnatum  art.  40»   (Denz.  n.   1523). 

225.  Arg.  3.    Ex  ratione. 

Si  infidelis  vel  peccator  necessario  in  omni  opere  peccat,  hoc 
ideo  est,  quia  malus  eius  habitus  necessario  in  omnem  eius  actum 
influit.  Atqui  hoc  est  falsum.  Ergo  infidelis  vel  peccator  non  ne- 
cessario  in  omni  opere  peccat. 

Prob.  min.  Liberum  arbitrium  manet  in  infideli  et  peccatore. 
Atqui,  ut  in  praecedenti  thesi  vidimus,  liberum  arbitrium  sufficit  ad 
ponendos  aliquos  actus  bonos.  Ergo  peccator  et  infidelis  non  necessario 
in  omnibus  suis  actibus  peccant.  Praeterea  nullus  habitus  necessario 
in  omnem  actum  influit  Ergo  et  iustus  potest  peccare,  et  iniustus 
potest  aliquid  boni  facere.  Quod  si  verum  non  esset,  non  deberet 
neque  posset  iniustus  per  ulla  bona  opera  se  praeparare  ad  iustifica- 
tionem,  quod  non  minus  est  contra  rationem  quam  contra  fidem. 

226.  Obi.  I.  Christus  Dominus  ait:  «Non  potest  arbor  bona  malos  fructus 
facere,  neque  arbor  mala  bonos  fructus  facere»  (Mt  7,  18).  Atqui  infidelis 
vel  peccator  est  arbor  mala.     Ergo  non  potest  bona  opera  facere. 

Resp.  Dist.  sensum  maioris.  Christus  ibi  loquitur  de  quibusvis  infideli- 
bus  vel  peccatoribus,  neg.  mai.;  loquitur  de  falsis  doctoribus,  ex  quorum 
mala  doctrina  oriuntur  mali  fructus,  conc.  mai.  Dist.  min.:  Peccator  et  in- 
fidelis  est  mala  arbor  eo  sensu,  quo  Christus  ibi  loquitur,  neg.  min.;  alio 
sensu,  trans.  min.  Et  neg.  conseq.  Valet  quidem  eadem  doctrina  etiam  de 
omni  malo  homine,  sed  solum  eum  morali  quadam  universalitate,  quatenus 
malus  homo  generatim  solet  male  agere,  sed  non  de  singulis  eius  actibus. 
Homo  enim  non  ex  physica  necessitate  agit,  ut  arbor,  sed  ex  voluntate,  quae 
potest  a  communi  sua  ratione  agendi  in  singulis  deflectere.  Sicut  Christus 
dicens :  «Non  potest  arbor  bona  malos  fructus  facere»,  certe  non  vult  negare 
posse  hominem  iustum  peccare,  a  pari  non  vult  negare  peccatorem  posse 
quidquam  boni  facere.  S.  Thomas:  «Peccatum  mortale  .  .  .  non  totaliter 
corrumpit  bonum  naturae.  .  .  .  Unde  manifestum  est,  quod  infideles  bona 
opera,  ad  quae  sufficit  bonum  naturae,  aliqualiter  operari  possunt.  Unde 
non  oportet,  quod  in  omni  opere  suo  peccent;  sed  quandocumque  aliquod 
opus  operantur  ex  infidelitate,  tunc  peccant»  (2,  2,  q.  10,  a.  4). 

227.  Obi.  II.  «Omne  autem,  quod  non  est  ex  fide,  peccatum  est»  (Rom 
.14,  23).     Ergo  opera  infidelium  omnia  sunt  peccata. 

Resp.  Dist.  antec.  secundum  contextum:  Omne,  quod  non  ex  fide, 
i.  e.  ex  dictamine  conscientiae,  est  peccatum,  conc.  antec;  omne,  quod  non 
est  ex  fide  theologica,  est  peccatum,  neg.  antec.     Et  neg.  conseq. 

228.  Obi.  III.  S.  Augustinus  Iuliano  interroganti :  «Si  gentilis  nudum 
operuerit,  numquid,  quia  non  est  ex  fide,  peccatum  est?»  respondet:  «Prorsus, 

in  quantum  non  est  ex  fide,  peccatum  est;  non  quia  per  se  ipsum  factum, 
quod  est  nudum  operire,  peccatum  est,  sed  de  tali  opere  non  in  Domino 
gloriari  solus  impius  negat  esse  peccatum»  (Contra  Iulian.  1.  4,  c.  3,  n.  30). 
Ergo  secundum  S.  Augustinum  etiam  opera  per  se  bona  infidelium  sunt 
peccata. 

Resp.  Conc.  antec.  Dist.  conseq.:  Opera  bona  infidelium  sunt  peccata 
a)  sensu  latiore,  quatenus  nihil  conferunt  ad  vitam  aeternam,  b)  sensu  stricto, 
in  quantum  procedunt  ex  infidelitate,  c)  in  quantum  plerumque  mala  intentione 
corrumpuntur,  conc.  conseq.;  in  quantum  infideles  necessario  in  unoquoque 
opere  peccant,  neg.  conseq. 

Ad  a)  «Ad  salutem  aeternam  nihil  prosunt  impio  aliqua  bona  opera,  sine 
quibus  difficillime  vita  cuiuslibet  pessimi  hominis  invenitur»  (De  spir.  et  litt. 
c.  28,  n.  48).  «Si  ergo  ad  consequendam  veram  beatitudinem,  quam  nobis 
immortalem  fides,  quae  in  Christo  est,  vera  promittit,  nihil  prosunt  homini 
virtutes,  nullo  modo  verae  possunt  esse  virtutes»  (Contra  Iulian.  1.  4,  c.  3, 
n.  19).  Ergo  opera  infidelium  peccata  sunt,  quatenus  in  iis  est  privatio 
debitae  ordinationis  in  finem  ultimum  supernaturalem.  Propter  defectum 
debitae  ordinationis  etiam  aliquid,  quod  vitari  non  potest,  peccatum  dici 
potest  (De  perfect.  iust.  c.  6,  n.  15). 

Ad  b)  Quando  is,  qui  agit,  non  solum  infidelis  est,  sed  ex  infidelitate 
agit,  peccat.  De  hac  re  praecipue  agit  S.  Augustinus  loco,  qui  in  obiectione 
citatur,  ubi  supponit  infidelem  agere  ex  intentione  vanae  gloriae. 

Ad  c)  Iulianus  loquebatur,  quasi  etiam  gentiles  communissime  ex  recta 
intentione  agerent.  S.  Augustinus  vero  censet  secundum  communiter  con- 
tingentia  gentiles  non  ex  recta  intentione  agere.  Ita  ubi  loquitur  de  eorum 
factis,  «quae  merito  recteque  laudamus»,  addit:  «Quamquam  si  discutiantur, 
quo  fine  fiant,  vix  inveniuntur,  quae  iustitiae  debitam  laudem  defensionemque 
mereantur»  (De  spir.  et  litt.  c.  27,  n.  48). 

S.  Augustinus  nomine  fidei  et  caritatis  non  solum  comprehendit  duas 
virtutes  theologicas,  sed  fidem  vocat  omnem  actum,  quo  homo  agnoscit  Dei 
per  conscientiam  loquentis  auctoritatem ;  et  caritatem  vocat  omnem  amorem 
boni  honesti.  Quidquid  ne  hoc  quidem  lato  sensu  ex  fide  et  caritate  fit, 
peccatum  est  (cf.  Schifftni,  De  grat.   176  sqq). 

229.  Obi.  IV.  Nullus  actus  bonus  sine  fine  bono.  Atqui  infidelis  non  agit 
ex  fine  bono,  quia  actum  suum  non  refert  ad  debitum  finem  ultimum.  Ergo 
nullus  actus  infidelium  est  bonus. 

Resp.  Dist.  mai. :  Nullus  actus  est  bonus,  qui  non  refertur  ad  finem 
proximum  bonum,  conc.  mai. ;  qui  non  refertur  explicite  ad  finem  ultimum, 
neg.  mai.  Dist.  min. :  Infidelis  non  potest  agere  ex  fine  proximo  bono,  neg. 
min.;  non  refert  explicite  actus  suos  ad  finem  ultimum,  trans.  min.  Et  neg. 
conseq.,  in  quantum  agitur  de  imperfecta  bonitate,  de  qua  in  thesi  loquimur, 
non  de  merito  vitae  aeternae  (cf.  S.  Thomas  2,  2,  q.  23,  a.  7  ad  1).  Si 
infidelis  honorat  parentes  ex  motivo  honestatis  huius  actus,  facit,  quod  Deus 
vult  eum  facere ;  ergo  honeste  agit.  Potest  etiam  explicite  velle  per  aliquem 
actum  honestum  colere  Deum.  Potest  dare  eleemosynam,  ut  a  Deo  miseri- 
cordiam  impetret.  Saepe  infideles  inducendi  sunt,  ut  prius  meliorem  vitam 
agant  et  orent,  quam  potest  esse  ulla  spes  conversionis  eorum. 

Prop.  XXVIII.  In  hoc  statu  homo  sine  auxilio  gratiae  non  po- 
test  diu  servare  totam  legem  naturalem,  ne  quoad  substantiam  quidem. 

230.  Stat.  quaest.  a)  Saeculo  V  Pelagins  monachus  docebat  posse 
quemvis  hominem  per  vires  suas  naturales  servare  totam  legem  moralem. 
Gratiam  Dei  ad  servandam  legem  necessariam  dicebat  esse  ipsum  li- 
berum  arbitrium,  cui,  ut  lex  naturalis  facilius  servaretur,  Deus  addidisset 
doctrinam  et  praecepta  positiva.  Aliam  autem  interiorem  gratiam  ne- 
cessariam  esse  negabat.  Huic  Pelagii  et  pelagianorum  sententiae  maxime 
se  opposuit  S.  Augustinus,  qui  docet  gratiam  omnino  requiri  ad  inte- 
gram  legem  naturalem  servandam. 

b)  Ratio  cur  homo  non  diu  possit  servare  totam  legem,  non  est 
physica  impotentia  sed  moralis  difficultas,  i.  e.  tentatio  seu  sollicitatio 
alliciens  ad  faciendum,  quod  est  prohibitum,  vel  deterrens  a  facienda 
re  praecepta;  quae  sollicitatio  oritur  aut  ab  ipsa  natura  corrupta  aut 
ab  hominibus  aut  a  diabolo  aut  ab  obiectis  externis  aut  ab  his  om- 
nibus  vel  pluribus  simul.  Praecipua  difficultas  est  in  concupiscentia 
seu  in  appetitu  inferiore  in  bona  sua  praeter  dictamen  rationis  tendente. 
Tentatio  est  gravis,  si  vehementer  sollicitat  ad  peccandum,  levis  autem, 
si  parvam  tantum  difficultatem  parat.  Hic  solum  quaeritur  de  gravibus 
tentationibus  ad  gravia  peccata  committenda. 

c)  Tripliciter  potest  aliquis  tentationem  superare  et  praeceptum 
aliquod  servare :  1 .  ex  malo  motivo,  ut  si  quis  ex  avaritia  superat  ten- 
tationem  gulae  et  servat  temperantiam;  2.  modo  supernaturali ;  3.  modo 
naturaliter  honesto.  Loquimur  hic  de  tertio  modo,  et  dicimus  homi- 
nem  non  posse  diu  totam  legem  servare,  ne  quoad  substantiam  quidem, 
i.  e.  modo  naturaliter  honesto,  sed  sine  auxilio  Dei  vinci  tentatione  et 
incidere  in  peccatum.  «Diu»  intellegitur  moraliter  considerata  condi- 
cione  humana,  neque  potest  exactius  definiri;  sed  certe  qui  per  annos 
servat  legem  naturalem  integram,  diu  servat. 

d)  Gratia  potest  tripliciter  sumi:  gratia  habitualis,  gratia  actualis 
entitative  supernaturalis,  gratia  actualis  secundum  modum  supernaturalis, 
i.  e.  auxilium  aliquod  divinum,  quod  quidem  per  se  non  transgreditur 
totum  ordinem  naturalem,  sed  hic  et  nunc  ex  speciali  benevolentia 
Dei  datur  intuitu  meritorum  Christi  et  respectu  flnis  supernaturalis.  Ex 
dicendis  patebit,  quodnam  ex  his  auxiliis  sit  necessarium. 

Thesis  non  est  de  fide,  quia  non  est  sub  his  terminis  definita,  sed 
ex  definitis  per  modum  conclusionis  deducitur.  Concilia  enim  et  alii 
fontes  non  distinguunt  inter  observantiam  legis  et  victoriam  de  tenta- 
tione  naturaliter  honestam  et  supernaturalem.  Sed  omnes  fere  theo- 
logi  concedunt  thesim  esse  certam  (cf.  Suarez,  De  grat.  1.  1,  c.  26, 
n.  12;  Schiffini,  De  grat.  n.  95). 

231.  Arg.  1.     Ex  S.  Scriptura. 

S.  Paulus  in  duobus  primis  capitibus  epistulae  ad  romanos  docet 
et   gentiles   non   obstante   lege   naturali    et  iudaeos  non  obstante  lege 

mosaica  factos  esse  peccatores  damnationi  obnoxios ;  et  c.  7  rationem 
reddit,  quia  concupiscentia,  quam  peccatum  vocat,  «occasione  accepta 
per  mandatum,  seduxit  me  et  per  illud  occidit».  Lex  quidem  est 
bona,  at  «non  quod  volo  bonum,  hoc  ago,  sed  quod  odi  malum,  illud 
facio.  .  .  .  Condelector  enim  legi  Dei  secundum  interiorem  hominem, 
video  autem  aliam  legem  in  membris  meis,  repugnantem  legi  mentis 
meae  et  captivantem  me  in  lege  peccati,  quae  est  in  membris  meis» 
(Rom  7,  1 1  sqq).  Ergo  omnes  homines  sibi  relicti  incidunt  in  peccata 
propter  dominantem  concupiscentiam.  Et  quodnam  est  remedium 
contra  hunc  statum  mortis?  «Infelix  ego  homo,  quis  me  liberabit  de 
corpore  mortis  huius?  Gratia  Dei  per  Iesutn  Christum,  Dominum 
nostrum»  (Rom  7,  24  sq).  Ergo  gratia  est  unicum  remedium  contra 
concupiscentiam  (cf.  Rom  8,  3  sqq ;  1  Cor  15,  56  sq;  2  Cor  3,  6;  Gal 
2,    16  21  ;   3,    10  sq). 

Christus  docet  nos  orare:  «Et  ne  nos  inducas  in  tentationem» 
(Mt  6,  13).  Nam  de  omnibus  valet,  quod  ait  ad  apostolos:  «Vigilate 
et  orate,  ut  non  intretis  in  tentationem.  Spiritus  quidem  promptus  est, 
caro  autem  infirma»  (Mt  26,  41).  Ideo  «oportet  semper  orare  et  non 
deficere»  (Lc  18,  1).  Atqui  si  instanti  oratione  a  Deo  petenda  est 
victoria  de  tentationibus,  efficitur  nobis  victoriam  per  solas  vires  natu- 
rales  esse  impossibilem  vel  difficillimam.  Et  quia  nobis  est  etiam  col- 
luctatio  cum  diabolicis  potestatibus,  apostolus  monet:  «Accipite  arma- 
turam  Dei,  ut  possitis  resistere  in  die  malo  et  in  omnibus  perfecti  stare» 
(Eph  6,  10  sqq;  cf.  1  Cor  10,  12  sq;  2  Cor  2,  9;  2  Thess  3,  3;  1  Petr  5,  8). 

232.     Arg.  2.     Ex  traditione. 

6".  Augustinus  toto  libro  «De  spiritu  et  littera»  ostendit,  quomodo 
sola  lex  positiva  et  doctrina  non  sufficiant.  «Illa  enim  sine  adiuvante 
spiritu  procul  dubio  est  littera  occidens ;  cum  vero  adest  vivificans  spi- 
ritus,  hoc  ipsum  intus  conscriptum  facit  diligi,  quod  foris  scriptum  lex 
faciebat  timeri»  (c.  19,  n.  32).  Libris  vero  «De  natura  et  gratia»  et 
«De  correptione  et  gratia»  ostendit  sine  gratia  hominem  tentationibus 
succumbere.  «Miror,  quo  corde  [Pelagius]  etiam  sine  adiutorio  medi- 
cinae  Salvatoris  nostri  nostrum  putet  esse  non  peccare,  posse  vero  non 
peccare  naturae  esse  contendat,  quam  sic  apparet  esse  vitiatam,  ut  hoc 
maioris  sit  vitii  non  videre»  (De  nat.  et  grat.  c.  48,  n.  56).  «Fideles 
enim  orantes  dicunt:  Ne  nos  inferas  in  tentationem.  Si  adest  possibi- 
litas,  ut  quid  orant?  Aut  a  quo  malo  se  liberari  orant  nisi  maxime 
de  corpore  mortis  huius?  .  .  .  De  vitiis  carnalibus,  unde  non  liberatur 
homo  sine  gratia  Salvatoris.  .  .  .  Orare  sinatur,  ut  sanetur.  Quid  tantum 
de  naturae  possibilitate  praesumis?  Vulnerata,  sauciata,  vexata,  per- 
dita  est;  vera  confessione,  non  falsa  defensione  opus  habet»  (ibid.  n.  62). 

Innocenlius  I  in  epistula  ad  concilium  carthaginense  n.  7 :  Deus  coti- 
diana  praestat  remedia,  «quibus  nisi  freti  confisique  nitamur,  nullatenus  hu- 
manos  vincere  poterimus  errores.    Necesse  est  enim,  ut  quo  auxiliante 

vincimus,  eo  iterum  non  adiuvante  vincamur»  {Denz.  n.  132).  Haec 
verba  citat  Coelestinns  I,  qui  ipse  ibidem  ait:  «Neminem,  etiam  baptis- 
matis  gratia  renovatum,  idoneum  esse  ad  superandas  diaboli  insidias  et 
ad  vincendas  carnis  concupiscentias,  nisi  per  cotidianum  adiutorium  Dei 
perseverantiam  bonae  conversationis  acceperit.»  Idem  docet  Zosimus 
papa  (Denz.  n.  135). 

Concilium  milevitanum  II  can.  3:  «Placuit,  ut  quicumque  dixerit 
gratiam  Dei,  qua  iustificatur  homo  per  Iesum  Christum  Dominum  no- 
strum,  ad  solam  remissionem  peccatorum  valere,  quae  iam  commissa 
sunt,  non  etiam  ad  adiutorium,  ut  non  committantur,  A.  S.»;  can.  5 
docet  gratiam  non  solum  dari,  «ut  quod  facere  per  liberum  iubemur 
arbitrium,  facilius  possimus  implere  per  gratiam,  tamquam  et  si  gratia 
non  daretur,  non  quidem  facile,  sed  tamen  possimus  etiam  sine  illa 
implere  divina  mandata,  A.  S.»  (Denz.  n.  103  105).  Concilium  arau- 
sicanum  II  can.  9:  «Divini  est  muneris,  cum  et  recte  cogitamus,  et 
pedes  nostros  a  falsitate  et  iniustitia  continemus»  (Denz.  n.  182).  Cf.  con- 
cilium  tridentinum  sess.  6,  c.  13;  Denz.  n.  806. 

Ex  his  testimoniis  concludimus  gratiam  non  eo  tantum  valere,  ut 
legem  salutariter  servemus,  sed  etiam  ut  a  peccato  abstineamus.  Nam 
diserte  docetur  gratiam  requiri,  ut  non  peccemus,  ut  non  vincamur,  ut 
pedes  ab  iniustitia  contineamus.  Porro  Patres  et  concilia  loquuntur 
non  de  sola  gratia  habituali  sed  etiam  de  gratia  actuali,  de  cotidiano 
adiutorio,  quod  cotidie  petendum  est,  de  gratiae  auxilio,  quo  etiam 
baptizati  cotidie  indigent.    Atqui  his  verbis  significatur  gratia  actualis. 

233.     Arg.  3.     Ex  ratione. 

Etsi  non  possumus  a  priori  probare  thesim,  tamen  ratio  eam  valde 
commendat  et  etiam  aliquo  modo  explicat  causam  huius  moralis  im- 
potentiae. 

a)  S.  Paulus  ut  ad  factum  historicum  provocat,  quod  gentiles  pes- 
simis  vitiis  dediti  erant  et  etiam  turpissima  quaeque  vix  pro  peccatis 
habebant.  Dein  dicit  etiam  iudaeos  non  obstante  lege  moraliter  omnes 
fuisse  peccatores  (Rom  c.  1  et  2).  Usus  cotidianus  docet  homines, 
quo  minus  de  gratia  Dei  obtinenda  curam  habent,  eo  magis  in  pec- 
cata  ruere.  Unde  constat  saltem  difficillimum  esse  integram  legem 
moralem  ita  observare,  ut  non  graviter  contra  eam  peccetur.  Ergo  si 
Deus  revelat  nullum  hominem,  suis  naturalibus  viribus  relictum,  con- 
stanter  servare  integram  legem,  hoc  rationi  omnino  consentaneum  est. 

b)  Causa  difficultatis  in  observanda  lege  imprimis  est  concupi- 
scentia,  i.  e.  interna  inclinatio  ad  faciendum  malum,  quod  inferiori  ap- 
petitui  placet,  et  aversio  a  faciendo  bono,  quod  huic  appetitui  displicet. 
Accedit  instigatio  diaboli,  malorum  hominum  exemplum  et  seductio. 
Quae  omnia  comprehendimus  vocabulo  tentationum.  Alii  homines 
alias  habent  inclinationes  praevalentes,  alii  ad  avaritiam,  alii  ad  iram, 
alii    ad    superbiam,    alii   ad   impudicitiam,    alii  ad  pigritiam;    sed  nulli 

sunt  homines,  quibus  naturaliter  saepissime  difficillimum  non  est  facere 
bonum  et  omittere  malum. 

Si  solum  hinc  inde  per  longa  intervalla  aliqua  tentatio  adesset  et 
mox  cessaret,  non  esset  difflcile  ei  resistere.  Sed  difficultas  fit  maxima, 
quia  tentationes  sunt  creberrimae  et  iterum  iterumque  recurrunt,  neque 
sufficit  semel  iis  resistere,  sed  cotidie  pugnandum  est.  Iamvero  quasi 
semper  inclinationi  resistere  contra  tot  incitamenta  intrinsecus  et  extrin- 
secus  continuo  surgentia  est  valde  difflcile.  Nam  bona  sensibilia  vivi- 
dius  cognitioni  obiciuntur  et  cognitionem  boni  honesti  obscurant.  Eo 
ipso  appetitum  inferiorem  vehementer  alliciunt,  et  voluntatem.  rationalem 
resistentem  fatigant.  Intellectus  autem  et  voluntas  respectu  boni  ho- 
nesti  in  homine,  qualis  nunc  est,  iam  sunt  per  se  infirma,  quae  infirmitas, 
si  tentatione  vehementi  et  diuturna  augetur,  difficillimum  fit  intellectum 
et  voluntatem  constanter  erigere  ad  bona  honesta.  Sic  fit,  ut  saepe 
pondus  ad  ima  trahens  praevaleat,  et  homo  peccet. 

c)  Haec  igitur  impotentia  pure  antecedens  nihil  aliud  est  nisi  magna 
difficultas.  Si  vero  praeterea  respicitur  illa  animi  fortitudo,  qua  homines, 
ad  gratiam  non  recurrentes,  in  hoc  ordine  prosequuntur  honesta  et 
fugiunt  inhonesta,  dicenda  est  talis  fortitudo  ad  tot  tantasque  difficul- 
tates  superandas  non  sufficere.  Haec  igitur  impotentia,  etsi  antecedit 
perfectum  consensum  in  actum  peccaminosum,  non  est  tamen  ante- 
cedens  omnem  voluntatem,  sed  est  consequens  voluntatem  imbecillem, 
qua  ita  volunt,  ut  non  possint.  De  qua  re  ait  S.  Augustinus:  «Si  in 
tanta  infirmitate  vitae  huius  ipsis  relinqueretur  voluntas  sua,  .  .  .  inter 
tot  et  tantas  tentationes  infirmitate  sua  voluntas  ipsa  succumberet,  et 
ideo  perseverare  non  possent,  quia  deficientes  infirmitate  nec  vellent 
aut  non  ita  vellent  infirmitate  voluntatis,  ut  possent.  Subventum  est 
igitur  infirmitati  voluntatis  humanae,  ut  divina  gratia  indeclinabiliter 
et  insuperabiliter  ageretur,  et  ideo,  quamvis  infirma,  non  tamen  deficeret, 
neque  adversitate  aliqua  vinceretur»  (De  corrept.  et  grat.  c.  12,  n.  38). 
Hanc  igitur  impotentiam,  quae  est  consequens  ad  defectum  debitae 
fortitudinis  seu  amoris  boni  honesti,  Deus  praevidit,  et  revelavit  eam 
esse  tantam,  ut  sine  gratia  superari  non  possit. 

d)  Quomodo  igitur  homines  peccant,  si  tentationes  superare  non 
possunt?  Quia  libere  carent  gratia,  quae  omnibus  debite  orantibus 
datur,  auxilium  autem  ad  orandum  nulli  negatur.  Ceterum  plurimi 
peccant,  quia  solent  sine  ulla  aut  cum  parva  resistentia  tentationi  ce- 
dere,  et  sic  consuetudine  peccandi  habitus  vitiosos  contrahunt.  Diffi- 
cultas  autem,  quae  ex  his  habitibus  oritur,  est  libera  in  causa.  Sed 
in  quocumque  statu  est  homo,  si  se  ad  Deum  convertit  et  facit,  quae 
moraliter  facere  potest,  accipiet  gratiam  necessariam ;  ergo  si  eam  non 
habet,  sibi  adscribere  debet,  quod  tentationi  succumbit  (cf.  S.  Thomas 
1,  2,  q.  109,  a.  8  ad   1). 

e)  Manet  quaestio,  quae  gratia  ad  tentationes  superandas  requi- 
ratur.     Imprimis   non  sufficit  sola  gratia  sanctificans,   idque  «propter 

condicionem  status  humanae  naturae,  quae  quidem  licet  per  gratiam 
sanetur  quantum  ad  mentem,  remanet  tamen  in  ea  corruptio  et  infectio 
quantum  ad  carnem.  .  .  .  Et  ideo  necesse  est  nobis,  ut  a  Deo  diriga- 
mur  et  protegamur,  qui  omnia  novit  et  omnia  potest»  (S.  Thomas  1,2, 
q.  109,  a.  9). 

Ex  altera  parte  gratia  habitualis  aliquo  modo  opus  est  ad  supe- 
randas  omnes  tentationes.  Non  quidem  absolute,  quia  motio  mala 
opposita  motione  bona  superari  potest.  Et  si  iniustus  vel  etiam  in- 
fidelis  indiget  auxilio  actuali  et  cum  fiducia  ad  Deum  recurrit,  Deus 
ei  dabit  auxilium  necessarium  ad  implendam  legem  naturalem.  Secus 
frustra  infidelibus  vel  peccatoribus  suaderetur,  ut  per  bonam  vitam 
studeant  se  praeparare  ad  iustificationem.  Sed  quamdiu  homo  volun- 
tate  infideli  vel  peccaminosa  positive  vult  manere  aversus  a  Deo,  non 
est  probabile  Deum  velle  specialiter  iuvare  talem  hominem  contra 
tentationes,  quia  et  Scriptura  et  traditio  docent  sine  fide  et  caritate 
non  posse  hominem  abstinere  a  peccato,  et  postulant  gratiam  iustifi- 
cationis  ad  legem  constanter  servandam  (cf.  Denz.  n.  105  186).  vS.  Gre- 
gorius  M.  ait:  «Peccatum,  quod  paenitentia  non  diluit,  max  ipso  suo 
pondere  ad  alia  trahit»  (Moral.  1.  25,  c.  9).  Quae  verba  S.  Thomas 
ita  explicat:  «Dum  homo  non  habet  cor  suum  firmatum  in  Deo,  ut 
pro  nullo  bono  consequendo  vel  malo  vitando  ab  eo  separari  vellet, 
occurrunt  multa,  prdpter  quae  consequenda  vel  vitanda  homo  recedit 
a  Deo,  contemnendo  praecepta  ipsius,  et  ita  peccat  mortaliter,  prae- 
cipue  quia  in  repentinis  homo  operatur  secundum  finem  praeconceptum 
et  secundum  habitum  praeexsistentem.  Quamvis  ex  praemeditatione 
rationis  homo  possit  aliquid  agere  praeter  ordinem  finis  praeconcepti 
et  praeter  inclinationem  habitus.  Sed  quia  homo  non  potest  semper 
esse  in  tali  praemeditatione,  non  potest  contingere,  ut  diu  permaneat, 
quin  operetur  secundum  convenientiam  rationis  deordinatae  a  Deo,  nisi 
cito  per  gratiam  ad   debitum  ordinem  reparetur»   (1,  2,  q.   109,  a.  8). 

Itaque  ad  tentationes  superandas  requiritur  gratia  actualis.  At- 
tamen  ad  hoc,  ut  homo  simpliciter  non  cesset  tentationi  neque  peccet, 
non  requiritur  absolute  gratia  secundum  substantiam  supernaturalis, 
quia  ad  naturalem  honestatem  servandam  per  se  non  requiritur  nisi 
auxilium  ordinis  naturalis.  E.  g.  quando  homo  est  in  periculo  peccandi, 
et  subito  aliquid  accidit,  quo  mens  eius  plane  abstrahitur  ab  obiecto 
peccaminoso,  cessat  tentatio  et  periculum  peccandi.  Deus  autem  habet 
plurimas  vias,  etiam  in  ordine  naturali,  quibus  potest  hominis  mentem 
ab  inhonesto  eum  alliciente  adducere  ad  alia  honesta  cogitanda  et  ap- 
petenda.  Nihilominus  haec  auxilia  data  ex  speciali  benevolentia  di- 
vina  propter  merita  Christi,  recte  dicuntur  gratia  supernaturalis  secun- 
dum  modum  (cf.  Suarez,  De  grat.  1.1,  c.  24,  n.  20). 

Sed  ex  altera  parte  si  agitur  de  fidelibus  et  maxime  de  iustis 
valde  probabile  est  Deum  iis  semper  dare  auxilium  intrinsecus  super- 
naturale,    etsi   alia  auxilia  simul  dari  possunt.     Ratio  est,    quia,    ut  ait 

5.  Thomas,  Deus  non  solum  vult  hominem  resistere  tentationi  sed  vin- 
cere  tentationem,  i.  e.  ita  superare  tentationem,  ut  in  gratia  crescat 
(In  3,  dist.  31,  q.  1,  a.  3;  cf.  Suarez,  De  grat.  1.  1,  c.  23,  n.  4;  c.  27, 

n.   24). 

234«  Obi.  I.  Possibilis  est  status  naturae  purae,  in  quo  homo  haberet  eas- 
dem  vires  morales,  quas  nunc  habet  (cf.  Denz.  n.  1055).  Atqui  in  illo  statu 
potuisset  homo  cum  morali  possibilitate  servare  integram  legem  naturalem. 
Ergo  etiam  nunc  potest. 

Resp.  Dist.  mai. :  Possibilis  est  status  naturae  purae  quoad  interna  con- 
stitutiva  hominis,  conc.  tnai.;  possibilis  est  status  naturae  purae,  in  quo  loco 
providentiae  divinae  supernaturalis,  quae  nunc  est,  non  fuisset  alia  providentia, 
correspondens  fini  hominis  naturali  et  subministrans  omnia  adiumenta  ad 
hunc  finem  necessaria,  neg.  mai.  Dist.  min.:  In  illo  statu  homo  potuisset 
servare  integram  legem  naturalem  cum  adiutorio  divino  correspondente 
ordini  naturali,  cuius  loco  nunc  est  adiutorium  supernaturale,  conc.  min.; 
sine  auxilio  providentiae  naturalis,  neg.  min.  Et  neg.  conseq.  Nunc  enim 
Deus  multa  facit  per  auxilia  supernaturalia,  quae  in  alio  ordine  facturus  esset 
per  auxilia  naturalia.  Unde  non  licet  subtrahere  ex  nostro  ordine  omnia 
supernaturalia,  et  dein  dicere :  Quod  restat,  est  ordo  naturalis.  Hoc  enim 
nequaquam  ita  est  (cf.  Praelect.  dogm.  III,  n.  224  sqq). 

235«  Obi.  II.  Sunt  homines,  qui  diu  nullas  patiuntur  tentationes  graves. 
Atqui  ubi  non  sunt  tentationes  graves,  facile  est  servare  legem.  Ergo  illi 
homines  sine  adiutorio  speciali  diu  possunt  servare  integram  legem. 

Resp.  Dist.  mai. :  Si  maior  vera  est,  quae  est  sine  dubio  rara  exceptio 
a  regula,  hoc  ita  est  per  speciale  beneficium  Dei,  conc.  mai.;  sine  speciali 
beneficio  Dei,  neg.  mai.  Conc.  min.  Et  neg.  conseq.  et  consequentiam.  De 
qua  re  ait  S.  Augustinus :  « O  tu,  qui  dicis  te  non  multa  crimina  commisisse. 
Quare  ?  Quo  regente  ?  Hoc  tibi  dicit  Deus  tuus :  Regebam  te  mihi.  .  .  . 
Nullum  est  enim  peccatum,  quod  facit  homo,  quod  non  possit  facere  alter 
homo,  si  desit  rector,  a  quo  factus  est  homo»  (Sermo  99,  6).  Ii,  qui  cum 
gratia  Dei  diu  pie  vivunt,  possunt  eo  venire,  ut  iam  vix  experiantur  diffi- 
cultates  in  servandis  mandatis.  Sed  hoc  non  est  valde  frequens ;  nam  Deus 
vult,  ut  iusti  pugnando  coronam  victoriae  obtineant  (2  Tim  2,  5).  Unde 
concilium  tridentinum  docet  omnibus  sancto  timore  esse  pugnandum :  « Qui 
se  existimant  stare,  videant,  ne  cadant  [1  Cor  10,  12],  et  cum  timore  ac 
tremore  salutem  operentur  [Phil  2,  12].  .  .  .  Formidare  enim  debent  .  .  .  de 
pugna,  quae  superest  cum  carne,  cum  mundo,  cum  diabolo,  in  qua  victores 
esse  non  possunt  nisi  cum  Dei  gratia»  (Denz.  n.  806).  Cf.  Denz,  n.  132 
182  sq. 

236.  Obi.  III.  SS.  Patres,  explicantes  Rom  2,  14,  interdum  dicunt,  gentiles 
servasse  omnia  legis  mandata.  Ita  S.  Ioannes  Chrysost. :  « Gentiles  admiratione 
digni  sunt,  quod  nec  lege  scripta  ipsis  opus  fuerit,  et  tamen  omnia,  quae 
legis  erant,  praestiterint. »  Ergo  tota  lex  naturaliter  observari  potest  secun- 
dum  hos  Patres. 

Resp.  Conc.  antec.  et  neg.  conseq.  et  consequentiam ;  nam  neque  S.  Paulus 
neque  SS.  Patres  dicunt  gentiles,  si  quid  boni  fecerint,  sine  speciali  adiutorio 

Dei  fecisse.  Praeterea  S.  Paulus  non  dicit  gentiles  totam  legem  servasse, 
sed  potius  c.  i  ostendit  eos  universe  sumptos  fuisse  pessimos  peccatores. 
Idem  docent  SS.  Patres,  sed  addunt  nullius  virtutis  moralis  exempla  deesse 
inter  gentiles,  cum  alii  aliis  virtutibus  praestantes  fuerint.  Nihilominus  gene- 
ratim  verum  manet,  quod  ait  concilium  arausicanum  II  can.  17:  «Forti- 
tudinem  gentilium  mundana  cupiditas,  fortitudinem  autem  christianorum  Dei 
caritas  facit»  (Denz.  n.   190). 

237*  Obi.  IV.  Si  gratia  etiam  habitualis  requiritur  ad  mandata  Dei  diu 
servanda,  omnis,  qui  mandata  Dei  diu  servat,  scit  se  esse  in  statu  gratiae. 
Atqui  hoc  homo  non  potest  scire.  Ergo  gratia  non  requiritur  ad  mandata 
servanda. 

Resp.  Dist.  mai. :  Homo  diu  servans  mandata  scit  cum  quadam  morali 
certitudine  se  esse  in  statu  gratiae,  conc.  mai. ;  cum  certitudine  infallibili, 
neg.  mai.  Contradist.  min.  et  neg.  conseq.  Hae  duae  certitudines  pari  passu 
currunt.  Sicut  nemo  infallibiliter  scit,  se  nullius  peccati  esse  reum  (1  Cor 
4,  4.   Denz.  n.  810),  ita  solum  moraliter  scit  se  esse  iustificatum. 


Prop.  XXIX.  Nullus  homo,  ne  iustus  quidem,  sine  speciali 
Dei  privilegio  potest  diu  vitare  omnia  peccata  venialia. 

238.  Stat.  quaest.  Peccatum  veniale  est  peccatum,  quod  vel 
propter  parvitatem  materiae  vel  propter  imperfectum  consensum  non 
est  gravis  laesio  regulae  moralis  neque  solvit  amicitiam  cum  Deo.  Po- 
test  fieri  cum  perfecta  deliberatione,  aut  sine  perfecta  deliberatione. 
Peccata,  quae  fiunt  sine  perfecta  deliberatione  et  potius  ex  quadam 
inconsideratione  vel  praecipitantia  committuntur,  vocantur  peccata  sub- 
repticia.     De  his  maxime  loquimur. 

Privilegium  est  exceptio  a  lege  generali  et  odiosa.  Speciale  pri- 
vilegium  est,  quod  rarissime  conceditur.  Deus  igitur  legem  statuit 
etiam  iustis  eas  tantum  gratias  dandi,  quibus  praevidit  eos  non  posse 
omnia  peccata  venialia  collective  sumpta  vitare,  etsi  singula  vitare  pos- 
sunt.  Hanc  legem  statuit,  ut  iusti  in  humilitate  conserventur,  et  ob 
alios  bonos  fines.  Exceptio  unica  in  puro  homine,  de  qua  certo  con- 
stat,  est  beata  virgo  Maria.  Impotentia  cavendi  ab  omni  peccato 
veniali  intellegitur  moralis,  quae  eodem  fere  modo  explicatur  atque  in 
thesi  praecedente.  Thesis  est  de  fide,  contra  pelagianos,  qui  dicebant 
homines  posse  per  suas  vires  fieri  immunes  ab  omni  peccato  et  a  con- 
cupiscentia. 

239.  Arg.  I.     Ex  S.  Scriptura. 

Christus  iubet  apostolos  suos  et  ceteros  fideles  iterum  atque  iterum 
orare:  «Dimitte  nobis  debita  nostra»  (Mt  6,  12).  Atqui  non  supponit 
eos  omnes  frequenter  commissuros  esse  peccata  mortalia.  Ergo  sup- 
ponit  eos  saltem  venialia  peccata  frequenter  commissuros  esse.  S.  Iacobus 
ait:   «In  multis  offendimus  omnes»  (Iac  3,  2).     Atqui  non  omnes  chri- 

stiani  committunt  mortalia  crimina.  Ergo  saltem  venialiter  peccant;  et 
si  quis  a  Deo  ita  iuvatur,  ut  ne  venialiter  quidem  peccet,  est  speciale 
privilegium. 

240.     Arg.  2.    Ex  traditione. 

»S.  Aicgustinus  ait:  Pelagius  parum  attendit  «non  frustra  etiam  iustos 
in  oratione  dicere :  Dimitte  nobis  debita  nostra.  .  .  .  Per  hoc  enim  coti- 
dianum  spirituale  quodammodo  incensum  .  .  .  etiamsi  hic  non  vivatur 
sine  peccato,  licet  mori  sine  peccato,  dum  subinde  venia  deletur,  quod 
subinde  ignorantia  vel  infirmitate  committitur»  (De  nat.  et  grat.  c.  35, 
n.  41).  Errant  pelagiani,  «quia  contendunt  esse  in  hac  vita  vel  fuisse 
iustos  nullum  habentes  omnino  peccatum.  Qua  praesumptione  aper- 
tissime  orationi  dominicae  contradicunt,  in  qua  omnia  membra  Christi 
,dimitte  nobis  debita  nostra'  veraci  corde  et  cotidianis  vocibus  clamant» 
(Contra  duas  epist.  pelagian.  1.  4,  c.  10,  n.  27).  >S.  Gregorius  Naz.:  «Sci- 
mus  nihil  omnino  peccare  esse  supra  hominem  et  solius  Dei»  (Orat.  16, 
n.  15).  vS.  Leo  M.:  «Quia  humana  fragilitas  plerumque  lassescit  et  in 
multis  per  lubricum  suae  infirmitatis  offendit,  misericors  et  pius  Do- 
minus  remedia  nobis  et  adiutoria  dedit,  per  quae  veniam  obtinere  pos- 
simus.  .  .  .  Nec  facile  cuiquam  provenit  tam  incruenta  victoria ,  ut 
inter  multos  frequentesque  conflictus,  etiamsi  sit  liber  a  morte,  sit  quo- 
que  immunis  a  vulnere»   (Sermo   15,   1). 

Concilium  milevitanum  II  can.  7:  «Placuit,  ut  quicumque  dixerit 
in  oratione  dominica  ideo  dicere  sanctos :  Dimitte  nobis  debita  nostra, 
ut  non  pro  se  ipsis  hoc  dicant,  quia  non  est  iis  iam  necessaria  haec 
petitio,  sed  pro  aliis,  qui  sunt  in  suo  populo  peccatores,  et  ideo  non 
dicere  unumquemque  sanctorum :  Dimitte  mihi  debita  mea,  sed :  Dimitte 
nobis  debita  nostra,  ut  hoc  pro  aliis  potius  quam  pro  se  iustus  petere 
intellegatur,  A.  S.» ;  can.  8:  «Item  placuit,  ut  quicumque  ipsa  verba 
dominicae  orationis,  ubi  dicimus:  Dimitte  nobis  debita  nostra,  ita  vo- 
lunt  in  sanctis  dici,  ut  humiliter,  non  veraciter  hoc  dicatur,  A.  S.» 
{Denz.  n.  107  sq).  Concilium  tridentinum  sess.  6,  c.  11:  «Licet  in  hac 
mortali  vita  quantumvis  sancti  et  iusti  in  levia  saltem  et  cotidiana,  quae 
etiam  venialia  dicuntur,  peccata  quandoque  cadant,  non  propterea  desinunt 
esse  iusti» ;  can.  23:  «Si  quis  hominem  semel  iustificatum  dixerit  .  .  . 
posse  in  tota  vita  peccata  omnia,  etiam  venialia,  vitare  nisi  ex  speciali 
Dei  privilegio,  quemadmodum  de  beata  virgine  tenet  ecclesia,  A.  S.» 
(Denz.  n.  804  833;  cf.  810).  Vita  hominis  potest  esse  longior  aut 
brevior.  Itaque  cum  concilium  dicat  «in  tota  vita»,  non  est  pu- 
tandum  omnes,  qui  brevius  vivunt,  citius  peccaturos  esse,  quam  qui 
diutius  vivunt,  sed  sensus  est :  omnes,  qui  satis  diu  vivunt,  ut  de  tota 
eorum  vita  sermo  esse  possit^  leviter  peccaturos  esse.  Si  quis  autem 
mox  post  iustificationem  moritur,  potest  sine  peccato  vivere  usque  ad 
mortem.     Quamdiu  praecise  hoc  fieri  possit,  nescimus;    sed  quia  con- 

cilium  loquitur  de  peccatis  cotidianis,  non  poterit  fieri  per  menses.  — 
De  beata  virgine  cf.  supra  n.  162  a   167. 

241.  Arg.  3.     Ex  ratione. 

6".  Thomas  rem  ita  explicat:  In  statu  naturae  sanatae  «non  potest 
homo  abstinere  ab  omni  peccato  veniali  propter  corruptionem  inferioris 
appetitus  sensualitatis,  cuius  motus  singulos  quidem  ratio  reprimere 
potest,  et  ex  hoc  habent  rationem  peccati  et  voluntarii,  non  autem 
omnes,  quia  dum  uni  resistere  nititur,  fortasse  alius  insurgit,  et  etiam 
quia  ratio  non  potest  semper  esse  pervigil  ad  huiusmodi  motus  vitan- 
dos»  (1,  2,  q.  109,  a.  8;  cf.  q.  74,  a.  3  ad  2;  3,  q.  70,  a.  4  ad  2). 
Haec  ratio  supponit  ne  in  iustis  quidem  plane  exstingui  in  hac  vita 
fomitem  peccati,  id  quod  theologi  communiter  docent  (Suarez,  De 
grat.  1.  9,  c.  7,  n.  9).  Non  nos  quidem  a  priori  scimus,  sed  Deus  scit 
et  revelavit  etiam  iustos  aliquando  succumbere  impugnationi  concupi- 
scentiae  in  rebus  levibus. 

242.  Obi.  I.  In  Scriptura  quidam  homines  laudantur  ut  omnino  iusti  (e.  g. 
Iob  1,  8;  Lc  1,  6).  Atqui  omnino  iustus  non  est,  qui  committit  peccata 
venialia.     Ergo  plures  homines  vixerunt  sine  peccatis  venialibus. 

Resp.  Dist.  mai. :  Laudantur  ut  omnino  iusti,  quia  constanter  perman- 
serunt  in  accepta  iustitia,  conc.  mai.;  laus  eo  refertur,  quod  numquam  com- 
miserint  peccata  venialia,  neg.  mai.  S.  Augustinus :  «Sic  itaque  omnes,  qui- 
cumque  in  hac  vita  divinarum  Scripturarum  testimoniis  in  bona  voluntate 
atque  actibus  iustitiae  praedicati  sunt,  et  quicumque  tales  vel  post  eos 
fuerunt,  .  .  .  omnes  magni,  omnes  iusti,  omnes  veraciter  laudabiles  sunt,  sed 
sine  peccato  aliquo  non  sunt;  quoniam  Scripturarum  testimoniis,  quibus  de 
illorum  laudibus  credimus,  etiam  hoc  credimus  non  iustificari  in  conspectu 
Dei  omnem  viventem»  (De  pecc.  merit.  et  remiss.  1.  2,  c.  14). 

243.  Obi.  II.  Christus  exhortatur,  ut  simus  perfecti,  sicut  et  Pater  caelestis 
perfectus  est  (Mt  5,  48).  Atqui  hoc  impossibile  est,  nisi  possumus  vitare 
omnia  peccata  venialia.     Ergo  possumus. 

Resp.  Dist.  mai. :  Christus  exhortatur,  ut  inimicos  diligamus,  et  in  hoc 
imitemur  Patrem  caelestem,  conc.  mai.;  exhortatur  ut  perfectio  nostra  plane 
talis  sit,  qualis  est  perfectio  Patris  caelestis,  neg.  mai.  Hic  enim  sensus  neque 
secundum  contextum  est,  neque  est  res  possibilis.  Potest  quidem  extendi 
ista  exhortatio  ad  omne  perfectionis  studium,  sed  cum  hac  manifesta 
restrictione,  ut  Deus  intellegatur  perfectus  ut  Deus,  homo  autem  perfectus 
ut  homo.  Non  est  autem  hominis  totam  suam  perfectionem  in  hac  vita 
assequi,  quae  caelo  reservatur. 

244.  Obi.  III.  Christus  promisit  nos  impetraturos  omne  bonum,  quod  a 
Deo  petimus.  Atqui  possumus  a  Deo  petere,  ne  committamus  peccata  veni- 
alia.     Ergo  possumus  hoc  etiam  a  Deo  impetrare. 

Resp.  Dist.  mai. :  Christus  promisit  nos  impetraturos  omne  bonum  intra 
ordinem   providentiae  a  Deo   constitutum,  conc.  mai.;   contra  hunc  ordinem, 

neg.  mai.  Nam  non  possumus  a  Deo  impetrare,  ut  nos  nunc  statim  cum 
corpore  et  anima  in  regnum  beatitudinis  transferat,  neque  multa  alia,  quae 
per  se  essent  bona.  Dist.  min. :  Possumus  a  Deo  rationaliter  petere,  ut  in 
nobis  magis  magisque  minuantur  peccata  venialia,  conc.  min. ;  ut  per  totam 
vitam  numquam  committamus  peccatum  veniale,  neg.  min.  Et  neg.  conseq. 
Unde  neque  possumus  habere  propositum,  multo  minus  facere  votum,  num- 
quam  committendi  peccatum  veniale,  sed  solum,  quantum  valemus,  abstinendi 
cum  gratia  Dei  ab  omni  peccato  veniali  plane  deliberato. 

245*  Obi.  IV.  Si  omnino  non  possumus  vitare  omnia  peccata  venialia, 
cessant  esse  peccata,  neque  conandum  est  ad  ea  vitanda.  Atqui  hoc  est 
falsum.     Ergo  possumus  ea  vitare. 

Resp.  Dist.  mai.  :  Si  esset  unum  determinatum  peccatum,  quod  non 
possumus  neque  physice  neque  moraliter  vitare,  hoc  cessaret  esse  peccatum, 
conc.  mai. ;  si  singula  quidem  per  se  sumpta  possumus  vitare  sed  non  omnia 
simul,  singula  non  sunt  peccata,  neque  conandum  est  ad  singula  vitanda, 
neg.  mai.  Difficultas  enim  non  est  praecise  in  singulis  sed  in  tota  serie  actuum. 
Necessitas  succumbendi  est  indeterminata,  sed  peccatum  determinate  com- 
mittitur. 

Prop.  XXX.  Ad  omne  opus  salutare,  etiam  ad  initium  fidei 
et  desiderium  salutis,  interna  gratia  est  absolute  necessaria. 

246.  Stat.  qVLSLest.  Hucusque  vidimus,  quomodo  gratia  requiratur 
ad  hoc,  ut  homo  non  peccet  et  in  actibus  suis  saltem  naturalem 
honestatem  servet.  Iam  videndum  est,  quomodo  gratia  requiratur  ad 
actus  ordinis  supernaturalis. 

Actus  salutaris  est,  quo  vel  peccator  disponitur  ad  iustificationem 
accipiendam,  vel  iustus  meretur  praemium  vitae  aeternae,  seu  est  actus 
habens  internam  proportionem  ad  finem  hominis  supernaturalem. 

Pelagius  monachus,  quo  fortius  impugnaret  manichaeos  tribuentes 
omnem  actum  malum  malae  naturae  hominis,  non  solum  docuit  naturam 
per  se  esse  bonam,  sed  esse  tam  bonam,  ut  nulla  interna  elevatio 
supernaturalis  concedenda  sit.  Negavit  totum  ordinem  supernaturalem, 
negavit  peccatum  originale,  negavit  ad  vitam  aeternam  adipiscendam 
quidquam  requiri  praeter  vires  naturales  liberi  arbitrii.  Distinguit  posse, 
velle,  agere.  Posse  accepit  homo  a  Deo  per  creationem,  et  haec  est 
gratia,  velle  autem  et  agere  habet  a  se  ipso,  et  haec  non  est  gratia. 
Praeterea  gratia  est  remissio  peccatorum,  gratia  est  regnum  caelorum, 
quod  Pelagius  distinguit  a  visione  beatifica;  sed  qualis  sit  haec  distinctio, 
non  constat.  Gratia  etiam  est  doctrina,  lex,  exemplum  Christi,  sed 
utique  externa  gratia.  Itaque  ut  homines  perveniant  ad  vitam  aeternam 
seu  ad  visionem  beatificam,  gratia  non  est  necessaria;  ut  autem  per- 
veniant  ad  regnum  Dei,  requiritur  baptismus. 

Multa,  quae  ab  initio  nolebat  aperte  docere,  Pelagius  per  discipulum 
suum  Coelestium  spargebat;  et  interrogatus,  saepe  negabat  se  umquam 
tale   quid    dixisse.     Acerrimus    defensor   pelagianismi  exstitit  Iulianus, 

eclanensis  episcopus.  Contra  hos  scripsit  multa  opera  .S.  Augustinus, 
in  defensionem  gratiae,  quae  apud  Migne  maxime  habentur  in  tomis  44 
et  45- 

Surculus  quidam  pelagianismi  est  semipelagianismus.  Haec  doctrina 
exculta  est  praecipue  a  Cassiano,  qui  «Collationes»  conscripsit,  unde 
saepe  «Collator»  appellatur,  et  ab  aliis  monachis  massiliensibus.  Hi 
concedunt  ad  opera  meritoria  gratiam  esse  necessariam,  sed  volentes 
etiam  libero  arbitrio  aliquid  dare,  dicunt  initium  fidei  et  desiderium 
salutis  esse  fructum  conatus  naturalis.  Ob  hoc  desiderium  Deus  con- 
cedit  gratiam,  et  dein  ex  gratia  procedunt  bona  opera.  Quia  in  in- 
fantibus  non  potest  esse  fides  vel  desiderium,  et  tamen  alii  baptizantur 
et  salvantur,  alii  non  baptizantur  et  pereunt,  dicunt  gratiam  iis  dari 
aut  denegari  propter  futura  merita  aut  demerita  condicionate  praevisa. 
Etiam  perseverantiam  finalem  adscribunt  soli  libero  arbitrio. 

De  fide  est  ad  omnem  actum  salutarem,  etiam  ad  primam  fidem 
et  ad  desiderium  salutis,  ut  fiant,  sicut  oportet  ad  vitam  aeternam, 
requiri  gratiam  supernaturalem.  De  perseverantia  postea  dicemus. 
Varia  documenta  ad  hanc  doctrinam  pertinentia  collecta  sunt  in  Praelect. 
dogm.  V,  n.  73  sqq. 

247.  Arg.  I.     Ex  S.  Scriptura. 

Christus  loquens  de  fructibus  vitae  supernaturalis,  ait:  «Ego  sum 
vitis,  vos  palmites;  qui  manet  in  me  et  ego  in  eo,  hic  fert  fructum 
multum,  quia  sine  me  nihil  potestis  facere»  (Io  15,  5).  Omnis  actus 
salutaris  revocari  potest  ad  bonam  cogitationem,  ad  bonam  voluntatem, 
ad  bonam  operationem.  De  bona  cogitatione  ait  apostolus:  «Non 
quod  sufficientes  simus  cogitare  aliquid  a  nobis  quasi  ex  nobis,  sed 
sufficientia  nostra  ex  Deo  est»  (2  Cor  3,  5).  De  bona  voluntate  et 
operatione:  «Deus  est  enim,  qui  operatur  in  vobis  et  velle  et  perficere 
pro  bona  voluntate»   (Phil  2,   13). 

De  fide  in  specie  Christus  ait:  «Nemo  potest  venire  ad  me,  nisi 
Pater,  qui  misit  me,  traxerit  eum.  .  .  .  Sunt  quidam  ex  vobis,  qui  non 
credunt.  .  .  .  Propterea  dixi  vobis,  quia  nemo  potest  venire  ad  me, 
nisi  fuerit  ei  datum  a  Patre  meo»  (Io  6,  44  65  sq).  Apostolus  ait : 
«Vobis  donatum  est  pro  Christo,  non  solum  ut  in  eum  credatis,  sed 
ut  etiam  pro  illo  patiamini»  (Phil  1,  29).  «Gratia  estis  salvati  per 
fidem,  et  hoc  non  ex  vobis;  Dei  enim  donum  est,  non  ex  operibus, 
ut  ne  quis  glorietur»  (Eph  2,  8  sq).  In  his  omnibus  textibus  prae- 
supponitur  externa  praedicatio  fidei,  et  ad  eam  debito  modo  amplec- 
tendam  necessaria  dicitur  interna  et  supernaturalis  gratia,  propter 
Christum  danda. 

248.  Arg.  2.     Ex  traditione. 

a)  Quando  pelagiani  prodibant,  bene  sentiebant  se  loqui  contra 
doctrinam  traditam,  et  philosophicis  argumentis  opinionem  suam  firmare 

nitebantur.  Quare  S.  Augustinus  iis  obicit  dicta  Irenaei,  Cypriani, 
Reticii,  Olympii,  Hilarii,  Ambrosii,  Gregorii  Naz.,  Innocentii  papae, 
Basilii,  Hieronymi,  et  concludit :  «Sanctos  et  in  sancta  ecclesia  illustres 
antistites  Dei,  non  platonicis  et  aristotelicis  et  zenonicis  aliisque  huius- 
modi  vel  graecis  vel  latinis,  quamquam  et  istis  aliquos  eorum,  verum 
omnes  sacris  litteris  eruditos  nominatim,  sicut  oportebat,  expressi,  .  .  . 
qui  tunc  de  ista  causa  iudicaverunt,  quando  eos  nemo  potest  dicere 
perperam  cuiquam  vel  adversari  vel  favere  potuisse.  .  .  .  Quod  invenerunt 
in  ecclesia,  tenuerunt;  quod  didicerunt,  docuerunt;  quod  a  patribus 
acceperunt,  hoc  filiis  tradiderunt.  Nondum  vobiscum  apud  istos  iudices 
aliquid  agebamus,  et  apud  eos  acta  est  causa  nostra.  Nec  nos  nec 
vos  iis  noti  fueramus,  et  eorum  pro  nobis  latas  contra  vos  sententias 
recitamus.  Nondum  vobiscum  certabamus,  et  iis  pronuntiantibus  vicimus» 
(Contra  Iulian.  1. 2,  c.  10,  n.  34).  Similiter  contra  semipelagianos  citatis  dictis 
Cypriani,  Ambrosii,  Gregorii  Naz.  pergit :  «Isti  tales  tantique  doctores, 
dicentes  non  esse  aliquid,  de  quo  tamquam  de  nostro,  quod  nobis 
Deus  non  dederit,  gloriemur,  nec  ipsum  cor  nostrum  et  cogitationes 
nostras  in  potestate  nostra  esse,  et  totum  dantes  Deo,  .  .  .  ut  in  ipsam 
Trinitatem  credamus  et  confiteamur  etiam  voce,  quod  credimus,  haec 
utique  gratiae  Dei  tribuunt,  Dei  munera  agnoscunt,  ab  ipso  nobis, 
non  a  nobis  esse  testantur»   (De  dono  persever.  c.    19,  n.   50). 

b)  Revera  quando  quaestio  delata  est  ad  concilia  et  ad  summos 
pontifices,  statim  pelagianismus  condemnatus  est.  Ita  ut  alia  omittamus, 
concilium  carthaginense  a.  418,  a  Zosimo  papa  approbatum,  docet 
can.  5  :  «Placuit,  ut  quicumque  dixerit  ideo  nobis  gratiam  iustificationis 
dari,  ut  quod  facere  per  liberum  iubemur  arbitrium,  facilius  possimus 
implere  per  gratiam,  .  .  .  A.  S.  De  fructibus  enim  mandatorum  Dominus 
loquebatur,  ubi  non  ait:  Sine  me  diffkilius  potestis  facere;  sed  ait: 
Sine  me  nihil  potestis  facere»  (Denz.  n.  105).  Coelestinus  1 ait:  «Quod 
omnia  studia  et  omnia  opera  ac  merita  sanctorum  ad  Dei  gloriam 
laudemque  referenda  sint,  quia  nemo  aliunde  ei  placet  nisi  ex  eo, 
quod  ipse  donaverit.  .  .  .  Quod  ita  Deus  in  cordibus  hominum  atque 
in  ipso  libero  operetur  arbitrio,  ut  sancta  cogitatio,  pium  consilium 
omnisque  motus  bonae  voluntatis  ex  Deo  sit,  quia  per  illum  aliquid 
boni  possumus,  sine  quo  nihil  possumus»   (Denz.  n.   134  sq). 

Contra  pelagianos  et  semipelagianos  concilium  arausicanum  II, 
a  Bonifacio  II  approbatum,  plures  canones  statuit.  Can.  3  docet  ipsam 
invocationem  Dei  fieri  per  gratiam;  can.  4  Deum  gratia  sua  efficere, 
ut  velimus  a  peccatis  purgari;  can.  5  non  solum  augmentum  sed  etiam 
initium  fidei  inesse  nobis  per  gratiae  donum;  can.  6  ut  credere,  velle, 
agere,  petere  possimus,  sicut  oportet,  fieri  per  infusionem  et  inspirationem 
Sancti  Spiritus ;  can.  7  ut  bonum  aliquod,  quod  ad  salutem  vitae 
aeternae  pertinet,  cogitare  aut  eligere,  ut  expedit,  possimus,  non  fieri 
absque  illuminatione  et  inspiratione  Spiritus  Sancti;  can.  8  gratiam 
omnibus  esse  ad  salutem  necessariam;    can.  20:    «Multa  Deus  facit  in 

homine  bona,  quae  non  facit  homo.  Nulla  vero  facit  homo  bona,  quae 
non  Deus  praestat,  ut  faciat  homo»;  can.  25:  «Prorsus  donum  Dei 
est  diligere  Deum» ;  in  fine:  «Hoc  etiam  salubriter  profltemur  et 
credimus,  quod  in  omni  opere  bono  non  nos  incipimus,  et  postea  per  Dei 
misericordiam  adiuvamur,  sed  ipse  nobis  nullis  praecedentibus  bonis  meritis 
et  fidem  et  amorem  sui  prius  inspirat,  ut  et  baptismi  sacramenta 
fideliter  requiramus,  et  post  baptismum  cum  ipsius  adiutorio  ea,  quae 
sibi  sunt  placita,  implere  possimus»   (Denz.   176  sqq   193   198  200). 

Secundum  concilium  tridentinum  sess.  6,  c.  5  iustificationis  exordium 
sumendum  est  a  praeveniente  gratia,  quia  sine  gratia  Dei  homo  ad 
iustitiam  se  movere  libera  sua  voluntate  non  potest,  sed  (c.  6)  divina 
gratia  excitati  et  adiuti  homines  libere  moventur  in  Deum,  (c.  8)  ipsa 
iustificatio  gratis  fit,  non  propter  praecedentia  merita;  (c.  16)  merita 
autem,  quae  post  iustificationem  acquiruntur,  fiunt  ex  virtute  super- 
naturali,  quae  bona  opera  semper  antecedit  et  comitatur  et  subsequitur. 
Tribus  vero  primis  canonibus  de  iustificatione  anathema  declarat  eum, 
qui  dixerit  vel  hominem  posse  iustificari  sine  gratia,  vel  hominem  per 
gratiam  posse  quidem  facilius  iuste  vivere  et  vitam  aeternam  assequi, 
absolute  tamen  posse  utrumque  sine  gratia,  vel  hominem  sine  gratia 
praeveniente  et  adiuvante  posse  credere,  sperare,  diligere  aut  paenitere, 
sicut  oportet  {Denz.  n.  797  sq  801  809  811  sqq).  Concilium  vaticanum 
sess.  3,  c.  3  et  can.  5  de  fide  docet  gratiam  esse  necessariam  ad  fidem 
(Denz.  n.    1789  sqq   18 14). 

Itaque  his  testimoniis  patet  ad  omne  omnino  opus  salutare  gratiam 
internam  in  intellectu  et  voluntate  esse  necessariam  necessitate  absoluta 
et  physica,  non  propter  difficultatem  tantum  operis,  sed  propter  dis- 
proportionem  virium  naturalium  ad  salutem  supernaturalem. 

249«  Obi.  I.  S.  Scriptura  monet,  ut  homines  incipiant  se  convertere  ad 
Deum,  ut  dein  Deus  ad  eos  convertatur.  Ita  «surge,  qui  dormis,  et  exsurge 
a  mortuis,  et  illuminabit  te  Christus»  (Eph  5,  14;  cf.  Zach  1,  3).  Ergo 
initium  boni  operis  est  ab  homine. 

Resp.  Dist.  antec. :  S.  Scriptura  docet  ad  opus  conversionis  requiri 
cooperationem  liberi  arbitrii,  conc.  antec. ;  docet  hanc  cooperationem  fieri  sine 
auxilio  divino,  neg.  antec.  Nam  qui  dormit,  non  se  ipse  excitat;  neque  qui 
mortuus  est,  per  se  ipsum  surgit.  «Unde  in  Sacris  Litteris  cum  dicitur:  ,Con- 
vertimini  ad  me,  et  ego  convertar  ad  vos'  [Zach  1,  3],  libertatis  nostrae  ad- 
monemur ;  cum  respondemus :  ,Converte  nos,  Domine,  ad  te,  et  convertemur' 
[Thr  5,  21J,  Dei  nos  gratia  praeveniri  confitemur.»  Ita  concilium  tridentinum 
sess.  6,  c.  5  (Denz.  n.  797).     Et  neg.  conseq. 

250.  Obi.  II.  Ante  pelagianismum  SS.  Patres  ita  loquuntur  de  progressu 
salutis,  ut  dicant  humanam  voluntatem  non  praeveniri  a  Deo,  sed  ipsius 
hominis  esse  incipere.  E.  g.  S.  Ioannes  Chrysost.  ait:  «Oportet  nos  primum 
bona  eligere,  et  tunc  affert  quae  sua  sunt.  Non  praevenit  nostras  voluntates, 
ne  perdat  nostrum  liberum  arbitrium.     Quando  autem  nos  elegerimus,   tunc 

nobis  multum  affert  auxilium.  Nam  nostrum  quidem  est  praeeligere  et  velle, 
Dei  autem  perficere  et  ad  finem  perducere»  (In  Hebr.  hom.  12,  n.  8).  Ergo 
illa  aetate  negabatur  necessitas  gratiae  ad  initium  salutis. 

Resp.  Dist.  antec. :  Illi  SS.  Patres  affirmabant  libertatem  hominis,  et 
negabant,  quod  manichaei  docebant,  hominem  aut  a  principio  malo  aut  a 
Deo  bono  cum  necessitate  agi,  conc.  antec. ;  negabant  ad  ipsum  initium  salutis 
gratiam  esse  necessariam,  neg.  antec.  Et  neg.  conseq.  S.  Chrysostomus,  etsi 
post  ortum  pelagianismum  aliter  locutus  esset,  tamen  mentem  suam  clare 
manifestat.  «Vocatio  et  purgatio  ex  gratia  sunt.  .  .  .  Vocamur  autem  non 
ex  merito  sed  ex  gratia»  (In  Matth.  hom.  69,  n.  2).  «Non  tua  sunt  recte 
facta  sed  Dei  gratiae.  Etiamsi  fidem  dicas,  ea  exsistit  ex  vocatione.  .  .  .  Quid 
ergo  habes,  quod  non  habes  acceptum?»  (In  1  Cor.  hom.  12,  n.  2.)  «Nec 
fidei  donum  est  nostrum  sed  Dei,  non  ex  operibus.  .  .  .  Hoc  ipsum  est  Dei 
donum,  ne  quis  glorietur,  ut  nos  gratos  efficiat  circa  gratiam»  (In  Eph. 
hom.  4,   n.  2).     Alia   apud  /.  Habert,  Theologia   graec.  Patrum  I.   1,  c.  24. 

251«  Obi.  III.  Homini  naturaliter  incumbit  obligatio  tendendi  in  finem 
suum.  Atqui  non  est  obligatio  faciendi  quod  est  impossibile.  Ergo  homo 
non  minus  quam  omnes  aliae  creaturae  finem  suum  naturaliter  assequi  potest. 
Resp.  Dist.  mai. :  Homini  naturaliter  incumbit  obligatio  tendendi  in 
finem  suum  naturalem,  si  ordo  naturalis  exsistit,  conc.  mai.;  si  non  exsistit 
ordo  naturalis  sed  supernaturalis,  incumbit  ei  obligatio  tendendi  in  finem 
supernaturalem,  subdist.  mai. :  cum  gratia,  conc.  mai. ;  sine  gratia,  neg.  mai. 
Dist.  min.:  Non  est  obligatio  faciendi  quod  est  impossibile,  nisi  adest  ad- 
iutorium  supernaturale,  quo  fit  possibile,  conc.  min.;  si  adest,  neg.  min.  Et 
neg.  conseq.  Creaturae,  quae  non  habent  finem  supernaturalem,  possunt  finem 
suum  naturalem  assequi  viribus  suis  naturalibus ;  sed  homo,  qui  habet  finem 
supernaturalem,  eum  assequi  non  potest  nisi  cum  auxilio  gratiae. 

252.  Obi.  IV.  Si  gratia  est  absolute  necessaria  ad  finem,  quem  Deus  in- 
stituit,  Deus  debet  eam  dare.  Atqui  quod  est  debitum,  non  est  gratia.  Ergo 
gratia  aut  non  est  necessaria,  aut  non  est  vera  gratia. 

Resp.  Dist.  mai. :  Deus  sibi  debet,  ut  gratiam  det  propter  finem  super- 
naturalem  gratuito  institutum,  modo  homo  ne  ponat  impedimentum,  conc. 
mai.;  Deus  debet  dare  gratiam  propter  exigentiam  naturae  vel  meritum 
naturale,  neg.  mai.  Dist.  min. :  Quod  est  debitum  propter  exigentiam  naturae 
vel  meritum  naturale,  non  est  gratia,  conc.  min. ;  quod  Deus  sibi  debet  propter 
finem  gratuito  institutum,  non  est  gratia,  neg.  min.  Et  neg.  conseq.  sub  data 
distinctione. 

SchoL     Num  etiam  iusti  indigeant  gratia  actuali. 

253.  Etiam  iustos  indigere  gratia  medicinali  ad  superandas  tentationes 
et  mandata  Dei  servanda  patet  ex  iis,  quae  antea  (n.  230  sqq)  dicta 
sunt.  Concilium  arausicanum  II  can.  10  ait:  «Adiutorium  Dei  etiam 
renatis  ac  sanctis  semper  est  implorandum,  ut  ad  finem  bonum  per- 
venire  vel  in  bono  possint  opere  perdurare»  (Denz.  n.  183).  Si 
implorandum  est  auxilium,  ut  in  bono  permaneant,  ergo  indigent  aliquo 
auxilio,    quod    vi    solius    iustificationis    nondum    habent.      Concilium 

tridentinum  sess.  6,  c.  1 1  docet  etiam  iustificatos  teneri  ad  observanda 
mandata,  haec  autem  mandata  non  esse  impossibilia.  «Nam  Deus 
impossibilia  non  iubet,  sed  iubendo  monet  et  facere  quod  possis,  et 
petere  quod  non  possis,  et  adiuvat,  ut  possis»;  c.  13:  «Formidare  enim 
debent,  scientes,  quod  in  spem  gloriae  et  nondum  in  gloriam  renati 
sunt,  de  pugna,,  quae  superest  cum  carne,  cum  mundo,  cum  diabolo» 
(Denz.  n.  804  806).     De  hac  re  omnes  catholici  consentiunt. 

Sed  disputatio  est  inter  theologos,  num  homines  iustificati  indigeant 
gratia  actuali  ad ponendos  actus  salutares.  Negant  Molina,  Bellarminus, 
alii,  quia,  inquiunt,  per  habitus  infusos  homines  iam  sunt  elevati;  ergo 
si  hi  habitus  transeunt  in  actum,  eo  ipso  actus  sunt  supernaturales. 
Nihilominus  plurimi  theologi  censent  etiam  in  iustis  requiri  gratias 
actuales  ad  ponendos  actus  salutares.  Ratio  est,  quia  habitus  sunt 
aliquid  pertinens  ad  actum  primum,  quod  non  necessario  influit  in 
omnem  actum  secundum.  Ergo  ut  habitus  influat  in  actum  secundum, 
excitandus  est,  non  solum  per  externum  obiectum  sed  etiam  per 
internam  motionem  divinam.  Unde  in  iustificatis  gratia  actualis  non 
requiritur  ratione  elevationis  sed  ratione  excitationis.  Excitatio  autem 
ad  actus  supernaturales  est  gratia  actualis  proprie  dicta  (cf.  ^.  Thomas 
1,2,  q.  109,  a.  9).  Propterea  ecclesia,  sequens  exemplum  apostolorum, 
orat,  ut  Deus  fidelibus  has  gratias  concedat.  «Actiones  nostras,  quae- 
sumus  Domine,  aspirando  praeveni  et  adiuvando  prosequere,  ut  cuncta 
nostra  oratio  et  operatio  a  te  semper  incipiat  et  per  te  coepta  finiatur.» 
(Cf.  Palmieri,  De  grat.  thes.  28;  Mazzella,  De  grat.  n.  256  sqq). 

Prop.  XXXI.  Perseverantia  finalis  est  magnum  Dei  donum 
et  singulare  beneficium. 

254.  Stat.  quaest.  Etiam  ii,  qui  gratiam  iustificationis  accepe- 
runt,  possunt  eam  perdere  et  in  aeternum  damnari  (cf.  Conc.  trid. 
sess.  6,  can.  15 — 17  23;  Denz.  n.  825  sqq  833).  Si  vero  peccant  et 
damnantur,  potuerunt  habere  temporariam  perseverantiam  in  bono, 
sed  finalem  perseverantiam  seu  perseverantiam  usque  ad  mortem  in 
statu  gratiae  non  habuerunt  (cf.  5.  Augustinus ,  De  dono  persev. 
c.   1,  n.    1). 

Potentiam  perseverandi  omnes  iusti  habent,  ut  docet  idem  con- 
cilium  sess.  6,  c.  11  (Denz.  n.  804);  sed  addit  can.  22:  «S.  q.  d. 
iustificatum  vel  sine  speciali  auxilio  Dei  in  accepta  iustitia  perseverare 
posse,  vel  cum  eo  non  posse,  A.  S.»  (Denz.  n.  832).  Dicitur  auxilium 
«speciale»,  quia  distinguitur  tum  a  concursu  generali  tum  a  gratia 
habituali,  et  est  illud  adiutorium  actuale,  quo  etiam  iusti  indigent  ad 
tentationes  superandas  (supra  n.  253).  At  aliud  est  posse  perseverare, 
aliud  est  actu  perseverare.  Dicimus  igitur  actualem  perseverantiam 
esse  singulare  beneficium  Dei,  quo  carent  illi  iusti,  qui  post  iustifica- 
tionem  peccant  et  damnantur. 


1^2  Tract.  III.    De  gratia.    Pars  I.    De  gratia  actuali. 

Statuitur  haec  doctrina  contra  semipelagianos,  docentes  accepta 
iustificationis  gratia  actualem  perseverantiam  unice  pendere  ex  libero 
arbitrio.  Thesis  est  de  fide,  quatenus  statuit  ad  perseverantiam  requiri 
speciale  auxilium. 

255.  Arg.  I.    Ex  S.  Scriptura. 

S.  Paulus  perseverantiam  finalem  tribuit  speciali  Dei  beneficio, 
quod  precibus  a  Deo  obtinetur.  «Gratias  ago  Deo  meo  in  omni 
memoria  vestri,  semper  in  cunctis  orationibus  meis  pro  omnibus  vobis 
cum  gaudio  deprecationem  faciens  super  communicatione  vestra  in 
evangelio  Christi  a  prima  die  usque  nunc,  confidens  hoc  ipsum,  quoniam 
qui  coepit  in  vobis  opus  bonum,  perficiet  usque  in  diem  Christi  Iesu» 
(Phil  1,  3  sqq).  Huc  referuntur  a  SS.  Patribus  multa,  quae  in  Psalmis 
dicuntur  de  auxilio  Dei  necessario  ad  hoc,  ut  homines  perseverent  in 
via  bona  et  defendantur  contra  operantes  iniquitatem  (e.  g.  Ps  93,  16  sqq ; 
Ps  118,   33  sqq;  Ps  126,    1   etc. ;  cf.  Mazzella,  De  grat.  n.  329). 

256.  Arg.  2.    Ex  traditione. 

vS.  Augustinus  integrum  opusculum  «De  dono  perseverantiae» 
scripsit,  quo  hanc  doctrinam  tuetur.  Provocat  imprimis  ad  praxim 
ecclesiae  hanc  perseverantiam  postulandi  a  Deo.  «Cur  autem  per- 
severantia  ista  poscitur  a  Deo,  si  non  datur  a  Deo  ? .  .  .  An  ab  illo 
perseverantia  ista  forte  non  poscitur?  Iam  hoc  qui  dicit,  non  meis 
disputationibus  refellendus  sed  sanctorum  orationibus  onerandus  est. 
An  vero  quisquam  eorum  est,  qui  non  sibi  poscat  a  Deo,  ut  perseveret 
in  eo?  cum  ipsa  oratione,  quae  dominica  nuncupatur,  quia  eam  Dominus 
docuit,  quando  oratur  a  sanctis,  nihil  paene  aliud  quam  perseverantia 
posci  intellegatur»  (c.  2,  n.  3),  quod  dein  fusius  exponit  (cf.  De  corrept. 
et  grat.  c.  6,  n.   10). 

Haec  doctrina  recepta  est  a  summis  pontificibus  et  conciliis.  Ita 
Coelestinus  I  citatis  aliorum  pontificum  dictis  concludit:  «Praeter  has 
autem  beatissimae  et  apostolicae  sedis  inviolabiles  sanctiones,  quibus 
nos  piissimi  Patres,  pestiferae  novitatis  elatione  deiecta,  et  bonae 
voluntatis  exordia  et  incrementa  probabilium  studiorum  et  in  iis  usque 
in  finem  perseverantiam  ad  Christi  gratiam  referre  docuerunt,  obsecra- 
tionum  quoque  sacerdotalium  sacramenta  respiciamus,  quae  ab  apostolis 
tradita  in  toto  mundo  atque  in  omni  ecclesia  catholica  uniformiter 
celebrantur,  ut  legem  credendi  lex  statuat  supplicandi»  (Denz.  n.  139; 
cf.  132).  Arausicanum  II  can.  10:  «Adiutorium  Dei  etiam  renatis 
ac  sanctis  est  implorandum,  ut  ad  finem  bonum  pervenire  vel  in  bono 
possint  opere  perdurare»  {Denz.  n.  183).  Concilium  tridentinum  sess.  6, 
c.  13  loquitur  «de  perseverantiae  munere,  de  quo  scriptum  est:  ,Qui 
perseveraverit  usque  in  finem,  hic  salvus  erit'  [Mt  10,  22],  quod  quidem 
aliunde  haberi  non  potest  nisi  ab  eo,  qui  potens  est  eum,  qui  stat, 
statuere,  ut  perseveranter  stet,  et  eum,  qui  cadit,  restituere»  (Denz.  n.  806). 

In  can.  16  vocatur  hoc  «magnum  illud  usque  in  finem  perseverantiae 
donum»  (Denz.  n.  826)  et  can.  22,  iam  supra  (n.  254)  citato  docetur 
requiri  speciale  auxilium  ad  perseverandum.  Si  iam  ad  posse  per- 
severare  requiritur  speciale  auxilium,  a  fortiori  illi  accipiunt  speciale 
beneficium,  quibus  non  solum  datur,  ut  possint  perseverare,  sed  ut 
actu  perseverent. 

257.  Arg.  3.    Ex  ratione. 

Ad  perseverandum  duo  requiruntur  in  adultis,  quae  vocari  solent 
perseverantia  passiva  et  perseverantia  activa.  Atqui  neutra  est  in 
potestate  hominis.     Ergo  utraque  est  speciale  Dei  beneficium. 

Prob.  min.  Perseverantia  passiva  in  eo  consistit,  quod  homo 
moritur,  quando  est  in  statu  gratiae;  quae  perseverantia  potest  etiam 
esse  in  infantibus  baptizatis.  Atqui  mors  in  statu  gratiae  non  pendet 
ex  libero  arbitrio,  sed  ex  Dei  beneplacito,  et  est  speciale  beneficium. 
»S.  Augustinus:  «Videte  iam,  a  veritate  quam  sit  alienum  negare  donum 
Dei  esse  perseverantiam  usque  in  finem  huius  vitae,  cum  vitae  huic, 
quando  voluerit,  ipse  det  finem,  quem  si  dat  ante  imminentem  lapsum, 
facit  hominem  perseverare  usque  in  finem.  .  .  .  Etiam  parvulis,  quibus 
oboedientia  non  est  illius  aetatis  ut  detur,  datur  haec  gratia»  (De  dono 
persev.  c.    17,  n.  41).    Cf.  Sap  4,    10  sqq. 

Perseverantia  activa  est  « perseverantia  bonae  conversationis»,  ut 
ait  Coelestinus  papa  (Denz.  n.  132).  De  qua  Christus  Dominus  loquitur: 
« Qui  perseveraverit  usque  in  finem,  hic  salvus  erit»  (Mt  10, 22).  Computatur 
haec  perseverantia  ab  ea  iustificatione,  post  quam  homo  non  iam  cadit 
(cf.  Denz.  n.  807).  Ut  autem  non  iam  cadat,  requiritur  auxilium 
gratiae,  et  quidem  talis  gratiae,  quacum  homo  praevidetur  cooperaturus, 
et  protectio  a  tentationibus,  quibus  praevidetur  homo  succubiturus. 
5.  Thomas:  «Ad  talem  perseverantiam  habendam  homo  in  gratia 
constitutus  non  quidem  indiget  aliqua  habituali  gratia  sed  divino 
auxilio,  ipsum  dirigente  et  protegente  contra  tentationum  impulsus. 
Et  ideo  postquam  aliquis  est  iustificatus  per  gratiam,  necesse  habet 
a  Deo  petere  praedictum  perseverantiae  donum,  ut  scilicet  custodiatur 
a  malo  usque  ad  finem  vitae.  Multis  enim  datur  gratia,  quibus  non 
datur  perseverare  in  gratia»  (1,  2,  q.  109,  a.  10).  Itaque  singulare 
beneficium  perseverantiae  activae  consistit  in  protectione  Dei  externa 
et  in  gratiis  internis  efficacibus.  Cf.  supra  n.  233  c  e.  Neque  igitur 
homo  per  libertatem  consequitur  perseverantiam ,  sed  per  gratiam 
perseverantiae  consequitur  «libertatem,  et  ut  perseveret,  delectabilem 
perpetuitatem  et  insuperabilem  fortitudinem»  (S.  Augustinus,  De  corrept. 
et  grat.  c.  8,  n.   17). 

258.  Obi.  I.  Si  perseverantia  est  donum  Dei,  quod  nullo  modo  pendet 
ex  nobis,  non  possumus  quidquam  conferre  ad  salutem  actu  consequendam. 
Atqui  talis  doctrina  destruit  omnem  conatum  et  industriam  moralem.  Ergo 
vera  esse  non  potest. 

Resp.  Dist.  mai. :  Non  possumus  quidquam  conferre  ad  salutem  nostram 
actu  consequendam,  si  neque  ipsi  perseverantiam  nobis  conferre  neque  eam 
stricte  mereri  neque  suppliciter  impetrare  possumus,  conc.  mai. ;  si  eam  saltem 
suppliciter  impetrare  possumus,  neg.  mai.  Dist.  min. :  Doctrina,  quae  omnia 
ita  tribuit  Deo,  ut  nihil  relinquatur  nobis,  destruit  industriam  moralem,  conc. 
min.;  quae  etiam  nostram  cooperationem  postulat,  neg.  min.  Et  neg.  conseq. 
Donum  enim  perseverantiae  activae  duo  postulat  ex  nostra  parte:  cooperatio- 
nem  cum  gratia  in  faciendis  bonis  operibus  et  constantem  orationem.  Qui 
utrumque  praestat,  habebit  perseverantiam.  Concilium  tridentinum  sess.  6, 
c.  ii  :  «Deus  namque  sua  gratia  semel  iustificatos  non  deserit,  nisi  ab  iis 
prius  deseratur»  (Denz.  n.  804).  S.  Augustinus:  «Hoc  Dei  donum  suppliciter 
emereri  potest.  .  .  .  Constat  alia  Deum  danda  etiam  non  orantibus,  ut  initium 

fidei,  alia  nonnisi  orantibus  praeparasse,  sicut  usque  in  finem  perseverantiam 

Hanc  enim  cotidie  poscit  qui  dicit:  Ne  nos  inferas  in  tentationem;  et  si 
exauditur,  hanc  accipit,  ac  per  hoc  cotidie  ut  perseveret  petens,  profecto 
perseverantiae  suae  spem  non  in  se  ipso  sed  in  Deo  ponit»  (De  dono  per- 
sev.  c.  6,  n.  10;  c.  16,  n.  39;  c.  16,  n.  46).  Exauditur  autem,  qui  debito 
modo  petit,  quia  hoc  Christus  promisit  (Mt  21,  22.  Mc  11,  24.  Lc  11,  9. 
Io  14,  13).  Ita  docent  theologi,  ut  S.  Thomas  (1,  2,  q.  114,  a.  9  ad  1),  et 
Suarez,  qui  ait:  «Estque  res  certissima»  (De  grat.  1.   12,  c.  38,  n.   12). 

2  59«  Obi.  II.  Si  is,  qui  habet  donum  perseverantiae,  per  illud  donum  prae- 
videtur  perseveraturus,  quia  scientia  divina  non  potest  falli,  est  confirmatus 
in  gratia  (cf.  S.  August,  De  dono  persev.  c.  12,  n.  41).  Atqui  paucis  tan- 
tum  ecclesia  attribuit  confirmationem  in  gratia.  Ergo  aliter  statuendum  est 
de  dono  perseverantiae. 

Resp.  Dist.  mai. :  Qui  habet  donum  perseverantiae,  potest  aliquo  vero 
sensu  dici  confirmatus  in  gratia,  conc.  mai. ;  habet  illam  confirmationem  in 
gratia,  quae  quibusdam  eximiis  sanctis  tribuitur,  neg.  mai.  Dist.  min.: 
Ecclesia  aliquid  definivit  de  confirmatione  in  gratia,  neg.  min. ;  theologi  con- 
firmationem  in  gratia  tribuunt  paucis  sanctis,  sed  differentiam  inter  con- 
firmationem  et  perseverantiam  diversimode  explicant,  conc.  min.  Et  neg. 
conseq.  Rationabiliter  statuitur  haec  differentia,  quod  beata  virgo  Maria, 
S.  Ioannes  B.,  apostoli,  et  si  qui  alii  fuerunt  confirmati  in  gratia,  habuerint 
aliquam  dignitatem  vel  aliquod  munus,  a  Deo  collatum,  ob  quod  erat  quae- 
dam  exigentia  moralis,  ut  in  gratia  sanctificante  conservarentur  et  abundantiam 
gratiarum  actualium  acciperent,  id  quod  non  valet  de  omnibus  perseverantibus 
(cf.  Schiffini,  De  grat.  n.   124). 

CAPUT  III. 
DE  GRATUITATE  ET  DISTRIBUTIONE  GRATIAE  ACTUALIS. 

Cf.  S.  Thomas  1,  2,  q.  112;  —  De  verit.  q.  6,  a.  2  ;  q.  27,  a.  3 ;  Suarez,  De  gratia  Pro- 
leg.  4,  c.  1;  Rifialda,  De  ente  supernaturali  1.  1,  disp.  I4sqq;  —  Contra  Baium  1.  1, 
disp.  8;  Wirceburgenses,  De  gratia  n.  345  sqq ;  Mazzella,  De  gratia  n.  756  sqq;  Palmieri, 
De    gratia    thes.  30  sqq ;    Schiffini,  De    gratia  480  sqq ;    Pohle,    Lehrbuch    der  Dogmatik 

II 5,  429  sqq. 

Prop.  XXXII.  Gratia  non  debetur  exigentiae  naturali,  neque 
merito  neque  precibus  neque  dispositioni  naturali. 

260.  Stat.  quaest.  Si  gratia  est  omnibus  necessaria,  quaeritur, 
num  omnibus  detur,  et  cur  detur.  Manichaei  dicebant  animam  hu- 
manam  esse  particulam  Dei,  et  ideo  «merito  naturae  bonae»  omnia 
ei  deberi,  quae  ad  eius  perfectionem  et  beatitudinem  requirerentur. 
Baiani  et  iansenistae  docebant  naturam  humanam  ex  se  esse  tam 
ineptam  ad  flnem  assequendum,  ut  Deus  salva  bonitate  et  sapientia 
sua  non  possit  ei  gratiam  denegare  nisi  propter  peccatum.  Hae  sunt 
haereses. 

Quidam  theologi,  qui  «augustinenses»  dicuntur,  admittunt  gratiam 
habitualem  esse  donum  plane  indebitum,  gratiam  autem  actualem  «ex 
decentia  Creatoris»  deberi  naturae,  ne  in  summam  miseriam  ruat.  Ne- 
que  haec  doctrina  admitti  potest  (cf.  Palmieri,  De  Deo  creante  thes.  38 ; 
Scheeben,  Dogmatik  1.  3,  n.  645). 

Itaque  in  hac  thesi  demonstramus  gratiam  actualem  esse  donum 
plane  gratuitum,  neque  ulli  exigentiae  vel  merito  vel  orationi  vel  dis- 
positioni  naturali  deberi. 

261.  Prob.  pars  I.  Gratia  actualis  non  debetur  exigentiae  naturae, 
sive  propter  eius  nobilitatem  sive  propter  eius  debilitatem.  vS.  Scriptura 
docet  hominem  esse  elevatum  ad  participationem  naturae  divinae  (Eph 
I,  I5sqq.  I  Io  3,  I  sq.  2  Petr  I,  2  sqq),  quae  participatio  est  aliquid 
exigentiam  naturae  prorsus  excedens.  Atqui  gratia  actualis  habet 
internam  necessitudinem  cum  hac  elevatione  [Conc.  trid.  sess.  6,  c.  6sq; 
Denz.  n.  789  sq).  Ergo  ipsa  quoque  gratia  actualis  transcendit  exigen- 
tiam  naturae.  Propterea  gratiae  actuales  describuntur  ut  aliquid,  quod 
soli  infinitae  caritati  Dei  debemus.  «Flecto  genua  mea  ad  Patrem  Do- 
mini  nostri  Iesu  Christi,  .,  .  .  ut  det  vobis  secundum  divitias  gloriae 
suae  virtute  corroborari  per  Spiritum  eius  in  interiorem  hominem,  .  .  . 
ut  possitis  comprehendere  cum  omnibus  sanctis,  quae  sit  latitudo  et 
longitudo  et  sublimitas  et  profundum;  scire  etiam  supereminentem 
scientiae  caritatem  Christi,  ut  impleamini  in  omnem  plenitudinem  Dei. 
Ei  autem,  qui  potens  est  omnia  facere  superabundanter  quam  petimus 
aut  intellegimus,  secundum  virtutem,  quae  operatur  in  nobis,  ipsi  gloria» 
(Eph  3,  I4sqq;  cf.  Col  I,  iosqq;  Rom  8,  I4sqq;  Io  17,  20  sqq). 
Ergo  S.  Scriptura  clare  indicat  gratiam  non  esse  debitam  exigentiae 
naturali. 

^.  Augustinus:  «Manichaei  dicunt  Deum  bonum  non  omnium  na- 
turarum  esse  creatorem ;  .  .  .  negant  homini  bono  ex  libero  arbitrio  fuisse 
initium  mali.  .  .  .  Meritis  naturae  bonae  .  .  .  perhibent  divinitus  subveniri. 
Dicunt:  Debet  hoc  Deus  laboribus  membrorum  suorum.  .  .  .  Ergo 
merces  non  imputatur  secundum  gratiam  sed  secundum  debitum» 
(Contra  duas  ep.  pelag.  1.  2,  c.  2).  Hanc  «impietatem  manichaeorum,  ni- 
mium  stultam  et  obnoxiam,  fides  catholica  detestatur»  (ibid.  c.  1). 
Docet  etiam  homini  ante  lapsum  gratiam  fuisse  necessariam.     «Homo 

in  paradiso  ad  se  occidendum  relinquendo  iustitiam  idoneus  erat  per  vo- 
luntatem;  ut  autem  ab  eo  teneretur  via  iustitiae,  parum  erat  velle,  nisi 
ille,  qui  eum  fecerat,  adiuvaret»  (Enchir.  c.  106).  Gelasius  I:  «Primae 
conditionis  integritas,  dum  ita  de  se  fidit,  tamquam  ipso,  qui  condiderat, 
non  egeret, . . .  nec  de  conservandis,  quae  sumpserat,  poscit  auxilium, . . . 
facile  sine  praesidio  conditoris  patuit  deceptoris  insidiis»  {Thiel,  Epist. 
rom.  pont.  571)-  Concilium  arausicanum  II  can.  19:  «Natura  hu- 
mana,  etiamsi  in  illa  integritate,  in  qua  est  condita,  permaneret,  nullo 
modo  se  ipsam  creatore  suo  non  adiuvante  servaret.  Unde  cum  sine 
gratia  salutem  non  possit  custodire,  quam  accepit,  quomodo  sine  Dei 
gratia  poterit  reparare,  quod  perdidit?»  (Denz.  n.  192.)  Idem  docent 
theologi,  ut  .S.  Thomas  (1,  2,  q.  1 1 1,  a.  1  ad  2)  et  Suarez  (De  grat. 
Proleg.  4,  c.    I,  n.    16  sqq). 

Damnata  est  haec  Baii  doctrina,  prop.  II:  «Quod  pie  et  iuste  in 
hac  vita  mortali  usque  in  finem  vitae  conversati,  vitam  consequimur 
aeternam,  id  non  proprie  gratiae  Dei,  sed  ordinationi  naturali,  statim 
initio  creationis  constitutae,  iusto  Dei  iudicio  deputandum  est»  (Denz. 
n.   1011). 

262.  Prob.  pars  II.  Homo  non  potest  mereri  gratiam  operibus 
naturalibus.  Meritum  hic  intellegitur  actus  naturaliter  honestus,  qui 
exigit  a  Deo  gratiam  ut  praemium.  Haec  pars  est  de  fide,  in  quan- 
tum  agitur  de  merito  proprie  dicto,  quo  homo  mereatur  primam  gra- 
tiam.  Quid  homo  possit  per  gratiam  mereri,  postea  dicemus.  In  >S.  Scrip- 
tura  diserte  effertur  gratiam  non  dari  propter  praecedentia  opera,  prae- 
cipue  in  epistula  ad  romanos.  «Ei,  qui  operatur,  merces  non  imputatur 
secundum  gratiam  sed  secundum  debitum»  (Rom  4,  4).  Deus  autem 
salvat  homines  per  gratiam;  «si  autem  gratia,  iam  non  ex  operibus; 
alioquin  gratia  iam  non  est  gratia»  (Rom  11,  6).  Ideo  plurimi  iudaei  ad 
iustificationem  non  pervenerunt,  quia  volebant  iustificari  ex  operibus 
(Rom  9,  32).  Haec  doctrina  illustratur  exemplo  Iacob  et  Esau,  quia 
Deus  ex  pura  benevolentia  fecit  Iacob  patriarcham  populi  electi  (Rom 
9,  11).  Deus  igitur  gratias  suas  distribuit,  prout  vult.  «Aut  quis 
prior  dedit  illi,  et  retribuetur  ei?»  (Rom  11,  35).  His  et  aliis  dictis 
excluditur  omne  meritum  naturale  e  conceptu  gratiae  (cf.  Tit  3,  5 ; 
1  Io  4,   10). 

Haec  doctrina  est  una  ex  iis,  quae  contra  pelagianos  et  semipela- 
gianos  maxime  inculcata  est.  .S.  Augustinus  saepissime  haec  et  similia 
repetit:  «Utique  non  est  gratia,  si  eam  ulla  merita  praecedunt» 
(De  praedest.  sanct.  c.  3,  n.  7).  «Non  enim  gratia  Dei  erit  ullo 
modo,  nisi  gratuita  fuerit  omni  modo»  (De  pecc.  orig.  c.  24,  n.  28). 
«Nam  si  gratia  ex  merito,  emisti,  non  gratis  accepisti»  (Sermo  169, 
c.  2).  Concilium  arausicanum  II  can.  18:  «Nullis  meritis  gratiam 
praevenientibus  debetur  merces  bonis  operibus,  si  fiant;  sed  gratia, 
quae  non  debetur,  praecedit,  ut  fiant»   (Denz.  n.   191).    Concilium  tri- 

dentinum  sess.  6,  c.  5  docet  «ipsius  iustificationis  exordium  in  adultis 
a  Dei  per  Christum  Iesum  praeveniente  gratia  sumendum  esse,  hoc 
est,  ab  eius  vocatione,  qua  nullis  eorum  exsistentibus  meritis  vo- 
cantur»  (Denz.  n.  797;  cf.  813).  Ratio  est,  quia  actibus  naturalibus 
neque  ex  iustitia  neque  ex  decentia  quicquam  debetur,  quod  est  supra 
naturam ;  nam  deest  omnis  proportio  (cf.  supra  n.  247  sq). 

263.  Prob.  pSLTS  III.  Gratia  non  debetur  ullis  precibus  naturalibus. 
Per  preces  homines  Deo  proponunt  necessitates  et  desideria  sua,  et 
provocant  ad  Dei  omnipotentiam  et  benignitatem,  ut  sibi  desiderata 
concedat.  Possunt  preces  considerari  ut  bonum  quoddam  opus  et  ut 
cultus,  qui  Deo  exhibetur.  Sic  habent  rationem  meriti  cuiusdam,  de 
quo  valent,  quae  iam  dicta  sunt.  Hic  autem  considerantur  preces  prae- 
cise  sub  ratione  petitionis;  et  de  petitione  statuitur  thesis,  qua  negatur 
preces  naturales  habere  ullam  vim  impetrandi  gratiam,  etsi  Deus  posset, 
si  vellet  dare  pro  iis  dona  supernaturalia ;  sed  non  vult,  et  hoc  est 
probandum. 

In  >S.  Scriptura  exauditio  precum  adscribitur  coniunctioni  cum 
Christo  et  motioni  Spiritus  Sancti  (Io  15,  7.  Rom  8,  26  sq);  unde 
SS.  Patres  concludunt  sine  gratia  non  posse  preces  fieri  debito  modo. 
£.  Augustinus:  «Ubi  intellegimus  et  hoc  ipsum  esse  donum  Dei,  ut 
veraci  corde  et  spiritualiter  clamemus  ad  Deum»  (De  dono  persev.  c.  23, 
n.  64).  «Etiam  ipsa  oratio  inter  gratiae  munera  reperitur»  (Ep.  194, 
c.  4,  n.  16).  Concilium  arausicanum  II  can.  3:  «Si  quis  ad  invoca- 
tionem  humanam  gratiam  Dei  dicit  posse  conferri,  non  autem  ipsam 
gratiam  facere,  ut  invocetur  a  nobis,  contradicit  Isaiae  prophetae  vel 
apostolo  idem  dicenti  [Rom  10,  20]:  Inventus  sum  a  non  quaerentibus 
me,  palam  apparui  his,  qui  me  non  interrogabant»  {Denz.  n.  176; 
cf.  179).  Ratio  eadem  est  ac  de  merito,  quia  in  actu  naturali  non 
est  ulla  dignitas,  ob  quam  dandum  sit  id,  quod  est  supra  totam 
naturam. 

264.  Prob.  pars  IV.  Homo  non  potest  naturaliter  se  positive 
disponere  ad  primam  gratiam  actualem.  Dispositio  pertinet  ad  causam 
materialem,  et  est  id,  quo  materia  idonea  fit  ad  formam  recipiendam. 
Dispositio  ad  gratiam  est  aliquis  actus,  quo  posito  accipit  anima  hu- 
mana  ultra  id,  quod  ex  natura  habet,  idoneitatem  aliquam  ad  gratiam 
recipiendam.  Loquimur  igitur  de  positiva  dispositione,  non  de  mere 
negativa  dispositione  seu  de  omissione  alicuius  actus,  quo  gratiae  im- 
pedimentum  poneretur. 

Haec  pars  thesis  admittitur  quidem  ab  omnibus  theologis,  non 
tamen  diserte  enuntiatur  a  Patribus  vel  conciliis,  sed  ex  eorum  dictis 
facile  colligitur.  Ita  concilium  arausicanum  II  can.  6  negat  nos  posse 
ad  gratiam  obtinendam  debito  modo  credere,  velle,  desiderare,  conari, 

laborare,  vigilare,  studere,  petere,  quaerere,  pulsare  {Denz.  n.  179).  Iam- 
vero  si  sine  gratia  nihil  horum  debito  modo  facere  possumus,  nihil 
remanet,  quo  homo  possit  se  disponere  ad  gratiam  recipiendam.  Ne- 
que  verum  maneret  gratiam  esse  tam  perfecto  modo  gratuitam,  quo 
statuunt  fontes  theologici,  si  homo  posset  se  naturaliter  ita  ad  gratiam 
disponere,  ut  aliqua,  etsi  remota  exigentia  vitae  supernaturalis  oriretur, 
quia  ubi  est  positiva  dispositio  ad  formam  recipiendam,  ibi  iam  quae- 
dam  exigentia  formae,  vel  habitudo  et  inclinatio  ad  formam  est.  At- 
qui  fieri  nequit,  ut  in  ente  pure  naturali  sit  talis  habitudo  ad  ens  super- 
naturale.  Neque  gratia  actualis  ex  sua  parte  postulat  talem  disposi- 
tionem,  sed  potest  dari  iis,  qui  sunt  positive  indispositi,  ut  inculcant 
5.  Augustinus  (Contra  duas  ep.  pelag.  1.  1,  c.  19)  et  J>.  Thomas  (1,  2, 
q.  112,  a.  2). 

265.  Obi.  I.  Natura  humana  potest  elevari  ad  ordinem  supernaturalem. 
Atqui  omnis  potentia  tendit  in  suum  actum.  Ergo  natura  exigit  elevationem 
supernaturalem. 

Resp.  Dist.  mai. :  Natura  humana  potest  elevari  ad  ordinem  super- 
naturalem  secundum  potentiam  naturalem,  neg.  mai.;  secundum  potentiam 
oboedientialem,  conc.  mai.  Dist.  min. :  Potentia  naturalis  tendit  in  suum 
actum,  conc.  min.;  potentia  oboedientialis,  ncg.  min.     Et  neg.  conseq. 

Potentia  naturalis  dicitur  per  comparationem  ad  agentia  naturalia,  per 
quae  in  actum  traducitur.  Potentia  oboedientialis  dicitur  respectu  Dei,  ultra 
exigentiam  naturalem  perficientis  subiectum.  Haec  doctrina  maxime  exculta 
est  a  S.  Augustino  (cf.  De  Gen.  ad  litt.  1.  9,  c.  17),  qui  hoc  illustrat  exemplo 
plantae  vivae,  quae  naturaliter  crescit,  et  ligni  aridi,  quod  solum  per  in- 
fluxum  superioris  potentiae  potest  flores  et  fructus  ferre,  ut  narratur  Nm 
17,  1  sqq.  Cf.  S.  Thomas  3,  q.  11,  a.  1 ;  Suarez,  Metaphys.  disp.  43,  sect.  4. 
In  quantum  agitur  de  actibus  producendis,  potentia  oboedientialis  supponit 
naturalem  facultatem,  ad  cuius  ambitum  pertinet  etiam  ille  actus,  saltem 
generice  spectatus,  qui  producendus  est.  Ita  supernaturalis  cognitio  supponit 
facultatem  intellectivam,  quia  lapis  vel  brutum  ad  actus  spirituales  elevari 
nequeunt.  Quare  S.  Augustinus  ait:  «Posse  habere  fidem,  sicut  posse  habere 
caritatem,  naturae  est  hominum ;  habere  autem  fidem,  quemadmodum  habere 
caritatem,  gratiae  est  fidelium»  (De  praedest.  sanct.  c.  5,  n.  10).  Et  hoc 
sensu  solae  creaturae  rationales  «merentur»  accipere  gratiam  (Contra  Iulian. 
1.  4,  c.  3,  n.  15).  In  recipiendo  influxu  supernaturali  creatura  mere  passive 
se  habet,  cum  nihil  facere  possit  ad  eum  recipiendum,  sed  recepto  influxu 
supernaturali  intellectus  et  voluntas  supernaturaliter  agere  possunt.  Hac 
ratione  distinguitur  potentia  oboedientialis  passiva  et  activa. 

His  suppositis  patet,  cur  natura  non  appetat  actum  potentiae  oboedientia- 
lis,  quia  scilicet  in  natura  non  est  principium  activum  ad  recipiendum  actum 
supernaturalem,  sed  in  Deo  est  potentia  producendi  in  creatura  hanc  ele- 
vationem.  Unde  si  in  creatura  «talis  potentia  non  reducitur  ad  actum,  non 
erit  potentia  imperfecta»  (S.  Thomas,  De  verit.  q.  8,  a.  4  ad  13).  Neque 
est  ulla  exigentia,  ut  Deus  omnia  faciat,  quaecumque  per  omnipotentiam 
suam  facere  potest. 

266.  Obi.  II.  Axioma  est  theologorum:  Facienti  quod  est  in  se,  Deus  non 
denegat  gratiam.  Ergo  si  homo  facit  quod  est  in  se,  accipiet  primam  gratiam, 
et  sic  aliquo  modo  eam  meretur. 

Resp.  Dist.  antec. :  Facienti  quod  est  in  se  cum  auxilio  gratiae  actualis, 
Deus  dabit  gratiam  habitualem,  conc.  antec. ;  facienti  quod  est  in  se  per  vires 
naturales,  Deus  dabit  gratiam  actualem,  subdist.  antec. :  Dabit  gratiam  ut  prae- 
mium  pro  merito,  neg.  antec. ;  non  denegabit  gratiam,  quatenus  Deus  lege 
universali  statuit  omnibus  dare  gratiam,  qui  impedimentum  non  ponunt,  et 
quatenus  homo  faciendo  quod  est  in  se,  non  ponit  impedimentum  seu  negative 
se  disponit  ad  gratiam,  conc.  antec.  Dist.  conseq. :  Si  homo  facit  quod  est  in 
se,  accipiet  gratiam,  conc.  conseq. ;  meretur  eam  quocumque  modo,  neg.  conseq. 

Priore  sensu,  i.  e.  de  homine  praeparante  se  cum  auxilio  gratiae  actualis 
ad  gratiam  habitualem,  illud  axioma  explicat  S.  Thomas  (1,  2,  q.  109,  a.  6 
ad  2;  q.  112,  a.  3).  Haec  explicatio  est  communissima  inter  theologos, 
neque  ullam  difficultatem  annexam  habet. 

Altera  explicatio,  quod  facienti  quod  est  in  se  per  vires  naturales,  seu 
non  ponenti  impedimentum  et  sic  negative  se  disponenti  Deus  non  denegabit 
gratiam,  est  etiam  valde  communis  inter  theologos,  qui  sic  intellegunt  varia 
dicta  S.  Thomae  (In  2  Sent.,  dist.  28,  q.  1,  a.  4  ad  4;  De  verit.  q.  14,  a.  11 
ad  1 ;  Sum.  1,  2,  q.  89,  a.  6).  Ita  e.  g.  Caietanus  (In  1,  2,  q.  89,  a.  6),  Banes 
(In  2,  2,  q.  10,  a.  1,  dub.  2,  ad  arg.  1  et  4),  Dom.  Soto  (De  nat.  et  grat. 
1.  2,  c.  4,  §  «Quod  autem  inventorem  primum»),  Medina  (In  1,  2,  q.  89, 
a.  6,  concl.  1  circa  fin.),  Molina  (Concord.  q.  14,  a.  13,  disp.  9),  Ripalda 
(De  ente  supern.  1.  1,  disp.  20,  sect.  1),  alii  multi.  Si  ita  axioma  accipitur, 
non  statuitur  nexus  infallibilis  inter  dispositionem  negativam  et  gratiam  propter 
praeparationem  naturalem  hominis  sed  propter  voluntatem  salvificam  uni- 
versalem  Dei,  qui  nulli  denegat  gratiam,  qui  non  ponit  impedimentum.  Ideo 
non  dicitur:  «Deus  dat  gratiam»,  sed:  «Deus  non  denegat  gratiam»,  ut  hoc 
loquendi  modo  exprimatur  Deum  iam  antecedenter  esse  paratum  ad  dandam 
gratiam,  neque  umquam  denegare  nisi  ponenti  impedimentum  (cf.  Suarez, 
De  grat.  1.  4,  c.  15,  n.  14;  De  vera  intellegentia  auxilii  efficacis  c.  11).  «De- 
fectus  gratiae  prima  causa  est  ex  nobis,  sed  collationis  gratiae  prima  causa 
est  a  Deo  secundum  illud  Osee  13,  9:  Perditio  tua  ex  te,  Israel,  tantum- 
modo  in  me  auxilium  tuum»  (S.  Thomas  1,  2,  q.  112,  a.  3  ad  2).  Cf.  Denz. 
n.   1677. 

267.  Obi.  III.  Benigni  hominis  est  bonam  dispositionem  et  preces  humiliter 
oblatas  respicere  et  remunerare  ultra  earum  dignitatem  et  exigentiam.  Atqui 
Deus  est  benignissimus.  Ergo  eodem  modo  aget  cum  hominibus  naturaliter 
se  disponentibus  et  petentibus. 

Resp.  Conc.  mai.  et  min. ;  sed  nego  consequens  et  conseque?ztiam.  Nam 
Deus  alio  modo  pro  benignitate  sua  providit,  offerens  omnibus  auxilium,  ut 
possint  supernaturaliter  se  praeparare  et  petere.  Sic  iam  antecedenter  ad 
dispositionem  et  petitionem  naturalem  largissime  manifestavit  benignitatem 
suam.  Immerito  contra  hoc  semipelagiani  provocant  ad  Mt  25,  15,  ubi  in 
parabola  dominus  quidam  dicitur  servis  suis  plura  aut  pauciora  talenta  de- 
disse,  «unicuique  secundum  propriam  virtutem»,  quasi  haec  verba  ita  appli- 
canda  sint,  ut  significent  gratiam  distribui  secundum  naturalem  dispositionem 
hominum.     Nam   in   parabolis   saepe   quaedam   ideo   tantum   dicuntur,    quia 

revera  ita  inter  homines  fieri  solet;  in  applicatione  autem  respiciendum  est 
ad  tertium  comparationis,  quod  hic  est  in  sola  diligentia  vel  neglegentia 
servorum  circa  talenta  accepta.  Unde  frustra  quaeritur,  quid  in  ordine 
supernaturali  respondeat  illi  inciso  «secundum  propriam  virtutem» ;  nihil 
respondet,  quia  in  hoc  non  est  tertium  comparationis  (cf.  Knabenbauer,  Com- 
ment.  in  hunc  locum). 

Prop.  XXXIII.  Nulli  homini,  qui  habet  usum  rationis,  dene- 
gatur  in  hac  vita  gratia,  saltem  remote  sufficiens,  ad  salutem  asse- 
quendam. 

268.  Stat.  quaest.  Quia  homo  ex  se  nihil  conferre  potest,  ut  pri- 
mam  gratiam  accipiat,  restat  quaestio,  quomodo  Deus  statuerit  gratiam 
dare  hominibus,  utrum  omnibus  velit  dare,  an  quosdam  excipiat.  Sup- 
ponimus  tempus  gratiae,  de  qua  hic  loquimur,  esse  vitam  mortalem, 
post  quam  finitum  est  tempus  acquirendi  salutem.  Gratia  autem  ac- 
tualis  consistit  in  actibus  rationalibus ;  unde  qui  usum  rationis  non 
habent,  incapaces  sunt  gratiae  actualis. 

Homines  possunt  esse  aut  iusti  aut  peccatores  fideles  aut  infideles. 
Inter  peccatores  quidam  sunt  obdurati  vel  obstinati.  Obstinatio  per- 
fecta,  quacum  pugnat  conversio,  habetur  in  solis  damnatis.  Obstinatio 
imperfecta  huius  vitae  consistit  in  firma  inclinatione  ad  peccandum, 
acquisita  per  consuetudinem  diu  continuatam  committendi  peccata  multa 
et  magna,  unde  oritur  obcaecatio  intellectus  et  complacentia  voluntatis 
in  malo,  ut  homo  nullius  salubris  consilii  vel  interni  vel  externi  sit 
patiens,  et  solummodo  maiore  quadam  vi  divinitus  ad  conversionem 
impelli  possit.  Pauci  quidam  theologi,  ut  Banes  et  Gonet  censent 
interdum  a  Deo  in  poenam  tot  gratiarum  repulsarum  denegari  ulte- 
riorem  gratiam.  Plerique  autem  theologi  tenent  nostram  thesim,  cuius 
certitudo  alia  est  quoad  alios  ordines  hominum,  ut  ex  diceridis  patebit. 

269.  Arg.  1.     Ex  S.  Scriptura. 

a)  Deus  vult  omnes  homines  salvos  fieri,  quia  pro  omnibus  Christus 
mortuus  est  (1  Tim  2,  4sqq).  Atqui  homines  adulti  sine  gratia  actuali 
salvi  fieri  non  possunt.  Ergo  Deus  vult  omnibus  adultis  dare  gratiam 
actualem  sufficientem  ad  salutem. 

b)  Etiam  iusti  indigent  gratia  actuali  ad  superandas  tentationes  et 
permanendum  in  iustificatione  (supra  n.  231  sqq).  Ergo  illis  et  quidem 
illis  imprimis  Deus  vult  dare  gratiam  sufficientem  ad  observanda  man- 
data.  «Fidelis  autem  Deus  est,  qui  non  patietur  vos  tentari  supra  id, 
quod  potestis,  sed  faciet  etiam  cum  tentatione  proventum,  ut  possitis 
sustinere»  (1  Cor  10,  13).  Immo  gratia  actualis  debet  iustis  dari  tanta, 
ut  verum  maneat  verbum  Christi:  «Iugum  meum  suave  est  et  onus 
meum  leve»  (Mt  11,  30).  «Haec  est  caritas  Dei,  ut  mandata  eius  cu- 
stodiamus,  et  mandata  eius  gravia  non  sunt,  quoniam  omne,  quod 
natum  est  ex  Deo,  vincit  mundum»   (1  Io  5,  3  sq). 

c)  Quod  peccatores  attinet,  iis  incumbit  officium  se  convertendi. 
Atqui  hoc  sine  gratia  actuali  fieri  nequit.  Ergo  Deus  peccatoribus 
vult  dare  gratiam  sufficientem  ad  conversionem.  «Vivo  ego,  dicit 
Dominus  Deus,  nolo  mortem  impii,  sed  ut  convertatur  impius  a 
via  sua  et  vivat.  Convertimini,  convertimini  a  viis  vestris  pessimis, 
et  quare  moriemini,  domus  Israel?»  (Ez  33,  11;  cf.  18,  30;  Is  1,  18.) 
Neque  haec  de  solis  israelitis  valent;  nam  Sapiens  sic  alloquitur  Deum : 
«Misereris  omnium,  quia  omnia  potes,  et  dissimulas  peccata  hominum 
propter  paenitentiam.  Diligis  enim  omnia,  quae  sunt,  et  nihil  odisti 
eorum ,  quae  fecisti.  .  .  .  Parcis  autem  omnibus ,  quoniam  tua  sunt, 
Domine,  qui  amas  animas»  (Sap  II,  24sqq).  Christus  saepe  protestatur 
se  venisse  ad  salvos  faciendos  peccatores  (Lc  5,  32;  9,  56.  Io  3,  17; 
12,  47).  Deus  «patienter  agit  propter  vos  nolens  aliquos  perire,  sed 
omnes  ad  paenitentiam  reverti»  (2  Petr  3,  9).  Haec  valent  de  omnibus 
peccatoribus,  etiam  de  pessimis.  Immo  diserte  idem  dicitur  de  ob- 
stinatis.  «Convertimini  ad  correptionem  meam.  .  .  .  Quia  vocavi,  et 
renuistis,  extendi  manum  meam,  et  non  fuit,  qui  aspiceret,  despexistis 
omne  consilium  meum,  et  increpationes  meas  neglexistis»  (Prov  1,  23sqq). 
«An  divitias  bonitatis  eius  et  patientiae  et  longanimitatis  contemnis? 
Ignoras,  quoniam  benignitas  Dei  ad  paenitentiam  te  adducit?  Secundum 
autem  duritiam  tuam  et  impaenitens  cor  thesaurizas  tibi  iram  in  die 
irae  et  revelationis  iusti  iudicii  Dei»  (Rom  2,  4sq;  cf.  Sap  12,  20  sq; 
Act  7,  51).  Itaque  Deus  omnes  peccatores,  etiam  obduratos,  vocat  ad 
paenitentiam. 

d)  Neque  infideles  excluduntur  a  gratia.  Sermo  est  de  iis  in- 
fidelibus,  qui  dicuntur  negativi,  i.  e.  qui  non  habent  fidem,  quia  iis 
evangelium  nondum  praedicatum  est.  Nam  infideles  positivi,  qui  gratiae 
ad  fidem  excitanti  resistunt,  utique  habent  gratiam,  cui  resistunt. 

Deus  vult  omnes  homines  ad  agnitionem  veritatis  venire  (1  Tim 
2,  4).  Hoc  autem  fieri  non  potest  sine  gratia.  Deus  miseretur  om- 
nium,  quos  creavit  (Sap  11,  24sqq).  Verbum  Dei  est  «lux  vera,  quae 
illuminat  omnem  hominem  venientem  in  hunc  mundum»  (Io  1,  9; 
cf.  8,  12;  Rom  11,  32).  Christus  «est  propitiatio  pro  peccatis  nostris, 
non  pro  nostris  autem  tantum  sed  etiam  pro  totius  mundi»  (1  Io  2,  2). 
Ergo  totus  mundus  fructus  huius  propitiationis  particeps  est. 

270.     Arg.  2.     Ex  traditione. 

a)  De  iustis  S.  Augustinus  ait:  Deus  «iustificat  impium,  et  cum 
ad  perfectam  sanitatem,  hoc  est,  ad  perfectam  vitam  iustitiamque  per- 
duxerit,  non  deserit,  si  non  deseratur,  ut  pie  semper  iusteque  vivatur» 
(De  nat.  et  grat.  c.  26).  Hoc  dictum  recepit  concilium  tridentinum 
sess.  6,  c.  11:  «Deus  namque  sua  gratia  semel  iustificatos  non  deserit, 
nisi  ab  iis  prius  deseratur»  {Denz.  n.  804;  cf.  828).  Innocentius  X  hanc 
Iansenii  propositionem  damnavit  ut  haereticam:  «Aliqua  Dei  praecepta 
hominibus   iustis   volentibus  et  conantibus   secundum  praesentes,    quas 

habent  vires,  sunt  impossibilia ;  deest  quoque  illis  gratia,  qua  possibilia 
fiant»   (Denz.  n.  1092). 

b)  De  peccatoribus.  Explicans  verba  apostoli  (Rom  1 ,  28) 
vS.  Augustinus  ait:  «Ea  est  caecitas  mentis;  in  eam  quisquis  datus 
fuerit,  ab  interiore  Dei  luce  secluditur,  sed  nondum  penitus,  cum  in 
hac  vita  sunt»  (In  Ps.  6,  n.  8).  Hinc  «de  quocumque  pessimo  in  hac 
vita  constituto  non  est  utique  desperandum;  nec  pro  illo  imprudenter 
oratur,  de  quo  non  desperatur»  (Retract.  1.  1,  c.  19,  n.  7).  vS.  Prosper: 
«Nemini  Deus  correctionis  adimit  viam,  nec  quemquam  boni  possibilitate 
dispoliat»  (Resp.  15  ad  obiect.  Vincent.).  Concilium  lateranense  IV 
c.  1  de  fide  cath. :  «Si  post  susceptionem  baptismi  quisquam  prolapsus 
fuerit  in  peccatum,  per  veram  potest  semper  paenitentiam  reparari» 
{Denz.  n.  430).  Concilium  trideittinum  sess.  6,  can.  29:  «S.  q.  d. 
eum,  qui  post  baptismum  lapsus  est,  non  posse  per  Dei  gratiam 
resurgere,  .  .  .  A.  S.»  (Denz.  n.  839;  cf.  807).  Haec  universaliter  dicta 
sunt;  ergo  sine  restrictione  intellegenda  sunt.  Recte  igitur  ^.  Thomas 
ait:  «Dicere  quod  aliquod  peccatum  sit  in  hac  vita,  de  quo  quis  pae- 
nitere  non  possit,  erroneum  est»   (3,  q.  86,  a.  1). 

c)  De  infidelibus.  S.  Ioannes  Chrysost.:  «Si  illuminat  omnem 
hominem  venientem  in  hunc  mundum,  quonam  pacto  tot  homines 
sine  lumine  manent?  Neque  enim  omnes  Christum  cognoscunt.  Quo- 
modo  ergo  illuminat  omnem  hominem?  Illuminat  profecto,  quan- 
tum  in  ipso  est.  Si  qui  autem  sponte  sua  mentis  oculos  claudentes 
ad  huius  lucis  radios  aciem  dirigere  noluerint,  non  ex  luminis  natura 
in  tenebris  perstiterunt  sed  malitia  sua,  qui  sponte  tanto  se  dono  in- 
dignos  reddiderunt.  Nam  gratia  in  omnes  diffusa  est,  non  iudaeum, 
non  graecum,  non  barbarum,  non  scytham,  non  liberum,  non  servum, 
non  virum,  non  mulierem,  non  senem,  non  iuvenem  effugit  aut  de- 
dignatur;  omnibus  eadem  est,  omnibus  se  facilem  exhibet,  omnes  pari 
honore  advocat»  (In  Ioan.  hom.  8,  n.  1).  >S.  Augustinus:  «Cum  Verbum 
caro  factum  est  et  habitavit  in  nobis,  mortalitatem  nostram  suscipiens, 
non  permisit  ullum  mortalium  excusare  se  de  umbra  mortis ;  et  ipsam 
enim  penetravit  Verbi  calor»  (In  Ps.  18,  enarr.  1,  n.  7).  Similiter  multi 
alii  Patres.  Alexander  VIII  damnavit  hanc  propositionem :  «Pagani, 
iudaei,  haeretici  aliique  huius  generis  nullum  omnino  accipiunt  a  lesu 
Christo  influxum;  adeoque  hinc  recte  inferes  in  illis  esse  voluntatem 
nudam  et  inermem  sine  omni  gratia  sufficienti»  (Denz.  n.  1295).  Cle- 
mens  XI  damnavit  has  propositiones  Quesnelli:  26:  «Nullae  dantur 
gratiae  nisi  per  fidem» ;  27 :  «Fides  est  prima  gratia  et  fons  omnium 
aliarum» ;  29:  «Extra  ecclesiam  nulla  conceditur  gratia»  (Denz. 
n.  I376sqq).     Ergo  certum  est  etiam  infidelibus  dari  gratias. 

271.     Arg.  3.     Ex  ratione. 

Omnibus  iustis  imponitur  obligatio  gravis  servandi  mandata  Dei 
gravia;    peccator  baptizatus  debet  paenitentiam  agere  et  ex  praecepto 


Cap.  III.    De  gratuitate  et  distributione  gratiae  actualis.     Prop.  XXXIII.        ifio 

ecclesiae  semel  in  anno  digne  suscipere  sacramentum  paenitentiae ;  in- 
fideles  obligantur  ad  servandam  legem  naturalem  et  ad  amplectendam 
fidem.  Atqui  haec  omnia  fieri  non  possunt  sine  gratia.  Ergo  om- 
nibus  Deus  offert  gratiam,  quae  sufficit,  ut  officia  sua  implere  possint. 

272.  Obi.  I.  Cum  gratia  actualis  consistat  in  illustratione  intellectus  ad 
recte  iudicandum  et  in  inspiratione  voluntatis  ad  recte  amandum,  omnes, 
saltem  iusti,  tempore  tentationis  sentirent  hanc  illustrationem  et  inspirationem, 
si  haberent  gratiam  actualem.  Atqui  non  ita  est,  sed  saepe  eorum  iudicium 
est  perturbatum  et  eorum  appetitus  vehementer  inclinatus  ad  peccandum. 
Ergo  non  omnes,  ne  iusti  quidem,  habent  semper  gratiam  actualem  ad 
tentationem  superandam  et  legem  servandam. 

Resp.  Nego  suppositum  argumentationis.  Sensus  enim  thesis  non  est 
omnes  homines,  vel  saltem  omnes  iustos  habere  semper  actu  gratiam  im- 
mediate  stifficientem,  qua  possint  omnia  mala  vitare  et  omnia  bona  debita 
facere ;  sed  sensus  est  omnibus  hominibus,  praecipue  iustis,  adesse  suo  tempore 
gratiam,  qua  bene  usi,  possint  ulteriores  gratias  obtinere,  quae  iis  necessariae 
sunt.  Est  enim  alia  gratia  proxime  sufficiens,  alia  autem  remote  sufficiens. 
Gratia  proxime  sufficicns  est,  praeter  quam  alia  non  requiritur  ad  hic  et  nunc 
recte  agendum.  Gratia  remote  sufficiens  est  gratia,  quae  sufficit,  ut  homo  se 
disponat  ad  gratiam  proxime  sufficientem.  Saepe  a  Deo  datur  gratia  orationis, 
ut  homo  orando  impetret  gratiam  abundantiorem,  ut  docet  concilium  triden- 
tinum  sess.  6,  c.  11:  Deus  «hibendo  monet  et  facere,  quod  possis,  et  petere, 
quod  non  possis,  et  adiuvat,  ut  possis»  (Denz.  n.  804).  Itaque  etsi  tempore 
vehementis  tentationis  iudicium  hominis  est  obscuratum  et  affectus  ad  malum 
valde  inclinatus,  potest  tamen  homo  confugere  ad  Deum  orando  et  oratione 
impetrare  remotionem  obscurationis  et  malae  inclinationis.  Peccatores  gratia 
proxime  invitantur  ad  conversionem ;  si  nolunt  converti  et  gratia  recedit,  sibi 
adscribere  debent,  si  in  nova  peccata  incidunt  (cf.  supra  n.  233^).  Neque 
tamen  semper  actualis  gratia  adest,  sed  opportuno  tempore  datur;  praecipue 
cum  gratiis  externis  praedicationis,  lectionis  etc.  internae  gratiae  coniungi 
solent.  Ex  altera  parte  non  est  putandum  illos  solos  habuisse  gratiam,  qui 
reapse  tentationi  resistunt  vel  reapse  convertuntur ;  sed  illi  etiam,  qui  cadunt, 
gratiam  saltem  remote  sufficientem  habuerunt,  et  ceciderunt,  quia  ea  bene 
usi  non  sunt. 

273«  Obi.  II.  Interdum  SS.  Patres  dicunt  aliquem  hominem  in  peccatum 
incidisse,  e.  g.  Petrum  negasse  Christum,  quod  gratia  eum  deseruerit.  Ergo 
hi  Patres  negant  omni  homini  dari  gratiam  (cf.  Mazzella,   De  grat.  n.  810). 

Resp.  Dist.  antec. :  Illi  Patres  dicunt  Deum  interdum  homini  in  poenam 
alicuius  peccati,  maxime  superbiae  vel  praesumptionis,  subtrahere  gratiam 
uberiorem,  qua  cum  effectu  protegatur  contra  peccatum,  conc.  antec;  dicunt 
interdum  homines  ne  remote  quidem  sufficientem  gratiam  habere,  qua  possint 
cavere  a  peccato,  neg.  antec.  Et  eodem  modo  distinguendum  est  consequens. 

Hanc  distinctionem  auctor  librorum  «De  vocatione  gentium»  ita  enuntiat, 
ut  dicat  omnibus  exhiberi  «benignitatem  generalem»,  non  autem  «miseri- 
cordiam  specialem»  (1.  2,  c.  25  31).  5.  Augustinus  eos  ipsos,  qui  secundum 
Scripturam  (Io  12,  39)  non  poterant  credere,  dicit  non  potuisse,  quia  noluerint 

gratia  oblata  uti.  «Quare  non  poterant,  si  a  me  quaeratur,  respondeo,  quia 
nolebant.  .  .  .  Sicut  ergo  quod  Dominus  se  ipsum  negare  non  potest  [2  Tim 
2,  13],  laus  est  voluntatis  divinae,  ita  quod  illi  non  poterant,  culpa  est  volun- 
tatis  humanae»  (In  Ioan.  tract.  53,  n.  6  9).  Quod  autem  Deus  dicitur  excae- 
care  tales  homines  (Io  12,  40),  intellegendum  est  de  subtractione  uberioris 
gratiae,  qua  superaretur  eorum  obstinatio,  non  de  positiva  excaecatione,  ne- 
que  de  subtractione  omnis  gratiae,  etiam  remote  sufficientis.  Nam  aliis  locis 
iidem  homines  dicuntur  se  ipsos  excaecasse.  «Oculos  suos  clauserunt,  ne 
quando  videant  oculis»  (Mt  13,   15). 

274«  Obi.  III.  Nemo  potest  credere,  nisi  audierit  praedicantem  (Rom  10,  14). 
Atqui  multi  sunt  infideles,  qui  numquam  audierunt  praedicationem  evangelii. 
Ergo  hi  non  habent  gratiam  sufficientem  ad  credendum. 

Resp.  Dist.  mai. :  Praedicatio  est  via  ordinaria,  qua  ex  voluntate  Dei 
homines  adducendi  sunt  ad  fidem,  conc.  mai. ;  haec  est  unica  via  possibilis, 
neg.  mai.  Conc.  min.  Dist.  conseq. :  Ergo  hi  non  habent  gratiam  immediate 
sufficientem  ad  credendum,  conc.  conseq.;  non  habent  gratiam  mediate  suf- 
ficientem  ad  credendum,  neg.  conseq.  De  qua  re  S.  Thomas  ait:  «Non  sequi- 
tur  inconveniens,  posito  quod  quilibet  teneatur  aliquid  explicite  credere,  si 
in  silvis  vel  inter  bruta  animalia  nutriatur.  Hoc  enim  ad  divinam  provi- 
dentiam  pertinet,  ut  cuilibet  provideat  de  necessariis  ad  salutem,  dummodo 
ex  parte  eius  non  impediatur.  Si  enim  aliquis  taliter  nutritus  ductum  natu- 
ralis  rationis  sequeretur  in  appetitu  boni  et  fuga  mali,  certissime  est  tenen- 
dum,  quod  ei  Deus  per  internam  inspirationem  revelaret  ea,  quae  sunt  ad 
credendum  necessaria,  vel  aliquem  fidei  praedicatorem  ad  eum  dirigeret,  sicut 
misit  Petrum  ad  Cornelium»  (De  verit.  q.  14,  a.  n  ad  1).  Ergo  S.  Thomas 
docet  Deum  homines,  qui  nihil  audierunt  de  evangelio,  prius  iuvare  ad  ser- 
vandam  legem  naturalem,  quam  si  observaverint,  Deus  suo  tempore  iis  pro- 
curabit  notitiam  revelationis  articulorum  necessitate  absoluta  credendorum. 
Eadem  est  doctrina  Pii  IX:  «Notum  est  eos,  qui  invincibili  circa  sanctissi- 
mam  nostram  religionem  ignorantia  laborant,  quique  naturalem  legem  eiusque 
praecepta,  in  omnium  cordibus  a  Deo  insculpta,  sedulo  servantes  ac  Deo 
oboedire  parati,  honestam  rectamque  vitam  agunt,  posse,  divinae  lucis  et 
gratiae  operante  virtute,  aeternam  consequi  vitam,  cum  Deus,  qui  omnium 
mentes,  animos,  cogitationes  habitusque  plane  intuetur,  scrutatur  et  noscit, 
pro  summa  sua  bonitate  et  clementia  minime  patiatur  quempiam  aeternis 
puniri  suppliciis,  qui  voluntariae  culpae  reatum  non  habeat»  (Denz.  n.  1677). 
Sane  sapientiae  et  omnipotentiae  divinae  non  desunt  ad  hunc  finem  viae 
plurimae,  quae  nobis  occultae  sunt. 

SchoL     De  inaequalitate  gratiarum  actualium. 

275«  Deus,  quamquam  nulli  homini  denegat  gratiam ,  non  tamen 
omnibus  dat  gratias  aequales,  sed  dividit  singulis,  prout  vult  (Rom 
12,  3  sqq.  I  Cor  12,  4sqq).  Hoc  evidens  est  quoad  gratias  externas. 
Ita  maiores  gratias  accipiunt  christiani  quam  infideles,  evangelium  igno- 
rantes;  et  inter  christianos  alii  plures  habent  occasiones  audiendi  bonas 
instructiones  et  accedendi  ad  sacramenta  quam  alii.  Aliis  ante  mortem 
adest  sacerdos,  qui  eos  ultimis  sacramentis  munit,  aliis  non  adest. 

Sed  idem  valet  de  gratiis  internis  (cf.  5.  Angust.,  De  corrept.  et 
grat.  c.  8,  n.  18  sq).  Ita  e.  g.  S.  Paulus  ceterique  apostoli  et  alii 
insignes  sancti  acceperunt  sine  dubio  gratias,  quales  communiter  non 
dantur  fidelibus.  «Prima  causa  huius  diversitatis  accipienda  est  ex 
parte  ipsius  Dei,  qui  diversimode  suae  gratiae  dona  dispensat  ad  hoc, 
quod  ex  diversis  gradibus  pulchritudo  et  perfectio  ecclesiae  consurgat, 
sicut  etiam  diversos  gradus  rerum  instituit,  ut  esset  Universum  per- 
fectum.  Unde  apostolus  ad  ephesios4,  12,  postquam  dixerat :  ,Unicuique 
data  est  gratia  secundum  mensuram  donationis  Christi',  enumeratis 
diversis  gratiis  subiungit:  ,ad  consummationem  sanctorum  in  aedifica- 
tionem  corporis  Christi'»  (S.  Thornas  1,  2,  q.  112,  a.  4).  Neque  ideo 
Deus  est  acceptor  personarum  (Rom  2,  II.  Eph  6,  9.  Col  3,  25);  nam 
«acceptio  personarum  locum  habet  in  his,  quae  ex  debito  dantur;  in 
his  vero,  quae  ex  gratuita  voluntate  conferuntur,  acceptio  personarum 
locum  non  habet.  Non  enim  est  personarum  acceptor  qui  ex  liberalitate 
de  suo  dat  uni  et  non  alteri;  sed  si  esset  dispensator  bonorum  com- 
munium  et  non  distribueret  aequaliter  secundum  merita  personarum, 
esset  personarum  acceptor.  Salutaria  autem  beneficia  Deus  humano 
generi  confert  ex  sua  gratia ;  unde  non  est  personarum  acceptor,  si 
quibusdam  prae  aliis  conferat»   (ibid.  q.  48,  a.  4  ad  2). 

Si  quis  fideliter  cooperatur  cum  gratia  accepta,  non  est  dubium, 
quin  Deus  remuneraturus  sit  hanc  fidelitatem  novis  gratiis;  et  haec 
erit  communior  via.  Sed  Deus  potest  gratias  ei  quoque  concedere, 
qui  se  non  praeparavit,  vel  maiores  gratias  ei,  qui  se  minus  praeparavit, 
ut  patet  in  exemplo  Mariae  Magdalenae  vel  Pauli.  Itaque  non,  ut 
semipelagiani  volebant,  prima  ratio  diversae  distributionis  gratiarum 
actualium  est  meritum  hominum  sed  beneplacitum  Dei.  «Sicut  in  Osee 
dicit :  Vocabo  non  plebem  meam  plebem  meam,  et  non  dilectam  dilectam, 
et  non  misericordiam  consecutam  misericordiam  consecutam.  Et  erit 
in  loco,  ubi  dictum  est  iis:  Non  plebs  mea  vos,  ibi  vocabuntur  filii 
Dei  vivi»   (Rom  9,  25  sq). 

Hoc  est  mysterium  electionis  et  praedilectionis  divinae,  quod 
omnibus  quidem  datur,  quod  sufficit  ad  salutem ,  sed  aliis  multo 
abundantiores  gratiae  conceduntur  quam  aliis.  Huius  distributionis 
gratiarum  ratio  est  apud  Deum  abscondita,  et  in  altera  tantum  vita 
nobis  manifestabitur  (cf.  Molina ,  Concord.  q.  23,  a.  4,  disp.  1, 
membr.  4). 

CAPUT  IV. 
DE  EFFICACIA  GRATIAE  ACTUALIS. 

Cf.  Bellan?iinus ,  De  gratia  et  libero  arbitrio ;  Ripalda,  Contra  Baium  seu  tomus  III  De 
ente  supernaturali ;  Steph.  Dechamps,  De  haeresi  ianseniana ;  Suarez,  De  gratia  Proleg.  I  et 
l.  4  5  ;  —  De  auxilio  efficaci ;  —  De  vera  intellegentia  auxilii  efficacis ;  Molina,  Concordia 
liberi  arbitrii  cum  gratiae  donis ;  Lessius,  De  auxilio  efficaci ;  Palmieri,  De  gratia  thes. 
49sqq;  Schiffini,  De  gratia  346  sqq;    Victor  Frins,  S.  Thomae  doctrina  de  cooperatione 

Dei  cum  omni  natura  creata,  Parisiis  1890;  —  De  actibus  humanis  I,  Friburgi  1897; 
Schneemann ,  Controversiarum  de  divinae  gratiae  liberique  arbitrii  concordia  initia  et 
progressus,  Friburgi  1881  ;  Io.  Laur.  Berti,  De  theologicis  disciplinis  1.  14;  Didacus 
Alvarez,  De  auxiliis  gratiae  et  humani  arbitrii  viribus ;  Billuart,  De  gratia ;  Dunimermuth, 
S.  Thomas  et  doctrina  praemotionis  physicae,  Parisiis  1886;  N.  del  Prado,  De  gratia  et 
libero  arbitrio,  Friburgi  Helv.  1907;  Ant.  Wagner,  Doctrina  de  gratia  sufficienti,  Graecii 
191 1;  y.   Soubeti,  Nouvelle  theologie  dogmatique  VI,  Paris   1905,   32  sqq  53sqq;  Polde, 

Lehrbuch  der  Dogmatik  II5,   485  sqq. 

Prop.    XXXIV.      Exsistit  gratia  vere  et  pure  sufficiens. 

276.  Stat.  quaest.  a)  Gratia  excitans  seu  gratia  illa  actualis,  quae 
liberum  consensum  voluntatis  antecedit,  potest  aut  esse  coniuncta  cum 
efifectu,  i.  e.  cum  libero  consensu  voluntatis,  et  vocatur  grcitia  efficax, 
aut  manere  sine  consensu  voluntatis,  et  vocatur  gratia  sufficiens.  Omnis 
quidem  gratia  efticax  est  etiam  sufficiens;  sed  si  simpliciter  sermo  est 
de  gratia  sufficiente,  intellegitur  gratia  pure  sufficiens,  i.  e.  gratia,  quacum 
potest  quidem  coniungi  consensus  liber  sed  reapse  non  coniungitur.  Etiam 
gratia  sufficiens  semper  aliquid  efficit,  i.  e.  tribuit  homini  potentiam 
ponendi  actum  liberum  salutarem.  Haec  est  efficacia  virtutis.  Sed 
gratia  efficax  ea  tantum  dicitur,  quae  habet  efficaciam  ejfectus  seu 
operis.  Quod  cum  gratia  non  coniungitur  consensus,  non  provenit  ex 
defectu  gratiae  sed  ex  defectu  liberi  arbitrii  gratiae  resistentis.  Itaque 
sufficientia  gratiae  seu  efficacia  virtutis  eadem  manet,  sive  sequitur 
consensus,  sive  non  sequitur.  Gratia  aliqua  sufficiens  non  ad  omnia 
sufficit  sed  ad  aliquod  determinatum  opus  salutare,  ad  quod  dicitur 
proxime  sufficiens  ;  sed  si  homo  ea  utitur,  accipit  aliam  gratiam,  quae 
ad  aliud  sufficit,  ad  quod  prior  gratia  erat  remote  sufficie7is.  Ita 
aliqua  gratia  sufficit  proxime  ad  orandum,  remote  ad  tentationem 
superandam.     De  fide  est  esse  gratias  vere  et  pure  sufficientes. 

b)  Hanc  doctrinam  negabant  haeresiarchae  saeculi  XVI,  secundum 
quos  per  peccatum  originale  liberum  arbitrium  hominis  ita  periit  in 
rebus  religiosis  et  moralibus,  ut  sine  gratia  necessario  impellatur  ad 
malum  morale,  per  gratiam  autem  necessario  impellatur  ad  bonum. 
Ita  Lutherus  (De  servo  arbitrio),  Calvinus  (Instit.  1.  2,  c.  2  sqq),  alii. 
Ergo  secundum  hos  nulia  est  gratia  sufficiens. 

In  eundem  errorem  inciderunt  Baius  et  Iansenius  (cf.  supra  n.  216^). 
Iansenius  reponit  gratiam  actualem  in  quadam  suavitate  supernaturaliter 
immissa  contra  dominantem  concupiscentiam.  Si  haec  suavitas  est 
fortior  quam  opposita  concupiscentia  eamque  vincit,  non  solum  est 
sufficiens  sed  etiam  efficax ;  si  vero  tanta  non  est,  non  solum  manet  in- 
efficax,  sed  etiam  est  insufficiens.  Unde  gratia  pure  sufficiens  «videtur 
monstrum  quoddam  singulare  gratiae,  solummodo  peccatis  faciendis 
maiorique  damnationi  accersendae  serviens,  ideoque  lapsis  hominibus 
citra  Dei  invidiam  damnandis  excogitatum»  (De  grat.  1.  3,  c.  3). 
Iansenistae  quidem  interdum  loquuntur  de  gratia  sufficiente  seu  «parva», 
quae   est   «lenis   velut   aurae   tenuis   afflatus»,    et  «nullo  modo  sufficit, 

ut  homo  Dei  mandatum  operetur,  .  .  .  sed  velleitates  vel  complacentias 
excitat»  (1.  2,  c.  27).  Talis  gratia  efficit,  ut  homo  absolute  posset, 
nisi  obstaret  maior  concupiscentia,  sed  relative  ad  talem  concupiscentiam 
non  sufficit;  seu  dat  potentiam  in  sensu  diviso,  sine  impedimentis,  non 
in  sensu  composito,  cum  impedimentis  (cf.  Dechamps,  De  haeresi  ians. 
1.   1,  disp.  8). 

277.  Arg.  I.     Ex  S.  Scriptura. 

Apud  Isaiam  5,  1  sqq  Deus  populum  israeliticum  comparat  cum 
vinea,  quae  etsi  diligentissime  culta,  fructus  exspectatos  non  tulit. 
«Quid  est,  quod  debui  ultra  facere  vineae  meae  et  non  feci  ei?  An 
quod  exspectavi,  ut  faceret  uvas,  et  fecit  labruscas?»  Habuerunt  igitur 
israelitae  gratiam  sufficientem  ad  facienda  bona  opera,  quae  tamen 
gratia  mansit  pure  sufficiens,  quia  bona  opera  non  fecerunt.  Ergo 
exsistit  gratia  vere  et  pure  sufficiens. 

Christus  ait:  «Vae  tibi,  Corozain!  vae  tibi,  Bethsaida!  quia  si  in 
Tyro  et  Sidone  factae  essent  virtutes,  quae  factae  sunt  in  vobis,  olim 
in  cilicio  et  cinere  paenitentiam  egissent.  Verumtamen  dico  vobis: 
Tyro  et  Sidoni  remissius  erit  in  die  iudicii  quam  vobis»  (Mt  11,  21  sq). 
Ergo  corozaitae  et  bethsaiditae  habuerunt  gratiam  vere  sufficientem  ad 
conversionem,  quia  aliter  pro  abusu  gratiae  neque  vituperari  neque 
puniri  possent;  fuit  tamen  gratia  pure  sufficiens,  quia  conversi  non 
sunt.  Generatim  saepe  hominibus  abusus  gratiae  obicitur  (e.  g.  Mt 
23,  37;  Io  15,  22;  Act  7,  51;  Rom  2,  4sqq;  II,  22).  Hoc  autem 
supponit  gratiam  vere  et  pure  sufficientem. 

278.  Arg.  2.    Ex  traditione. 

vS.  Irenaeus:  «Vis  a  Deo  non  fit,  sed  bona  sententia  adest  illi 
semper.  Et  propter  hoc  consilium  quidem  bonum  dat  omnibus.  .  .  . 
Et  qui  operantur  quidem  illud,  gloriam  et  honorem  percipient,  quoniam 
operati  sunt  bonum,  cum  possint  non  operari  illud;  hi  autem,  qui 
illud  non  operantur,  iudicium  iustum  excipient  Dei,  quoniam  non  sunt 
operati  bonum,  cum  possint  operari  illud»  (Contra  haer.  4,  37,  1). 
.S.  Ioannes  Chrysost.:  «Gratia  in  omnes  diffusa  est.  .  .  .  Qui  autem 
eius  munere  frui  neglegunt,  hanc  suam  caecitatem  sibi  ipsis  imputent» 
(In  Ioan.  hom.  8,  n.  1).  6*.  Augustinus:  «Visorum  suasionibus  agit 
Deus,  ut  velimus  et  credamus.  .  .  .  Sed  consentire  vel  dissentire  pro- 
priae  voluntatis  est»  (De  spir.  et  litt.  c.  34,  n.  60).  Potest  homo 
adiuvante  Deo  superare.  concupiscentiam,  «si  non  in  vacuum  gratiam 
eius  susceperit»  (De  pecc.  merit.  et  remiss.  1.  1,  c.  39,  n.  70).  His 
et  multis  aliis  Patrum  dictis  significatur  gratia,  qua  homines  possunt 
bene  agere,  qua  tamen  multi  non  utuntur,  seu  gratia  vere  et  pure 
sufficiens. 

Idem  docent  theologi.  vS.  Thomas:  «Gratia  novi  testamenti,  etsi 
adiuvet  hominem  ad  non  peccandum,  non  tamen  ita  confirmat  in  bono, 

ut  homo  peccare  non  possit;  hoc  enim  pertinet  ad  statum  gloriae.  Et 
ideo  si  quis  post  acceptam  gratiam  novi  testamenti  peccaverit,  maiore 
poena  est  dignus,  tamquam  maioribus  beneficiis  ingratus  et  auxilio  sibi 
dato  non  utens.  Nec  tamen  propter  hoc  dicitur,  quod  lex  nova  iram 
operatur,  quia  quantum  est  de  se,  sufficiens  auxilium  dat  ad  non  pec- 
candum»  (i,  2,  q.  106,  a.  2  ad  2).  Plura  apud  Suarez  (De  grat.  1.  4, 
c.    I  sqq). 

Concilium  arausicanum  II  post  can.  25  :  «Hoc  etiam  secundum 
fidem  catholicam  credimus,  quod  accepta  per  baptismum  gratia  omnes 
baptizati  Christo  auxiliante  et  cooperante,  quae  ad  salutem  pertinent, 
possint  et  debeant,  si  fideliter  laborare  voluerint,  adimplere»  (Denz. 
n.  200).  Concilium  tridentinum  sess.  6,  can.  4:  «S.  q.  d.  liberum 
hominis  arbitrium,  a  Deo  motum  et  excitatum,  nihil  cooperari  .  .  . 
neque  posse  dissentire,  si  velit, . . .  A.  S. »  (Denz.  n.  814).  Innocentius  X 
damnavit  ut  haereticam  hanc  propositionem  Iansenii :  «Interiori  gratiae 
in  statu  naturae  lapsae  numquam  resistitur»  (Denz.  n.  1093).  Ale- 
xander  VIII  damnavit  hanc  propositionem :  «Gratia  sufficiens  statui 
nostro  non  tam  utilis  quam  perniciosa  est,  ut  proinde  merito  possimus 
petere:  A  gratia  sufficienti  libera  nos,  Domine»  (JDenz.  n.  1296). 
Cf.  supra  n.  270. 

279.  Arg.  3.     Ex  ratione. 

Deus  vult  omnes  homines,  maxime  iustificatos,  salvos  fieri  (1  Tim 
2,  4).  Atqui  sine  gratia  sufficiente  ne  iusti  quidem  salvi  fieri  possunt. 
Ergo  etsi  pereunt,  habuerunt  gratiam  sufficientem  ad  se  salvandos. 

Christus  non  pro  solis  praedestinatis  mortuus  est  (Denz.  n.  1096). 
Atqui  si  iusti,  qui  pereunt,  gratiam  sufficientem  non  accipiunt,  Christus 
non  potest  dici  mortuus  nisi  pro  solis  praedestinatis.  Ergo  etiam  ii, 
qui  pereunt,  habent  gratiam  sufficientem,  qua  iis  salus  possibilis  fit. 

Etiam  iusti  debent  servare  mandata  Dei.  Atqui  sine  gratia  suffi- 
ciente  hoc  non  possunt.  Ergo  etiam  ii,  qui  mandata  transgrediuntur, 
habent  gratiam  ad  ea  servanda. 

Gratia  adiuvat  hominem  ad  libere  operandum.  Atqui  qui  libere 
operatur,  potest  etiam  non  operari.  Ergo  potest  homo  ei  gratiae,  quae 
dat  ei  vires  sufficientes  ad  operandum,  resistere  et  eam  inefficacem 
reddere  (cf.  Denz.  n.  797).  Si  hoc  fit,  habetur  gratia  vere  et  pure 
sufficiens. 

280.  Obi.  I.  Voluntati  Dei  nemo  resistit.  Atqui  per  gratiam  excitantem 
vult  Deus  hominem  perducere  ad  bene  operandum.  Ergo  gratia  excitans 
non  potest  manere  sine  effectu  bonae   operationis. 

Resp.  Dist.  mai.:  Voluntati  Dei  absolutae  nemo  resistit,  conc.  mai.; 
Voluntati  Dei  condicionatae  nemo  resistit,  neg.  mai.  Dist.  min. :  Deus  per 
gratiam  vult  absolute  perducere  hominem  ad  bene  operandum,  neg.  min.; 
vult  condicionate,  i.  e.  si  homo  duci  se  sinit,  conc.  min.    Et  neg.  conseq.  Deus 

vult  etiam,  ut  omnes  homines  mandata  sua  servent;  tamen  haec  voluntas 
Dei  a  multis  hominibus  non  impletur ;  Deus  enim  relinquit  homini  libertatem 
suam.  Neque  vero  homines  resistentes  Deo,  vincunt  voluntatem  Dei;  «de 
his  enim,  qui  faciunt,  quae  non  vult,  facit  ipse,  quae  vult»  (S.  Augustinus, 
De  corrept.  et  grat.  c.   14,  n.  43). 

281.  Obi.  II.  S.  Augustinus  ait:  «Haec  itaque  gratia,  quae  occulte  hu- 
manis  cordibus  divina  largitate  tribuitur,  a  nullo  duro  corde  respuitur.  Ideo 
quippe  tribuitur,  ut  cordis  duritia  primitus  auferatur»  (De  praedest.  sanct. 
c.  8,  n.  13).  Ergo  S.  Augustinus  non  agnoscit  gratiam,  quae  manet  sine 
effectu. 

Resp.  Dist.  antec. :  S.  Augustinus  haec  dicit  de  gratia  efficaci,  conc.  antec. ; 
de  qualicumque  gratia,  neg.  antec.  In  libro  «De  praedestinatione  sanctorum» 
agitur  de  gratia,  qua  homines  reapse  salvantur ;  ergo  de  gratia  efficaci.  Aliis 
occasionibus  S.  Augustinus  disputabat  contra  pelagianos,  qui  concedebant 
gratiam  possibilitatis  (etsi  non  sensu  catholico),  sed  negabant  gratiam  volitionis 
et  operationis.  Quare  maxime  urget  etiam  bonam  volitionem  et  operationem 
esse  ex  gratia.  Qui  hanc  gratiam  habet,  utique  non  solum  potest,  sed  etiam 
vult  et  operatur.  Ceterum  quando  S.  Augustinus  loquitur  de  praeparatione 
voluntatis  per  gratiam,  hoc  non  semper  unice  de  gratia  efficaci  intellegendum 
est,  sed  etiam  hunc  sensum  habet:  Praeter  possibilitatem  naturalem,  quam 
pelagiani  admittunt,  est  alia  gratia,  qua  voluntas  iuvatur  ad  agendum,  et 
sine  qua  non  potest  agere.  Hoc  autem  non  minus  valet  de  gratia  sufficienti 
quam  de  gratia  efficaci.  Ita  loco  iam  supra  n.  278  citato,  ubi  sanctus  doctor 
ait:  «Non  ideo  tantum  istam  voluntatem  divino  muneri  tribuendam,  quia  ex 
libero  arbitrio  est,  quod  nobis  naturaliter  concreatum  est,  verum  etiam  quod 
visorum  suasionibus  agit  Deus,  ut  velimus  et  ut  credamus,  sive  extrinsecus 
per  evangelicas  exhortationes  .  .  .  sive  intrinsecus,  ubi  nemo  habet  in  pote- 
state,  quid  ei  veniat  in  mentem.  Sed  consentire  vel  dissentire  propriae 
voluntatis  est.  .  .  .  Quae  res  non  solum  non  infirmat  quod  dictum  est:  Quid 
enim  habes,  quod  non  accepisti?  verum  etiam  confirmat.  Accipere  quippe 
et  habere  anima  non  potest  dona,  de  quibus  hoc  audit,  nisi  consentiendo ; 
ac  per  hoc  quid  habeat  et  quid  accipiat,  Dei  est ;  accipere  autem  et  habere 
utique  accipientis  et  habentis  est»  (De  spir.  et  litt.  c.  34).  Hic  igitur  gratia 
voluntatis  distribuitur  in  efficacem  et  pure  sufficientem. 

S.  Augustinus  etiam  admittit  gratiam  «parvam»,  qua  homo  non  potest 
agere,  id  tamen  non  sensu  Iansenii,  sed  eo  sensu,  quod  interdum  homo 
praeter  desiderium  nondum  firmum  recte  agendi  proxime  habet  gratiam 
orandi,  et  si  orat,  accipit  gratiam  firmiter  volendi  et  agendi.  «Certum  est 
enim  nos  mandata  servare,  si  volumus;  sed  quia  praeparatur  voluntas  a 
Domino,  ab  illo  petendum  est,  ut  tantum  velimus,  quantum  sufficit,  ut  volendo 
faciamus.  .  .  .  Qui  ergo  vult  facere  Dei  mandatum  et  non  potest,  iam  habet 
quidem  voluntatem  bonam  sed  adhuc  parvam  et  invalidam ;  poterit  autem, 
cum  magnam  habuerit  et  robustam»  (De  grat.  et  lib.  arbitr.  c.  16  sq;  cf.  c.  2, 
n.  4  et  supra  n.  233^  272;  Palmieri ,  De  grat.  425  sqq ;  Schiffini ,  De 
grat.  369  sqq). 

282.  Obi.  III.     Deus  non  facit  inutilia  et  nociva.     Atqui   gratia   pure   suf- 
ficiens  est  inutilis  et  nociva.     Ergo  a  Deo  non  datur. 

Resp.  Dist.  mai. :  Deus  non  facit  ea,  quae  sunt  in  se  inutilia  et  nociva, 
C011C  mai. ;  quae  fiunt  inutilia  et  nociva  ex  abusu  hominum,  neg.  mai.  Dist. 
min.:  Gratia  pure  sufficiens  est  inutilis  et  nociva,  quatenus  est  gratia  a  Deo 
data,  neg.  min.;  quatenus  ex  abusu  hominum  manet  pure  sufficiens,  conc 
min.  Et  neg.  conseq.  Nulla  gratia,  quatenus  praecise  a  Deo  datur,  est  pure 
sufficiens,  quia  homo  potest  ea  uti,  sed  fit  pure  sufficiens,  si  homo  ei  resistit, 
quae  resistentia  est  ab  homine,  non  a  gratia.  Itaque  absurdum  est,  quod 
iansenistae  dicunt:  monstri  similem  esse  gratiam,  quae  dicatur  sufficiens 
neque  tamen  umquam  operetur.  Gratia  enim  de  se  semper  tendit  ad  actum ; 
sed  quando  homo  non  cooperatur,  gratia  vocatur  pure  sufficiens.  Ergo  illud 
«pure  sufficiens»  in  gratia  denominative  tantum  inest  ex  non  cooperatione 
seu  ex  dissensu  hominis.  Si  vero  homo  cooperatur,  manet  gratia  sufficiens, 
sicut  antea  erat;  sed  non  fit  pure  sufficiens,  quia  non  separatur  a  consensu 
hominis. 

283.  Obi.  IV.  Ei,  qui  dat  alteri  instrumentum,  quo  scit  eum  se  vulnera- 
turum  esse,  imputatur  hic  malus  effectus.  Atqui  Deus  scit  hominem  sibi 
nociturum  esse  per  gratiam  pure  sufficientem.     Ergo  eam  non  dat. 

Resp.  Dist.  mai. :  Ei,  qui  dat  alteri  instrumentum,  quo  scit  eum  se 
vulneraturum  esse,  imputatur  hic  malus  efifectus,  si  habet  obligationem  hunc 
effectum  cavendi ,  conc.  mai. ;  si  non  habet  obligationem,  neg.  mai.  Dist. 
min. :  Deus  scit  hominem  sibi  nociturum  esse  per  gratiam  mere  sufficientem, 
et  habet  obligationem  hoc  cavendi,  neg.  min.;  non  habet  obligationem  hoc 
cavendi,  conc.  min.  Et  neg.  conseq.  Haec  est  quaestio  de  permissione  pec- 
catorum.  Deus  peccata  permittit,  quia  vult,  ut  homo  libere  agat,  et  quia 
scit  etiam  de  malo  bonum  facere  (S.  August.,  De  corrept.  et  grat.  c.  10, 
n.  27).  Melius  quidem  esset  homini  non  habere  gratiam  quam  ea  abuti; 
sed  melius  non  est  carere  gratia  quam  eam  habere,  quia  sine  gratia  homo 
impotens  est  ad  se  salvandum.  Simile  quid  valet  non  de  sola  gratia  sed  de 
omnibus  beneficiis  a  Deo  acceptis,  etiam  de  ipsa  vita  et  natura  rationali 
(cf.  Mazzella,  De  grat.  prop.   17). 

Rationabiliter  rogamus  Deum,  ut  det  nobis  gratias  efficaces,  i.  e.  gratias, 
quibus  praevidet  nos  bene  usuros  esse,  quia  etsi  hoc  non  possumus  stricte 
mereri,  possumus  tamen  precibus  impetrare  (supra  n.  258).  Nam  Deus  non 
debet  quidem  dare,  nisi  quod  ad  salutem  sufficit;  sed  propter  orationem 
recte  factam  paratus  est  ad  dandum  quod  non  debet. 

Prop.  XXXV.  Exsistit  gratia  efficax,  ex  qua  antecedenter  ad 
actualem  consensum  voluntatis  hic  consensus  infallibiliter  secuturus 
est,  ita  tamen  ut  non  pereat  libertas  hominis  in  agendo. 

284.  Stat.  quaest.  Cum  gratia  efficax  ea  sit,  quae  annexum  habet 
consensum  voluntatis,  eo  ipso,  quod  homines  sunt  qui  salutariter  agunt 
et  salvant  animas  suas,  constat  exsistere  gratiam  efficacem.  Attamen 
non  sola  haec  consequens  efncacia  gratiae  adscribenda  est.  Omnes 
enim  theologi,  cuiuscumque  «scholae»  sunt,  docent  esse  gratiam,  quae 
sit  ita  efncax,  ut  inter  talem  gratiam  in  actu  primo  spectatam  et 
consensum   voluntatis  sit   infallibilis   nexus.     Cum   nemo   sit,    qui    hoc 

negaverit,  neque  ecclesia  hanc  rem  expresse  definivit,  neque  theologi 
eam  specialibus  argumentis  probare  solent,  sed  ut  omnino  indubitatam 
supponunt.  Ita  e.  g.  Alvarez  ait:  «In  omnium  sententia  gratia  efficax 
est  congrua,  qua  ita  movetur  voluntas,  ut  sit  infallibiliter  praestitura 
consensum»  (De  aux.  grat.  disp.  83,  n.  7).  Suarez :  «Dicitur  efficax 
auxilium ,  quia  in  suo  ordine  tale  est ,  ut  infallibiliter  consequatur 
effectus»  (De  grat.  1.  5,  c.  5,  n.  13).  Licet  igitur  paucis  argumentis 
contentos  nos  esse  ad  hanc  rem  probandam. 

Altera  pars  de  libertate  hominis  sub  influxu  gratiae  est  definita 
contra  lutheranos,  calvinistas,  iansenistas.  Libertas  intellegitur  immunitas 
a  necessitate  antecedente,  seu  ab  antecedente  determinatione  ad  unum, 
et  consistit  in  potentia  eligendi  inter  plura.  Conceptus  libertatis  in- 
differentiae  supponitur  explicatus  in  philosophia  (cf.  e.  g.  Theod.  Meyer, 
Institutiones  iuris  naturalis  I,  n.   100  sqq). 

285.  Prob.  pars  I.  Exsistit  gratia  efficax,  ex  qua  antecedenter 
ad  actualem  consensum  voluntatis  hic  consensus  infallibiliter  secuturus 
est.  S.  Scriptura  saepe  docet  Deum  absoluta  certitudine  posse  ad  se 
convertere  et  salvare,  quoscumque  vult.  Hoc  autem  supponit  gratiam, 
qua  homines  convertuntur,  esse  infallibilis  efficaciae ;  secus  enim  homines 
fortasse  resisterent  neque  converterentur.  Ergo  exsistit  gratia  absolute 
efficax.  Ita  Deus  praedicit  de  futuro  tempore  messianico:  «Dabo  legem 
meam  in  visceribus  eorum,  et  in  corde  eorum  scribam  eam,  et  ero 
iis  in  Deum,  et  ipsi  erunt  mihi  in  populum»  (Ier  31,  33).  «Et  dabo 
iis  cor  unum ,  et  spiritum  novum  tribuam  in  visceribus  eorum ;  et 
auferam  cor  lapideum  de  carne  eorum,  et  dabo  iis  cor  carneum,  ut  in 
praeceptis  meis  ambulent  et  iudicia  mea  custodiant,  faciantque  ea» 
(Ez  11,  19  sq;  cf.  36,  26  sqq).  Christus  ait:  «Nemo  potest  venire  ad 
me,  nisi  Pater,  qui  misit  me,  traxerit  eum»  (Io  6,  44  66).  Qui  ita 
trahuntur,  sunt  oves  Christi,  de  quibus  ait:  «Oves  meae  vocem  meam 
audiunt,  et  ego  cognosco  eas,  et  sequuntur  me.  Et  ego  vitam  aeternam 
do  iis,  et  non  peribunt  in  aeternum,  et  non  rapiet  eas  quisquam  de 
manu  mea»  (Io  10,  27  sq).  Deus  «Moysi  dicit:  Miserebor,  cuius  misereor, 
et  misericordiam  praestabo,  cuius  miserebor.  Igitur  non  volentis  neque 
currentis  sed  miserentis  est  Dei.  ...  Ut  ostenderet  divitias  gloriae 
suae  in  vasa  misericordiae,  quae  praeparavit  in  gloriam»  (Rom  9,  1 5  sq  23). 
His  et  aliis  textibus  ostenditur  Deum  habere  gratias,  quibus  certo 
homines  convertantur  et  salventur,  et  quas  dat  quibus  vult;  seu 
ostenditur  exsistentia  gratiae  efficacis. 

.S.  Augustinus  saepe,  praecipue  contra  semipelagianos,  urget  esse 
talem  gratiam,  quacum  effectus  sit  infallibiliter  coniunctus.  Citatis 
multis  Scripturae  dictis,  pergit:  «Scriptura  divina,  si  diligenter  in- 
spiciatur,  ostendit  .  .  .  hominum  voluntates  ...  ita  esse  in  Dei  potestate, 
ut  eas  quo  voluerit,  quando  voluerit,  faciat  inclinari»  (De  grat.  et  lib. 
arbitr.  c.  20).     «Quicumque   ergo    in  Dei   providentissima   dispositione 

praesciti,  praedestinati,  vocati,  iustificati,  glorificati  sunt,  non  dico  etiam 
nondum  renati,  sed  etiam  nondum  nati,  iam  filii  Dei  sunt,  et  omnino 
perire  non  possunt»  (De  corrept.  et  grat.  c.  9,  n.  23).  «Fit  quippe 
in  nobis  per  hanc  Dei  gratiam  in  bono  recipiendo  et  perseveranter 
tenendo  non  solum  posse,  quod  volumus,  sed  etiam  velle,  quod 
possumus»  (ibid.  c.  II,  n.  32).  «Ut  quoniam  non  perseverabunt,  nisi  et 
possint  et  velint,  perseverandi  iis  et  possibilitas  et  voluntas  divinae 
gratiae  largitate  donetur.  Tantum  quippe  Spiritu  Sancto  accenditur 
voluntas  eorum,  ut  ideo  possint,  quia  sic  volunt,  ideo  sic  velint,  quia 
Deus  operatur,  ut  velint.  .  .  .  Subventum  est  igitur  infirmitati  voluntatis 
humanae,  ut  divina  gratia  indeclinabiliter  et  insuperabiliter  ageretur; 
et  ideo,  quamvis  infirma,  non  tamen  deficeret»  (ibid.  c.  12,  n.  38).  Haec 
manifeste  est  gratia  iam  in  actu  primo  cum  eflectu  infallibiliter  conexa 
seu  gratia  efficax. 

.S.  Thomas:  «Necesse  est  dicere,  quod  motio  Spiritus  Sancti 
semper  est  efficax  secundum  suam  intentionem  .  .  .  et  ideo  quibus 
Spiritus  Sanctus  pro  suo  arbitrio  vult  dare  perseverantem  divinae 
dilectionis  motum,  in  his  peccatum  caritatem  excludens  esse  non  potest. 
Dico  non  posse  ex  parte  virtutis  motivae,  quamvis  possit  ex  parte 
vertibilitatis  liberi  arbitrii.  Ista  enim  sunt  beneficia  Dei,  quibus  certissime 
liberantur,  quicumque  liberantur,  ut  Augustinus  (De  dono  persev. 
c.  14,  n.  35)  dicit»  (De  carit.  a.  12;  cf.  Sum.  2,  2,  q.  24,  a.  11).  Eundem 
sensum  exprimit  ecclesia,  cum  orat:  «Ad  te  nostras  etiam  rebelles 
compelle  propitius  voluntates»  (Secreta  Dom.  IV  post  Pentec). 

Idem  ratio  ostendit.  Nam  ad  perfectionem  divinae  providentiae 
pertinet,  ut  Deus  non  quasi  caecus  et  ignarus  futuri  eventus  gratias 
suas  distribuat,  et  dein  exspectet,  quid  futurum  sit,  sed  ut  ab  aeterno 
sciverit,  quibus  gratiis  homines  singulos  ad  finem  a  se  intentum  per- 
ducat.  Atqui  hoc  supponit  cum  gratia  antecedenter  ad  actualem 
cooperationem  hominum  infallibiliter  nexum  esse  efTectum  a  Deo 
intentum.  Ergo  sunt  gratiae  efficaces.  Praeterea  omnipotentiae  divinae 
non  desunt  gratiae,  quibus  potest  efficere,  ut  homines  libere  et  in- 
fallibiliter  bene  operentur  et  finaliter  perseverent.  Atqui  Deus  vult,  ut 
praedestinati  bene  operentur  et  finaliter  perseverent.  Ergo  ad  hunc 
finem  congruas  gratias  adhibebit. 

286.  Prob.  pars  II.  Per  gratias  efficaces  non  destruitur  libertas 
indifferentiae.  S.  Scriptura  saepe  effert  homines  ad  bene  agendum 
non  necessitate  compelii  sed  liberos  esse.  Atqui  quando  reapse  bene 
agunt,  habent  gratiam  efficacem.  Ergo  per  gratiam  efficacem  libertas 
non  tollitur.  «Testes  invoco  hodie  caelum  et  terram,  quod  proposuerim 
vobis  vitam  et  mortem,  benedictionem  et  maledictionem.  Elige  ergo 
vitam»  (Dt  30,  19).  «Deus  ab  initio  constituit  hominem ,  et  re- 
liquit  illum  in  manu  consilii  sui.  ...  Si  volueris  mandata  servare, 
conservabunt  te.  .  .  .    Ante  hominem  vita  et  mors,  bonum  et  malum; 

quod  placuerit  ei,  dabitur  illi»  (Eccli  15,  14  sqq).  Et  laudatur  recte 
agens,  «qui  potuit  transgredi,  et  non  est  transgressus ;  facere  mala,  et 
non  fecit.  Ideo  stabilita  sunt  bona  illius  in  Domino»  (Eccli  31,  10  sq). 
Christus  ait:  «Si  vis  ad  vitam  ingredi,  serva  mandata»  (Mt  19,  17; 
cf.  16,  24  sqq).  S.  Paulus:  «Non  habens  necessitatem,  potestatem 
autem  habens  suae  voluntatis»  (1  Cor  7,  37).  Sed  tot  sunt  testimonia 
de  hac  re,  quot  in  Scriptura  leguntur  praecepta,  promissiones  prae- 
miorum,  comminationes  poenarum.  Nam  ei,  qui  necessitati  subiacet, 
rationabiliter  neque  praecepta  dari  neque  praemia  promitti  neque  poenae 
interminari  possunt. 

Dicta  Irenaei  et  Chrysostomi  iam  supra  (n.  278)  audivimus. 
S.  Hieronymus:  «Liberi  arbitrii  nos  condidit  Deus,  nec  ad  virtutem 
nec  ad  vitia  necessitate  trahimur.  Alioquin  ubi  necessitas,  nec  damnatio 
nec  corona  est»  (Contra  Iovinian.  1.  2,  n.  3).  ^.  Augustinus:  Deus 
«revelavit  nobis  per  Scripturas  suas  sanctas  esse  in  homine  liberum 
voluntatis  arbitrium.  .  .  .  Ipsa  praecepta  divina  homini  non  prodessent, 
nisi  haberet  liberum  voluntatis  arbitrium,  quo  ea  faciens,  ad  promissa 
praemia  perveniret»  (De  grat.  et  lib.  arbitr.  c.  2).  «Neque  cum  aliquid 
secundum  Deum  operatur,  alienet  hoc  a  propria  voluntate;  quando 
enim  volens  facit,  tunc  dicendum  est  opus  bonum,  tunc  speranda  est 
boni  operis  merces»  (ibid.  c.  3,  n.  4).  Neque  adiutorium  gratiae  destruit 
libertatem;  «neque  enim  voluntatis  arbitrium  ideo  tollitur,  quia  iuvatur, 
sed  ideo  iuvatur,  quia  non  tollitur»  (Ep.  157,  c.  2,  n.  10).  vS.  Coele- 
stinus  I:  «Auxilio  et  munere  Dei  non  aufertur  liberum  arbitrium,  sed 
liberatur»  (Denz.  n.  141).  Eodem  modo  loquuntur  alii  Patres  praesertim 
cum  arguunt  contra  manichaeos.  Idem  docent  theologi.  ^.  Thomas: 
«Quidam  posuerunt,  quod  voluntas  hominis  ex  necessitate  movetur  ad 
aliquid  agendum.  .  .  .  Haec  autem  opinio  est  haeretica;  tollit  enim 
rationem  meriti  et  demeriti  in  humanis  actibus.  .  .  .  Est  etiam  annume- 
randa  inter  extraneas  philosophiae  opiniones,  quia  non  solum  con- 
trariatur  fidei,  sed  subvertit  omnia  principia  philosophiae  moralis» 
(De  malo  q.  6). 

Cum  saeculo  XVI  Calvinus  et  alii  negassent  libertatem  a  necessitate 
et  solam  libertatem  a  coactione  concederent ,  concilium  tridentinum 
hanc  doctrinam  damnavit  sess.  6,  can.  4:  «S.  q.  d.  liberum  hominis 
arbitrium,  a  Deo  motum  et  excitatum,  nihil  cooperari  assentiendo  Deo 
excitanti  atque  vocanti,  quo  ad  obtinendam  iustificationis  gratiam  se 
disponat  ac  praeparet,  neque  posse  dissentire,  si  velit,  sed  veluti 
inanime  quoddam  nihil  omnino  agere,  mereque  passivese  habere,  A.  S.»  ; 
can.  5 :  «Si  quis  liberum  hominis  arbitrium  post  Adae  peccatum 
amissum  et  exstinctum  esse  dixerit,  ...  A.  S.»  (Denz.  n.  814  sq; 
cf.  n.  793  797  sq).  Innocentius  X  ut  haereticam  damnavit  Iansenii 
propositionem :  «Ad  merendum  et  demerendum  in  statu  naturae  lapsae 
non  requiritur  in  homine  libertas  a  necessitate,  sed  sufficit  libertas  a 
coactione»   (Denz.  n.   1094). 

287.  Obl  I.  Homo  iam  antecedenter  non  potest  dissentire  a  gratia,  quae 
infallibiliter  nexa  est  cum  actu  secundo.  Atqui  homo  antecedenter  dissentire 
potest  a  gratia,  etiam  quando  ei  consentit.  Ergo  cum  gratia  antecedenter 
ad  actum  secundum  non  infallibiliter  erTectus  nectitur. 

Resp.  Dist.  mai. :  Homo  non  dissentiet  a  gratia  infallibiliter  nexa  cum 
actu  secundo,  conc.  mai. ;  non  potest  dissentire,  subdist.  mai. :  Consequenter 
ad  scientiam  Dei  praevidentis  hominem  libere  positurum  esse  actum  secun- 
dum,  conc.  mai. ;  antecedenter  ad  hanc  praevisionem,  et  si  gratia  in  se  tantum 
consideratur,  neg.  mai.  Dist.  min. :  Homo  dissentire  potest  consequenter  ad 
praevisionem  Dei,  neg.  min.;  antecedenter  ad  praevisionem  Dei  dissentire 
potest,  nec  tamen  dissentiet,  conc.  min.  Et  neg.  conseq.  Cum  Deus  ab  aeterno 
praeviderit  hominem  cum  tali  gratia  libere  consensurum  esse,  et  cum  haec 
praescientia  falli  non  possit,  homo  libere  et  infallibiliter  consentiet.  Sed 
haec  praescientia  et  infallibilitas  inde  consequens  non  tollit  libertatem  hominis 
sub  influxu  gratiae  agentis,  sed  eam  potius  in  conceptu  suo  continet.  De 
hac  re  mox  plura  dicemus. 

288.  Obl  II.  S.  Augustinus  ait:  «Quod  amplius  nos  delectat,  secundum 
id  operemur  necesse  est»  (In  Gal.  n.  49).  Et  iterum:  Per  gratiam  «sub- 
ventum  est  infirmitati  voluntatis  humanae,  ut  divina  gratia  indeclinabiliter  et 
insuperabiliter  ageretur»  (De  corrept.  et  grat.  c.  12,  n.  $&).  Atqui  qui 
necessario  operatur  et  indeclinabiliter  agitur,  non  agit  libere.  Ergo  secundum 
S.  Augustinum  homo  sub  influxu  gratiae  non  manet  liber. 

Resp.  Dist.  mai. :  Secundum  S.  Augustinum  homo  necessario  facit,  quod 
amplius  delectat  delectatione  deliberata,  et  auxilio  gratiae  insuperabiliter 
agitur,  quatenus  libere  et  infallibiliter  cooperatur,  conc.  mai. ;  homo  necessario 
sequitur  delectationem  indeliberatam  et  insuperabiliter  necessitatur  ad  agendum, 
neg.  mai.     Et  contradistincta  minore,  neg.  conseq. 

S.  Augustinus  saepe  loquitur  de  delectatione  deliberata,  qua  homo  in 
diligendo  Deo  se  duci  sinit;  et  exhortatur  fideles  ad  talem  delectationem 
habendam.  «Delectare  in  Domino,  et  dabit  tibi  petitiones  cordis  tui.  Est 
quaedam  voluptas  cordis,  cui  panis  dulcis  est  iste  caelestis.  Porro  si  poetae 
dicere  licuit :  Trahit  sua  quemque  voluptas,  non  necessitas  sed  voluptas,  non 
obligatio  sed  delectatio,  quanto  fortius  nos  dicere  debemus  trahi  hominem 
ad  Christum,  qui  delectatur  veritate,  delectatur  beatitudine,  delectatur  iustitia, 
delectatur  sempiterna  vita,  quod  totum  Christus  est»  (In  Ioan.  tract.  26,  n.  4). 
Hic  igitur,  exclusa  necessitate,  loquitur  de  delectatione  voluntaria.  Eodem 
modo  in  commentario  ad  galatas  distinguit  duplicem  delectationem,  malam 
et  bonam.  Alii  desideriis  carnalibus  consentiunt,  alii  «in  maiore  caritate 
consistunt  .  .  .  neque  nutu  consensionis  ad  exhibendum  consentientes».  In 
his  regnant  fructus  spiritus :  caritas,  pax,  gaudium,  benignitas  etc.  «Regnant 
ergo  spirituales  isti  fructus  in  homine,  in  quo  peccata  non  regnant.  Regnant 
autem  ista  bona,  si  tantum  delectant,  ut  ipsa  teneant  animum  in  tentationibus, 
ne  in  peccati  consensionem  ruat.  Quod  enim  amplius  delectat,  secundum 
id  operemur  necesse  est.  ...  Ut  regnante  iustitia  per  caritatem  cum  magna 
delectatione  faciamus,  quidquid  in  ea  Deo  placere  cognoscimus»  (In  Gal. 
n.  48  sq).  Manifeste  sermo  est  de  voluntaria  complacentia  in  lege,  seu  de 
delectatione,  qua  quis  libere  movetur  in  Deum. 

Quod  autem  dicit  voluntatem  gratia  efficaci  insuperabiliter  agi,  non 
excludit  sed  includit  liberam  actionem  hominis,  quia  homo  gratia  consequitur 
«libertatem,  et  ut  perseveret  delectabilem  perpetuitatem  et  insuperabilem 
fortitudinem»  (De  corrept.  et  grat.  c.  8,  n.  17).  Non  superatur  sed  con- 
fortatur  voluntas  rationalis  per  gratiam,  «qua  fit,  ut  velit,  et  tantum  velit  tan- 
toque  ardore  diligat,  ut  carnis  voluntatem,  contraria  concupiscentem,  volun- 
tate  spiritus  vincat»  (ibid.  c.  11,  n.  31).  Neque  homines  gratia  ita  aguntur, 
ut  nihil  ipsi  agant.  «Aguntur  enim,  ut  agant,  non  ut  ipsi  nihil  agant;  et 
ad  hoc  iis  ostenditur,  quid  agere  debeant,  ut  quando  id  agunt,  sicut  agendum 
est,  i.  e.  cum  dilectione  et  delectatione  iustitiae,  suavitatem,  quam  dedit 
Dominus,  ut  terra  eorum  daret  fructum  suum,  accepisse  se  gaudeant»  (ibid. 
c.  2,  n.  4).  Certe  in  isto  libro,  in  quo  S.  Augustinus  de  industria  defendit 
libertatem,  non  simul  eam  negat. 

289.  Obi.  III.  S.  Augusiinus  ait:  «Libero  arbitrio  male  utens  homo,  et  se 
perdidit  et  ipsum»  (Enchir.  c.  30;  cf.  Denz.  n.  186).  Ergo  in  statu  naturae 
lapsae  homo  non  iam  habet  liberum  arbitrium. 

Resp.  Dist.  antec. :  Homo  peccando  perdidit  libertatem  a  concupiscentia, 
conc.  antec. ;  perdidit  libertatem  indifferentiae  circa  bonum  et  malum,  neg.  antec. 

Ita  ipse  S.  Augustinus  explicat:  «Quis  nostrum  dicat,  quod  primi  hominis 
peccato  perierit  liberum  arbitrium  de  humano  genere?  Libertas  periit  per 
peccatum,  sed  illa,  quae  in  paradiso  fuit,  habendi  plenam  cum  immortalitate 
iustitiam.  Propter  quod  natura  humana  divina  indiget  gratia,  dicente  Domino: 
Si  vos  Filius  liberaverit,  tunc  vere  liberi  eritis  [Io  8,  36],  utique  liberi  ad 
bene  iusteque  vivendum.  Nam  liberum  arbitrium  usque  adeo  in  peccatore 
non  periit,  ut  per  illud  peccent»  (Contra  duas  ep.  pelag.  1.  1,  c.  2,  n.  5). 
Alia  vide  apud  Schiffi?ii,  De  grat.  n.  241  sqq. 

SchoL  Discutiuntur  varia  systemata  theologorum  catholicorum 
de  conciliatione  libertatis  cum  gratia  efncaci. 

290.  Etsi  de  fide  est  gratia  non  inferri  necessitatem  voluntati  hu- 
manae,  tamen  ecclesia  non  definivit  quidquam  de  modo,  quo  con- 
cipienda  sit  conciliatio  libertatis  humanae  cum  efficacia  gratiae.  Unde 
factum  est,  ut  theologi  varia  systemata  excogitaverint  ad  hanc  rem 
explicandam.  Quae  systemata  ab  ecclesia  neque  acceptantur  neque 
reiciuntur,  sed  simpliciter  permittuntur.  Inde  quidem  ab  anno  1598 
usque  ad  annum  1607  Romae  coram  «congregatione  de  auxiliis  gratiae», 
instituta  a  Clemente  VIII  ad  hanc  quaestionem  finiendam,  acriter  dis- 
putatum  est  inter  defensores  praedeterminationis  physicae  et  defensores 
scientiae  mediae.  Lis  finita  non  est,  sed  die  5  Sept.  1607  disputan- 
tibus  data  est  licentia  domum  redeundi;  simul  «serio  admodum  vetitum 
est,  in  quaestione  hac  pertractanda  ne  quis  partem  suae  oppositam  aut 
qualificaret  aut  censura  quapiam  notaret»  (Denz.  n.  1090;  cf.  1097). 
Itaque  varia  systemata  breviter  proponemus  et  crisi  subiciemus.  Re- 
petenda  hic  non  sunt  ea,  quae  omnibus  sunt  communia,  ut  hominem 
sub  influxu  gratiae  libere  agere,  totam  efficaciam  virtutis  esse  gratiae 
internam,    non  vero   gratiae   tribui    a  voluntate    humana,    gratiam    esse 

supernaturalern  motionem,  a  Deo  intellectui  et  voluntati  hominis  inditam, 
gratiam  efficacem  infallibiliter  esse  nexam  cum  effectu  bonae  actionis. 
Haec  enim  omnia  iam  exposuimus,  et  communem  doctrinam  catholicam 
esse  ostendimus.  Itaque  restat  unica  quaestio,  quomodo  explicanda 
sit  efficacia  operis  in  gratia  efficaci,  ut  simul  cum  hac  efficacia  stet 
libertas  arbitrii  gratiae  consentientis. 

1.  Systema  neothomistarum. 

291.  Inde  a  saeculo  XVI  invaluit  inter  thomistas  doctrina  praedeter- 
minationis  physicae,  cuius  vel  auctor  vel  primus  principalis  propugnator 
merito  habetur  Dom.  Banes.  Quia  vero  ipse  de  gratia  non  scripsit, 
neothomistae  sequi  solent  ut  magistrum  suum  Didacum  Alvarez. 

Secundum  hos  igitur  omnis  gratia  actualis  est  entitas  aliqua  super- 
naturalis,  non  vitalis,  qua  homo  disponitur  ad  salutariter  agendum.  Est 
autem  duplex  talis  entitas :  altera,  qua  confertur  homini  potentia  super- 
naturaliter  agendi,  et  haec  vocatur  gratia  sufficiens;  altera,  qua  vo- 
luntas  determinatur  ad  ipsum  actum  secundum,  et  haec  vocatur  gratia 
efficax. 

Sicut  repugnat  cum  sola  gratia  sufficienti  umquam  fieri  actum 
secundum,  ita  repugnat  gratiam  efficacem  manere  sine  actu  secundo. 
Per  graiiam  enim  efficacem  voluntas  Jiumana  antecede?iter  ad  suam 
liberam  determinationem,  praedeterminatur  physice  tum  ad  exercitium 
tum  ad  specificationem  actus.  Haec  enim  praedeterminatio  physica  est 
causa  actus  secundi,  et  ideo  in  ordine  causalitatis  praecedit  determina- 
tionem,  qua  homo  libere  seipsum  determinat.  Habet  autem  prae- 
determinatio  physica,  quatenus  est  entitas  creata  in  voluntatem  recepta, 
efficaciam  suam  ab  aeterna  praedeterminatione  seu  efficacia  voluntatis 
divinae,  qua  Deus  ab  aeterno  voluit  per  praedeterminationem  creatam 
hominem  indeclinabiliter  movere  ad  talem  actum  secundum  liberum. 
Praedeterminatio  vocatur  physica,  quia  est  physica  entitas,  quae  ad 
modum  causae  physicae,  et  non  moralis,  applicat  voluntatem  ad  actum 
secundum.  Ergo  duplex  determinatio  voluntatis  distinguenda  est: 
altera,  qua  determinatur  a  Deo  ad  agendum;  altera,  qua  seipsam  de- 
terminat  ad  agendum;  illa  est  causa  huius. 

His  suppositis  patet,  quomodo  concilietur  libertas  humana  cum 
efficacia  gratiae.  Nam  Deus  ab  aeterno  decrevit  motione  per  se  ef- 
ficaci  ita  determinare  voluntatem  ad  agendum,  ut  voluntas  libere  de- 
terminet  seipsam. 

Dicta  neothomistarum,  quibus  sententiam  suam  explicant,  habes 
in  Praelect.  dogm.  V,  n.   229  sqq  242  sqq. 

292.  Crisis.  Haec  sententia  a  plurimis  theologis  non  admittitur, 
quia  contra  se  habet  difficultates  hucusque  numquam  solutas  et,  ut 
videtur,  insolubiles. 

a)  Non  apparet,  quomodo  in  hac  sententia  servetur  libertas  ho- 
minis  in  agendo.  «Non  enitn  esset  homo  liberi  arbitrii  in  agendo, 
nisi  ad  eum  determinatio  sui  operis  pertineret,  ut  ex  proprio  iudicio 
eligeret  hoc  aut  illud»  {S.  Thomas,  In  2  Sent.  dist.  28,  q.  1,  a.  1).  De 
hoc  convenit  inter  omnes,  quod  libertas  est  potentia  eligendi  inter 
plura,  et  opponitur  determinationi  ad  unum  antecedenti  ipsum  actum 
electionis.  Atqui  in  sententia  neothomistarum  antecedenter  ad  actum 
electionis  habetur  determinatio  ad  unum.     Ergo  non  servatur  libertas. 

Respondent  quidem:  Deus  non  solum  efficaciter  movet  ad  sub- 
stantiam  actus  sed  etiam  ad  modum  libertatis.  Sed  hoc  responsum 
nihil  iuvat,  quamdiu  non  ostendunt  haec  verba  non  continere  contra- 
dictionem  in  terminis ;  nam  sensus  eorum  est :  Deus  ita  determinat  ad 
unum,  ut  nihilominus  maneat  indeterminatio  ad  plura.  Hoc  autem  non 
minus  videtur  repugnare ,  quam  si  quis  dicat :  Deus  ita  determinat 
substantiam  circuli,  ut  simul  maneat  modus  quadraturae.  Dicunt  qui- 
dem:  Tamdiu  manet  libertas  voluntatis,  quamdiu  manet  indifferentia 
iudicii.  Hoc  quidem  verum  est,  si  inter  iudicium  indifferens  et  actum 
secundum  voluntatis  nihil  intercedit,  quo  voluntas  antecedenter  deter- 
minetur  ad  unum;  sed  tale  quid  est  praedeterminatio  physica.  Libertas 
enim  non  formaliter  consistit  in  indifferentia  iudicii  sed  in  indetermina- 
tione  voluntatis  ad  plura. 

Respondent:  Libertas  consistit  in  poteJttia  eligendi  inter  plura.  At- 
qui  potentia  eligendi  inter  plura  simul  stat  cum  praedeterminatione 
physica  ad  unum,  etsi  sub  hac  praedeterminatione  repugnat  potentiam 
aliud  agere,  quam  ad  quod  determinatur.  Attamen  hoc  responsum 
fortasse  ostendit,  quomodo  sub  praedeterminatione  physica  maneat  nuda 
aliqua  potentia  dissentiendi,  quae  cum  actu  secundo  coniungi  nulla 
ratione  potest;  non  vero  ostendit,  quomodo  maneat  actuale  exercitium 
libertatis,  quod  non  consistit  in  nuda  potentia  sed  in  actuali  electione 
inter  plura.  Certe  potentia,  cui  repugnat  actu  agere,  non  sufficit  ad 
libertatem,  sicut  captivus  catena  ligatus  ad  parietem  non  habet  liber- 
tatem  exeuhdi  e  carcere,  etsi  nuda  potentia  eundi  adest.  Sed  gratia 
sufficiens  neothomistica  ne  tantam  quidem  potentiam  dat,  quia  cum  ea 
nullus  actus  secundus  coniungi  potest,  nisi  prius  accedit  motio  alia 
praedeterminans.  Ergo  cum  sola  gratia  sufficienti  actus  secundus  con- 
iungi  non  potest,  a  gratia  efficaci  determinatus  actus  secundus  separari 
non  potest.  Ubi  ergo  manet  electio  inter  plura  et  libertas?  Dicunt 
hoc  esse  mysterium  credendum.  Sed  manifeste  credendum  non  est, 
quod  Deus  non  revelavit;  Deus  autem  non  revelavit  istam  theoriam. 
Neque  nomine  mysterii  condecorari  debet  contradictio  in  terminis;  est 
autem  contradictio  in  terminis  hominem  ita  a  Deo  praedeterminari  ad 
unum,  ut  tamen  liber  maneat,  i.  e.  antecedenter  ad  actum  indeterminatus 
ad  plura. 

b)  Neque  in  ista  theoria  explicari  potest  vera  sufficientia  gratiae 
mere   sufficientis.     Nam   gratia,    quacum   ex   natura   rei  repugnat  con- 

iungi  actum  secundum,  non  est  sufficiens  ad  actum  secundum.  Dicunt 
quidem  eam  esse  sufficientem  in  genere  potentiae,  sicut  oculus  est  in 
genere  potentiae  sufficiens  ad  videndum  sine  lumine,  vel  architectus 
sufficiens  ad  aedificandum  sine  lignis  et  lapidibus.  Sed  potentia,  cuius 
actus  repugnat,  non  est  vera  potentia.  Neque  imputari  potest  homini 
oculos  habenti,  quod  sine  luce  non  videat,  neque  architecto,  quod 
sine  materia  non  aedificet;  quod  autem  homo  gratia  sufficiente  non 
utitur,  ipsi  imputatur. 

Augetur  haec  difficultas,  quia  secundum  istam  theoriam,  quando 
adest  gratia  pure  sufficiens,  Deus  simul  dat  praedeterminationem  phy- 
sicam  ad  materiale  peccati,  a  quo  non  potest  per  hominem  separari 
formale  peccatum.  Atqui  qui  dat  quidem  nudam  potentiam  bene  agendi, 
simul  vero  impedit,  ne  bene  agatur,  non  potest  dici  dare  gratiam  suf- 
ficientem,  neque  iuste  imputare  potest  homini  non  usum  gratiae. 

c)  Neque  perspicitur,  quomodo  doctrina  conciliorum  secundum  istam 
theoriam  retineat  bonum  sensum.  Nam  secundum  Tridentinum  sess.  6, 
c.  5  et  can.  4  homo,  qui  actu  consentit  cum  gratia,  ab  ea  dissentire 
et  eam  abicere  potest  (Denz.  n.  797  814).  Dixerunt  quidam  concilium 
loqui  non  de  gratia  efficaci  sed  de  gratia  sufficienti.  Sed  hoc  est  tam 
clare  contra  sensum  verborum,  ut  plurimi  thomistae  concedant  ibi  ser- 
monem  esse  de  gratia  efficaci.  Unde  alii  dixerunt  hominem  posse  qui- 
dem  actu  dissentire  in  sensu  diviso,  si  gratia  efficax  non  adesset,  non 
posse  autem  resistere  gratiae,  cum  non  resistatur  gratiae,  nisi  quae  adsit, 
ita  ut  resistentia  importet  sensum  compositum.  Sed  ne  hoc  quidem 
effugium  est  efficax;  nam  Vaticanum  sess.  3,  c.  3  definivit  hominem  ei 
gratiae,  cui  liberam  praestat  oboedientiam,  resistere  posse  (Denz.  n.  1791). 
Ergo  gratiae  efficaci,  quae  actu  adest,  homo  resistere  potest,  non  qua- 
tenus  est  efficax,  quia  hoc  repugnat,  sed  quatenus  est  motio  divina 
declinabilis,  quae  est  efficax  efficacia  operis,  si  actum  secundum  pro- 
ducit,  sed  manet  pure  sufficiens,  si  homo  ei  resistit. 

Hae  igitur  sunt  rationes,  ob  quas  plerisque  theologis  systema  neo- 
thomisticum  non  videtur  admittendum. 

II.  Systema  augustinensium. 

293*  Berti  et  alii  quidam  theologi,  qui  se  augustinenses  vocant,  quia 
gloriantur  se  S.  Augustinum  ducem  sequi  in  theologia,  cum  neotho- 
mistis  docent  gratiam  esse  ab  intrinseco  efficacem,  attamen  dicunt  hanc 
efficaciam  generatim  non  esse  absolutam  sed  relativam.  Cum  enim 
gratia  consistat  in  supernaturali  delectatione,  si  haec  delectatio  est  for- 
tior  quam  obstans  concupiscentia  carnalis,  vincit  eam  et  est  efficax; 
sin  minor  est,  vincitur  et  manet  pure  sufficiens.  Gratia  efficax  prae- 
determinat  quidem  voluntatem  antecedenter  ad  actum  secundum,  non 
tamen  physice  sed  moraliter,  etsi  infallibiliter.  —  Hoc  systema  non  iam 
videtur  habere  defensores  (cf.  Praelect.  dogm.  V,  n.  271  sqq). 

294.  Crisis.  Haec  sententia  admitti  nequit,  a)  quia  quaevis  ante- 
cedens  determinatio  voluntatis  inimica  est  libertatis  indifferentiae ;  b)  quia 
homo  resistere  potest  gratiae,  cui  consentit;  c)  quia  homo  non  neces- 
sario  in  agendo  ducitur  formali  delectatione ;  potest  enim  aeque  bene 
duci  timore  poenarum;  d)  quia  homo  non  infallibiliter  sequitur  maio- 
rem  delectationem  involuntariam ;  saepe  enim  iusti  eligunt  illud,  a  quo 
sentiunt  vehementem  aversionem,  et  pro  iustitia  pugnant  sine  delecta- 
tione  involuntaria,  cum  sola  delectatione  voluntaria,  qua,  gratia  adiuti, 
honesta  praeferunt  inhonestis;  e)  quia  si  maior  delectatio  indeliberata 
est  necessaria  ad  agendum  honeste,  is  qui  caret  hac  delectatione,  non 
potest  honeste  agere,  et  necessario  vincitur  delectatione  carnali. 

III.  Systema  molinistarum  seu  congruistarum. 

295.  Hoc  systema  praecipuos  duces  habet  Ludovicum  Molinam  et 
Franciscum  Suarez,  qui  circa  efficaciam  gratiae  plane  idem  docent 
(cf.  Praelect.  dogm.  V,  n.  280  sqq).  A  quibusdam  cum  exaggeratione 
statuitur  haec  difTerentia,  quod  Molina  et  molinistae  nude  respiciant 
gratiam  in  actu  primo  et  consensum  voluntatis  in  actu  secundo,  Suarez 
vero  et  congruistae  praeter  gratiam  etiam  considerent  circumstantias 
congruas,  in  quibus  gratia  detur.  Sed  neque  Molina  neglegit  circum- 
stantias  congruas  actus  primi,  neque  Suarez  in  congruitate  actus  primi 
principalem  vim  ponit  sed  in  congruitate,  quae  consequens  est  ad  con- 
sensum  praevisum  (cf.  Praelect.  dogm.  V,  n.  282).  ltaque  inter  moli- 
nismum  et  congruismum  nulla  essentialis  differentia  est. 

Fundamentalis  ratio  huius  systematis  est  haec:  Quia  antecedens 
determinatio  ad  unum  tollit  libertatem  actus,  in  omni  actu  libero  sola 
consequens  determinatio  ad  unum  admittenda  est,  i.  e.  determinatio, 
quae  fit  per  ipsum  actum  liberae  electionis.  Ergo  quia  gratia  efficax 
annexam  habet  determinationem  ad  unum,  quae  compossibilis  est  cum 
libertate  actus,  haec  determinatio  petenda  est  ex  ipsa  libera  electione 
voluntatis.  Gratia  est  infallibiliter  efficax,  quia  libera  electio  consensu 
infallibiliter  futura  est.  Unde  autem  haec  infallibilitas  ?  Ex  scientia 
Dei,  quae  vocatur  media.  Deus  enim,  antequam  decrevit  hanc  gra- 
tiam  dare,  ab  aeterno  scivit,  quid  homo  acturus  esset,  si  hanc  gratiam 
acciperet.  Dein  ex  pura  misericordia  vel  caritate  statuit  huic  homini 
dare  hanc  gratiam,  et  absolute  praevidit  hominem  cum  hac  gratia  con- 
sensurum  esse.  Infallibilis  autem  est  praescientia  divina.  Ergo  ante- 
quam  homo  salutariter  agit,  infallibiliter  certum  est  liberum  consensum 
secuturum  esse.  Adest  igitur  et  libertas  et  determinatio  ad  unum  con- 
sequens  praevisionem  liberi  consensus.  Potuit  etiam  Deus  dare  gratiam, 
qua  homo  praevisus  esset  libere  non  usurus.  Haec  gratia  mansisset  pure 
sufficiens,  quia  homo  poterat  quidem  uti,  sed  praescitus  erat  non  usurus. 
Neque  igitur  gratia  sufficiens  et  gratia  efficax  ita  distinguuntur,  ut  in 
gratia  efficaci  per  se  considerata  sit  aliqua  vis  determinandi  ad  unum, 

quae  non  sit  in  ulla  gratia  sufficienti;  sed  ita  distinguuntur,  ut  gratia 
efficax  ea  sit,  qiiae  ab  omni  aeternitate  praescita  est  habitura  effica- 
ciam  operis,  gratia  vero  sufficiens  ea,  quae  praescita  est  non  habitura 
effieaciam  operis. 

Itaque  in  hoc  systemate  tota  supernaturalitas,  tota  vis  movendi 
seu  efficacia  virtutis  est  a  gratia.  Ideo  solum  potest  homo  supernatura- 
liter  agere  et  agit,  quia  habet  gratiam,  quae  dat  ei  vires  physicas  et 
morales.  Quod  ipse  de  suo  addit,  nihil  est  nisi  libera  electio  seu  liber 
consensus.  Gratia  igitur  vere  movet  voluntatem,  moraliter  et  physice 
movet,  etiam  praemovet,  quia  motio  gratiae  excitantis  tempore  vel 
saltem  ratione  praecedit  liberum  consensum.  Hoc  sensu  admittitur  in 
gratia  actuali  praemotio  physica;  at  si  gratia  consideratur  in  actu  primo, 
est  motio  declinabilis  et  resistibilis,  non  physice  determinans  ad  unum, 
cum  haec  determinatio  sit  opus  ipsius  voluntatis  gratia  adiutae. 

Congruitas  gratiae  principaliter  in  eo  consistit,  quod  homo  eam 
gratiam  accipit,  quacum  praevisus  est  tunc  cooperaturus ;  et  ex  sola 
hac  congruitate,  quae  supponit  scientiam  mediam,  gratia  est  infallibi- 
liter  efficax.  Altera  congruitas  pertinet  ad  actum  primum,  et  in  eo 
consistit,  quod  homini  datur  talis  gratia,  qualis  congruit  dispositioni  et 
inclinationi  eius,  ut  facile  hoc  modo  duci  se  sinat  ad  salutariter  agen- 
dum,  cum  alii  gratiae  vel  in  aliis  condicionibus  datae  non  tam  facile 
consensurus  sit.  Sed  quamdiu  gratia  cum  omni  congruitate  sua  con- 
sideratur  in  actu  primo  tantum,  ex  ea  actus  neque  infallibiliter  procedit 
neque  infallibiliter  cognosci  potest,  quia  homo  manet  liber  ad  sequen- 
dam  aut  non  sequendam  vocationem  congruam.  Sed  quamprimum 
includitur  futurus  consensus  praevisus,  infallibilis  est  efficacia,  cum  con- 
sensus  non  possit  simul  esse  futurus  et  non  futurus. 

Id  de  quo  primum  et  principaliter  agitur,  est  ipsa  libera  electio, 
quam  homo  facit,  non  aliquid  hanc  electionem  sequens.  In  libera  elec- 
tione  tria  distingui  possunt,  non  tres  diversae  res  sed  tres  diversae 
rationes  vel  relationes  unius  eiusdemque  rei:  entitas  naturalis  vel  super- 
naturalis,  vitalitas,  libertas.  Tota  entitas  naturalis  et  supernaturalis  est 
a  Deo  ut  causa  efficiente,  vitalitas  autem  et  libertas  actus  sunt  ab  ho- 
mine  immanenter  agente  et  seipsum  determinante  ad  unum.  Gratia 
confert  homini,  ut  possit  se  supernaturaliter  determinare  seu  super- 
naturalem  actum  eligere,  sed  actuale  exercitium  electionis  seu  liber 
usus  gratiae  est  a  voluntate,  adiuta  gratia.  Et  quia  Deus  hanc  liberam 
electionem  praevidit,  non  minus  repugnat  actum  non  esse  libere  futu- 
rum,  quam  repugnat  hominem  simul  agere  et  non  agere.  Sic  igitur 
conciliantur  libertas  et  infallibilis  efficacia  gratiae. 

296.     Crisis.     Difficultates,    quae   huic   systemati   opponuntur,    sunt 
praecipue  hae: 

a)  Non  apparet,  quomodo  in  hoc  systemate  Deus  recte  dicatur 
operari  velle   et  perficere,   et  quomodo  non  potius  homo  seipsum  dis- 

cernat,  quam  a  Deo  discernatur.  Respondent  molinistae :  Deus  operatur 
in  nobis  velle  et  perficere,  non  quatenus  necessitat  ad  volendum,  sed 
quatenus  nostram  libertatem  gratia  sua  iuvat,  ut  ipsi  libere  velimus, 
ergo  cum  exclusione  omnis  necessitatis  antecedentis.  Quidquid  homo 
salutariter  agit,  a  Deo  excitatus  et  adiutus  agit,  et  sine  gratia  nihil  fit 
neque  fieri  potest;  ergo  recte  dicitur  Deus  operari  velle  et  perficere, 
non  ut  causa  unica,  sed  ut  causa  prima  concurrens  cum  causa  secunda, 
et  ut  causa  principalis  supernaturalitatis  actuum.  In  omni  sententia 
homo  libere  consentiens  se  discernit  ab  iis,  qui  libere  dissentiunt;  sed 
ut  se  libere  discernat,  hoc  habet  a  gratia  excitante  et  adiuvante;  ergo 
hoc  sensu  non  se  discernit,  quia  nihil  habet,  quod  non  a  Deo  ac- 
ceperit. 

b)  Non  explicatur  praedilectio  unius  prae  alio,  cum  ambo  ac- 
cipiant  gratiam  intrinsecus  solum  sufficientem  ad  bene  agendum,  qua 
alter  utitur,  alter  non  utitur.  Hoc  negant  molinistae;  nam  Deus  magis 
diligit  hominem,  cui  dat  gratiam,  quacum  praevidetur  homo  coopera- 
turus,  quam  hominem,  cui  dat  gratiam,  a  qua  homo  praevidetur  dissen- 
surus.  Neque  si  agitur  de  prima  gratia  quidquam  homo  conferre 
potest,  ut  potius  accipiat  gratiam  efficacem  quam  mere  sufficientem, 
sed  totum  ex  electione  et  dilectione  Dei  pendet ;  neque  iustus  stricte 
mereri  potest  gratiam  efficacem  prae  pure  sufficiente. 

c)  Secundum  molinistas  Deus  exspectare  et  explorare  debet,  quid 
homo  acturus  sit,  antequam  potest  distribuere  gratias  eo  modo,  quo 
vult;  quod  videtur  Deo  indignum.  Respondetur:  Deo  nihil  exspectan- 
dum  vel  explorandum  est,  sed  in  signo  priore  ad  decretum  creandi 
iam  scit  omnia  possibilia  et  omnia  condicionate  futura,  prout  obiective 
vera  sunt.  Ergo  nisi  exspectatio  et  exploratio  prorsus  improprie  intel- 
leguntur  de  ordine  rerum  scitarum  et  decernendarum,  illa  obiectio  est 
in  se  absurda.  Si  vero  solum  significatur  decreta  absoluta  non  fieri 
nisi  ratione  posterius  post  scientiam  mediam,  hoc  est  verum,  sed  non 
est  Deo  indignum. 

d)  Hoc  systema  nititur  supposito  falso  vel  saltem  incerto  scientiae 
mediae.  Respondetur:  De  scientia  media  licet  quidem  cuivis  censere, 
quod  sibi  videtur;  sed  quia  scientia  media  solidis  argumentis  probatur, 
ea  uti  ad  conciliandam  libertatem  cum  efficacia  gratiae  est  rationabile, 
praesertim  si  alia  solutio  non  orTertur,  nisi  illa  inintellegibilis  praedeter- 
minatio  physica  ad  actum  liberum. 

IV.  Systema  sorbonicorum. 
297.  Hoc  systema,  ab  Ysamberto,  Tournely  aliisque  doctoribus  sorbo- 
nicis  excultum  et  a  5.  Alphonso  de  Liguori  receptum,  non  est  proprie 
novum  systema  sed  coniunctio  neothomismi  et  molinismi.  Distinguunt 
hi  doctores  opera  salutaria  difficiliora  et  faciliora.  Ad  faciliora  im- 
primis  pertinet  oratio.  Deus  igitur  dat  homini  gratiam  ad  orandum, 
quae  non  est  per  se  efficax.     Si   praevidit   hominem  ea   bene  usurum 

esse,  decrevit  dare  gratiam  intrinsecus  efficacem,  i.  e.  vel  moraliter  vel 
physice  praedeterminantem  ad  alia  opera  difficiliora. 

298.  Crisis.  Hoc  systema  premitur  difficultatibus  aliorum  systema- 
tum.  Nam  a)  actus  salutares  ex  praedeterminatione  procedentes  non 
sunt  liberi,  quia  omnis  antecedens  praedeterminatio  tollit  libertatem; 
b)  Deus  praescit  futurum  usum  gratiae  sufficientis  aut  per  scientiam 
mediam  aut  sine  scientia  media.  Si  per  scientiam  mediam,  solvendae 
erunt  difficultates,  quae  contra  eam  obiciuntur.  Et  admissa  scientia 
media  videtur  superflua  gratia  per  se  efficax,  quia  sine  ea  omnia  ex- 
plicantur.  Si  vero  non  admittitur  scientia  media,  Deus  non  potest 
praevidere  effectum  gratiae  sufficientis.  Ob  has  et  alias  rationes  hoc 
systema  paucos  tantum  habet  defensores  inter  theologos. 


Ex  his  variis  explicationibus  potest  sibi  quisque  eam  eligere,  quae 
ei  magis  arridet,  dummodo  firmiter  teneat  per  gratiam  efficacem  noh 
auferri  libertatem  humanam.  Potest  etiam  quis  sola  hac  fidei  doctrina 
contentus,  renuntiare  ulteriori  explicationi  et  totum  negotium  conciliandi 
libertatem  humanam  cum  efficacia  gratiae  relinquere  providentiae  di- 
vinae,  nisi  censet  theologi  esse  nosse  varios  conatus  factos  ad  explican- 
dam  hanc  conciliationem,  et  posse  dare  responsum  interroganti. 

PARS  II. 
DE  GRATIA  HABITUALI. 

Cf.  S.  Thomas  1,  2,  q.  110  et  113;  —  De  veritate  q.  27;  Suarez,  De  gratia  1.  6sqq; 
Bellarminus,  De  iustificatione  impii ;  Mazzella,  De  gratia  n.  874  sqq ;  Schiffini,  De  gratia 
n.  161  sqq;  Paulus  de  Villada,  De  effectibus  formalibus  gratiae  habitualis,  Vallisoleti  1899; 
B.  Terrien,  La  grace  et  la  gloire,  Paris  1897;  7-  Souben,  Nouvelle  theologie  dogmati- 
que  VI  99  sqq ;  L.  Labauche,  Lecons  de  theologie  dogmatique  II 3,  247  sqq ;  y.  Scheeben, 
Die  Herrlichkeiten    der   gottlichen  Gnade8,    Freiburg  1908;    Pohle,  Lehrbuch  der  Dog- 

matik  II5,   535  sqq. 

Prop.  XXXVI.  In  iustificatione  animae  humanae  infunditur 
principium  permanens  vitae  supernaturalis,  gratia  sanctificans,  qua 
homo  purgatur  a  peccatis,  interne  renovatur,  aliquo  modo  particeps 
fit  naturae  divinae,  et  filius  Dei  adoptivus  constituitur. 

299.  Stat.  quaest.  a)  In  ordine  naturali  Deus  non  solum  auxilio 
suo  creaturas  movet  ad  agendum,  sed  iis  etiam  dat  quasdam  perma- 
nentes  formas  ut  interna  principia  actionum.  Similiter  in  ordine  super- 
naturali  Deus  non  solum  movet  gratia  actuali  ad  eliciendos  actus  sa- 
lutares,  sed  indit  quasdam  formas  permanentes  supernaturales,  quae 
sunt  interna  principia  actionum  supernaturalium.  In  ordine  naturali 
radicale  et  remotum  principium  operationis  est  natura,  principia  vero 
proxima   operationum    sunt   facultates,    ut  in  homine  intellectus  et  vo- 

luntas.  In  ordine  supernaturali  participatio  naturae  superioris  fit  per 
gratiam  sanctificantem  seu  habitualem,  principia  proxima  operationum 
supernaturalium  sunt  virtutes  infusae.  De  virtutibus  postea  dicemus, 
hic  de  gratia  sanctificante.  Quae  vocatur  gratia  sanctificans,  quia  ea 
homo  intrinsecus  sanctus  seu  iustus  fit. 

b)  Verbum  iusiificandi  in  Scriptura  diversimode  dicitur :  a)  de 
iustificatione  forensi,  qua  aliquis  iustus  pronuntiatur  seu  declaratur,  ut 
Is  5,  23:  «Qui  iustificatis  impium  pro  muneribus»  ;  b)  de  iustificatione 
legali,  qua  quis  est  levitice  iustus  seu  aptus  ad  participationem  cae- 
rimoniarum  sacrarum,  quam  iustificationem  apostolus  appellat  «emun- 
dationem  carnis»  (Hebr  9,  13);  c)  de  iustificatione  interna,  qua  Deus 
hominem  intrinsecus  sanctificat  (Rom  5,  19),  de  qua  re  ponitur  thesis 
nostra;  d)  de  augmento  internae  iustificationis  (Apc  22,  11). 

Haeretici  saeculi  XVI,  insistentes  primae  significationi ,  reiciunt 
internam  renovationem  hominis  per  gratiam.  Secundum  eos  enim  homo 
per  peccatum  originale  ita  corruptus  est,  ut  necessario  maneat  semper 
intrinsecus  peccator,  neque  aliter  iustificetur  nisi  per  externam  et  foren- 
sem  imputationem  meritorum  Christi.  Si  peccator  firmiter  credit  seu 
confidit  sibi  imputari  merita  Christi,  Deus  eum  propter  hanc  fidem 
fiducialem  iudicialiter  absolvit  a  peccatis  et  aeternis  peccatorum  sup- 
pliciis,  intus  tamen  homo  manet  peccator,  qui  fuit  (cf.  Bellarm.,  De 
iustific.  1.  2,  c.  1;  Moehler,  Symbolik  §  14). 

Contra  hos  errores  definita  est  doctrina  catholica  a  concilio  tri- 
dentino  sess.  5  et  6.  Videlicet  definitum  est  hominem  intrinsecus  vere 
iustificari  per  infusionem  alicuius  doni  supernaturalis,  animae  inhaerentis. 
Cetera  vero,  quae  de  natura,  proprietatibus,  appellationibus  huius  doni 
quaeruntur  vel  statuuntur,  non  sunt  definita,  sed  sunt  obiectum  liberae 
inquisitionis.  Videamus,  quid  ex  singulis  fontibus  theologicis  de  hac 
doctrina  erui  possit. 

300.     Arg.  I.     Ex  S.  Scriptura. 

De  iustificatione  peccatoris  S.  Scriptura  docet  haec: 

a)  Iustificatio  est  spiritualis  regeneratio.  «Nisi  quis  renatus  fuerit 
ex  aqua  et  Spiritu  Sancto,  non  potest  introire  in  regnum  Dei. .  . .  Quod 
natum  est  ex  Spiritu,  spiritus  est»  (Io  3,  5  sq).  «Omnis,  qui  natus  est 
ex  Deo,  peccatum  non  facit,  quoniam  semen  ipsius  in  eo  manet;  et 
non  potest  peccare,  quoniam  ex  Deo  natus  est»  (1  Io  3,  9;  cf.  4,  7). 
Haec  spiritualis  nativitas  est  quasi  nova  creatio.  «In  Christo  enim 
Iesu  neque  circumcisio  aliquid  valet  neque  praeputium,  sed  nova  crea- 
tura»  (Gal  6,  15).  «Si  qua  ergo  in  Christo  nova  creatura,  vetera 
transierunt;  ecce  facta  sunt  omnia  nova»   (2  Cor  5,  17). 

b)  In  hac  regeneratione  peccata  perfecte  delentur.  «Convertimini, 
ut  deleantur  peccata  vestra»  (Act  3,  19).  Enumeratis  variis  peccatis 
apostolus  pergit:  «Et  haec  quidam  fuistis,  sed  abluti  estis,  sed  sancti- 
ficati   estis,   sed    iustificati   estis   in    nomine  Domini   nostri  Iesu  Christi 

et  in  Spiritu  Dei  nostri»  (i  Cor  6,  n).  «Christus  dilexit  ecclesiam, 
et  seipsum  tradidit  pro  ea,  ut  illam  sanctificaret,  mundans  lavacro 
aquae  in  verbo  vitae,  ut  exhiberet  ipse  sibi  gloriosam  ecclesiam,  non 
habentem  maculam  aut  rugam  aut  aliquid  huiusmodi,  sed  ut  sit  sancta 
et  immaculata»  (Eph  5,  25  sqq).  In  iustificatione  exhauriuntur  peccata 
(Hebr  9,  28).  «Nihil  ergo  damnationis  est  iis,  qui  sunt  in  Christo  Iesu» 
(Rom  8,   1). 

c)  Sunt  igitur  iusti  intrinsecus  perfecte  renovati.  «Eramus  enim 
aliquando  et  nos  insipientes.  .  .  .  Cum  autem  benignitas  et  humanitas 
apparuit  salvatoris  nostri  Dei,  .  .  .  salvos  nos  fecit  per  lavacrum  regenera- 
tionis  et  renovationis  Spiritus  Sancti,  quem  effudit  in  nos  abunde  per 
Iesum  Christum  salvatorem  nostrum,  ut  iustincati  gratia  ipsius,  heredes 
simus  secundum  spem  vitae  aeternae»  (Tit  3,  3  sqq).  «Eratis  enim 
aliquando  tenebrae,  nunc  autem  lux  in  Domino»  (Eph  5,  8).  «Quicum- 
que  enim  Spiritu  Dei  aguntur,  ii  sunt  filii  Dei.  Non  enim  accepistis 
spiritum  servitutis  iterum  in  timore,  sed  accepistis  spiritum  adoptionis 
filiorum,  in  quo  clamamus:  Abba,  Pater.  Ipse  enim  Spiritus  testimonium 
reddit  spiritui  nostro,  quod  sumus  filii  Dei.  Si  autem  filii,  et  heredes, 
heredes  quidem  Dei,  coheredes  autem  Christi»  (Rom  8,  14  sqq).  «Tem- 
plum  Dei  estis,  et  Spiritus  Dei  habitat  in  vobis»  (1  Cor  3,   16;  cf.  6,  19; 

2  Cor  6,  16).  «Videte,  qualem  caritatem  dedit  nobis  Pater,  ut  filii 
Dei  nominemur  et  simus.  ...  Nunc  filii  Dei  sumus,  et  nondum  apparuit, 
quid  erimus.  Scimus,  quoniam  cum  apparuerit,  similes  ei  erimus, 
quoniam  videbimus  eum,  sicuti  est»  (1  Io  3,  1  sq).  «Maxima  et  pretiosa 
nobis  promissa  donavit ,  ut  per  haec  efficiamini  divinae  consortes 
naturae»  (2  Petr  1,  4). 

Ex  his  dictis  colligitur  in  iustificatione  vere  deleri  peccata,  internam 
sanctitatem  restitui,  hominem  permanenter  fieri  sanctum,  filium  Dei 
adoptivum,  heredem  regni  caelestis,  consortem  divinae  naturae,  et 
haec  fieri  per  dona  a  Deo  animae  infusa,  quibuscum  simul  datur 
Spiritus  Sanctus.  «Caritas  Dei  diffusa  est  in  cordibus  nostris  per 
Spiritum  Sanctum,  qui  datus  est  nobis»   (Rom  5,   5). 

301.     Arg.  2.    Ex  SS.  Patribus. 

a)  SS.  Patres  docent  in  iustificatione  deleri peccata.  S.  Iustinus  M.: 
«Si  paenitentiam  agant,  licet  omnibus,  quicumque  voluerint,  miseri- 
cordiam  a  Deo  consequi,  eosque  beatos  praedicat  Scriptura  his  verbis: 
Beatus,  cui  non  imputavit  Dominus  peccatum.  Id  autem  hanc  vim 
habet,  ut  peccatorum  paenitentiam  agendo  peccatorum  a  Deo  re- 
missionem  accipiat,  nequaquam  autem,  quemadmodum  vosmetipsos 
decipitis  et  alii  quidam  vobis  similes,  qui  dicunt,  etiam  si  peccatores 
sint,  Deum  tamen,  modo  illum  cognoscant,  non  imputaturum  illis 
peccatum»  (Dial.  cum  Tryph.  n.  141).  -S.  Augustinus :  «Dicimus 
baptisma  omnium  dare  indulgentiam  peccatorum  et  auferre  crimina, 
non  radere»  (Contra   duas   ep.  pelag.  1.   1,  c.   13).    5.   Gregorius  M.: 

«Qui  dicit  peccata  in  baptismate  non  funditus  dimitti,  dicat  in  mari 
rubro  aegyptios  non  veraciter  mortuos»   (Epist.  1.   n,   ep.  45). 

b)  In  iustificatione  renovatur  in  nobis  gratia,  quam  Adami  peccato 
perdideramus.  S.  Basilius:  «Revertamur  ad  gratiam  initio  nobis  con- 
cessam,  ex  qua  excidimus  per  peccatum, . . .  ita  vitae  divinae  simili- 
tudinem  adepti  et  perpetuo  in  aeterna  illa  beatitudine  mansuri»  (Sermo 
ascetic.  n.  1).  S.  Augustinus :  «Renovamur  igitur  spiritu  mentis  nostrae 
[Eph  4,  23]  secundum  imaginem  eius,  qui  creavit  nos,  quam  peccando 
Adam  perdidit»  (De  Gen.  ad  litt.  1.  6,  c.  24,  n.  35).  S.  Ambrosius: 
«Pictus  ergo  es,  homo,  et  pictus  a  Deo  tuo.  Bonum  habes  artificem 
atque  pictorem;  noli  bonam  delere  picturam,  non  fuco  sed  veritate 
fulgentem,  non  cera  expressam  sed  gratia»  (In  Hexaem.  1.  6,  c.  8, 
n.  46). 

c)  In  iustificatione  infunditur  animae  donum  permanens,  quo  homo 
intime  cum  Deo  coniungitur  et  ei  similis  fit.  S.  Basilius:  «Qui  non 
iam    vivit    secundum    carnem,    sed    Spiritu  Dei    agitur   ac    filius    Dei 

nominatur,  et  conformis  imagini  Filii  Dei  factus  est,  spiritualis  dicitur 

Sicut    cernendi  vis  est  in  oculo  sano,   sic    operatio  Spiritus  Sancti  est 

in  anima  purgata Et  quemadmodum  ars  est  in  eo,  qui  illam  adeptus 

est,  ita  gratia  Spiritus  semper  quidem  praesens,  at  non  semper  operans. 
Nam  et  ars  potentia  est  in  artifice,  actu  vero,  cum  secundum  eam 
operatur.  Sic  et  Spiritus  semper  quidem  adest  dignis,  sed  operatur, 
prout  opus  est»  (De  Spir.  Sto  c.  26,  n.  61).  .S.  Cyrillus  Alex.: 
«Formatur  in  nobis  Christus  Sancto  Spiritu  nobis  divinam  quandam 
formam  inserente  per  sanctificationem  et  iustitiam.  Sic  enim  in  animis 
nostris  elucet  character  Dei  ac  Patris  reformante  nos  Spiritu  Sancto 
per  sanctificationem  in  ipsum»   (In  Is.  1.  4,  orat.  2). 

Saepe  SS.  Patres  de  hac  re  loquuntur,  quando  exponunt  efTectus 
baptismi.  Ita  apud  .S.  Augustinum  (Contra  Iulian.  1.  1,  c.  6,  n.  21) 
citantur  verba  .S.  loannis  Chrysost.  ex  homilia  ad  neophytos:  «Hac 
de  causa  infantes  baptizamus,  ...  ut  iis  addatur  sanctitas,  iustitia, 
adoptio,  hereditas,  fraternitas  Christi,  ut  eius  membra  sint.»  Alio  loco 
Chrysostomus  ait:  In  baptismo  «ipsam  animam  tangit  gratia,  et  illinc 
peccatum  evellit  radicitus.  .  .  .  Animam  eius,  qui  baptizatus  est,  [videre 
licet]  solis  radiis  puriorem.  .  .  .  Fruitur  enim  Spiritu,  qui  eam  omni 
ex  parte  inflammat  et  auget  sanctitatem»  (In  1  Cor.  hom.  40,  n.  2). 
5.  Cyrillus  Hieros.  dicit  non  esse  mirandum,  si  ad  ingressum  Spiritus 
Sancti  anima  plane  alia  fiat:  «Si  ignis,  ferri  crassitudinem  intus  per- 
means,  totum  in  eo  efficit  ignem,  quodque  metallum  frigidum  erat, 
fervidum  efficitur,  et  quod  nigrum  et  obscurum,  collucens  evadit,  quid 
admiraris,  si  Spiritus  Sanctus  animae  interiora  ingreditur»  et  similes 
effectus  producit?  (Catech.  17,  n.  14.)  5.  Augustinus  inculcat  non  in 
sola  imitatione  Christi  hanc  transformationem  animae  consistere :  «Praeter 
hanc  imitationem  gratia  eius  illuminationem  iustificationemque  nostram 
etiam    intrinsecus   operatur.  .  .  .     Hac    enim   gratia   baptizatos    quoque 

parvulos  suo  inserit  corpori,  qui  certe  imitari  aliquem  nondum  valent. 
Sicut  ergo  ille,  in  quo  omnes  vivificantur,  praeter  quod  se  ad  iustitiam 
exemplum  imitantibus  praebuit,  dat  etiam  sui  spiritus  occultissimam 
fidelibus  gratiam,  quam  latenter  infundit  et  parvulis»  (De  pecc.  merit, 
et  remiss.  1.  i,  c.  9,  n.  10).  Alia  apud  Kleutgen  (Theologie  der  Vor- 
zeit  II2,  n.  65  sqq)  et  apud  Schiffini  (De  grat.  n.   170). 

302.     Arg.  3.     Ex  definitionibus  ecclesiae. 

Concilium  milevitanum  can.  2  docet  baptismo  peccata  remitti  et 
homines  regenerari  (Denz.  n.  102).  Concilium  viennense  de  disputatione 
theologorum,  utrum  non  solis  adultis  sed  etiam  parvulis  in  baptismo 
gratia  et  virtutes  infundantur,  elegit  ut  probabiliorem  et  dictis  doctorum 
magis  conformem  eam  opinionem,  secundum  quam  etiam  parvulis  in- 
funduntur  gratia  et  virtutes  secundum  habitum,  etsi  non  pro  eo  tem- 
pore  quoad  usum  (Denz.  n.  483).  Concilium  tridentinum  haec  definivit 
sess.  5,  can.  5:  «Si  quis  per  Domini  nostri  Iesu  Christi  gratiam,  quae 
in  baptismate  confertur,  reatum  originalis  peccati  remitti  negat,  aut 
etiam  asserit  non  tolli  totum  id ,  quod  veram  et  propriam  peccati 
rationem  habet,  sed  illud  dicit  tantum  radi  aut  non  imputari,  A.  S.  In 
renatis  enim  nihil  odit  Deus,  quia  nihil  est  damnationis  iis,  qui  vere 
consepulti  sunt  cum  Christo  per  baptisma  in  mortem,  qui  non  secundum 
carnem  ambulant,  sed  .  .  .  innocentes,  immaculati,  puri,  innoxii  ac  Deo 
dilecti  effecti  sunt,  heredes  quidem  Dei,  coheredes  autem  Christi,  ita 
ut  nihil  prorsus  eos  ab  ingressu  caeli  remoretur» ;  sess.  6,  c.  7: 
Iustificationis  «unica  formalis  causa  est  iustitia  Dei,  non  qua  ipse  iustus 
est,  sed  qua  nos  iustos  facit,  qua  videlicet  ab  eo  donati,  renovamur  spiritu 
mentis  nostrae,  et  non  modo  reputamur,  sed  vere  iusti  nominamur  et 
sumus,  iustitiam  in  nobis  recipientes  unusquisque  suam  secundum 
mensuram»  ;  can.  11:  «S.  q.  d.  homines  iustificari  vel  sola  imputatione 
iustitiae  Christi  vel  sola  peccatorum  remissione,  exclusa  gratia  et  cari- 
tate,  quae  in  cordibus  eorum  per  Spiritum  Sanctum  diffundatur  atque 
illis  inhaereat,  aut  etiam  gratiam,  qua  iustificamur,  esse  tantum  favorem 
Dei,   A.  S.»  (Denz.  n.  792  799  821). 

Pius  V  damnavit  hanc  propositionem  Baii:  42:  «Iustitia,  qua 
iustificatur  per  fidem  impius,  consistit  formaliter  in  oboedientia  man- 
datorum, . . .  non  autem  in  gratia  aliqua  animae  infusa,  qua  adoptatur 
homo  in  filium  Dei  et  secundum  interiorem  hominem  renovatur  ac 
divinae  naturae  consors  efficitur,  ut  sic  per  Spiritum  Sanctum  renovatus, 
deinceps  bene  vivere  et  Dei  mandatis  oboedire  possit»  (Denz.  n.  1042). 

Ergo  in  iustificatione  peccata  vere  delentur,  et  homo  intrinsecus 
renovatur  per  donum  aliquod  supernaturale ,  animae  eius  inhaerens, 
quo  constituitur  iustus,  filius  Dei  adoptivus,  heres  vitae  aeternae;  vel 
ut  Catechismus  romanus  loquitur:  «Est  autem  gratia,  quemadmodum 
tridentina  synodus  ab  omnibus  credendum  poena  anathematis  proposita 
decrevit,    non    solum    per   quam    peccatorum   fit   remissio ,    sed   divina 

qualitas  in  anima  inhaerens  ac  veluti  splendor  quidam  et  lux,  quae 
animarum  nostrarum  maculas  omnes  delet,  ipsasque  animas  pulchriores 
et  splendidiores  reddit»   (Pars  2,  c.  2,  n.  49). 

303'  Obi.  I.  S.  Scriptura  ait:  «Beati,  quorum  remissae  sunt  iniquitates, 
et  quorum  tecta  sunt  peccata.  Beatus  vir,  cui  non  imputavit  Dominus  pec- 
catum.  .  .  .  Dicimus  enim,  quia  reputata  est  Abrahae  fides  ad  iustitiam»  (Rom 
4,  7  sqq).  Christus  est  nobis  «iustitia  et  sanctificatio»  (1  Cor  i,  30).  «Nunc 
autem  sine  lege  iustitia  Dei  manifestata  est  .  .  .  per  fidem  Iesu  Christi» 
(Rom  3,  21  sq),  «ut  nos  efficeremur  iustitia  Dei  in  ipso»  (2  Cor  5,  21). 
«Ignorantes  enim  iustitiam  Dei  et  suam  quaerentes  statuere,  iustitiae  Dei  non 
sunt  subiecti.  Finis  enim  legis  Christus  ad  iustitiam  omni  credenti»  (Rom 
10,  3  sq).  Atqui  his  dictis  ostenditur  neque  peccata  vere  deleri  neque 
iustitiam  propriam  nobis  inhaerere,  sed  iustitiam  Christi  tantum  per  fidem 
nobis  imputari.     Ergo  falsa  est  thesis. 

Resp.  Conc.  mai.  Neg.  min.  et  conseq.  Nam  dicta  Scripturae  non  ita 
explicari  debent,  ut  aliis  dictis  Scripturae  contradicant,  sed  ita,  ut  omnia 
amice  concilientur.  Itaque  cum  Scriptura  clare  doceat  in  iustificatione  peccata 
vere  deleri,  patet,  quo  sensu  intellegendum  sit,  quod  aliis  locis  dicit  peccata 
non  imputari  vel  tegi,  quia  peccata  deleta  utique  non  iam  imputantur,  et 
perfectissimo  modo  teguntur,  quatenus  reatus  eorum  coram  Deo  non  iam 
adest.  Similiter  iustitia  Christi  est  nostra  iustitia,  quatenus  ob  satisfactionem 
et  meritum  Christi  nobis  peccata  remittuntur,  et  interna  sanctitas  restituitur. 
Admissa  interna  renovatione  omnia  dicta  Scripturae  facile  explicantur;  ad- 
missa  autem  sola  forensi  iustificatione  multa  dicta  Scripturae  vera  non  manent. 
Immo  iudicio  pure  forensi  aliquem  declarare  iustum,  qui  revera  iustus  non 
est,  repugnat  Dei  veracitati  et  sanctitati. 

Non  iustitia  nobis  imputatur,  sed  fides  imputatur  ad  iustitiam ;  i.  e.  non 
iustificamur  propter  opera  meritoria,  quae  fidem  praecedunt,  sed  gratis  iustifi- 
camur,  dummodo  debito  modo  in  Deum  credamus.  Hanc  explicationem 
ipse  apostolus  dat  (Rom  4,  3  sqq).  Vocatur  autem  iustitia  nobis  inhaerens 
«iustitia  Dei»,  quia  est  iustitia,  qua  Deus  nos  gratuito  iustificat,  sicut  ait 
6*.  Augustinus:  «Iustitia  Dei,  inquit,  manifestata  est.  Non  dixit:  Iustitia 
hominis  vel  iustitia  propriae  voluntatis,  sed :  Iustitia  Dei,  non  qua  Deus  iustus 
est,  sed  qua  induit  hominem,  cum  iustificat  impium.  .  .  .  Nam  hinc  sequitur 
et  adiungit,  dicens:  Iustitia  autem  Dei  per  fidem  Iesu  Christi,  hoc  est,  per 
fidem,  qua  creditur  in  Christum.  Sicut  autem  ista  fides  Christi  dicta  est, 
non  qua  credit  Christus,  sic  et  illa  iustitia  Dei,  non  qua  iustus  est  Deus. 
Utrumque  enim  nostrum  est;  sed  ideo  Dei  et  Christi  dicitur,  quod  eius 
nobis  largitate  donatur»  (De  spir.  et  litt.  c.  9,  n.   15).     Cf.  Denz.  n.  809. 

304»  Obi.  II.  Sicut  isto  loco  S.  Augustinus,  ita  etiam  Scriptura  (Eph  4,  24) 
comparat  iustitiam  cum  indumento,  quo  induitur  homo.  Atqui  indumentum 
est  externum  quid,  neque  intrinsecus  mutat  hominem.  Ergo  etiam  iustitia 
est  aliquid  externum,  quo  homo  intus  non  mutatur. 

Resp.  Dist.  mai. :  Comparatur  iustitia  nostra  cum  indumento,  ut  signifi- 
cetur  eam  non  ex  natura  procedere,  sed  a  Deo  dari,  conc.  mai.;  ut  signifi- 
cetur  eam  esse  externam  tantum  imputationem,  neg.  mai.,  quia  hoc  alienum 


188  Tract.  III.    De  gratia. 

est  a  contextu  tum  apud  apostolum  tum  apud  S.  Augustinum.  Dist.  min. : 
Indumentum  corporeum  est  aliquid  externum,  conc.  miri.;  indumentum  spiri- 
tuale  gratiae  et  virtutum  est  aliquid  externum ,  neg.  min.  Et  neg.  conseq. 
Concilium  tridentinum  eo  ipso  loco,  quo  docet  gratiam  animae  inhaerentem 
(sess.  6,  c.  7),  eam  vocat  stolam  candidam  et  immaculatam  (Denz.  n.  800). 
Ergo  haec  duo  inter  se  non  discordant. 

305»  Obi.  III.  Concilium  tridentinum  sess.  5,  can.  3  docet  peccatum  origi- 
nale  inesse  unicuique  proprium  (Denz.  n.  790).  Atqui  hinc  non  recte  con- 
cluditur  peccatum  originale  esse  formam  permanentem  in  anima.  Ergo  a 
pari  ex  eo,  quod  concilium  docet  iustitiam  inhaerere  animae,  non  recte  con- 
cluditur  eam  esse  formam  permanentem  in  anima. 

Resp.  Nego  paritatem.  Peccatum  originale  est  in  anima  per  modum 
privationis;  gratia  autem  est  in  anima  per  modum  alicuius  positivi  effectus, 
quem  Deus  producit.  Ubicumque  Deus  aliquid  efficit,  aut  est  actus  transiens 
aut  est  forma  permanens.  Cum  vero  status  iustitiae  non  consistat  in  aliquo 
actu  transeunte,  consistit  in  forma  permanente.  Ceterum  quia  peccatum 
originale  concipi  nequit  nisi  ut  privatio  alicuius  formae  supernaturalis 
(cf.  tom.  II,  n.  341  sq),  consequenter  iustitia,  cuius  privatio  est  peccatum 
originale,  est  perfectio  aliqua  positiva,  homini  permanenter  debita.  Unde  ex 
ipsa   doctrina   de   peccato  originali  confirmatur  doctrina  de  gratia  habituali. 

306.  Obl  IV.  Iustitia  est  res  ordinis  moralis.  Atqui  forma  aliqua  physica 
non  est  res  moralis.  Ergo  iustitia  non  consistit  in  forma  physica  sed  in 
mutua  caritate  Dei  et  hominis. 

Resp.  Dist.  mai. :  lustitia  est  res  moralis,  quae  habet  fundamentum 
physicum,  conc.  mai. ;  quae  non  habet  fundamentum  physicum,  neg.  mai.  Dist. 
min.:  Forma  physica  non  est  res  moralis  praecise  sub  ratione  entis  physici, 
conc.  min.;  quatenus  est  fundamentum  relationis  moralis,  neg.  min.  Et 
neg.  conseq. 

Nullum  ens  morale  exsistit  neque  exsistere  potest,  quod  non  habeat 
fundamentum  physicum,  sive  hoc  fundamentum  est  actus  physicus  sive  res 
permanens  physica.  Solus  ille,  qui  docet  iustitiam  habitualem  nihil  esse  in 
homine  sed  externum  tantum  favorem  Dei  erga  homines,  quo  Deus  semper 
paratus  sit  ad  dandum  homini  gratias  actuales,  potest  negare  gratiam  esse  ens 
aliquod  physicum  in  homine.  Fuerunt  quidam  theologi  catholici,  qui  ita 
opinabantur,  ut  Stattler  et  Hermes  (cf.  Kleutgen,  Theologie  der  Vorzeit  II 2, 
n.  181  sqq),  sed  vix  opus  est  exponere,  quantopere  haec  opinio  recedat  a 
doctrina  concilii  tridentini  et  accedat  ad  damnatam  Baii  sententiam  (supra 
n.  302). 

Illi  theologi  protestantes ,  qui  sunt  asseclae  scholae  ritschlianae,  hoc 
solent  quam  maxime  detestari,  quod  ecclesia  catholica  doceat  gratiam  physi- 
cam  (eine  dingliche  Gnade) ;  ex  hac  enim  re  dicunt  fluere  conceptum  magi- 
cae  operationis  sacramentorum,  potestatis  sacerdotalis,  corruptionem  ordinis 
moralis,  multa  alia  mala,  quibus  ecclesia  catholica  sit  insanabiliter  aegrota. 
Sed  qui  ita  arguunt,  sunt  rationalistae,  qui  negant  Trinitatem,  incarnationem, 
totum  ordinem  supernaturalem,  plerique  etiam  Deum  personalem.  Idcirco 
illis  nullum  ius  competit  decernendi,  quid  in  ordine  supernaturali  statuendum 
sit   vel  non  sit,    neque  ullius  utilitatis  est  cum  iis  de  hac  re  disputare,    quia 

desunt  communia  principia.  Indignum  autem  plane  est  theologo  catholico 
ad  eorum  favorem  captandum  aliquid  detrahere  velle  physicae  realitati  gratiae 
supernaturalis. 

Dei  caritas  non  est  inefficax,  sicut  saepe  est  amor  hominum,  sed  si  vult 
sibi  hominem  gratum  reddere,  eum  intus  ita  exornat,  ut  dignus  sit,  qui  Deo 
placeat.     «Ipsius  enim  sumus  factura,  creati  in  Christo  Iesu»  (Eph  2,   10). 

Schol.     Disputationes  scholasticae  de  gratia  habituali. 

307.  a)  Omnes  quidem  scholastici  docent  gratiam  sanctificantem 
esse  rem  pernianentem.  Neque  tamen  convenit  inter  eos,  quam  cen- 
suram  mereatur  opinio  opposita.  Quidam,  ut  Suarez  et  Bellarminus, 
censent  eam  esse  haereticam;  alii  autem,  ut  Dom.  Soto  et  Medina, 
censent  eam  esse  ingentem  temeritatem  vel  haeresi  proximam,  non 
tamen  formalem  haeresim  (cf.  Kleutgen,  Theologie  der  Vorzeit  II2, 
n.   190). 

Petrus  Lombardus  (Sent.  1.  1,  dist.  17,  §  18)  putabat  caritatem, 
qua  iustificemur,  esse  ipsum  Spiritum  Sanctum.  Attamen  Spiritus 
Sanctus  est  quidem  (per  appropriationem)  causa  efficiens  iustificationis, 
neque  vero  potest  esse  sensu  proprio  causa  formalis  iustincationis, 
idque  eo  minus,  quod  iustificatio  est  augmenti  capax,  non  vero  Spiritus 
Sanctus.  Quare  theologi  omnes  praeeunte  ^.  Thoma  (2,  2,  q.  23, 
a.  2)  reiecerunt  Lombardi  doctrinam. 

b)  Cum  illa  res  permanens  neque  sit  substantia  sed  accidens, 
neque  continua  motio  spiritualis,  sed  aliquid,  quod  est  etiam  in  in- 
fantibus  et  in  adultis  tum  quoque,  cum  non  operantur,  theologi  con- 
cludunt  gratiam  esse  aliquam  qualitatem  supernaturaliter  infusam. 
Hoc  etiam  diserte  docet  Catechismus  romanus  (supra  n.  302).  Et  quia 
inter  varias  species  qualitatis  nulla  est,  ad  quam  aptius  refertur  haec  in- 
fusa  qualitas  quam  habitus,  plerique  dicunt  gratiam  esse  habitum,  non 
immediate  operativum  sed  proxime  entitativum.  Quia  vero  de  habitibus 
sunt  variae  quaestiones  philosophicae,  quibus  se  interponere  non  solet 
auctoritas  ecclesiastica,  concilium  tridentinum  abstinuit  ab  usu  huius 
termini.  «Postulantibus  quibusdam ,  ut  expressius  declararetur  fieri 
iustitiam  per  habitum  infusum,  delecti  patres  ad  id  responderunt  id 
satis  explicari  per  vocem  ,inhaeret%  quae  stabilitatem  significat,  et 
habitibus  congruit,  non  actibus»  (Pallavicinus,  Hist.  conc.  trid.  1.  8, 
c.  14,  n.  3).  Ista  appellatio  «gratia  habitualis»  in  communem  usum 
transiit,  non  tamen  pertinet  ad  definitionem  ecclesiasticam  (cf.  S.  Thomas, 
De  verit.  q.  27,  a.  2  ad  7).  Habitus  quidem  secundum  communem 
acceptionem  est  principium  proxime  operativum,  quod  non  valet  de 
gratia  sanctificante ;  quia  tamen  gratia  etiam  suo  modo  cooperatur  ad 
meritum,  sub  hoc  quoque  respectu  recte  vocatur  gratia  habitualis 
(cf.  vS.  Thomas  1,  2,  q.  111,  a.  2;  Suarez ,  De  grat.  1.  6,  c.  13, 
n.  14).  Educitur  hic  habitus  per  supernaturalem  influxum  Dei  de 
potentia  oboedientiali  animae. 

c)  Disputant  theologi,  utrum  gratia  sit  habitus  distinctus  a  virtute 
infusa  caritatis  necne.  Negant  realem  distinctionem  Scotus  (2,  dist.  27) 
et  scotistae,  item  Bellarminus  (De  grat.  et  lib.  arbitr.  1.  i,  c.  6)  et 
alii.  Ratio  eorum  haec  est:  In  Scriptura  et  apud  Patres  iustificatio 
adscribitur  caritati.  Atqui  gratia  est,  qua  fit  iustificatio.  Ergo  gratia 
est  idem  ac  caritas.  «Qui  diliget  me,  diligetur  a  Patre  meo»  (Io  14,  21 ; 
cf.  Lc  7,  47;  1  Io  4,  7).  >S.  Augustinus  de  caritate  ait:  «Nullum  est 
isto  Dei  dono  excellentius;  solum  est,  quod  dividit  inter  filios  regni 
aeterni  et  filios  perditionis  aeternae»  (De  Trin.  1.  15,  c.  18).  Secundum 
concilium  tridentinum  sess.  6,  c.  7  iustificatio  fit,  «dum  caritas  Dei 
difTunditur  in  cordibus  eorum,  qui  iustificantur,  atque  ipsis  inhaeret» 
{Denz.  n.  800;  cf.  821).  Gratia  est  vita  animae  et  vinculum  unionis 
cum  Deo.  Hoc  ipsum  autem  valet  de  caritate  (1  Io  3,  14;  4,  16). 
Ergo  gratia  et  caritas  non  difTerunt  realiter.  Praeterea  si  differrent, 
posset  manere  gratia  sine  caritate,  quod  est  impossibile. 

Nihilominus  sententia  statuens  realem  distinctionem  inter  gratiam 
et  caritatem  est  multo  communior  inter  theologos.  Eam  docent 
5.  Thomas  (1,  2,  q.  110,  a.  3  et  4),  thomistae,  Suarez  (De  grat. 
1.  6,  c.  12),  alii  plerique.  Argumentantur  ex  Scriptura,  in  qua  videntur 
gratia  et  caritas  considerari  ut  duo  distincta  dona.  «Gratia  Domini 
nostri  Iesu  Christi  et  caritas  Dei  .  .  .  sit  cum  omnibus»  (2  Cor  13,  13; 
cf.  1  Tim  1,  14;  Eph  6,  23  sq).  Secundum  verbaPauli:  «Caritas  Dei 
diflusa  est  in  cordibus  nostris  per  Spiritum  Sanctum,  qui  datus  est 
nobis»  (Rom  5,  5),  colligitur  prius  ratione  dari  Spiritum  Sanctum,  dein 
ab  eo  effici  caritatem  in  cordibus.  Atqui  Spiritus  Sanctus  datur 
secundum  aliquod  donum  creatum,  quod  non  potest  esse  nisi  gratia 
(S.  Thomas,  De  verit.  q.  27,  a.  2).  Concilium  viennense  distinguit 
«informantem  gratiam  et  virtutes»  (Denz.  n.  483);  item  concilium 
tridentinum  sess.  6,  c.  7  «gratiam  et  dona»  et  can.  11  «gratiam  et 
caritatem»   (Denz.  n.  799  sq  821). 

Neutra  sententia  est  certa,  utraque  probabilis.  Neutra  certa  est, 
quia  argumenta  primae  sententiae  ostendunt  solum  inseparabilem  nexum 
inter  gratiam  et  caritatem,  quem  nemo  negat ;  argumenta  secundae 
sententiae  non  postulant  nisi  distinctionem  rationis,  quam  omnes  con- 
cedunt.  Utraque  sententia  probabilis  est,  quia  utraque  a  magnis 
theologis  defenditur  argumentis  probabilibus,  et  quia  utraque  ab  ecclesia 
toleratur.  Sententia,  quae  statuit  realem  distinctionem,  praeferenda 
videtur,  quia  pro  ea  stat  maior  auctoritas  theologorum,  et  quia  naturae 
rei  videtur  conformior.  Nam  caritas  est  habitus  infusus  voluntatis  et 
principium  operativum.  Prius  autem  sananda  et  elevanda  est  natura 
per  principium  sibi  inhaerens  quam  facultates  naturae;  et  prius  debet 
homo  esse  in  ordine  supernaturali  quam  operari  supernaturaliter,  sicut 
in  ordine  naturali  prius  est  natura  quam  facultates  intellegendi  et  volendi. 

d)  Quaeritur ,  quomodo  gratia  deleat  peccatum.  Prius  quidem 
ratione  Deus   cessat   irasci  peccatori  paenitenti,    tum  infundit  gratiam. 

Hoc  sensu  remissio  peccati,  ut  est  condonatio  ex  parte  Dei,  praecedit 
infusionem  gratiae.  Sed  si  consideratur  id,  quod  in  homine  fit,  non 
aliter  in  hoc  ordine  tollitur  ex  anima  macula  peccati  nisi  infusione 
gratiae.  Sine  gratia  esse  idem  est  atque  esse  peccatorem,  quia  per 
gratiam  homo  recte  ordinatur  ad  finem  ultimum;  carere  autem  recta 
ordinatione  ad  finem  ultimum  est  esse  in  statu  peccati  mortalis.  Ergo 
certum  est  per  gratiam  remitti  peccatum  (Denz.  n.  792).  De  hac  re 
convenit  inter  theologos;  sed  disputant,  utrum  oppositio  inter  gratiam 
et  peccatum  mortale  sit  moralis,  an  physica,  an  metaphysica. 

Scotistae  ut  Mastrius  (De  iustific.  q.  1,  n.  4;  q.  2,  n.  38)  docent 
gratiam  non  ex  natura  sua  delere  peccatum,  sed  ex  ordinatione  divina, 
qua  Deus  decreverit  delere  peccatum,  ubi  hanc  formam  infundat. 
Ratio  eorum  est,  quia  nulla  forma  physica  potest  necessitare  Deum 
ad  amandum  hominem,  sed  Deus  libera  sua  ordinatione  facit  amicum 
suum,  quem  vult.     Idem  docent  nominales,  ut  Ocham  et  Biel.  . 

Ceteri  theologi  omnes  docent  gratiam  ipsam  esse  causam  for- 
malem  iustificationis  sine  ulteriore  ordinatione  Dei.  Ita  e.  g.  »S.  Thomas 
(1,  2,  q.  iii,  a.  2;  q.  113,  a.  2)  et  Suarez  (De  grat.  1.  7,  c.  12, 
n.  8).  Haec  sententia  magis  congruit  cum  verbis  concilii  tridentini, 
sess.  6,  c.  5  et  7,  docentis  gratiam  esse  unicam  causam  formalem, 
qua  peccatum  deleatur  et  homo  iustificetur.  Hoc  quidem  scotistae 
non  negant,  sed  explicant  ita,  ut  gratia  non  per  communicationem 
essentiae  suae  iustificet  sed  per  externam  Dei  acceptationem.  Attamen 
sic  pervertitur  conceptus  causae  formalis.  Neque  ullius  momenti  est, 
quod  dicunt  Deum  a  creatura  non  necessitari ;  nam  si  Deus  libere 
producit  in  anima  qualitatem  formaliter  iustificativam  et  cum  ea  ad 
effectum  concurrit,  non  necessitatur  a  creatura,  sed  secundum  sapientiam 
suam  non  potest  velle  talem  qualitatem  et  simul  nolle  eius  formalem 
effectum. 

Alii  theologi  dicunt  oppositionem  inter  gratiam  et  peccatum  esse 
conaturalem  quidem,  non  tamen  essentialem,  cum  per  absolutam 
potentiam  Dei  possit  physica  qualitas  gratiae  conservari  in  anima 
simul  cum  peccato  mortali;  hoc  autem  numquam  fieri,  quia  esset 
aliquid  violentum.  Ita  Suarez  (De  grat.  1.  7,  c.  19,  n.  19;  c.  20, 
n.  7).  Ratio  eorum  est,  quia  peccati  commissio  et  remissio  posset 
esse  in  alio  ordine,  in  quo  nulla  esset  gratia  supernaturalis. 

Plerique  autem  theologi  hoc  non  admittunt,  sed  statuunt  meta- 
physicam  oppositionem  inter  gratiam  et  peccatum.  Nam  quidquid  est 
de  alio  ordine  providentiae,  Deus  potest  producere  qualitatem,  quae 
essentia  sua  expellit  peccatum  et  hominem  reddit  Deo  gratum.  Talis 
autem  qualitas  est  gratia,  quia  omnis  forma  necesse  est  habeat  effec- 
tum  formalem,  qui  ab  ea  separari  nequit,  fontes  vero  revelationis 
constanter  hunc  effectum  tribuunt  gratiae,  ut  transferat  hominem  e 
statu  peccati  in  statum  iustitiae,  neque  ullus  alius  effectus  formalis 
gratiae   assignari   potest;    nam    quod    dicunt  gratia  fieri  hominem  Deo 


IQ2  Tract.  III.    De  gratia. 

amabilem,  non  tamen  ideo  fieri  actu  amatum,  nihil  valet,  quia  Deus 
producens  qualitatem,  qua  fit  homo  Deo  amabilis,  non  potest  simul 
eum  actu  nolle  amare.  Itaque  praeferenda  est  sententia,  quae  statuit 
metaphysicam  repugnantiam  inter  gratiam  et  peccatum  (cf.  Vazquez, 
In   i,   2,  disp.  204,  c.   2  sqq). 

e)  Quaerunt  theologi,  quomodo  gratia  sit  participatio  naturae 
divinae.  Per  se  patet  hanc  participationem,  prout  est  qualitas  animae, 
non  posse  esse  nisi  quandam  specialem  similitudinem  divinitatis 
{S.  Thomas  3,  q.  2,  a.  10  ad  1).  Iam  in  ordine  naturali  homo  est 
prae  inferioribus  creaturis  imago  Dei  per  naturam  suam  rationaiem 
(cf.  tom.  II,  n.  270).  Rationalis  autem  Dei  natura  in  eo  principaliter 
consistit,  quod  Deus  est  cognitio  et  amor  sui  ipsius.  Ergo  si  homo 
elevatur  ad  habendam  immediatam  Dei  cognitionem  et  amorem  pro- 
portionatum,  haec  est  participatio  naturae  divinae,  qua  altior  cogitari 
nequit.  Atqui  per  gratiam  homo  evehitur  in  eum  ordinem,  cuius 
terminus  conaturalis  est  visio  beatifica.  Ergo  per  gratiam  confertur 
aptitudo  ad  vitam  divinam,  et  hoc  sensu  gratia  est  participatio  naturae 
divinae.  Quia  vero  omnis  arbor  bona  facit  fructus  bonos,  ex  parti- 
cipata  natura  divina  etiam  procedent  fructus  correspondentes  vitae 
honestae  et  sanctae  (2  Petr  1,  4.  1  Io  3,  9),  et  e  converso  per  vitam 
sanctam  magis  magisque  in  homine  perficitur  similitudo  cum  Deo 
(2  Cor  4,  16).  Nihilominus  neque  in  operationibus  sanctis  neque  in 
principiis  operativis  formaliter  consistit  participatio  naturae  divinae,  ut 
vult  Ripalda  (De  entesupern.  disp.  132,  sect.  9,  n.  105),  quia  natura 
est  ante  operationes  et  ante  principia  operativa.  Ergo  bonitas  moralis 
est  quidem  etiam  participatio  naturae  divinae,  non  tamen  primaria 
neque  maxime  radicalis  (cf.  Suarez,  De  grat.  1.  7,  c.   1). 

f)  Tandem  quaerunt,  utrum  gratia  sola  sufficiat  ad  constituendum 
hominem  filium  Dei  adoptivum,  an  praeterea  ad  hoc  requiratur  aliud 
quid.  In  concilio  tridentino  multum  disputatum  est  de  quaestione, 
utrum  gratia  nobis  inhaerens  sufficeret,  ut  in  iudicio  Dei  subsisteremus, 
an  praeterea  requireretur  aliqua  imputatio  meritorum  Christi  (cf.  Acta 
conc.  trid.,  ed.  Ehses,  V,  Friburgi  191 1,  423  sqq;'487sqq;  546  sq; 
612  sqq;  666  sqq),  sed  definitum  est  unicam  causam  formalem  iusti- 
ficationis  esse  iustitiam  inhaerentem;  merita  autem  Christi  imputari, 
quatenus  propter  ea  detur  gratia. 

Alia  quaestio,  postea  inter  theologos  agitata,  haec  est,  utrum 
adoptio  supernaturalis  ipsi  gratiae  habituali  adscribenda  sit,  an  potius 
inhabitationi  Spiritus  Sancti.  Sed  haec  quaestio  non  est  magni  momenti; 
nam  alibi  (tom.  II,  n.  217  sqq)  iam  diximus  neque  gratiam  posse  esse 
sine  inhabitatione  Spiritus  Sancti,  neque  inhabitationem  Spiritus  Sancti 
intellegi  posse  sine  fundamento  gratiae  creatae.  Sed  etsi  praeter 
gratiam  nihil  diversum  requiritur,  ut  homo  sit  filius  Dei  adoptivus, 
est  tamen  ipsa  gratia  et  ens  absolutum  et  fundamentum  relationis  ad 
Spiritum  inhabitantem ;    et  haec  inhabitatio  recte  vocatur  nobilissimum 


Pars  II.    De  gratia  habituali.    Prop.  XXXVII.  jgo 

elementum  et  sensu  quodam  analogo  forma  externa  filiationis  adoptivae 
supernaturalis. 


Prop.  XXXVII.  Ad  gratiam  iustificantem  recipiendam  homo 
adultus  debet  se  cum  auxilio  gratiae  praeparare,  non  per  solam  fidem, 
eamque  dogmaticam,  sed  etiam  per  actus  aliarum  virtutum. 

308.  Stat.  quaest.  Secundum  doctrinam  catholicam  potest  etiam 
peccator  quaedam  opera  honesta  facere  et  cum  auxilio  gratiae  actualis 
etiam  actus  supernaturaliter  bonos  elicere  (supra  n.  222  sq).  Haeresi- 
archae  vero  saeculi  XVI  docent  hominem  in  statu  naturae  lapsae  non 
posse  quidquam  boni  operari;  consequenter  negant  hominem  posse  se 
ad  iustificationem  per  ulla  bona  opera  praeparare.  Quod  ex  parte 
hominum  postulant,  est  sola  fides  fiducialis,  qua  firmiter  confidunt  sibi 
merita  Christi  imputari.  Haec  fides  non  habet  rationem  meriti,  sed 
est  solum  instrumentum,  quo  arripiunt  sibi  merita  Christi  (cf.  Bellarm., 
De  iustific.  1.  1,  c.  4   12;  1.  4,   1 ;  Moehler,  Symbolik  §  16). 

Contraria  doctrina  catholica  haec  est,  quod  peccator  adultus  non 
iustificatur,  nisi  per  fidem,  spem,  paenitentiam  cum  ope  gratiae  actualis 
ipse  se  convertat  ad  Deum;  fidem  vero  fiducialem,  qualem  protestantes 
statuunt,  ecclesia  prorsus  reicit. 

309.  Arg.  I.     Ex  S.  Scriptura. 

Secundum  S.  Scripturam  ad  obtinendam  iustificationem  plura  re- 
quiruntur  ex  parte  hominis: 

a)  Requiritur  fides  dogmatica ,  cuius  obiectum  sunt  veritates  a 
Deo  revelatae.  «Praedicate  evangelium  omni  creaturae.  Qui  credi- 
derit  et  baptizatus  fuerit,  salvus  erit;  qui  vero  non  crediderit,  con- 
demnabitur»  (Mc  16,  15  sq;  cf.  Io  3,  17  sq).  Tota  epistula  ad 
romanos  scripta  est  ad  hanc  doctrinam  inculcandam.  «Non  enim 
erubesco  evangelium;  virtus  enim  Dei  est  in  salutem  omni  credenti, 
iudaeo  primum  et  graeco.  Iustitia  enim  Dei  in  eo  revelatur  ex  fide 
in  fidem,  sicut  scriptum  est  [Hab  2,  4] :  Iustus  autem  ex  fide  vivit» 
(Rom  1,  16  sq).  «Credenti  autem  in  eum,  qui  iustificat  impium,  repu- 
tatur  fides  eius  ad  iustitiam  secundum  propositum  gratiae  Dei»  (Rom 
4,  5).  «Si  confitearis  in  ore  tuo  Dominum  Iesum  et  in  corde  tuo 
credideris,  quod  Deus  illum  suscitavit  a  mortuis,  salvus  eris»  (Rom  10,  9). 
Haec  fides  est  «argumentum  non  apparentium.  .  .  .  Fide  intellegimus 
aptata  esse  saecula  verbo  Dei.  .  .  .  Sine  fide  autem  impossibile  est 
placere  Deo;  credere  enim  oportet  accedentem  ad  Deum,  quia  est  et 
inquirentibus  se  remunerator  sit»  (Hebr  II,  I  36).  «Omnis,  qui  credit, 
quoniam  Iesus  est  Christus,  ex  Deo  natus  est»  (1  Io  5,  I ;  cf.  Io  20,  31). 
His  et  aliis  testimoniis  clare  ostenditur  fidem  dogmaticam  esse  ad 
iustificationem  necessariam. 

b)  Scriptura  numquam  postulat  fidem  fiducialem,  qua  homo  sibi 
indubitanter  persuadeat  sibi  merita  Christi  imputari  ad  iustificationem. 
Exemplum  fidei  iustificantis  proponitur  Abraham.  Sed  quid  credidit 
Abraham?  «Quia  patrem  multarum  gentium  posui  te»  (Rom  4,  17). 
Quod  autem  persuasionem  propriae  iustificationis  attinet,  apostolus 
monet:  «Nihil  mihi  conscius  sum,  sed  non  in  hoc  iustificatus  sum; 
qui  autem  iudicat  me,  Dominus  est»  (1  Cor  4,  4).  Itaque  «cum  metu 
et  tremore  vestram  salutem  operamini»  (Phil  2,  12).  Saepe  monet 
Scriptura  hominem  non  esse  certum  de  iustificatione  sua  (Prov  20,  9. 
Eccle  9,  1  sq.  Eccli  5,  5). 

c)  vS.  Scriptura  docet  praeter  fidem  alia  opera  requiri  ad  iustifica- 
tionem.  «Ex  operibus  iustificatur  homo  et  non  ex  fide  tantum»  (Iac 
2,  24).  «Si  habuero  omnem  fidem,  ita  ut  montes  transferam,  caritatem 
autem  non  habuero,  nihil  sum»  (1  Cor  13,  2).  «In  Christo  Iesu  neque 
circumcisio  aliquid  valet  neque  praeputium  sed  fides,  quae  per  carita- 
tem  operatur»  (Gal  5,  6).  In  iudicio  Christus  iis,  qui  fidem  habuerunt 
sed  male  vixerunt,  dicet:  «Numquam  novi  vos,  discedite  a  me,  qui 
operamini  iniquitatem»  (Mt  7,  23;  cf.  25,  41  sqq).  Praecipue  requiritur 
paenitentia  seu  detestatio  peccatorum  commissorum.  «Nisi  paenitentiam 
habueritis,  omnes  similiter  peribitis»  (Lc  13,  3).  S.  Petrus  interrogan- 
tibus:  «Quid  faciemus,  viri  fratres?»  respondet:  «Paenitentiam  agite» 
(Act  2,  37  sq).  Paenitentia  saepissime  in  Vetere  et  in  Novo  Testa- 
mento  indicatur  ut  via  ad  iustificationem  (Ez  18,  1  sqq.  Zach  1,  3. 
Mt  4,  17;  12,  20  sqq  41.  Lc  5,  21.  Mc  1,  15.  Act  3,  19;  17,  30. 
2  Petr  3,  9).  His  locis  significatur  iustificationem  obtineri  non  posse 
sine  paenitentia. 

310.     Arg.  2,     Ex  traditione  ecclesiastica. 

Nullus  est  inter  SS.  Patres,  qui  admittat  fidem  fiducialem  prote- 
stantium  ;  omnes  docent  ad  iustificationem  requiri  fidem  dogmaticam, 
at  non  eam  solam.  .S.  Fulgentius  librum  de  fide  dogmatum  catholi- 
corum  scripsit,  in  cuius  initio  ait:  Sine  fide  «nulla  potest  prodesse, 
immo  nec  esse  conversio.  Apostolica  quippe  dicit  auctoritas,  quia  sine 
fide  impossibile  est  placere  Deo.  Fides  namque  est  bonorum  omnium 
fundamentum.  Fides  est  humanae  salutis  initium.  Sine  hac  nemo  ad 
filiorum  Dei  numerum  potest  pertinere,  quia  sine  ipsa  nec  in  hoc  sae- 
culo  quisquam  iustificationis  consequitur  gratiam,  nec  in  futuro  vitam 
possidebit  aeternam»  (De  fide  ad  Petr.  n.  1).  Plura  audiemus  in  trac- 
tatu  de  fide.  Sed  simul  monent  SS.  Patres  fidem  solam  non  sufficere. 
5.  Augustinus:  «Sine  caritate  quippe  fides  potest  quidem  esse,  sed 
non  et  prodesse»  (De  Trin.  1.  15,  c.  18,  n.  32).  Fides,  quae  per  cari- 
tatem  operatur,  «ipsa  est  fides,  quae  fideles  separat  ab  immundis  dae- 
monibus ;  nam  et  ipsi,  sicut  dicit  apostolus  Iacobus,  credunt  et  con- 
tremiscunt  [Iac  2,  19],  sed  non  bene  operantur.  Non  ergo  habent  istam 
fidem,  ex  qua  iustus  vivit»   (De  grat.  et  lib.  arbitr.  c.  7,  n.  18).    Fidem 

fiducialem,  qualem  protestantes  poscunt,  SS.  Patres  non  admittunt. 
S.  Hieronymus  in  Eccle  9,  1  sq  de  iustis  ait:  «Utrum  amentur  a  Deo 
an  non,  nunc  eos  scire  non  posse,  et  ambiguos  fluctuare.»  5.  Gre- 
gorius  M.  alicui  matronae  scribit:  «Secura  de  tuis  peccatis  fieri  non 
debes,  nisi  cum  iam  in  die  vitae  tuae  ultimo  plangere  eadem  peccata 
minime  valebis»  (Epist.  1.  7,  ep.  25).  Sicut  hoc  testimonio  ita  multis 
aliis  Patres  docent  paenitentiam  peccatorum  esse  necessariam  ad  iusti- 
fkationem.  E.  g.  S.  Ambrosius:  «Peccatum  non  tollitur  nisi  lacrimis 
et  paenitentia.  Nec  angelus  potest  nec  archangelus.  Dominus  ipse, 
qui  solus  potest  dicere:  ,Ego  vobiscum  sum',  si  peccaverimus,  nisi 
paenitentiam  deferentibus  non  relaxat»   (Ep.   51,  n.    11). 

Eadem  est  doctrina  theologorum.  Audiatur  S.  T/iomas:  «Iustifi- 
catio  impii  fit  Deo  movente  hominem  ad  iustitiam  .  .  .  Deus  autem 
movet  omnia  secundum  modum  uniuscuiusque.  .  .  .  Unde  et  hominem 
ad  iustitiam  movet  secundum  condicionem  humanae  naturae.  Homo 
autem  secundum  propriam  naturam  habet,  quod  sit  liberi  arbitrii.  Et 
ideo  in  eo,  qui  habet  usum  liberi  arbitrii,  non  fit  motio  a  Deo  ad 
iustitiam  absque  motu  liberi  arbitrii»  (1,  2,  q.  113,  a.  3).  «Deus  autem 
movet  animam  eam  convertendo  ad  se  ipsum.  .  .  .  Et  ideo  ad  iustifi- 
cationem  requiritur  motus  mentis,  quo  convertitur  in  Deum.  Prima 
autem  conversio  in  Deum  fit  per  fidem.  .  .  .  Et  ideo  motus  fidei  re- 
quiritur  ad  iustificationem  impii.  .  .  .  Motus  fidei  non  est  perfectus,  nisi 
sit  caritate  informatus;  unde  simul  in  iustificatione  impii  cum  motu 
fidei  est  etiam  motus  caritatis.  Movetur  autem  liberum  arbitrium  in 
Deum  ad  hoc,  quod  ei  se  subiciat ;  unde  etiam  concurrit  actus  timoris 
filialis  et  actus  caritatis»  (ibid.  a.  4).   «Iustificatio  impii  est  quidam  motus, 

quo  humana  mens  movetur  a  Deo  a  statu  peccati  in  statum  iustitiae 

Unde  oportet,  quod  mens  humana,  dum  iustificatur,  per  motum  liberi 
arbitrii  recedat  a  peccato  et  accedat  ad  iustitiam.  Recessus  autem  et 
accessus  in  motu  liberi  arbitrii  accipitur  secundum  detestationem  et 
desiderium.  .  .  .  Oportet  igitur,  quod  in  iustificatione  impii  sit  motus 
liberi  arbitrii  duplex :  unus,  quo  per  desiderium  tendat  in  Dei  iustitiam, 
et  alius,  quo  detestetur  peccatum»  (ibid.  a.  5).  «Nullus  potest  scire,  utrum 
habeat  gratiam  gratum  facientem»  nisi  ex  speciali  revelatione ;  «reveiat 
enim  Deus  hoc  aliquando  aliquibus  ex  speciaii  privilegio.»  Coniectura- 
liter  tamen  «aliquis  cognoscere  potest  se  habere  gratiam,  in  quantum 
scilicet  percipit  se  delectari  in  Deo  et  contemnere  res  mundanas,  et 
in  quantum  homo  non  est  conscius  sibi  alicuius  peccati  mortalis»  (ibid. 
q.  112,  a.  5).     Haec  est  communis  doctrina  scholasticorum. 

311.     Arg.  3.    Ex  definitione  ecclesiae. 

Concilium  tridentinum  sess.  6,  c.  5  «declarat  ipsius  iustificationis 
exordium  in  adultis  a  Dei  per  Christum  Iesum  praeveniente  gratia 
sumendum  esse,  hoc  est,  ab  eius  vocatione,  qua  nullis  eorum  exsisten- 
tibus  meritis  vocantur,  ut  qui  per  peccata  a  Deo  aversi  erant,  per  eius 

excitantem  atque  adiuvantem  gratiam  ad  convertendum  se  ad  suam 
ipsorum  iustificationem  eidem  gratiae  libere  assentiendo  et  cooperando, 
disponantur» ;  c.  6:  «Disponuntur  autem  ad  ipsam  iustitiam,  dum 
excitati  divina  gratia  et  adiuti,  fidem  ex  auditu  concipientes,  libere 
moventur  in  Deum,  credentes  vera  esse,  quae  divinitus  revelata  et  pro- 
missa  sunt,  atque  illud  imprimis,  a  Deo  iustificari  impium  per  gratiam 
eius,  per  redemptionem  quae  est  in  Christo  Iesu,  et  dum  peccatores 
se  esse  intellegentes,  a  divinae  iustitiae  timore,  quo  utiliter  concuti- 
untur,  ad  considerandam  Dei  misericordiam  se  convertendo,  in  spem  eri- 
guntur,  fidentes  Deum  sibi  propter  Christum  propitium  fore,  illumque 
tamquam  omnis  iustitiae  fontem  diligere  incipiunt,  ac  propterea  mo- 
ventur  adversus  peccata  per  odium  aliquod  et  detestationem,  hoc  est, 
per  eam  paenitentiam,  quam  ante  baptismum  agi  oportet,  denique  dum 
proponunt  suscipere  baptismum,  incohare  novam  vitam  et  servare  di- 
vina  mandata»   {Denz.  n.  797  sq). 

Cap.  8:  «Cum  vero  apostolus  dicit  iustificari  hominem  per  fidem 
et  gratis  [Rom  3,  22  24],  ea  verba  in  eo  sensu  intellegenda  sunt,  quem 
perpetuus  ecclesiae  catholicae  consensus  tenuit  et  expressit,  ut  scilicet  per 
fidem  ideo  iustificari  dicamur,  quia  fides  est .  humanae  salutis  initium, 
fundamentum  et  radix  omnis  iustificationis,  sine  qua  impossibile  est 
placere  Deo  et  ad  filiorum  eius  consortium  pervenire;  gratis  autem 
iustificari  ideo  dicamur,  quia  nihil  eorum,  quae  iustificationem  prae- 
cedunt,  sive  fides  sive  opera,  ipsam  iustificationis  gratiam  promeretur» 
(Denz.  n.  801). 

Cap.  9:  «Quamvis  autem  necessarium  sit  credere  neque  remitti 
neque  remissa  umquam  fuisse  peccata  nisi  gratis  divina  misericordia 
propter  Christum,  nemini  tamen  fiduciam  et  certitudinem  remissionis 
peccatorum  suorum  iactanti  et  in  ea  sola  quiescenti  peccata  dimitti  vel 
dimissa  esse  dicendum  est,  cum  apud  haereticos  et  schismaticos  possit 
esse,  immo  nostra  aetate  sit  et  magna  contra  ecclesiam  catholicam  con- 
tentione  praedicetur  vana  haec  et  ab  omni  pietate  remota  fiducia.  Sed 
neque  illud  asserendum  est  oportere  eos,  qui  vere  iustificati  sunt,  abs- 
que  ulla  omnino  dubitatione  apud  semetipsos  statuere  se  esse  iusti- 
ficatos,  neminemque  a  peccatis  absolvi  et  iustificari  nisi  eum,  qui  certo 
credat  se  absolutum  et  iustificatum  esse,  atque  hac  sola  fide  absolu- 
tionem  et  iustificationem  perfici,  quasi  qui  hoc  non  credit,  de  Dei  pro- 
missis  deque  mortis  et  resurrectionis  Christi  efficacia  dubitet.  Nam 
sicut  nemo  pius  de  Dei  misericordia,  de  Christi  merito  deque  sacra- 
mentorum  virtute  et  efficacia  dubitare  debet,  sic  quilibet,  dum  seipsum 
suamque  propriam  infirmitatem  et  indispositionem  respicit,  de  sua  gratia 
formidare  et  timere  potest,  cum  nullus  scire  valeat  certitudine  fidei, 
cui  non  potest  subesse  falsum,  se  gratiam  Dei  esse  consecutum» 
(Denz.  n.   802). 

Can.  9:  «S.  q.  d.  sola  fide  impium  iustificari,  ita  ut  intellegat  nihil 
aliud  requiri,  quod  ad  iustificationis  gratiam  consequendam  cooperetur, 

et  nulla  ex  parte  necesse  esse  eum  suae  voluntatis  motu  praeparari  at- 
que  disponi,  A.  S.»   (Denz.  n.  819). 

Can.  12:  «S.  q.  d.  fidem  iustificantem  nihil  aliud  esse  quam  fiduciam 
divinae  misericordiae,  peccata  remittentis  propter  Christum,  vel  eam 
fiduciam  solam  esse,  qua  iustificamur,  A.  S.»   (Denz.  n.  822). 

Can.  13:  «S.  q.  d.  omni  homini  ad  remissionem  peccatorum  asse- 
quendam  necessarium  esse,  ut  credat  certo  et  absque  ulla  haesitatione 
propriae  infirmitatis  et  indispositionis,  peccata  sibi  esse  remissa,  A.  S.» 
(Denz.  n.  823). 

Can.  14:  «S.  q.  d.  hominem  a  peccatis  absolvi  ac  iustificari  ex  eo, 
quod  se  absolvi  ac  iustificari  certo  credat,  aut  neminem  vere  esse 
iustificatum,  nisi  qui  credat  se  esse  iustificatum,  et  hac  sola  fide  ab- 
solutionem  et  iustificationem  perfici,  A.  S.»   (Denz.  n.  824). 

Sess.  14,  c.  1  et  3  docet  concilium  etiam  lapsos  post  baptismum 
posse  rursus  iustificari,  sed  solum  si  veram  paenitentiam  egerint,  quae 
ad  remissionem  peccatorum  propriorum  semper  sit  necessaria  (Denz. 
n.  894,  896;  cf.  915). 

Haec  igitur  est  catholica  doctrina  de  praeparatione  ad  iustifica- 
tionem  requisita,  quam  ecclesia  semper  docuit. 

312.  Obl  I.  Apostolus  scribit:  «Arbitramur  iustificari  hominem  per  fidem 
sine  operibus  legis»  (Rom  3,  28).  «Gratia  enim  estis  salvati  per  fidem  .  .  . 
non  ex  operibus,  ut  ne  quis  glorietur»  (Eph  2,  8  sq).  Atqui  his  manifeste 
tribuitur  iustificatio  soli  fidei  exclusis  operibus.  Ergo  homo  per  solam  fidem 
se  praeparare  debet  ad  iustificationem. 

Resp.  Conc.  mai.  Dist.  min. :  Tribuitur  iustificatio  soli  fidei  cum  ex- 
clusione  operum  pure  naturalium,  ante  fidem  factorum,  et  cum  exclusione 
observationis  legis  mosaicae,  ut  est  lex  externa,  conc.  min. ;  cum  exclusione 
operum,  quae  ex  fide  et  gratia  procedunt,  neg.  min.  Dist  conseq.:  Ergo 
homo  per  solam  fidem  et  non  per  vires  naturales  neque  per  mere  externam 
observantiam  legis  se  praeparare  debet  ad  iustificationem,  conc.  conseq. ;  debet 
homo  contentus  esse  sola  fide  neque  per  bona  opera,  quae  ex  fide  et  gratia 
procedunt  cooperari  ad  iustificationem  suam,  neg.  conseq.,  quia  est  contra 
S.  Scripturam  (supra  n.  309^). 

313-  Obi.  II.  Christus  ad  Iairum  ait:  «Noli  timere,  crede  tantum»  (Lc 
8,  50).     Ergo  Christus  nihil  postulat  praeter  fidem. 

Resp.  Nego  supposiium  argumentationis ;  ibi  enim  non  agitur  de  fide 
iustificante,  sed  de  fide  miraculorum,  scilicet  de  resuscitanda  filia  Iairi. 

3J4-  Obi.  III.  Secundum  Scripturam  prorsus  gratis  iustificamur.  Atqui  hoc 
verum  non  est,  si  per  bona  opera  praeparamur  ad  iustificationem.  Ergo 
excluduntur  bona  opera. 

Resp.  Conc.  mai.  Dist.  min. :  Non  gratis  iustificamur,  si  per  bona  opera 
naturalia  possumus  iustificationem  stricte  mereri,  conc.  min. ;  si  per  bona  opera 
ex  gratia  facta  nos  possumus  praeparare  ad  iustificationem,  non  tamen  eam 

stricte  mereri,  neg.  min.  Dist.  conseq. :  Ergo  excluduntur  opera  naturalia  et 
stricte  meritoria,  conc.  conseq.;  ergo  excluduntur  opera  supernaturalia  et  non 
stricte  meritoria,  neg.  conseq.  Quomodo  et  quid  cum  auxilio  gratiae  possi- 
mus  mereri,  postea  dicetur. 

Etiam  SS.  Patres,  exponentes  dicta  Scripturae,  dicunt  solam  fidem 
iustificare,  sed  sola  opera  pure  naturalia  vel  pure  legalia  excludunt,  ut 
S.  Hilarius  (In  Matth.  c.  8,  n.  6),  ubi  docet  homines  non  iustificari  per 
legem  mosaicam;  vel  S.  Basilius  (Hom.  de  humil.  n.  3),  ubi  docet  hominem 
per  vires  naturales  non  posse  pervenire  ad  iustificationem ;  et  similiter  alii 
Patres.  £.  Augustinus,  qui  adeo  inculcat  nos  non  salvari  nisi  per  fidem, 
tamen  reicit  eorum  errorem,  «qui  putaverunt  eum  [apostolum  Paulum]  dicere 
sufficere  homini  fidem,  etiamsi  male  vivat  et  bona  opera  non  habeat.  Quod 
absit,  ut  sentiret  vas  electionis»  (De  lib.  arbitr.  c.  7,  n.  12). 

Generatim  si  Scriptura  alicui  rei  adscribit  certum  effectum,  ut  e.  g. 
«spe  salvi  facti  sumus»  (Rom  8,  24),  «genuit  nos  verbo  veritatis»  (Iac  1,  18), 
similia,  hoc  intellegendum  non  est  cum  exclusione  aliarum  causarum  vel 
condicionum,  quas  aliunde  constat  esse  necessarias.  Alioquin  plurima  ab- 
surda  sequerentur. 

3*5'  Obi.  IV.  Christus  dixit  ad  paralyticum :  «Confide  fili,  remittuntur  tibi 
peccata  tua»  (Mt  9,  2).  Atqui  his  verbis  remissio  peccatorum  attribuitur 
fiduciae.     Ergo  fides  fiducialis  est  admittenda. 

Resp.  Conc.  mai.  Neg.  min.  et  conseq.  Iesus  non  dixit :  Remittuntur 
tibi  peccata,  quia  confidis  tibi  mea  merita  imputari;  sed  sensus  verborum 
est:  Bono  animo  esto,  quia  desiderium  tuum  implebitur.  Cognoscens  autem 
intima  cordis  et  videns  hominem  bene  dispositum,  remisit  ei  peccata  ut  Deus. 
Quae  dispositio  requiratur  ad  impetrandam  remissionem  peccatorum,  hoc  loco 
non  exponitur. 

316.  Obi.  V.  In  Symbolo  profitemur :  Credo  remissionem  peccatorum. 
Atqui  fides  est  assensus  absolute  certus.  Ergo  cum  absoluta  certitudine 
credere  debemus  peccata  nobis  remitti. 

Dist.  mai. :  Credimus  remitti  peccata,  si  debitae  condiciones  implentur, 
conc.  mai. ;  credimus  condiciones  a  nobis  esse  impletas,  neg.  mai.  Conc.  min. 
Dist.  conseq. :  Credimus  peccata  nobis  remitti ,  si  debitas  condiciones  im- 
plemus,  conc.  conseq.;  credimus  nos  implesse  debitas  condiciones,  neg.  conseq. 
Nihil  fide  divina  credere  possumus,  quod  Deus  non  revelavit.  Atqui  Deus 
non  revelavit  singulis  eos  esse  rite  dispositos  ad  accipiendam  remissionem 
peccatorum.  Ergo  hoc  credere  nemo  potest,  nisi  qui  huius  rei  specialem 
revelationem  a  Deo  accipit. 

Prop.  XXXVIII.  Gratia  sanctificans  est  graduum  et  augmenti 
capax,  amittitur  vero  omni  et  solo  peccato  mortali. 

317.  Stat.  quaest.  Cum  in  iustificatione  infundatur  gratia  sancti- 
ficans,  sua  sponte  quaestio  offertur,  utrum  omnibus  aequalis  infundatur, 
an  aliis  maior,  aliis  minor  gratia  detur;  utrum  semper  maneat  aequalis 
an  augeri  possit;  utrum  et  quomodo  amitti  possit. 

Iovinianus  saeculo  V  docebat  gratiam  in  omnibus  esse  aequalem. 
Idem  necessario  docent  illi  haeretici,  qui  dicunt  gratiam  consistere  in 
sola  externa  imputatione  meritorum  Christi.  Quidam,  ut  Iovinianus  et 
Calvinus ,  putabant  gratiam  omnino  non  posse  amitti,  et  eos  qui 
pereant,  solum  specietenus  fuisse  in  statu  gratiae.  Wiclif  et  alii 
volebant  gratiam  solum  ad  tempus  posse  amitti  et  ante  mortem 
semper  recuperari.  Lutherus  docebat  gratiam  posse  quidem  amitti, 
sed  sola  infidelitate. 

318.     Prob.   pars   I.      Gratia    est   graduum    et    augmenti    capax. 

a)  vS.  Scriptura  docet  iustos  posse  crescere  in  gratia.  «Crescite  in 
gratia»  (2  Petr  3,  18).  «Qui  iustus  est,  iustificetur  adhuc;  et  sanctus 
sanctificetur  adhuc»  (Apc  22,  11 ;  cf.  Prov  4,  18;  Eccli  18,  22).  Si  vero 
gratia  potest  esse  maior  vel  minor,  supponendum  est  eurn,  qui  melius 
dispositus  est,  accipere  maiorem  gratiam,  quam  eum,  qui  minus  bene 
dispositus  est;  et  quia  dispositio  ipsa  est  ex  gratia  actuali,  supponendum 
est  Christum  vel  Spiritum  Sanctum  ita  distribuere  gratias  actuales,  ut  hinc 
oriatur  pulchra  quaedam  varietas  et  gradatio  inter  membra  regni  Christi. 
Ceterum  id  apostolus  diserte  docet:  «Unicuique  nostrum  data  est 
gratia  secundum  mensuram  donationis  Christi  .  .  .  in  aedificationem  cor- 
poris  Christi,  donec  occurramus  omnes  .  .  .  in  virum  perfectum,  in  men- 
suram  aetatis  plenitudinis  Christi.  .  .  .  Veritatem  autem  facientes  in 
caritate  crescamus  in  illo  per  omnia,  qui  est  caput  Christus,  ex  quo  totum 
corpus  compactum  et  conexum  .  .  .  augmentum  corporis  facit  in  aedi- 
ficationem  sui  in  caritate»  (Eph  4,  7  sqq).  Ubi  apostolus  et  charismata 
et  fidem  et  caritatem  refert  ad  donationem  Christi,  singulis  suam  men- 
suram  donorum  dantis,  ut  totum  corpus  crescat  in  fide  et  caritate. 

b)  Ad  quem  textum  *S.  Hieronymus  annotat:  «Non  quod  mensura 
Christi  diversa  sit,  sed  tantum  gratiae  eius  infunditur,  quantum  valemus. 
haurire»  (Contra  Iovin.  1.  2,  n.  23).  S.  Augustinus :  «Induti  sunt  sancti 
iustitia,  alius  magis,  alius  minus;  et  nemo  hic  vivit  sine  peccato,  et  hoc 
alius  magis,  alius  minus;  optimus  autem  est,  qui  minimum»  (Ep.  167, 
n.  13).  5.  Prosper:  «Semper  sanctis  superest,  quo  crescere  possint» 
(Epigr.  27).  vS.  Leo  M.  monet  semper  esse  progrediendum,  «ne  in- 
cidant  in  deficiendi  periculum,  ubi  proficiendi  deposuerint  appetitum» 
(Sermo  40,  c.  1). 

Idem  docent  theologi.  5.  Thomas:  «Ex  parte  subiecti  gratia 
potest  suscipere  magis  et  minus,  prout  scilicet  unus  perfectius  illu- 
stratur  a  lumine  gratiae  quam  alius.  Cuius  diversitatis  ratio  quidem  est 
aliqua  ex  parte  praeparantis  se  ad  gratiam;  qui  enim  magis  se  ad 
gratiam  praeparat,  pleniorem  gratiam  accipit.  Sed  ex  hac  parte  non 
potest  accipi  prima  ratio  huius  diversitatis,  quia  praeparatio  ad  gratiam 
non  est  hominis,  nisi  in  quantum  liberum  arbitrium  eius  praeparatur  a 
Deo.  Unde  prima  causa  huius  diversitatis  accipienda  est  ex  parte  ip- 
sius  Dei,    qui   diversimode  suae   gratiae  dona  dispensat  ad  hoc,    quod 

ex  diversis  gradibus  pulchritudo  et  perfectio  ecclesiae  consurgat»  (1,2, 
q.  112,  a.  4).  Suarez  de  consensu  theologorum  circa  hanc  rem  ait: 
«Nullum  theologum  invenio,  qui  dixerit  gratiam  seu  habitus  infusos 
esse  qualitates  ita  indivisibiles,  ut  per  intensionem  augeri  nequeant. 
Nec  etiam  invenio,  qui  absolute  negaverit  de  facto  hoe  augmentum 
habituum,  quando  homo  magis  ac  magis  per  opera  sanctificatur.  Deni- 
que  non  invenio,  qui  negaverit  hoc  augmentum,  quacumque  ratione 
aut  via  conferatur,  sufflcere  ad  constituendum  hominem  sanctiorem» 
(De  grat.  1.  9,  c.  2,  n.  3).  Quod  hic  innuitur  de  variis  viis  augendi 
gratiam  refertur  ad  quaestionem  de  augmento  ex  opere  operantis  et 
ex  opere  operato,  seu  per  opera  meritoria  et  per  susceptionem  sacra- 
mentorum ;  et  ad  quaestionem,  num  augmentum  gratiae  fiat  per  quos- 
libet  actus  supernaturales  an  solum  per  actus  intensiores.  De  quibus 
quaestionibus  nunc  non  est  agendum. 

c)  Concilium  tridentinum  sess.  6,  c.  7  docet :  In  iustificatione  gra- 
tiam  recipimus  «unusquisque  secundum  mensuram,  quam  Spiritus  Sanctus 
partitur  singulis,  prout  vult,  et  secundum  propriam  cuiusque  disposi- 
tionem  et  cooperationem »  ;  c.  10:  Iustificati  «per  observationem  man- 
datorum  Dei  et  ecclesiae  in  ipsa  iustitia,  per  Christi  gratiam  accepta, 
cooperante  fide  bonis  operibus  crescunt  atque  magis  iustificantur» ; 
can.  24:  «S.  q.  d.  iustitiam  acceptam  non  conservari  atque  etiam 
augeri  coram  Deo  per  bona  opera,  sed  opera  ipsa  fructus  solummodo 
et  signa  esse  iustificationis  adeptae,  non  autem  ipsius  augendae  causam, 
A.  S.»  {Denz.  n.  799  803  834). 

319.     Prob.    pars    II.      Gratia    amittitur    omni   peccato    mortali. 

a)  Hoc  docet  S.  Scriptura:  «Si  averterit  se  iustus  a  iustitia  sua  et 
fecerit  iniquitatem,  ...  omnes  iustitiae  eius,  quas  fecerat,  non  recorda- 
buntur;  in  praevaricatione,  qua  praevaricatus  est,  et  in  peccato  suo, 
quod  peccavit,  in  ipsis  morietur»  (Ez  18,  24).  «Vide  ergo  bonitatem 
et  severitatem  Dei;  in  eos  quidem,  qui  ceciderunt,  severitatem,  in  te 
autem  bonitatem  Dei,  si  permanseris  in  bonitate;  alioquin  et  tu  ex- 
cideris»  (Rom  11,  22).  Apostolus  monet  corinthios,  ut  abstineant  ab 
omnibus  peccatis  gravibus,  quia  qui  talia  agunt,  regnum  Dei  non 
possidebunt  (1  Cor  6,  9  sq).  «Peccatum,  cum  consummatum  fuerit, 
generat  mortem»  (Iac  1,  15).  «Qui  facit  peccatum,  ex  diabolo  est» 
(1  Io  3,  8). 

b)  6".  Athanasius :  «Ille,  qui  cecidit  in  grave  aliquod  vitium,  non 
amplius  in  Deo  est,  eo  quod  Sanctus  et  Paracletus  Spiritus,  qui  in 
Deo  est,  ab  eo  recesserit;  sed  huiusmodi  peccator  in  illo  est,  cui  se 
subiecit»  (Contra  arian.  orat.  3,  n.  25).  ^.  Augustinus:  «Si  iam  rege- 
neratus  et  iustificatus  in  malam  vitam  sua  voluntate  relabitur,  certe  iste 
non  potest  dicere:  Non  accepi,  quia  acceptam  gratiam  Dei  suo  in 
malum  libero  amisit  arbitrio»  (De  corrept.  et  grat.  c.  6,  n.  9).  Simi- 
liter  alii  Patres  et  theologi  (cf.  Suarez,  De  grat.  1.   11,  c.  2,  n.  6  sqq). 

Concilium  tridentinum  sess.  6,  c.  15:  «Asserendum  est  non  modo 
infidelitate,  per  quam  et  ipsa  fides  amittitur,  sed  etiam  quocumque 
alio  mortali  peccato,  quamvis  non  amittatur  fides,  acceptam  iustifica- 
tionis  gratiam  amitti»;  can.  27:  «S.  q.  d.  nullum  esse  mortale  pec- 
catum  nisi  infidelitatis,  aut  nullo  alio,  quantumvis  gravi  et  enormi, 
praeterquam  infidelitatis  peccato  semel  acceptam  gratiam  amitti,  A.  S.» 
{Denz.  n.  808  837). 

320.  Prob.  pars  III.  Solo  peccato  mortali  amittitur  gratia. 
Nam  supra  (n.  238  sqq)  probavimus  etiam  iustos  sine  speciali  privi- 
legio  incidere  in  peccata  levia,  non  tamen  cessare  esse  iustos.  Atqui 
si  peccata  levia  non  destruunt  statum  gratiae,  solo  peccato  mortali 
gratia  amittitur.  «Sine  paenitentia  enim  sunt  dona  Dei»  (Rom  11,  29). 
Ergo  quamdiu  homo  non  se  avertit  a  Deo,  quod  non  fit  per  peccatum 
veniale,  neque  Deus  se  avertit  ab  homine.  «Deus  namque  sua  gratia 
semel  iustificatos  non  deserit,  nisi  ab  iis  prius  deseratur»  (Conc.  trid. 
sess.  6,  c.   n;  Denz.  n.  804). 

Ergo  gratia  sanctificans  non  minuitur.  Nam  non  minuitur  pec- 
cato  mortali,  sed  destruitur.  Neque  minuitur  peccato  veniali.  Nam 
si  minueretur,  paulatim  multis  peccatis  venialibus  destrui  posset,  quod 
est  contra  doctrinam  ecclesiae.  Sicut  unum  peccatum  veniale  non 
continet  aversionem  a  Deo,  ita  neque  multa,  etsi  per  multa  peccata 
venialia  prorsus  voluntaria  homo  disponitur  ad  graviter  peccandum,  quia 
decrescit  fervor  caritatis.  De  qua  re  vide  plura  in  Praelect.  dogm.  IX, 
n.   542  sqq. 

321.  Obl  I.  Secundum  S.  Scripturam  «omnis,  qui  natus  est  ex  Deo,  pec- 
catum  non  facit,  quoniam  semen  ipsius  in  eo  manet,  et  non  potest  peccare, 
quoniam  ex  Deo  natus  est»  (1  Io  3,  9).  Atqui  his  verbis  excluditur  in  homine 
iustificato  potentia  peccandi.  Ergo  gratia  amitti  non  potest;  et  ideo  «caritas 
numquam  excidit»  (1  Cor  13,  8). 

Resp.  Conc.  mai.  Dist.  min. :  Iustificatus  non  potest  peccare ,  agens 
secundum  dona  supernaturalia,  conc.  min. ;  non  potest  peccare,  agens  contra 
dona  supernaturalia  et  ea  expellens,  neg.  min.  Dist.  conseq. :  Gratia  amitti 
non  potest,  quatenus  de  se  est  donum  permanens,  conc.  conseq.;  quatenus 
homo  non  potest  abicere  gratiam  mala  sua  voluntate,  neg.  conseq.  Sicut 
Christus  dicit  pharisaeos  propter  superbiam  suam  non  posse  credere  (Io  5,  44), 
ita  S.  Ioannes  dicit  iustos  non  posse  male  agere.  Sicut  autem  pharisaei 
poterant  malam  suam  voluntatem  in  bonam  mutare,  ita  iusti  bonam  suam 
voluntatem  possunt  in  malam  mutare.  Dona  Dei  supernaturalia  ex  se  per- 
manent,  nisi  homo  ponit  causam  moralem,  ob  quam  a  Deo  destruuntur. 
Quaedam  autem  dona  conveniunt  solum  imperfecto  statui  huius  vitae,  ut  fides 
et  spes.  Haec  igitur  in  caelo  non  erunt.  In  oppositione  ad  haec  dona 
imperfecta  caritas  est  tam  perfecta,  ut  maneat  etiam  in  altera  vita.  Ideo 
dicitur  non  excidere,  non  vero  quia  in  hac  vita  non  potest  amitti  (cf.  S.  Thomas, 
Contra  gent.  4,  70).     Vera  amicitia  de  se  non  est  res  temporaria;  nam  qui 

vult  solum  amicus  esse  hodie  et  cras,  non  est  vere  amicus.  Nihilominus  in 
subiecto  mutabili  potest  amicitia  cessare,  immo  transire  in  inimicitias. 

322.  Obi.  II.  Deus  promisit  temporibus  Messiae  futurum  novum  populum, 
qui  numquam  peccaturus  sit,  et  Christus  idem  dicit  de  ovibus  suis  (cf.  I, 
n.  165  et  supra  n.  285).  Ergo  in  novo  testamento  gratia  non  potest  amitti 
peccato. 

Resp.  Dist.  antec. :  Deus  promisit  perfectum  statum  impeccabilitatis  pro 
regno  messianico  in  caelo,  conc.  antec;  pro  regno  messianico  in  terra,  sub- 
dist.  antec. :  Promisit  affuturum  populum  fidelem,  qui  servabit  mandata  Dei, 
conc.  antec. ;  promisit  futurum,  ut  in  regno  messianico  terreno  nullum  um- 
quam  peccatum  committatur,  neg.  antec.  Dist.  conseq. :  Gratia  non  potest 
amitti  in  statu  perfecto  caelesti,  conc.  conseq. ;  tempore  huius  mortalis  vitae 
gratia  non  potest  amitti ,  subdist.  conseq. :  non  ab  omnibus ,  conc.  conseq. ; 
non  a  singulis,  neg.  conseq.  «Qui  perseveraverit  usque  in  finem,  hic  salvus 
erit»  (Mt  10,  22).  «Qui  existimat  se  stare,  videat  ne  cadat»  (1  Cor  10,  12). 
Plura  vide  apud  JVirceburgenses,  De  grat.  n.  431. 

323«  Obi.  III.  Solus  Deus  potest  producere  gratiam.  Atqui  quod  solus 
Deus  potest  producere,  nulla  creatura  potest  destruere.  Ergo  homo  non 
potest  destruere  in  se  gratiam. 

Resp.  Conc.  mai.  Dist.  min. :  Quod  Deus  ita  producit,  ut  illud  absolute 
velit  esse,  nulla  creatura  potest  destruere,  conc.  min.;  quod  Deus  ita  pro- 
ducit,  ut  illud  condicionate  velit  esse,  si  creatura  consentit,  non  potest 
creatura  destruere,  saltem  moraliter,  neg.  min.  Dist.  conseq. :  Non  posset 
homo  destruere  gratiam,  si  Deus  absolute  vellet  esse  gratiam,  conc.  conseq.; 
non  potest  homo  moraliter  destruere  gratiam  removendo  condicionem,  e 
qua  Deus  voluit  dependere  gratiam,  neg.  conseq.  Deus  infundit  gratiam,  si 
homo  serio  vult  esse  amicus  Dei ;  si  vero  homo  renuntiat  amicitiae  Dei, 
non  quidem  per  hoc  physice  destruit  gratiam ,  sed  facit  aliquid ,  quod 
moraliter  postulat,  ut  Deus  destruat  qualitatem,  qua  homo  formaliter  est 
amicus  Dei. 

324«  Obi.  IV.  Si  gratia  augmenti  capax  est,  potest  homo  sine  ullo  limite 
crescere  in  gratia  et  fieri  sanctus  sicut  Christus  et  beata  virgo  Maria.  At- 
qui  hoc  non  videtur  admittendum.     Ergo  gratia  non  est  augmenti  capax. 

Resp.  Dist.  mai. :  Si  gratia  est  augmenti  capax,  potest  homo  sine  limite, 
i.  e.  semper  in  ea  crescere,  quamdiu  in  hac  mortali  vita  usum  rationis  habet, 
conc.  mai.;  potest  hoc  sensu  sine  limite  crescere,  quasi  Deus  non  pro  sua 
libera  electione  tribuat  certam  mensuram  gratiarum  actualium,  quibus  singuli 
magis  vel  minus  crescere  possunt  in  gratia  habituali,  neg.  mai.  Dist.  min. : 
Admittendum  non  est  homines  in  hac  vita  posse  semper  crescere  in  gratia, 
neg.  min. ;  admittendum  non  est  omnes  habere  easdem  gratias  actuales  et 
posse   omnes   pervenire   ad  eandem   sanctitatem,   conc.  min.     Et  neg.  conseq. 

Deus  praedestinavit  hierarchiam  caelestem  cum  omnibus  gradibus  sancti- 
tatis ;  et  ut  singuli  ad  suum  gradum  perveniant,  dat  iis  gratias  actuales,  qui- 
bus  praevidit  hierarchiam  caelestem  a  se  intentam  constitutum  iri.  Quare 
nemo  potest  fieri  sanctus  sicut  Christus  et  beata  virgo  Maria;  neque  omnes 

possunt  obtinere  gradum  maximorum  sanctorum.  Generatim  etiam  censent 
theologi  secundum  communem  cursum  rerum  homines  non  obtinere  eam 
gratiam,  quam  obtinerent,  si  cum  auxilio  divino  sine  ulla  neglegentia  coope- 
rarentur  (cf.  Suarez,  De  grat.  1.  9,  c.  6,  n.  11). 


PARS  III. 
DE  MERITO  SUPERNATURALI. 

Cf.  S.  Thomas  I,  2,  q.  114;  Suarez,  De  gratia  1.  12,  c.  1  sqq ;  Bellarminus,  De  iustifi- 
catione  1.  5,  c.  1  sqq;  Mazzella,  De  gratia  disp.  VI;  Schiffifii,  De  gratia  disp.  VI; 
L.  Labauche,    Lecons    de    theologie    dogmatique  II3,    323  sqq;    J.  Pohle,  Lehrbuch    der 

Dogmatik  II5,   598  sqq. 

Prop.  XXXIX.  Homo  iustus  in  hac  vita  actibus  liberis,  ope 
gratiae  factis,  vere  meretur  apud  Deum. 

325.  Stat.  quaest.  a)  Meritum  est  opus  mercede  seu  praemio 
dignum.  Si  opus  dignum  est,  quod  a  Deo  retributionem  accipiat,  est 
meritum  theologicum.  Interdum  opus  poena  dignum  vocatur  meritum, 
sicut  peccatorum  meritum  dicitur  esse  gehenna;  sed  communius  hoc 
vocatur  demeritum,    et   nomen  meriti  reservatur   operi  digno  mercede. 

Si  opus  est  dignum  retributione  ex  iustitia,  habetur  meritum  de 
condigno  et  proprie  dictum,  quod  supponit  moralem  aliquam  aequalitatem 
inter  opus  et  praemium  operis.  Retributio  enim  ad  hoc  fit,  ut  aequalitas 
servetur,  et  ut  operanti  reddatur,  quod  ipse  in  retribuentis  obsequium 
praestitit.  Si  vero  opus  non  ex  iustitia  postulat  mercedem,  sed  potius 
liberalitatem  eius  respicit,  in  cuius  obsequium  fit,  est  meriium  de 
congruo  seu  late  dictum,  quod  non  supponit  aequalitatem  inter  opus 
et  praemium  sed  solam  convenientiam   quandam,   ut   praemium  detur. 

Quamvis  opera  naturaliter  honesta  apud  Deum  aliquod  praemium 
mereantur,  quod  meritum  interdum  «humanum»  appellatur  a  SS.  Patribus, 
quemadmodum  e.  g.  concilium  arausicanum  II  loquitur  de  «invocatione 
humana»  et  de  «oboedientia  humana»  {Denz.  n.  176  179),  tamen  inter 
christianos  meritum  simpliciter  dictum  intellegitur  meritum  supernaturali 
praemio   dignum   seu   meritum   supernaturale.     De  quo  hic  loquimur. 

b)  Omne  meritum  est  ad  alterum,  sive  ad  privatam  personam, 
sive  ad  moralem  personam,  ut  e.  g.  ad  rempublicam;  et  ideo  pertinet 
ad  ordinem  iustitiae.  Interdum  retributio  debetur  ex  iustitia  com- 
mutativa,  sicut  si  duo  privati  homines  faciunt  contractum  de  opere 
praestando  et  praemio  dando;  interdum  vero  retributio  debetur  ex 
iustitia  distributiva,  sicut  ii,  qui  administrant  rempublicam,  bona  publica 
distribuere  debent  pro  suo  cuique  merito.  In  Deum  autem  non  potest 
cadere  ratio  iustitiae  commutativae  stricte  dictae,  quia  non  potest  quid- 
quam  commodi  ab  ulla  creatura  accipere.  Potest  autem  cadere  in 
Deum  ratio  iustitiae  distributivae,  quatenus  Deus  sibi  ipsi  debet,  ut 
secundum  ordinem  a  se  institutum  distribuat  praemia  secundum  merita. 

Ita  5.  Thomas  i,  q.  21,  a.  i,  qui  alio  loco  ait:  «Non  potest  hominis 
ad  Deum  esse  iustitia  secundum  absolutam  aequalitatem  sed  secundum 
modum  suum.  Modus  autem  et  mensura  humanae  virtutis  homini  est 
a  Deo.  Et  ideo  meritum  hominis  apud  Deum  esse  non  potest  nisi 
secundum  praesuppositionem  divinae  ordinationis ,  ita  scilicet  ut  id 
homo  consequatur  a  Deo  per  suam  operationem  quasi  mercedem,  ad 
quod  Deus  ei  virtutem  operandi  deputavit.  .  .  .  Quia  actio  nostra  non 
habet  rationem  meriti  nisi  ex  praesuppositione  divinae  ordinationis, 
non  sequitur,  quod  Deus  efiiciatur  debitor  nobis  sed  sibi  ipsi,  in 
quantum  debitum  est,  ut  sua  ordinatio  impleatur»  (1,  2,  q.  114, 
a.  1).  Unde  etiam  patet  hominem  apud  Deum  non  mereri  secun- 
dum  rigorem  iustitiae,  quia  meretur  operibus  ex  gratia  factis  (cf.  supra 
n.   140^). 

c)  Sed  hinc  oritur  quaestio,  utrum  condignitas  operum  super- 
naturalium  ad  praemium  caeleste  unice  derivetur  ex  acceptatione  Deiy 
an  insit  in  ipsis  operibus  supernaturalibus.  Scotus  (In  1,  dist.  17, 
q.  2)  censet  opera  supernaturalia  iustorum  nullam  habere  dignitatem 
respectu  praemiorum  nisi  derivatam  ex  promissione  Dei.  Suarez  (De 
grat.  1.  12,  c.  30)  censet  inesse  quidem  operibus  supernaturalibus 
quandam  dignitatem  respectu  vitae  aeternae,  hanc  tamen  ad  rationem 
meriti  condigni  non  sufficere,  nisi  accedat  promissio  Dei.  Lessius  (De 
perfect.  divinis  1.  13,  c.  2,  n.  11)  censet  in  ipsis  operibus  bonis  iustorum 
esse  ordinationem  Dei  sufficientem  sine  ulteriore  promissione,  ut  sint 
digna  vita  aeterna.  Haec  ultima  sententia  magis  conformis  est  cum 
verbis  S.  Thomae  modo  citatis.     Ratio   huius    sententiae    est,    quia   si 

'  Deus  indit  homini  principium  et  motum,  cuius  terminus  conaturalis 
est  vita  aeterna,  non  videtur  requiri  alia  ordinatio,  ut  opera  ex  hoc 
principio  et  motu  facta,  sint  digna  vita  aeterna.  Nihil  de  hac  contro- 
versia  est  ab  ecclesia  definitum.  Ceterum  omnes  theologi  consentiunt 
iustum  bonis  operibus  vere  apud  Deum  mereri,  et  Deum  promisisse 
praemium    pro    merito;     hoc    est    definitum    (cf.    Schiffini ,    De    grat. 

"•  357  sqq). 

d)  Novatores  saeculi  XVI  negabant  hominem  iustificatum  mereri 
bonis  operibus,  cum  non  habeat  bona  opera,  sed  in  omnibus  operibus 
peccet  (cf.  Denz.  n.  771  sq  835).  Contra  hos  igitur  ecclesia  definivit 
hominem  iustum  bonis  operibus  vere  mereri. 

326.     Arg.  1.      Ex  S.  Scriptura. 

a)  >S.  Scriptura  docet  vitam  aeternam  esse  mercedem  bonorum 
operum.  «Gaudete  et  exsultate,  quoniam  merces  vestra  copiosa  est  in 
caelis»  (Mt  5,  12).  Idem  docet  parabola  de  operariis  in  vinea  (Mt 
20,  I  sqq).  «Unusquisque  propriam  mercedem  accipiet»  (1  Cor  3,  8). 
«A  Domino  accipietis  retributionem  hereditatis»  (Col  3,  24).  Idem 
significatur,  quando  vita  aeterna  vocatur  «bravium»  vel  «corona»  pro 
pugna    (Phil  3 ,    14.     2  Tim    4,    7  sq).      «Reddet    unicuique    secundum 

opera  eius»   (Mt   16,  27;  cf.  25,  31  sqq;   Rom  2,  7  sqq;   1   Cor  3,  8; 
2  Cor  5,   10;  9,  6). 

b)  vS.  Scriptura  docet  opera  debere  esse  moraliter  bona,  ut  sint 
meritoria^  quod  ceteroquin  per  se  patet.  Christus  enumerat  virtutum 
actus,  pro  quibus  homines  mercedem  caelestem  accipient:  «Beati 
pauperes  spiritu,  quoniam  ipsorum  est  regnum  caelorum  ...»  (Mt 
5,  3  sqq),  praecipue  opera  caritatis  (25,  34  sqq).  «Bonum  autem  fa- 
cientes,  non  deficiamus;  tempore  enim  suo  metemus,  non  deficientes. 
Ergo  dum  tempus  habemus,  operemur  bonum  ad  omnes»  (Gal  6,  9  sq). 

c)  >S.  Scriptura  postulat,  ut  opera  sint  supernaturalia,  i.  e.  ex 
gratia  fiant.  «Qui  manet  in  me  et  ego  in  eo,  hic  fert  fructum  multum, 
quia  sine  me  nihil  potestis  facere»  (Io  15,  5).  «Cum  metu  et  tremore 
vestram  salutem  operamini;  Deus  est  enim,  qui  operatur  in  vobis  et 
velle  et  perficere  pro  bona  voluntate»  (Phil  2,  12  sq).  Cf.  supra 
n.  246  sqq. 

d)  S.  Scriptura  docet  operibus  libere  praestitis  dari  mercedem. 
«Si  vis  ad  vitam  ingredi,  serva  mandata»  (Mt  19,  17).  «Si  volens 
hoc  ago,  mercedem  habebo»  (1  Cor  9,  17).  «Qui  potuit  transgredi, 
et  non  est  transgressus ;  facere  mala,  et  non  fecit.  Ideo  stabilita  sunt 
bona  illius  in  Domino»   (Eccli  31,   10  sq).   Cf.  supra  n.   286. 

e)  vS.  Scripfura  restringit  tempus  merendi  ad  mortalem  vitam. 
Christus  monet  facienda  esse  bona  opera,  antequam  moriamur,  «ut 
cum  defeceritis,  recipiant  vos  in  aeterna  tabernacula»  (Lc  16,  9).  «Venit 
nox,  quando  nemo  potest  operari»  (Io  9,  4).  In  iudicio  retribuentur 
unicuique  ea,  quae  gessit  in  corpore  (2  Cor  5,  10).  «Esto  fidelis  usque 
ad   mortem,  et  dabo  tibi  coronam  vitae»   (Apc  2,   10).    Cf.  II,  n.  411. 

Quae  si  simul  sumimus,  habemus  haec:  Bona  opera,  in  hac  vita 
cum  auxilio  gratiae  libere  facta,   merentur  vitam  aeternam. 

327.     Arg.  2.     Ex  traditione. 

a)  vSvS.  Patres  docent  nos  bonis  operibus  vere  mereri  apud  Deum. 
Ita  vS.  Iustinus  M.:  «Edocti  a  prophetis  .  .  .  bonas  remunerationes  pro 
meritis  actionum  cuiusque  irrogari,  verum  esse  confirmamus»  (Apol.  I, 
n.  43).  vS.  Cyprianus:  «Pervenire  ad  videndum  Deum  potes,  dum 
Deum  et  moribus  et  operibus  promereris»  (De  op.  et  eleemos.  n.  14). 
»S.  Ambrosius :  «Nonne  evidens  est  meritorum  aut  praemia  aut  supplicia 
post  mortem  manere?»  (De  offic.  1.  1,  c.  15,  n.  57.)  Et  multa  alia 
sunt  dicta  similia. 

b)  Sancti  Patres  ad  meritum  requirunt  libertatem.  S.  Augustinus: 
«Quando  volens  facit,  tunc  dicendum  est  opus  bonum,  tunc  speranda 
est  boni  operis  merces  ab  eo,  de  quo  dictum  est :  Qui  reddet  unicuique 
secundum  opera  sua»  (De  grat.  et  lib.  arbitr.  c.  2,  n.  4).  vS.  Hieronymus : 
«Liberi  arbitrii  nos  condidit  Deus,  nec  ad  vitia  nec  ad  virtutes  ne- 
cessitate  trahimur;  alioquin  ubi  necessitas  est,  nec  corona  nec  damnatio 

est»   (Contra  Iovin.  1.  2,  n.  3).    wS.  Bernardus:    «Ubi  non  est  libertas, 
nec  meritum»   (In  Cant.  sermo  81,  n.  6). 

c)  Sancli  Patres  docent  opera  7neritoria  non  esse,  nisi  ex  gratia 
procedant.  S.  Irenaeus:  «Sicut  arida  terra,  si  non  percipiat  humorem, 
non  fructificat,  sic  et  nos,  lignum  aridum  exsistentes  primum,  numquam 
fructificaremus  sine  superna  voluntaria  pluvia»  (Contra  haer.  1.  3,  c.  17, 
n.  2).  6*.  Ioannes  Chrysost.:  «Non  tua  sunt  recte  facta  sed  Dei  gratiae» 
(In  1  Cor.  hom.  12,  n.  2).  Late  hoc  exponit  .S.  Augustinus  in  libro 
«De  gratia  et  libero  arbitrio»,  ubi  inter  alia  ait:  Gratia  «cum  data  fuerit, 
incipiunt  esse  etiam  merita  nostra  bona,  per  illam  tamen»  (c.  6,  n.  13). 
«Si  vita  bona  nostra  nihil  aliud  est  quam  Dei  gratia,  sine  dubio  et 
vita  aeterna,  quae  bonae  vitae  redditur,  Dei  gratia  est.  .  .  .  Gratia 
est  pro  gratia  tamquam  merces  pro  iustitia»   (c.  8,  n.  20). 

d)  6"^.  Patres  docent  opera  meritoria  non  posse  fieri  nisi  in  hac 
vita.  S.  Cyrillus  Alex.:  Est  «vitae  tempus,  quo  operandum  est  bonum» 
(In  Ioan.  9,  4;  M  73,  959).  ^-  Hilarius:  «Decedentes  de  vita,  simul 
et  de  iure  cedimus  voluntatis.  Tunc  enim  ex  merito  praeteritae 
voluntatis  lex  iam  constituta  aut  quietis  aut  poenae  excedentium  ex 
corpore  suscipit  voluntatem»  (In  Ps.  51,  n.  23).  S.  Augustinus:  «Hic 
omne  meritum  comparatur.  .  .  .  Nemo  se  autem  speret,  quod  hic 
neglexerit,  cum  obierit,  apud  Deum  promereri»  (Enchir.  c.  110). 
5.  Gregorius  M.:  «Post  mortem  operari  non  possumus»  (In  evangel. 
hom.   13). 

Eadem  est  doctrina  theologorum.  Audiatur  5.  Thomas:  «Actus 
alicuius  hominis  habet  rationem  meriti  vel  demeriti,  secundum  quod 
ordinatur  ad  alterum,  vel  ratione  eius  vel  ratione  communitatis.  Utroque 
autem  modo  actus  nostri  boni  vel  mali  habent  rationem  meriti  vel 
demeriti  apud  Deum.  Ratione  quidem  ipsius,  in  quantum  est  ultimus 
hominis  finis;  est  autem  debitum,  ut  ad  finem  ultimum  omnes  actus 
referantur.  .  .  .  Ex  parte  vero  totius  communitatis  universi,  quia  in 
qualibet  communitate  ille,  qui  regit  communitatem,  praecipue  habet 
curam  boni  communis;  unde  ad  eum  pertinet  retribuere  pro  his,  quae 
bene  vel  male  fiunt  in  communitate.  Est  autem  Deus  gubernator  et 
rector  totius  universi  et  specialiter  rationalium  creaturarum»  (1,  2, 
q.  21,  a.  4). 

Homo  meretur  «a  Deo  per  suam  operationem  quasi  mercedem, 
ad  quod  Deus  ei  virtutem  operandi  deputavit,  sicut  etiam  res  naturales 
hoc  consequuntur  per  proprios  motus  et  operationes,  ad  quod  a  Deo 
sunt  ordinatae,  dififerenter  tamen,  quia  creatura  rationalis  se  ipsam 
movet  ad  agendum  per  liberum  arbitrium,  unde  sua  actio  habet  rationem 
meriti,  quod  non  est  in  aliis  creaturis»   (1,  2,  q.   114,  a.   1). 

«Actus  autem  cuiuscumque  rei  non  ordinatur  divinitus  ad  aliquid 
excedens  proportionem  virtutis,  quae  est  principium  actus;  hoc  enim 
est  ex  institutione  divinae  providentiae,    ut   nihil    agat   ultra  suam  vir- 

tutem.  Vita  autem  aeterna  est  quoddam  bonum  excedens  proportionem 
naturae  creatae.  ...  Et  inde  est,  quod  nulla  natura  creata  est  suffi- 
ciens  principium  actus  meritorii  vitae  aeternae,  nisi  superaddatur  aliquod 
supernaturale  donum,  quod  gratia  dicitur.  .  .  .  Deus  ordinavit  humanam 
naturam  ad  finem  vitae  aeternae  consequendum  non  propria  virtute 
sed  per  auxilium  gratiae ;  et  hoc  modo  eius  actus  potest  esse  meritorius 
vitae  aeternae»   (ibid.  a.  2). 

Si  actus  consideratur  secundum  substantiam,  et  prout  procedit  a 
libero  arbitrio,  non  habet  condignitatem  ad  visionem  beatificam.  «Si 
autem  loquamur  de  opere  meritorio,  secundum  quod  procedit  ex  gratia 
Spiritus  Sancti,  sic  est  meritorium  vitae  aeternae  ex  condigno.  Sic 
enim  valor  meriti  attenditur  secundum  virtutem  Spiritus  Sancti  moventis 
nos  in  vitam  aeternam  secundum  illud  Io  4,  14:  ,Fiet  in  eo  fons  aquae 
salientis  in  vitam  aeternam.'  Attenditur  etiam  pretium  operis  secundum 
dignitatem   gratiae,    per    quam   homo    consors   factus   divinae   naturae, 

adoptatur  in  filium  Dei,  cui  debetur  hereditas  ex  ipso  iure  adoptionis 

Gratia  Spiritus  Sancti,  quam  in  praesenti  habemus,  etsi  non  sit  aequalis 
gloriae  in  actu,  est  tamen  aequalis  in  virtute.  ...  Et  similiter  per 
gratiam  inhabitat  hominem  Spiritus  Sanctus,  qui  est  sufficiens  causa 
vitae  aeternae;  unde  et  dicitur  pignus  hereditatis  nostrae»   (ibid.  a.  3). 

328.     Arg.  3.     Ex  definitionibus  ecclesiae. 

Concilium  arausicanum  II  can.  18:  «Nullis  meritis  gratiam  prae- 
venientibus,  debetur  merces  bonis  operibus,  si  fiant;  sed  gratia,  quae 
non  debetur,  praecedit,  ut  fiant»  (Denz.  n.    191). 

Concilium  lateranense  IV  c.  1 :  «Non  solum  virgines  et  continentes 
verum  etiam  coniugati,  per  rectam  fidem  et  operationem  bonam  pla- 
centes  Deo ,  ad  aeternam  merentur  beatitudinem  pervenire»  (Denz. 
n.  430). 

Concilium  tridentinum  sess.  6,  c.  16:  «Iustificatis  hominibus,  sive 
acceptam  gratiam  perpetuo  conservaverint,  sive  amissam  recuperaverint, 
proponenda  sunt  apostoli  verba:  Abundate  in  omni  opere  bono.  .  .  . 
Atque  ideo  bene  operantibus  usque  in  finem  et  in  Deo  sperantibus 
proponenda  est  vita  aeterna  et  tamquam  gratia,  filiis  Dei  per  Christum 
Iesum  misericorditer  promissa,  et  tamquam  merces,  ex  ipsius  Dei 
promissione  bonis  ipsorum  operibus  et  meritis  fideliter  reddenda.  .  .  . 
Cum  enim  ille  ipse  Christus  Iesus  tamquam  caput  in  membra  et  tam- 
quam  vitis  in  palmites  in  ipsos  iustificatos  iugiter  virtutem  influat, 
quae  virtus  bona  eorum  opera  semper  antecedit  et  comitatur  et  sub- 
sequitur,  et  sine  qua  nullo  pacto  Deo  grata  et  meritoria  esse  possent, 
nihil  ipsis  iustificatis  amplius  deesse  credendum  est,  quominus  plene 
illis  quidem  operibus,  quae  in  Deo  sunt  facta,  divinae  legi  pro  huius 
vitae  statu  satisfecisse  et  vitam  aeternam,  suo  etiam  tempore,  si  tamen 
in  gratia  decesserint,  consequendam,  vere  promeruisse  censeantur. . . .  Ita 
neque  propria  nostra  iustitia  tamquam  ex  nobis  propria  statuitur,  neque 

ignoratur  aut  repudiatur  iustitia  Dei;  quae  enim  iustitia  nostra  dicitur, 
quia  per  eam  nobis  inhaerentem  iustificamur,  illa  eadem  Dei  est,  quia 
a  Deo  nobis  infunditur  per  Christi  meritum.  .  .  .  Absit  tamen,  ut 
christianus  homo  in  se  ipso  vel  confidat  vel  glorietur,  et  non  in  Domino, 
cuius  tanta  est  erga  omnes  homines  bonitas,  ut  eorum  velit  esse  merita, 
quae  sunt  ipsius  dona»   (Denz.  n.  809  sq;  cf.  n.  904). 

Can.  32:  «S.  q.  d.  hominis  iustificati  bona  opera  ita  esse 
dona  Dei,  ut  non  sint  etiam  bona  ipsius  iustificati  merita;  aut  ipsum 
iustificatum  bonis  operibus,  quae  ab  eo  per  Dei  gratiam  et  Iesu  Christi 
meritum,  cuius  vivum  membrum  est,  fiunt,  non  vere  mereri  augmentum 
gratiae,  vitam  aeternam  et  ipsius  vitae  aeternae,  si  tamen  in  gratia 
decesserit,  consecutionem,  atque  etiam  gloriae  augmentum,  A.  S.» 
(Denz.  n.  842). 

Pius  V  damnavit  hanc  13  propositionem  Baii:  «Opera  bona,  a 
filiis  adoptionis  facta,  non  accipiunt  rationem  meriti  ex  eo,  quod  fiunt 
per  spiritum  adoptionis,  inhabitantem  corda  filiorum  Dei,  sed  tantum 
ex  eo,  quod  sunt  conformia  legi,  quodque  per  ea  praestatur  oboedientia 
legi»  (Denz.  n.   1013). 

lnnocentius  X  ut  haereticam  damnavit  hanc  3  propositionem 
Iansenii:  «Ad  merendum  et  demerendum  in  statu  naturae  lapsae  non 
requiritur  in  homine  libertas  a  necessitate,  sed  sufficit  libertas  a 
coactione»   (Denz.  n.   1094). 

Itaque  patet  thesim  nostram  in  fontibus  theologicis  clare  esse 
traditam  et  ab  ecclesia  definitam. 

329*  Obi.  I.  Christus  ait:  «Cum  feceritis  omnia,  quae  praecepta  sunt  vobis, 
dicite:  Servi  inutiles  sumus»  (Lc  17,  10).  Atqui  his  negatur  observationi 
praeceptorum  convenire  rationem  meriti.     Ergo  haec  non  est  asserenda. 

Resp.  Conc.  mai.  Neg.  min.  et  conseq.  Nam  solum  negatur  Deo  utilia 
esse  opera  humana  et  Deum  debere  quodammodo  gratias  agere  hominibus, 
si  hi  officia  sua  impleant.  Ceterum  servus  sine  dubio  promissam  mercedem 
meretur  et  accipiet.  «Euge,  serve  bone  et  fidelis,  quia  super  pauca  fuisti 
fidelis,  super  multa  te  constituam,  intra  in  gaudium  Domini  tui»  (Mt  25,  21). 

33°«  Obi.  II.  «Credidit  Abraham  Deo,  et  reputatum  est  illi  ad  iustitiam. 
Ei  autem,  qui  operatur,  merces  non  imputatur  secundum  gratiam  sed  se- 
cundum  debitum»  (Rom  4,  3  sq).  Ergo  Abraham  iustitiam  non  accepit  ut 
mercedem. 

Resp.  Conc.  a?itec;  Dist.  conseq. :  Si  supponitur  ibi  agi  de  prima  iustifi- 
catione  Abrahami,  conc.  conseq.;  nam  nihil,  quod  iustificationem  praecedit, 
eam  de  condigno  meretur;  si  supponitur  ibi  agi  de  augmento  iustificationis, 
subdist.  conseq. :  Abraham  non  meruit  per  fidem  naturalem,  conc.  conseq. ; 
Abraham  non  meruit  per  fidem,  quae  ipsa  est  gratia,  neg.  conseq.  Apostolus 
ibi  excludit  opera  legalia,  quae  ut  opera  externa  mereantur  iustificationem; 
sed   nequaquam   negat   fidem   vel   alia   opera   ex   gratia  procedentia  habere 

rationem  meriti.  «Fidem  servavi;  in  reliquo  reposita  est  mihi  corona  iustitiae, 
quam  reddet  mihi  Dominus  in  illa  die  iustus  iudex»  (2  Tim  4,  7  sq). 

In  omnibus  operibus,  quae  ex  gratia  procedunt,  eatenus  habetur  im- 
putatio,  quatenus  Deus  vult  esse  nostra  merita,  quae  sunt  ipsius  dona.  Hoc 
tamen  non  excludit  rationem  meriti,  quale  ab  ecclesia  catholica  docetur. 
Eodem  modo  intellegendum  est,  quod  interdum  Patres  dicunt  nostra  non 
esse  nisi  peccata,  merita  autem  esse  Dei,  i.  e.  nostris  naturalibus  viribus 
peccare  quidem  possumus,  sed  mereri  non  possumus;  meritum,  etsi  est  in 
nobis,  non  tamen  ex  nobis  sed  ex  Dei  gratia.  Aliud  etiam  addit  concilium 
tridentinum  sess.  6,  c.  16,  quod  postquam  dixit  nos  cum  auxilio  gratiae  bonis 
operibus  mereri  coram  Deo,  pergit:  «Et  quia  in  multis  offendimus  omnes, 
unusquisque  sicut  misericordiam  et  bonitatem,  ita  severitatem  et  iudicium 
ante  oculos  habere  debet»,  quia  Dei  est  iudicium  [Denz.  n.  810);  neque 
iusti  in  caelum  ingredientur,  nisi  prius  Deus  iis  multa  peccata  venialia  con- 
donavit  et  eos  a  peccatis  mortalibus  praeservavit.  Ergo  per  doctrinam  de 
merito  nihil  detrahitur  gratiae  et  misericordiae  divinae. 

3  3  *  •  Obi.  III.  Superfluum  est  aliquid  addere  ad  id,  quod  perfecte  sufficit. 
Atqui  merita  Christi  perfecte  sufficiunt.  Ergo  iis  addenda  non  sunt  nostra 
merita;  immo  haec  illis  addere  velle  est  Christo  iniuriam  facere. 

Resp.  Trans.  mai.  Dist.  min. :  Merita  Christi  sufficiunt  in  suo  genere, 
i.  e.  ut  externa  causa  meritoria  omnis  gratiae,  conc.  min.;  sufficiunt  in  omni 
genere,  ut  sine  nostra  cooperatione  nos  reddant  intrinsecus  moraliter  rectos 
et  iustos,  neg.  min.  Dist.  conseq. :  Merita  nostra  non  addenda  sunt  meritis 
Christi  ut  aliquid  ab  iis  independens  et  ea  augens,  conc.  conseq. ;  merita  nostra 
non  sunt  addenda  tamquam  fructus  et  applicatio  meritorum  Christi,  ut  ipsi 
intrinsecus  constituamur  recti  et  iusti,  neg.  conseq. 

Iniuriam  irrogat  meritis  Christi,  qui  dicit  ea  esse  tam  inefficacia,  ut  nos 
non  constituant  recte  agentes  et  bene  merentes,  sed  relinquant  nos  in  miseria 
peccatorum.  Apostolus,  qui  adeo  praedicat  amplitudinem  meritorum  Christi, 
tamen  non  putat  se  diminuere  eam  dicendo:  «Adimpleo  ea,  quae  desunt 
passionum  Christi,  in  carne  mea»  (Col  1,  24).  Sicut  in  Paulo  Christus  et 
pro  gloria  Christi  Paulus  patitur,  ita  in  iustis  Christus  et  pro  gloria  Christi 
iusti  merentur. 

332.  Obi.  IV.  Iustis  gloria  caelestis  debetur  ut  hereditas;  et  e  contrario 
ex  parte  iustorum  Deo  debetur  observatio  praeceptorum  ex  titulo  oboedientiae 
et  ex  aliis  titulis.  Atqui  quod  iam  aliunde  debetur,  non  potest  esse  obiectum 
vel  ratio  meriti.    Ergo  iusti  bonis  operibus  non  merentur  gloriam  caelestem. 

Resp.  Conc.  mai.  Neg.  min.  et  conseq.  Meritum  enim  morale  prae- 
cipue  consistit  in  faciendis  iis,  quae  lege  divina  sunt  praecepta.  Lex  quidem 
divina  obligat  hominem,  attamen  non  necessitat,  sed  relinquit  homini  liber- 
tatem  faciendi  aut  non  faciendi  res  praeceptas.  Deus  autem,  ut  moveat 
hominem  ad  servanda  praecepta,  proponit  praemia  et  poenas.  Ergo  homo, 
si  servat  praecepta,  meretur  praemia.  Deus  vult,  ut  homo  recte  ordinetur 
ad  Deum,  quia  Deus  est  finis  omnium  creaturarum.  Ergo  homo  libere 
sequens  hanc  ordinationem  divinam,  meretur,  ut  assequatur  ultimum  terminum 
huius  ordinationis,  qui  consistit  in  beatitudine ;  alioquin  Deus  incoharet  ordi- 
nationem,  neque  tamen  vellet  perficere,  quod  repugnat.    Ex  hoc  etiam  patet, 

quomodo  beatitudo  simul  possit  esse  hereditas  et  meritum.  Hereditas  est, 
quatenus  Deus  infundendo  primam  gratiam  habitualem,  constituit  hominem 
heredem  vitae  aeternae.  Hic  titulus  sufficit,  si  homo  non  potest  moraliter 
agere,  quia  est  infans  vel  adultus  usu  rationis  privatus  usque  ad  nnem  vitae. 
Si  vero  homo  habet  usum  rationis  et  legem  Dei  observat,  actiones  eius  morales, 
quatenus  ex  gratia  procedunt,  terminum  conaturalem  habent  vitam  aeternam, 
et  sic  per  has  actiones  homo  meretur  vitam  aeternam,  i.  e.  gradum  beati- 
tudinis  correspondentem  bonis  operibus.  Itaque  tota  ratio  meriti  ultimo 
repetenda  est  ex  ordinatione  divina,  qua  Deus  sibi  debet,  ut  hominibus  det 
id,  ad  quod  eorum  operationes  ordinavit. 

333-  Obi.  V.  «Non  sunt  condignae  passiones  huius  temporis  ad  futuram 
gloriam,  quae  revelabitur  in  nobis»  (Rom  8,  18).  Atqui  idem  valet  de 
omnibus  bonis  operibus.     Ergo  excluditur  meritum  de  condigno. 

Resp.  Dist.  mai. :  Sensus  est  passiones  temporales  ratione  acerbitatis 
et  durationis  non  posse  comparari  cum  magnitudine  et  duratione  aeternae 
gloriae,  conc.  mai.;  sensus  est  passiones,  ut  sunt  bona  opera  ex  gratia  per- 
fecta,  non  esse  meritorias  vitae  aeternae,  neg.  mai.  Conc.  min.  Dist.  conseq. : 
Excluditur  meritum  de  condigno,  quatenus  opera  considerantur  ut  quidam 
actus  humani  cum  limitata  perfectione  et  duratione,  conc.  conseq. ;  si  con- 
siderantur  ut  fructus  gratiae,  neg.  conseq. 

Schol.  I.     De  relatione  fidei  et  caritatis  ad  meritum. 

334.  Secundum  concilium  tridentinum  sess.  6,  c.  8,  «fides  est 
humanae  salutis  initium,  fundamentum  et  radix  omnis  iustificationis», 
non  primae  tantum  sed  etiam  omnis  sequentis  iustificationis ,  sicut 
dicitur  c.  10:  iusti  «cooperante  fide  bonis  operibus  crescunt  atque 
magis  iustiflcantur»  {Denz.  n.  801  803).  Utroque  loco  sermo  est  non 
de  habituali  fide  tantum  sed  etiam  de  actuali;  nam  priore  loco  con- 
cilium  provocat  ad  Hebr  11,  6  et  altero  ad  Iac  2,  24,  ubi  sermo  est 
de  flde  actuali. 

Unde  oritur  quaestio,  quomodo  fides  actualis  ad  bonum  opus  re- 
quiratur.  Respondet  vS.  Augustinus:  «Bonum  opus  intentio  facit,  in- 
tentionem  fides  dirigit»,  quod  dein  fusius  explicat  (In  Ps.  31  enarrat.  2, 
n.  4  sqq).  Similiter  alii  Patres.  Item  theologi,  ut  ^.  Thomas:  «Fides 
dirigit  intentionem  respectu  finis  ultimi  supernaturalis»  (2,  2,  q.  10, 
a.  4  ad  2).  Itaque  eodem  modo  fides  est  necessaria  ad  opus  bonum, 
quo  intentio  finis  ultimi.  Atqui  opus  non  est  hominem  semper  actu 
cogitare  de  fine  ultimo,  sed  solum  requiritur,  ut  virtus  intentionis  prius 
elicitae  aliquo  modo  dirigat  actus  subsequentes,  sicut  is,  qui  facit 
longam  peregrinationem,  non  cogitat  in  quolibet  passu  de  termino 
itineris,  et  tamen  vi  prioris  intentionis  progreditur.  Simili  igitur  modo 
iusti  intentione  finis  supernaturalis,  quem  fide  apprehendunt,  peregrinan- 
tur  ad  patriam  caelestem.  Nihilominus  de  hac  quaestione  vehementes 
disputationes  ortae  sunt  inter  theologos ,  aliis  affirmantibus ,  aliis 
negantibus  ad  omne  opus  meritorium    necessarium  esse  influxum  fidei 

proprie  dictae.  Quae  disputationes  videntur  magna  ex  parte  esse  de 
verbis  et  de  conceptibus  philosophicis,  quid  scilicet  requiratur,  ut 
intentio  finis  in  electionem  mediorum  influat.  De  qua  re  hic  non 
disputamus  (cf.  Praelect.  dogm.  III,  n.  656  sqq  663). 

Ex  dictis  patet  similem  quaestionem  moveri  posse  de  caritate, 
quia  fides  ostendit  ultimum  finem,  caritas  eum  vult.  Clemens  XI 
damnavit  doctrinam  Quesnelli  solum  actum  elicitum  caritatis  esse 
meritorium  (Denz.  n.  1405).  Sed  neque  requiritur  ad  meritum,  ut 
opus  explicite  imperetur  a  caritate  imperio  proprie  dicto;  nam  con- 
cilium  tridentinum  sess.  6,  c.  16  solum  requirit,  ut  sit  opus  bonum, 
ex  gratia  procedens,  cum  perseverantia  iunctum  (Denz.  n.  809).  Caritas 
quidem  habitualis  necessaria  est  sicut  gratia  sanctificans ,  quia  ea 
constituitur  homo  amicus  Dei,  cuius  bona  opera  Deo  placent  et  ab 
eo  amicabilem  retributionem  postulant.  Praeterea  quatenus  homo  per 
actum  caritatis  se  convertit  ad  Deum  finem  ultimum,  tamdiu  manet 
ita  conversus,  et  consequenter  per  actus  suos  bonos  se  movet  versus 
hunc  finem,  quamdiu  hanc  conversionem  actu  contrario  non  destruit. 
Hoc  potest  appellari  imperium  caritatis  improprie  dictum  (cf.  infra 
n.  432  sqq  et  Praelect.  dogm.  VIII,  n.  632  sqq). 

SchoL  2.  De  obiecto  meriti  supernaturalis. 
335«  a)  Quae  sint  obiecta  meriti  de  condigno.  Secundum  concilium 
tridentinum  sess.  6,  can.  32  homo  iustus  bonis  operibus  meretur 
«augmentum  gratiae,  vitam  aeternam  et  ipsius  vitae  aeternae,  si  tamen 
in  gratia  decesserit,  consecutionem»  (Denz.  n.  842).  Gratia,  de  qua 
concilium  loquitur,  est  gratia  habitualis.  Huius  ergo  augmentum  homo 
mereri  potest,  sed  primam  iustificationem  mereri  non  potest,  quia 
status  iustitiae  praeexigitur  ad  meritum.  Propterea  concilium  docet: 
Gratis  iustificari  dicimur,  «quia  nihil  eorum,  quae  iustificationem  prae- 
cedunt,  sive  fides  sive  opera,  ipsam  iustificationis  gratiam  promeretur. 
Si  enim  gratia  est,  iam  non  ex  operibus;  alioquin,  ut  idem  apostolus 
[Rom  n,  6]  inquit,  gratia  iam  non  est  gratia»  (Denz.  n.  801).  Quoad 
gloriam  vero  videtur  concilium  docere  et  primam  gloriam  et  augmentum 
gloriae  esse  obiectum  meriti;  et  sic  verba  concilii  a  plurimis  theologis 
accipiuntur.  Non  docetur  primam  gloriam  necessario  esse  obiectum 
meriti ;  nam  potest  infans  baptizari  et  statim  mori  et  venire  ad  gloriam 
sine  ullo  merito.  Nihilominus  in  homine  adulto  posse  primam  quoque 
gloriam  esse  obiectum  meriti  inde  explicant,  quod  actus,  quibus  homo 
se  praeparat  ad  iustificationem,  possunt  manere  simul  cum  infusione 
iustitiae  et  meritorii  fieri  (S.  Thomas  1,  2,  q.  112,  a.  2  ad  1).  Gloria 
et  consecutio  gloriae  non  sunt  duo  obiecta  meriti  sed  unum  ;  distinguitur 
autem  consecutio  a  merito  gloriae,  quia  gloria  non  statim  datur,  sed 
postquam   homo  in  gratia  decessit  (cf.  Suarez,  De  grat.  1.   12,  c.  29). 

Haec  igitur  est  doctrina  concilii  tridentini,  quam  quidam  theologi 
sine    ratione    restrinxerunt ,    dicentes    tunc    solum    gratiam    habitualem 

augeri,  si  actus  boni  sint  magis  vel  saltem  non  minus  intensi,  quam 
actus  praeteriti.  Attamen  concilium  nullam  talem  condicionem  addit, 
sed  potius  docet  quolibet  bono  opere  statim  augeri  gratiam.  Ita 
sess.  6,  c.  10:  «Sic  ergo  iustificati  et  amici  Dei  et  domestici  facti, 
euntes  de  virtute  in  virtutem,  renovantur,  ut  apostolus  inquit,  de  die 
in  diem  [2  Cor  4,  16],  hoc  est  mortificando  membra  carnis  suae 
[Col  3,  5]  et  exhibendo  ea  arma  iustitiae  in  sanctificationem  [Rom  6,  13] 
per  observationem  mandatorum  Dei  et  ecclesiae,  in  ipsa  iustitia  per 
Christi  gratiam  accepta,  .  .  .  crescunt  atque  magis  iustificantur»  (Denz. 
n.  803).  Ergo  concilium  docet  gratiam  cotidie  augeri  quolibet  bono 
opere  hominis  iusti,  nullam  addens  aliam  condicionem;  de  merito  autem 
consecutionis  gloriae  addit:  «si  tamen  in  gratia  decesserint»  (c.  16; 
Denz.  n.  809).  Ergo  quoad  tempus,  quo  praemium  meriti  datur, 
augmentum  gratiae  et  consecutio  gloriae  diversimodo  se  habent. 

b)  Quae  sint  obiecta  meriti  de  congruo.  Ante  primam  gratiam 
actualem  homo  nihil  supernaturale  neque  de  condigno  neque  de  con- 
gruo  mereri  potest,  ut  patet  ex  doctrina  concilii  arausicani  II  et  aliis, 
quae  supra  n.  248  £  citantur.  Ratio  est,  quia  in  opere  pure  naturali 
nihil  invenitur,  ob  quod  vel  ex  iustitia  vel  ex  decentia  aliquid  super- 
naturale  debeatur.  Similiter  iam  probatum  est  hominem  iustum  non 
posse  de  condigno  mereri  sed  solum  suppliciter  impetrare  seriem 
gratiarum  efficacium ,  in  qua  consistit  perseverantia  activa  (supra 
n.  254  sqq).  Neque  potest  primam  gratiam  efficacem  mereri,  quia 
omne  meritum  iam  supponit  gratiam  efficacem.  Neque  omnino  per 
bona  opera  meretur  de  condigno  gratiam  efficacem  prae  mere  suffi- 
cienti,  quia  alioquin  accepta  prima  gratia  efficaci  facit  bonum  opus, 
bono  opere  meretur  sequentem  gratiam,  et  ita  porro,  ut  non  possit 
mortaliter  peccare  et  gratiam  perdere,  quod  est  contra  fidem.  Neque 
dicendum  est  quibusdam  operibus  bonis  posse  hominem  mereri  gratiam 
efficacem,  quia  de  hoc  nihil  habetur  in  fontibus  theologicis,  et  gratis 
asseritur.  Quia  homo  ne  primam  quidem  gratiam  mereri  potest,  neque 
praedestinationem    complete   sumptam    mereri  potest  (cf.  II,  n.    136^). 

Homo  iustus  de  congruo  mereri  potest  gratiam  efficacem  et 
perseverantiam,  quia  congruum  est,  ut  Deus  bene  operanti  det  per- 
severantiam  in  bene  operando ;  sed  quia  Deus  soli  constanti  orationi 
hanc  perseverantiam  promisit,  ideo  bonis  operibus  sine  oratione  hic 
eftectus  non  infallibiliter  obtinetur. 

Iustus  saltem  de  congruo  mereri  potest  bona  temporalia,  in  quantum 
eum  iuvant  ad  finem  supernaturalem,  quia  sic  habent  rationem  cuiusdam 
gratiae  (cf.  Mt  6,  33). 

Utrum  iustus  possit  de  congruo  sibi  mereri  reparationem  post 
lapsum  futurum,  dissentiunt  theologi.  vS.  Thomas  negat,  quia  per 
peccatum  subsequens  omnis  efficacia  praecedentium  meritorum  im- 
pediatur  (1,  2,  q.  114,  a.  7).  Alibi  autem  (In  Hebr.  6,  lect.  3)  videtur 
aliter  loqui.    Affirmant  multi  theologi,  ut  5.  Bonaventitra  (In  2,  dist.  28, 

dub.  2),  Scotus  (In  4,  dist.  2,  q.  1,  a.  2),  Suarez  (De  grat.  1.  12, 
c.  38,  n.  6).  Ratio  est,  quia  videtur  congruum,  Deum  potius  eius 
misereri,  qui  bona  opera  fecit,  quam  qui  nihil  boni  fecit  (cf.  2  Par.  19, 
2  sq).  Omne  tamen  ius  proprie  dictum  homo  peccando  amittit  coram 
Deo,  quia  eius  inimicum  se  fecit. 

Iustus  aliis  mereri  potest  de  congruo,  quidquid  sibi  mereri  potest, 
et  praeterea  primam  gratiam.  Ecclesia  enim  iubet  nos  orare  pro 
aliis  tam  iustis  quam  peccatoribus.  Iamvero  si  Deus  orationem  nostram 
pro  aliis  suscipit,  non  apparet,  cur  dicatur  nolle  suscipere  bona  opera 
pro  aliis  oblata  ad  eundem  effectum.  Cf.  Ex  32,  10,  quod  S.  Augu- 
stinus  dicit  scriptum  esse,  ut  admoneremur,  si  peccata  nostra  nos 
gravarent  coram  Deo,  «relevari  nos  apud  illum  illorum  meritis  posse, 
quos  Deus  diligit»  (In  Heptateuchum  1.  2,  q.  149).  Primam  gratiam 
potest  iustus  de  congruo  mereri  aliis,  non  sibi,  quia  debet  iam  habere 
gratiam,  ut  aliquid  supernaturale  mereatur,  quae  ratio  impedit,  quo- 
minus  sibi,  sed  non  impedit,  quominus  aliis  primam  gratiam  mereatur. 

Peccator  cum  auxilio  gratiae  actualis  potest  de  congruo  mereri 
iustificationem ,  quia  congruum  est,  ut  Deus  bonum  motum,  quem 
incohavit,  ad  terminum  perducat.  «Cor  contritum  et  humiliatum  non 
despicies»  (Ps  50,  9;  cf.  Dan  4,  24;  Mt  6,  14).  Si  peccatores  vir- 
tutum  actibus  disponuntur  ad  iustificationem,  ut  ecclesia  docet,  his 
actibus  moralis  quaedam  causalitas  inest  ad  iustificationem  obtinendam. 
Ergo  potest  peccator  etiam  per  unum  actum  praeparatorium,  e.  g.  per 
fidem,  de  congruo  mereri  gratias  actuales  ad  ponendos  alios  actus 
praeparatorios.  Ideo  SS.  Patres  saepius  repetunt  peccatoris  fidem  non 
esse  nullius  meriti,  ut  5*.  Augustinus  (Ep.  194,  c.  3,  n.  9;  De  praedest. 
sanct.  c.  2,  n.  4)  et  5.  Prosper  (Contra  Collat.  c.  3,  n.  1).  Cf.  Suarez, 
De  grat.  1.    12,  c.   37  sq. 

Hinc  efficitur  admittendum  esse  meritum  de  congruo,  quod  non- 
nulli  theologi  negant,  ut  Dom.  Soto  (De  nat.  et  grat.  1.  4,  c.  2). 
Si  e.  g.  vS.  Augustinus  (De  praedest.  sanct.  1.  c.)  ait:  «Quis  autem  dicat 
eum,  qui  iam  coepit  credere,  ab  illo,  in  quem  credidit,  nihil  mereri?» 
hoc  non  potest  referri  ad  meritum  de  condigno ;  ergo  refertur  ad 
meritum  de  congruo.  Est  igitur  meritum  de  congruo  opus  super- 
naturale  et  liberum,  cui  ex  decentia  gratia  debetur.  Cf.  Suarez  1.  c. 
c.  22  sq.  Patet  meritum  de  condigno  et  meritum  de  congruo  analogice 
tantum  inter  se  convenire,  quia  in  merito  de  congruo  deest  ratio 
iustitiae,  quae  ad  meritum  proprie  dictum  requiritur. 


TRACTATUS  IV. 

DE  VIRTUTIBUS  THEOLOGICIS. 

PRAENOTANDA. 

336.  Concilium  tridentinum  sess.  6,  c.  7,  loquens  de  iustificatione,  ait: 
«In  ipsa  iustificatione  cum  remissione  peccatorum  haec  omnia  simul 
infusa  accipit  homo  per  Iesum  Christum,  cui  inseritur,  fidem,  spem  et 
caritatem»  {Denz.  n.  800).  Non  plane  certum,  probabilius  tamen  est 
caritatem  esse  aliud  atque  gratiam  sanctiricantem  (supra  n.  307  c).  De- 
inde  certum  quidem  est,  non  tamen  formaliter  definitum  concilium  lo- 
qui  non  de  actibus  transeuntibus  sed  de  habitibus  seu  virtutibus  per- 
manentibus,  quia  concilium  loquitur  de  gratia  et  caritate  inhaerente 
(cf.  supra  n.  302).  Ergo  quia  eodem  modo  loquitur  de  infusione  fidei, 
spei  et  caritatis,  omnia  tria  sunt  dona  inhaerentia  et  permanentia,  sicut 
ait  Catechismus  romanus :  « Est  autem  gratia . . .  divina  qualitas  in  anima 
inhaerens.  .  .  .  Huic  autem  additur  nobilissimus  omnium  virtutum  exer- 
citus»  (Pars  II,  c.  2,  n.  50  sq).  Haec,  quod  attinet  virtutes  theo- 
logicas,  est  unanimis  doctrina  theologorum.  Ita  6*.  Thomas  (1,  2,  q.  62, 
a.  1)  et  omnes  thomistae,  Scotus  (In  3,  dist.  23,  q.  1,  n.  14)  et  omnes 
scotistae,  Ripalda  (De  ente  supernat.  disp.  120,  n.  18  sq  31),  qui  multos 
alios  theologos  allegat.  Ceterum  haec  doctrina  satis  clare  indicatur  in 
S.  Scriptura.  Nam  in  corde  hominis  iustificati  dicitur  caritas  diffusa 
esse  per  Spiritum  Sanctum  (Rom  5,  5).  Cum  caritate  autem  iuncta 
sunt  fides  et  spes.  «Nunc  manent  fides,  spes,  caritas,  tria  haec» 
(1  Cor  13,  13).  Iste  numerus  ternarius  virtutum  theologicarum  constanter 
traditur  in  ecclesia,,  etsi  non  est  praecise  definitus  (cf.  Suarez,  De 
grat.  1.  6,  c.  8,  n.  16). 

337-  Vocantur  virtutes,  quia  virtus  est  habitus  operativus  bonus. 
Quia  est  habitus  operativus,  est  in  potentia  seu  facultate  operativa  ut 
in  subiecto,  imprimis  in  voluntate  quam  inclinat  ad  recte  agendum. 
In  aliis  potentiis,  ut  in  intellectu,  potest  esse  virtus,  in  quantum  hae 
potentiae  subsunt  dominio  voluntatis  (S.  Thomas  1,  2,  q.  56,  a.  3). 
Habitus  pure  intellectuales,  qui  sunt  independentes  a  dominio  voluntatis, 
appellantur  quidem  virtutes  intellectuales,  sed  sunt  solum  virtutes  se- 
cundum    quid,    quae    non    reddunt    hominem    simpliciter   seu  moraliter 

bonum  sed  solum  secundum  certum  respectum,  ut  bonum  gramma- 
ticum  vel  bonum  philosophum,  sed  non  simpliciter  bonum  hominem. 
Virtutes  autem,  quae  sunt  in  voluntate,  vel  quae  sunt  sub  imperio 
voluntatis,  pertinent  ad  constituendum  hominem  moraliter  bonum,  ut 
iustum,  temperantem,  fortem.  Quare  ex  possessione  harum  virtutum 
vocatur  aliquis  simpliciter  bonus  homo.  Hae  virtutes  appellantur  vir- 
tntes  morales. 

Inter  virtutes  morales  eminent  eae,  quae  habent  Deum  pro  ob- 
iecto  formali,  et  ideo  dicuntur  virtutes  theologicae.  Hae  virtutes 
supernaturaliter  infunduntur;  quare  virtutes  infusae  vocari  solent,  ut 
distinguantur  a  virtutibus  acquisitis,  quae  repetitis  actibus  acquiruntur. 
Virtutem  infusam  kS.  Thomas  sic  definit:  «Virtus  est  bona  qualitas 
mentis,  qua  recte  vivitur,  qua  nullus  male  utitur,  quam  Deus  in  nobis 
sine  nobis  operatur»  (i,  2,  q.  55,  a.  4)  Sicut  enim  in  ordine  naturali 
Deus  non  solam  naturam  homini  dedit  sed  etiam  facultates  naturales 
operativas,  ut  intellectum  et  voluntatem,  ita  etiam  in  ordine  super- 
naturali  non  solum  per  gratiam  sanctificantem  constituit  hominem  filium 
Dei  adoptivum  et  amicum,  sed  etiam  tribuit  ei  permanentia  principia 
operativa,  quibus  intrinsecus  disponatur,  ut  agat  qua  filius  et  amicus 
Dei.  Etsi  actus  supernaturales  fieri  possunt  cum  auxilio  solius  gratiae 
actualis,  requiruntur  tamen  interna  principia,  ut  actus  primus  et  actus 
secundi  sint  inter  se  conaturales  (1,  2,  q.  110,  a.  2  sq).  Et  imprimis 
quidem  requiruntur  virtutes,  quibus  homo  disponatur  ad  cognoscendum 
et  appetendum  finem  supernaturalem,  sicut  expedit. 

338.  Utrum  etiam  infundantur  virtutes  morales,  distinctae  a  virtuti- 
bus  theologicis,  incertum  est.  Scotus  (In  3,  dist.  36,  q.  1,  n.  28)  et 
scotistae  negant,  quia,  inquiunt,  per  virtutes  theologicas  homo  suffi- 
cienter  instructus  est,  ut  possit  per  actus  supernaturales  tendere  in 
finem  supernaturalem.  »S.  Thomas  (1,  2,  q.  63,  a.  3),  thomistae  et 
generatim  plurimi  theologi  affirmant,  saltem  ut  probabilius,  in  iustifi- 
catione  infundi  etiam  virtutes  morales,  saltem  illas  quattuor,  quae  com- 
memorantur  in  libro  Sapientiae  (8,  7):  prudentiam,  temperantiam,  forti- 
tudinem,  iustitiam,  quae  solent  vocari  virtutes  cardinales.  Ita  »S.  Am- 
brosius,  qui  est  fortasse  auctor  huius  appellationis :  «Scimus  quattuor 
esse  virtutes  cardinales,  temperantiam,  iustitiam,  prudentiam,  fortitudi- 
nem»  (In  Luc.  6,  n.  62).  Cardo  est,  in  quo  ostium  vertitur;  similiter 
in  istis  virtutibus  vertitur  quodammodo  tota  vita  moralis.  Haec  est 
ratio  appellationis  {S.  Thomas,  De  virt.  q.  5,  a.  1).  Argumenta,  ob 
quae  probabilius  est  has  virtutes  infundi,  haec  sunt:  In  S.  Scriptura 
insinuatur  infusio  harum  virtutum,  ut  illo  loco  libri  Sapientiae.  S.  Paulus 
scribit:  «Non  dedit  nobis  Deus  spiritum  timoris  sed  virtutis  [i.  e.  for- 
titudinis]  et  dilectionis  et  sobrietatis»  (2  Tim  1,  7).  Dilectio  infunditur; 
ergo,  ut  videtur,  etiam  fortitudo  et  sobrietas.  SS.  Patres  idem  videntur 
docere,  ut  e.  g.  >S.  Augustinus:    «Istae  virtutes  nunc  in  convalle  plora- 

tionis  per  gratiam  Dei  donantur  nobis»  (In  Ps.  83,  n.  11).  «Quomodo 
enim  imperator  per  exercitum  suum  facit,  quodcumque  placet,  sic  Do- 
minus  Iesus  Christus,  incipiens  habitare  in  interiore  homine  nostro,  utitur 
istis  virtutibus  quasi  ministris  suis»  (In  1  Ioan.  tract.  8,  n.  1).  Utroque 
loco  sermo  est  de  virtutibus  cardinalibus.  Ratio  idem  suadet,  quia, 
sicut  per  virtutes  theologicas  homo  constituitur  in  actu  primo  perfecto 
ad  tendendum  in  finem  supernaturalem,  ita  per  virtutes  morales  dis- 
ponitur  ad  eligenda  recta  media  ad  finem.  Sed  quia  tractatio  de  his 
virtutibus  solet  reservari  theologiae  morali,  haec  pauca  hoc  loco  suffi- 
ciant,  ut  ostendatur  nexus  rerum.  Cf.  Praelect.  dogm.  VIII,  n.  8  sq. 
39sqq;  IX,  n.  I  sqq. 

339*  Virtutes  quidem  infusae  inclinant  hominem  ad  ponendos  actus  cor- 
respondentes,  non  tamen  immediate  removent  impedimenta  aliunde  ob- 
stantia,  e.  g.  habitus  malos  consuetudine  peccandi  acquisitos.  Hi  enim 
habitus,  sicut  actibus  acquiruntur,  ita  actibus  contrariis  removendi  sunt. 
Potest  igitur  cum  virtutibus  infusis  consistere  difficultas  ponendi  actus 
harum  virtutum;  facilitas  autem  agendi  virtuose  acquiritur  repetitis  ac- 
tibus.  Neque  virtutes  infunduntur  ad  dandam  hanc  externam  facilita- 
tem  sed  ad  conferenda  interna  principia  supernaturalia,  ex  quibus  actus 
supernaturales  conaturaliter  procedunt  (cf.  »S.  Thomas  2,  2,  q.  23,  a.  2; 
De  verit.  q.  24,  a.  4  ad   1). 

340.  Virtutes  supernaturales,  quae  simul  cum  gratia  infunduntur, 
simul  cum  gratia  augentur,  sive  per  opera  meritoria  sive  per  suscep- 
tionem  sacramentorum.  S.  Scriptura  loquitur  de  augmento  fidei  (Lc 
17,  5.  1  Cor  10,  14  sq),  spei  (Rom  15,  13),  caritatis  (Phil  1,  9),  quod 
non  solum  intellegitur  de  actibus  sed  etiam  de  habitibus  (Eph  4,  1 5  sq). 
Ecclesia  orat:  «Omnipotens,  sempiterne  Deus,  da  nobis  fidei,  spei  et 
caritatis  augmentum»  (Dom.  13  post  Pentec).  Cf.  concilium  tridentinum 
sess.  6,  c.  10  (Denz.  n.  803)  et  supra  n.  318  335.  In  infantibus  gratia 
et  virtutes  per  solam  susceptionem  sacramentorum  confirmationis  et 
eucharistiae  augeri  possunt. 

Gratia  et  virtutes  infusae  minui  non  possunt,  sed  perire  possunt, 
et  pereunt  solis  peccatis  mortalibus  (supra  n.  320).  Excipienda  tamen 
est  fides,  ut  docet  concilium  tridentinum  sess.  6,  can.  28:  «S.  q.  d. 
amissa  per  peccatum  gratia,  simul  et  fidem  semper  amitti;  aut  fidem, 
quae  remanet,  non  esse  veram  fidem,  licet  non  sit  viva;  aut  eum,  qui 
fidem  sine  caritate  habet,  non  esse  christianum,  A.  S.»  (Denz.  n.  838). 
Simul  cum  fide  manere  etiam  spem  docet  unanimis  consensus  theo- 
logorum  (cf.  S.  Thomas  1,  2,  q.  65,  a.  4;  q.  71,  a.  4;  Suarez,  De  grat. 
1.  11,  c.  5,  n.  15).  Ratio  est  haec:  Deus  relinquit  in  peccatore  habitum 
fidei,  ut  peccator  sic  disponatur  ad  recuperandam  gratiam.  Atqui  eadem 
ratio   valet   pro   spe,    quia   per   fidem   et    spem    peccator   potest   per- 

venire  ad  attritionem  et  per  sacramentum  paenitentiae  iustificari.  Ergo 
Deus  etiam  spem  relinquit  peccatori.  Fides  et  spes  pereunt  per  pec- 
cata  ipsis  directe  opposita,  maxime  per  peccatum  infidelitatis,  ut  docet 
concilium  tridentinum  sess.  6,  c.  15   (Denz.  n.  808). 

I11  beatitudine  manet  sola  caritas,  quia  «caritas  numquam  excidit» 
(1  Cor  13,  8);  non  manent  fides  et  spes,  quia  earum  actus  pugnant  cum 
essentia  beatitudinis  (cf.  II,  n.  405).  Si  actus  fieri  non  possunt,  non 
est,  cur  habitus  maneant,  quorum  unicus  finis  est  esse  principium  ta- 
lium  actuum  (cf.  Suarez,  De  fide  disp.  3,  sect.  9,  n.  20  sqq).  In  dam- 
natis  nullus  est  habitus  operativus  supernaturalis,  quia  incapaces  sunt 
bonorum  actuum  (cf.  Thomas  2,  2,  q.  5,  a.  2).  In  animabus  autem 
purgatorii  manent  omnes  virtutes  infusae  (ibid.  q.  18,   3). 

341.  Simul  cum  virtutibus  in  iustificatione  etiam  infunduntur  septem 
dona  Spiritus  Sancti,  quae  quidem  Isaias  (11,  i-sqq)  attribuit  futuro 
Messiae,  sed  traditio  ecclesiastica  docet  esse  in  omnibus  iustificatis, 
etsi  hoc  non  est  definitum.  Multo  minus  est  definitum,  num  et  quales 
habitus  sint,  de  qua  re  multum  disputarunt  theologi.  Sensus  ecclesiae 
satis  manifestatur,  cumorat:  «Veni,  Sancte  Spiritus,  .  .  .  da  tuis  fidelibus 
in  te  confidentibus  sacrum  septenarium»  ;  et :  « Veni,  creator  Spiritus, . . . 
tu  septiformis  munere.» 

Si  quaeritur,  quomodo  dona  differant  a  virtutibus  infusis,  respondet 
»S.  Thomas:  Per  virtutes  homo  fit  prcmpte  mobilis  respectu  propriae 
rationis ;  per  dona  autem  fit  prompte  mobilis  respectu  Spiritus  Sancti. 
«Oportet  inesse  homini  altiores  perfectiones ,  secundum  quas  sit 
dispositus  ad  hoc,  quod  divinitus  moveatur;  et  istae  perfectiones 
vocantur  dona,  non  solum,  quia  infunduntur  a  Deo,  sed  quia  secundum 
ea  homo  disponitur,  ut  efficiatur  prompte  mobilis  ab  inspiratione 
divina»  (i,  2,  q.  yS,  a.  i).  Haec  expositio  communissime  recipitur 
a  theologis.  Et  quia  Spiritus  Sanctus  est  perfectior  motor  quam  ratio 
humana,  etiam  fide  illustrata,  potest  per  instinctum  suum  movere  in 
iis,  in  quibus  ratio  humana  deficit,  ut  e.  g.  ad  actus  singularis  fortitu- 
dinis,  quales  admiramur  in  martyribus,  vel  ad  alios  actus  heroicos,  de 
quibus  legimus  in  vitis  sanctorum.  Neque  tamen  putandum  est  unice 
ad  actus  tales  extraordinarios  exercendos  conferri  dona;  nam  sic  plerum- 
que  otiosa  manerent,  sed  etiam  in  cotidiana  vita  indigemus  speciali 
motione  Spiritus  Sancti,  qui  incomparabiliter  melius  quam  nos  ipsi 
videt,  quomodo  actus  nostri  ordinandi  sint,  ut  quam  maxime  con- 
ducant  nobis  ad  salutem  (cf.  1.  c.  a.  2).  De  singulis  donis  cf.  Praelect. 
dogm.  VIII,  n.    103  sqq,  vel  Schiffini,  De  grat.  n.   213  sqq. 


2i8  Tract.  IV.    De  virtutibus  theologicis.    Pars  I.    De  fide  theologica. 

PARS  I. 
DE  FIDE  THEOLOGICA. 

CAPUT  I. 
DE  ACTU  FIDEI. 

Cf.  S.  Thomas  2,  2,  q.  2 ;  —  De  verit.  q.  14;  Suarez,  De  fide  theologica  disp.  6; 
Cam.  Mazzella,  De  virtutibus  infusis  3,  Romae  1884,  disp.  3;  Lud.  Billot,  De  virtutibus 
infusis,  Romae  1901,  thes.  15  sqq;  Guil.  Wilmers,  De  fide  divina,  Ratisbonae  1902, 
Prop.  20  sqq ;  Gust.  Lahousse,  De  virtutibus  theologicis ,  Brugis  1900,  n.  196  sqq; 
S.  Schiffini,  De  virtutibus  infusis,  Friburgi  1904,  n.  106  sqq;  y.  Bainvel,  La  foi  et  1'acte 
de  foi 2,  Paris  1 908 ;  Mgr.  Turinaz,  La  foi  catholique,  Paris  1 905 ;  y.  Souben,  Nouvelle 
theologie  dogmatique  VI,  138  sqq;  G.  van  Noort,  Tractatus  de  fontibus  revelationis 
necnon  de  fide  divina,  Amstelodami   1906,  n.   265  sqq. 

Prop.  XL.  Fides  est  assensus  intellectualis  firmus,  quo  ea, 
quae  a  Deo  revelata  sunt,  vera  esse  affirmamus  propter  auctoritatem 
Dei  revelantis. 

342.  Stat.  quaest.  a)  Vidimus  virtutes  theologicas  esse  habitus 
supernaturaliter  infusos  (supra  n.  336  sq).  Habitus  autem  cognoscuntur 
per  actus.  Ut  igitur  magis  distinctam  notionem  virtutum  theologicarum 
acquiramus,  earum  actus  considerandi  sunt.  Incipimus  a  fide,  quia 
haec  est  prima  virtus  in  processu  iustificationis,  et  a  spe  et  caritate 
necessario  praesupponitur. 

b)  Fides  (moriq)  in  Scriptura  varias  significationes  habet.  Saepe 
significat  fidelitatem  seu  constantiam  voluntatis  in  servandis  promissis. 
Hoc  sensu  Deo  quoque  adscribitur  (Rom  3,  3  sq).  Ipsa  promissio 
interdum  vocatur  fides.  Ita  de  quibusdam  mulieribus,  quae  promissam 
castitatem  non  servaverant,  apostolus  ait:  «Primam  fidem  irritam 
fecerunt»  (1  Tim  5,  12).  His  igitur  locis  fides  est  actus  pertinens  ad 
voluntatem. 

In  quantum  fides  pertinet  ad  intellectum,  S.  Paulus  conscientiam 
vocat  fidem:  «Omne,  quod  non  est  ex  fide,  peccatum  est»  (Rom 
14,  23).  Ratio  huius  locutionis  in  eo  est,  quod  homo  sequens  dictamen 
conscientiae,  agnoscit  super  se  legem  et  ei  se  subicit,  quae  lex  est 
Deus  dictans,  quid  faciendum,  quid  omittendum  sit;  et  sic  vox  con- 
scientiae  est  quaedam  manifestatio  veritatis  divinae ;  et  actus,  quo  homo 
hanc  manifestationem  agnoscit,  latiore  sensu  potest  appellari  fides. 

Communissime  vero  in  Novo  Testamento  fides  intellegitur  actus, 
quo  propter  auctoritatem  Dei  revelantis  assensum  mentis  praestamus 
iis,  quae  dicuntur.  Ista  fides  est,  de  qua  hic  loquimur,  et  de  qua 
ait  5.  Augustinus :  «De  hac  fide  nunc  loquimur,  quam  adhibemus, 
cum  aliquid  credimus,  non  quam  damus,  cum  aliquid  pollicemur» 
(De  spir.  et  litt.  c.  31,  n.  54).  Haec  valent  etiam  de  fide  humana, 
sed  nos  agimus  hic  de  fide  divina  seu  theologica,  qua  aliquid  Deo 
credimus. 

c)  Vox  credendi,  quae  actum  fidei  significat,  tum  in  communi  vita 
tum  etiam  interdum  apud  theologos  dicitur  de  actibus,  qui  habent 
aliquam  similitudinem  cum  fide,  etsi  sub  aliis  rationibus  ab  ea  differunt. 
Imprimis  quia  fides  est  cognitio  obscura,  interdum  assensus,  qui  non 
ex  perfecta  evidentia  procedit,  sed  vel  cum  dubitatione  iunctus  est 
vel  firmitatem  ex  solo  imperio  voluntatis  habet,  exprimitur  verbo 
credendi.  E.  g.  credo,  i.  e.  opinor  cras  futuram  esse  bonam  tempestatem; 
vel  aliquis  dicitur  credere  id,  quod  valde  desiderat  ita  esse.  Secundo 
quatenus  fides  nititur  auctoritate  testis,  dicimur  credere  ea,  quae  ex 
multorum  testimonio  per  argumentationem  colligimus,  ut  res  tempore 
vel  loco  distantes,  res  historicas  et  geographicas.  Talis  fides  non  est 
fides  stricte  dicta,  quia  nititur  evidentia  testimoniorum  ut  fonte 
argumentationis.  Habet  igitur  cum  fide  proprie  dicta  hoc  commune, 
quod  ex  testimonio  procedit;  sed  cum  scientia  habet  hoc  commune, 
quod  conclusionem  admittit  propter  consequentiam  syllogismi.  Quare 
potest  vocari  fides  scientifica,  a  qua  omnino  distinguenda  est  fides 
auctoritate  ut  auctoritate  nixa,  qualis  est  fides  theologica.  Fides  igitur 
proprie  dicta  est  fides  credulitatis  (bono  sensu  acceptae),  qua  quis  se 
auctoritati  testis  subicit. 

.S.  Thomas  distinguit  intellectum  principiorum  evidentium,  scientiam 
conclusionum  evidentium,  fidem  non  evidentium  sed  ex  influxu  voluntatis 
determinatam  (e.  g.  2,  2,  q.  i,  a.  4).  Ergo  quae  ab  aliis  vocatur 
certitudo  libera  seu  assensus  evidentia  non  extortus ,  a  S.  Thoma 
appellatur  fides.  Hoc  est  memoria  tenendum,  ne  omnia  eius  dicta 
de  fide  statim  explicentur  de  fide  proprie  dicta,  de  qua  ait:  «Ad 
fidem  pertinet  aliquid  et  alicui  credere»  (2,  2,  q.  129,  a.  6).  Ad 
fidem  autem  improprie  dictam  solum  pertinet  aliquid  credere. 

Sicut  actus  credendi,  ita  etiam  obiecta  credenda  solent  appellari 
fides.  Haec  igitur  est  fides  obiective  sumpta,  de  qua  loquitur  e.  g.  Sym- 
bolum  athanasianum :  «Haec  est  fides  catholica,  quam  nisi  quisque 
fideliter  firmiterque  crediderit,  salvus  esse  non  poterit» 

d)  Secundum  multos  protestantes  fides  supponit  quidem  notitiam 
revelationis  et  assensum  in  res  revelatas,  sed  ipsa  fides  iustificans 
consistit  in  fiducia,  qua  homo  firmiter  confidit  merita  Christi  sibi  esse 
imputata  (cf.  supra  n.  308).  Legitur  in  Scriptura  unus  alterve  textus, 
in  quo  pro  fide  potest  poni  fiducia,  ut  e.  g.  «Postulet  in  fide,  nihil 
haesitans»  (Iac  1,  6).  Sensus  non  mutatur,  si  ponitur:  Postulet  cum 
fiducia,  nihil  haesitans.  Nihilominus  etiam  talibus  locis  fides  potest 
intellegi  fides  dogmatica,  in  quantum  robur  addit  spei.  Ceterum  fides, 
qua  homo  iustificatur,  numquam  in  Scriptura  explicatur  ut  fiducia 
imputationis  meritorum  Christi  (cf.  supra  n.   309). 

Sat     magnam     confusionem     conceptuum     produxerunt     quidam 

philosophi  et  theologi  recentiores,    qui   loquentes  de   fide,    intellegunt 

aut  «postulatum  rationis  practicae»,  ut  Kant,  aut  sensum  quendam  vel 

«intuitionem»  rerum  transcendentalium  in  subconscientia,  utAug.  Sabatier 

et  plurimi  modernistae  (cf.  J.  Bessmer,  Philosophie  und  Theologie 
des  Modernismus,  Freiburg  1912,  549  sqq),  aut  tendentiam  quandam 
cordis  in  Deum  immanenter  se  manifestantem,  ut  Loisy,  aut  moralem 
dispositionem  totius  hominis  versus  Deum,  aut  mysticas  quasdam  animi 
commotiones.  (De  his  plura  scripsi  in  «Theologische  Zeitfragen»  IV, 
45  sqq  119  sqq  139  sqq.  Alia  vide  in  commentariis  periodicis 
«fetudes»   CXIII,  Paris   1907,   500  sqq). 

Contra  hos  errores  definita  est  doctrina  catholica,  quam  in  thesi 
statuimus.  Nostra  aetate  adversarii  ecclesiae  catholicae  magis  impugnant 
conceptum  fidei  ut  assensus  inteilectualis  quam  obiecta  fidei.  Ideo 
ecclesia  novis  definitionibus  et  constitutionibus  hanc  partem  doctrinae 
suae  munivit. 

343.  Arg.  I.     Ex  S.  Scriptura. 

Fides,  quae  est  radix  iustificationis,  praecipue  describitur  in  epistula 
ad  hebraeos:  «Est  autem  fides  .  .  .  argumentum  non  apparentium.  ... 
Fide  intellegimus  aptata  esse  saecula  verbo  Dei.  .  .  .  Sine  fide  im- 
possibile  est  placereDeo;  credere  enim  oportet  accedentem  ad  Deum, 
quia  est  et  inquirentibus  se  remunerator  sit»  (Hebr  II,  136).  Argu- 
mentum,  quo  convincitur  intellectus  de  veritate  rerum  non  apparentium; 
actus,  quo  intellegimus  mundum  creatum  esse  a  Deo;  credere  Deum 
esse  et  remuneraturum  esse  bona  opera,  haec  pertinent  ad  intellectum 
assentientem  iis,  quae  Deus  de  his  rebus  revelavit.  Propterea  ibidem 
(11,  1)  fides  vocatur  «sperandarum  substantia  rerum» ,  quia  bona 
caelestia,  a  Deo  nobis  revelata  et  promissa,  per  actum  fidei  in  mentibus 
credentium  iam  firmam  subsistentiam  habent. 

Christus  ait:  «Haec  est  vita  aeterna,  ut  cognoscant  te  solum  Deum 
verum ,  et  quem  misisti ,  Iesum  Christum.  .  .  .  Verba,  quae  dedisti 
mihi,  dedi  iis,  et  ipsi  acceperunt  et  cognoverunt  vere,  quia  a  te  exivi,  et 
crediderunt,  quia  tu  me  misisti»  (Io  17,  3  8).  S.  Ioannes  apostolus: 
«Haec  scribo  vobis,  ut  sciatis,  quoniam  vitam  habetis  aeternam,  qui 
creditis,  in  nomine  Filii  Dei.  ...  Et  scimus,  quoniam  Filius  Dei  venit 
et  dedit  nobis  sensum,  ut  cognoscamus  verum  Deum  et  simus  in  vero 
Filio  eius»  (1  Io  5,  13  20).  His  et  multis  aliis  locis  manifeste  docetur 
fidem  esse  firmum  assensum  intellectus,  quo  credimus  Deo,  quae  ab 
eo  revelata  sunt  (cf.  supra  n.  309). 

344.  Arg.  2.     Ex  traditione. 

vS\  Cyrillus  Hieros.:  «Est  unum  genus  fidei  dogmaticum,  quod 
habet  assensum  mentis  circa  aliquam  rem  et  ad  animae  utilitatem 
pertinet,  sicut  ait  Dominus  [Io  5,  24]:  Qui  audit  verba  mea  et  credit 
ei,  qui  misit  me,  habet  vitam  aeternam»  (Catech.  5,  n.  10).  6".  Ioannes 
Chrysost.  verba  apostoli  (Hebr  n,  1  3)  sic  explicat:  «Eteyyoq  dicitur 
de  iis,  quae  sunt  valde  evidentia.  Fides  igitur,  inquit,  est  visio  eorum, 
quae  sunt   inevidentia,    et    ea,    quae    non    videntur,    evehit    ad  eandem 

perfectam  certitudinem  atque  ea,  quae  videntur.  ...  Si  de  iis,  quae 
non  cadunt  sub  aspectum,  non  apertius  fuerit  cuiquam  persuasum, 
quam  de  iis,  quae  videntur,  non  potest  esse  fides.  .  .  .  Undenam  dicis, 
quod  Deus  verbo  omnia  fecit?.  .  .  undenam  constat?  Fide;  fidei  enim 
opus  est  intellegentia.  Ideo  dicit:  Fide  intellegimus.»  5.  Augustinus 
loquens  de  fide  iustificante,  qua  credimus  Deo  revelanti  (cf.  De  spir. 
et  litt.  c.  32,  n.  55),  ait:  «Credere  nihil  aliud  est  quam  cum  assensione 
cogitare.  Non  enim  omnis,  qui  cogitat,  credit ,  cum  ideo  cogitent 
plerique,  ne  credant;  sed  cogitat  omnis,  qui  credit,  et  credendo  cogitat, 
et  cogitando  credit»  (De  praedest.  sanct.  c.  2,  n.  5).  *S.  Basilius:  «Fides 
est  assensus  haud  haesitans  super  iis,  quae  audita  sunt,  veritatem 
eorum,  quae  Dei  munere  praedicata  sunt,  persuasissimam  habens» 
(Sermo  de  fide  n.    1). 

Praeterea  SS.  Patres  docent  obiectum  fidei  esse  veritates  a  Deo 
revelatas;  verum  autem  est  obiectum  intellectus.  E.  g.  61  Leo  M.: 
«Hoc  est,  quod  iustificat  impios,  hoc  est,  quod  ex  peccatoribus  facit 
sanctos,  si  in  uno  eodemque  Domino  nostro  Iesu  Christo  et  vera 
deitas  et  vera  credatur  humanitas,  .  .  .  cum  iustificari  omnino  non  possent, 
nisi  qui  Dominum  Iesum  et  verum  Deum  et  verum  hominem  credidissent» 
(Sermo  34).  Quando  Patres  catechumenis  explicant  Symbolum,  dicunt 
articulos  Symboli  esse  praecipua  obiecta  fidei.  Atqui  hi  articuli  con- 
tinent  vera,  quae  sunt  obiectum  intellectus,  ut  Deum  esse  unum  et 
trinum,  creatorem  caeli  et  terrae  etc.  Ergo  fides  est  assensus  intellectus 
in  veritates  a  Deo  revelatas. 

Eadem  est  doctrina  theologorum.  wS.  Thomas  ait:  In  fide  «per 
auctoritatem  divinam  intellectus  credentis  convincitur  ad  assentiendum 
his,  quae  non  videt»  (2,  2,  q.  4,  a.  2).  «Credere  immediate  est  actus 
intellectus,  quia  obiectum  huius  actus  est  verum,  quod  proprie  pertinet 
ad  intellectum»  (ibid.  a.  3).  Bellarminus :  «Tribus  in  rebus  ab  haereticis 
catholici  dissentiunt:  primo  in  obiecto  fidei  iustificantis.  .  .  .  Deinde 
in  facultate  et  potentia  animi,  quae  sedes  est  fidei.  Siquidem  illi 
fidem  collocant  in  voluntate,  .  .  .  catholici  fidem  in  intellectu  sedem 
habere  docent.  Denique  in  ipso  actu  intellectus;  ipsi  enim  per  notitiam 
fidem  definiunt,  nos  per  assensum»  (De  iustific.  1.  1,  c.  4).  Eadem 
doctrina  traditur  a  theologis  catholicis  nostrae  aetatis,  ut  a  Wilmers 
(De  fide  123),  a  Schiffini  (De  virtutibus  infusis  167  sqq),  ab  aliis 
omnibus,  qui  tractatus  de  fide  ediderunt. 

345.     A.rg.  3.     Ex  declarationibus  ecclesiae. 

Concilium  vaticanum  sess.  3,  c.  3  docet:  «Fidem,  quae  humanae 
salutis  initium  est,  ecdesia  catholica  profitetur,  virtutem  esse  super- 
naturalem,  qua,  Dei  aspirante  et  adiuvante  gratia,  ab  eo  revelata  vera 
esse  credimus,  non  propter  intrinsecam  rerum  veritatem  naturali  rationis 
lumine  perspectam,  sed  propter  auctoritatem  ipsius  Dei  revelantis,  qui 

nec  falli  nec  fallere  potest»  Additur  fidei  assensum  nequaquam  esse 
motum  animi  caecum  {Denz.  n.   1789   1791). 

Cum  nihilominus  modernistae  coepissent  docere  fidem  esse  sensum 
caecum,  Pius  X  non  solum  hanc  doctrinam  damnavit  encyclica  «Pascendi 
dominici  gregis»,  sed  etiam  omnibus  episcopis  et  presbyteris  ecclesiae 
occidentalis  iuramentum  praescripsit,  in  quo  inter  alia  haec  dicuntur: 
«Certissime  teneo  ac  sincere  profiteor  fidem  non  esse  caecum  sensum 
religionis,  e  latebris  subconscientiae  erumpentem,  sub  pressione  cordis 
et  inflexionis  voluntatis  moraliter  informatae,  sed  verum  assensum 
intellectus  veritati  extrinsecus  acceptae  ex  auditu,  quo  nempe  quae  a 
Deo  personali,  creatore  ac  Domino  nostro  dicta,  testata  et  revelata 
sunt,  vera  esse  credimus  propter  auctoritatem  Dei  summe  veracis» 
{Denz.  n.  2145). 

346.     Arg.  4.     Ex  ratione. 

Virtutes  theologicae  infunduntur,  ut  homo  in  operando  sit  recte 
conversus  ad  finem  ultimum  supernaturalem.  Atqui  conversio  ad  finem 
incipit  ab  intellectu  recte  iudicante  de  fine.  Ergo  prima  virtus  theologica 
est  virtus,  qua  intellectus  hominis  disponitur  ad  recte  iudicandum  de 
fine  ultimo.  Et  quia  finis  ultimus  supernaturalis  non  potest  innotescere 
nisi  per  revelationem  divinam,  cui  ex  parte  hominis  respondet  fides, 
actus  primae  virtutis  theologicae  est  assensus,  quo  homo  Deo  credit, 
quae  Deus  revelavit  de  fine  ultimo  et  de  modo  assequendi  hunc  finem. 
Voluntas  enim  non  potest  finem  appetere  nisi  sub  proportionato  iudicio 
intellectus  (cf.  5.  Thomas  1,  q.  1,  a.  1;  1,  2,  q.  62,  a.  3  sq ;  2,  2, 
q.  2,  a.  3). 

347«  Obl  I.  Finis  est  bonum.  Atqui  bonum  est  obiectum  voluntatis,  non 
intellectus.  Ergo  fides  aut  non  est  actus  intellectus,  aut  non  est  motus  in 
Deum  finem  ultimum. 

Resp.  Conc.  mai.  Dist.  min. :  Bonum  non  est  obiectum  intellectus  nude 
in  se  considerati,  conc.  min. ;  non  est  obiectum  intellectus,  in  quantum  intel- 
lectus  movetur  a  voluntate  in  finem,  neg.  min.     Et  eodem  modo  dist.  conseq. 

Concilium  tridentinum  sess.  6,  c.  6  docet:  «Fidem  ex  auditu  concipien- 
tes,  libere  moventur  in  Deum,  credentes  vera  esse,  quae  divinitus  revelata 
et  promissa  sunt»  {Denz.  n.  798).  Theologi  cum  S.  Augustino  (In  Ioan.  tract. 
29,  n.  6  et  Sermo  144,  n.  2)  distinguunt  tres  relationes  actus  fidei  ad  ob- 
iectum.  E.  g.  S.  Thomas:  «Cum  credere  ad  intellectum  pertineat,  prout  est 
a  voluntate  motus  ad  assentiendum,  potest  obiectum  fidei  accipi  vel  ex  parte 
ipsius  intellectus  vel  ex  parte  voluntatis  intellectum  moventis.  Si  quidem  ex 
parte  intellectus,  sic  in  obiecto  fidei  duo  possunt  considerari,  quorum  unum 
est  materiale  obiectum  fidei ;  et  sic  ponitur  actus  fidei  credere  Deum,  quia 
nihil  proponitur  nobis  ad  credendum,  nisi  secundum  quod  ad  Deum  per- 
tinet.  Aliud  autem  est  formalis  ratio  obiecti,  quod  est  sicut  medium,  propter 
quod  tali  credibili  assentitur;  et  sic  ponitur  actus  fidei  credere  Deo,  quia 
formale    obiectum    ridei    est    veritas   prima,    cui   inhaeret   homo,   ut   propter 

eam  creditis  assentiatur.  Si  vero  consideretur  tertio  modo  obiectum  fidei, 
secundum  quod  intellectus  est  motus  a  voluntate,  sic  ponitur  actus  fidei 
credere  in  Deum.  Veritas  enim  prima  ad  voluntatem  refertur,  secundum 
quod  habet  rationem  finis.  .  .  .  Per  ista  tria  non  designantur  diversi  actus 
fidei  sed  unus  et  idem  actus,  habens  diversam  relationem  ad  fidei  obiectum» 
(2,  2,  q.  2,  a.  2).  Singula  postea  magis  explicabuntur.  Ceterum  credere  in 
etiam  interdum  dicitur  de  obiectis  materialibus,  ut:  «Credimus  in  unam 
catholicam  et  apostolicam  ecclesiam  et  in  unum  paenitentiae  baptismum» 
(Denz.  n.   14;  cf.  86). 

348.  Obi.  II.  Fides  est  virtus  vel  actus  virtutis.  Atqui  assentiri  alicui  vero 
non  est  actus  virtutis.  Ergo  fides  non  consistit  in  eo,  quod  intellectus 
assentitur  vero. 

Resp.  Conc.  mai.  Dist.  min. :  Assentiri  vero  non  est  actus  virtutis,  si 
assensus  extorquetur  per  evidentiam  rei,  conc.  min.;  assentiri  vero  non  ob 
evidentiam  rei  sed  ex  reverentia  Dei  revelantis  verum  non  est  actus  virtutis, 
neg.  min.  Dist.  conseq.:  Ergo  fides  non  consistit  in  eo,  quod  intellectus 
assentitur  vero,  evidentia  rei  necessitatus,  conc.  conseq. ;  non  consistit  in  eo, 
quod   intellectus   assentitur   vero  ob  reverentiam  Dei  revelantis,    neg.  conseq. 

349«  Obi.  III.  Obiectum  intellectus  non  est  nisi  verum  ut  verum.  Ergo 
intellectus  non  potest  ob  reverentiam  Dei  moveri  ad  aliquid  affirmandum, 
quod  verum  esse  non  perspicit. 

Resp.  Dist.  antec. :  Obiectum  intellectus  est  verum  hoc  sensu,  quod 
intellectus  non  potest  moveri  ad  affirmandum,  quod  ei  falsum  apparet,  vel 
quod  nullo  modo  manifestatur  ut  verum,  conc.  antec. ;  obiectum  intellectus 
est  verum  hoc  sensu,  quod  intellectus  potest  solum  affirmare  verum  ex  rationi- 
bus  internis  evidens,  non  autem  verum  in  se  inevidens  sed  per  auctoritatem 
manifestatum,  neg.  antec.  Dist.  conseq. :  Intellectus  non  potest  ex  reverentia 
Dei  moveri  ad  affirmandum,  quod  falsum  esse  apprehendit,  conc.  conseq.; 
non  potest  moveri  ad  affirmandum,  quod  in  se  est  ei  inevidens  sed  per 
auctoritatem  Dei  manifestatum ,  neg.  conseq.  Hoc  est  de  conceptu  omnis 
fidei,  etiam  humanae,  quae  tanti  momenti  in  communi  vita  est,  ut  aliquid 
admittatur,  quod  credenti  non  est  per  se  manifestum  sed  per  alterius  testi- 
monium  manifestatur. 

Prop.   XLI.      Fides  est  assensus  liber. 

350.  Supposuimus  in  thesi  praecedenti  fldem  non  extorqueri  evidentia, 
sed  a  voluntate  libere  imperari.  Hoc  iam  demonstrandum  est.  Negant 
hanc  thesim  omnes,  qui  negant  hominem  in  hoc  statu  frui  libertate 
indifTerentiae  in  rebus  moralibus  et  religiosis.  Ita  LutJiems,  Iansenius, 
alii.  Negat  etiam  Hermes,  sed  ob  aliam  rationem.  Distinguit  enim 
«fidem  cognitionis»  et  «fidem  cordis».  Fides  cognitionis  est  assensus 
praestitus  veritati  revelatae,  est  «fides  passiva»,  quae  consistit  in  con- 
sensu  necessario,  per  argumenta  pro  veritatibus  religionis  christianae 
inducto,  et  in  necessaria  persuasione  de  veritate  demonstrata.  Fides 
cordis  est  fides,  quae  per  caritatem  operatur;  haec  est  libera.    De  hoc 

errore  actum   est  in  concilio  vaticano  (cf.  Coll.  Lac.  VII,   5  29) ;    error 
damnatus  et  contraria  doctrina  catholica  definita  est. 

351.  Arg.  I.     Ex  S.  Scriptura. 

S.  Scriptura  docet  supposita  notitia  rerum  revelatarum  homines 
posse  credere  et  non  credere.  Atqui  qui  potest  credere  et  non  credere, 
liber  est  in  credendo.    Ergo  actus  fidei  est  actus  liber. 

Prob.  mai.  Fides  praecipitur  propositis  praemiis  et  poenis.  Hoc 
autem  supponit  fidem  pendere  e  voluntate  hominis.  «Hoc  est  mandatum 
eius,  ut  credamus  in  nomine  Filii  eius  Iesu  Christi»  (1  Io  3,  23). 
«Euntes  in  mundum  universum,  praedicate  evangelium  omni  creaturae. 
Qui  crediderit, . . .  salvus  erit;  qui  vero  non  crediderit,  condemnabitur» 
(Mc  16,  15  sq).  «Qui  credit  in  eum  [Filium  Dei],  non  iudicatur;  qui 
autem  non  credit,  iam  iudicatus  est.  .  .  .  Hoc  est  iudicium,  quia  lux 
venit  in  mundum,  et  dilexerunt  homines  magis  tenebras  quam  lucem» 
(Io  3,  18  sq).  Fides,  quia  est  libera,  vocatur  oboedientia  (Rom  1,  5; 
10,  16.  Act  6,  7).  S.  Paulus  de  praedicatione  sua  ait:  Pugnamus  armis 
spiritualibus,  «in  captivitatem  redigentes  omnem  intellectum  in  obsequium 
(uTtaxoijv)  Christi»   (2  Cor  10,   5). 

352.  Arg.  2.     Ex  traditione. 

Clemens  Alex.  fidem  vocat  «animae  libero  arbitrio  utentis  rationalem 
assensionem.  .  .  .  Nam  credere  et  oboedire  est  in  nostra  potestate» 
(Strom.  1.  5,  c.  I  ;  1.  7,  c.  3).  Theodoretus:  «Fides  est  voluntaria 
animi  assensio»  (Graec.  affect.  cur.,  sermo  1).  »S.  Hilarius:  «Fides 
habet  oboedientiae  meritum»  (In  Ps.  118,  litt.  X,  n.  12).  vS.  Ambrosius: 
«Credere  aut  non  credere  voluntatis  est.  Neque  enim  quis  cogi  potest 
ad  id,  quod  manifestum  non  est,  sed  invitatur,  quia  non  extorquetur, 
sed  suadetur.  Quam  ob  rem  assentiens  praemiis  afficiendus  est»  (In 
Rom.  4,  4).  5.  Augustinus:  «Credere  non  potest  nisi  volens»  (In 
Ioan.  tract.  26,  n.  2).  Idem  fusius  exponit  in  libro  «De  spir.  et  litt» 
c.   31  sq. 

Eadem  est  doctrina  theologorum.  >S.  Thomas:  «Credere  est  actus 
intellectus,  secundum  quod  movetur  a  voluntate  ad  assentiendum» 
(2,  2,  q.  4,  a.  2).  Ideo  credere  est  meritorium.  «Actus  nostri  sunt 
meritorii,  in  quantum  procedunt  ex  libero  arbitrio  moto  a  Deo  per 
gratiam.  .  .  .  Ipsum  autem  credere  est  actus  intellectus  assentientis 
veritati  divinae  ex  imperio  voluntatis  a  Deo  motae  per  gratiam;  et 
sic  subiacet  libero  arbitrio  in  ordine  ad  Deum ;  unde  actus  fidei  potest 
esse  meritorius»   (2,  2,  q.  2,  a.  9). 

353.  Arg.  3.    Ex  definitionibus  ecclesiae. 

Concilium  tridentinum  sess.  6,  c.  6  docet:  «Disponuntur  ad  ipsam 
iustitiam,    dum    excitati    divina    gratia  et  adiuti,    fidem    ex  auditu  con- 

cipientes,  libere  moventur  in  Deum,  credentes  vera  esse,  quae  divinitus 
revelata  et  promissa  sunt»  (Denz.  n.  798).  Concilium  vaticanum  sess.  3, 
c.  3  :  Actus  fidei  «est  opus  ad  salutem  pertinens,  quo  homo  liberam 
praestat  ipsi  Deo  oboedientiam,  gratiae  eius,  cui  resistere  posset,  con* 
sentiendo  et  cooperando» ;  can.  5  de  fide:  «S.  q.  d.  assensum  fidei 
christianae  non  esse  liberum,  sed  argumentis  humanae  rationis  ne- 
cessario  produci,  ...  A.  S.»   {Denz.   n.   1791    18 14). 

354.     Arg.  4.     Ex  ratione. 

Intellectus  non  necessitatur  nisi  per  verum  evidenter  se  manifestans. 
Atqui  obiecta  fidei  non  solum  non  evidenter  se  manifestant,  sed 
primaria  obiecta  et  per  se  fidei  propria  sunt  mysteria  impenetrabilia, 
quae  per  auctoritatem  Dei  credenda  proponuntur.  Ergo  intellectus 
non  necessitatur  ad  iis  assentiendum,  sed  ad  assensum  per  imperium 
voluntatis  determinatur.  Itaque  duplici  de  causa  concursus  voluntatis 
ad  actum  fidei  requiritur,  tum  quia  est  assensus  in  rem  non  evidentem, 
tum  quia  est  assensus  ob  auctoritatem  Dei  revelantis  praestitus;  nam 
neque  assentiri  inevidentibus  intellectus  potest  nisi  motus  a  voluntate, 
neque  auctoritati  testis  nos  subicimus,  nisi  volumus. 

355*  Obi.  I.  Actus  intellectus  est  intellegere.  Atqui  voluntas  non  potest 
imperio  suo  efficere,  ut  intellectus  aliquid  intellegat.  Ergo  voluntas  non 
potest  intellectum  determinare  ad  actum. 

Resp.  Dist.  mai.:  Aliquis  actus  intellectus  est  intellegere,  i.  e.  per- 
spicere  verum,  conc.  mai.;  non  est  alius  actus  intellectus,  i.  e.  assentiri  vero, 
neg.  mai.  Dist.  min.;  Voluntas  non  potest  imperando  efficere,  ut  intellectus 
perspiciat  verum,  conc.  min. ;  non  potest  efficere,  ut  intellectus  assentiatur 
vero,  subdist.  min. :  Si  intellectus  per  evidentiam  iam  est  determinatus  ad 
assentiendum,  conc.  min.;  si  non  est  determinatus  per  evidentiam,  sed  per 
auctoritatem  tantum  movetur  ad  aliquid  admittendum,  neg.  min.  Dist.  conseq. : 
Voluntas  non  potest  determinare  intellectum  ad  perspiciendum,  conc.  conseq. ; 
non  potest  determinare  intellectum  ad  assentiendum,  subdist.  conseq :  in  evi- 
dentibus,  conc.  conseq.;  in  inevidentibus,  quae  per  auctoritatem  divinam  pro- 
ponuntur,  neg.  conseq. 

Supponimus  de  iudicio,  perspicientia,  assensu  dictum  esse  in  philo- 
sophia  (cf.  e.  g.  Tilm.  Pesch ,  Institutiones  psychologicae  III,  n.  891  sqq). 
Sufficit  hic  pauca  in  memoriam  revocare,  quibus  S.  Thomas  respondet  ad 
quaestionem,  utrum  actus  rationis  imperetur:  «Actus  rationis  potest  considerari 
dupliciter :  uno  modo  quantum  ad  exercitium  actus ;  et  sic  actus  rationis  semper 
imperari  potest,  sicut  cum  indicitur  alicui,  quod  attendat  et  ratione  utatur. 
Alio  modo  quantum  ad  obiectum,  respectu  cuius  duo  actus  rationis  attenduntur: 
primo  quidem,  ut  veritatem  circa  aliquid  apprehendat,  et  hoc  non  est  in  pote- 
state  nostra;  hoc  enim  contingit  per  virtutem  alicuius  luminis  vel  naturalis 
vel  supernaturalis.  Et  ideo  quantum  ad  hoc  actus  rationis  non  est  in  pote- 
state  nostra  nec  imperari  potest.  Alius  autem  actus  rationis  est,  dum  his, 
quae  apprehendit,  assentit.  Si  igitur  fuerint  talia  apprehensa,  quibus  naturaliter 
intellectus  assentiat,  sicut  prima  principia,  assensus  talium  vel  dissensus  non 

Pesch,  Compend.  theol.  dogm.    III.  15 

est  in  potestate  nostra  sed  in  ordine  naturae,  et  ideo  proprie  loquendo 
naturae  imperio  subiacet.  Sunt  autem  quaedam  apprehensa,  quae  non  adeo 
convincunt  intellectum,  quin  possit  assentire  vel  dissentire,  vel  saltem  assen- 
sum  vel  dissensum  suspendere  propter  aliquam  causam,  et  in  talibus  assensus 
vel  dissensus  in  potestate  nostra  est,  et  sub  imperio  cadit»  (i,  2,  q.  17,  a.  6). 
Haec  applicantur  ad  fidem,  in  quantum  fides  distinguitur  a  scientia:  «In 
scientia  duo  possunt  considerari,  scilicet  ipse  assensus  scientis  in  rem  scitam 
et   consideratio   rei   scitae.     Assensus   autem    scientiae   non    subicitur   libero 

arbitrio,  quia  sciens  cogitur  ad  assentiendum  per  efficaciam  demonstrationis 

Sed  consideratio  actualis  rei  scitae  subiacet  libero  arbitrio.  .  .  .  Sed  in  fide 
utrumque  subiacet  libero  arbitrio»  (2,  2,  q.  2,  a.  9  ad  2).  «Sciens  habet  et 
cogitationem  et  assensum,  sed  cogitationem  causantem  assensum  et  assensum 
terminantem  cogitationem,  .  .  .  et  sic  non  habet  assensum  et  cogitationem 
quasi  ex  aequo,  sed  cogitatio  inducit  ad  assensum,  et  assensus  quietat.  Sed 
in  fide  est  assensus  et  cogitatio  quasi  ex  aequo.  Non  enim  assensus  ex 
cogitatione  causatur  sed  ex  voluntate.»  Quare  per  assensum  fidei  intellectui 
non  est  perfecte  satisfactum,  sed  per  voluntatem  intellectus  captivatur  in 
obsequium  fidei  (2  Cor  10,  5).  Fides  igitur  distinguitur  a  simplici  appre- 
hensione,  quia  est  iudicium;  distinguitur  ab  opinione,  quia  est  assensus  fir- 
mus;  distinguitur  ab  intellectione  principiorum,  quia  supponit  cogitationem 
seu  ratiocinationem ;  distinguitur  a  scientia,  quia  assensus  fidei  non  determi- 
natur  per  evidens  ratiocinium  sed  per  imperium  voluntatis  (De  verit. 
q.   14,  a.   1). 

35  6.  Obi.  II.  Voluntas  determinat  intellectum  ad  assentiendum  aut  propter 
novum  motivum  aut  sine  novo  motivo.  Atqui  non  propter  novum  motivum, 
quia  voluntas  non  proponit  motiva,  sed  ea  accipit  ab  intellectu;  neque  sine 
novo  motivo,  quia  sic  fides  esset  assensus  irrationalis.  Ergo  voluntas  non 
determinat  intellectum  ad  assentiendum. 

Resp.  Dist.  mai. :  Voluntas  determinat  intellectum  aut  per  novum  mo- 
tivum  aut  sine  novo  motivo,  quo  immediate  intellectus  movetur,  neg.  mai.; 
quo  immediate  voluntas  et  per  voluntatem  intellectus  movetur,  conc.  mai. 
Dist.  min. :  Voluntas  non  proponit  novum  motivum,  sed  motiva  aecipit  ab 
intellectu,  conc.  min. ;  voluntas  credentis  non  accipit  ab  intellectu  motivum, 
quo  immediate  voluntas  et  per  voluntatem  intellectus  movetur,  neg.  min.  Et 
neg.  conseq. 

Intellectus  proposita  revelatione  non  quidem  necessitatur  ad  credendum, 
sed  videt  tamen  bonum  esse  credere.  Hoc  motivum  proponit  voluntati,  et 
voluntas  mota  hoc  motivo  determinat  intellectum  ad  credendum.  Eodem 
modo  in  omni  assensu  libero  cooperantur  obiective  quidem  verum  et  bonum, 
subiective  perspicientia  et  amor;  sed  ita  ut  perspicientia  et  assensus  intel- 
lectualis  pro  obiecto  formali  et  motivo  habeant  solam  rationem  veri,  voluntas 
autem  pro  obiecto  formali  et  motivo  solam  rationem  boni.  Respectu  volun- 
tatis  cognitio  veri  est  condicio  sine  qua  non,  respectu  intellectus  amor  boni 
non  est  obiectum  movens  sed  causa  determinans. 

357«  Obi.  III.  Homo,  antequam  credit,  scit  Deum  revelasse  rem  creden- 
dam,  et  Deum  esse  absolute  veracem.     Atqui  hac  duplici  scientia  supposita 

intellectus  determinatur  sine  interventu  voluntatis  ad  agnoscendam  veram  rem 
revelatam.     Ergo  voluntas  non  determinat  intetlectum  ad  assensum  fidei. 

Resp.  Dist.  mai. :  Homo,  antequam  credit,  scit  Deum  revelasse  et  esse 
summe  veracem,  i.  e.  harum  rerum  habet  semper  et  necessario  scientiam 
stricte  dictam,  neg.  mai. ;  habet  sufficientem  certitudinem,  conc.  mai.  Dist.  min. : 
Hac  duplici  scientia  determinatur  intellectus  ad  assentiendum  rei  revelatae, 
si  est  scientia  stricte  dicta,  trans.  min.;  si  est  solum  certitudo  sufficiens  sed 
non  stricte  scientifica,  neg.  min.     Et  neg.  conseq. 

Experientia  constat  factum  revelationis  plerisque  hominibus  non  tam  evi- 
denter  suaderi  argumentis,  ut  necessitentur  ad  illud  admittendum.  Ratio  est 
duplex :  tum  quia  revelatio  christiana  nobis  non  innotescit  nisi  serie  variorum 
argumentorum,  quorum  perspicientia  difficilis  est,  et  a  quorum  actuali  con- 
sideratione  et  penetratione  mens  humana  facile  avertitur ;  tum  quia  inter  res 
credendas  multae  sunt,  quae  captum  nostrum  superant,  et  quae,  quia  sunt 
mysteria  impenetrabilia,  intellectum  potius  deterrent  quam  alliciunt.  Itaque 
si  quis  est  voluntatis  non  bonae,  potest  facile  in  his  obscuritatibus  praetextum 
quaerere  dicendi  revelationem  non  esse  factam.  Hanc  viam  multi  homines 
infortunati  sequuntur. 

Dixi  quoad  priorem  expositionem  minoris:  «transeat  minor»,  quia  si 
quis  per  exceptionem  habet  perfectam  et  actualem  scientiam  facti  revelationis 
et  infallibilis  veracitatis  Dei,  is  necessario  etiam  habet  scientiam  conclusionis : 
Ergo  haec  res  revelata  vera  est,  quamquam  haec  scientia  non  ex  visceribus 
rei  sed  ex  evidentia  auctoritatis  hausta  est,  seu  est  scientia  rei  verae  ut 
testificatae.  Talis  assensus  non  est  assensus  fidei  theologicae,  sed  fidei 
scientificae  (cf.  supra  n.  342  c).  Plura  de  hac  re  exponit  I.  Bainvel  in  libro 
«La  foi  et  1'acte  de  foi»,  32  sqq. 

Supposita  hac  evidentia  quaerunt  theologi,  utrum  etiamtum  possibilis  sit 
actus  fidei  theologicae  necne.  Quidam  ut  Card.  de  Lugo  (De  fide  disp.  2,  n.  78) 
et  eius  asseclae  negant,  quia  non  satis  distinguunt  illam  conclusionem  ab 
actu  fidei  theologicae.  Plurimi  alii  theologi  affirmant,  ut  S.  Thomas:  «Illa 
sola  manifestatio  excludit  fidei  rationem,  per  quam  redditur  apparens  vel 
visum  id,  de  quo  principaliter  est  fides»  (2,  2,  q.  5,  a.  1).  Nam  illa  evi- 
dentia  in  attestante  non  mutat  auctoritatem  testis,  quae  est  motivum  fidei, 
et  relinquit  in  potestate  hominis,  qui  habet  illam  evidentiam,  utrum  velit  se 
auctoritati  subicere  necne.  De  qua  re  ait  Ant.  Mayr:  «Stante  evidentia  in 
attestante  voluntas  adhuc  est  libera,  non  quidem  ad  imperandum  vel  im- 
pediendum  omnem  assensum;  nam  evidentia  saltem  necessitat  ad  aliquem 
actum  conclusionis  theologicae ;  sed  est  libera  ad  imperandum  assensum  non 
propter  evidentiam  sed  propter  solum  testimonium  Dei,  ita  ut  voluntas  parata 
sit  credere,  etsi  non  haberet  evidentiam,  sed  tantum  evidentem  credibilitatem. 
Verbo,  voluntas  est  libera  ad  hunc  actum :  Volo  credere  propter  hanc  reve- 
lationem  divinam,  mihi  hic  et  nunc  evidenter  propositam,  ita  tamen,  ut  etiam 
crederem,  etsi  non  esset  evidenter  proposita.  Posset  enim  voluntas  alium 
actum  elicere,  scilicet:  Nollem  credere,  si  mihi  non  esset  evidenter  proposita; 
qui  esset  actus  infidelitatis»  (Theologia  schol.,  de  fide  n.  468).  Itaque  si 
adest  evidentia  testimonii  et  veracitatis  testis,  excluditur  quidem  libertas  contra- 
rietatis,  quatenus  intellectus  non  potest  moveri  ad  contrarium  admittendum ; 
manet  autem  libertas  exercitii,  quatenus  voluntas  potest  movere  aut  non  movere 
intellectum  ad  credendum. 

15  * 

358.  Obi.  IV.  Secundum  doctrinam  Christi  nemo  potest  credere,  nisi  tractus 
a  Patre  (Io  6,  44  66),  et  quidam  iudaei  non  poterant  credere  (Io  8,  43; 
12,  39).  Atqui  si  ad  fidem  requiritur,  ut  homo  trahatur  a  Patre,  et  si  is 
qui  non  trahitur  a  Patre,  non  potest  credere,  fides  non  pendet  e  voluntate 
hominis.     Ergo  non  est  actus  liber. 

Resp.  Conc.  mai.  Neg.  min.  et  conseq.  Homo  trahitur  a  Patre  per 
gratiam,  gratia  autem  non  necessitat,  sed  intactam  relinquit  libertatem  arbitrii 
(supra  n.  286).  Illi  autem  iudaei  non  poterant  credere,  quia  ad  fidem  re- 
quiritur  bona  voluntas,  quam  illi  non  habebant  (supra  n.  273). 

SchoL     De  supernaturalitate  fidei. 

359.  a)  Fidem  non  posse  elici  sine  auxilio  gratiae  iam  supra  (n.  247  sqq) 
vidimus.  Res  definita  est  a  concilio  arausicano  II  can.  5  :  «Si  quis 
sicut  augmentum,  ita  etiam  initium  fidei  ipsumque  credulitatis  affectum, 
quo  in  eum  credimus,  qui  iustificat  impium,  et  ad  regenerationem 
sacri  baptismatis  pervenimus,  non  per  gratiae  donum ,  i.  e.  per  in- 
spirationem  Spiritus  Sancti,  corrigentem  voluntatem  nostram  ab  in- 
fidelitate  ad  fidem,  ab  impietate  ad  pietatem,  sed  naturaliter  nobis 
inesse  dicit,  apostolicis  dogmatibus  adversarius  approbatur» ;  can.  7 : 
«Si  quis  per  naturae  vigorem  bonum  aliquid,  quod  ad  salutem  per- 
tinet  vitae  aeternae,  cogitare,  ut  expedit,  aut  eligere,  sive  salutari, 
i.  e.  evangelicae  praedicationi  consentire  posse  confirmat  absque  illu- 
minatione  et  inspiratione  Spiritus  Sancti,  qui  dat  omnibus  suavitatem 
in  consentiendo  et  credendo  veritati,  haeretico  fallitur  spiritu»  (Deiiz. 
n.  178  180).  Idem  docet  concilium  tridentinunt  (supra  n.  353),  quod 
sess.  6  statuit  hunc  can.  3:  «S.  q.  d.  sine  praeveniente  Spiritus  Sancti 
inspiratione  atque  eius  adiutorio  hominem  credere  .  .  .  posse,  sicut 
oportet,  ut  ei  iustificationis  gratia  conferatur,  A.  S.»  (Denz.  n.  813). 
Item  concilium  vaticanum  (supra  n.  353),  quod  hunc  can.  5  de  fide 
statuit:  «S.  q.  d.  .  .  .  ad  solam  fidem  vivam,  quae  per  caritatem  operatur, 
gratiam  Dei  necessariam  esse,  A.  S.»   (Denz.  n.   18 14). 

Non  videtur  quidem  absolute  repugnare  hominem  audientem  vel 
legentem  evangelium  a  Deo  revelatum,  viribus  naturalibus  posse  sibi 
persuadere  agi  de  vera  revelatione  divina,  et  posse  velle  credere  et 
posse  reapse  assentiri  doctrinae  revelatae  propter  auctoritatem  Dei 
revelantis.  Nam  nulla  apparet  in  toto  hoc  processu  repugnantia,  neque 
apparet  difficultas  tanta,  ut  non  possit  per  vires  naturales  ullius  hominis 
superari.  Nihilominus  talis  homo  non  crederet,  sicut  oportet  vel  expedit 
ad  salutem,  et  eius  actus  nullam  haberet  relationem  ad  finem  super- 
naturalem.  Secundo,  etsi  homo  potest  actum  naturalem  fidei  elicere, 
non  potest  tamen  per  vires  naturales  firmiter  stare  in  iis,  quae  fides 
credenda  et  facienda  docet  (cf.  supra  n.  230  sqq);  ideo  vires  naturales 
ad  fidem,  qualis  requiritur,  non  sufficiunt,  sed  homo  sibi  reiictus  mox 
tantas  difficultates  experietur,  ut  non  a  solis  praeceptis  moralibus  sed 
etiam   ab   ipsa   fide  deficiat.     Tertio,    Deus,   qui  vult  omnes  ad  fidem 

perducere,  hominem  bene  dispositum  non  relinquet  sine  auxilio  gratiae, 
et  ita  etiam  sub  hoc  respectu,  seu  quod  quaestionem  facti  attinet,  non 
potest  esse  fides  pure  naturalis. 

b)  Non  solum  ad  ipsum  actum  fidei  sed  etiam  ad  actus,  qui 
immediate  praerequiruntur  ad  fidem,  gratia  est  necessaria.  Imprimis 
ad  iudicium  credibilitatis  et  credenditatis.  S.  Augustinus  ait:  «Quis 
non  videat  prius  esse  cogitare  quam  credere?  Nullus  quippe  credit 
aliquid,  nisi  prius  cogitaverit  esse  credendum.  ...  Ita  nemo  sibi 
sufficit  vel  ad  incipiendam  vel  ad  perficiendam  fidem,  sed  sufficientia 
nostra  ex  Deo  est  [2  Cor  3,  5]  \  quoniam  fides,  si  non  cogitetur,  nulla 
est,  et  non  sumus  idonei  cogitare  aliquid  quasi  ex  nobismetipsis,  sed 
sufficientia  nostra  ex  Deo  est»  (De  praedest.  sanct.  c.  2,  n.  5  ;  cf.  De 
pecc.  merit.  et  remiss.  1.  1,  c.  25,  n.  37).  Concilium  arausicanum  II 
can.  7  docet  hominem  sine  gratia  non  posse  cogitare  bonum  aliquod 
salutare,  sicut  expedit  {Denz.  n.  180).  Duo  autem  iudicia,  scilicet  ea, 
quae  ut  revelata  proponuntur,  esse  credibilia  et  credenda,  sine  dubio 
sunt  cogitationes,  quae  immediate  ad  salutem  pertinent;  ergo  ad  ea 
requiritur  gratia  elevans,  ut  per  haec  iudicia  voluntas  debito  modo 
moveatur  in  ordine  supernaturali.  Per  accidens  requiritur  etiam  gratia 
medicinalis  ad  sanandam  infirmitatem  intellectus  in  homine,  qui  ex 
aliqua  ratione  non  est  satis  aptus  ad  illa  iudicia  formanda.  Ex  eadem 
ratione  potest  accidere,  ut  requiratur  gratia  medicinalis  ad  formanda 
iudicia  speculativa  de  veracitate  Dei  et  de  facto  revelationis ;  sed  non 
constat  ad  eadem  iudicia  formanda  requiri  etiam  gratiam  elevantem, 
quia  per  se  nondum  pertinent  ad  ordinem  salutis. 

In  homine  iustificato  habitus  infusus  fidei  sufficit  ad  elevandum 
intellectum,  et  gratia  actualis  requiritur  solum  ad  excitandum  (cf.  supra 
n.  253).  Secundum  .S.  Thomam  ipse  habitus  fidei  facit  videre  cre- 
dibilitatem  (2,  2,  q.  1,  a.  1  ad  3);  secundum  alios,  e.  g.  Wirceburgenses 
(De  fide  n.  190),  infunditur  specialis  habitus  prudentiae  ad  iudicium 
credibilitatis  formandum.     Cf.  Suarez,    De  fide  disp.  4,  sect.  6. 

c)  Pius  credulitatis  affectus,  i.  e.  voluntas  credendi,  procedit  ex 
gratia  secundum  doctrinam  concilii  arausicani  II  (supra  n.  359).  Haec 
quoque  gratia  est  principaliter  elevans ,  secundario  est  medicinalis, 
corrigens  voluntatem  ab  infidelitate  ad  fidem,  ut  idem  concilium  ait. 
Multi  censent  infundi  specialem  habitum  piae  credulitatis,  ut  Suarez 
(De  fide  disp.  7,  sect.  2).  Alii,  ut  S.  Thomas  (2,  2,  q.  4,  a.  2  et  5) 
censent  in  iustis  credulitatis  affectum  procedere  ex  caritate,  in  pec- 
catoribus  autem  ex  sola  gratia  actuali,  cum  fides  sine  caritate  non  sit 
virtus  perfecta;  unde  sicut  in  peccatoribus  actus  aliarum  virtutum 
moralium  non  procedunt  ex  habitibus  infusis,  ita  neque  pius  credulitatis 
affectus. 

d)  Fides  sine  caritate  vocatur  fides  informis,  quia  caret  illa  forma, 
qua  actus  eius  sunt  perfecte  salutares  seu  meritorii  vitae  aeternae 
(supra  n.  326  sqq).     Fides   vero    cum    caritate   vocatur  fides  formata, 

non  quia  caritas  intrinsecus  constituit  fidem,  sed  quia  ponit  hominem 
in  eo  statu,  in  quo  actus  fidei  est  meritorius  vitae  aeternae.  Ergo 
idem  est  habitus  fidei  informis  et  formatae,  et  distinctio  petitur  ex 
conotatione  caritatis  absentis  aut  praesentis.  Caritas  condecorat  fidem, 
sicut  lux  confert  splendorem  rebus,  non  tamen  dat  vel  mutat  earum 
interna  constitutiva  (cf.  5.   Thomas  2,  2,  q.  4,  a.  3  et  4). 


CAPUT  II. 
DE  OBIECTO  FIDEI. 

Cf.  S.  Thomas  2,  2,  q.  1;  —  De  verit.  q.  14,  a.  8  et  12;  Suarez,  De  fide  disp.  II; 
Mazzella,  De  virtutibus  infusis  disp.  II;  Wilmers,  De  fide  divina  liber  III;  Schiffini,  De 
virtutibus    infusis    disp.  II;    van  Noort,    De    fontibus   revelationis    et  de  fide  n.   185  sqq. 

Prop.  XLII.  Obiectum  attributionis  seu  formale  quod  fidei 
est  Deus. 

360.  Stat.  quaest.  Cum  multa  et  varia  revelata  sint  a  Deo, 
quaeritur,  num  haec  obiecta  fidei  sint  plane  disparata,  an  aliquam 
unitatem  constituant.  Respondemus  omnia  referri  ad  unum  commune 
obiectum,  scilicet  ad  Deum,  de  quo  omnia,  quae  revelata  sunt,  aut 
immediate  aut  mediate  praedicentur.  Ideo  Deus  est  obiectum  vel 
subiectum  attributionis  vel  obiectum  formale  quod  fidei;  hi  enim  sunt 
solum  diversi  termini  ad  significandam  eandem  rem.  Ergo  quam- 
quam  in  S.  Scriptura  multa  historice  narrantur  de  variis  hominibus, 
non  tamen  propter  se  narrantur,  sed  ad  ostendendam  providentiam 
divinam  hominibus  mirabili  modo  invigilantem ;  et  hoc  sensu  mediate 
de  Deo  praedicantur. 

Thesis  est  conclusio  aliqua  theologica,  ab  omnibus  admissa,  quae 
maxime  ad  hunc  finem  ponitur,  ut  clare  appareat,  quomodo  fides  sit 
virtus  theologica,  eaque  etiam  ex  parte  obiecti  una. 

361.  Arg.  1.     Ex  fine  operationis  Dei  ad  extra. 

Revelatio  est  operatio  Dei  ad  extra.  Atqui  finis  omnis  operationis 
Dei  ad  extra  est  gloria  Dei,  i.  e.  imprimis  ut  perfectiones  Dei  a 
creaturis  rationalibus  cognoscantur.  Ergo  etiam  finis  revelationis  est, 
ut  Deus  ab  hominibus  cognoscatur.  Consequenter  omnia  revelata  ad 
Deum  referuntur,  et  Deus  est  obiectum  attributionis  fidei. 

Maior  per  se  patet.  Minor  probata  est  in  tomo  II,  n.  233  sqq, 
ubi  quidem  sermo  est  de  creatione,  sed  eaedem  rationes  valent  pro 
revelatione.  Christus,  qui  multa  et  varia  docuit,  tamen  Patrem  alloquitur: 
«Ego  te  clarificavi  super  terram,  manifestavi  nomen  tuum  hominibus» 
(Io  17,  4  6).  Et  postulat  ab  hominibus  fidem,  quia  haec  est  via 
veniendi  ad  perfectam  Dei  cognitionem,  quae  est  vita  aeterna.  «Haec 
est  autem  vita  aeterna,  ut  cognoscant  te  solum  Deum  verum,  et  quem 
misisti,    Iesum   Christum»    (Io   17,    3).      Christus   est   via    qua    itur   ad 

Patrem.  «Creditis  in  Deum,  et  in  me  credite.  . . .  Ego  sum  via  et  veritas 
et  vita;  nemo  venit  ad  Patrem  nisi  per  me»  (Io  14,  1  6).  S.  Paulus 
ait:  «Est  autem  fides  sperandarum  substantia  rerum,  argumentum  non 
apparentium»  (Hebr  II,  1).  Ergo  bona  caelestia,  adhuc  nobis  in- 
visibilia,  quae  essentialiter  consistunt  in  perfecta  cognitione  Dei,  per 
fidem  iam  nunc  subsistentiam  quandam  in  mentibus  credentium  habent, 
quod  solum  verum  est,  si  fides  principaliter  refertur  ad  ipsum  Deum. 
Quare  ibidem  dicitur  credendum  esse  in  Deum  exsistentem  et  re- 
muneratorem.  His  igitur  et  aliis  dictis  Scripturae  manifeste  significatur 
totam  revelationem  referri  ad  ipsum  Deum  ut  obiectum  principale,  et 
fidem  in  hoc  ordine  providentiae  esse  illud  genus  cognitionis,  quo 
homines  recte  disponuntur  ad  Deum  finem  ultimum.  «Omnis  enim, 
quicumque  invocaverit  nomen  Domini,  salvus  erit.  Quomodo  ergo  in- 
vocabunt,  in  quem  non  crediderunt?»   (Rom  10,   13  sq.) 

362.     Arg.  2.     Ex  auctoritate  Patrum  et  theologorum. 

S.  Augustimts:  «Fidei  primum  ac  maximum  officium  est,  ut  in 
verum  credatur  Deum»  (De  civ.  Dei  1.  4,  c.  20).  «Ut  mens  in  fide 
fidentius  ambularet  ad  veritatem,  ipsa  veritas  Dei  Filius,  homine 
assumpto,  non  Deo  consumpto,  eandem  constituit  ac  fundavit  fidem, 
ut  ad  Deum  iter  esset  homini  per  hominem  Deum»  (ibid.  1.  11,  c.  2). 
Clemens  Alex.  fidem  vocat  «anticipationem»  visionis  beatificae  (Strom. 
1.  2,  c.  2).  Secundum  5".  Bemardum  fides  est  «certa  praelibatio  nondum 
propalatae  veritatis»  (De  consid.  1.  5,  c.  3).  Atqui  in  visione  Deus 
est  obiectum  principale,  ergo  etiam  in  fide.  Quia  fides  est  quasi 
imperfecta  visio,  adveniente  visione  beatifica  cessat  fides,  id  quod  non 
esset  consequens,  si  obiectum  principale  esset  diversum. 

£.  Thomas  ait:  «Si  consideremus  materialiter  ea,  quibus  fides 
assentit,  non  solum  est  ipse  Deus  sed  etiam  multa  alia,  quae  tamen 
sub  assensu  fidei  non  cadunt,  nisi  secundum  quod  habent  aliquem 
ordinem  ad  Deum,  prout  scilicet  per  aliquos  divinitatis  effectus  homo 
adiuvatur  ad  tendendum  in  divinam  fruitionem.  Et  ideo  etiam  ex 
hac  parte  obiectum  fidei  est  quodammodo  veritas  prima,  in  quantum 
nihil  cadit  sub  fide  nisi  in  ordine  ad  Deum,  sicut  etiam  obiectum 
medicinae  est  sanitas,  quia  nihil  medicina  considerat  nisi  in  ordine  ad 
sanitatem.  ...  Ea,  quae  pertinent  ad  humanitatem  Christi  et  ad 
sacramenta  ecclesiae  vel  ad  quascumque  creaturas,  cadunt  sub  fide, 
in  quantum  per  haec  ordinamur  ad  Deum,  et  iis  etiam  assentimus 
propter  divinam  auctoritatem»  (2,  2,  q.  1,  a.  1).  Idem  docent  commenta- 
tores  S.  Thomae  et  ceteri  theologi  unanimiter  fere.  Fusiorem  explica- 
tionem  dat  Suarez  in  disp.  2  de  fide,  qui  etiam  hoc  effert  Deum  esse 
unicum  obiectum  absolute  necessarium  omnis  fidei,  quae  est  funda- 
mentum  religionis  supernaturalis,  quia  si  omnia  alia  obiecta  deessent, 
posset  tamen  talis  fides  et  talis  religio  subsistere;  sed  nulla  religio 
supernaturalis  concipi  potest,  nisi  Deus  aliquid  de  se  ipso  revelet.    Inter 

reliqua  fidei  obiecta  eminet  Christus  homo,  qui  post  Deum  est  obiectum 
principale  fidei;  nihilominus  etiam  Christus  homo  ad  Deum  refertur. 
«Omnia  vestra  sunt,  vos  autem  Christi,  Christus  autem  Dei»  (i  Cor  3, 
22  sq).  «Finis,  cum  tradiderit  regnum  Deo  et  Patri.  .  .  .  Tunc  et  ipse 
Filius  subiectus  erit  ei,  qui  subiecit  sibi  omnia,  ut  sit  Deus  omnia  in 
omnibus»   (1  Cor  15,  24  28). 

363.  Obi.  I.  Multa  in  Scriptura  narrantur  non  solum  pure  naturalia  sed 
etiam  valde  minuta,  e.  g.  cuius  staturae  fuerit  aliquis  homo,  quot  filios  ali- 
quis  habuerit,  et  similia  multa,  quibus  nihil  proficimus  in  cognoscendo  Deo. 
Atqui  haec  sunt  obiecta  fidei.  Ergo  non  omnia  obiecta  fidei  referuntur  ad 
Deum  ut  subiectum  attributionis. 

Resp.  Dist.  mai. :  Multa  in  Scriptura  narrantur,  quae  per  se  nihil  con- 
ferunt  ad  Deum  melius  cognoscendum,  trans.  mai.;  quae  per  accidens  et  in 
contextu  sermonis  nihil  conferunt  ad  Deum  melius  cognoscendum,  neg.  mai. 
Dist.  min. :  Haec  sunt  obiecta  fidei  per  se,  neg.  min. ;  per  accidens,  conc.  min. 
Et  neg.  conseq. 

Haec  distinctio  in  credibilia  per  se  et  credibilia  per  accidens  recepta  est 
ab  omnibus  theologis,  etsi  non  omnino  eodem  modo  ab  omnibus  explicatur. 
Sufficit  audire  explicationem  S.  Thomae :  «Aliqua  sunt  credibilia,  de  quibus 
est  fides  secundum  se;  aliqua  vero  sunt  credibilia,  de  quibus  non  est  fides 
secundum  se  sed  solum  in  ordine  ad  alia,  sicut  etiam  in  scientiis  quaedam 
proponuntur  ut  per  se  intenta,  et  quaedam  ad  manifestationem  aliorum. 
Quia  vero  fides  principaliter  est  de  his,  quae  videnda  speramus  in  patria 
secundum  illud  Hebr  1,  1 :  ,Fides  est  substantia  sperandarum  rerum',  ideo 
per  se  ad  fidem  pertinent  illa,  quae  directe  nos  ordinant  ad  vitam  aeternam, 
sicut  sunt  tres  personae  omnipotentis  Dei,  mysterium  incarnationis  Christi 
et  alia  huiusmodi ;  et  secundum  ista  distinguuntur  articuli  fidei.  Quaedam 
vero  proponuntur  in  S.  Scriptura  ut  credenda,  non  quasi  principaliter  intenta 
sed  ad  praedictorum  manifestationem,  sicut  quod  Abraham  habuit  duos  filios, 
quod  ad  tactum  ossium  Elisaei  suscitatus  est  mortuus,  et  alia  huiusmodi,  quae 
narrantur  in  S.  Scriptura  in  ordine  ad  manifestationem  divinae  maiestatis  vel 
incarnationis  Christi»  (2,  2,  q.  1,  a.  6  ad  1 ;  cf.  a.  8).  «Fidei  obiectum  per 
se  est  id,  per  quod  homo  beatus  efficitur.  Per  accidens  autem  aut  secundario 
se  habent  ad  obiectum  fidei  omnia,  quae  in  S.  Scriptura  divinitus  tradita 
continentur,  sicut  quod  Abraham  habuit  duos  filios,  quod  David  fuit  filius 
Iesse,  et  alia  huiusmodi.  Quantum  ergo  ad  prima  credibilia,  quae  sunt 
articuli  fidei,  tenetur  homo  explicite  credere,  sicut  et  tenetur  habere  fidem. 
Quantum  autem  ad  alia  credibilia,  non  tenetur  homo  explicite  credere  sed 
solum  implicite  vel  in  praeparatione  animi,  in  quantum  paratus  est  credere, 
quidquid  divina  Scriptura  continet.  Sed  tunc  solum  huiusmodi  tenetur  ex- 
plicite  credere,  quando  hoc  ei  constiterit  in  doctrina  fidei  contineri»  (2,  2, 
q.  2,  a.  5;  cf.  In  2  Sent.,  dist.   12,  q.   1,  a.  2  et  In  1  Cor.  11,  lect.  4). 

Quae  per  accidens  credibilia  sunt,  partim  sunt  res  physicae,  ex  quibus 
cognoscitur  potentia  et  providentia  divina,  quemadmodum  in  primo  capite 
Genesis  enumerantur  ordines  rerum,  ut  efferatur  omnia  esse  a  Deo  creata, 
vel  Christus  Dominus  dicit  aves  nutriri  et  flores  vestiri,  ut  commendet  pro- 
videntiam  divinam;  partim  sunt  res  historicae,  quae  adduntur,  ut  substantia 

narrationis  melius  intellegatur,  sicut  in  omni  narratione  historica  fit;  partim 
sunt  ornatus  sermonis,  quo  res  per  se  intentae  vividius  exprimuntur,  ut  in 
libris  poeticis. 

364.  Obi.  II.  Fides  est  de  complexis.  Atqui  Deus  est  aliquid  incomplexum. 
Ergo  Deus  non  est  obiectum  proprium  fidei. 

Resp.  Dist.  mai. :  Fides  est  principaliter  de  iis,  quae  in  se  sunt  com- 
plexa,  neg.  mai.;  quae  a  nobis  concipiuntur  per  modum  complexorum,  conc. 
mai.  Conc.  min.  Dist.  conseq. :  Deus  non  est  obiectum  fidei  eo  modo,  quo 
est  in  se,  conc.  conseq. ;  non  est  obiectum  fidei  eo  modo,  quo  a  nobis  in  hac 
vita  cognoscitur,  neg.  conseq. 

Nostra  cognitio  in  hac  vita  procedit  per  iudicia  et  enuntiationes.  Com- 
paramus  enim  praedicatum  cum  subiecto  et  cum  eo  coniungimus  aut  ab  eo 
separamus.  Haec  iudicia  et  enuntiabilia  dicuntur  complexa  in  oppositione 
ad  simplicem  apprehensionem.  Etiam  ea,  quae  in  se  sunt  perfecte  simplicia, 
complexo  tantum  modo  cognoscimus.  Eadem  via  alios  docemus  et  ab  aliis 
discimus,  etiam  ab  ipso  Deo  secundum  communiter  contingentia.  Ita  Christus 
Dominus  hoc  humano  modo  totam  doctrinam  revelatam  proposuit,  et  etiam 
nunc  ecclesia  ita  proponit  dogmata  revelata.  Itaque  etiam  assensus  fidei 
proxime  fit  in  aliquam  propositionem,  e.  g. :  Deus  est  trinus.  In  ipso  Deo 
divinitas  et  trinitas  non  sunt  duae  res,  sicut  in  propositione  Deus  et  trinus 
sunt  duo  vocabula  vel  duo  conceptus.  Nihilominus  nobis  possibile  non  est 
credere  Deum  trinum  nisi  formando  illud  iudicium :  Deus  est  trinus.  Attamen 
sicut  in  aliis  iudiciis  intellectus  non  terminatur  ad  iudicia  sua  sed  ad  res,  ita 
etiam  in  fide  intellectus  terminatur  ad  ipsum  Deum.  De  qua  re  S.  Thomas 
ait:  «Veritas  igitur  divina,  quae  simplex  est  in  se  ipsa,  est  fidei  obiectum; 
sed  eam  intellectus  noster  accipit  suo  modo  per  viam  compositionis,  et  sic 
per  hoc,  quod  compositioni  factae  tamquam  verae  assentit,  in  veritatem  pri- 
mam  tendit  ut  in  obiectum ;  et  sic  nihil  prohibet  veritatem  primam  esse  fidei 
obiectum,  quamvis  sit  complexorum»  (De  verit.  q.  14,  a.  8  ad  5;  cf.  ad  n; 
In  3  Sent.  dist.  24,  a.  1,  sol.  2;  Sum.  2,  2,  q.  1,  a.  3).  Ergo  propositiones 
sunt  obiectum  materiale  et  immediatum  assensus  fidei,  Deus  ipse  est  ob- 
iectum  formale  quod  et  quo,  et  ultimus  terminus  et  finis  huius  assensus 
(cf.  Suarez,  De  fide  disp.  2,  sect.  3). 

SchoL  I.     De  Symbolis. 

365.  Veritates  illae  principales,  quae  omnibus  hominibus  explicite 
credendae  sunt,  continentur  quidem  in  Scriptura  et  aliis  fontibus  reve- 
lationis,  sed  eo  modo,  ut  studium  et  exercitium  requiratur  ad  ea  ex 
his  fontibus  eruenda.  Ad  tale  autem  studium  non  omnibus  ingenium 
et  otium  suppetit.  «Et  ideo  fuit  necessarium,  ut  ex  sententiis  Scrip- 
turae  aliquid  manifestum  summarie  colligeretur,  quod  proponeretur  om- 
nibus  ad  credendum»  (S.  Thomas  2,  2,  q.  1,  a.  9  ad  1).  Eiusmodi 
brevis  sententiarum  fidei  collectio  vocatur  Symbolum,  i.  e.  insigne  vel 
tessera,  qua  fideles  ab  infidelibus  vel  haereticis  distinguuntur;  quare 
vocatur  etiam  «regula  fidei».  Quidam  dicunt  nomine  Symboli  signifi- 
cari  collectionem ;  sed  collectio  graece  est  aufx^olr^  non  auLiftoXov. 

Symbola  authentica  edi  non  possunt  nisi  a  summo  pontifice  aut  a 
concilio  oecumenico,  sive  editio  fit  formaliter  per  novam  legem  sive 
aequivalenter  per  usum  communiter  receptum  sub  auspiciis  summi 
pontificis,  quemadmodum  etiam  in  aliis  legibus  fit.  Inter  Symbola 
maxime  nota  sunt  apostolicum,  athanasianum,  nicaenum. 

Forma  Symboli  apostolici,  quae  nunc  in  usu  est,  non  legitur  ante 
saeculum  VI  (Sermo  pseudoaugustinianus  244,  1).  Vetus  forma  ro- 
mana  (Denz.  n.  2;  cf.  6)  caret  tribus  articulis  «descendit  ad  inferos», 
«sanctorum  communionem»,  «vitam  aeternam».  Haec  forma  usque  ad 
saeculum  II  ascendit;  origo  apostolica,  quae  iam  saeculo  V  a  pluri- 
bus  Patribus  affirmatur,  certis  argumentis  probari  nequit.  Saeculo  VI 
orta  est  narratio  a  singulis  apostolis  unum  articulum  esse  conditum. 
Nihilominus  scholastici  praeferebant  divisionem  Symboli  in  quattuor- 
decim  articulos  (S.  Thomas  2,  2,  q.  1,  a.  8;  Suarez,  De  fide  disp.  2, 
sect.  5,  n.  10).  Articuli  dicuntur  metaphorice.  «Ut  enim  corporis 
membra  articulis  distinguuntur,  ita  etiam  in  hac  fidei  confessione,  quid- 
quid  distincte  et  separatim  ab  alio  nobis  credendum  est,  recte  et  ap- 
posite  articulum  dicimus»   (Catech.  rom.  pars  I,  c.  1,  n.  4). 

Symbolum  athanasianum,  quod  quibusdam  diebus  recitandum  prae- 
scribitur  in  Breviario  romano,  est  incerti  auctoris  (cf.  Denz.  n.  39  sq 
cum  nota).  Auctoritas  eius  nititur  usu  liturgico,  ab  ecclesia  praecepto. 
Paulatim  in  liturgiam  introductum  est  inde  a  saeculo  IX  circiter. 

Symbolum  nicaenum  continet  confessionem  fidei  a  primo  concilio 
oecumenico  contra  arianos  statutam  (Denz.  n.  54).  Postea  quaedam 
addita  sunt  a  concilio  constantinopolitano  I  (Denz.  86,  ubi  in  nota  de 
additamento   «Filioque»).    Recitari  solet  in  missis  sollemnioribus. 

Exsistunt  praeterea  quaedam  longiores  formulae,  quae  non  solent 
vocari  Symbola  sed  professiones  fidei,  ut  professio  fidei  tridentina 
(Denz.  n.  994  sqq). 

SchoL  2.  Num  ex  parte  obiecti  fides  creverit  per  successio- 
nes  temporum. 

366.  a)  vS.  Thomas  docet  substantiam  articulorum  fidei  semper  ean- 
dem  mansisse,  quod  ita  explicat:  «Omnes  articuli  implicite  continentur 
in  quibusdam  primis  credibilibus,  scilicet  ut  credatur  Deus  esse  et  pro- 

videntiam  habere  circa  hominum  salutem In  esse  enim  divino  inclu- 

duntur  omnia,  quae  credimus  in  Deo  aeternaliter  exsistere,  in  quibus 
nostra  beatitudo  consistit;  in  fide  autem  providentiae  includuntur  om- 
nia,  quae  temporaliter  a  Deo  dispensantur  ad  hominum  salutem,  quae 
sunt  via  in  beatitudinem.  ...  Sic  ergo  dicendum  est,  quod  quantum 
ad  substantiam  articulorum  fidei,  non  est  factum  eorum  augmentum 
per  temporum  successiones,  quia  quaecumque  posteriores  crediderunt, 
continebantur  in  fide  praecedentium  patrum,  licet  implicite.  Sed  quan- 
tum  ad  explicationem  crevit  numerus  articulorum,  quia  quaedam  ex- 
plicite   cognita  sunt  a  posterioribus,    quae  a   prioribus    non   cognosce- 

bantur  explicite»  (2,  2,  q.  1,  a.  7).  Deus  enim  paulatim  homines  eru- 
divit  in  cognitione  veritatum  revelatarum,  «sicut  magister,  qui  novit 
totam  artem,  non  statim  a  principio  tradit  eam  discipulo,  quia  capere 
non  potest,  sed  paulatim,  condescendens  eius  capacitati;  et  hac  ratione 
profecerunt  homines  in  cognitione  fidei  per  temporum  successionem. 
Unde  apostolus  Gal  3  comparat  statum  veteris  testamenti  pueritiae» 
(ibid.  ad  2). 

b)  Explicatio  autem  credendorum  olim  fiebat  per  novas  revela- 
tiones,  quia  credibilia  excedunt  naturalem  rationem  (2,  2,  q.  2,  a.  6). 
Primus  igitur  magnus  progressus  factus  est  temporibus  patriarcharum, 
secundus  per  legem  mosaicam,  tertius  temporibus  posteriorum  pro- 
phetarum,  qui  quo  propinquiores  erant  temporibus  Christi,  eo  magis 
instruebantur  de  fide  incarnationis  (2,  2,  q.  74,  a.  6).  Itaque  tempori- 
bus  prophetarum  plura  explicite  credebantur  quam  aetate  legis,  et 
aetate  legis  plura  quam  temporibus  patriarcharum,  et  tunc  plura  quam 
praecedentibus  temporibus  (De  verit.  q.  14,  a.  11). 

Sed  «ultima  consummatio  gratiae  facta  est  per  Christum,  unde 
et  tempus  eius  dicitur  tempus  plenitudinis  Gal  4»  (2,  2,  q.  1,  a.  7  ad  4). 
«Innititur  enim  fides  nostra  revelationi  apostolis  et  prophetis  factae, 
qui  canonicos  libros  scripserunt,  non  autem  revelationi,  si  qua  fuit  aliis 
doctoribus  facta»  (1,  q.  1,  a.  8  ad  2).  De  hac  re  alibi  iam  plura  di- 
ximus  (I,  n.  219  sqq  329  sqq). 

c)  Itaque  post  apostolorum  tempora  progressus  non  fit  per  novas 
revelationes  sed  per  magis  explicitam  cognitionem  et  expositionem 
eorum^  quae  apostolis  revelata  sunt.  Quae  expositio  authentice  fit 
per  magisterium  ecclesiasticum,  quod  non  omni  tempore  omnia  aeque 
explicite  proposuit,  sed  singula,  prout  temporum  necessitas  postulabat. 
S,  Thomas:  «Eorum,  quae  sunt  fidei,  quaedam  sunt,  quae  non  sunt 
perfecte  per  ecclesiam  manifestata,  sicut  in  primitiva  ecclesia  nondum 
erat  perfecte  declaratum  apud  homines,  quod  illi,  qui  erant  ex  iudaeis 
conversi,  non  tenerentur  legalia  observare,  et  sicut  tempore  Augu- 
stini  nondum  erat  per  ecclesiam  declaratum,  quod  anima  non  esset 
ex  traduce»  (In  Rom.  14,  lect.  3).  Hinc  intellegitur,  quod  interdum 
doctores  catholici  «videntur  dissensisse  vel  circa  ea,  quorum  nihil 
interest  ad  fidem,  utrum  sic  vel  aliter  teneantur;  vel  etiam  in  quibus- 
dam  ad  fidem  pertinentibus,  quae  nondum  erant  per  ecclesiam  deter- 
minata.  Postquam  autem  essent  per  ecclesiam  determinata,  si  quis 
tali  ordinationi  pertinaciter  repugnaret,  haereticus  censeretur»  (2,  2, 
q.  11,  a.  2). 

Itaque  verus  progressus  fidei  habetur;  nam  olim  ad  multas  quae- 
stiones  christiani  non  poterant  eadem  certitudine  et  claritate  respondere, 
qua  nunc  possumus.  Hic  progressus  praeparatur  per  inquisitiones  et 
disputationes  theologorum,  et  perficitur  per  definitiones  conciliorum  et 
summorum  pontificum;  occasio  externa  definitionum  saepe  erant  doc- 
trinae  falsae  haereticorum  vel  aliorum  errantium. 

d)  Multipliciter  ecclesia  potest  aliquid  definire  circa  obiecta  fidei: 
i.  Ecclesia  definitione  tollit  dubitationem,  utrum  aliqua  doctrina  sit 
revelata  necne,  e.  g.  infallibilitas  romani  pontificis  e  cathedra  loquentis. 
2.  Si  constat  aliquam  propositionem  esse  revelatam,  ecclesia  definitione 
solvit  quaestionem  ortam  de  sensu  propositionis,  e.  g.  definiendo  verbis 
«Hoc  est  corpus  meum»  significari  transsubstantiationem  panis  in  corpus 
Christi.  3.  Ecclesia  definit  certis  quibusdam  terminis  apte  significari 
doctrinam  revelatam,  e.  g.  voce  consubstantialitatis  perfectam  aequali- 
tatem  Filii  cum  Patre.  4.  Ecclesia  definit  hanc  vel  illam  doctrinam 
non  posse  conciliari  cum  revelatione,  sed  esse  haereticam,  e.  g.  quoties 
statuit:  Si  quis  dixerit  hoc  vel  illud,  anathema  sit.  5.  Ecclesia  definit 
conclusiones  theologicas,  non  immediate  a  Deo  revelatas  sed  ex  aliis 
veritatibus  necessario  fluentes,  e.  g.  animam  esse  per  se  formam  cor- 
poris  humani.  6.  Ecclesia  definit  quasdam  practicas  consequentias  cum 
doctrina  revelata  nexas,  e.  g.  necessitatem  confitendi  peccata  gravia 
post  baptismum  commissa,  quae  necessitas  cum  institutione  sacramenti 
paenitentiae  nectitur.  De  hac  re  plura  scripsi  in  «Theologische  Zeit- 
fragen»   IV,    174  sqq. 

Causa  infailibilitatis  definitionum  ecclesiasticarum  est  assistentia 
Spiritus  Sancti,  qui  non  quidem  nova  revelat,  sed  ita  movet  intellectum 
et  voluntatem  hominum,  qui  constituunt  magisterium  apostolicum,  et 
eorum,  qui  eos  adiuvant,  ut  in  revelata  diligenter  inquirant,  inquisita 
recte  intellegant,  intellecta  debito  modo  enuntient.  Cf.  quae  de  hac  re 
docet  concilium  vaticanum  sess.  4,  c.  4  (Denz.  n.   1836  sqq). 

Prop.  XLJII.  Obiectum  formale  quo  seu  motivum  internum 
et  specificans  fidei  divinae  est  auctoritas  Dei  revelantis. 

367.  Stat.  quaest.  a)  Cum  fides  sit  assensus  praestitus  propter 
auctoritatejn  testis,  auctoritas  testis  vocatur  obiectum  formale  quo  fidei 
seu  illud  obiectum,  quo  determinatur  intellectus  (sub  influxu  voluntatis) 
ad  affirmandam  rem  testificatam.  Quia  obiectum  ut  causa  influens  in 
intellectum  (etsi  non  ut  unica  causa)  movet  intellectum  ad  actum,  vo- 
catur  motivum.  Et  quia  per  obiectum  formale  et  motivum  specificatur 
actus  intellectus,  vocatur  obiectum  specificans.  Ita  actus  fidei  est  spe- 
cifice  diversus  ab  actu  scientiae,  quia  ad  actum  fidei  determinatur  homo 
per  auctoritatem,  ad  actum  autem  scientiae  per  internam  evidentiam 
rei  cognitae.  Motivum  internum  dicitur,  ut  distinguatur  a  motivo  ex- 
terno  seu  a  quacumque  ratione  extra  lineam  fidei  impellente,  ut  actus 
fidei  ponatur,  ut  est  e.  g.  metus  poenae  vel  desiderium  praemii 
(cf.  Wilmers,  De  fide  n.  23  sqq). 

Auctoriias  Dei  revelantis  seu  ut  testis  veritatis  est  ius,  quod  Deus 
habet,  propter  infinitam  suam  scientiam  et  veracitatem  nobis  imponendi 
obligationem  credendi  dictis  suis.  Deus  utpote  supremus  Dominus 
noster  habet  etiam  ius  postulandi  a  nobis,  ut  ipsum  audiamus,  si  vult 

nobis  loqui;  sed  hoc  motivum  proxime  respicit  voluntatem  hominum 
et  eorum  observantiam  et  oboedientiam  erga  Deum  exigit.  In  thesi 
autem  loquimur  de  motivo  ipsius  intellectus,  quo  intellectus  determi- 
natur  ad  aliquid  verum  habendum. 

b)  Guilelmus  Parisiensis  (Alvernus)  docuit  motivum  fidei  esse 
supremum  Dei  dominium,  ob  quod  credimus,  quia  Deus  iubet  nos 
credere,  non  quia  ipse  verax  est  (De  fide  c.  i).  Olim  protestantes 
satis  communiter  dicebant  hominem  ad  credendum  moveri  non  motivo 
externo  sed  solo  interno  instinctu  Spiritus  Sancti.  Modemistae,  qui 
volunt  revelationem  esse  mysteriosum  quoddam  commercium  cum  Deo 
in  anima  hominis,  et  qui  fidem  reponunt  in  tendentia  sensus  religiosi 
in  Deum,  consequenter  admittere  nequeunt  motivum  fidei  esse  auctori- 
tatem  Dei  summe  veracis  in  loquendo. 

Doctrina  in  thesi  enuntiata  est  de  fide  definita.  Definitio  in  con- 
cilio  vaticano  proxime  facta  est  contra  doctrinam  rationalistarum  et 
semirationalistarum  docentium  ultimum  fidei  salutaris  motivum  esse 
perspectam  rerum  religiosarum  evidentiam  (cf.  Coll.  Lac.  VII,   527). 

368.  Arg.  I.     Ex  S.  Scriptura. 

Auctoritas  Dei  revelantis  est  obiectum  formale  fidei  divinae,  si 
credimus  Deo  seu  testimonio  divino,  quia  Deus  est  suprema  veritas  in 
cognoscendo  et  loquendo.  Atqui  ita  res  se  habet  secundum  S.  Scrip- 
turam.     Ergo. 

Prob.  min.  «Credidit  Abraham  Deo,  et  reputatum  est  illi  ad 
iustitiam.  .  .  .  In  repromissione  etiam  Dei  non  haesitavit  diffidentia,  sed 
confortatus  est  fide,  dans  gloriam  Deo.  . . .  Non  est  autem  scriptum  tan- 
tum  propter  ipsum,  quia  reputatum  est  illi  ad  iustitiam,  sed  et  propter 
nos,  quibus  reputabitur  credentibus  in  eum,  qui  suscitavit  Iesum  Chri- 
stum  Dominum  nostrum  a  mortuis»  (Rom  4,  3  20  23  sq).  Ergo  Abra- 
ham  credidit  Deo  revelanti  rem  prorsus  improbabilem,  scilicet  ipsum 
iam  senem  futurum  patrem  multarum  gentium,  et  credidit,  dans  gloriam 
Deo,  i.  e.  fidens  absolutae  Dei  veracitati.  «Si  testimonium  hominum 
accipimus,  testimonium  Dei  maius  est.  .  .  .  Qui  non  credit  Filio,  men- 
dacem  facit  eum,  quia  non  credit  in  testimonium,  quod  testificatus  est 
Deus  de  Filio  suo»  (1  Io  5,  9  sq).  Sicut  hic  provocatur  ad  veracita- 
tem  Dei,  ita  alibi  ad  scientiam  eius,  «quia  quod  scimus,  loquimur,  et 
quod  vidimus,  testamur»,  inquit  Christus  de  seipso  (Io  3,  1 1 ;  cf.  3,  22  sqq). 
«Qui  me  misit,  verax  est,  et  ego  quae  audivi  ab  eo,  haec  loquor  in 
mundo»  (Io  8,  26);  ergo  «qui  credit  in  me,  non  credit  in  me,  sed  in 
eum,  qui  misit  me»   (Io  12,  44). 

369.  Arg.  2.     Ex  traditione. 

S.  Cyprianus :   «Promittit  Deus,  qui  verax  est,  cuius  sermo  creden- 
tibus   aeternus   et   firmus   est.     Si   tibi   vir  gravis   et  laudabilis  aliquid 

polliceretur,  haberes  pollicenti  fidem,  nec  te  falli  aut  decipi  ab  eo  cre- 
deres.  .  .  .  Deus  tecum  loquitur,  et  tu  mente  incredula  perfidus  fluc- 
tuaris?»  (De  mortal.  c.  6.)  J>.  Ambrosius:  «Si  Deo  non  credimus,  cui 
credimus?  Omnia  enim,  quae  credimus,  vel  visu  credimus  vel  auditu. 
Visus  saepe  fallitur,  auditus  in  fide  est.  An  asserentis  persona  dis- 
cutitur?  Si  viri  boni  dicerent,  nefas  putaremus  non  credere.  Deus 
asserit,  probat  Filius»  (In  Luc.  1.  4,  n.  71).  vS.  Leo  M.:  «Divina  enim 
est  auctoritas,  cui  credimus»   (Sermo  7  de  nativ.  c.  1). 

Idem  docent  theologi  unanimiter,  etsi  de  quibusdam  adiacentibus 
quaestionibus  disputant.  »S.  Thomas  ait:  «In  fide  si  consideremus  formalem 
rationem  obiecti,  nihil  aliud  est  quam  veritas  prima.  Non  enim  fides,  de  qua 
loquimur,  assentit  alicui,  nisi  quia  est  a  Deo  revelatum.  Unde  ipsi  veritati 
divinae  fides  innititur  tamquam  medio»  (2,  2,  q.  1,  a.  8).  «Ipsum  autem 
testimonium  veritatis  primae  se  habet  in  fide  ut  principium  in  scien- 
tiis  demonstrativis»  (De  verit.  q.  14,  a.  8  ad  16).  Rationem  internam 
reddit  ex  eo,  quod  fides  est  virtus.  «Nullus  enim  habitus  rationem 
virtutis  habet  nisi  ille,  cuius  actus  semper  est  bonus;  aliter  enim  non 
esset  perfectio  potentiae.  Cum  igitur  actus  intellectus  sit  bonus  ex  hoc, 
quod  verum  considerat,  oportet,  quod  habitus  in  intellectu  exsistens 
virtus  esse  non  possit,  nisi  sit  talis,  quo  infallibiliter  verum  dicatur. . . . 
Hoc  autem  fides  non  potest  habere,  quod  virtus  ponitur  ex  ipsa  rerum 
evidentia,  cum  sit  non  apparentium.  Oportet  igitur,  quod  hoc  habeat 
ex  hoc,  quod  adhaeret  alicui  testimonio,  in  quo  infallibiliter  veritas 
invenitur.  Sicut  autem  esse  creatum,  quantum  est  de  se,  vanum  est 
et  defectibile,  nisi  contineatur  ab  esse  increato,  ita  omnis  creata  veritas 
defectibilis  est,  nisi  quatenus  per  veritatem  increatam  rectificatur.  .  .  . 
Unde  oportet,  quod  fides,  quae  virtus  ponitur,  faciat  intellectum  ho- 
minis  adhaerere  veritati,  quae  in  divina  cognitione  consistit  transcen- 
dendo  proprii  intellectus  veritatem»  (De  verit.  q.  14,  a.  8).  Fides  non 
posset  esse  assensus  absolute  firmus,  nisi  niteretur  motivo  absolute 
firmo;  tale  autem  motivum  est  sola  divina  auctoritas,  i.  e.  absoluta 
scientia  et  veracitas  Dei. 

370.     Arg.  3.    Ex  constitutionibus  ecclesiasticis. 

Concilium  vaticanum  sess.  3,  c.  3  docet  fidem  «virtutem  esse 
supernaturalem,  qua  Dei  aspirante  et  adiuvante  gratia  ab  eo  revelata 
vera  esse  credimus,  non  propter  intrinsecam  rerum  veritatem  naturali 
rationis  lumine  perspectam,  sed  propter  auctoritatem  ipsius  Dei  reve- 
lantis,  qui  nec  falli  nec  fallere  potest»  {JDenz.  n.  1789).  Deus  falli  non 
potest,  quia  est  omniscius ;  fallere  non  potest,  quia  est  absolute  verax. 
Omniscientia  autem  et  veracitas  constituunt  auctoritatem  Dei,  quatenus 
haec  auctoritas  est  motivum  assensus  intellectualis.  Auctoritas  vero, 
qua  Deus  voluntatem  hominis  regit,  consistit  in  supremo  dominio  Dei. 
Utraque  auctoritas  concurrit  ad  imponendam  homini  obligationem  cre- 
dendi.     Quare   concilium   definit   can.   1    de   fide:     «S.  q.  d.  rationem 

humanam  ita  independentem  esse,  ut  fides  ei  a  Deo  imperari  non 
possit,  A.  S.»;  can.  2:  «S.  q.  d.  fidem  divinam  a  naturali  de  Deo  et 
rebus  moralibus  scientia  non  distingui,  ac  propterea  ad  fidem  divi- 
nam  non  requiri,  ut  revelata  veritas  propter  auctoritatem  Dei  revelantis 
credatur,  A.  S.»   {Denz.  n.  i8iosq). 

In  iuramento  a  Pio  X  praecepto  flt  professio  huius  veritatis: 
«Certissime  teneo  ac  sincere  profiteor  fidem  esse  .  .  .  verum  assensum 
intellectus  veritati  extrinsecus  acceptae  ex  auditu,  quo  nempe,  quae  a 
Deo  personali,  creatore  ac  Domino  nostro,  dicta,  testata  et  revelata 
sunt,  vera  esse  credimus  propter  Dei  auctoritatem  summe  veracis» 
(Denz.  n.  2145). 

37  *•  Obi.  I.  Ultimum  motivum  fidei  est  illud,  quod  non  iam  logice  re- 
solvitur  in  aliud.  Atqui  prima  veritas  in  cognoscendo  et  in  loquendo  logice 
resolvitur  in  primam  veritatem  in  essendo.  Ergo  non  veritas  et  scientia  Dei 
sed  ipsa  deitas  seu  Ipsum  Esse  est  ultimum  motivum  fidei. 

Resp.  Dist.  mai. :  Ultimum  motivum  fidei  est,  quod  non  iam  resolvitur 
in  aliud  motivum  assensus,  conc.  mai.;  quod  in  ordine  ontologico  non  habet 
aliud  fundamentum  logice  distinctum,  neg.  mai.  Dist.  min. :  In  ordine  onto- 
logico  veritas  in  cognoscendo  et  loquendo  logice  fundatur  in  ipsa  essentia 
divina,  conc.  min. ;  ipsa  essentia  divina  ut  talis  est  motivum,  quod  intellectum 
movet  ad  assensum  fidei,  neg.  min.     Et  neg.  conseq. 

Ripalda  (De  fide  disp.  2,  sect.  2,  n.  101  sq)  admittit  quidem  communem 
doctrinam  ut  veram,  putat  nihilominus  ipsam  divinitatem,  utpote  infinite 
perfectam,  sufficere  ut  motivum  fidei,  etiamsi  abstrahamus  a  scientia  et  vera- 
citate  Dei.  Attamen  non  ita  est.  Nam  si  quis  cognosceret  Deum  ut  primam 
veritatem  in  essendo,  sed  non  cognosceret  eum  esse  etiam  absolute  verum 
in  dicendo,  non  haberet  sufficiens  motivum  fidei.  Contra  vero  si  cognoscimus 
Deum  esse  absolute  veracem  et  omniscium,  possumus  ei  credere,  nihil  cogi- 
tantes  de  prima  veritate  in  essendo.  Ergo  prima  veritas  in  essendo  non 
pertinet  ad  obiectum  formale  fidei. 

372«  Obi.  II.  Id  solum  est  motivum  fidei,  quod  proxime  movet  ad  creden- 
dum.  Atqui  sola  absoluta  veracitas  testis  nos  movet  ad  ei  credendum.  Ergo 
sola  veracitas  Dei  est  motivum  fidei. 

Resp.  Conc.  mai.  Nego  suppositum  minoris,  scilicet  testem  esse  absolute 
veracem  nisi  loquatur  ex  scientia  absolute  certa.  Nihil  iuvat,  si  testis  vult 
quidem  dicere  verum,  sed  ipse  fallitur  et  dicit,  quod  falsum  est.  Ergo  ad 
absolutam  veracitatem  in  loquendo  etiam  requiritur  correspondens  scientia, 
et  haec  non  minus  movet  nos  ad  assentiendum  testimonio  quam  veracitas 
in  loquendo. 

De  hac  re  non  sunt  tam  diversae  sententiae  apud  theologos  quam 
diversi  modi  loquendi,  quia  quidam  soli  veracitati  Dei  insistunt,  ut  Banes 
(In  2,  2,  q.  1,  a.  1,  dub.  1,  concl.  5):  «Auctoritas  Dei  nihil  aliud  est  quam 
ipsius  veracitas  aut  fidelitas  in  eo,  quod  aliquid  revelat.»  Sed  hi  omnes 
theologi  aut  diserte  dicunt  aut  tacite  supponunt  nihil  valere  voluntatem 
dicendi  verum,  si  testis  careat  scientia  (cf.  supra  n.  369).  Itaque  alii  dicunt 
ad   auctoritatem  testis  scientiam  requiri   praesuppositive,    alii   dicunt   requiri 

formaliter;  quae  non  est  res  magni  momenti.  Etiam  tum  cum  agitur  de 
promissionibus  et  comminationibus  Dei  credendis,  nullum  aliud  motivum  re- 
quiritur  nisi  scientia  et  veracitas  Dei;  non  autem  requiritur  fidelitas  ut 
distinctum  motivum.  Haec  utique  fidelitas  colligitur  ex  Dei  promittentis  ab- 
soluta  veracitate,  sed  omnino  non  influit  in  assensum  fidei;  immo  si  pos- 
semus  concipere  Deum  promittentem  sine  scientia  et  veracitate,  sola  fidelitas 
non  esset  sufficiens  motivum  credendi. 

373.  Obi.  III.  Multi  homines,  quando  e.  g.  recitantes  Symbolum  eliciunt 
actum  fidei,  non  cogitant  de  auctoritate  Dei.  Ergo  auctoritas  Dei  non  re- 
quiritur  ad  credendum. 

Resp.  Dist.  mai. :  Illi,  qui  antea  propter  auctoritatem  Dei  crediderunt 
revelata,  possunt  postea  renovare  assensum  fidei  sine  explicita  cogitatione 
de  auctoritate  Dei,  conc.  antec. ;  sine  influxu  virtuali  huius  motivi  antea  cogniti; 
neg.  antec.  Dist.  conseq. :  Ad  assensum  fidei  non  semper  requiritur  auctoritas 
Dei  actu  cognita,  conc.  conseq.;  non  requiritur  saltem  auctoritas  Dei  antea 
cognita  et  nunc  virtualiter  influens,  neg.  conseq. 

Itaque  non  requiritur,  ut  ante  singulos  actus  fidei  novum  et  reflexum 
iudicium  de  auctoritate  Dei  formetur,  sed  sufficit,  ut  maneat  confusa  notitia 
motivi  antea  cogniti  (cf.  De  Lugo,  De  fide  disp.  1,  sect.  6,  n.  88  sqq).  Con- 
tingit  quidem,  ut  homines  recitent  formulas  fidei,  plane  non  attendentes  ad 
motivum.  Hic  non  est  actus  fidei  \  non  tamen  id  est  aliquid  fidei  proprium, 
sed  etiam  in  actibus  aliarum  virtutum  fieri  potest,  sicut  tota  haec  quaestio 
revocatur  ad  generalem  quaestionem,  quid  requiratur  et  sufficiat,  ut  aliquod 
motivum  virtualiter  influat  in  actum  (cf.  Praelect.  dogm.  III,  n.  662  sq). 

Schol.  I.     Sitne  revelatio  divina  partiale  motivum  fidei. 

374.  Omnes  theologi  docent  revelationem  divinam  absolute  prae- 
requiri  ad  actum  fidei  divinae.  Nihilominus  olim  acriter  disputabant, 
utrum  revelatio  praerequireretur  solum  ut  condicio  sine  qua  non,  an 
esset  partiale  motivum  actus  fidei.  Scotistae,  ut  Mastrius  (De  fide 
q.  2,  n.  56  sq),  dicebant  esse  condicionem  tantum.  Ceteri  omnes  fere 
dicebant  esse  motivum,  ut  Salmanticenses  (De  fide  disp.  1,  dub.  3, 
n.  89). 

Revelatio  active  sumpta  est  actus  Dei  internus,  i.  e.  voluntas  lo- 
quendi  hominibus.  Revelatio  passive  sumpta  est  effectus  creatus  ad 
hoc  productus,  ut  per  eum  Deus  aliquid  testetur,  e.  g.  verba  Christi. 
Revelatio  complete  sumpta  est  creatum  testimonium  divinum,  in  quan- 
tum  informatur  quodammodo  scientia  et  veracitate  Dei.  De  revelatione 
complete  sumpta  loquimur,  et  dicimus  revelationem  rectius  vocari  moti- 
vum  partiale  actus  fidei.  Haec  est  doctrina  5.  Thomae,  qui  dicit  testi- 
monium  seu  revelationem  Dei  esse  obiectum  formale,  cui  fides  innitatur 
(supra  n.  369). 

Ratio  est,  quia  locutio  Dei  vere  movet  nos  ad  assentiendum  et 
specificat  fidem;  nam  sola  scientia  et  veracitas  Dei  non  possunt  nos 
movere  ad  assentiendum  alicui  obiecto  materiali,  nisi  constat  hoc  ob- 
iectum  esse  nexum  cum  scientia  et  veracitate  Dei;  hoc  autem  constat 


Cap.  II.    De  obiecto  fidei.    Prop.    XLIII.     Schol.   12.  24 1 

per  solam  revelationem.  Ergo  locutio  Dei  simili  modo  movet  ad  as- 
sensum,  sicut  consequentia  in  syllogismo  seu  nexus  consequentis  cum 
praemissis,  quae  consequentia  certe  non  est  pura  condicio  sed  verum 
motivum  assensus.  Praeterea  certum  est  Deum  scire  et  affirmare  apud 
se  omnia  vera;  non  tamen  propter  hanc  internam  scientiam  et  vera- 
citatem  Dei  omnia  vera  dicentis  possumus  fide  divina  credere  omnia 
vera,  quia  deest  testimonium  seu  revelatio  Dei  nobis  loquentis;  ergo 
revelatio  specificat  actum  fidei  eamque  distinguit  ab  aliis  actibus,  quos 
sive  comprehensores  sive  viatores  ponere  possunt,  nixi  scientia  et  vera- 
citate  Dei  interna.  Consequenter  revelatio  est  obiectum  formale  et 
motivum  partiale  fidei. 

Locutio  quidem  abstracte  considerata  est  indifferens  ad  verum  et 
falsum ;  sed  locutio,  ut  est  testificatio  Dei,  non  est  indifferens.  Licet 
tamen  in  ipsa  quoque  revelatione  Dei  distinguere  locutionem  materia- 
liter  sumptam  et  veracitatem  Dei  ut  eius  formam,  ex  qua  locutio  habet, 
ut  moveat;  sed  haec  est  distinctio  pure  logica  rerum  inseparabiliter 
nexarum.  Itaque  si  revelatio  sumitur  complete,  ut  effectus  Dei  pro- 
cedens  ex  eius  scientia  et  veracitate,  est  verum  motivum  fidei. 

Schol.  2,  Ad  fidem  theologicam  praerequiritur  revelatio  pro- 
prie  dicta  et  formalis. 

375.  a)  Revelatio  proprie  dicta  opponitur  revelationi  late  dictae,  i.  e. 
manifestationi  Dei  per  ea,  quae  creata  sunt  (Rom  1,  20).  Si  quis  ex  crea- 
turis  haurit  certitudinem  exsistentiae  Dei,  potest  dici  habere  fidem  Dei 
seu  credere  Deum,  sumendo  vocabula  fidei  et  credendi  pro  quovis 
firmo  assensu,  maxime  in  rebus  religiosis.  Haec  non  est  fides,  quam 
Scriptura  et  traditio  praedicant  ut  initium  salutis ;  nam  «fides  ex  auditu, 
auditus  autem  per  verbum  Christi»  (Rom  10,  17).  Ula  fides  late  dicta 
est  assensus  praestitus  propter  veritatem  se  naturaliter  manifestantem ; 
assensus  autem  fidei  salutaris  non  ponitur  propter  intrinsecam  rerum 
veritatem,  naturali  rationis  lumine  perspectam  sed  propter  auctoritatem 
Dei  revelantis  (supra  n.  370).  Quare  Innocentius  XI  damnavit  hanc 
propositionem :  «Fides  late  dicta  ex  testimonio  creaturarum  similive 
motivo  ad  iustificationem  sufficit»   (Denz.  n.   1173). 

Non  tamen  requiritur,  ut  singulis  credentibus  immediate  revelatio 
fiat,  sed  sufficit,  ut  quibusdam  immediate  fiat  et  per  hos  immediate 
vel  mediate  cum  aliis  communicetur .  Post  apostolos  non  iam  facta 
est  revelatio  publica,  quae  ab  ecclesia  fidelibus  proponenda  est,  sed 
apostolis  mortuis  deinceps  credenda  proponebantur  et  proponuntur, 
quae  continentur  in  deposito  fidei  ab  apostolis  tradito  (cf.  supra  n.  366 
et  I,  n.  219  sqq  329  sqq).  Ita  docent  concilium  tridentinum  sess.  4 
(Denz.  n.  783)  et  concilium  vaticanum  sess.  3,  c.  2  (Denz  n.  1787). 
Cf.  Lc  10,  16;  Mc  16,  I5sq;  1  Thess  2,  13;  2  Tim  1,  14;  2,  2; 
Iud  v.   3. 

Num  sufficiat  revelatio  privata  ad  eliciendum  actum  fidei  theo- 
logicae,  disputatur  inter  theologos.  Revelatio  privata  ea  est,  quae  datur 
alicui  post  mortem  apostolorum,  non  ut  augeatur  depositum  fidei  catho- 
licae,  sed  ob  varios  alios  fines.  Salmanticenses  (De  fide  disp.  i,  dub.  4, 
n.  104)  negant  eam  sufflcere  ad  fidem  theologicam;  communius  vero 
theologi  affirmant,  ut  Suarez  (De  fide  disp.  3,  sect.  10)  et  De  Lugo 
(De  fide  disp.  1,  sect.  11).  Supposita  certitudine  de  facto  revelationis 
privatae  non  apparet,  cur  revelatio  privata  non  sufficiat  ad  fidem  theo- 
logicam ;  nam  obiectum  formale  quo  seu  motivum  est  idem  atque  in 
fide  catholica,  scilicet  auctoritas  Dei  revelantis;  et  si  quid  Deus  tali 
modo  revelat,  etiam  aliquo  modo  ad  ipsum  ut  subiectum  attributionis 
pertinebit  res  revelata,  ut  idem  quoque  sit  subiectum  atque  in  fide 
catholica;  ergo  etiam  est  ratio  specifice  eadem  utriusque  assensus. 
DifTerentia  solum  refertur  ad  obligationem  crejiendi,  quia  publicam 
revelationem  omnes  admittere  debent,  privatam  ii  tantum,  a  quibus 
Deus  hoc  specialiter  postulat.  Hoc  sensu  fides  theologica  privata  non 
est  fides  catholica. 

b)  Alia  est  distinctio  inter  revelationem  formalem  et  virtualem. 
Formaliter  revelatum  est,  quod  ipso  testimonio  divino  immediate 
enuntiatur;  virtualiter  revelatum  est,  quod  ex  altera  veritate  revelata 
et  altera  non  revelata  ope  ratiocinii  deducitur.  Virtualiter  igitur  reve- 
latae  sunt  conclusiones  theologicae  (cf.  I,  n.  336  sqq).  Quidam  theologi 
docent  conclusiones  theologicas  esse  fide  theologica  credendas.  Ita 
Canus  (De  locis  theol.  1.  6,  c.  8  ad  10).  Alii  communius  negant,  ut 
Suarez  (De  fide  disp.  3,  sect.  11,  n.  7). 

Ratio  negantis  sententiae  est  haec :  Obiectum  fidei  est  id  tantum, 
quod  est  dictum  a  Deo.  Atqui  conclusiones  theologicae  non  sunt  dicta 
Dei.  Ergo  fide  divina  credi  non  possunt.  Prob.  min.  Etsi  maior  conclusionis 
theologicae  dicta  est  a  Deo,  tamen  Deus  revelatione  proprie  dicta  nihil  te- 
status  est  de  minore  neque  de  consequentia  argumenti.  Ergo  sicut  is,  qui 
negat  minorem  et  consequentiam  et  ideo  consequens,  non  negat,  quod 
Deus  dixit,  ita  qui  affirmat  consequens,  motus  etiam  minore  et  con- 
sequentia,  sub  hoc  respectu  non  affirmat,  quod  Deus  dixit,  neque  quia 
Deus  dixit.  Sicut  ergo  qui  negat  consequens  ob  negatam  minorem 
vel  consequentiam,  non  est  haereticus,  ita  qui  affirmat  consequens 
etiam  ob  affirmatam  minorem  et  consequentiam,  non  ideo  praecise  est 
fidelis.  Aliud  vero  est,  si  agitur  solum  de  syllogismo  expositorio,  in 
quo  minor  non  est  nova  veritas  sed  expositio  maioris;  in  tali  syllo- 
gismo  si  maior  est  revelata,  etiam  consequens  est  revelatum ;  e.  g.  omnia 
Deo  nota  sunt,  ergo  hoc  vel  illud  Deo  notum  est,  quia  ibi  minor  solum 
omnia  exponit  per  singula.  —  Hucusque  diximus  de  conclusionibus, 
quas  homo  privatus  facit. 

Quid  si  ecclesia  proponit  conclusiones  theologicas  omnibus  admit- 
tendas?  Duplex  casus  distinguendus  est.  Aut  res  erat  a  Deo  formaliter 
revelata,  sed  hoc  non  erat  satis  perspicuum,  et  ideo  doctrina  proponebatur 

interim  saltem  ut  theologice  certa,  postea  vero  ab  ecclesia  declarata 
est  credenda.  In  hoc  casu  per  iudicium  ecclesiae  solum  sublata  est 
dubitatio  de  facto  revelationis  formalis.  Aut  res  non  est  a  Deo  forma- 
liter  revelata,  et  ab  ecclesia  solum  proponitur  ut  conclusio  omnibus 
tenenda.  In  hoc  casu  ecclesia  iudicio  suo  non  efficit,  ut  id,  quod 
antea  non  erat  verbum  Dei,  nunc  sit  verbum  Dei.  Hoc  diserte  de- 
claravit  concilium  vaticanum  sess.  3,  c.  2  de  verbo  Dei  scripto  (Denz. 
n.  1787),  sed  eadem  ratio  est  de  verbo  Dei  dicto,  ut  patet  ex  actis 
concilii  (cf.  Coll.  Lac.  VII,  414  sq  1704  sqq).  Itaque  conclusiones 
theologicae  ab  ecclesia  statutae  non  fide  theologica  creduntur,  sed 
fide  ecclesiastica  tenentur. 

c)  Quamvis  adfidem  praerequiratur  revelatio  formalis,  non  tamen 
necessaria  est  revelatio  formalis  explicita,  sed  sufficit  revelatio  for- 
malis  implicita.  Dicitur  explicite  revelatum,  quod  verbis  signanter 
exprimitur.  Implicite  formaliter  revelatum  est,  quod  quidem  verbis 
revelationis  non  signanter  exprimitur,  sed  tum  in  se  tum  quoad  nos 
formaliter  idem  est  cum  revelato  seu  in  eo  formaliter  continetur.  Ta- 
lem  revelationem  sufficere  ad  constituendum  obiectum  credibile  docent 
theologi  communissime,  ut  Suarez  (De  fide  disp.  3,  sect.  11,  n.  5  sq), 
De  Lugo  (De  fide  disp.  1,  sect.  13,  n.  278  sqq),  Salmanticenses  (De 
fide  disp.  1,  n.  n6sqq).  Ratio  huius  doctrinae  est  haec:  Quae  for- 
maliter  implicite  dicuntur,  tum  in  se  tum  quoad  nos  idem  sunt  atque 
ea,  quae  explicite  dicuntur,  et  solo  modo  enuntiationis  differunt.  At- 
qui  solus  modus  enuntiationis,  quo  circa  rem  nihil  mutatur,  non  con- 
stituit  diflerentiam  essentialem  in  ratione  obiecti  credibilis.  Ergo  ob- 
iectum  implicite  formaliter  revelatum  non  minus  credibile  est  quam 
obiectum  explicite  revelatum.  Id  magis  patebit,  si  consideraverimus, 
quot  modis  possit  aliquid  esse  implicite  formaliter  revelatum. 

Implicite  revelata  sunt  haec:  1.  Revelato  definito  revelata  est  de- 
finitio.  Si  revelata  est  propositio :  Christus  est  homo,  revelatum  est 
Christum  esse  animal  rationale.  2.  Si  revelatur  totum,  revelantur  partes 
essentiales:  Christus  est  homo;  Christus  habet  corpus  et  animam. 
3.  Si  revelata  est  propositio  universalis,  revelatae  sunt  singulae  pro- 
positiones  particulares  sub  ea  contentae:  Omnis  homo  debet  oboedire 
legi  divinae;  hic  homo  debet  oboedire  legi  divinae.  4.  Si  ex  duobus 
contradictoriis  unum  revelatur  ut  verum,  simul  revelatur  alterum  esse 
falsum:  Deus  est  trinus  personis;  falsum  est  omne  id,  quo  tollitur  tri- 
nitas  personarum.  5.  Quae  sunt  necessario  correlata,  simul  revelantur: 
Ioannes  est  filius  Zebedaei ;  Zebedaeus  est  pater  Ioannis.  6.  Si  ambae 
praemissae  revelatae  sunt,  conclusio  est  revelata:  Revelatum  est  ad 
omne  opus  salutare  requiri  gratiam.  Revelatum  est  actum  fidei  theo- 
logicae  esse  opus  salutare.  Ergo  revelatum  est  ad  actum  fidei  theo- 
logicae  requiri  gratiam. 

Nihilominus  si  agitur  de  syllogismo  proprie  dicto,  ut  in  hoc  ultimo 
exemplo,  attentione  opus  est.    Si  quis  propter  illationem  logicam  admittit 

conclusionem,  non  elicit  actum  fidei,  sed  ponit  assensum  theologicum.  Ita- 
que  si  agitur  de  actu  fidei  eliciendo,  syllogismus  potest  solum  servire 
ad  proponendam  menti  conclusionem  ut  revelatam  a  Deo,  et  dein  as- 
sentiendum  est  propositioni  in  conclusione  positae,  quia  est  a  Deo  re- 
velata.  Praeterea  non  semper  evidens  est,  utrum  in  syllogismis  solae 
veritates  revelatae  concurrant  an  etiam  aliquod  principium  naturale, 
praesertim  si  agitur  de  argumentatione  complexa.  Quare  mirum  non 
est  eos  quoque  theologos,  qui  doctrinam  supra  traditam  admittunt, 
tamen  in  applicatione  eius  interdum  dissentire.  Huc  pertinet  e.  g.  quae- 
stio,  num  fide  divina  credi  possit  summum  pontificem  in  praesens  re- 
gnantem  esse  successorem  S.  Petri  in  primatu.  De  qua  re  olim  multum 
disputatum  est.  Videlicet  agitur  de  hoc  syllogismo:  Omnis  papa 
legitime  electus  est  successor  S.  Petri  in  primatu.  Atqui  hic  papa,  a 
tota  ecclesia  agnitus,  est  legitime  electus.  Ergo  hic  papa  est  successor 
S.  Petri  in  primatu.  Maior  est  doctrina  revelata.  Minor  est  infallibi- 
liter  vera,  quia  in  hac  re  tota  ecclesia  errare  non  potest.  Sed  videtur 
etiam  esse  formaliter  implicite  revelata.  Nam  «pontifex  legitime  electus» 
et  «pontifex  a  tota  ecclesia  agnitus»  sunt  solum  duae  enuntiationes 
unius  eiusdemque  conceptus.  Ergo  sicut  revelatum  est  hunc  hominem 
descendere  ab  Adamo,  quia  revelatum  est  omnem  hominem  descen- 
dere  ab  Adamo,  ita  revelatum  est  hunc  pontificem  ab  ecclesia  agnitum 
esse  successorem  S.  Petri  in  primatu,  quia  revelatum  est  omnem  pon- 
tificem  ab  ecclesia  agnitum  esse  successorem  S.  Petri  in  primatu.  Deus 
enim  proponendo  propositiones  universales  nihil  aliud  potuit  velle  di- 
cere  nisi  singulas  propositiones  sub  universalibus  contentas  esse  veras. 
Certe  Deus  non  vult,  ut  abstracta  vel  universalia  tantum,  quae  ut  talia 
nuspiam  exsistunt,  admittantur,  sed  potius  ut  admittantur  singula,  quae 
maximi  momenti  sunt  ad  fidem  et  mores  recte  formandos.  —  Haec  sint 
dicta  exempli  causa,  ut  pateat  interdum  difficile  esse  de  hac  re  certum 
iudicium  facere.  Itaque  in  similibus  casibus  licet  utramlibet  opposita- 
rum  sententiarum  sequi,  quamdiu  ecclesia  nihil  definit. 

SchoL  3.  De  fide  ecclesiastica. 
376.  a)  Quando  ecclesia  conclusionem  theologicam  omnibus  tenendam 
statuit,  haec  propositio  est  obiectum  fidei  ecclesiasticae.  Fides  eccle- 
siastica  est  assensus  firmus,  supernaturalis,  infallibilis ;  et  in  hoc  convenit 
cum  fide  theologica.  Differt  autem  jides  ecclesiastica  a  jide  divina 
imprimis,  quia  motivum  formale  et  immediatum  fidei  theologicae  est 
verbum  divinum;  motivum  autem  formale  et  immediatum  fidei  eccle- 
siasticae  est  verbum  humanum  et  mediate  tantum  verbum  divinum. 
Consequenter  motivum  fidei  theologicae  est  intrinsecus  infallibile  et 
per  se  et  principaliter;  motivum  vero  fidei  ecclesiasticae  est  extrinsecus 
tantum  infallibile  et  participative  et  ministerialiter ;  ideo  praesupponit 
revelationem  divinam  de  infallibilitate  ecclesiae  et  assistentiam  divinam. 
Assensus   fidei   ecclesiasticae   procedere   potest   ex  habitu  infuso  fidei, 

quia  habitus  cooperantur  non  solum  ad  actus,  qui  versantur  circa 
obiectum  principale,  sed  etiam  ad  actus,  qui  versantur  circa  alia  cum 
obiecto  principali  nexa  (cf.  *S.  Thomas  1,  2,  q.  54,  a.  4). 

Sunt  quidem  theologi,  qui  volunt  omni  definitione  ecclesiastica 
rem  definitam  fieri  fide  theologica  credibilem  et  credendam,  ut  Suarez 
(De  fide  disp.  3,  sect.  11,  n.  11)  et  Schiffini  (De  virt.  inf.  n.  127  sqq). 
Sed  communius  theologi  hoc  negant,  ut  Molina  (In  1,  q.  1,  a.  2, 
disp.  1  et  2),  Billot  (De  virt.  inf.  thes.  XIII  in  fine),  van  Noort 
(De  font.  revel.  et  de  fide  n.  246  sqq;  cf.  n.  198).  Nam  ratio,  in 
qua  insistunt  priores  theologi,  quod  per  ecclesiam  Deus  loquitur,  non 
valet  ad  eorum  opinionem  probandam.  Nam  definitio  ecclesiastica 
latiore  tantum  sensu  est  locutio  divina,  quatenus  ecclesia  ex  missione 
et  sub  assistentia  divina  loquitur,  sub  qua  tamen  ecclesia  manet  causa 
principalis  locutionis  suae,  utens  potestate  iurisdictionis  sibi  inhaerente 
et  creata;  non  vero  est  locutio  divina  presso  illo  sensu,  quo  verba 
Dei  loquuntur  organa  et  instrumenta  inspirationis  et  revelationis, 
i.  e.  scriptores  sacri,  prophetae,  apostoli.  Ergo  testimonium  ecclesiae 
immediate  et  intrinsecus  est  testimonium  humanum,  sed  infallibile  per 
externam  assistentiam  Spiritus  Sancti. 

b)  Ecclesiae  praedicatio,  quamvis  non  sit  motivum  fidei,  est  regula 
fidei  divinae  proxima,  i.  e.  medium  logicum,  per  quod  obiecta  ma- 
terialia  fidei  cognoscuntur.  Ad  hoc  enim  Deus  elegit  ecclesiam,  ut 
per  eius  praedicationem  notitia  rerum  revelatarum  ad  singulos  perveniret. 
Haec  igitur  regula  est  principium  materiale  fidei,  quatenus  materiam 
credendam  proponit;  non  est  principium  formale,  quod  in  se  habeat 
vim  nos  movendi  ad  assensum  fidei.  Ante  fidem  ecclesia  consideratur 
ut  factum  historicum,  quo  revelatio  fit  cognoscibilis.  Dein  ex  revelatione 
discimus  ecclesiam  esse  infallibilem  in  proponendis  revelatis,  et  hanc 
regulam  infallibilem  applicamus  ad  singula  revelata  invenienda.  In 
quo  processu  nullus  est  circulus  vitiosus.  Antequam  enim  praedicatione 
ecclesiae  ut  regula  infallibili  uti  possumus,  necessario  prius  habemus 
actum  fidei  independentem  ab  infallibilitate  ecclesiae.  Neque  in  omni 
condicione  requiritur  haec  regula,  ut  quis  perveniat  ad  fidem  theo- 
logicam,  quia  potest  etiam  aliquis,  qui  inculpabiliter  ignorat  hanc  regulam, 
alia  via  pervenire  ad  cognoscendam  revelationem  divinam.  Sed  in  hoc 
ordine  providentiae  ecclesia  est  medium  ordinarium  a  Deo  institutum 
ad  conservandum  et  proponendum   depositum  fidei  (cf.  I,  n.  247  sqq). 

Prop.  XLJV.  Praeambula  fidei  et  motiva  credibilitatis,  quam- 
vis  ante  fidem  praerequirantur,  ut  fides  sit  rationabilis,  non  tamen 
pertinent  ad  motivum  internum  et  specificans  fidei. 

377.  Stat.  quaest.  Praeambula  fidei  vocantur  veritates  de  Deo 
naturaliter  notae,  quae  ad  fidem  praerequiruntur,  ut  Deum  exsistere, 
Deum    esse   absolute   veracem ,    Deum    esse   colendum,    alia,    quae   re- 

ligionem  generatim  spectant.  Motiva  credibilitatis  vocantur  miracula, 
prophetiae,  alia,  quibus  ostenditur  revelationem  esse  credibilem  et 
credendam.  Interdum  utraque  simul  vocantur  aut  praeambula  fidei  aut 
motiva  credibilitatis. 

Fidei  assensus  non  evidentia  extorquetur,  sed  est  assensus  liber, 
qui  ex  voluntatis  imperio  cum  auxilio  gratiae  ponitur  (supra  n.  350  sqq 
359a).  Iamvero  hic  assensus,  ut  sit  rationabilis,  supponit  iudicium  rem, 
de  qua  agitur,  esse  fide  divina  credibilem  et  credendam.  Ergo  ante 
actum  fidei  praecedunt  pius  credulitatis  afTectus  et  iudicia  credibilitatis 
et  credenditatis.  Quae  iudicia  pro  obiecto  formali  et  motivo  habent 
motiva  credibilitatis,  i.  e.  illa  motiva,  quibus  probatur  revelationem 
divinam  vere  nobis  esse  factam,  et  Deo  revelanti  esse  credendum. 
Etiam  haec  iudicia,  ut  fiant,  sicut  expedit  ad  salutem,  postulant  auxilium 
gratiae  (supra  n.  359^). 

Ii  protestantes,  quibus  fides  est  nuda  fiducia,  negant  necessitatem 
motivorum  credibilitatis  (cf.  Moekler,  Symbolik  §  44  59  66).  Secundum 
rationalistas  fides  est  naturalis  quidam  sensus  numinis  vel  tendentia 
cordis  in  Deum.  Simile  quid  docent  modernistae  (Denz.  n.  2074). 
Ad  talem  fidem  non  requiruntur  motiva  credibilitatis.  Contra  hos 
omnes  ecclesia  catholica  docet  revelationem  divinam  signis  externis 
fieri  credibilem.  Eatenus  thesis  est  de  fide;  quaestio  autem  de  in- 
fluxu  horum  motivorum  est  theologica.  Dividimus  thesim  in  tres 
partes:  1.  ante  fidem  praerequiritur  iudicium  nixum  motivis  credibili- 
tatis;  2.  motiva  credibilitatis  efficiunt,  ut  fides  sit  rationabilis ;  3.  non 
tamen  sunt  motivum  formale  et  specificans  fidei. 

378.  Prob.  pars  I.  Ante  fidem  praerequiritur  iudicium  nixum 
motivis   credibilitatis. 

a)  Secundum  *S.  Scripturam  Christus  miraculis  et  prophetiis  pro- 
bavit  se  esse  legatum  divinum  et  discipulis  dedit  potestatem  eodem 
modo  ostendendi  divinitatem  religionis  christianae;  simul  vero  docuit 
homines  sine  his  argumentis  non  obligari  ad  credendum.  Ergo  docuit 
homines  per  motiva  credibiiitatis  ducendos  esse  ad  fidem.  Antecedens 
huius  argumenti  iam  probatum  est  in  tomo  I,  n.  138  sqq.  Quare 
sufficit  hic  pauca  in  memoriam  revocare.  «Opera,  quae  dedit  mihi 
Pater,  ut  perficiam  ea,  ipsa  opera,  quae  ego  facio,  testimonium  per- 
hibent  de  me,  quia  Pater  misit  me»  (Io  5,  36).  Opera  miraculosa, 
quae  quis  facit  ad  probandum  se  esse  legatum  missum  a  Deo  ad 
annuntiandam  hominibus  revelationem  divinam,  sunt  motiva  credibili- 
tatis.  De  his  autem  operibus  aitChristus:  «Si  non  facio  opera  Patris 
mei,  nolite  credere  mihi.  Si  autem  facio,  et  si  mihi  non  vultis  credere, 
operibus  credite»  (Io  10,  37  sq).  «Si  opera  non  fecissem  in  iis,  quae 
nemo  alius  fecit,  peccatum  non  haberent»  (Io  15,  24).  Cf.  Mt  11,  2  sqq; 
12,  39  sq;  Mc   16,   17  sq;  Lc   10,  9  sqq. 

Evangelistae  saepe  adnotant  in  Christo  vaticinia  Veteris  Testamenti 
esse  impleta,  et  dicunt  se  narrare  miracula  et  impletionem  vaticiniorum, 
ut  homines  moveantur  ad  credendum  (Io  19,  35  sqq;  20,  3  sq; 
cf.  11,  42).  Similiter  apostoli ,  iudaeis  praedicantes ,  provocant  ad 
miracula  et  vaticinia  (Act  2,  14  sqq;  3,  12  sqq;  10,  37  sqq;  13,  17  sqq. 
2  Cor  12,   12.    2  Petr  1,   16  sqq). 

b)  Idem  docent  SS.  Patres.  Tertullianus  inculcat  «nihil  temere 
credendum,  temere  porro  credi,  quodcumque  sine  originis  agnitione 
creditur»  (Adv.  Marc.  1.  5,  c.  1).  S.  Iustinus  M.:  «Quomodo  homini 
crucifixo  crederemus  eum  esse  primogenitum  ingenito  Deo  et  futurum 
iudicem  universi  generis  humani,  nisi  praedictiones  circa  ipsum  con- 
firmatas  eventu  videremus?»  (Apol.  1,  c.  53.)  Ad  ostendendam  cre- 
dibilitatem  religionis  christianae  Patres  multa  opera  scripserunt.  De 
qua  re  ait  Eusebius  Caes.,  qui  et  ipse  talia  opera  scripsit:  «Cum  hoc 
nonnulli  persuasum  habeant  christianam  religionem  nulla  posse  ratione 
defendi,  sed  fide  sine  ratione  et  assensu  sine  examine  adhaerere  eos, 
qui  illud  nomen  amplectantur,  .  .  .  eosdemque  propter  fidem  irrationalem 
vulgo  fideles  appellari,  merito  hoc  opus  evangelicae  demonstrationis 
aggredior»  (Praepar.  evangel.  1.  1,  c.  1).  .S.  Augustinus:  «Quis  non 
videat  prius  esse  cogitare  quam  credere?  Nullus  quippe  credit,  nisi 
prius  cogitaverit  esse  credendum»  (De  praedest.  sanct.  c.  2,  n.  5)- 
«Absit,    ut   ideo    credamus,    ne   rationem   accipiamus   sive   quaeramus, 

cum  etiam  credere  non  possemus,  nisi  rationales  animas  haberemus 

Propterea  monet  apostolus  [1  Petr  3,  15]  paratos  nos  esse  debere  ad 
responsionem  omni  poscenti  nos  rationem  de  fide  et  spe  nostra» 
(Ep.   120,  n.  3  sq). 

Idem  docent  theologi.  ^S.  Thomas:  «Ea,  quae  subsunt  fidei, 
dupliciter  considerari  possunt :  uno  modo  in  speciali,  et  sic  non  possunt 
esse  simul  visa  et  credita;  alio  modo  in  generali,  scilicet  sub  communi 
ratione  credibilis,  et  sic  sunt  visa  ab  eo,  qui  credit.  Non  enim  crederet, 
nisi  videret  ea  esse  credenda  vel  propter  evidentiam  signorum  vel 
propter  aliquid  huiusmodi»  (2,  2,  q.  1,  a.  4  ad  2).  Suarez:  «Imprimis 
statuendum  est  ad  sufficientem  fidei  propositionem  non  satis  esse  ob- 
iectum  utcumque  proponi  tamquam  dictum  seu  revelatum  a  Deo,  sed 
necessarium  saltem  esse  cum  talibus  circumstantiis  proponi,  ut  pru- 
denter  appareat  credibile  eo  modo,  quo  proponitur»  (De  fide  disp.  4, 
sect.  2,  n.   3).     Consentiunt  ceteri  theologi. 

c)  Concilium  vaticanum  sess.  3,  can.  3  de  fide  definivit:  «S.  q.  d. 
revelationem  divinam  externis  signis  credibilem  fieri  non  posse,  ideo- 
que  sola  interna  cuiusque  experientia  aut  inspiratione  privata  homines 
ad  fidem  moveri  debere,  A.  S.»  (Denz.  n.  1812).  In  iuramento  Pii  X 
contra  modernismum  haec  habentur:  «Externa  revelationis  argumenta, 
hoc  est  facta  divina,  imprimisque  miracula  et  prophetias  admitto  et 
agnosco  tamquam  signa  certissima  divinitus  ortae  christianae  religionis, 
eademque  teneo  aetatum  omnium  atque  hominum,  etiam  huius  temporis, 

intellegentiae  esse  maxime  accommodata»  (Denz.  n.  2145).  Ecclesia  pro- 
vocat  imprimis  ad  miracula  et  prophetias  in  Scriptura  contenta,  quia  haec 
sunt  motivum  credibilitatis  omnibus  aptum.  Idem  valet  de  ipsa  ecclesia 
catholica  indolem  instituti  divini  manifeste  prae  se  ferente.  Non  tamen 
ideo  negatur  posse  Deum  ita  supernaturali  influxu  illustrare  aliquem 
hominem,  ut  vi  huius  luminis  infusi  clare  videat  christianam  religionem 
esse  credibilem  et  credendam.  Tunc  ipsum  illud  factum  internum  esset 
motivum  credibilitatis.  Sed  haec  via  esset  omnino  extraordinaria.  Hic 
autem  agimus  de  via  ordinaria,  qua  Deus  cum  externis  revelationis 
argumentis  coniungit  internam  illuminationem. 

379.  Prob.  pars  II.  Motiva  credibilitatis  efficiunt,  ut  fides  sit 
rationabilis.  Nam  fides  est  actus,  quo  sine  ulla  voluntaria  dubitatione 
assentimus  rei,  quae  et  quia  dicitur  a  Deo  revelata.  Atqui  irrationabile 
esset  tam  firmum  assensum  ponere,  quamdiu  non  certo  constat  rem 
esse  vere  a  Deo  revelatam.  Ergo  motiva  credibilitatis,  quibus  hoc 
ostenditur,  efficiunt,  ut  fides  sit  actus  rationabilis. 

Ita  docet  concilium  vaticanum  sess.  3,  c.  3 :  «Ut  fidei  nostrae 
obsequium  rationi  consentaneum  esset,  voluit  Deus  cum  internis  Spiritus 
Sancti  auxiliis  externa  iungi  revelationis  suae  argumenta,  facta  scilicet 
divina  atque  imprimis  miracula  et  prophetias,  quae  cum  Dei  omni- 
potentiam  et  infinitam  scientiam  luculenter  commonstrent ,    divinae  re- 

velationis  signa  sunt  certissima  et  omnium  intellegentiae  accommodata 

Quin  etiam  ecclesia  per  se  ipsa,  ob  suam  nempe  admirabilem  pro- 
pagationem,  eximiam  sanctitatem  et  inexhaustam  in  omnibus  bonis 
fecunditatem,  ob  catholicam  unitatem  invictamque  stabilitatem  magnum 
quoddam  et  perpetuum  est  motivum  credibilitatis  et  divinae  suae 
legationis  testimonium  irrefragabile»|  (Denz.  n.   1790  1794). 

Iam  Innocentius  XI  damnavit  hanc  propositionem :  «Assensus  fidei 
supernaturalis  et  utilis  ad  salutem  stat  cum  notitia  solum  probabili 
revelationis,  immo  cum  formidine,  qua  quis  formidet,  ne  non  sit  locutus 
Deus»  (Denz.  n.  1171).  Pius  IX  in  encyclica  «Qui  pluribus»  die 
9  Nov.  1846:  «Humana  ratio,  ne  in  tanti  momenti  negotio  decipiatur 
et  erret,  divinae  revelationis  factum  diligenter  inquirat  oportet,  ut 
certo  sibi  constet  Deum  esse  locutum,  ac  eidem,  quemadmodum 
sapientissime  docet  apostolus  [Rom  12,  1] ,  rationabile  obsequium 
exhibeat.  .  .  .  Sed  quam  multa,  quam  mira,  quam  splendida  praesto 
sunt  argumenta,  quibus  humana  ratio  luculentissime  evinci  omnino 
debet  divinam  esse  Christi  religionem  .  .  .  ac  propterea  nihil  fide 
nostra  certius,  nihil  securius,  nihil  sanctius  exstare,  et  quod  firmioribus 
innitatur  principiis.»  Enumeratis  motivis  credibilitatis  summus  pontifex 
concludit:  «Quae  certe  omnia  tanto  divinae  sapientiae  ac  potentiae 
fulgore  undique  collucent,  ut  cuiusque  mens  et  cogitatio  vel  facile 
intellegat  christianam  fidem  Dei  opus  esse.  Itaque  humana  ratio  ex 
splendidissimis  hisce  ac  firmissimis  argumentis  clare  aperteque  cognoscens 

Deum  eiusdem  fidei  auctorem  exsistere,  ulterius  progredi  nequit,  sed 
quavis  difficultate  ac  dubitatione  penitus  abiecta  atque  remota  omne 
eidem  fidei  obsequium  praebeat  oportet,  cum  pro  certo  habeat  a  Deo 
traditum  esse,  quidquid  fides  ipsa  hominibus  credendum  et  agendum 
proponit»  (Denz.  n.  1637  sqq).  Ergo  auctoritas  ecclesiastica  clare 
docet  motivis  credibilitatis  effici,  ut  fides  theologica  sit  rationabilis. 

380.  Prob.  pars  III.  Motiva  credibilitatis  non  pertinent  ad  motivum 
internum  et  specificans  fidei.  Nam  secundum  specificam  suam  rationem 
fides  est  obsequium  intellectuale  Deo  praestitum  per  assensum  firmis- 
simum.  Atqui  motiva  credibilitatis  non  producunt  neque  obsequium 
intellectuale  erga  Deum  neque  assensum  firmissimum.  Ergo  non  sunt 
motivum  internum  et  specificans  fidei,  sed  hoc  motivum  est  unice 
auctoritas  Dei  revelantis.  Maior  probata  est  supra  (n.  342  sqq). 
Prob.  min.  Motiva  credibilitatis  ostendendo  veracitatem  Dei  et  factum 
revelationis  hominem  certum  reddunt  ipsum  posse  prudenter  credere 
et  debere  credere.  Atqui  qui  cognoscit  se  posse  et  debere  credere, 
per  hoc  non  praestat  ullum  obsequium  Deo,  sed  solum  habet  in  actu 
primo  possibilitatem  praestandi  tale  obsequium.  Ergo  motiva  credi- 
bilitatis  non  efficiunt,  ut  fides  sit  obsequium  intellectuale  Deo  exhibitum, 
sed  sunt  condicio  tantum,  ut  tale  obsequium  praestari  possit. 

Idem  valet  quoad  assensum  firmissimum,  quia  fides  est  assensus, 
qualis  debetur  infinitae  scientiae  et  veracitati  Dei ;  unde  ratione  essen- 
tialis  firmitatis  hic  assensus  est  idem  in  omni  credenti.  Atqui  varia 
motiva  credibilitatis  generant  assensum  plus  vel  minus  firmum  pro 
dignitate  rationum,  quae  apprehenduntur ,  numquam  vero  generant 
assensum  firmissimum  super  omnia.  Ergo  motiva  credibilitatis  non 
sunt  interna  et  specificans  ratio  assensus  fidei  firmissimi  super  omnia. 
De  qua  re  in  actis  concilii  vaticani  haec  leguntur:  «Quamvis  assensus 
fidei  locum  habere  non  posset,  nisi  adessent  motiva  credibilitatis, 
voluntas  tamen  elevata  imperat  assensum,  et  intellectus  elevatus  forma- 
liter  assentitur  non  secundum  mensuram  cognitionis  motivorum  credi- 
bilitatis,  quae  sunt  solum  revelationis  applicatio  et  praevia  condicio, 
sed  secundum  mensuram  auctoritatis  Dei  revelantis,  quae  est  motivum 
formale  fidei»  (Coll.  Lac.  VII,  534).  Cf.  Denz.  n.  1169.  Motiva,  qui- 
bus  homines  inducuntur  ad  amplectendam  fidem  catholicam ,  valde 
diversa  sunt,  et  saepe  id,  quod  alterum  convincit,  alterum  nullo  modo 
movet.  Ergo  cum  nihilominus  fides  in  omnibus  sit  specifice  eadem, 
patet  motiva  credibilitatis  respectu  fidei  non  esse  motiva  interna  et 
essentialia  sed  externa  et  accidentalia. 

Secundum  Wirceburgenses  (De  fide  n.  160  sqq)  fides  resolvitur 
creditive  in  auctoritatem  Dei  loquentis;  affective  in  honestatem,  ob 
quam  voluntas  imperat  assensum;  dispositive  in  signa  credibilitatis. 
Et  addunt:  «Sunt  ergo  signa  haec  nec  intrinsecum  motivum  fidei,  ut 
fides  est,  cum  eam  secundum  nullum  praedicatum  essentiale  specificent 

aut  intentionaliter  constituant;  nec  sunt  motivum  fidei,  ut  certissima 
ac  firmissima  est,  cum  ab  illis  summa  fidei  certitudo  ac  firmitas  non 
habeatur;  nec  sunt  motivum  sub  alia  proprietate;  ergo  nec  in  illa 
fides  vel  partialiter  etiam  resolvi  proprie  ac  intrinsece  potest.» 

381.  Obi.  I.  Christus  vituperat  eos,  qui  ante  fidem  miracula  postulant 
(Mc  8,  12.  Io  4,  48).  Atqui  si  miracula  et  alia  motiva  credibilitatis  prae- 
requiruntur  ante  fidem,  recte  postulantur.  Ergo  motiva  credibilitatis  non 
praerequiruntur. 

Resp.  Dist.  mai. :  Christus  vituperat  eos,  qui  non  contenti  signis  credi- 
bilitatis  a  Christo  datis,  alia  pro  arbitrio  suo  postulant,  conc.  mai.;  vituperat 
eos,  qui  postulant  argumenta  pro  ipsius  legatione  divina,  neg.  mai.  Dist. 
min. :  Recte  postulatur,  ut  Deus  revelationem  suam  circumdet  debitis  signis 
credibilitatis,  conc.  min. ;  recte  postulatur,  ut  Deus  faciat,  quae  singuli  pro 
arbitrio  vel  praeiudicio  suo  excogitant,  neg.  min.  Et  neg.  conseq.  Manifeste 
Dei  est  statuere,  quibus  signis  velit  revelationem  credibilem  reddere ;  hominum 
vero  est  etiam  in  hac  re  Dei  consilio  acquiescere.  Velle  Deo  praescribere, 
quid  facere  debeat,  antequam  quis  credat,  est  actus  praesumptionis  et  in- 
fidelitatis  (cf.  I,  n.  140  sqq  147  sqq  158,  ubi  aliae  obiectiones  solvuntur). 

382.  Obi.  II.  Christus  ait:  «Si  non  facio  opera  Patris  mei,  nolite  credere 
mihi;  si  autem  facio,  et  si  mihi  non  vultis  credere,  operibus  credite,  ut 
cognoscatis  et  credatis,  quia  Pater  in  me  est  et  ego  in  Patre»  (Io  10,  37  sq). 
Atqui  his  verbis  Christus  significat  indifferenter  sibi  et  miraculis  suis  credi. 
Ergo  miracula  seu  motiva  credibilitatis  sunt  etiam  motivum  ridei. 

Resp.  Conc.  mai.  Neg.  7nin.  Nam  hic  non  est  sensus.  Iudaei  inter- 
rogaverant:  «Si  tu  es  Christus,  dic  nobis  palam.  Respondit  iis  Iesus:  Lo- 
quor  vobis  et  non  creditis.  Opera,  quae  ego  facio  in  nomine  Patris  mei, 
haec  testimonium  perhibent  de  me»  (Io  10,  24  sq).  Aliis  verbis:  Iam  dixi 
vobis  me  esse  Christum;  si  solum  dixissem  neque  operibus  supernaturalibus 
probassem  me  esse  legatum  divinum,  recte  ageretis  verbis  meis  non  credentes ; 
nunc  autem  testimonium  meum  corroboravi  miraculis;  ergo  si  nudum  testi- 
monium  meum  vobis  non  sufficit,  ex  miraculis  discite  Deum  per  me  loqui.  — 
Itaque  miracula  probant  verum  esse  testimonium  Christi  de  legatione  sua 
divina,  ipsa  autem  revelatio  divina  hoc  modo  cognita  est  motivum  assensus 
fidei,  ut  supra  (n.  368)  audivimus. 

383»  Obi.  III.  Revelatio  omnibus  facta  est,  et  omnes  credere  debent.  At- 
qui  si  certitudo  hausta  ex  motivis  credibilitatis  praerequiritur  ante  actum 
fidei,  plurimis  fides  est  impossibilis,  quia  inquisitio  in  haec  motiva  est  iis 
nimis  difhcilis.  Ergo  ante  fidem  non  requiritur  certitudo  hausta  ex  motivis 
credibilitatis. 

Resp.  Cotic.  mai.  Dist.  min. :  Si  ante  fidem  requireretur  certitudo  scien- 
tifica  et  absoluta,  fides  multis  esset  impossibilis,  conc.  min. ;  si  sufficit  certitudo 
vulgaris  et  respectiva,  fides  multis  est  impossibilis,  neg.  min.  Dist.  conseq.: 
Ante  fidem  non  requiritur  certitudo  scientifica  et  absoluta,  conc.  conseq. ;  non 
requiritur  certitudo  vulgaris  et  respectiva,  neg.  conseq. 

De  certitudine  ante  fidem  requisita  haec  notentur : 

1.  Ad  certitudinem  tria  requiruntur:  a)  firmus  assensus  mentis  sine 
formidine  erroris,  b)  obiectiva  veritas  eorum,  quae  affirmantur,  c)  talis  nexus 
inter  subiectivam  cognitionem  et  obiectivam  veritatem,  ut  vi  huius  nexus 
falsitas  excludatur.  In  ordine  naturali  hic  nexus  constituitur  per  motiva 
assensus  perspecta.     In  ordine  supernaturali  accedit  auxilium  gratiae. 

Certitudo  de  facto  revelationis  ante  multa  saecula  hominibus  datae  hauritur 
ex  testimonio  ho??iinum,  sicut  omnis  certitudo  historica.  Si  quis  inquisitione 
facta  in  fontes  historicos  cognovit  eos  esse  authenticos  et  fide  dignos  et  ob- 
iectionibus  contra  eos  factis  testimonium  eorum  non  subverti,  dicitur  habere 
certitudinem  scientificam  et  absolutam.  Hanc  certitudinem  acquirendi  non 
omnes  ingenium  et  otium  habent.  Est  igitur  alia  via  acquirendi  certitudinem 
de  facto  revelationis,  qua  non  pervenitur  ad  tam  perfectam  cognitionem,  sed 
ad  eam  cognitionem,  quae  sufficit  hominibus  minus  excultis,  seu  ut  theologi 
loqui  solent,  rudioribus,  ut  sine  formidine  erroris  iudicent  revelationem  vere 
esse  factam. 

Scilicet  hi  non  inquirunt  in  testimonia  praeteritorum  saeculorum  sed 
contenti  sunt  testimonio  hominum  nunc  viventium.  Omnes  homines  aliquando 
in  hoc  statu  mentis  sunt.  Pueri  a  parentibus,  magistris,  aliis,  a  quibus  eru- 
diuntur,  etiam  rerum  religiosarum  notitiam  accipiunt.  Ab  initio  simpliciter 
repetunt,  quae  audierunt ;  sed  paulatim  saltem  confuse  percipiunt  rationabile 
esse  fidere  educatoribus  et  praeceptoribus  suis  et  irrationabile  esse  in  dubium 
revocare,  quae  illi  ut  certa  proponunt.  Quamprimum  hac  via  intellexerunt, 
quid  sit  credere  revelationi  divinae  olim  per  Christum  factae,  possunt  cum 
auxilio  gratiae  formare  iudicium  credibilitatis  et  elicere  actum  fidei  theo- 
logicae.  Valde  quidem  imperfectus  est  hic  modus  apprehendendi  factum 
revelationis  per  testimonium  testium  proximorum;  attamen  tale  est,  quod 
quo  melius  perspicitur,  eo  perfectius  evadit.  Nam  pueri  paulatim  cognoscunt 
proximos  testes  consentire  cum  aliis  maioris  auctoritatis,  immo  eorum  testi- 
monium  esse  testimonium  totius  ecclesiae  catholicae.  Hoc  autem  doctis  et 
indoctis  est  vere  sufficiens  motivum  credibilitatis.  Multi  postea  incipiunt 
legere  historiam  ecclesiasticam,  intellegunt  mirabilem  institutionem  religionis 
christianae,  eius  propagationem,  firmitatem,  salutares  fructus,  impletionem 
vaticiniorum,  testimonium  martyrum,  notas  ecclesiae  verae,  quibus  omnibus 
certitudo  respectiva  magis  magisque  evehitur  ad  certitudinem  absolutam. 
Multas  quoque  obiectiones  audiunt  cum  solutionibus  •,  iis,  quas  ignorant,  eorum 
certitudo  non  perturbatur ;  si  quas  audiunt,  quas  non  possunt  solvere,  sciunt 
eas  posse  solvi  ab  aliis;  et  sanus  sensus  eos  edocet  rem  solide  probatam 
non  fieri  incertam  eo,  quod  difficultates  contra  eam  proponantur. 

Ad  haec  accedit  auxilium  gratiae,  sine  quo  neque  docti  neque  indocti 
iudicium  credibilitatis  formare  possunt,  prout  oportet.  Haec  gratia  supplebit, 
si  •  quid  deest  ex  parte  condicionum  naturalium  in  iis,  qui  ad  fidem  obligan- 
tur.  Assensus  autem,  qui  cum  auxilio  gratiae  fit,  multo  magis  pugnat  cum 
falsitate  quam  ullus  assensus  pure  naturalis,  quia  absolute  repugnat  Deum 
excitare  et  adiuvare  supernaturali  auxilio  hominem  ad  assentiendum  pro- 
positioni  falsae. 

2.  Concilium  vaticanum  sess.  3,  c.  3  ait:  «Ecclesia  per  se  ipsa  .  .  .  ma- 
gnum  quoddam  et  perpetuum  est  motivum  credibilitatis  et  divinae  suae  legationis 
testimonium  irrefragabile.    Quo  fit,  ut  ipsa  veluti  signum  levatum  in  nationes 

et  ad  se  invitet,  qui  nondum  crediderunt,  et  filios  suos  certiores  faciat 
firmissimo  niti  fundamento  fidem,  quam  profitentur.  Cui  quidem  testimonio 
efficax  subsidium  accedit  ex  superna  virtute.  Etenim  benignissimus  Dominus 
et  errantes  gratia  sua  excitat  atque  adiuvat,  ut  ad  agnitionem  veritatis  venire 
possint,  et  eos,  quos  de  tenebris  transtulit  in  admirabile  lumen  suum,  in  hoc 
eodem  lumine  ut  perseverent,  gratia  sua  confirmat,  non  deserens,  nisi  dese- 
ratur»  [Denz.  n.  1794).  Theologi  autem  in  concilio  hanc  explicationem  ad- 
diderunt:  «Quamvis  fideles  rudiores  motiva  omnia  credibilitatis  distincte  non 
noverint  nec  ipsi  ea  valeant  explicare,  noverunt  tamen  modo  ipsis  accom- 
modato  unam,  sanctam,  catholicam  et  apostolicam  ecclesiam,  et  in  hac  semper 
iis  ob  oculos  versatur  incommutabile,  plene  sufficiens  et  certum  credibilitatis 
motivum  seu  potius  motivorum  complexus,  ut  non  iam,  quasi  ,cito  credant, 
leves  sint  corde'  [Eccli  19,  4],  sed  fundamentis  innitantur  firmissimis  ad 
plenam  credibilitatis  certitudinem,  parati  semper,  quantum  ad  singulos  pro 
eorum  condicione  spectat,  ad  satisfactionem,  per  ecclesiam  nempe  et  in 
ecclesia,  omni  poscenti  rationem  de  ea,  quae  in  ipsis  est,  spe.  Sicut  nam- 
que  in  veritatibus  quibusdam  naturalibus,  disponente  providentia  Dei  naturali, 
totum  genus  humanum  citra  demonstrationem  scientificam  habet  plenam  certi- 
tudinem,  quae  inquisitione  philosophica  potest  quidem  in  suis  fundamentis 
amplius  et  distinctius  explicari  sed  nullis  apparentibus  rationibus  labefactari, 
ita  divina  bonitas  et  sapientia  in  ordine  providentiae  supernaturalis  disposuit 
ecclesiam  catholicam  iis  insignem  characteribus,  ut  in  ea  citra  scientificas 
inquisitiones,  quibus  longe  maxima  pars  hominum  idonea  non  est,  etiam  rudes 
habeant  facile  cognoscibile  compendium  motivorum  credibilitatis  ad  plenam 
certitudinem,  quae  poterunt  per  disciplinas  apologeticas  distinctiore  et  ampliore 
explicatione  confirmari;  sed  non  potest  rationibus  oppositis  induci  prudens 
dubium  ad  illam  certitudinem  labefactandam»  (Coll.  Lac.  VII,  533). 

3.  Simili  modo  atque  de  pueris  catholicis  iudicandum  est  de  gentilibus, 
qui  primum  audiunt  missionarium  praedicantem  evangelium.  Quamdiu  in  eo 
nihil  percipiunt  nisi  hominem  dicentem  se  annuntiare  revelationem  divinam, 
non  possunt  credere  fide  theologica.  Ergo  aut  una  aut  altera  via  iis  osten- 
dendum  est  missionarium  esse  virum,  cui  in  hac  re  fidere  prudenter  possint 
et  debeant.  Si  desunt  media  naturalia  per  se  sufficientia,  Deus  iuvabit  eos 
non  sola  gratia  interna  sed,  si  opus  est,  etiam  signis  externis,  quibus  praedi- 
catio  missionarii  fiat  credibilis.  Deo  certe  viae  non  desunt,  eaeque  diversis- 
simae,  quae  ex  historia  missionum  disci  sed  in  systema  redigi  vix  possunt. 
Non  minima  pars  hac  in  re  est  vita  sancta  missionariorum,  eorum  nexus 
cum  tota  ecclesia,  opera  caritatis,  martyrium  christianorum,  oratio  et  opera 
bona,  quibus  Dei  benedictio  operi  evangelizationis  impetratur,  fructus  optimi 
vitae  religiosae  et  moralis,  qui  in  neophytis  apparebunt. 

4.  Si  quaeritur:  Nonne  potest  cum  certitudine  respectiva  aeque  bene  pro~ 
poni  doctrina  falsa  et  vera  ?  distinguendum  est.  Si  agitur  de  doctrinis  non 
necessario  omnibus  hominibus  explicite  credendis,  potest  hoc  modo  proponi 
doctrina  falsa.  Hoc  non  solis  rudioribus  sed  etiam  doctis  accidit;  nam  etiam 
hi  interdum  inter  se  ita  dissentiunt,  ut  alii  dicant  aliquid  esse  credendum, 
alii  autem  negent.  Ex  qua  re  nihil  detrimenti  provenit,  quamdiu  omnes 
parati  sunt  ad  admittenda  ea,  quae  ecclesia  docet. 

Si  vero  agitur  de  doctrina  explicite  credenda,  iterum  distinguendum  est 
inter   eos,    qui    sunt  in  ecclesia  catholica  vel  catechumeni  ecclesiae,    et  eos, 

qui  bona  fide  sunt  extra  ecclesiam  catholicam.  Catholicis  ecclesia  catholica 
cum  suis  notis  et  signis  est  sufficiens  motivum  credibilitatis  ad  credenda  ea, 
quae  in  Symbolis  et  aliis  fidei  fontibus  omnibus  notis  proponuntur.  Aliud 
motivum  aeque  universale  et  omnibus  accommodatum  non  exsistit.  Hoc 
motivum  eatenus  respectivam  tantum  certitudinem  parit,  quatenus  non  pro 
tota  dignitate  sua  cognoscitur;  sed  hoc  non  impedit,  quominus  vera  certitudo 
adsit.  Itaque  fideles  actum  fidei  solent  ita  elicere,  ut  diserte  enuntient  quas- 
dam  veritates  omnibus  notas  et  dein  addant:  «quidquid  per  ecclesiam  catholi- 
cam  credendum  proponitur».  Hac  autem  ratione  numquam  potest  falsum 
pro  vero  admitti.  Si  quis  autem  vellet  explicite  credere  aliquam  veritatem 
magis  reconditam,  posset  utique  accidere,  ut  erraret  et  putaret  se  habere 
certitudinem  credibilitatis  et  se  actum  fidei  elicere,  quamvis  revera  neque 
certitudinem  habeat  neque  actum  fidei  eliciat.  Quo  in  casu  gratia  non  con- 
curreret  ad  hunc  putativum  actum  fidei,  sed  esset  error  quidam  naturalis, 
qualis  in  communi  vita  non  raro  committitur.  Error  in  talibus  rebus  recon- 
ditioribus  per  se  non  nocet  fidei,  sed  solum  noceret,  si  quis  pertinax  esset 
in  errore. 

Ii,  qui  bona  fide  sunt  extra  ecclesiam  et  volunt  doctrinam  Christi  credere, 
non  habent  aliam  viam,  nisi  ut  ratione  utentes  et  gratia  adiuti,  persuadeant 
sibi  hoc  vel  illud  esse  a  Deo  revelatum  et  credibile,  et  dein  cooperante 
gratia  circa  articulos,  quos  tali  modo  invenerint,  fidem  eliciant.  Si  simili 
modo  sibi  persuadent  credibilitatem  articulorum  falsorum,  venient  ad  actum 
fidei  opinatum  tantum.  Sed  quamdiu  sunt  vere  bonae  voluntatis,  gratia 
divina  efficiet,  ut  saltem  ea  inveniant  et  credant,  quae  ad  salutem  sunt  neces- 
saria.  Nihilominus  in  peiore  condicione  sunt  quam  catholici,  quia  deest  iis 
universalis  et  infallibilis  regula  fidei  et  universale  motivum  credibilitatis. 

Schol.  De  analysi  fidei. 
384.  a)  Analysis  fidei  est  resolutio  logica  actus  fidei  in  ultimum 
motivum.  Diximus  obiectum  formale  et  motivum  fidei  esse  auctoritatem 
Dei  revelantis  (supra  n.  367  sqq).  Sed  quia  ad  fidem  etiam  cooperantur 
pius  credulitatis  affectus  et  iudicium  credibilitatis,  completa  analysis 
fidei  postulat,  ut  etiam  horum  actuum  motiva  considerentur  et  ostendatur, 
quomodo  inter  se  cohaereant. 

Itaque  credo  e.  g.  Deum  esse  trinum,  quia  Deus  hoc  revelavit; 
Deo  autem  revelanti  credo,  quia  est  prima  veritas;  primae  autem 
veritati  revelanti  credo  ea,  quae  revelat,  quia  prima  veritas  est.  Intra 
lineam  fidei  ultra  interrogando  rationabiliter  procedere  nequeo,  quia 
nemo  praeter  ipsam  primam  veritatem  quaerit  rationabiliter  aliam 
rationem,  cur  ei  credam.  Primae  veritati  credo  propter  eius  dignitatem 
et  hoc  sensu  propter  ipsam,  neque  ullo  alio  motivo  indigeo;  immo 
omne  aliud  motivum  credendi  excluditur. 

Nihilominus  quia  fides  est  actus  liber  et  a  voluntate  imperatur 
(supra  n.  350  sqq),  adhuc  recte  quaeritur :  Cur  vis  credere?  Quae 
quaestio  non  iam  pertinet  ad  internum  motivum  actus  fidei,  sed  ad 
motivum  praecedentis  actus  voluntatis.  Itaque  credo,  quia  volo  credere, 
et   volo   credere,    quia   hoc  est  rationabile  et  honestum.     Et  sic  etiam 

intra  lineam  pii  affectus  credulitatis  cessat  quaestio,  quia  nemo  rationa- 
biliter  potest  quaerere  aliud  motivum,  cur  velim  id,  quod  est  rationabile 
et  honestum. 

Tamen  quia  ante  pium  affectum  credulitatis  praecedit  iudicium 
credibilitatis  (supra  n.  377  sqq),  adhuc  tertia  restat  quaestio:  Cur  iudicas 
rationabile  et  honestum  esse  velle  credere?  Quae  quaestio  pertinet 
ad  praeambula  et  motiva  credibilitatis,  i.  e.  ad  ea,  quae  ad  fidem 
praerequiruntur  per  modum  condicionis,  non  per  modum  motivi  interni 
et  specificantis.  Itaque  iudico  esse  credendum,  quia  certis  rationibus 
intellexi  Deum  esse  veracem  et  revelasse  id,  quod  credendum  est. 
Haec  est  ultima  quaestio,  quae  in  hac  re  poni  potest,  quia  si  ob 
certas  rationes  iudico  rem  ita  esse,  nemo  potest  ulteriorem  rationem 
huius  iudicii  rationabiliter  quaerere.  Ante  fidem  autem  requiritur  certi- 
tudo  hausta  ex  motivis  credibilitatis,  ut  vidimus.  Et  sic  analysis  fidei 
est  completa. 

b)  Haec  etsi  videntur  satis  manifesta  et  simplicia,  tamen  per  multa 
saecula  acriter  disputatum  est  de  vera  analysi  fidei;  neque  nunc 
omnes  consentiunt,  etsi  magis  magisque  ea  explicatio  acceptatur,  quae 
modo  proposita  est.  Omissis  sententiis,  quae  obsoleverunt ,  ceterae 
explicationes  procedunt  ex  hoc  quasi  axiomate  in  actu  fidei  non  solum 
propter  auctoritatem  Dei  revelantis  affirmari  rem  creditam,  sed  etiam 
ipsam  auctoritatem  Dei  et  factum  revelationis.  Hoc  supposito  dicunt 
auctoritatem  Dei  et  factum  revelationis  esse  affirmanda  propter  seipsa; 
nam  si  affirmarentur  propter  alias  rationes,  fides  demum  niteretur  his 
rationibus,  non  vero  auctoritate  Dei  revelantis,  et  sic  cessaret  esse 
fides  theologica.  Iamvero  quomodo  possum  affirmare  auctoritatem  Dei 
et  factum  revelationis  propter  seipsa,  cum  neutrum  mihi  per  se  evidens 
sit?  Respondet  Suarez  utramque  veritatem  esse  credendam  fide  divina; 
respondet  Card.  de  Lugo  utramque  veritatem,  recte  consideratam,  esse 
notam  ex  terminis.  Alii  theologi  plurimi  alterutram  ex  his  sententiis 
secuti  'sunt,  etsi  interdum  varias  modificationes  addiderunt. 

c)  Itaque  Suarfz  docet  fidem  ita  niti  auctoritate  Dei  revelantis, 
ut  hoc  suum  obiectum  formale  non  accipiat  tamquam  cognitum  per 
aliud  lumen,  sed  sua  virtute  et  efficacia  credat  illud.  Concedit  hoc 
esse  magnum  mysterium,  sed  addit  «esse  valde  consentaneum  rationi; 
nam  tota  haec  certitudo  debetur  infinitae  excellentiae  divinae,  immo 
intrinsece  videtur  sequi  ex  qualitate,  ut  sic  dicam,  divini  testimonii, 
quatenus  omnino  infallibile  est  et  obligare  potest  ad  credendum  ea, 
quae  dicit,  tamquam  infallibilia.  Dicendo  enim  aliquid  eo  ipso  dicit 
se  esse  veracem  in  eo,  quod  affirmat;  nam  hac  ratione  inducit  ad 
credendum  illud  dictum  esse  verum,  et  consequenter  etiam  dicit  se 
ita  esse  veracem,  ut  mentiri  nullo  modo  possit;  nam  hoc  titulo  obligat 
ad  credendum  illud  tamquam  infallibile;  et  ideo  ex  intrinseca  natura 
talis  fidei  et  talis  obiecti  nascitur,  ut  idem  testimonium,  quod  sufficit 
ad  credendum  rem  revelatam,  sufficiat  ad  credendum  revelantem  esse 

veritatem,  quae  fallere  non  potest»  (De  fide  disp.  3,  sect.  6).  Idem 
dicendum  est  de  facto  revelationis,  «quia  in  actu  exercito,  dum  Deus 
aliquid  dicit,  quasi  per  intrinsecam  refiexionem  eiusdem  actus  in 
seipsum  dicit  se  dicere.  .  .  .  Et  hac  ratione,  quando  aliquid  sufficienter 
proponitur  ut  dictum  a  Deo,  eo  ipso  locutio  illa  sufficienter  proponitur 
ut  verbum  Dei,  et  ideo  non  tantum  res  dicta  sed  etiam  locutio  ipsa 
accipienda  est  et  credenda  ut  verbum  Dei.  Hoc  ergo  modo  divinum 
verbum  et  rem  dictam  et  seipsum  dicit,  et  hac  ratione  per  fidem  in- 
fusam  creditur,  et  non  per  resolutionem  in  aliud  verbum  sed  per  se- 
ipsum»   (ibid.  sect.   12). 

Haec  theoria  admitti  nequit,  nam  repugnat  nos  credere  Deo  se 
esse  veracem,  quia  hoc  dicit,  et  nos  credere,  quod  dicit,  quia  est 
verax;  hic  enim  est  circulus  vitiosus.  Fac  me  independenter  a 
testimonio  Dei  nescire  Deum  esse  veracem,  consequenter  si  quid  mihi 
testatur,  nescio,  utrum  hoc  testimonium  sit  verum  an  falsum.  Item 
credere  aliquid  propter  seipsum  est  contradictio  in  terminis;  nam 
credere  est  admittere  aliquid  propter  auctoritatem  testis.  Etiamsi 
testis  testatur  suam  auctoritatem,  ut  Deus  revelavit  se  esse  veracem, 
credo  auctoritatem  ut  testatam  seu  ut  obiectum  materiale,  non  credo 
eam  ut  testantem  seu  ut  obiectum  formale  et  motivum;  sed  eam  ut 
testantem  admitto,  quia  aliunde  novi;  et  nisi  aliunde  novissem,  testi- 
monium  coram  intellectu  meo  maneret  indifTerens  ad  verum  et  falsum. 
Ergo  in  nulla  fide  sive  divina  sive  humana  obiectum  formale  ut  for- 
male  possum  eadem  specie  assensus  affirmare,  qua  affirmo  obiectum 
materiale.  Neque  hoc  opus  est,  sed  si  certo  novi  obiectum  formale, 
possum  propter  illud  et  secundum  mensuram  dignitatis  eius  affirmare 
obiectum  materiale.  Praecedentia  ratiocinia  ad  hunc  assensum  non 
movent,  sed  nobis  proponunt  et  applicant  motivum  formale,  ut  propter 
ipsum  credamus. 

Itaque  standum  est  potius  in  doctrina,  quam  Suarez  alibi  proponit : 
Intellectus  «potest  tendere  in  aliquod  materiale  obiectum  propter  aliud 
ut  quo  seu  ut  formale,  etiamsi  actu  non  tendat  in  illam  rem,  quae 
est  formale  obiectum ,  tamquam  in  rem  seu  materiam ,  circa  quam 
proprie  versetur,  quae  solet  dici  obiectum  quod.  .  .  .  Nam  fidelis 
assentitur  veritatibus  fidei,  nixus  divino  testimonio  et  veritati  infallibili 
eius  ut  rationi  formali,  quamvis  eo  actu,  quo  credit  rem  revelatam, 
non  credat  vel  Deum  esse  primam  veritatem  infallibilem  vel  Deum 
hoc  revelasse»   (De  incarn.  disp.   54,  sect.   5,  n.   11). 

d)  Card.  de  Lugo  reiecta  Suaresii  sententia  nihilominus  statuit 
tum  factum  revelationis  tum  veracitatem  Dei  esse  propter  se  affirmanda. 
Hoc  de  facto  revelationis,  ab  ecclesia  proposito,  ita  explicat :  «Inter 
ecclesiae  propositionem,  tot  miraculis  confirmatam,  testificatam  a  mar- 
tyribus,  acceptatam  a  doctis  et  probis  etc.  ex  una  parte,  et  inter 
locutionem  mediatam  Dei  ex  alia,  quae  sunt  duo  extrema  illius  pro- 
positionis,    licet  non  appareat  evidenter,    apparet   tamen  obscure  tanta 

conexio,  ut  ex  ipsa  conexione  extremorum  possit  intellectus  immediate 
assentiri,  et  accedente  imperio  voluntatis  possit  etiam  sine  formidine  dicere : 
Haec  est  doctrina  Dei,  seu:  Hoc  proponitur  ex  parte  Dei.  .  .  .  Sicut 
miracula  et  martyria  etc.  fuerunt  aliquo  modo  voces  et  nutus  Dei, 
quibus  loquebatur  videntibus  illa  signa  et  martyria  etc. ,  sic  mihi 
parentes,  magistri,  libri  et  tota  haec  notitia  de  illis  omnibus,  quae 
ad  me  immediate  pervenit,  est  aliquo  modo  os  Dei,  per  quod  mihi 
mediate  et  aliquo  modo  loqui  dignatus  est.  Itaque-quando  per  libros 
et  praedicatores  etc.  proponitur  mihi  sufficienter  doctrina  fidei,  perinde 
est,  ac  si  Deus  mecum  ageret  et  mihi  eam  loqueretur.  .  .  .  Petes,  an 
per  istum  assensum,  quo  iudico  Deum  revelare  haec  mysteria  seu  hoc 
proponi  ex  parte  Dei,  dicar  scire  an  credere  revelationem.  Respondeo 
dici  potius  credere,  quia  licet  non  assentiar  propter  Dei  testimonium, 
quo  hoc  ipsum  sit  revelatum,  sed  immediate  ex  ipsis  terminis,  ut 
dictum  est,  quia  tamen  assentior  obscure  et  captivando  intellectum  ad 
assentiendum  sine  formidine,  ideo  dicor  credere  revelationem.  Est 
tamen  hoc  credere  valde  diversum  ab  illo,  quo  credo  incarnationem, 
quia  illud  prius  est  credere  per  modum  primi  principii,  hoc  autem 
posterius  est  credere  per  modum  conclusionis  et  propter  aliud»  (De 
fide  disp.  i,  sect.  7).  Deum  esse  summe  veracem,  si  exsistat,  imme- 
diate  ex  conceptu  Dei  colligitur.  Deum  autem  exsistere  patet  ex  facto 
revelationis  (ibid.  disp.  6). 

Neque  haec  theoria  admitti  potest.  Nam  revelationem  divinam 
factam  esse  non  potest  cognosci  nisi  mediantibus  certis  signis  vel 
argumentis.  Neque  haec  cognitio  mediata  eo  fit  immediata,  quod 
quis  argumenta  iungit  cum  subiecto  cognoscendo  et  dicit:  Revelatio 
his  argumentis  probata  est  immediate  ndta.  Hoc  est  solummodo  logicum 
artificium,  quo  indoles  huius  propositionis :  Mysterium  e.  g.  incarnationis 
est  a  Deo  revelatum,  non  fit  alia;  sed  quomodocumque  ponuntur 
argumenta,  semper  cognoscimus  revelationem  esse  factam,  quia  et 
quatenus  argumentis  probatur.  Miracula ,  prophetiae ,  testimonium 
ecclesiae  sunt  revelationis  argumenta,  ut  docet  concilium  vaticanum 
sess.  3,  c.  3  (Denz.  n.  1790).  Quod  autem  argumentis  probandum 
est,  non  immediate  cognoscitur.  Revera  nullus  homo  ita  actum  fidei 
elicit,  ut  conetur  ex  terminis  immediate  cognoscere  factum  revelationis 
divinae;  immo  plurimi  theologi  docent  hoc  omnino  fieri  non  posse. 

e)  Difficultas  in  hac  materia  inde  orta  est,  quod  multi  theologi 
supponebant  actum  fidei  esse  conclusionem  logicam ,  qua  affirmantur 
duae  praemissae  et  dein  consequens  propter  praemissas  in  hunc  modum : 
Quidquid  Deus  dixit,  est  verum;  atqui  Deus  hoc  dixit;  ergo  hoc  est 
verum.  Talis  conclusio,  etsi  fieri  potest,  non  est  actus  fidei  theologicae; 
nam  fides  theologica  est  fides  auctoritatis,  non  conclusio  vel  fides 
scientifica  (supra  n.  342  c).  Fide  theologica  creditur  obiectum  materiale 
propter  formale,  et  hoc  solo  modo  est  assensus  mediatus;  non  autem 
actu  fidei  creditur  vel  affirmatur  obiectum  formale,  sed  hoc  obiectum 

ut  aliunde  notum  praesupponitur.  Neque  praevia  cognitio  huius  obiecti 
est  motivum  fidei  sed  condicio  praerequisita.  Fides  igitur  non  est 
actus  discursivus  neque  formaliter  neque  virtualiter,  sed  est  simplex 
affirmatio  obiecti  materialis  propter  auctoritatem  Dei  testantis. 

Hanc  sententiam  tenent  Salmanticenses  (De  fide  disp.  1,  dub.  5), 
Ripalda  (De  fide  disp.  3,  sect.  4),  Billot  (De  virt.  inf.  thes.  16), 
Schiffini  (De  virt.  inf.  n.  121  155),  Lahousse,  Stentrup,  Hurter, 
Mannens,  van  Noort,  Bainvel,  multi  alii.  Ecclesia  de  hac  disputatione 
theologica  nihil  definivit ;  et  theologi  de  essentia  fidei  eatenus  consentiunt, 
quatenus  omnes  docent  obiecta  materialia  revelata  credenda  esse  propter 
auctoritatem  Dei  revelantis.  Plus  ecclesia  non  postulat.  Quoad  annexas 
disputationes  logicas  vel  psychologicas  potest  quivis  eligere  explicationem, 
quae  ei  probabilior  videtur. 

CAPUT  III. 
DE  PROPRIETATIBUS  FIDEI. 

Cf.  S.  Thomas  2,  2,  q.  2  sqq ;  —  De  veritate  q.  14;  Suarez,  De  fide  disp.  3,  sect.  7sqq; 
disp.  6,  sect.  5;  disp.  7,  sect.  3  sqq ;  disp.  I2sqq;  Mazzella,  De  fide  prop.  26sqq; 
Schiffini,    De    fide    disp.   2,    sect.  3;    disp.  3,    sect.   5;    disp.   5;    Wilmers,  De  fide  c.  4; 

van  Noort,  De  fide  c.   I,  art.  4  sq. 

Prop.  XLV.  Fides  est  assensus  absolute  certus  ratione  in- 
fallibilitatis  et  adhaesionis. 

385.  Stett.  quaest.  Explicata  natura  fidei  theologicae  ex  parte 
subiectiva  et  obiectiva  restat  dicendum  de  quibusdam  proprietatibus 
essentialibus  actus  fidei.  Et  imprimis  quidem  quia  fides  consistit  in 
assensu  iudicativo,  quaeritur  quae  certitudo  huic  assensui  conveniat. 
Cum  certitudo  sit  status  mentis  vero  firmiter  inhaerentis,  duplex  ele- 
mentum  in  omni  certitudine  et  consequenter  etiam  in  assensu  fidei 
distinguendum  est:  a)  nexus  cum  obiectiva  veritate  seu  infallibilitas, 
b)  adhaesio  mentis  cum  exclusione  dubitationis. 

Inter  errores  ab  Abaelardo  sparsos  erat  teste  »S.  Bernardo  (De 
erroribus  Abael.  c.  4)  etiam  hic  fidem  esse  assensum  opinativum, 
«quasi  cuique  in  ea  sentire  et  loqui,  quae  libeat,  liceat,  aut  pendeant 
sub  incerto  in  vagis  ac  variis  opinionibus  nostrae  fidei  sacramenta  et 
non  magis  certa  veritate  subsistant».  Georg.  Hermes  docebat  theo- 
logo,  ut  fidei  veritates  demonstraret ,  omnia  fidei  dogmata  serio  in 
dubium  revocanda  esse,  usquedum  ea  certis  argumentis  ex  ratione 
petitis  probasset  (cf.  Denz.  n.  1619;  Coll.  Lac.  VII,  530  sq).  Moder- 
nistae,  cum  non  agnoscant  dogmata  immutabilia  a  Deo  revelata  sed 
solas  symbolicas  expressiones  internae  experientiae  religiosae,  aliam 
certitudinem  fidei  non  habent  nisi  forte  mere  subiectivam  (Denz. 
n.  2079);  nam  «assensus  fidei  ultimo  innititur  in  congerie  probabili- 
tatum»  (Denz.  n.  2025). 

Pesch,  Compend.  theol.  dogm.    III.  17 

A  fide  excludi  omnem  dubitationem  voluntariam  et  omnem  falsi- 
tatem  est  doctrina  catholica,  de  qua  omnes  theologi  catholici  con- 
sentiunt. 

386.  Prob.  pars  I.  Fides  est  assen,sus  absolute  infallibilis.  Nam 
si  fidei  falsum  subesse  posset,  aut  inde  esset,  quod  Deus  falsum  reve- 
laret,  aut  inde,  quod  homo  assensum  fidei  poneret  circa  rem  non  reve- 
latam  tamquam  revelatam.  Atqui  utrumque  repugnat.  Ergo  fidei 
falsum  subesse  non  potest. 

Prob.  pars  I  min.  Repugnat  falsum  revelari  a  Deo.  Hoc  enim 
esset  mendacium.  Atqui  «non  est  Deus  quasi  homo,  ut  mentiatur» 
(Num  23,  19);  «est  autem  Deus  verax,  omnis  autem  homo  mendax» 
(Rom  3,  4);  «fidelis  Deus  in  omnibus  verbis  suis  et  sanctus  in  om- 
nibus  operibus  suis»  (Ps  144,  13).  Similia  saepe  repetuntur  in  S.  Scrip- 
tura.  Christus  ait:  «Verum  est  testimonium  meum,  quia  scio,  unde 
veni  et  quo  vado.  .  .  .    Qui  me  misit,  verax  est»  (Io  8,  14  26). 

Prob.  pars  II  min.  Fides  non  potest  assentiri  non  revelato  ut 
revelato.  Nam  assensus  fidei  procedit  ex  gratia  ad  hoc  data,  ut  as- 
sensus  ponatur  (supra  n.  345-353  359).  Atqui  repugnat  Deum  gratia 
sua  movere  hominem  ad  affirmandum  falsum.  Ergo  assensus  fidei  ex 
indole  sua  supernaturali  non  potest  cadere  nisi  in  verum.  Si  homo 
conaretur  actum  fidei  elicere  circa  aliquid,  quod  falsum  est,  Deus  gratia 
sua  non  concurreret,  et  ita  actus  fidei  non  fieret,  sed  naturalis  error 
committeretur. 

Itaque  infallibilitas  fidei  ex  duplici  causa  est :  ex  motivo  auctoritatis 
Dei  revelantis,  qui  nec  falli  nec  fallere  potest,  et  ex  supernaturali 
auxilio,  quod  ad  falsum  assensum  non  datur.  Quare  concilium  tri- 
dentinum  sess.  6,  can.  16  certitudinem  fidei  vocat  «absolutam  et  in- 
fallibilem  certitudinem»   {Denz.  n.  826;  cf.  802). 

387.  Prob.  pars  II.  Fides  est  assensus  absolute  firmus  ratione 
adhaesionis  voluntariae.  Nam  fides  est  actus,  quo  rebus  revelatis  ad- 
haeremus  eo  assensu,  quem  meretur  auctoritas  Dei  revelantis.  Atqui 
auctoritas  Dei  revelantis  meretur  assensum  absolute  firmum ;  immo  quia 
est  infinita,  meretur  assensum  aestimative  vel  appretiative  summum, 
quo  eius  testimonium  praeferimus  omnibus  motivis  in  contrarium  appa- 
rentibus.  «Si  testimonium  hominum  accipimus,  testimonium  Dei  maius 
est»  (1  Io  5,  9.  «Licet  nos  aut  angelus  de  caelo  evangelizet  vobis, 
praeterquam  quod  evangelizavimus  vobis,  anathema  sit»  (Gal  1,  8). 
Propter  hanc  adhaesionem  fides  vocatur  certa  scientia.  «Certissime  sciat 
ergo  omnis  domus  Israel,  quia  et  Dominum  eum  et  Christum  fecit  Deus 
hunc  Iesum  quem  vos  crucifixistis»  (Act  2,  36).  Abraham  «non  in- 
firmatus  est  fide,  .  .  .  non  haesitavit  diffidentia,  .  .  .  plenissime  sciens, 
quia  quaecumque  promisit,  potens  est  et  facere.  Ideo  et  reputatum 
est   illi   ad   iustitiam»    (Rom  4,   I9sqq).     «Scio,    cui  credidi,  et  certus 

sum,  quia  potens  est  depositum  meum  servare  in  illum  diem»  (2  Tim 
1,   12).     Haec  fidei  certitudo  saepe  effertur  in  S.  Scriptura. 

^.  Basilius  ait:  «Fides  est  assensus  haud  haesitans  super  iis,  quae 
audita  sunt,  veritatem  eorum,  quae  Dei  munere  praedicata  sunt,  per- 
suasissimam  habens»  (Sermo  de  fide  n.  1).  Theodoj'etus :  Fides  est 
«dispositio  non  dubitans,  animis  credentium  insita»  (Graec.  affect.  cur. 
sermo  1).  *S.  Augustinus:  Quidquid  fidei  contrarium  est  «nulla  dubita- 
tione  credamus  esse  falsissimum»  (De  Gen.  ad  litt.  1.  1,  c.  21,  n.  41). 
.S.  Fulgentius  in  libro  «De  fide  ad  Petrum»  (c.  4  sqq)  constanter  repetit: 
«Firmissime  tene,  et  nullatenus  dubites.»  Idem  dicitur  in  Symbolis 
et  fidei  professionibus :  «Haec  est  fides  catholica,  quam  nisi  quisque 
fideliter  firmiterque  crediderit,  salvus  esse  non  poterit»;  «firmiter  credo»; 
«,ego  firma  fide  credo  et  profiteor»  {Denz.  n.  40  343  994).  Credendi 
verbum,  ab  initio  Symboli  positum,  Catechismus  romanus  (Pars  I,  c.  2, 
n.  2)  ita  explicat:  «Credendi  vox  hoc  loco  putare,  existimare,  opinari 
non  significat,  sed,  ut  docent  Sacrae  Litterae,  certissimae  assensionis 
vim  habet,  qua  mens  Deo,  sua  mysteria  aperienti,  firme  constanterque 
assentitur.  Quamobrem  is  credit  (quod  ad  huius  loci  explicationem 
attinet),  cui  aliquid  sine  ulla  haesitatione  certum  et  persuasum  est.» 
Secundum  concilium  vaticanum  fides  est  plenum  intellectus  ac  volun- 
tatis  obsequium;  omnis  assertio  fidei  contraria  falsa  est;  quapropter 
christiani  opiniones  fidei  contrarias  pro  erroribus  habere  tenentur  om- 
nino  (Denz.  n.  1789   1797  sq). 

388.  Obi.  I.  De  rebus  fidei  dubitare  possumus,  de  multis  rebus  naturaliter 
notis  dubitare  non  possumus.  Atqui  certius  est  id,  de  quo  dubitare  non 
possumus,  quam  id,  de  quo  dubitare  possumus.  Ergo  fides  non  est  absolute 
certa  sed  scientiae  naturali  cedit  in  certitudine. 

Resp.  Conc.  mai.  Dist.  min. :  Certius  est  id ,  de  quo  dubitare  non 
possumus,  certitudine  evidentiae,  conc.  min. ;  semper  certitudine  infallibilitatis 
et  adhaesionis,  in  quantum  haec  gradus  habere  potest,  neg.  min.  Dist.  con- 
seq. :  Fides  non  est  absolute  certa  hoc  sensu,  quod  nulla  maior  certitudo 
cogitari  potest,  et  cedit  scientiae  naturali  ratione  evidentiae,  conc.  conseq.; 
fides  non  est  absolute  certa,  quatenus  ei  potest  subesse  falsum  vel  cum  ea 
iungi  potest  dubitatio  voluntaria,  et  cedit  scientiae  naturali  ratione  infallibili- 
tatis  et  adhaesionis,  neg.  conseq. 

S.  Thomas  ait:  «Certitudo  duo  potest  importare:  scilicet  firmitatem 
adhaesionis,  et  quantum  ad  hoc  fides  est  certior  omni  intellectu  et  scientia, 
quia  prima  veritas,  quae  causat  fidei  assensum,  est  fortior  causa  quam  lumen 
rationis,  quod  causat  assensum  intellectus  vel  scientiae;  importat  etiam  evi- 
dentiam  eius,  cui  assentitur,  et  sic  fides  non  habet  certitudinem  sed  scientia 
et  intellectus»  (De  verit.  q.  14,  a.  1  ad  7).  Firmitas  fidei  ex  parte  subiecti 
credentis  «non  provenit  ex  hoc,  quod  intellectus  eius  sit  terminatus  ad  credi- 
bilia  virtute  aliquorum  principiorum  sed  ex  voluntate,  quae  intellectum  in- 
clinat  ad  hoc,  quod  illis  creditis  assentiat.  Et  inde  est,  quod  in  his,  quae 
sunt  fidei,  potest  motus  dubitationis  [involuntarius]  insurgere  in  credente» 
(ibid.  q.   10,    a.   12  ad  6).     Fides    igitur    est    certior,    quia    habet    certiorem 

causam;  est  autem  minus  certa  quam  scientia,  quia  intellectus  credentis 
minus  plene  assequitur  obiecta  sua  quam  intellectus  scientis.  «Sed  quia  unum- 
quodque  iudicatur  simpliciter  quidem  secundum  causam  suam,  secundum 
autem  dispositionem,  quae  est  ex  parte  subiecti  secundum  quid,  inde  est, 
quod  fides  est  simpliciter  certior,  sed  alia  sunt  certiora  secundum  quid,  scilicet 
secundum  nos»  (2,  2,  q.  4,  a.  8). 

Evidentia  est  quidem  aliqua  causa  certitudinis  sed  non  unica;  fidei  enim 
causae  sunt  auctoritas  Dei  et  auxilium  gratiae,  quae  sunt  meliores  causae 
quam  evidentia  naturalis ;  et  per  has  causas  a  fide  excluditur  omnis  voluntaria 
dubitatio  et  omnis  error.  Ideo  fides  dicitur  assensus  absolute  certus  et  super 
omnia  firmus.  Voluntas  absolute  firmiter  imperat  assensum,  quae  est  firmitas 
affectiva ;  et  etiam  assensus  imperatus  est  absolute  firmus,  quae  est  firmitas 
adhaesiva.  Potest  distingui  tertia  firmitas,  non  essentialis  fidei,  quatenus 
habitus  fidei  ita  est  in  anima  radicatus,  ut  non  facile  amittatur,  quae  est 
firmitas  inhaesiva. 

Fides  non  dicitur  absolute  firmus  assensus,  quasi  non  possit  ullus  firmior 
assensus  cogitari;  nam  e.  g.  maior  est  certitudo  beatorum  in  caelo.  Neque 
fides  dicitur  firmior  alia  certitudine  quoad  solam  exclusionem  dubii  et  falsi, 
quia  haec  exclusio  est  de  ratione  omnis  verae  certitudinis,  sed  quoad  posi- 
tivam  perfectionem  actus,  quae  in  fide  magis  opponitur  dubio  et  falso  quam 
in  naturali  certitudine. 

Est  tamen  fides  in  uno  homine  perfectior  quam  in  alio,  a)  quatenus  habi- 
tus  fidei  infusus  in  uno  est  perfectior  quam  in  alio  et  perfectiores  actus  pro- 
ducit;  b)  quatenus  intensitas  actus  fidei  est  maior;  c)  quatenus  in  uno  fides 
perfectius  influit  in  mores  et  totam  vitam  practicam  quam  in  alio;  id  quod 
pendet  tum  ex  frequenti  et  fervido  exercitio  fidei  tum  ex  gratia  actuali; 
d)  quatenus  fides  in  uno  firmius  radicata  est  quam  in  alio,  et  ita  magis 
remotum  est  periculum  peccandi  contra  fidem  vel  amittendi  fidem.  Haec 
igitur  est  quadruplex  perfectio  accidentalis  fidei  maior  aut  minor. 

389«  Obi.  II.  Fides  potest  esse  modica  (Mt  14,  31).  Atqui  modica  fides 
non  est  super  omnia  firma.    Ergo  fides  non  est  necessario  firma  super  omnia. 

Resp.  Dist.  mai. :  Fides  potest  esse  modica  quoad  essentialem  firmi- 
tatem,  neg.  mai.;  quoad  accidentalem  firmitatem,  conc.  mai.  Trans.  min. 
Dist.  conseq. :  Fides  non  est  necessario  firma  super  omnia  quoad  essentialem 
firmitatem,  neg.  conseq.;  quoad  accidentalem  firmitatem,  conc.  conseq. 

Sensus  distinctionis  patet  ex  iis,  quae  modo  dicta  sunt.  Mt  14,  31 
sermo  est  de  modica  fide,  quatenus  Petrus  fiduciam  suam  ex  fide  conceptam 
nimio  timore  periculi  concuti  passus  est;  ipsam  fidem  eius  non  fuisse  col- 
lapsam  inde  elucet,  quod  statim  Christi  auxilium  invocavit  et  impetravit. 

39°«  Obi.  III.  Fides  nititur  motivis  credibilitatis.  Atqui  certitudo  horum 
motivorum  non  est  necessario  absolute  firma.  Ergo  fides  non  est  ab- 
solute  firma. 

Resp.  Dist.  mai. :  Fides  nititur  motivis  credibilitatis  ut  fundamento  pro- 
prio,  neg.  mai.;  praerequirit  ea  ut  condicionem,  qua  motivum  fidei  nobis 
applicatur,  conc.  mai.  Conc.  min.  Dist.  conseq. :  Fides  non  esset  absolute 
firma,  si  niteretur  motivis  credibilitatis  ut  proprio  fundamento,  conc.  conseq. ; 
si  ea  solum  requirit  ut  condicionem  praeviam,  neg.  conseq. 

Disputant  theologi,  num  possint  esse  aliqui  actus  fidei  imperfecti,  qui 
sint  minus  firmi  (cf.  Wirceburgenses,  De  fide  n.  222;  Schiffiniy  De  virt.  inf. 
n.  138,  obi.  3),  quae  disputatio  non  est  magni  momenti;  nam  omnes  con- 
cedunt  fidem,  quae  est  radix  iustificationis.,  debere  esse  absolute  firmam. 
Ceterum  adhaesio  affectiva  etiam  quoad  ea,  quae  ad  fidem  praerequiruntur, 
absoluta  est;  nam  homo,  si  certo  intellexit  sibi  factam  esse  revelationem 
divinam,  absolute  debet  nolle  recedere  ab  hac  revelatione,  quia  impediendo 
condicionem  necessariam  fidei  sibi  impossibilem  reddit  fidem,  ad  quam  se 
obligari  cognoscit.  Sicut  fides  est  actus  moralis  et  meritorius  ex  imperio 
voluntatis,  ita  peccatum  infidelitatis  procedit  ex  mala  voluntate,  sive  haec 
mala  voluntas  directe  se  opponit  Deo  revelanti  et  negat  vera  esse,  quae 
Deus  dicit,  sive  indirecte  se  opponit  et  negat  motiva  esse  certa,  quando 
revera  cum  sufficienti  certitudine  proponuntur.  «Per  quod  gravem  iniuriam 
facit  divinae  auctoritati,  sicut  faceret  regi,  qui  regis  testimonio  sufficienter 
proposito  nollet  deferre;  ac  proinde  cum  tali  actu  stare  nequit  pia  affectio 
supremum  divinae  veracitati  cultum  exhibendi,  qualis  praerequiritur  ad  super- 
naturalem  assensum  fidei  ex  toto  corde  et  super  omnia»  [Platel,  De  fide 
n.  269). 

SchoL  1.     De  constantia  fidei. 

391.  a)  Concilium  vaticanum,  postquam  docuit  ecclesiam  catholicam 
esse  motivum  credibilitatis  omnibus  accommodatum  (supra  n.  383,  2), 
haec  addit:  «Quocirca  minime  par  est  condicio  eorum,  qui  per  caeleste 
fidei  donum  catholicae  veritati  adhaeserunt,  atque  eorum,  qui  ducti 
opinionibus  humanis  falsam  religionem  sectantur.  Illi  enim,  qui  fidem 
sub  ecclesiae  magisterio  susceperunt,  nullam  umquam  habere  possunt 
iustam  causam  mutandi  aut  in  dubium  fidem  eandem  revocandi» 
(Denz.  n.  1794). 

Itaque  quia  ex  una  parte  ecclesia  catholica  est  motivum  numquam 
deficiens  credibilitatis,  et  quia  ex  altera  parte  fideles  cum  auxilio  gra- 
tiae  divinae  formarunt  iudicium  credibilitatis  et  actum  fidei  elicuerunt, 
obiective  numquam  potest  esse  ratio  deficiendi  ab  ecclesia  catholica. 
Quare  haeresis  vel  apostasia  est  gravissimum  peccatum.  «Teneamus 
spei  nostrae  confessionem  indeclinabilem,  .  .  .  non   deserentes  collectio- 

nem  nostram Iustus  autem  meus  ex  fide  vivit ;  quod  si  subtraxerit  se, 

non  placebit  animae  meae.  Nos  autem  non  sumus  subtractionis  filii  in 
perditionem  sed  fidei  in  acquisitionem  animae»  (Hebr  10,  23  25  38  sq). 
«Omnis,  qui  recedit  et  non  permanet  in  doctrina  Christi,  Deum  non 
habet.  .  .  .  Si  quis  venit  ad  vos  et  hanc  doctrinam  non  afifert,  nolite 
eum  recipere  in  domum,  nec  Ave  ei  dixeritis»  (2  Io  v.  9  sqq).  Cf. 
Denz.  n.   1000. 

b)  Potestne  fieri,  ut  quis  sine  formali  haeresi  ab  ecclesia  ad 
sectam  transeat?  In  abstracto  hoc  concedi  potest;  nam  si  quis  vivit 
in  condicionibus  ecclesiae  adversis  et  ad  sectam  allicientibus,  si  ipse 
est  mediocriter  in  doctrina  catholica  eruditus,  si  neglegit  media  melioris 
instructionis    et    maioris    gratiae    divinae    accipiendae,    potest    fortasse 

accidere,  ut  intellectus  eius  magis  magisque  obscuretur  neque  iam  videat 
officium  manendi  in  ecclesia,  et  ut  ita  sine  spiritu  formaliter  haeretico 
transeat  ad  sectam.  Ita  quidam  theologi  censent,  neque  haec  opinio 
tacta  est  in  concilio  vaticano,  ut  ex  actis  concilii  constat  (cf.  Coll. 
Lac.  VII,   534  sq). 

Talem  antem  defectionem  in  homine,  qui  umquam  actu  fidei  doc- 
trinam  catholicam  amplexus  est,  posse  fieri  sine  peccato,  non  videtur 
admittendum;  nam  gratia  Dei,  quae  eum  excitaverat  et  iuverat  ad  cre- 
dendum,  non  deseret  eum,  nisi  prius  deseratur.  Potest  autem  homo 
deesse  et  resistere  gratiae  multis  peccatis  et  etiam  peccatis  contra 
fidem,  quae  non  sunt  formalis  haeresis  vel  infidelitas.  Nam  voluntarie 
se  in  pericula  coniciendo,  legendo  vel  audiendo  asserta  fidei  contraria, 
neglegendo  instructionem  ecclesiasticam,  male  vivendo,  omittendo  ora- 
tionem  et  susceptionem  sacramentorum  non  committit  peccatum  for- 
malis  haeresis  vel  apostasiae,  et  tamen  potest  se  ponere  in  eo  statu 
mentis,  ut  perseverantia  in  fide  catholica  fiat  ei  moraliter  impossibilis. 
Peccavit  igitur  et  graviter  peccavit  etiam  contra  fidem,  sed  formalem 
haeresim  non  commisit. 

c)  Sola  ecclesia  catholica  iis  notis  et  signis  a  Deo  instructa  est, 
quibus  manifestatur  ut  vera  ecclesia  Clwisti;  sectae  autem  ut  sectae 
non  sunt  motivum  credibilitatis,  sed  per  accidens  solum  asseclas  suos 
inducunt  ad  credenda  ea,  quae  iis  cum  ecclesia  catholica  communia 
sunt.  Et  ratio  illuminata  et  gratia  ducunt  ad  veram  ecclesiam,  abdu- 
cunt  a  sectis.  Itaque  quia  haereticis  ut  haereticis  et  motiva  credibilitatis 
et  gratia  Dei  desunt,  patet,  quam  recte  definierit  concilium  vaticanum 
de  fide  can.  6:  «S.  q.  d.  parem  esse  condicionem  fidelium  atque  eorum, 
qui  ad  fidem  unice  veram  nondum  pervenerunt,  .  .  .  A.  S.»  {Denz. 
n.  181 5;  cf.  1794).  Haereticus  non  agnoscit  infallibilatem  sectae  suae; 
ergo  ulterius  inquirendo  et  dubitando  non  pugnat  cum  suis  principiis. 
Catholicus  autem  credit  ecclesiam  infallibilem  magistram  veritatis  a 
Christo  institutam ;  ergo  si  voluntarie  incipit  de  ea  dubitare,  fidem  suam 
denegat.  Si  haereticus  catholicum  ad  sectam  suam  pertrahere  nititur, 
dicit  ei:  Denega  totum,  quod  hactenus  credidisti.  Si  catholicus  hae- 
reticum  invitat  ad  ecclesiam,  dicit  ei :  Tene  bona,  quae  habes,  et  acquire, 
quae  nondum  habes;  tene  eam  partem  fidei  verae,  quam  hactenus 
habuisti,  sed  perfice  eam  credendo  etiam  ea,  quae  ex  errore  culpabili 
vel  inculpabili  nondum  credidisti.  De  qua  re  ait  »S.  Augustinus :  «Cum 
ad  nos  venit  schismaticus  vel  haereticus,  ut  catholicus  fiat,  schisma 
eius  et  haeresim  dissuadendo  et  destruendo  rescindimus,  sacramenta 
vero  christiana,  si  eadem  in  illo  invenimus,  et  quidquid  aliud  veri  tenet, 
absit,  ut  violemus.  .  .  .  Haeretico  dicitur,  qui  sacramenta  christiana, 
sicut  in  ecclesia  catholica  traduntur,  nulla  sua  falsitate  mutavit:  Tene 
christianum  baptisma  in  nomine  Patris  et  Filii  et  Spiritus  Sancti,  sicut 
tenebas;  sed  agnosce  Christi  ecclesiam  toto,  sicut  prophetatum  est, 
orbe  crescentem»   (De  unico  bapt.  contra  Petil.  n.  4  sqq). 

SchoL  2.  De  universalitate  fidei. 
392.  Cum  Deus  postulet  a  nobis,  ut  absolutum  et  universale  obse- 
quium  intellectus  et  voluntatis  sibi  exhibeamus,  facientes  omnia,  quae 
praecepit,  et  credentes  omnia,  quae  revelavit,  homo  non  potest  ratio- 
nabiliter  velle  Deo  credere  et  oboedire  in  quibusdam  et  in  aliis  ei 
fidem  et  oboedientiam  denegare.  Ideo  .S.  Iacobus  (2,  10)  ait:  «Qui- 
cumque  totam  legem  servaverit,  ofFendat  autem  in  uno,  factus  est 
omnium  reus»,  quia  per  transgressionem  unius  praecepti  abiecit  formalem 
rationem  debitae  observantiae  omnium.  Similiter  qui  negat  unum  arti- 
culum  fidei  sufficienter  propositum,  negat  Deum  in  omnibus  esse 
veracem,  et  destruit  fundamentum  fidei. 

De  Hymenaeo,  qui  dicebat  resurrectionem  iam  esse  factam,  apostolus 
ait  eum  circa  fidem  naufragavisse  (1  Tim  1,  19;  cf.  2  Tim  2,  18;  3,  1  sqq). 
*S.  Augustinus  manichaeis  obicit:  «Qui  in  evangelio  quod  vultis  creditis, 
quod  vultis  non  creditis,  vobis  potius  quam  evangelio  creditis»  (Contra 
Faust.  1.  17,  c.  3).  3.  Thomas:  «Manifestum  est,  quod  haereticus,  qui 
pertinaciter  discredit  unum  articulum  fidei,  non  est  paratus  sequi  in 
omnibus  doctrinam  ecclesiae;  si  enim  non  pertinaciter,  iam  non  est 
haereticus  sed  errans.  Unde  manifestum  est,  quod  talis  haereticus 
circa  unum  articulum  fidem  non  habet  de  aliis  articulis  sed  opinionem 
quandam  secundum  propriam  voluntatem»  (2,  2,  q.  5,  a,  2).  Facilitas 
admittendi  articulos  gratos,  quam  retinet  homo  in  haeresim  lapsus, 
non  est  habitus  supernaturalis  sed  dispositio  naturalis  vel  etiam  habitus 
naturalis  acquisitus.  Assensus  haeretici  formalis  circa  revelata  iucunda 
est  simulacrum  fidei,  non  verus  actus  fidei,  quia  non  ponitur  propter 
auctoritatem  Dei  revelantis  sed  propter  acceptabilitatem  obiecti;  ad 
quem  actum  revelatio  se  solum  habet  ut  proponens  obiectum. 

Prop.  XLVI.  Fides  theologica  est  obscura,  quia  propria  fidei 
obiecta  non  videntur,  sed  ob  externam  auctoritatem  Dei  non  visi 
admittuntur. 

393»  Stat.  quaest.  Fides,  etsi  est  cognitio  certa,  est  tamen  simul 
cognitio  obscura.  Certitudo  est  ex  causis  fidei,  i.  e.  ex  auctoritate  Dei, 
ex  gratia,  ex  imperio  voluntatis;  obscuritas  est  ex  inevidentia  obiecti 
principalis  seu  veritatis  primae.  Quoad  haec  theologi  consentiunt. 
Nihilominus  in  explicanda  hac  obscuritate  non  omnes  consentiunt. 
Secundum  quosdam  nihil  omnino  credi  potest,  quod  scitur;  sed  inevi- 
dentia  facti  revelationis  non  est  necessaria  ad  fidem.  Secundum  alios 
inevidentia  facti  revelationis  est  essentialis  fidei  christianae;  sed  ex 
parte  obiecti  materialis  sola  visio  immediata  Dei  pugnat  cum  fide, 
non  vero  scientia  naturalis  obiectorum  credendorum.  Secundum  alios 
neque  inevidentia  revelationis  neque  inevidentia  obiectorum  secunda- 
riorum  est  fidei  essentialis,  sed  sola  inevidentia  obiectorum  princi- 
palium. 

Videamus  imprimis,  quid  in  fontibus  revelationis  contineatur;  dein 
inspiciamus  quaestiones  illas  disputatas. 

394.  Arg.  1.     Ex  S.  Scriptura. 

Secundum  S.  Scripturam  fides  est  argumentum  non  apparentium 
(Hebr  II,  1).  Illa  non  apparentia,  de  quibus  ibi  sermo  est,  sunt  bona 
caelestia,  per  visionem  beatificam  aliquando  possidenda.  Ideo  fides 
vocatur  «substantia  rerum  sperandarum».  De  hac  spe  dicitur:  «Spes, 
quae  videtur,  non  est  spes;  nam  quod  videt  quis  quid  sperat?»  (Rom 
8,  24).  Per  fidem  contemplamur,  non  «quae  videntur,  sed  quae  non 
videntur;  quae  enim  videntur,  temporalia  sunt;  quae  autem  non  vi- 
dentur,  aeterna  sunt»  (2  Cor  4,  18).  Haec  bona  aeterna  seu  divina 
nunc  obscure  videmus,  in  caelo  autem  clare  videbimus.  «Videmus 
nunc  per  speculum  in  aenigmate,  tunc  autem  facie  ad  faciem.  Nunc 
cognosco  ex  parte,  tunc  autem  cognoscam,  sicut  et  cognitus  sum» 
(1  Cor  13,  12).  «Per  fidem  enim  ambulamus  et  non  per  speciem» 
(2  Cor  5,  7),  quia  «species»  est  visio  clara,  fides  est  visio  obscura, 
«sicut  scriptum  est,  quod  oculus  non  vidit  nec  auris  audivit  nec  in 
cor  hominis  ascendit,  quae  praeparavit  Deus  iis,  qui  diligunt  illum» 
(1  Cor  2,  9).  Fides  est  «lucerna  lucens  in  caliginoso  loco,  donec  dies 
elucescat  et  lucifer  oriatur»   (2  Petr  1,  19). 

Itaque  secundum  S.  Scripturam  fides  est  obscura,  quia  principale 
eius  obiectum  sunt  illa  aeterna  bona,  in  quorum  visione  consistit  beati- 
tudo.  Idcirco  adveniente  beatitudine  fides  cessat,  quia  tunc  bona, 
quae  nunc  creduntur  et  sperantur,  visione  possidentur. 

395.  Arg.  2.    Ex  SS.  Patribus  et  theologis. 

SS.  Patres  saepe  inculcant  propria  fidei  obiecta  non  posse  videri. 
.S.  Hilarius:  «Habet  non  tam  veniam  quam  praemium  ignorare  quod 
credas»  (De  Trin.  1.  8,  n.  10).  «Fides  non  habet  cognitae  veritatis 
fiduciam»  (In  Ps.  118  litt.  X,  n.  12).  5.  Ioannes  Chrysost.:  Fides  «si 
est  argumentum  eorum,  quae  non  videntur,  quid  ea  vultis  videre,  ut 
a  fide  excidatis  et  a  iustitia,  siquidem  iustus  ex  fide  vivet?  Vos  autem 
si  ea  vultis  videre,  non  estis  amplius  fideles»  (In  Hebr.  hom.  21,  n.  2). 
5.  Augustinus:  «Quid  est  fides  nisi  credere,  quod  non  vides»  (In  Ioan. 
tract  40,  n.  9).  5.  Leo  M. :  « Virtus  fidei  ex  iis,  quae  visui  non  sub- 
iacent,  constituta  est»  (Sermo  69,  c.  2).  5.  Bonaventura:  «Privatio  vi- 
sionis  facit  ad  laudem  credulitatis»  (In  3,  dist.  24,  exp.  text.,  dub.  1). 
5.  Thomas:  «Veritas  prima  non  est  obiectum  proprium  fidei  nisi  sub 
hac  ratione,  prout  est  non  apparens.  .  .  .  Unde  quando  veritas  prima 
praesto  erit,  amittet  rationem  obiecti»  fidei  (De  verit.  14,  a.  3  ad  6). 
Nam  «fides  in  sui  ratione  habet  imperfectionem,  quae  est  ex  parte 
subiecti,  ut  scilicet  credens  non  videat  id  quod  credit;  beatitudo  autem 
de  ratione  sui  habet  perfectionem  ex  parte  subiecti,  ut  scilicet  beatus 

videat  id,  quo  beatificatur.  Unde  manifeste  impossibile  est,  quod  fides 
maneat  simul  cum  beatitudine  in  eodem  subiecto»  (1,  2,  q.  67,  a.  3), 
quia  obiectum  beatitudinis  et  principale  obiectum  fidei  est  idem ;  idem 
autem  non  potest  esse  simul  clarum  et  obscurum  respectu  eiusdem 
intellectus.  «Quia  fides  principaliter  est  de  his,  quae  videnda  spera- 
mus  in  patria,  .  .  .  ratio  credibilis  est,  ut  sit  non  visum»  (2,  2,  q.  1, 
a.  6).  Hoc  *S.  Petrus  Chrysologus  quibusdam  exemplis  illustrat:  «Cum 
res  venerint,  advenerint  et  promissa,  spes  desinit,  fides  cessat.  Dulcis 
est  epistula,  sed  usquedum  venerit  ipse,  qui  misit.  Necessarium  chiro- 
graphum,  sed  usque  ad  debiti  redditionem.  Grati  flores,  sed  usquedum 
veniatur  ad  poma.  Sed  praesentia  epistulam  delet,  rumpit  solutio  cau- 
tionem,  flores  consumuntur  a  pomis»  (Sermo  62).  Ergo  fides  ideo  est 
obscura,  quia  Deum  non  videmus. 

396.  Arg.  3.    Ex  constitutionibus  ecclesiasticis. 

Benedictus  XII  definivit,  quod  beati  «viderunt  et  vident  divinam 
essentiam  visione  intuitiva  .  .  .  ac  quod  visio  huiusmodi  divinae  essen- 
tiae  eiusque  fruitio  actus  fidei  et  spei  in  iis  evacuant,  prout  fides  et 
spes  propriae  theologicae  sunt  virtutes»  (Denz.  n.  530).  Ergo  fides  et 
spes,  ut  sunt  theologicae  virtutes,  excludunt  visionem  Dei.  Secundum 
concilium  vaticanum  sess.  3,  c.  4  ratio  humana,  gratia  adiuta,  potest 
quidem  aliquam  mysteriorum  fidei  intellegentiam  in  hac  vita  assequi, 
«numquam  tamen  idonea  redditur  ad  ea  perspicienda  instar  veritatum, 
quae  proprium  ipsius  obiectum  constituunt.  Divina  enim  mysteria 
suapte  natura  intellectum  creatum  sic  excedunt,  ut  etiam  revelatione 
tradita  et  fide  suscepta,  ipsius  tamen  fidei  velamine  contecta  et  qua- 
dam  quasi  caligine  obvoluta  maneant,  quamdiu  in  hac  mortali  vita 
peregrinamur  a  Domino ;  per  fidem  enim  ambulamus  et  non  per  spe- 
ciem»   {Denz.   1796). 

397.  Arg.  4.     Ex  ratione. 

Omnis  fides  est  obscura,  quatenus  per  fidem  obiecta  non  ex  in- 
ternis  rationibus  cognoscuntur,  sed  ob  externam  auctoritatem  creduntur. 
Haec  igitur  obscuritas,  omni  fidei  proprie  dictae  essentialis,  etiam  in 
fide  divina  invenitur.  Sed  praeterea  proprium  et  principale  obiectum 
fidei  divinae  est  Deus  ipse,  in  quantum  nobis  non  est  cognoscibilis  ex 
creaturis,  sed  continet  in  se  mysteria  lumen  naturae  omnino  excedentia 
(cf.  supra  n.  363).  Si  haec  videntur,  excluditur  assensus  liber,  ob- 
sequium  intellectuale,  voluntaria  exclusio  dubitationis,  quae  fidei  sunt 
essentialia,  et  statim  sine  interventu  voluntatis  intellectui  est  tam  per- 
fecte  satisfactum,  ut  necessitate  irresistibili  inhaereat  obiecto  suo.  At- 
qui  habitus  et  actus,  qui  circa  proprium  obiectum  non  potest  ver- 
sari,  nisi  in  quantum  est  non  visum,  recte  dicitur  esse  essentialiter  de 
non  visis. 

398.  Obi.  I.  Multa  credenda  proponuntur,  quae  naturaliter  demonstrari 
possunt.  Atqui  quae  demonstrari  possunt,  recte  dicuntur  intellectualiter  visa. 
Ergo  fides  non  est  essentialiter  de  non  visis. 

Resp.  Dist.  mai. :  Obiecta  propria  fidei  et  per  se  revelata  naturaliter 
demonstrari  possunt,  neg.  mai. ;  obiecta  quaedam  secundaria  et  per  accidens 
revelata  demonstrari  possunt,  trans.  mai.  Conc.  min.  Dist.  conseq. :  Fides 
non  est  essentialiter  de  non  visis,  quasi  eius  obiecta  per  se  propria  demon- 
strari  possint,  neg.  conseq.;  quatenus  fides  per  accidens  extenditur  ad  quae- 
dam,  quae  demonstrari  possunt,  trans.  conseq.  Res  autem  diiudicatur  et  de- 
nominatur  secundum  ea,  quae  sunt  per  se,  et  non  secundum  ea,  quae  sunt 
per  accidens ;  ergo  fides  dicenda  est  per  se  esse  de  non  visis,  et  solum  per 
accidens  de  quibusdam  visis. 

Dixi :  Transeat  illa  assertio  fidem  per  accidens  esse  etiam  de  quibusdam 
visis  seu  scitis ;  nam  de  hac  re  sunt  diversae  theologorum  sententiae.  S.  Tho- 
mas  favet  neganti  sententiae  (2,  2,  q.  1,  a.  4  et  5),  etsi  de  eius  mente 
disputatur.  Similiter  omnes  fere  thomistae  et  etiam  Scotus  et  alii  theologi 
negant  idem  posse  sciri  et  credi  ab  eodem.  Affirmant  vero  Albertus  M., 
Alexander  HaL,  S.  Bonaventura,  alii,  quos  citat  et  sequitur  Suarez  (De  fide 
disp.  3,  sect.  9,  n.  5) ;  et  haec  sententia  inter  posteriores  theologos  est  multo 
communior. 

Ceterum  non  quaeritur,  num  possit  cum  actuali  evidentia  alicuius  obiecti 
simul  iungi  actualis  fides  de  eodem.  Haec  est  quaestio  magis  psychologica  quam 
theologica.  Neque  quaeritur,  num  possit  habitus  fidei  simul  esse  cum  habitu 
vel  actu  scientiae  circa  idem  obiectum.  Nam  si  quis  prius  aliquid  fide  theo- 
logica  credidit  et  postea  eiusdem  rei  scientiam  acquirit,  hoc  actu  scientiae 
habitus  fidei  neque  totaliter  neque  partialiter  destruitur.  Similiter  omnes 
concedunt  cum  assensu,  qui  nititur  testimonio  humano,  vel  cum  correspon- 
dente  habitu  posse  simul  stare  actum  fidei,  sive  quis  talem  habitum  vocat 
scientiam  sive  fidem  scientificam.  Ergo  etiamsi  aliquis  diligenti  inquisitione 
historica  sibi  perfecte  persuasit  Iesum  Christum  surrexisse  a  mortuis,  potest 
tamen  eandem  resurrectionem  fide  divina  credere ;  nam,  inquiunt,  ipsa  quo- 
que  evidentia  testimonii  humani,  quod  scilicet  in  illo  neque  error  neque 
fallacia  est,  tamen  rei  affirmandae  est  externa,  atque  ideo  non  ita  movet 
intellectum  sicut  obiectum  per  se  ipsum  evidens. 

Ergo  quaestio  unica  manet,  num  ho?no  fide  divina  possit  credere  ea, 
quorum  habitualem  et  perfectam  scientiam  habet.  Quaestio  sic  posita  non  est 
magni  momenti.  Nam  pauci  sunt  homines,  non  solum  rudes  sed  etiam  docti, 
qui  tam  perfecte  perspiciunt  argumenta  exsistentiae  Dei,  immortalitatis  animae, 
similium  rerum,  ut  statim  cogitantium  de  his  rebus,  sive  velint  sive  nolint, 
intellectus  rapiatur  ad  assensum.  Si  vero  intellectus  non  tam  perfecte  con- 
vincitur,  ut  communiter  accidit,  non  apparet  ulla  ratio  negandi  posse  idem 
ab  eodem  sciri  et  credi.  Nam  eo,  quod  quis  habitualiter  scit  aliquam  rem, 
non  excluditur  assensus  speciei  plane  diversae  circa  eandem  rem,  praesertim 
si  hic  alter  assensus  eminet  ratione  infallibilitatis,  adhaesionis  super  omnia 
firmae,  et  ut  actus  virtutis.  Philosophus,  qui  res  sibi  notas  divina  fide  credit, 
non  obstante  scientia  liber  manet  ad  ponendum  aut  denegandum  assensum 
firmissimum  propter  auctoritatem  Dei  revelantis.  Si  hoc  admittitur,  facilius 
intellegitur,  quomodo  ecclesia  doceat  exsistentiam  Dei  et  alias  veritates  reli- 
giosas  et  morales  posse  naturali  rationis  lumine  cognosci,  et  easdem  veritates 


Cap.  III.    De  proprietatibus  fidei.    Prop.  XLVI.  267 

omnibus  credendas  esse.  Nam  quod  quidam  dicunt  haec  solum  in  com- 
muni  credi  a  doctis^  quatenus  creduntur  omnia  revelata  ab  ecclesia  pro- 
posita,  non  vero  in  particulari ;  vel  ea  credi  tantum  in  praeparatione  animi, 
quasi  doctus  dicat :  Paratus  essem  ad  ea  credenda,  nisi  ea  scirem ;  vel  credi 
in  subiecto,  quatenus  de  eodem  subiecto,  e.  g.  de  Deo  quaedam  sciantur  et 
quaedam  credantur;  vel  credi  solum,  in  quantum  pertineant  ad  ordinem 
supernaturalem ,  haec,  inquam,  et  similia  sunt  tam  contorta,  ut  statim 
pateat  esse  effugia  quaesita  ad  evadendas  difficultates  theoriae  statutae 
(cf.  I,  n.  24  sqq).  —  Ecclesia  de  variis  theoriis  huc  spectantibus  nullum 
iudicium  fecit. 

399«  ObL  II.  Potest  alicui  esse  evidens  Deum  esse  summe  veracem  et 
Deum  revelasse  principalia  obiecta  fidei,  quae  omnibus  credenda  sunt.  Atqui 
is,  cui  est  evidens  Deum  esse  summe  veracem  et  Deum  revelasse  certa  ob- 
iecta,  habet  scientiam  horum  obiectorum.  Ergo  principalia  obiecta  fidei  non 
necessario  sunt  obscura. 

Resp.  Trans.  mai.  Neg.  min.  et  conseq.  Nam  is,  qui  evidenter  cognoscit 
Deum  esse  summe  veracem  et  revelasse  e.  g.  Trinitatem,  potest  alterutra 
via  procedere:  Aut  facit  conclusionem :  ergo  Deus  est  trinus.  Haec  non 
est  fides  auctoritatis  sed  fides  scientifica  (cf.  supra  n.  342  c).  Aut  concludit: 
ergo  evidenter  credibile  est  Deum  esse  trinum;  et  dein  procedit  ad  elicien- 
dum  actum  fidei  propter  auctoritatem  Dei  revelantis  evidenter  cognitam 
(supra  n.  357).  In  neutro  casu  habetur  scientia  proprie  dicta,  quia  ad  scientiam 
requiritur,  ut  res  se  ipsam  immediate  vel  mediate  manifestet,  seu  ut  adsit 
evidentia  interna,  assensus  autem  evidenti  testimonio  Dei  nixus  habet  solam 
evidentiam  externam,  qua  res  ex  principiis  internis  non  cognoscitur. 

Ii,  qui  cum  Card.  de  Lugo  censent  actum  fidei  esse  conclusionem  (supra 
n.  384^),  non  possunt  aliter  servare  obscuritatem  et  libertatem  fidei  nisi 
dicentes  revelationem  necessario  esse  obscuram  et  libere  admitti  ex  reverentia 
Dei.  At  haec  obscuritas  neque  requiritur  neque  sufficit.  Non  requiritur, 
quia  angeli  viatores,  patriarchae,  prophetae,  apostoli,  beata  virgo  Maria  evi- 
denter  cognoverunt  factum  revelationis,  et  tamen  fidem  habuerunt.  Ad  hoc 
argumentum  destruendum  asseclae  illius  theoriae  dant  responsa  vix  non  ab- 
surda.  Dicunt  enim  beatam  virginem  Mariam  non  habuisse  evidentiam  se 
non  fortasse  ex  daemone  concepisse;  apostolos  videntes  miracula  Christi  et 
patrantes  miracula  ad  confirmationem  doctrinae  suae,  non  habuisse  evidentiam 
miracula  non  patrari  a  daemone.  Theoria  autem,  quae  talibus  suppositioni- 
bus  indiget,  est  improbabilis.  Neque  ullum  dictum  S.  Scripturae  vel  Patrum 
ostendi  potest,  quo  haec  theoria  fulciatur;  sed  ubique  obscuritas  fidei  in  eo 
reponitur,  quod  obiecta  credita  videri  non  possunt  in  hac  vita.  Neque 
ratione  postulatur  illa  obscuritas  facti  revelationis ;  nam  etsi  quis  evidenter 
cognoscit  aliquid  esse  credibile,  non  tamen  habet  evidentiam  ipsius  rei 
credendae,  et  liber  manet,  ut  procedat  ad  eliciendum  aut  non  eliciendum 
actum  fidei. 

Neque  sufficit  obscuritas  revelationis,  quia  per  eam  solum  explicatur,  quo- 
modo  homo  liber  sit  in  admittendis  motivis  credibilitatis,  sed  non  explicatur, 
quomodo  libere  ponat  ipsum  actum  fidei.  Nam  si  homo  certus  est  Deum 
esse  absolute  veracem,  et  si  certus  est  Deum  revelasse  mysteria  fidei,  non 
iam   evitari   potest   conclusio:    ergo  mysteria  fidei  sunt  vera  ut  a  Deo  testi- 

ficata.  In  hac  autem  conclusione  admittenda  Card.  de  Lugo  et  eius  asseclae 
reponunt  actum  fidei.  Ergo  secundum  eos  actus  fidei  non  est  liber  in  se, 
sed  solum  quatenus  libere  admittitur  factum  revelationis.  Atqui  actus  fidei 
est  in  se  actus  liber  (supra  n.  350  sqq).  Ergo  obscuritas  revelationis  non 
sufficit  ad  libertatem  fidei  explicandam. 

Ideo  theoria  Card.  de  Lugo  nunc  ab  omnibus  fere  theologis  derelicta 
est.  Sine  dubio  quidem  revelatio  Dei  olim  facta,  hominibus  nostrae  aetatis 
communiter  non  est  perfecte  evidens,  sed  ad  eam  admittendam  iam  requiritur 
sincera  voluntas;  sed  haec  res,  quae  auget  meritum  fidei,  ad  essentialem 
obscuritatem  fidei  non  pertinet. 

400.  Obi.  III.  In  Scriptura  credens  dicitur  certo  scire  ea,  quae  credit 
(supra  n.  387).    Atqui  scientia  non  est  obscura.    Ergo  fides  non  est  obscura. 

Resp.  Disl.  mai.:  Dicitur  credens  scire  credita,  quia  ea  ex  interna 
evidentia  cognoscit,  neg.  mai. ;  quia  per  fidem  multa  discit  et  iis  sine  formi- 
dine  erroris  et  assensu  infallibili  adhaeret,  conc.  mai.  Dist.  min. :  Scientia 
proprie  dicta,  ex  interna  rei  evidentia  orta,  non  est  obscura,  conc.  min.; 
scientia  improprie  dicta,  i.  e.  certitudo  ex  testimonio  orta,  non  est  obscura, 
neg.  min.     Et  neg.  conseq. 

Prop.  XLVIL  Fides  actualis  adultis  est  necessaria  ad  iusti- 
ficationem  sive  acquirendam  sive  conservandam. 

401.  Stat.  quaest.  Fidem  habitualem  infusam  omnibus  tam  in- 
fantibus  quam  adultis  esse  necessariam  ad  salutem  inde  efficitur,  quod 
in  iustificatione  infunditur  fides;  ergo  qui  hanc  fidem  non  habet, 
iustificatus  non  est,  neque  in  hoc  statu  salutem  consequi  potest  (supra 
n.  336).  Hoc  de  fide  diserte  definitum  est  in  concilio  vaticano 
sess.  3,  c.  3  {Denz.  n.  1973),  in  quo  quidem  non  expresse  nominatur 
fides  habitualis,  sed  quia  dicitur  sine  fide  nemini  contingere  iustificatio, 
definitio  intellegitur  etiam  de  infantibus,  in  quibus  sola  fides  habitualis 
esse  potest.    Id  etiam  ex  actis  concilii  constat  (cf.  Coll.  Lac.  VII,  178). 

Adulti,  i.  e.  ii  qui  habent  sufficientem  usum  rationis,  ut  praeceptis 
moralibus  obligentur,  aut  sunt  iustificati,  aut  sunt  in  statu  peccati. 
Quia  in  his  duobus  hominum  ordinibus  fides  diverso  modo  requiritur, 
dividimus  thesim  in  duas  partes,  quarum  altera  est  de  necessitate 
fidei  ad  acquirendam  iustificationem ,  altera  de  necessitate  fidei  ad 
conservandam  iustificationem.  Theologice  certum  est  fidem  utroque 
modo  requiri,  et  quidem  necessitate  medii.  Sunt  tamen  pauci  theologi, 
qui  censent  in  casu  impossibilitatis  fidei  proprie  dictae  sufficere  vel 
fidem  late  dictam  vel  votum  fidei.  De  qua  opinione  postea  quaedam 
dicemus. 

402.  Prob.  pars  I.  Ad  iustificationem  acquirendam  requiritur 
in  adultis  fides  actualis.  Nam  teste  5.  Scriptura  «sine  fide  impossibile 
est  placere  Deo;  credere  enim  oportet  accedentem  ad  Deum,  quia  est, 
et  inquirentibus  se  remunerator  sit»  (Hebr  11,  6).    Ex  contextu  sermo 

est  de  fide  actuali  («fide  intellegimus»  etc.)  et  supernaturali ,  cuius 
auctor  et  consummator  est  Iesus  (12,  2);  et  haec  dicitur  necessaria, 
ut  quis  ad  Deum  accedat  et  Deo  placeat,  i.  e.  ut  iustificetur.  «Non 
iustificatur  homo  ex  operibus  legis  nisi  per  fidem  Iesu  Christi;  et  nos 
in  Christo  Iesu  credimus,  ut  iustificemur  ex  fide  Christi»  (Gal  2  16; 
cf.  3,  11;  Rom  1,  17).  Origenes  ait:  Apostolus  ostendit  «quod  si 
quis  habeat  integra  omnia,  quae  lex  edocet  naturalis,  et  in  nullo  eum 
peccati  conscientia  reprehendat,  non  tamen  habeat  fidei  gratiam,  non 
posse  eum  iustificari»  (In  Rom.  1.  4,  c.  5).  *S.  Ioannes  Chrysost.: 
Apostolus  «ostendit  non  modo  non  supervacaneam  esse  fidem,  sed 
ita  necessariam,  ut  non  possit  sine  illa  salus  obtineri»  (In  Rom.  hom.  8, 
n.  4).  S.  Augustinus:  «Medicina  omnium  animae  vulnerum  et  una 
propitiatio  pro  delictis  hominum  est  credere  in  Christum»  (Sermo  143, 

C.     I). 

Secundum  concilium  tridentinum  sess.  6,  c.  6  homines  disponuntur 
ad  iustificationem  «credentes  vera  esse,  quae  divinitus  revelata  et  pro- 
missa  sunt» ;  c.  8:  «Per  fidem  ideo  iustificari  dicimur,  quia  fides 
est  humanae  salutis  initium,  fundamentum  et  radix  omnis  iustificationis, 
sine  qua  impossibile  est  placere  Deo  et  ad  filiorum  eius  consortium 
pervenire»  (Denz.  n.  798  801).  Concilium  vaticanum  sess.  3,  c.  3, 
etsi  loquitur  de  fide  habituali,  clare  tamen  indicat  adultis  fidem  actualem 
esse  necessariam.  «Quoniam  sine  fide  impossibile  est  placere  Deo  et 
ad  filiorum  eius  consortium  pervenire,  ideo  nemini  umquam  sine  illa 
contigit  iustificatio,  nec  ullus  nisi  in  ea  perseveraverit  usque  in  finem, 
vitam  aeternam  assequetur.  Ut  autem  officio  veram  fidem  amplectendi 
in  eaque  constanter  perseverandi  satisfacere  possemus,  Deus  per  Filium 
suum  unigenitum   ecclesiam  instituit»   [Denz.  n.   1793). 

Haec  verba  «officium  fidem  amplectendi»  referuntur  ad  adultos, 
et  significant  necessitatem  praecepti.  Sed  argumenta  proposita  ostendunt 
etiam  necessitatem  medii ;  quia  id,  sine  quo  impossibilis  est  iustificatio, 
et  quod  est  fundamentum  et  radix  iustificationis,  non  est  praeceptum 
tantum,  sed  est  medium  necessarium  ad  iustificationem  assequendam. 
Ratio  interna  huius  rei  est,  quia  homo  ut  creatura  rationalis  finem 
ultimum  supernaturalem  debet  rationali  modo  prosequi.  Atqui  hunc 
finem  non  cognoscit  nisi  per  fidem.  Ergo  fides  ad  salutem  est  necessaria 
necessitate  medii.  >S.  Thomas  ait:  «Ultima  beatitudo  hominis  consistit 
in  quadam  supernaturali  Dei  visione.  Ad  quam  quidem  visionem  homo 
pertingere  non  potest  nisi  per  modum  addiscentis  a  Deo  doctore.  .  .  . 
Unde  ad  hoc,  quod  homo  perveniat  ad  perfectam  visionem  beatitudinis, 
praeexigitur,  quod  credat  Deo  tamquam  discipulus  magistro  docenti» 
(2,  2,  q.  2,  a.  3). 

403.  Prob.  P&TS  II.  Ad  iustificationem  conservandam  requiritur 
in  adultis  fides  actualis.  Infantes  quidem  baptizati,  qui  non  perveniunt 
ad  sufficientem  usum  rationis,    ut   iis   officium   credendi  imponi  possit, 

salvantur  per  fidem  habitualem;  sed  haec  sola  in  adultis  non  sufficit. 
Praeceptum  eliciendi  fidem  adultis  incumbere  saepius  declaratum  est 
ab  auctoritate  ecclesiastica,  quae  contrariam  doctrinam  damnavit.  Ita 
Innocentius  A7/ damnavit  hanc  propositionem :  «Fides  non  censetur  cadere 
sub  praeceptum  speciale  et  secundum  se»  {Denz.  n.  1 166).  Alexander  VII 
damnavit  hanc  propositionem :  «Homo  nullo  umquam  vitae  suae  tempore 
tenetur  elicere  actum  fidei,  spei  et  caritatis  ex  vi  praeceptorum  divinorum 
ad  eas  virtutes  pertinentium»  {Denz.  n.  iioi).  —  De  praecepto  fidei 
agitur  in  theologia  morali  {Lehmkuhl  I11,  388  sqq). 

Praeterea  autem  fides  actualis  necessaria  est  etiam  necessitate 
medii,  quod  ita  probatur:  Sunt  quaedam  media  necessaria  ad  salutem, 
ut  oratio,  meritum,  susceptio  digna  sacramentorum ,  quae  sine  fide 
actuali  adhiberi  non  possunt.  Ergo  fides  necessaria  est  ut  medium 
agendae  vitae  christianae,  quae  est  medium  necessarium  ad  conservandam 
iustificationem  et  assequendam  vitam  aeternam.  Orare,  servare  prae- 
cepta,  merita  acquirere,  sacramenta  suscipere  esse  necessaria  media 
salutis,  Christus  ipse  docuit  (e.  g.  Lc  18,  1;  Mt  19,  17;  25,  I4sqq; 
Io  6,  54).  Ad  haec  autem  praerequiri  fidem,  manifestum  est.  Quocirca 
concilium  tridentinum  sess.  6,  c.  10  ait:  Iustificati  «per  observationem 
mandatorum  Dei  et  ecclesiae  in  ipsa  iustitia,  per  Christi  gratiam 
accepta,  cooperante  fide  bonis  operibus  crescunt  atque  magis  iusti- 
ficantur»  {Denz.  n.  803).  Atqui  si  fides  necessaria  est  ad  vitam 
christianam  ut  eius  fundamentum  et  radix,  consequenter  non  solum 
necessaria  est  ut  res  quaedam  singularis  a  Deo  praecepta ,  sed  ut 
medium  conservandae  iustificationis,  quae  sine  vita  christiana  subsistere 
nequit.  Ergo  merito  docent  theologi  etiam  adultis  iustificatis  fidem 
actualem  esse  aliquo  modo  necessariam  necessitate  medii;  quare  sub 
hoc  generali  respectu  actus  fidei  toties  eliciendus  est,  ut  fidei  virtus 
influat  in  vitam  eamque  vere  christianam  efficiat. 

404.  Obi.  I.  Fides  actualis  multis  hominibus,  qui  nihil  audierunt  de  reve- 
latione,  est  impossibilis.  Atqui  etiam  hos  homines  Deus  vult  ad  iustificationem 
et  salutem  pervenire.  Ergo  fides  non  est  absolute  necessaria  ad  iustificationem. 

Resp.  Dist.  mai. :  Illis  hominibus  est  fides  impossibilis  via  ordinaria, 
quam  Deus  instituit,  conc.  mai. ;  est  impossibilis  per  media  extraordinaria, 
quae  Deus  providebit,  si  illi  homines  faciunt  quod  est  in  ipsis  cum  auxilio 
divino,  neg.  mai.  Haec  difficultas  supra  (n.  274)  iam  soluta  est. 

Sunt  tamen  theologi,  hac  solutione  non  contenti,  qui  aliam  solutionem 
tentaverunt.  Dom.  Soto  in  prima  editione  operis  «De  natura  et  gratia»  (1,  2, 
c.  11)  ut  probabile  docuerat  quibusdam  hominibus  cognitionem  Dei  naturalem 
sufficere,  ut  ad  iustificationem  perveniant.  Sed  in  altera  editione  hanc 
opinionem  revocavit,  et  iterum  in  appendice  commentarii  in  4  Sent.,  «sane 
necessarium  existimans  neminem  umquam  absque  supernaturali  revelatione 
fidei  in  gratiam  Dei  potuisse  reconciliari».  Ripalda  «discutiendae  rei  causa» 
opinionem  proposuerat  cognitionem  rerum  divinarum  et  moralium,  quae  ob- 
iective   ex   principiis   naturalibus   procederet,   sed   subiective   esset  ex  super 

naturali  Dei  adiutorio,  posse  quibusdam  hominibus  ad  iustificationem  sufficere 
(De  ente  supern.  disp,  63,  sect  2  sqq;  De  fide  disp.  17,  sect.  10),  concludit 

tamen :  «  Absolute  decerno  fidem  strictam  ad  iustificationem  esse  necessariam 

Iudicium  partis  affirmantis  necessitatem  fidei  strictae  ad  iustificationem 
tutius  est,  quia  conformius  communi  theologorum  sententiae,  cui  in  rebus 
huiusmodi  prudentis  est  iudicium  submittere»  (De  fide  disp.  17,  sect.  13, 
n.  204).  Nihilominus  nostra  aetate  Gutberlet  (in  Theologia  dogmatica  doctoris 
Heinrich  VIII,  493  sqq)  rursus  probabile  esse  docuit  naturalem  Dei  cognitio- 
nem  et  fidelem  erga  Deum  voluntatem  cum  auxilio  gratiae  quibusdam 
hominibus  sufficere  ad  iustificationem,  cum  hac  via  Deus  exsistens  et  remu- 
nerator  modo  sufficienti  et  supernaturali  cognoscatur.  Sed  haec  opinio  pleris- 
que  theologis  probabilis  visa  non  est,  quia  Scriptura  et  Patres,  docentes  fidem 
esse  necessariam  ad  iustificationem,  manifeste  loquuntur  de  fide  proprie  dicta. 
Hanc  etiam  esse  mentem  S.  Thomae,  quem  Gutberlet  pro  se  invocaverat, 
ostendit  R.  M.  Martin  (De  necessitate  credendi  et  credendorum,  Lovanii 
1906).  Innocentius  XI  damnavit  hanc  propositionem :  «Fides  late  dicta  ex 
testimonio  creaturarum  similive  motivo  ad  iustificationem  sufficit»  (Denz. 
n.  11 73).  Plura  de  hac  re  vide  in  libello  «Theologische  Zeitfragen»  V 
(Freiburg  1908),  9  sqq,  vel  in  italica  versione  a  Dr.  Manucci  confecta  «II 
Dovere  della  Fede»  (Roma  1910),  10  sqq. 

4°5»  Obi.  II.  Baptismus  ad  iustificationem  et  salutem  necessarius  est  ne- 
cessitate  medii.  Atqui  non  obstante  hac  necessitate  in  adultis,  qui  non  pos- 
sunt  baptismum  suscipere,  sufficit  votum  baptismi.  Ergo  a  pari  sufficit  votum 
fidei  in  adultis,  qui  ob  defectum  praedicationis  non  possunt  actu  credere. 

Resp.  Conc.  mai.  et  min.  Nego  paritatem  et  conseq.  Duplex  est  dispari- 
tas:  a)  Fontes  theologici  diserte  docent  in  quibusdam  condicionibus  sufficere 
voturn  baptismi,  e.  g.  concilium  tridentinum  sess.  6,  c.  4  (Denz.  796).  Nihil 
autem  tale  docent  vel  innuunt  de  voto  fidei.  b)  Ante  baptismum  praecedere 
potest  caritas  perfecta,  quae  includit  voluntatem  faciendi  omnia  ad  salutem 
necessaria,  ergo  etiam  votum  seu  voluntatem  suscipiendi  baptismum,  si  fieri 
potest.  Hoc  voto  baptismi  homo  reconciliatur  cum  Deo.  Sed  non  constat 
ante  fidem  esse  alios  actus  intrinsecus  supernaturales  nisi  iudicium  credibili- 
tatis  et  pium  credulitatis  affectum.  Atqui  qui  habet  hos  duos  actus,  potest 
statim  credere,  si  vult.  Fides  enim  non  est  sicut  baptismus  res  externa,  quae 
etiam  serio  volenti  deesse  potest,  sed  actus  internus,  quem  ponit  qui  vult. 

Dices:  Potest  quis  ex  principiis  naturalibus  cognoscere  possibilitatem 
revelationis  et  cum  gratia  Dei  elicere  propositum  amplectendi  revelationem 
divinam,  si  forte  facta  sit ;  neque  tamen  quidquam  potest  explicite  credere, 
quia  nulla  revelatio  ei  proposita  est.  Atqui  talis  homo  recte  dicitur  habere 
votum  fidei.  Ergo  ante  fidem  actualem  potest  praecedere  votum  fidei,  sicut 
ante  baptismum  re  susceptum  potest  praecedere  votum  baptismi. 

Resp.  Tales  actus  supernaturales  gratis  finguntur,  quia  nihil  de  iis  in- 
venitur  in  fontibus  revelationis.  Praeterea  diserte  docet  Scriptura  necessariam 
esse  fidem  explicitam  Dei  remuneratoris  in  ordine  supernaturali  (Hebr  11,  6); 
et  Innocentius  XI  damnavit  propositionem :  «Nonnisi  fides  unius  Dei  neces- 
saria  videtur  necessitate  medii,  non  autem  explicita  remuneratoris»  (Denz. 
117  2).  Ergo  aliquid  explicite  credendum  est,  non  vero  sufficit  sola  voluntas 
credendi,  si  quid  forte  Deus  revelavit. 

406.  Obi.  III.  Caritas  perfecta  iustificat.  Atqui  potest  quis,  qui  naturaliter 
cognovit  Deum  esse  summum  bonum,  amare  Deum  super  omnia.  Ergo 
potest  homo  iustificari  sine  fide. 

Resp.  Dist.  mai.:  Caritas  supernaturalis  iustificat,  conc.  mai.;  caritas 
naturalis  iustificat,  neg.  mai.  Dist.  min. :  Potest  quis,  qui  naturaliter  cognovit 
Deum  esse  summum  bonum,  amare  Deum  super  omnia  actu  naturali,  trans. 
min.  (cf.  supra  n.  220);  actu  supernaturali,  neg.  min.     Et  neg.  conseq. 

Caritate,  quae  iustificat,  Deus  diligitur  ut  finis  noster  supernaturalis. 
Hunc  autem  finem  homo  non  cognoscit  nisi  per  fidem.  Ideo  in  hoc  ordine 
Deus  amari  non  potest  caritate  perfecta  nisi  praelucente  fide.  De  qua  re 
S.  Thomas  ait:  «Per  cognitionem  naturalem  homo  non  convertitur  in  Deum, 
in  quantum  est  obiectum  beatitudinis  et  iustificationis  causa;  unde  talis 
cognitio  non  sufficit  ad  iustificationem»  (1,  2,  q.  113,  a.  4  ad  2).  In  alio 
ordine  providentiae  Deus  alia  media  salutis  instituisset ;  quare  ex  sola  abs- 
tracta  possibilitate  alterius  amoris  Dei  super  omnia  nihil  concludi  potest  de 
ordine  salutis,  qui  nunc  est. 

SchoL    Quaenam  credenda  sint  ex  necessitate  medii. 

407.  Ex  iis,  quae  dicta  sunt,  efficitur  ad  salutem  necessariam  esse 
fidem  explicitam  unius  veri  Dei  remuneratoris  in  ordine  supernaturali. 

Non  tamen  absolute  requiritur,  ut  credatur  remuneratio  reduplicative 
ut  supernaturalis,  sed  sufficit,  ut  credatur  remuneratio,  quam  Deus 
revelavit,  quae  est  supernaturalis.  De  his  fere  convenit  inter  theologos, 
etsi  de  sensu  horum  articulorum  sunt  quaedam  disputationes,  e.  g.  num 
credenda  sit  exsistentia  Dei  nude  sumpta,  an  exsistentia  Dei  ut  finis 
supernaturalis ;  sed  hae  disputationes  nullius  practici  momenti  sunt 
(cf.  I,  n.  24). 

Quidam  theologi  ulterius  procednnt,  et  dicunt  nunc  in  nova  lege 
necessariam  etiam  esse  necessitate  medii  fidem  Trinitatis  et  Christi 
redemptoris.  Ita  censent  e.  g.  Gregorius  de  Valentia,  Thomas  Sanchez, 
alii,  quos  refert  Coninck  (De  act.  supern.  disp.  14,  n.  134).  Ratio 
eorum  praecipua  est,  quia  Scriptura  docet  homines  salvari  per  fidem 
Christi  (Io  3,  14  18;  II,  25.  Act  4,  12.  Rom  3,  22.  Gal  2,  16).  Sed 
hi  textus  tria  tantum  ostendunt :  a)  sola  morte  Christi  homines  salvari ; 

b)  fidem  esse  necessariam,    ut  homo  meritorum  Christi   particeps  fiat; 

c)  incumbere  hominibus  praeceptum  credendi  omnia,  quae  Deus  de 
Christo  revelavit.  Utrum  autem  fides  explicita  Christi  in  omni  con- 
dicione  sit  necessaria  necessitate  medii,  an  sufficiat  interdum  fides 
implicita,  quae  continetur  in  fide  Dei  remuneratoris  supernaturalis, 
Scriptura  non  dicit.  SS.  Patres  indiscriminatim  loquuntur  de  necessitate 
fidei  Christi  in  vetere  et  in  novo  testamento,  et  inculcant  ad  iusti- 
ficationem  non  sufficere  vires  naturales,  sed  requiri  gratiam,  per  Christum 
nobis  meritam  et  per  fidem  nobis  applicandam.  Ergo  illi,  qui  pro 
sola  nova  lege  postulant  explicitam  fidem  Christi,  non  possunt  pro 
sua  sententia  provocare  ad  dicta  Patrum. 

Plerique  theologi  ut  certam  vel  ut  probabilem  sequuntur  sententiam 
fidem  Trinitatis  et  Christi  redemptoris  explicitam  esse  quidem  omnibus 
necessariam  necessitate  praecepti,  non  tamen  tam  absolute  necessariam 
necessitate  medii,  ut  in  nulla  condicione  homo  salvari  possit,  qui  horum 
mysteriorum  solam  implicitam  fidem  habeat.  Ita  Suarez  (De  fide 
disp.  12,  sect.  4,  n.  n),  De  Lugo  (De  fide  disp.  12,  sect.  5,  n.  91), 
Salmanticenses  (De  fide  disp.  6,  dub.  1,  n.  77),  Wirceburgenses  (De 
fide  n.  127),  recentes  omnes  fere.  5.  Thomas  2,  2,  q.  7,  a.  7  in- 
determinate  loquitur  de  necessitate  huius  fidei  ad  salutem,  non  distinguens 
necessitatem  medii  et  praecepti,  sed  ad  3  ait :  «Si  qui  salvati  fuerunt, 
quibus  revelatio  [de  Christo]  non  fuit  facta,  non  fuerunt  salvati  absque 
fide  mediatoris,  quia  etsi  non  habuerunt  fidem  explicitam,  habuerunt 
tamen  fidem  implicitam  in  divina  providentia,  credentes  Deum  esse 
liberatorem  hominum  secundum  modos  sibi  placitos.»  Congregatio 
sancti  officii  statuit  quidem  adultum  moribundum  non  esse  baptizandum, 
nisi  prius  ei  explicata  sint  mysteria,  quae  sint  necessaria  necessitate 
medii,  et  praecipue  mysteria  Trinitatis  et  Incarnationis ;  addit  tamen: 
nisi  moribundus  incapax  omnino  sit  (Acta  S.  Sedis  XXX,  700  nota). 
Ergo  secundum  mentem  sancti  offieii  non  est  tam  absoluta  necessitas 
fidei  horum  mysteriorum,  ut  sine  ea  omnino  incapax  sit  baptismi  homo 
ceteroquin  dispositus. 

Ratio  mitioris  doctrinae  haec  est,  quod  tam  absoluta  necessitas 
statuenda  non  est  sine  cogenti  argumento;  tale  autem  argumentum 
non  adest;  neque  Hebr  11,  ubi  exponuntur  ea,  quae  necessaria  sunt, 
ut  homo  accedat  ad  Deum  et  Deo  placeat,  horum  articulorum  mentio 
fit.  Fides  quidem  Dei  remuneratoris  supernaturalis  necessaria  est,  quia 
sine  ea  homo  non  potest  se  debito  modo  convertere  ad  finem  ultimum ; 
hoc  autem  non  valet  de  fide  explicita  Christi  redemptoris;  ergo  huius 
articuli  non  eadem  necessitas  statuenda  est.  Est  tamen  concedendum 
maiorem  huius  articuli  esse  necessitatem  quam  aliorum  articulorum, 
quia  post  ea,  quae  ad  Deum  ipsum  pertinent,  hic  articulus  est  maxime 
fundamentalis. 

PARS  JI. 
DE  SPE  THEOLOGICA. 

Cf.  S.   Thomas  2,  2,    q.    17;    —  Quaest.  disp.  de    spe ;    Suarez,    De  spe;    Mazzella,    De 

virtutibus    infusis  disp.  V;    Billot,  De    virtutibus    infusis  thes.  25  sqq ;    Lahousse,  De  vir- 

tutibus  theologicis  disp.  III;  Schiffini,  De  virtutibus  infusis  disp.  V. 

Prop.  XLVIIL  Spes  theologica  est  actus,  quo  homo  amore 
concupiscentiae  appetit  Deum  supernaturali  beatitudine  possidendum, 
fretus  auxilio  divino  promisso. 

408.  Stat.  quaest.  Quia  concilium  tridentinum  sess.  6,  c.  7 
{Denz.  n.  800)  docet  in  iustificatione  praeter  fidem  etiam  infundi  spem 
et  caritatem,  quaedam  de  his  duabus  virtutibus  dicenda  videntur,  sed 

brevissime,  tum  quia  a  multis  hae  quaestiones  omittuntur  in  theologia 
dogmatica,  tum  quia  non  sunt  tot  quaestiones  graves  annexae. 

Spes  intellegitur  aut  habitus  aut  actus.  Agimus  hic  de  actu 
spei.  Actus  spei  aut  est  in  appetitu  sensitivo  (S.  Thomas  i,  2,  q.  40) 
aut  in  appetitu  rationali.  Agimus  hic  de  spe,  ut  est  actus  appetitus 
rationalis.  «Spes  est  in  appetitu  superiore,  qui  dicitur  voluntas,  sicut 
in  subiecto»   (S.   Thomas  2,  2,  q.  18,  a.  1). 

Spes  ut  actus  rationalis  involvit  duo:  desiderium  boni  absentis 
et  fiduciam  obtinendi  illud  bonum.  Nam  nemo  dicitur  sperare  nisi  ea, 
quae  desiderat.  Si  vero  bona  desiderata  obtinere  nequit,  ea  non  sperat, 
sed  desperat.  Ex  altera  parte  nemo  sperat  bona,  quae  iam  habet, 
sed  de  iis  gaudet;  ergo  spes  versatur  circa  bona  absentia,  et  quidem 
ita  absentia,  ut  cum  aliqua  tantum  difficultate  obtineri  possint ;  nam 
bona,  quae  certo  et  sine  ulla  difficultate  ventura  sunt,  exspectamus, 
sed  non  proprie  speramus.  Itaque  spes  versatur  circa  bonum  absens, 
arduum,  quod  adipisci  possibile  est,  ita  tamen,  ut  ratio  ardui  non  sit 
obiectum  formale,  ne  partiale  quidem. 

Spes  theologica  pro  obiecto  proprio  habet  Deurn,  ut  est  bonum 
nos  beatificans  in  vita  futura  et  simul  adiuvans  nos  in  hac  vita  ad 
beatitudinem  adipiscendam.  Utrumque  elementum,  Deum  ut  summum 
bonum  nostrum  et  ut  auxiliatorem  nostrum  requiri  ad  spem  theologicam 
omnes  theologi  concedunt.  «Spes  adipiscendi  vitam  aeternam  habet 
duo  obiecta,  scilicet  ipsam  vitam  aeternam,  quam  quis  sperat,  et 
auxilium  divinum,  a  quo  sperat»  (S.  Thomas,  De  spe  a.  1).  Hoc 
bonum  est  arduum,  quatenus  obtinendum  est  per  observationem  man- 
datorum  divinorum,  quae  est  res  difficilis. 

Est  disputatio  inter  theologos,  quomodo  bonitas  divina  relativa, 
i.  e.  qua  Deus  nos  beatos  reddit,  et  auxilium  divinum  pertineant  ad 
spem.  Secundum  Suarez  adaequatum  obiectum  formale  spei  est  bonitas 
divina,  auxilium  vero  divinum  se  habet  per  modum  alicuius  causae 
externae,  quae  non  specificat  spem.  Secundum  Vazquez  solum  auxilium 
divinum  est  obiectum  formale  et  motivum  spei,  amor  autem  Dei  ut 
boni  nostri  praesupponitur  ad  spem.  Secundum  Ripalda  utraque  ratio 
simul  constituit  obiectum  formale  et  motivum  spei.  Tota  haec  dis- 
putatio  est  potius  de  modo  considerandi  rem  quam  de  re  ipsa.  Tertia 
sententia  communius  recepta  est  a  theologis  nostrae  aetatis,  ut  Maz- 
zella  thes.  45,  Billot  thes.  26,  aliis. 

Deus  ut  summum  bonum  nostrum  et  ut  auxiliator  non  sunt  duo 
obiecta  separata,  sed  in  unum  obiectum  spei  coalescunt,  quod  est 
Deus  ut  beatitudo  nostra  possibilis  obtineri. 

409.  Prob.  pars  I.  Obiectum  motivum  spei  theologicae  est  Deus, 
quatenus  per  eius  possessionem  cupimus  esse  beati.  Secundum  S.  Scrip- 
turam  vocati  sumus  «in  spem  vitae  aeternae,  quam  repromisit  qui 
non   mentitur,    Deus,  .  .  .    exspectantes   beatam   spem,  .  .  .    ut   heredes 

simus  secundum  spem  vitae  aeternae»  (Tit  i,  2;  2,  13;  3,  7).  Vita 
aeterna  consistit  in  possessione  Dei  per  visionem  beatificam.  Psalmista 
exclamat:  «Quid  mihi  est  in  caelo,  et  a  te  quid  volui  super  terram  ? . . . 
Deus  cordis  mei  et  pars  mea  Deus  in  aeternum.  .  .  .  Mihi  autem 
adhaerere  Deo  bonum  est,  ponere  in  Domino  Deo  spem  meam»  (Ps 
72,  25  sq).  De  quibus  verbis  ait  6".  Angustinus:  «Coepit  cogitare 
ipsam  felicitatem  caelestem.  .  .  .  Mihi  adhaerere  Deo  bonum  est.  Hoc 
est  totum  bonum.  .  .  .  Fratres,  quid  vultis  amplius?  Deo  adhaerere 
nihil  est  melius,  quando  eum  videbimus  facie  ad  faciem,  .  .  .  sed  modo 
in  peregrinatione,  quia  nondum  venit  res,  ponere  in  Deo  spem  meam. 
Quamdiu  ergo  nondum  adhaesisti,  ibi  pone  spem.  Fluctuas,  praemitte 
ad  terram  ancoram.  Nondum  haeres  per  praesentiam,  inhaere  per 
spem»  (In  Ps.  72,  n.  31  sqq).  Itaque  «spes  facit  tendere  in  Deum 
sicut  in  quoddam  bonum  finale  adipiscendum»  (S.  Thomas  2,  2,  q.  17, 
a.  6  ad  3). 

Possumus  quidem  distinguere  beatitudinem  nostram  obiectivam, 
quae  est  Deus,  et  adeptionem  beatitudinis ;  sed  beatitudo  obiectiva  et 
subiectiva  sunt  unum  indivisum  bonum  et  obiectum  spei.  Nam  res 
et  adeptio  rei  «non  sunt  duo  fines  sed  unus  finis,  in  se  consideratus 
et  alteri  applicatus.  Deus  igitur  est  ultimus  finis  sicut  res,  quae  ultimo 
quaeritur,  fruitio  sicut  adeptio  huius  ultimi  finis»  (S.  Thomas  1,  2, 
q.  11,  a.  3  ad  3).  Per  spem  cupimus  frui  Deo,  seu  cupimus  fruitionem 
Dei  nobis.  Sic  spes  distinguitur  a  caritate;  etenim  quamvis  utraque 
virtus  respiciat  Deum  ut  summum  bonum,  spes  tamen  est  amor  con- 
cupiscentiae,  quo  volumus  Deum,  ut  est  summum  bonum  relativum 
seu  nos  beatificans ;  caritas  autem  est  amor  benevolentiae,  quo  volumus 
Deum,  ut  est  summum  bonum  absolutum  in  se. 

Possumus  spe  theologica  etiam  alia  bona  desiderare^  ut  patet  ex 
oratione  dominica;  nam  «ea  ad  spem  pertinent,  quae  oratione  dominica 
continentur»  (S.  August.  Enchir.  c.  114).  «Quam  ob  rem  minime 
audiendi  sunt,  qui  dicunt  non  licere  christianis  hominibus  a  Deo  petere 
terrena  huius  vitae  bona.  Nam  huic  adversantur  errori  praeter  con- 
sentientem  Patrum  doctrinam  exempla  multa  tum  veteris  tum  novi 
testamenti»  (Catech.  rom.  P.  4,  c.  13,  n.  9).  Cf.  Gn  28,  20;  Prov 
30,  8;  Mt  24,  20;  Rom  15,  30  sq;  Iac  5,  13.  Attamen  «quaecumque 
alia  bona  non  debemus  a  Deo  petere  nisi  in  ordine  ad  beatitudinem 
aeternam.  Unde  et  spes  principaliter  quidem  respicit  beatitudinem 
aeternam ;  alia  vero,  quae  petuntur  a  Deo,  respicit  secundario  in  ordine 
ad  beatitudinem»  (S.  Thomas  2,  2,  q.  17,  a.  2  ad  2).  Ergo  Deus 
est  et  principale  obiectum  quod  et  motivum  internum  et  specificans 
spei  theologicae. 

«Spes  directe  respicit  bonum  propriumf  non  autem,  quod  ad  alium 
[hominem]  pertinet.  Sed  praesupposita  unione  amoris  ad  alterum  iam 
aliquis  potest  sperare  et  desiderare  aliquid  alteri  sicut  sibi ;  et 
secundum  hoc  aliquis  potest  sperare  alteri  vitam  aeternam,  in  quantum 

est  ei  unitus  per  amorem.  Et  sicut  est  eadem  virtus  caritatis,  qua 
quis  diligit  Deum,  se  ipsum  et  proximum,  ita  est  etiam  eadem  virtus 
spei,  qua  quis  sperat  sibi  ipsi  et  alii»  (S.   Thomas  2,    2,  q.   17,  a.  3). 

410.  Prob.pa.rs  II.  Obiectum  motivum  spei  theologicae  est  etiam 
Deus  auxiliator,  per  quem  beatitudo  nobis  est  possibilis,  seu  est  di- 
vinum  auxilium  nobis  promissum.  »S.  Scriptura  monet:  «Teneamus 
spei  nostrae  confessionem  indeclinabilem ;  fidelis  enim  est,  qui  re- 
promisit»  (Hebr  10,  23).  Itaque  «promissionis  spem»  habemus  (Eph 
2,  12).  «Deus  auxilii  mei,  et  spes  mea  in  Deo  est»  (Ps  61,  8). 
«Bonum  est  sperare  in  Domino»  (Ps  117,  9;  cf.  33,  9;  72,  28;  83,  13; 
1  Cor  15,  19;  2  Cor  i,  10;  Eph  3,  20;  1  Tim  4,  10;  5,  5;  1  Petr  1,  21). 
Concilium  tridentinum  sess.  6,  c.  13:  «In  Dei  auxilio  firmissimam  spem 
collocare  et  reponere  omnes  debent»  (Denz.  n.  806).  «Unde  spes 
habet  rationem  virtutis  ex  hoc  ipso,  quod  homo  inhaeret  auxilio  divinae 
potestatis  ad  consequendam  vitam  aeternam.  Si  enim  inniteretur  hu- 
mano  auxilio,  vel  suo  vel  alterius,  ad  consequendum  perfectum  bonum 
absque  auxilio  divino,  esset  hoc  vitiosum»  (S.  Thomas,  De  spe  q.  1, 
a.  1).  Cum  spes  theologica  versetur  circa  beatitudinem  supernaturakm, 
quae  naturalem  ordinem  excedit,  et  circa  media  apta  ad  eam  con- 
sequendam,  promissio  et  fidelitas  Dei  ad  eius  obiectum  formale  per- 
tinent,  quia  sine  iis  supernaturalia  ut  nobis  possibilia  neque  nosse  neque 
appetere  possumus.  Ergo  hae  perfectiones  divinae  simul  cum  omni- 
potentia  constituunt  obiectum  formale  spei,  in  quantum  spes  est  fidu- 
cialis  prosecutio  summi  boni  nostri  supernaturalis. 

Quamquam  autem  Deus  est  principalis  auxiliator,  a  quo  speramus 
beatitudinem,  nihilominus  spem  etiam  ponimus  in  quibusdam  creaturis, 
in  quantum  hae  sunt  instrumenta ,  quibus  utitur  Deus  ad  salutem 
nostram  efficiendam.  Nobilissima  inter  has  creaturas  est  humanitas 
Christi,  per  quam  Christus  pro  nobis  satisfecit  et  meruit.  Ergo  in 
Christo  homine  spem  ponimus  ut  in  causa  meritoria  salutis  nostrae. 
Infra  Christum  veniunt  beata  virgo  Maria  et  alii  sancti,  quorum  pre- 
cibus  iuvamur;  item  sacramenta  et  alia  media  salutis  a  Christo  insti- 
tuta.  Ad  has  secundarias  rationes  sperandi  etiam  pertinent  singulorum 
merita  propria,  sine  quibus  adulti  non  possunt  venire  ad  beatitudinem. 
Sed   haec    omnia  a  Deo  auxiliatore  descendunt  et  ad  eum  referuntur. 

4 1 1  •  Obi.  I.  Obiectum  spei  est  bonum  absens,  futurum,  arduum.  Atqui 
Deus  non  est  bonum  absens,  futurum,  arduum.  Ergo  Deus  ut  summum 
bonum  non  est  obiectum  spei. 

Resp.  Conc.  mai.  Dist.  min. :  Deus  non  est  bonum  absens,  futurum, 
arduum,  ut  est  summum  bonum  in  se,  conc.  min. ;  ut  est  summum  bonum  nobis 
in  beatitudine  adipiscendum,  neg.  min.  Dist.  conseq.:  Deus  non  est  obiectum 
spei,  ut  est  summum  bonum  in  se,  conc.  conseq.;  ut  est  summum  bonum  re- 
spectivum,  quo  sumus  aliquando  beatificandi,  neg.  conseq.    Eodem  modo,  quo 

beatitudo  est  absens  et  per  ardua  opera  adipiscenda,  etiam  Deus  ut  beati- 
ficans  est  hominibus  viatoribus  bonum  absens,  futurum,  arduum. 

412.  Obi.  II.  Quovis  peccato  mortali  tollitur  unio  hominis  cum  Deo  fine 
ultimo.  Atqui  non  omni  peccato  tollitur  spes.  Ergo  spes  theologica  non 
est  unio  cum  Deo  fine  ultimo. 

Resp.  Dist.  mai. :  Quovis  peccato  mortali  tollitur  unio  cum  Deo  hoc 
sensu,  quod  homo  in  statu  peccati  non  est  actualiter  amicus  Dei  et  heres 
vitae  aeternae,  conc.  mai. ;  hoc  sensu,  quod  homo  non  possit  sperare  futurum, 
ut  postea  fiat  amicus  Dei  et  heres  vitae  aeternae,  neg.  mai.  Conc.  min.  Dist. 
conseq. :  Ergo  spes  per  se  sola  non  est  unio  cum  Deo  sensu  illo  perfecto, 
quo  caritas,  quae  reddit  hominem  actu  amicum  Dei  et  heredem  vitae  aeternae, 
conc.  conseq.;  non  sensu  imperfecto,  quatenus  etiam  peccator  potest  cum 
gratia  Dei  fiducialiter  appetere  Deum  ut  finem  ultimum  aliquando  post  de- 
letum  peccatum  et  reparatum  statum  amicitiae  divinae  possidendum,  neg. 
conseq.  Haec  est  differentia  inter  caritatem  et  spem,  quod  caritas  involvit 
actualem  unionem  amicitiae  cum  Deo,  quae  non  potest  consistere  cum  pec- 
cato  mortali;  spes  autem  exspectat  futuram  unionem  cum  Deo,  praecipue  in 
altera  vita,  quae  exspectatio  potest  simul  esse  cum  peccato  mortali  in  hac 
vita,  et  solum  excluditur  per  statum  peccati  mortalis  in  morte  et  post  mortem. 

4*3'  Obi.  III.  Si  motivum  spei  esset  auxilium  divinum  nobis  promissum, 
spes  esset  absolute  certa.  Atqui  spes  non  est  absolute  certa,  sed  potest 
stare  cum  timore  aeternae  damnationis.  Ergo  auxilium  divinum  nobis  pro- 
missum  non  est  motivum  spei. 

Resp.  Dist.  mai.:  Spes  esset  absolute  certa,  si  assecutio  beatitudinis 
unice  penderet  e  divino  auxilio  et  non  etiam  e  nostra  cooperatione,  conc. 
mai. ;  in  quantum  etiam  pendet  e  nostra  cooperatione,  neg.  mai.  Dist.  min. : 
Spes  non  est  absolute  certa  in  se  et  ex  parte  motivi,  neg.  min.;  non  est 
absolute  certa  ex  parte  subiecti,  in  quo  est,  conc.  min.  Et  neg.  conseq.  Spes 
enim  est  simpliciter  certa,  in  quantum  est  virtus  theologica  et  innititur  Deo ; 
et  hoc  est  spei  essentiale.  Accidentale  autem  est  spei,  quod  est  in  homine 
instabili ;  et  ex  hac  parte  cum  spe  potest  esse  simul  timor  amittendae  salutis 
aeternae. 

Certitudo  spei  participatur  quidem  ex  fide,  qua  docemur  Deum  velle  suo 
auxilio  nos  perducere  ad  beatitudinem ;  sed  interna  eius  certitudo  in  eo  con- 
sistit,  quod  homo,  fisus  auxilio  divino  promisso,  erigit  animum  ad  beatitudinem 
fortiter  appetendam  et  ad  superandas  obstantes  difficultates  exclusa  formidine 
contraria.  Excluditur  autem  formido,  in  quantum  sperans  respicit  auxilium 
divinum ;  de  sua  vero  propria  mutabilitate  timet.  Concilium  tridentinum  sess.  6, 
c.  13  ait:  De  perseverantia  «nemo  sibi  certi  aliquid  absoluta  certitudine 
polliceatur,  tametsi  in  Dei  auxilio  firmissimam  spem  collocare  et  reponere 
omnes  debent.  Deus  enim,  nisi  ipsi  illius  gratiae  defuerint,  sicut  coepit  opus 
bonum,  ita  perficiet,  operans  velle  et  perficere.  Verumtamen  qui  se  existi- 
mant  stare,  videant,  ne  cadant.  .  .  .  Formidare  enim  debent,  scientes,  quod 
in  spem  gloriae  et  nondum  in  gloriam  renati  sunt,  de  pugna,  quae  superest 
cum  carne,  cum  mundo,  cum  diabolo»  (Denz.  n.  806).  Quare  S.  Augustinus 
ait:   «Quia  non  est  in  me  firmitas  mihi,  nec  est  mihi  spes  de  me.  .  .  .  Nam 

si  speras  de  te,  anima  tua  conturbatur  ad  te,  quia  nondum  invenit,  unde  sit 
secura  de  te.  .  .  .  Quid  restat,  nisi  ut  omnino  minimam  se  faciat,  nisi  ut  se 
humiliet,  ut  exaltari  mereatur»  (In  Ps.  41,  n.   12). 


Prop.  XLIX.  Spes,  ut  est  amor  beatitudinis  caelestis,  est 
actus  honestus. 

414.  Stat.  quaest.  Amorem  concupiscentiae  erga  Deum  et  con- 
tritionem  ex  amissione  aeternae  beatitudinis  conceptam  esse  actus  malos 
docuerunt  Lutherus,  Baius,  alii;  nec  desunt  nostra  aetate  theologi 
protestantes,  qui  idem  docent.     Contrarium  est  de  fide. 

415.  Arg.  1.     Ex  S.  Scriptura. 

S.  Scriptura  saepe  laudat  et  commendat  opera,  quae  fiunt  intuitu 
mercedis  aeternae.  Atqui  Scriptura  non  commendat  nisi  actus  honestos. 
Ergo  amor  beatitudinis  caelestis  est  actus  honestus. 

Prob.  mai.  «Ego  vobis  dico:  Facite  vobis  amicos  de  mammona 
iniquitatis,  ut  cum  defeceritis,  recipiant  vos  in  aeterna  tabernacula» 
(Lc  16,  9).  «Omnis,  qui  in  agone  contendit,  ab  omnibus  se  abstinet, 
et  illi  quidem,  ut  corruptibilem  coronam  accipiant,  nos  autem  incor- 
ruptam»  (1  Cor  9,  25).  «Bonum  facientes  non  deficiamus;  tempore 
enim  suo  metemus  non  deficientes»  (Gal  6,  9).  «Quodcumque  facitis, 
ex  animo  operamini  sicut  Domino  et  non  hominibus,  scientes,  quod  a 
Domino  accipietis  retributionem  hereditatis»  (Col  3 ,  23  sq).  «Esto 
fidelis  usque  ad  mortem,  et  dabo  tibi  coronam  vitae»  (Apc  2,  10). 
Similiter  multis  aliis  locis  commendat  Scriptura  desiderium  beatitudinis 
et  actus,  qui  ex  hoc  desiderio  procedunt  (cf.  Ps  118,  112;  Prov  II,  18; 
Eccli  12,  2;   1   Petr  5,  4;   1   Io  3,  3). 

416.  Arg.  2.     Ex  traditione. 

SS.  Patres  docent  actum  spei,  ut  distinctum  a  caritate,  esse  ho- 
nestum  et  salutarem.  ^.  Gregorius  Naz.:  «Tres  eorum,  qui  salutem 
consequuntur,  classes  esse  scio,  servorum  videlicet,  mercennariorum  et 
filiorum.  Si  servus  es,  plagas  metue.  Si  mercennarius ,  mercedem 
dumtaxat  specta.  Sin  autem  supra  hos  assurgis  ac  filius  es,  ut  Patrem 
reverere»  (Orat.  40,  n.  13).  5.  Gregorius  Nyss.:  «Sunt  aliqui,  qui 
propter  spem  mercedis  repositam  iis,  qui  pie  vixerint,  se  recte  et  ex 
virtute  gerunt,  non  caritate  bonum  possidentes  sed  exspectatione  re- 
munerationis»  (In  Cantic.  hom.  1).  >S.  Augustinus:  «Cum  sequeris  viam 
Christi,  non  tibi  saeculi  prosperitates  promittas.  Per  dura  ambulavit, 
sed  magna  promisit.  .  .  .  Si  vis  sustinere  laborem,  attende  mercedem. 
Nam  et  operarius  in  vinea  deficeret,  nisi  attenderet,  quid  accepturus 
esset.  Cum  autem  attenderis,  quid  sis  accepturus,  omnia  tibi  erunt 
vilia,  quae  pateris,  nec  digna  existimabis,  pro  quibus  illud  accipias. 
Miraberis  tantum  dari  pro  tantillo  labore»   (In  Ps.  36,  n.   16). 

Concilium  tridentinum  sess.  6,  c.  n  docet:  «Constat  eos  ortho- 
doxae  religionis  doctrinae  adversari,  .  .  .  qui  statuunt  in  omnibus  operi- 
bus  iustos  peccare,  si  in  illis  suam  ipsorum  socordiam  excitando  et 
sese  ad  currendum  in  stadio  cohortando,  cum  hoc  ut  imprimis  glori- 
ficetur  Deus,  mercedem  quoque  intuentur  aeternam,  cum  scriptum  sit : 
Inclinavi  cor  meum  ad  faciendas  iustificationes  tuas  propter  retributionem 
[Ps  118,  112],  et  de  Moyse  dicat  apostolus  [Hebr  11,  26],  quod  re- 
spiciebat  in  remunerationem» ;  c.  16:  «Atque  ideo  bene  operantibus 
usque  in  finem  et  in  Deo  sperantibus  proponenda  est  vita  aeterna  et 
tamquam  gratia  filiis  Dei  per  Christum  Iesum  misericorditer  promissa 
et  tamquam  merces  ex  ipsius  Dei  promissione  bonis  ipsorum  operibus 
et  meritis  fideliter  reddenda»  ;  can.  31:  «S.  q.  d.,  iustificatum  peccare, 
dum  intuitu  aeternae  mercedis  bene  operatur,  A.  S.»  (Denz.  n.  804 
809  841). 

Damnatae  sunt  a.  1690  hae  propositiones :  «Intentio,  qua  quis 
detestatur  malum  et  prosequitur  bonum  mere,  ut  caelestem  obtineat 
gloriam,  non  est  recta  nec  Deo  placens.»  «Quisquis  etiam  aeternae 
mercedis  intuitu  Deo  famulatur,  caritate  si  caruerit,  vitio  non  caret, 
quoties  intuitu  licet  beatitudinis  operatur»  {Denz.  n.   1300  1303). 

417.  Arg.  3.    Ex  ratione. 

Deum  amare,  sicut  amabilis  est,  est  rationi  congruum  et  honestum. 
Atqui  Deus  est  amabilis  etiam  in  quantum  est  summum  bonum  crea- 
turas  beatificans.  Ergo  qui  eum  sub  hac  ratione  amat,  honeste  agit. 
Summum  bonum  seu  beatitudo  obiectiva  creaturarum  rationalium  et 
glorificatio  Dei  sunt  re  unum  idemque,  i.  e.  perfecta  cognitio  et  dilectio 
Dei.  Beati  in  caelo  fruuntur  Deo,  et  de  eius  possessione  gaudent.  Iam- 
vero  si  gaudium  de  possessione  Dei  est  actus  honestus,  etiam  desiderium 
huius  possessionis  est  actus  honestus. 

418.  Obi.  I.  Qui  agit  ex  intuitu  mercedis  caelestis,  agit  ex  amore  mercen- 
nario.  Atqui  amor  mercennarius  est  malus.  Ergo  agere  ex  intuitu  mer- 
cedis  caelestis  est  actus  malus. 

Resp.  Dist.  mai. :  Qui  agit  ex  intuitu  mercedis  caelestis,  agit  ex  amore 
mercennario  stricte  dicto,  neg.  mai. ;  late  dicto,  conc.  mai.  Dist.  min. :  Amor 
Dei  mercennarius  stricte  dictus  est  malus,  conc.  min.;  late  dictus,  neg.  min. 
Et  neg.  conseq. 

Interdum  theologi  sensu  stricto  vocant  amorem  mercennarium  eum,  quo 
quis  vult  unice  Deo  servire  intuitu  mercedis  alicuius  temporalis,  qualis  actus 
est  manifeste  malus.  E.  g.  S.  Thomas  ait:  «Amor  mercennarius  dicitur,  qui 
Deum  diligit  propter  bona  temporalia,  quod  secundum  se  caritati  contrariatur ; 
et  ideo  amor  mercennarius  semper  est  malus»  (2,  2,  q.  19,  a.  4  ad  3).  Om- 
nino  diversus  est  ille  amor  mercennarius,  quo  quis  non  haeret  in  rebus 
temporalibus,  sed  quaerit  ipsum  Deum  et  Dei  possessionem  ut  mercedem 
suam.  Talis  actus  est  bonus,  et  potest  aeque  bene  vocari  gratuitus  amor 
Dei.     Ita  S.  Augustinus  docet:    «Hoc  est  gratis  amare,   non  quasi  proposita 

acceptione  mercedis,  quia  ipsa  merces  tua  summa  ipse  Deus  erit,  quem  gratis 
diligis,  et  sic  amare  debes,  ut  ipsum  pro  mercede  desiderare  non  desinas, 
qui  solus  te  satiet»  (In  Ps.  134,  n.  11).  «Exigitur  a  te,  ut  et  tu  gratis  eum 
colas,  non  quia  dat  temporalia,  sed  quia  praestat  aeterna»  (In  Ps.  43,  n.  15). 
Licet  tamen  etiam  propter  bona  temporalia  Deo  servire,  dummodo  haec 
eligantur  ut  media  ad  finem  ultimum,  quia  sic  in  mediis  amatur  finis. 

419.  Obi.  II.  Ille  actus  est  inhonestus,  qui  opponitur  caritati.  Atqui  amor 
concupiscentiae  opponitur  caritati,  quae  est  amor  benevolentiae.  Ergo  amor 
beatitudinis  caelestis  est  actus  inhonestus. 

Resp.  Dist.  mai. :  Ille  actus  est  inhonestus,  qui  excludit  caritatem,  conc. 
mai.;  qui  solum  in  se  est  actus  minus  perfectus,  sed  non  excludit  caritatem, 
ncg.  mai.  Dist.  min. :  Amor  concupiscentiae  erga  Deum  est  actus  minus  per- 
fectus  quam  amor  benevolentiae,  conc.  min. ;  excludit  actum  benevolentiae 
erga  Deum,  ncg.  min.     Et  ncg.  conscq. 

Actus  principalis  benevolentiae  est  velle,  ut  Deus  sit,  quod  est,  summum 
bonum  et  summe  amabilis.  Hunc  autem  actum  spes  non  excludit,  quia  eo 
ipso  nollet,  ut  Deus  sit  summum  illud  bonum,  quo  vult  beari.  Praeterea 
beatitudinem  consequi  non  possumus  sine  caritate  tum  in  via  tum  in  patria. 
Ergo  spes  non  solum  non  excludit  caritatem,  sed  ad  eam  inducit,  et  solum 
in  se  non  est  caritas.  Eodem  tempore  possunt  simul  esse  actus  caritatis 
et  actus  spei,  quia  spes  caritati  subordinatur  et  ab  ea  imperari  potest.  Hoc 
tamen  non  est  necessarium,  quia  non  semper  debent  homines  actus  caritatis 
elicere,  sed  possunt  etiam  exercere  actus  aliarum  virtutum. 

420.  Obi.  III.  Non  licet  tractare  Deum  ut  medium  ad  finem.  Atqui  qui 
vult  possessione  Dei  beatus  fieri,  ordinat  Deum  ut  medium  ad  se  ut  finem. 
Ergo  hic  actus  est  inhonestus. 

Resp.  Conc.  mai.  Ncg.  min.  ct  conscq.  Aliquid  eligitur  ut  medium,  si 
amatur  non  praecise  propter  bonitatem,  quam  in  se  habet,  sed  propter  boni- 
tatem,  quam  ex  fine  participat.  Sperans  autem  non  amat  Deum  propter 
aliquam  bonitatem,  quam  Deus  habet  ex  homine,  sed  propter  bonitatem, 
quam  homo  accipit  a  Deo;  vult  enim  perfecte  cognoscere  et  amare  Deum, 
quia  in  hoc  consistit  beatitudo.  Ergo  per  spem  Deus  appetitur  ut  summus 
finis  qui;  et  quamquam  homosibi  appetit  bonum  divinum  beatificans,  ergo 
aliquo  modo  sibi  ut  fini  cui,  tamen  neque  se  constituit  ut  fincm  cui  simplicitcr 
ultimum,  cum  ipsa  beatitudo  creaturarum  sit  ex  natura  rei  maxima  gloria 
externa  creatoris.  Si  illa  obiectio  valeret,  non  liceret  a  Deo  petere  ullum 
bonum  creatum  naturale  vel  supernaturale,  quia  sic  petens  faceret  omni- 
potentiam  divinam  medium  ad  aliquid  creatum  obtinendum.  Christus  autem 
docuit  nos  petere  bona  creata  a  Deo  et  exspectare  in  caelo  Deum  ut  mer- 
cedem  nostram.     «Ecce  enim  merces  vestra  multa  est  in  caelo»  (Lc  6,  23). 

SchoL     De  necessitate  spei. 

421.  De  necessitate  spei  eadem  fere  valent,  quae  supra  (n.  401  sqq) 
dicta  sunt  de  fide.  Spes  habitualis  infusa  necessaria  est  ad  salutem, 
quia  qui  eam  non  habet,  non  est  iustificatus.  Spes  actualis  in  pec- 
catore  necessaria  est  ad  iustificationem,  quia  nisi  peccator  sperat  a  Deo 

remissionem  peccatorum,  salutaris  paenitentia  est  impossibilis,  ut  ait 
»S.  Ambrosius:  «Nemo  potest  bene  agere  paenitentiam,  nisi  qui  spera- 
verit  indulgentiam»  (De  paenit.  1.  I,  c.  I,  n.  4).  Concilium  tridentinum, 
quod  definit  ad  iustificationem  praeter  fidem  etiam  requiri  actus  volun- 
tatis  (sess.  6,  can.  9;  Denz.  n.  819),  inter  hos  actus  imprimis  enumerat 
spem:  «Dum  peccatores  se  esse  intellegentes,  a  divinae  iustitiae  timore, 
quo  utiliter  concutiuntur,  ad  considerandam  Dei  misericordiam  se  con- 
vertendo  in  spem  eriguntur,  fidentes  Deum  sibi  propter  Christum  pro- 
pitium  fore»  (c.  6;  Denz.  n.  798).  Etiamsi  quis  a  fide  immediate 
transiret  ad  actum  perfectae  caritatis,  tamen  supponeretur  vel  inclu- 
deretur  spes,  quia  quamdiu  quis  Deum  ut  inimicum  suum  impropitium 
concipit,  perfecta  caritate  eum  diligere  non  potest  morali  possibilitate. 
In  homine  iam  iustificato  spes  actualis  requiritur  ut  medium  ad 
bene  orandum  (Iac  1,  6  sq),  ad  fortiter  perferendas  tribulationes  ser- 
vitio  Dei  annexas  et  ad  perseverandum  usque  in  finem.  «Existimo 
enim,  quod  non  sunt  condignae  passiones  huius  temporis  ad  futuram 
gloriam,  quae  revelabitur  in  nobis.  .  .  .  Nos  ipsi  primitias  spiritus 
habentes,  et  ipsi  intra  nos  gemimus,  adoptionem  filiorum  Dei  exspec- 
tantes,  redemptionem  corporis  nostri.  Spe  enim  salvi  facti  sumus.  .  .  . 
Si  autem  quod  non  videmus,  speramus,  per  patientiam  exspectamus» 
(Rom  8,  18  23  sqq).  Doctrinam  quorundam  dicentium  posse  hominem 
in  hac  vita  ad  tam  perfectum  statum  pervenire,  ut  spes  excludatur, 
Innocentius  XII  damnavit  {Denz.  n.  1327  sqq).  ^S.  Augustinus  ait: 
«Ipsa  spes  peregrinationi  necessaria  est;  ipsa  est,  quae  consolatur  in 
via.  Viator  enim  quando  laborat  ambulando,  ideo  laborem  tolerat, 
quia  pervenire  sperat.  Tolle  illi  spem  veniendi,  continuo  franguntur 
vires  ambulandi.  Ergo  et  spes,  quae  hic  est,  ad  iustitiam  pertinet 
peregrinationis  nostrae»  (Sermo   158,  n.  8). 

PARS  III. 
DE  CARITATE  THEOLOGICA. 

Cf.  S.  Thomas  2,  2,  q.  23  sqq ;  —  Quaest.  disp.  de  caritate ;  Suarez,  Tract.  de  caritate ; 
Ripalda,  De  caritate ;  Salmanticenses,  De  caritate;  Bern.  de  Rubeis,  De  caritate ;  Muzza- 
relli,  Del  motivo  formale  dell'atto  di  carita,  Foligno  1791  ;  Mazzella,  De  virtutibus  in- 
fusis  disp.  VI;  Billot,  De  virtutibus  infusis  c.  3;  Lahousse,  De  virtutibus  theologicis  disp.  IV; 

Schiffini,  De  virtutibus  infusis  disp.  VI. 

Prop.   L.      Caritas  theologica  est  actus,    quo  diligitur  Deus  ut 
summum  bonum  absolutum. 

422.  Stat.  quaest.  Caritas  theologica  est  amor  Dei.  Attamen 
non  omnis  amor  Dei  est  caritas;  nam  si  quis  Deum  amat,  quia  Deus 
est  bonum  amantis  (bonum  respectivum),  hic  est  amor  concupiscentiae. 
Caritas  autem  est  amor  benevolentiae ,  qua  bonum  appetitur,  quia 
amato  bonum  est  (bonum  absolutum),  et  sic  est  unio  affectus,  quae 
si  mutua  est,  amicitia  est.    Caritas  theologica  efficit  quandam  amicitiam 

inter  Deum  et  hominem,  ita  tamen,  ut  omne  bonum  homini  conferatur 
a  Deo,  homo  vero  non  possit  Deo  conferre  ullum  bonum  internum 
sed  solam  gloriam  externam,  quatenus  agnoscit  bonum  divinum,  gaudet 
de  bono  divino,  facit  quae  Deo  placent,  studet  eius  gloriam  promovere 
inter  homines.  Itaque  ad  probandam  thesim  sufficit  ostendere  inter 
Deum  et  hominem  iustum  exsistere  veram  amicitiam;  nam  actus  elicitus 
amicitiae  ex  parte  hominis  est  amor  benevolentiae  erga  Deum  seu 
caritas  (cf.  5.   Thomas  2,  2,  q.  23,  a.   i). 

423.     Arg.  1.     Ex  S.  Scriptura. 

Secundum  S.  Scripturam  inter  Deum  et  hominem  iustum  exsistit 
amicitia.  Atqui  amici  est  amicum  diligere  amore  benevolentiae.  Ergo 
caritate  diligitur  Deus  amore  benevplentiae,  seu  in  quantum  est  sum- 
mum  bonum  in  se. 

Prob.  mai.  Christus  ita  describit  relationem  discipulorum  suorum 
ad  Deum:  «Qui  diligit  me,  diligetur  a  Patre  meo,  et  ego  diligam  eum, 
et  manifestabo  ei  meipsum.  ...  Si  quis  diligit  me,  sermonem  meum 
servabit,  et  Pater  meus  diliget  eum,  et  ad  eum  veniemus  et  mansionem 
apud  eum  faciemus.  .  .  .  Vos  amici  mei  estis,  si  feceritis,  quae  ego 
praecipio  vobis.  Iam  non  dicam  vos  servos,  quia  servus  nescit,  quid 
faciat  dominus  eius.  Vos  autem  dixi  amicos,  quia  omnia,  quaecumque 
audivi  a  Patre  meo,  nota  feci  vobis»  (Io  14,  21  23;  15,  14  sq).  His 
et  aliis  verbis,  quae  in  eodem  sermone  leguntur,  Christus  significat 
inter  iustos  et  Deum  intercedere  mutuum  amorem  benevolentiae,  com- 
municationem  bonorum,  unionem  affectus,  seu  veram  amicitiam  (cf.  Conc. 
trid.  sess.  6,  c.  7  et  10;  Denz.  n.  799  803).  Alio  modo  idem  ex- 
primitur,  quando  anima  iusta  vel  ecclesia  dicitur  sponsa  Dei  vel  Christi 
(Cant.  4,  9  12;  5,  1.  Io  3,  29.  Apc  19,  7).  Unio  enim  sponsi  et 
sponsae  est  amicabilis  (cf.  Eph  5,  25  sqq).  Item  quando  iusti  dicuntur 
filii  Dei  (supra  n.  300  ^),  quia  etiam  haec  est  relatio  mutuae  bene- 
volentiae  et  unionis.  Propter  hanc  intimam  unionem  caritatis  cum 
Christo  et  Deo,  discipuli  Christi  debent  eius  bonum  praeferre  omni 
proprio  commodo.  Quando  apostoli  tristes  erant  de  ascensu  Christi 
mox  futuro,  Christus  dixit  iis:  «Si  diligeretis  me,  gauderetis  utique, 
quia  vado  ad  Patrem,  quia  Pater  maior  me  est»  (Io  14,  28).  Sensus 
est:  Quia  mihi  melius  est  esse  cum  Patre  quam  manere  vobiscum, 
gaudendum  vobis  est  de  ascensu  meo,  etsi  ipsi  privamini  sensibili  solatio 
praesentiae  meae.  Propter  dilectum  enim  omnia  alia  pro  nihilo  sunt 
habenda  et  relinquenda,  etiam  gratissima  quaeque  (Mt  10,  37  sq.  Io 
15,  13).  Diligendus  est  Deus,  quantum  fieri  potest;  hoc  autem  modo 
non  diligitur  per  solum  amorem  concupiscentiae ;  ergo  etiam  amandus 
est  amore  benevolentiae.  «Diliges  Dominum  Deum  tuum  ex  toto  corde 
tuo  et  ex  tota  anima  tua  et  ex  tota  mente  tua  et  ex  tota  virtute  tua» 
(Mc  12,  30). 

424.  Arg.  2.    Ex  traditione. 

SS.  Patres  magnificis  verbis  praedicant  excellentiam  caritatis  erga 
Deum  propter  se  dilectum.  .S.  loannes  Chrysost.:  «Vinctum  esse 
propter  Christum  est  praeclarius  quam  esse  apostolum,  quam  esse 
doctorem ,  quam  esse  evangelistam.  Si  quis  amat  Christum ,  novit, 
quod  dicitur;  si  quis  in  Dominum  insanit  et  eius  amore  uritur,  novit 
vim  vinculorum.  Maluerit  esse  vinctus  propter  Christum  quam  habitare 
caelos.  .  .  .  Etiamsi  res  nullam  haberet  mercedem,  hoc  solum  est  magna 
merces  et  sufficiens  remuneratio,  haec  gravia  pati  propter  eum,  qui 
amatur.  Sciunt ,  quod  dicitur,  qui  amant»  (In  Eph.  hom.  5,  n.  1). 
Si  Augustinus:  Anima  «minus  est  ipsa  quam  Deus.  .  .  .  Ergo  amandus 
est  Deus  ita,  ut  si  fieri  potest,  nos  ipsos  obliviscamur.  .  .  .  Obliviscatur 
se,  sed  amando  artificem  mundi»  (Sermo  142,  c.  3).  «O  amare,  o 
ire,  o  sibi  perire,  o  ad  Deum  pervenire!  Qui  animam  suam  amat, 
perdet  eam;  et  qui  perdiderit  animam  suam  propter  me,  inveniet  illam. 
Sic  armandus  est  amator  iustitiae,  sic  armandus  est  amator  invisibilis 
pulchritudinis»  (Sermo  160,  c.  8).  5.  Bernardus:  «Non  sine  praemio 
diligitur  Deus,  etsi  absque  praemii  intuitu  diligendus  sit.  Vacua  nam- 
que  vera  caritas  esse  non  potest,  nec  tamen  mercennaria  est,  quippe 
quae  non  quaerit,  quae  sua  sunt.  .  .  .  Verus  amor  se  ipso  contentus 
est.  Habet  praemium,  sed  id,  quod  amatur»  (De  diligendo  Deo  c.  7, 
n.  17).  *S.  Thomas:  «Fides  et  spes  attingunt  quidem  Deum,  secun- 
dum  quod  ex  ipso  provenit  nobis  vel  cognitio  veri  vel  adeptio  boni; 
sed  caritas  attingit  ipsum  Deum,  ut  in  ipso  sistat,  non  ut  ex  eo  ali- 
quid  nobis  proveniat»  (2,  2,  q.  13,  a.  6).  Hoc  constanter  repetit: 
«Caritas  facit  hominem  inhaerere  Deo  propter  se  ipsum»  (2,  2,  q.  17, 
a.  6  et  8;  q.  26,  a.  3  ad  3 ;  q.  27,  a.  3 ;  q.  28,  a.  1  ad  3).  «Caritas 
ordinat  actum  voluntatis  in  Deum,  non  solum  autem  sic,  ut  ipso  fruatur; 
hoc  enim  pertinet  ad  amorem,  qui  dicitur  concupiscentiae,  sed  secun- 
dum  quod  bonum  divinum  est  in  ipso  Deo,  quod  ad  amorem  amicitiae 
pertinet»  (De  malo  q.  1,  a.  5).  De  hac  re  non  erat  ulla  controversia 
inter  theologos  usque  ad  finem  saeculi  XVIII.  Cf.  Suarez  (De  car. 
disp.  1,  sect.  2),  Ripalda  (De  car.  disp.  35,  sect.  9,  n.  70),  Salmanti- 
censes  (De  car.  disp.  2,  dub.  2,  n.  10),  Wirceburgenses  (De  car.  n.  286). 
Etiam  nostra  aetate  haec  est  communissima  sententia  theologorum. 

425.  Arg.  3.      Ex  ratione. 

Deus  ut  est  summum  bonum  in  se,  est  motivum  alicuius  virtutis. 
Atqui  virtus,  qua  Deus  diligitur  ut  summum  bonum  in  se,  specifice 
distinguitur  tum  a  fide  tum  a  spe  tum  a  virtutibus  moralibus,  quia 
fides  versatur  circa  Deum  ut  verum;  spes  versatur  circa  Deum  ut 
bonum  nostrum  absens;  virtutes  morales  versantur  circa  honestum 
creatum.  Ergo  est  specialis  virtus,  qua  Deus  diligitur  ut  summum 
bonum  in  se,  et  haec  est  caritas.  Addit  .S.  Thomas :  Deus  «in  quan- 
tum   est  bonum  beatificans  omnes  supernaturali  beatitudine,   sic  diligi- 

tur  dilectione  caritatis»  (i,  q.  60,  a.  5  ad  4;  2,  2,  q.  23,  a.  4  sq). 
Sensus  non  est:  Deus  est  obiectum  caritatis,  propterea  quia  beatificat 
creaturas;  sed  sensus  est:  Deus  est  obiectum  caritatis  supernaturalis, 
in  quantum  Deus  est  obiectum  supernaturale ;  quae  supernaturalitas 
obiecti  explicatur  per  visionem  beatificam.  Itaque  Deus,  ut  est  finis 
ultimus  naturalis,  est  obiectum  caritatis  naturalis;  Deus  autem,  ut  est 
ultimus  finis  supernaturalis,  est  obiectum  caritatis  supernaturalis  (cf.  Denz. 
n.  1034).  Ita  S.  Thomam  explicant  optimi  eius  interpretes  (cf.  Prae- 
lect.  dogm.  VIII,  n.   576  sqq). 

426.  Obi.  I.  Nihil  potest  esse  obiectum  amoris,  nisi  quod  amanti  con- 
veniens  est.  Atqui  Deus  ut  summum.  bonum  in  se  non  est  bonum  nobis 
conveniens.    Ergo  Deus  ut  summum  bonum  in  se  a  nobis  amari  non  potest. 

Resp.  Dist.  mai. :  Nihil  potest  esse  obiectum  amoris,  quod  nobis  non 
est  proportionatum,  conc.  mai.;  nihil  potest  esse  obiectum  amoris,  nisi  in 
quantum  nobis  utilitatem  affert,  neg.  mai.  Dist.  min.:  Deus  ut  summum 
bonum  in  se  non  est  obiectum  nobis  proportionatum,  neg.  min.;  non  est  sub 
hoc  respectu  bonum,  ex  quo  utilitatem  percipimus,  conc.  min.    Et  neg.  conseq. 

Ob  rationem  in  obiectione  propositam  Vinc.  Bolgeni  (Della  carita  o 
amor  di  Dio,  Roma  1788)  contendebat  Deum  esse  obiectum  caritatis  ut 
summum  bonum  nostrum,  non  ut  summum  bonum  in  se.  Etsi  pauci  theo- 
logi  eius  sententiam  amplexi  sunt,  plurimi  tamen  contradixerunt,  et  merito. 
Nam  confunditur  in  illa  sententia  condicio  quaedam  ontologica  obiecti  curn 
formali  ratione  motivi.  Nisi  Deus  pertineret  aliquo  modo  ad  obiecta  volun- 
tatis  humanae  et  hoc  sensu  haberet  convenientiam  ad  voluntatem,  non  posse- 
mus  eum  diligere,  quia  nulla  facultas  extendit  se  ultra  obiectum  suum  ad- 
aequatum.  Attamen  diligentes  Deum  non  diligimus  hanc  convenientiam,  sed 
diligimus  bonum  divinum,  quod  est  ita  nobis  conveniens.  Suarez  ad  ob- 
iectionem:  «Quidquid  natura  amat,  amat  ut  sibi  unitum»,  ita  respondet:  «Si 
particula  illa  ,ut*  dicat  rationem  diligendi,  falsum  est  antecedens ;  alias  tolle- 
retur  ratio  verae  amicitiae,  si  homo  omnia  ad  se  referret,  quod  etiam  in 
amicitia  naturali  et  honesta  falsum  est.  .  .  .  Si  vero  particula  ,ut'  tantum  im- 
portat  condicionem  sine  qua  non,  verum  est  antecedens;  nullus  enim  diligit 
alium,  qui  non  aliquo  modo  ad  se  pertineat»  (De  car.  disp.  1,  sect.  5,  n.  4). 

427»  Obi.  II.  Caritas  appetit  unionem  perfectam  cum  Deo.  Atqui  unio 
perfecta  cum  Deo  est  beatitudo.    Ergo  caritas  appetit  beatitudinem  propriam. 

Resp.  Dist.  mai. :  Caritas  appetit  unionem  cum  Deo,  ut  amanti  inde 
aliquod  commodum  proveniat,  neg.  mai. ;  appetit  unionem  cum  Deo  sine  re- 
spectu  proprii  commodi,  in  quantum  amans  inhaeret  unione  affectus  amato 
propter  ipsum  amatum,  conc.  mai.  Conc.  min.  Dist.  conseq. :  Ergo  id  quod 
caritas  appetit,  reddit  hominem  beatum,  conc.  conseq.;  sub  ratione  propriae 
beatitudinis  et  proprii  commodi  appetitur  a  caritate,  neg.  conseq. 

Quatenus  caritas  appetit  praesentiam  et  fruitionem  Dei  est  quaedam 
quasi  concupiscentia.  At  haec  concupiscentia  plane  differt  ab  appetitu  pro- 
prii  commodi,  et  vellet  esse  cum  Deo,  etiamsi  per  impossibile  nulla  inde 
beatitudo  oriretur  •,  nam  caritas  inhaerens  suo  obiecto  sibi  sufticit.  Hic  amor 
unionis  et  familiaritatis  cum  Deo  est  de  ipsa  essentia  caritatis,  et  distinguitur 

essentialiter  ab  amore  propriae  felicitatis.  «Magis  amamus  Deum  amore 
amicitiae  quam  amore  concupiscentiae,  quia  maius  est  in  se  bonum  Dei 
quam  bonum,  quod  participare  possumus  fruendo  ipso»  (S.  Thomas  2,  2, 
q.  26,  a.  3  ad  3). 

428.  Obi.  III.  Amicitia  supponit  aut  facit  amicos  pares,  et  est  unio  affectus 
manifesta  et  mutua  bonorum  communicatio.  Atqui  haec  omnia  desunt  inter 
Deum  et  hominem,  quia  Deus  et  homo  iustus  non  sunt  pares,  non  est  inter 
eos  manifesta  unio  affectus,  neque  est  mutua  bonorum  communicatio,  cum 
Deus  solum  det  et  homo  solum  accipiat.  Ergo  inter  Deum  et  hominem 
iustum  non  est  amicitia. 

Resp.  Dist.  mai. :  Haec  omnia  ita  requiruntur,  ut  sit  perfecta  aequalitas 
inter  duos  amicos,  neg.  mai. ;  requiruntur  cum  quadam  proportione,  conc. 
mai.  Dist.  min. :  Non  est  quoad  haec  aequalitas  inter  Deum  et  hominem 
iustum,  conc.  min. ;  haec  non  proportionaliter  inveniuntur  inter  Deum  et  homi- 
nem  iustum,  neg.  min.     Et  neg.  conseq. 

Utique  Deus  confert  homini  iustitiam,  ob  quam  fit  Deo  amabilis.  Sed 
hac  iustitia  supposita  inveniuntur  omnia  elementa  ad  amicitiam  requisita,  etsi 
haec  amicitia  est  solum  analoga  cum  amicitia  naturali  inter  duos  homines. 
Nam  adest  communicatio  vitae  divinae,  cuius  initium  in  homine  est  gratia, 
consummatio  vero  visio  et  dilectio  beatifica;  adest  unio  affectus,  quia  Deus 
amat  hominem,  et  homo  amat  Deum;  adest  manifestatio  caritatis  Dei  erga 
nos,  quia  Deus  revelavit  se  diligere  diligentes  se;  adest  bonorum  communi- 
catio,  etiam  ex  parte  hominis,  quia  homo  dominio  libertatis  suae  utitur  ad 
Deum  glorificandum. 

SchoL  I.  Num  singulae  perfectiones  divinae  sint  motivum 
caritatis. 

429.  a)  Etsi  Deus  in  se  est  unum  indivisum  bonum  sine  ulla  com- 
positione,  nos  tamen  possumus  variis  conceptibus  aut  summum  bonum 
in  confuso  nobis  repraesentare  aut  considerare  singulas  perfectiones 
divinas,  quae  in  ratione  summi  boni  continentur,  sapientiam,  benigni- 
tatem,  omnipotentiam,  vel  singulas  personas  divinas  et  earum  perfec- 
tiones  relativas. 

Quidam  igitur  theologi,  ut  Salmanticenses  (De  car.  disp.  2,  dub.  2) 
docent  motivum  caritatis  perfectae  esse  bonitatem  divinam,  prout  haec 
complectatur  Dei  essentiam  cum  omnibus  attributis,  singula  vero  at- 
tributa  ut  praecisa  ab  aliis  esse  obiecta  secundariorum  tantum  actuum 
caritatis.  Quam  doctrinam  recipit  Bernardus  de  Rubeis,  et  ex  ea 
concludit  caritatem  eam,  qua  homo  extra  sacramentum  iustificetur, 
debere  necessario  respicere  Deum  ut  summum  bonum  secundum  om- 
nem  perfectionem,  non  vero  sufncere  caritatem,  qua  quis  diligat  Deum 
consideratum  secundum  unam  tantum  vel  alteram  perfectionem  divinam 
(De  car.  c.  4  in  fine).  Sed  communior  est  opposita  sententia  theo- 
logorum,  quae  videtur  vera  (cf.  Ripalda,  De  car.  disp.  35,  sect.  1  et  10). 
Nam  cum  inter  perfectiones  divinas  non  sit  praecisio  obiectiva,  qui 
amat   unam    perfectionem    divinam    ut  divinam,    amat  bonum  divinum 

integrum ;  et  solum  ideo  mentem  intendit  in  hanc  potius  quam  in  illam 
perfectionem,  quia  sic  se  sentit  magis  moveri  ad  amandum  Deum.  Si 
quis  amaret  sapientiam  in  abstracto  tantum,  non  esset  actus  caritatis 
theologicae ;  sed  si  quis  amat  sapientiam,  ut  est  perfectio  divina,  amat 
bonum  divinum  absolutum,  quod  est  bonum  simpliciter,  et  sic  in  qua- 
cumque  perfectione  divina  amatur  obiectum  formale  caritatis. 

b)  Maxime  moventur  homines  ad  redamandum  Deum  conside- 
rando  caritatem  vel  benignitatem,  qua  Deus  prius  dilexit  ipsos.  Hoc 
motivum  caritatis  Scriptura  saepe  proponit.  «In  omni  virtute  tua  di- 
lige  eum,  qui  te  fecit»  (Eccli  7,  32).  «Caritas  Christi  urget  nos.  .  .  . 
Pro  omnibus  mortuus  est  Christus,  ut  et  qui  vivunt,  iam  non  sibi  vi- 
vant,  sed  ei,  qui  pro  ipsis  mortuus  est  et  resurrexit»  (2  Cor  5,  14  sq). 
«Nos   ergo   diligamus  Deum,    quoniam  Deus    prior   dilexit  nos»   (1   Io 

4,  19)- 

5.  Augustinus  ait:   «Si  amare  pigebat,  nunc  saltem  redamare  non 

pigeat.  Nulla  est  enim  maior  ad  amorem  invitatio  quam  praevenire 
amando. . . .  Maxime  propterea  Christus  advenit,  ut  cognosceret  homo, 
quantum  eum  diligat  Deus,  et  ideo  cognosceret,  ut  in  eius  dilectionem, 
a    quo    prior    dilectus    est,    inardesceret»    (De    catechiz.  rudibus  c.  4). 

5.  Bernardus:  «Si  Dei  meritum  quaeritur,  cum  ipsum  diligendi  causa 
quaeritur,  illud  est  praecipuum,  quia  ipse  prior  dilexit  nos.  Dignus 
plane,  qui  redametur,  praesertim  si  advertatur,  quis,  quos  quantumque 
amaverit»  (De  diligendo  Deo  c.  1).  >S.  Thomas:  «Ad  hoc  quod  illud 
praeceptum  dilectionis  possit  perfecte  impleri,  quattuor  requiruntur. 
Primum  est  divinorum  beneficiorum  rememoratio,  quia  omnia,  quae 
habemus,  sive  animam  sive  corpus  sive  exteriora,  habemus  a  Deo.  Et 
ideo  oportet,  quod  sibi  de  omnibus  serviamus  et  eum  diligamus  corde 
perfecto.  Nimis  enim  ingratus  est,  qui  cogitans  alicuius  beneficia,  eum 
non  diligit»  (Opusc.  de  duob.  praecept.  car.). 

Beneficentia  divina  duobus  modis  considerari  potest:  I.  in  quantum 
ex  ea  promanant  in  nos  beneficia,  2.  in  quantum  est  interna  perfectio 
divina,  quae  beneficiis  nobis  manifestatur.  Priore  modo  considerata 
beneficentia  Dei  proxime  provocat  ad  gratitudinem,  i.  e.  ad  Deo  ex- 
hibendam  reverentiam  et  honorem  pro  beneficiis  acceptis.  Haec  virtus 
distincta  est  a  caritate,  quia  eius  motivum  est  honestas  gratitudinis. 
Nihilominus  gratitudo  disponit  ad  amandum  benefactorem,  quia  inducit 
ad  considerandam  benignitatem,  ut  est  perfectio  interna  benefactoris, 
quae  eum  reddit  amabilem.  Atqui  qui  Deum  amat  ob  eius  benigni- 
tatem,  ut  haec  est  perfectio  divina  interna,  elicit  actum  caritatis  theo- 
logicae,  cuius  quidem  occasio  fuerunt  beneficia  a  Deo  accepta  vel  in 
futurum  promissa,  sed  cuius  obiectum  formale  et  motivum  est  bonum 
infinitum   benignitatis  divinae  in  se  consideratum. 

Maxime  Filius  Dei,  pro  nobis  homo  natus,  tot  beneficia  largiens, 
patiens,  moriens  est  motivum  fortissimum  amoris.  Iesum  autem  amantes, 
ut  est  persona  divina,    Deum  amamus.     De  qua  re  5.  Bernardus  ait: 

«Plane  fideles  norunt,  quam  omnino  necessarium  habeant  Iesum,  et 
hunc  crucifixum,  dum  admirantes  et  amplexantes  supereminentem 
scientiae  caritatem  in  ipso,  id  vel  tantillum,  quod  sunt,  in  tantae  di- 
lectionis  et  dignationis  vicem  non  rependere  confunduntur.  .  .  .  Quid 
magnum  enim  tanto  et  tanti  repensatur  amori,  si  pulvis  exiguus  se 
totum  ad  redamandum  collegerit,  quem  illa  nimirum  maiestas  in  amore 
praeveniens,  tota  in  opus  salutis  eius  intenta  conspicitur?  .  .  .  Quod  si 
totum  me  debeo  pro  me  facto,  quid  addam  iam  pro  refecto  et  refecto 
hoc  modo?»  (De  dilig.  Deo  c.  3  sqq). 

SchoL  2.    De  caritate  perfecta. 
430.     Caritatis    essentialis    perfectio    est,    ut    Deus    summum    bonum 
propter   se   diligatur.     Sed    intra   ambitum   huius   perfectionis   possunt 
esse  varii  gradus: 

a)  Ratione  efficaciae.  Nam  potest  aliquis  diligere  Deum  aut  in- 
efficaci  complacentia  tantum,  aut  efficaci  voluntate,  qua  vult  omnia 
Dei  praecepta  servare.  Saepe  enim  accidit,  ut  peccatori  prius  Deus 
incipiat  inefficaciter  placere  et  solum  paulatim  ei  ita  placeat,  ut  perfecte 
convertatur  peccator  a  priore  consuetudine.  Id  sibi  accidisse  testatur 
S.  Augustinus  (Confess.  1.  7,  c.  17;  1.  8,  c.  5  ;  1.  9,  c.  1).  Illa  igitur 
inefficax  complacentia  est  caritas  incohata  et  imperfecta. 

b)  Ratione  intensitatis :  Intensitas  intellegitur  maior  vel  minor  im- 
petus  voluntatis,  ortus  imprimis  ex  cooperatione  passionis  sensitivae, 
non  ex  libera  electione  voluntatis.  «Cor  meum  et  caro  mea  exsulta- 
verunt  in  Deum  vivum»  (Ps  83,  3).  Quando  appetitus  sensitivus  con- 
currit  cum  voluntate  ad  idem  obiectum  appetendum ,  vehementiore 
nisu  voluntas  fertur  in  obiectum,  quam  si  deest  motus  appetitus  sensi- 
tivi  vel  adest  contrarius  motus.  Sed  quia  haec  intensitas  non  pendet 
simpliciter  e  voluntate,*  homo  obligatur  quidem  ad  caritatem  appretia- 
tive  summam,  qua  Deum  libere  praefert  omnibus  aliis  rebus,  non  vero 
ad  caritatem  intensive  summam.  Potest  igitur  fieri,  ut  e,  g.  mater  in- 
tensius,  i.  e.  cum  maiore  teneritudine  et  commotione  diligat  filiolum, 
et  tamen  appretiative  magis  diligat  Deum,  et  parata  sit  ad  renuntian- 
dum  filiolo,  si  voluntas  Dei  hoc  postulat. 

c)  Ratione  stabilitatis.  Nam  alii  homines  post  iustificationem  re- 
incidunt  in  peccata,  alii  fideliter  perseverant  in  iustitia.  Una  ex  prae- 
cipuis  rationibus  huius  differentiae  sunt  habitus  acquisiti  boni  aut  mali, 
quibus  perseverantia  fit  facilis  aut  difficilis. 

d)  Ratione  operationum  magis  vel  minus  perfectarum,  ad  quas 
caritas  impellit  homines  in  variis  condicionibus  vitae  spiritualis.  In  via 
purgativa  caritas  maxime  urget  ad  pugnandum  contra  peccatum  et  ten- 
tationes  adhuc  frequentes  et  periculosas.  In  via  illuminativa  homo, 
maiorem  pacem  spiritualem  nactus,  studet  maxime  proficere  in  virtuti- 
bus  per  exercitium  bonorum  operum.  In  via  unitiva  homo  rebus 
creatis,  quantum  fieri  potest,  abire  iussis  maxime  hoc  intendit,  ut  Deo 

inhaereat  et  eo  fruatur.  Attamen  haec  non  sunt  exclusive  intellegenda 
sed  secundum  frequentiorem  usum  eorurh,  quae  in  variis  statibus  vitae 
spiritualis  fieri  solent  (cf.  S.  Thomas  2,  2,  q.  24,  a.  9). 

e)  Ratione  continuationis.  Videlicet  omnes  homines  debent  semper 
habitualiter  hoc  sensu  diligere  Deum  super  omnia,  ut  nihil  velint,  quod 
divinae  dilectioni  sit  contrarium.  Hic  infimus  gradus  continuationis  est 
caritati  iustificanti  essentialis.  Potest  etiam  homo  ita  totum  studium 
deputare  ad  vacandum  Deo  et  rebus  divinis,  ut  dimittat  omnem  curam 
rerum  saecularium,  nisi  in  quantum  necessitas  aliud  postulat.  Hic  est 
status  perfectionis  spiritualis  huius  vitae.  Tertio  si  quis  actualiter  semper 
toto  animo  ferretur  in  Deum,  haec  esset  summa  perfectio  caritatis, 
quae  in  hac  vita  non  obtinetur,  sed  alteri  vitae  ut  praemium  reservatur 
(cf.  1.  c.  a.  8). 

• 

SchoL  3.    De  obiectis  secundariis  caritatis  theologicae. 
43 1 .     Quia  caritas  consistit  in  benevolentia  erga  Deum  propter  se  di- 
lectum,  quaestio  de  obiectis  secundariis  caritatis  eo  redit,  num  possimus 
eundem   amorem   benevolentiae   extendere  ad   alios   praeter  Deum,    et 
ita  quidem,  ut  alios  propter  Deum  diligamus. 

Respondetur:  Eadem  caritate^,  qua  diligimus  Deum  ut  obiectum 
primarium,  diligimus  ut  obiecta  secundaria  omnem  creaturam  beatitu- 
dinis  capacem,  et  imprimis  ceteros  homines,  qui  solent  vocari  proximi 
nostri  (cf.  Mt  22,  35  sqq).  Excluduntur  soli  damnati,  quibus  non  iam 
possumus  bene  velle.  »S.  Paulus  (1  Cor  c.  13)  loquens  de  caritate  theo- 
logica,  huic  caritati  adscribit  proprietates,  quae  soli  caritati  erga  pro- 
ximum  conveniunt:  «Caritas  patiens  est,  benigna  est  ...»  (v.  4 — 7). 
»S.  Ioannes,  loquens  de  caritate  iustificante,  quae  est  caritas  theologica, 
eam  describit  ut  dilectionem  proximi.  «Nos  scimus,  quoniam  translati 
sumus  de  morte  ad  vitam,  quoniam  diligimus  fratres.  .  .  .  Si  sic  Deus 
dilexit  nos,  et  nos  debemus  alterutrum  diligere.  Deum  nemo  vidit 
umquam.  Si  diligamus  invicem,  Deus  in  nobis  manet,  et  caritas  eius 
in-  nobis  perfecta  est»  (1  Io  3,  14;  4,  1 1  sq).  Atqui  hic  modus  lo- 
quendi  ostendit  unius  eiusdemque  caritatis  obiectum  post  Deum  etiam 
esse  proximos. 

5.  Gregorius  M.  ait:  «Cum  sacra  eloquia  dominica  plena  sint  prae- 
ceptis,  quid  est,  quod  de  dilectione  quasi  de  singulari  mandato  Do- 
minus  dicit:  ,Hoc  est  praeceptum  meum,  ut  diligatis  invicem'  [Io  15,  12], 
nisi  quia  omne  mandatum  de  sola  dilectione  est,  et  omnia  unum  prae- 
ceptum  sunt,  quia  quidquid  praecipitur,  in  sola  caritate  solidatur?  .  .  . 
Qualiter  autem  ista  dilectio  tenenda  sit,  ipse  insinuat,  qui  in  plerisque 
Scripturae  suae  sententiis  et  amicos  iubet  diligi  in  se  et  inimicos  diligi 
propter  se.  Ille  enim  veraciter  caritatem  habet,  qui  et  amicum  diligit 
in  Deo  et  inimicum  diligit  propter  Deum»  (In  evang.  hom.  27,  n.  1). 
5.  Augustinus  explicans  praeceptum  caritatis  (De  doctr.  christ.  1.  1, 
c.  22  sqq),  dicit  quattuor  esse  nobis  diligenda,  unum,  quod  supra  nos 

est,  Deum  ipsum;  secundum,  quod  nos  sumus,  animam  nostram ;  tertium, 
quod  iuxta  nos  est,  proximos  nostros  inclusis  angelis;  quartum,  quod 
infra  nos  est,  corpus  nostrum.  Itaque  «haec  regula  dilectionis  divinitus 
constituta  est:  Diliges,  inquit,  proximum  tuum  sicut  te  ipsum,  Deum 
vero  ex  toto  corde  et  ex  tota  anima  et  ex  tota  mente.  .  .  .  Finis 
itaque  praecepti  est  dilectio».  Eadem  est  unanimis  doctrina  theo- 
logorum.  E.  g.  .S.  Thomas  ait :  «Habitus  caritatis  non  solum  se 
extendit  ad  dilectionem  Dei  sed  etiam  ad  dilectionem  proximi»  (2,  2, 
q.  25,   a.  1). 

Rationes,  ob  quas  in  proximis  possimus  Deum  diligere,  sunt  hae : 
a)  Deus  amat  proximos  nostros  et  vult  esse  eorum  amicus.  Amici 
autem  sunt  quodammodo  unum,  et  amicus  bonum  et  malum  amici 
considerat  ut  bonum  et  malum  suum.  Quare  Deus  ait:  «Qui  tetigerit 
vos,  tangit  pupillam  oculi  mei»  (Zach  2,  8),  et  Christus  beneficia  proxi- 
mis  collata  considerat  ut  sibi  collata  (Mt  25,  34  sqq).  b)  In  proximo 
est  vel  esse  potest  participatio  naturae  divinae  (supra  n.  300  sqq).  At- 
qui  haec  participata  bonitas  divina  amari  potest,  praecise  quatenus 
repraesentat  bonitatem  divinam  imparticipatam.  c)  Proximum  diligere 
est  velle,  ut  proximus  diligat  Deum.  Atqui  velle,  ut  Deus  diligatur, 
est  manifeste  actus  caritatis  theologicae. 

Hinc  patet  magis  perfectam  amicitiam  supernaturalem  esse  inter 
iustos  quam  inter  iustum  et  peccatorem.  Nam  in  iustis  est  mutua 
benevolentia  fundata  super  communicationem  vitae  supernaturalis.  In 
peccatoribus  autem  vita  supernaturalis  non  est  actu  sed  potentia  tan- 
tum,  neque  proinde  adest  supernaturalis  redamatio  ex  parte  peccatoris; 
nihilominus  manet  in  eo  aliqua  relatio  ad  Deum  finem  supernaturalem, 
quae  sufficit,  ut  ratio  amicitiae  non  plane  pereat.  Etiam  inimicus  est 
quidem  diligendus,  non  tamen  quatenus  inimicus  est,  quia  sic  est  pec- 
cator,  sed  in  quantum  est  homo  beatitudinis  capax. 

Quamquam  autem  amamus  proximum  caritate,  quae  est  amor  Dei 
super  omnia,  non  amamus  proximum  super  omnia,  quia  eum  amamus 
propter  Deum;  ergo  non  proximum  praeferimus  omnibus  sed  Deum, 
propter  quem  proximum  amamus. 

Prop.  LI.  Caritas  est  omnium  virtutum  excellentissima  et 
forma  ceterarum  virtutum. 

432.  Stat.  quaest.  Secundum  protestantes  fides  (fiducia)  eatenus 
est  praestantissima  virtus,  quatenus  sola  est,  quae  iustificat.  Ita  e.  g. 
Apologia  confessionis  augustanae  a.  4,  §  77:  «Sola  fide  in  Christum, 
non  propter  dilectionem  aut  opera,  consequimur  remissionem  peccatorum, 
etsi  dilectio  sequitur  fidem.»  Catholica  autem  doctrina  est  caritatem 
esse  excellentissimam  virtutem,  quae  sOla  dividat  inter  filios  regni  et 
filios  diaboli.  Quae  sit  relatio  inter  caritatem  et  gratiam  sanctificantem, 
supra  (n.  307  c)  dictum  est. 

Quia  ceterae  virtutes  sine  caritate  non  prosunt  ad  vitam  aeternam 
et  per  solam  caritatem  accipiunt  efficaciam  merendi,  caritas  appellatur 
forma  virtutum.  Quae  est  appellatio  analoga  ad  similitudinem  rerum 
physicarum,  in  quibus  forma  confert  ultimam  perfectionem  in  certa 
specie.  Caritas  dicitur  forma  virtutum,  non  quia  eas  intrinsecus  con- 
stituit,  sed  quia  eas  in  ordine  morali  dignificat,  ut  sint  virtutes  filiorum 
Dei,  et  eas  suo  imperio  subicit  et  ad  altissimum  finem  dirigit.  Haec 
appellatio  non  est  de  fide,  sed  res,  quae  ea  exprimitur,  coincidit  cum 
doctrina  de  praestantia  caritatis,  quemadmodum  eam  exponunt  fontes 
theologici.  Propterea  utraque  pars  thesis  per  modum  unius  probari 
potest. 

433.     Arg.  I.     Ex  S.  Scriptura. 

Excellentiam  caritatis  maxime  praedicat  S.  Paulus  apostolus :  «Si 
linguis  hominum  loquar  et  angelorum,  caritatem  autem  non  habeam, 
factus  sum  velut  aes  sonans  et  cymbalum  tinniens.  Et  si  habuero 
prophetiam  et  noverim  mysteria  omnia  et  omnem  scientiam,  et  si 
habuero  omnem  fidem,  ita  ut  montes  transferam,  caritatem  autem  non 
habuero,  nihil  sum.  Et  si  distribuero  in  cibos  pauperum  omnes  facul- 
tates  meas,  et  si  tradidero  corpus  meum,  ita  ut  ardeam,  caritatem  autem 
non  habuero,  nihil  mihi  prodest.  .  .  .  Nunc  autem  manent  fides,  spes, 
caritas,  tria  haec;  maior  autem  horum  est  caritas»  (1  Cor  13,  1  sqq  13). 
Quibus  verbis  diserte  enuntiatur  caritatem  esse  maximum  omnium 
donorum  supernaturalium.  Sed  praeterea  docetur  ceteras  virtutes,  ut 
fidem,  misericordiam,  fortitudinem,  nihil  prodesse  sine  caritate,  sed  ex 
sola  caritate  habere  vim,  qua  prosint  ad  vitam  aeternam.  Hoc  autem, 
nihil  aliud,  significatur  illa  locutione,  caritatem  esse  formam  virtutum. 
Nam  in  Christo  Iesu  unicum,  quod  aliquid  valet,  est  «fides,  quae  per 
caritatem  operatur»  (Gal  5,  6).  Hoc  «operatur»  a  graecis  passive  in- 
tellegitur:  niaztq  dt  dydTiTjQ  kvtpyoujxivrj^  i.  e.  fides,  quae  per  caritatem 
animatur.  A  latinis  plerumque  active  intellegitur :  fides,  quae  per  cari- 
tatem  agit,  sicut  corpus  per  animam  actiones  humanas  habet.  Utro- 
que  modo  exprimitur  thesis  nostra.  «Sicut  enim  corpus  sine  spiritu 
mortuum  est,  ita  et  fides  sine  operibus  mortua  est»  (Iac  2,  26).  Opera 
intelleguntur,  quae  ex  caritate  procedunt:  «Si  tamen  legem  perficitis 
regalem  secundum  Scripturas:  Diliges  proximum  tuum  sicut  te  ipsum, 
bene  facitis»  (2,  8).  Quia  caritas  dirigit  totum  hominem  et  omnia 
eius  opera  ad  supremum  finem,  «finis  praecepti  est  caritas»  (1  Tim 
1,  5),  per  quam  omnia  in  unum  colliguntur:  «Super  omnia  autem  haec 
[opera  virtutum]  caritatem  habete,  quod  est  vinculum  perfectionis» 
(Col  3,   14). 

434-     Arg.  2.    Ex  traditione. 

5.  Ioannes  Chrysost.:  «Fidem  habes,  spem,  caritatem,  quae  manent. 
Nihil  par  caritati,  maior  omnium  est  caritas.  .  .  .    Cogitemus  caritatem 

tesseram  esse  discipulorum  Christi,  et  sine  illa  nihil  valere  alia»  (In 
Act.  hom.  40,  n.  3  sq).  6.  Hieronymus:  «Quae  alia  inter  fructus 
spiritus  debuit  tenere  primatum  nisi  caritas,  sine  qua  virtutes  ceterae 
non  reputantur  esse  virtutes,  et  ex  qua  nascuntur  universa,  quae  bona 
sunt?»  (In  Gal.  1.  3,  c.  5,  v.  22).  £.  Augustinus,  loquens  de  iis,  quae 
apostolus  1  Cor  12,  31  sqq  enumerat,  ait:  «Ula  quidem  magna  sunt, 
sed  si  ego  haec  sine  caritate  habeam,  inquit,  non  illa  sed  ego  nihil 
sum.  .  .  .  Ecce  venitur  ad  passionem,  ecce  venitur  et  ad  sanguinis 
effusionem,  venitur  et  ad  corporis  incensionem ;  et  tamen  nihil  prodest, 
quia  caritas  deest.  Adde  caritatem,  prosunt  omnia;  detrahe  caritatem, 
nihil  prosunt  cetera»  (Sermo  138,  c.  2  sq).  «Nullum  est  isto  dono 
excellentius.  Solum  est,  quod  dividit  inter  filios  regni  aeterni  et  filios 
perditionis  aeternae.  Dantur  et  alia  per  Spiritum  Sanctum  munera, 
sed  sine  caritate  nihil  prosunt»  (De  Trin.  1.  15,  c.  18,  n.  32).  61  Ber- 
nardus:  «Vita  quidem  corporis  est  anima,  per  quam  movetur  et  sentit; 
vita  vero  fidei  caritas  est,  quia  per  illam  operatur,  sicut  in  apostolo 
legis:  fides,  quae  per  dilectionem  operatur.  Unde  et  refrigescente 
caritate  fides  moritur,  sicut  corpus  anima  recedente»  (In  resurr.  sermo  2, 
n.  1).  vS.  Thomas:  «Caritas  est  excellentior  fide  et  spe  et  per  con- 
sequens  omnibus  aliis  virtutibus»  (2,  2,  q.  23,  a.  6).  «Nulla  vera  virtus 
potest  esse  sine  caritate»  (a.  7).  «Per  caritatem  ordinantur  actus 
omnium  aliarum  virtutum  ad  ultimum  finem;  et  secundum  hoc  ipsa 
dat  formam  actibus  omnium  aliarum  virtutum,  et  pro  tanto  dicitur  esse 
forma  virtutum»   (a.   8).     Consentiunt  omnes  theologi. 

435.     Arg.  3.    Ex  ratione. 

Caritas  est  excellentissima  omnium  virtutum,  si  versatur  circa  nobi- 
lissimum  obiectum.  Atqui  Deus  ut  summum  bonum  in  se  est  proprium 
obiectum  caritatis,  et  est  obiectum  nobilissimum.  Ergo  caritas  est  ex- 
cellentissima  virtus.  Obiectum  virtutum  moralium  est  honestas  creata. 
Obiectum  fidei  et  spei  est  quidem  Deus,  sed  in  quantum  ex  eo  nobis 
provenit  cognitio  veri  et  adeptio  boni ;  caritas  igitur  iis  maior  est,  quia 
maior  est  perfectio  divina  in  se  quam  nostra  possessio  Dei  per  intel- 
lectum  et  voluntatem.  Hinc  fit,  ut  sola  caritas  ante  susceptionem 
sacramenti  hominem  cum  Deo  reconciliet  (cf.  Denz.  n.  898),  et  ut  sola 
caritate  amicitia  inter  Deum  et  hominem  constituatur. 
Caritas  autem  dicitur  forma  virtutum  tripliciter : 
a)  Ut  opera  virtutum  sint  opera  amici  Dei  et  digna  amicabili 
retributione,  requiritur  status  caritatis ;  quia  quicumque  non  est  in 
statu  caritatis,  est  inimicus  Dei  et  incapax  meriti  supernaturalis ;  nam 
meritum  hominis  et  praemium  Dei  habent  rationem  mutuae  communi- 
cationis  bonorum ,  quae  pertinet  ad  rationem  amicitiae  (cf.  Denz. 
n.  803  809).  Potest  quidem  haec  dignificatio  actuum  etiam  referri  ad 
gratiam  habitualem;  sed  etsi  gratia  et  caritas  sunt  res  distinctae,  quod 
non  est  certum,  sunt  tamen  inseparabiliter  nexae ;  et  quia  actus  potius 

pertinent   ad   principium    operativum  quam  ad   principium  entitativum, 
caritas  potius  quam  gratia  dicitur  forma  virtutum. 

b)  « Caritas  potest  dici  forma  exemplaris  virtutum,  non  ad  cuius 
similitudinem  generentur,  sed  in  quantum  ad  eius  similitudinem  quodam- 
modo  operantur»  {S.  Thomas,  De  car.  a.  3,  ad  6).  Nam  omnis  virtus 
appetit  bonum  honestum,  caritas  autem  pro  obiecto  habet  summum 
bonum,  quod  est  causa  exemplaris  omnis  boni. 

c)  Caritas  imperat  et  dirigit  acttis  omnium  virtutum,  sicut  apostolus 
ait:  «Caritas  patiens  est,  benigna  est.  Caritas  non  aemulatur,  non  agit 
perperam,  non  inflatur,  non  est  ambitiosa,  non  quaerit,  quae  sua  sunt, 
non  irritatur,  non  cogitat  malum,  non  gaudet  super  iniquitate,  con- 
gaudet  autem  veritati,  omnia  suffert,  omnia  credit,  omnia  sperat,  omnia 
sustinet»   (1   Cor   13,  4  sqq). 

Neque  tamen  hoc  ita  intellegendum  est,  quasi  solus  elicitus  actus 
caritatis  sit  meritorius.  Hanc  falsam  opinionem  ecclesia  damnavit  (Denz. 
n.  1405).  Neque  statuendum  est  requiri  ad  meritum,  ut  actus  sit 
imperatus  a  caritate,  sicut  quidam  voluerunt.  Nam  concilium  tridentinum 
docet  sess.  6,  c.  16  ad  meritum  requiri  et  sufficere,  ut  opera  sint  super- 
naturaliter  honesta,  ut  fiant  ab  homine  iusto,  ut  homo  decedat  in  gratia 
{Denz.  n.  809  842);  ergo  addendum  non  est  quartum,  ut  imperentur 
a  caritate.  Caritas  intendit  finem  ultimum.  Relatio  autem  ad  finem 
ultimum  in  homine  iusto  honeste  agente  adest  tum  ex  parte  status, 
quia  iustus  est  amicus  Dei,  tum  ex  parte  operis,  quia  iustus,  qui  vult 
honeste  agere,  vult  id,  quod  Deo  placet,  et  quo  Deus  glorificatur,  ergo 
vult  id,  quod  caritas  intendit.  Hoc  sensu  concedi  potest  esse  in  omni 
opere  bono  quendam  amorem  Dei  implicitum  seu  initialem,  quo  sensu 
>S.  Augustinus  interdum  omnem  amorem  boni  honesti  vocat  caritatem : 
«Quid  est  boni  cupiditas  nisi  caritas?»  (Contra  duas  ep.  pelag.  1.  2, 
c.  9,  n.  21). 

Praeterea  omnis  homo  adultus  debet  interdum  actum  caritatis  theo- 
logicae  elicere.  Atqui  tali  actu  homo  se  et  omnia  opera  sua  refert 
in  Deum  propter  se  dilectum  (cf.  vS.  Thomas  1,  2,  q.  100,  a.  10  ad  2). 
Haec  ordinatio  tamdiu  manet,  quamdiu  non  formaliter  aut  aequivalenter 
revocata  est;  et  si  revocata  est,  novo  actu  caritatis  renovari  debet. 
Quovis  autem  actu  caritatis  aut  homo  fit  simpliciter  amicus  Dei  aut 
fit  magis  amicus  Dei;  et  haec  dignitas  vel  maior  dignitas  influit  in 
omnia  bona  opera  sequentia.  Sic  igitur  caritas  recte  dicitur  omnium 
virtutum  forma,  anima,  regina. 

436.  Obi.  I.  Excellentioris  potentiae  est  excellentior  actus.  Atqui  secun- 
dum  S.  Thomam  intellectus  est  excellentior  potentia  quam  voluntas,  cum 
dirigat  eam.     Ergo  excellentior  est  fides  quam  caritas. 

Resp.  Dist.  mai. :  Excellentioris  potentiae  est  excellentior  actus  ex  parte 
subiectiva,  conc.  mai. ;  necessario  ex  parte  obiecti,  neg.  mai.  Dist.  min.:  Se- 
cundum  S.  Thomam  excellentior  est  intellectus  ex  parte  agentis,   conc.  min. ; 


Pars  III.    De  caritate  theologica.    Prop.  LI.     Schol.  2Q3 

ex  parte  nobilissimi  obiecti,  neg.  min.  Et  neg.  conseq.  Solutio  est  ipsius 
S.  Thomae  dicentis:  «Operatio  intellectus  completur,  secundum  quod  intel- 
lectum  est  in  intellegente.  .  .  .  Operatio  autem  voluntatis  perficitur  in  incli- 
natione  ad  rem  sicut  ad  terminum.  .  .  .  Ea  autem,  quae  sunt  infra  animam, 
nobiliore  modo  sunt  in  anima  quam  in  seipsis.  .  .  .  Quae  vero  sunt  super 
animam,  nobiliore  modo  sunt  in  seipsis,  quam  sint  in  anima.  Et  ideo  eorum, 
quae  sunt  infra  nos,  nobilior  est  cognitio  quam  dilectio.  Sed  eorum,  quae 
sunt  supra  nos,  et  praecipue  Dei,  dilectio  cognitioni  praefertur»  (2,  2,  q.  23, 
a.  6  ad  1). 

437«  Obi.  II.  Christus  docet  nobilissimum  actum  esse,  «ut  animam  suam 
ponat  quis  pro  amicis  suis»  (Io  15,  13).  Atqui  animam  ponere  est  actus 
fortitudinis.     Ergo  fortitudo  est  excellentissima  virtus. 

Resp.  Dist.  mai. :  Christus  ibi  docet  optimum  caritatis  argumentum 
esse  animam  ponere  pro  amicis,  conc.  mai. ;  ibi  docet  fortitudinem  formaliter 
ut  fortitudinem  esse  nobilissimum  actum,  neg.  mai.  Dist.  min. :  Animam 
ponere  est  actus  formalis  fortitudinis,  si  fit  praecise  propter  honestatem 
superandi  difficultates  maximas,  a  prosecutione  honesti  deterrentes,  conc. 
min.;  in  quantum  a  caritate  et  ex  motivo  caritatis  imperatur,  neg.  min. 
Et  neg.  conseq. 

SchoL     De  necessitate  caritatis  theologicae. 
438.     Caritas  habitualis  infusa  omnibus  hominibus  necessaria  est,  quia 
requiritur  ad  iustificationem  {Denz.  n.  800). 

Caritas  actualis  non  absolute  necessaria  est  peccatori  ad  iustifi- 
cationem,  quia  potest  quis  per  sacramentum  baptismi  vel  paenitentiae 
iustificari  cum  sola  attritione  (Denz.  n.  898).  Obligatur  autem  homo 
praecepto  divino  ad  actualem  erga  Deum  dilectionem.  «Diliges  Domi- 
num  Deum  tuum  ex  toto  corde  tuo»,  et  hoc  Christus  declaravit  «maxi- 
mum  et  primum  mandatum»  (Mt  22,  37  sq).  Ceterum  etiam  inde- 
pendenter  ab  omni  positivo  praecepto  Deus  est  finis  noster  ultimus, 
et  in  hoc  ordine  quidem  finis  supernaturalis,  ad  quem  prosequendum 
habitus  caritatis  infusus  est,  quem  non  solum  ex  praecepto  sed  ex 
natura  rei  in  actum  transire  oportet.  Ergo  quia  sine  actibus  caritatis 
non  potest  esse  digna  homine  vita,  caritas  etiam  necessaria  est  necessi- 
tate  medii  in  homine  fruente  usu  rationis.  Et  quamvis  exacte  definiri 
nequeat,  quoties  absolute  necesse  sit  elicere  actum  caritatis,  ipsa  caritas 
de  hac  re  non  anxie  quaerit,  quia  est  libertas  filiorum  Dei,  extollens 
se  supra  omnem  legem  et  in  omnibus  quaerens  placere  dilecto.  Quis 
non  consentiat  5.  Augustino  alloquenti  Deum:  «Quid  tibi  sum  ipse, 
ut  amari  te  iubeas  a  me,  et  nisi  faciam,  irascaris  mihi  et  mineris  in- 
gentes  miserias?  Parvane  est  ipsa  miseria,  si  non  amem  te?»  (Confess. 
1.   1,  c.   5.) 

A. 


Acceptatio  satisfactionis  Christi   140. 

Adhaesio  in  fide  :  est  absolute  firma  387 ; 
est  appretiative  summa  ibid. 

Adoptianismus  53  sqq. 

Adoptio  in  filium  Dei  in  quo  consistat  S°7f- 

Agatho,  S.,  de  duplici  voluntate  in  Christo  47. 

Albertus  M. :  eius  explicatio  unionis  hypo- 
staticae  31. 

Alexander  VIII  damnavit  propositiones  ian- 
senistarum  224. 

Alvarez,  Did.,  propugnavit  praedeterminatio- 
nem  physicam  291. 

Ambrosius,  S. :  docet  duas  naturas  incon- 
fusas  in  Christo  38 ;  —  eius  testimonium 
de  duplici  voluntate  in  Christo  47;  —  de 
impeccabilitate  Christi  concilianda  cum 
libertate  107  d\  —  quo  sensu  dixerit  Chri- 
stum  nascentem  aperuisse  vulvam  matris 
174. 

Analysis  fidei :  definitur  384^;  —  expli- 
catur  ibid. ;  —  doctrina  Suaresii  exponitur 
et  reicitur  ibid.  c ;  —  Lugonis  sententia 
explicatur  et  reicitur  ibid.d. 

Anima  Christi :  Christus  assumpsit  animam 
rationalem  1 5  sq ;  —  verbum  assumpsit  cor- 
pus  mediante  anima  20;  —  anima  Christi 
i  im  tempore  vitae  mortalis  habuit  visionem 
beatificam  77  sqq;  —  de  eius  scientia  ac- 
quisita  et  infusa  85 ;  —  num  in  ea  fuerit 
ignorantia  86. 

Arausicanum  II :  de  illuminatione  et  in- 
spiratione  Spiritus  Sancti  211;  —  de  ne- 
cessitate  gratiae  ad  vitanda  peccata  232;  — 
ad  initium  fidei  et  desiderium  salutis  re- 
quiritur  interna  gratia  248  b ;  —  docet 
gratiam  actualem  non  deberi  exigentiae 
naturali  261  ;  —  neque  hominem  illam 
posse  mereri  operibus  naturalibus  262;  — 
neque  deberi  ullis  precibus  naturalibus 
263 ;  —  neque  hominem  naturaliter  posse 
se  positive  disponere  ad  primam  gratiam 
actualem  264. 
Ariani  concedebant  Filium  Dei  fuisse  ante 
incarnationem,  sed  ut  primam  creaturam  4. 
Ascensio  Christi  in  caelum   143  *\ 


Assensus :  fides  est  assensus  intellectualis 
342  sqq;  —  assensus  fidei  est  liber  350  sqq; 

—  assensus  fidei  est  absolute  infallibilis 
386;  —  est  absolute  firmus  ratione  ad- 
haesionis  voluntariae  387. 

Assumptio  beatae  Virginis  :  est  sententia  pia 
et  bene  fundata  beatam  virginem  post 
mortem  non  solum  secundum  animam  sed 
etiam  secundum  corpus  assumptam  esse 
in  caelum   177  sqq. 

Athanasius,  S. :  eius  testimonium  de  in- 
tegritate  utriusque  naturae  in  Christo  38 ; 

—  docet  humanam  naturam  ne  tempore 
mortis  quidem  separatam  esse  a  Verbo 
51  b\  —  docet  incarnatum  Deum  Verbum 
adorandum  63 ;  negat  in  Christo  fuisse 
morbum  72. 

Augmentum  gratiae  sanctificantis  3 1 7  sq. 
Augustinenses :     eorum    systema  explicatur 

293 ;  —  refutatur  294. 
Augustinus ,     S. :     de    unione     hypostatica 

23  </;  —  de  incarnatione  ut  mysterio  30 a\ 

—  quomodo  intellexerit  Deum  mixtum 
esse  homini  44 ;  —  reicit  Christum  esse 
filium  Dei  adoptivum  55;  —  eius  testi- 
monium  de  virginitate  perpetua  Mariae 
170;  —  quo  sensu  dixerit,  liberum  arbitrium 
nonnisi  ad  peccandum  valere,  si  lateat 
veritatis  via  etc.  219;  —  num  negaverit 
gratiam,  quae  manet  sine  effectu  281  ;  — 
docet  gratiam  antecedenter  efficacem  285 ;  — 
docet  libertatem  indifferentiae  non  destrui 
per  gratias  efficaces  286 ;  —  quomodo  in- 
telligendum  «quod  amplius  nos  delectat 
secundum  id  operemur  necesse  est»  288  ;  — 
docet  sine  caritate  fidem  quidem  esse,  sed 
non  et  prodesse  310;  —  docet  fidem 
iustificantem  esse  assensum  intellectualem 
344 ;  —  docet  spei  actum  esse  honestum 
416;  —  eius  doctrina  de  amore  mercen- 
nario  418;  —  caritate  Deus  amatur  ut 
summum  bonum  424 ;  —  de  benignitate 
Dei  ut  motivo  caritatis  429  b. 

B. 

Baius:  fundamentalis  eius  error  erat,    quod 
nullum    ordinem    vere  supernaturalem  ad- 

mittebat,  sed  censebat  omnia  dona  Adamo 
ante  peccatum  concessa  debita  fuisse 
naturae  integrae  216  b\  —  docuit  amorem 
concupiscentiae  esse  actum  malum  414. 

Banes,  Dom.,  primus  principalis  propugna- 
tor  praedeterminationis  physicae  291. 

Basilius,  S. ,  docet  Christum  humanam 
naturam  assumpsisse  ex  Virgine  Maria  16  a. 

Bernardus,  S. :  se  opposuit  festo  conceptionis 
beatae  Virginis  165;  —  Deus  operatur  in 
nobis  tria  haec:  cogitare,  velle,  perficere, 
primum  sine  nobis,  secundum  nobiscum, 
tertium  per  nos  209  £. 

Bonaventura,  S.,  quomodo  explicet  con- 
ciliationem  inter  libertatem  et  impeccabili- 
tatem  Christi   107^. 

c. 

Calvinus:  negat  libertatem  a  necessitate  286 ; 

—  putat  gratiam  omnino  non  posse  amitti, 
et  eos,  qui  pereant,  solum  specietenus  fuisse 
in  statu  gratiae  317» 

Caritas:  utrum  virtus  caritatis  sit  realiter 
distincta  a  gratia  habituali  307  <r;  —  ma- 
net  in  beatitudine  340 ;  —  caritas  theo- 
logica  est  actus,  quo  diligitur  Deus  ut 
summum  bonum  absolutum  422  sqq ;  — 
quomodo  sit  bonorum  communicatio  428 ; 

—  num  singulae  perfectiones  divinae  sint 
motivum  caritatis  429 ;  —  quomodo  be- 
nignitas  Dei  sit  motivum  caritatis  429  b. 
Caritas  potest  ratione  efficaciae,  intensitatis, 
stabilitatis ,  operationum  ,  continuationis 
esse  magis  et  minus  perfecta  430 ;  —  de 
obiectis  secundariis  caritatis  theologicae 
431;  —  caritas  est  omnium  virtutum  ex- 
cellentissima  et  forma  ceterarum  virtutum 
432  sqq ;  —  quomodo  sit  forma  virtutum 
435  ;  —  non  tantum  actus  caritatis  elicitus 
est  meritorius,  neque  statuendum  est  re- 
quiri  ad  meritum,  ut  actus  sit  imperatus 
a  caritate  435  c\  —  de  necessitate  actus 
caritatis  438. 

Certitudo  absoluta  de  salute  haberi  nequit 
sine  speciali  revelatione  311  ;  —  ante  fidem 
requiritur  notitia  certa  revelationis  378  sq  ; 

—  quaenam  de  certitudine  ante  fidem  re- 
quisita  notanda  sint  383 ;  —  num  cum 
certitudine  respectiva  aeque  bene  proponi 
possit  doctrina  falsa  et  vera  383,  4. 

Chalcedonense  :  de  unione  hypostatica  16 b\ 

—  definit  duas  naturas  inconfusas  39. 
Christi  divinitas,   humanitas  etc.  vide  Divini- 

tas,  Humanitas  etc. 
Chrysostomus,  S.  Ioannes:  docet  duas  na- 
turas  inconfusas  in  Christo  38 ;  —  eius 
testimonium  de  virginitate  Mariae  1 70 ;  — 
quomodo  dixerit  voluntatem  non  prae- 
veniri  a  Deo  250;  —  quomodo  Hebr  11,  1 
explicet  344. 


Clemens  Alexandrinus :  divinitatem  Christi 
docet  6 ;  —  docet  fidem  esse  assensum 
liberum  352. 

Conclusio :  fidei  actus  non  est  conclusio 
375  b  384*?;  — num  conclusio  theologica 
credenda  sit  fide   divina  375^» 

Condignitas   satisfactionis  Christi   140. 

Congregatio  de  auxiliis  gratiae  290. 

Congruistarum  systema  exponitur  295. 

Constantia  fidei :  obiective  numquam  potest 
esse  ratio  deficiendi  ab  ecclesia  catholica 
391«;  —  num  fieri  possit,  ut  quis  sine 
formali  haeresi  ab  ecclesia  ad  sectam 
transeat  391  b  et  c. 

Constantinopolitanum  II:  docet  incarnatum 
Deum  Verbum  una  adoratione  cum  eius 
carne  adorandum  64 ;  —  reicit  Theodorum 
Mopsuestenum  dicentem  Christum  a  con- 
cupiscentiis  molestatum  76  d. 

Constantinopolitanum  III  damnavit  mono- 
theletismum  48. 

Convenientia  incarnationis   118  sqq. 

Cor  Iesu  SS. :  occasio  cultus  fuit  revelatio 
facta  B.  Margaritae  M.  Alacoque  69  b  \  — 
obiectum  proximum  cultus  ibid.  c. 

Corpus  1.  Christi:  fuit  verum  corpus  15  b  \  — 
non  e  caelo  delatum  sed  ex  matre  as- 
sumptum  1 5  c ;  —  corpus  assumptum  est 
mediante  anima  20 ;  —  habuit  defectus 
naturae  humanae  communes  70  sqq  ;  —  sed 
tales  defectus  erant  Christo  liberi  ibid. 

2.  Beatae    Virginis :    assumptum    est    in 
coelum   177  sqq. 

Credenda  necessitate  medii  407. 

Credere  quotuplici  sensu  dicatur  342  <:;  — 
credibilia  per  se  et  per  accidens  363. 

Credibilitatis  iudicium  est  ex  gratia  359  ^; 
—  motiva  credibilitatis  quomodo  ante 
fidem  requirantur  377  s<¥{' 

Cultus  latreuticus  debetur  Christo  homini 
et  quidem  etiam  humanae  eius  naturae 
hypostatice  unitae  6isqq;  —  cultus  ab- 
solutus  et  relativus  ibid.  \  —  cultus  sanctis- 
simi  cordis  Iesu  69;  —  cultus  duliae 
debetur  caelitibus  i84sqq;  —  cultus  ab- 
solutus  et  relativus  ibid.  \  —  cultus  hyper- 
duliae  debetur  Mariae,  qui  cultum  duliae 
essentialiter  superat  190;  —  cultus  sacra- 
rum  imaginum  et  reliquiarum  191. 

Cyrillus  Alexandrinus ,  S. ,  propugnator 
doctrinae  catholicae  de  unione  hypostatica 
21  c  23  d. 

Cyrillus  Hierosolymitanus ,  S. :  docet 
Christum  esse  filium  naturalem  Dei,  non 
adoptatum  55  ;  —  docet  fidem  esse  assen- 
sum  intellectualem  344. 

D. 

Damascenus,  S.  Ioannes  :  humana  Christi 
natura  i>u7r6oTarog  23  d\  —  docet  Chri- 
stum  hominem  adorandum  63. 

Debitum  incurrendi  peccatum  originale,  quale 
fuerit  in  Maria   159^. 

Defectus,  qui  naturae  humanae  sunt  com- 
munes,  fuerunt  in  Christo  70sqq;  —  erant 
Christo  naturales  et  liberi  ibid. ;  —  quinam 
defectus  in  Christo  non  fuerint  74. 

Definitio  dogmatica  366  </. 

Deivirilis   operatio  50. 

Divinitas  Christi  probatur  4  sqq. 

Dona  Spiritus  Sancti :  infunduntur  simul 
cum  virtutibus  in  iustificatione  341. 

Dulia:  Cultus  duliae  debetur  caelitibus,  et 
quidem  cultus  absolutus  184  sqq ;  —  debe- 
tur  etiam  sacris  imaginibus  et  reliquiis,  sed 
relativus  191. 

E. 

Ecclesia  Christi :  per  se  ipsa  magnum  et 
perpetuum  est  motivum  credibilitatis  383  2 ; 

—  ab  ecclesia  catholica  defectio  sine  pec- 
cato  fieri  nequit  391  b\  —  sola  ecclesia 
catholica  iis  notis  et  signis  a  Deo  in- 
structa  est,  quibus  manifestatur  ut  vera 
ecclesia  Christi  391  c. 

Efficacia  gratiae :  quid  sit  gratia  efficax, 
quid  gratia  sufficiens  276;  —  quid  effi- 
cacia  virtutis,  quid  efficacia  effectus  ibid. ; 

—  quid  sit  efficacia  antecedens  et  con- 
sequens  284. 

Ephesinum  :  de  unione  hypostatica  24 ;  — 
definivit  Christum  semetipsum  obtulisse  sacri- 
ficium  pro  peccatis  nostris  136. 

Ephraem,  S.,  testis  immaculatae  conceptionis 
beatae  Virginis  Mariae   1620. 

Eutyches  docuit  in  Christo  naturas  esse 
confusas  36. 

Evidentia :  revelationis  non  tollit  libertatem 
fidei  399 ;  —  num  evidentia  obiectorum 
materialium  pugnet  cum  fide  398 ;  —  non 
est  unica  causa  certitudinis  388. 

F. 

Festum  conceptionis  virginis  Mariae,  quo- 
modo  sit  argumentum  immaculatae  con- 
ceptionis  161  ;  —  quomodo  S.  Bernardus 
se  opposuerit  huic  festo   165. 

Fides  :  Quomodo  intellegendum  «Omne,  quod 
non  est  ex  fide,  peccatum  est»  227 ;  — 
etiam  ad  initium  fidei  interna  gratia  est 
absolute  necessaria  246  sqq ;  —  fides 
dogmatica  requiritur  ut  dispositio  ad  iusti- 
ficationem  309  ;  —  quid  sit  fides  fiducialis 
protestantium  308 ;  —  Deus  non  postulat 
talem  fidem  fiducialem  309  sqq ;  —  Fides 
infunditur  cum  gratia  sanctificante  336 ; 
—  sed  non  amittitur  omni  peccato  mor- 
tali,  sed  tantum  per  peccata  ipsi  directe 
opposita  340;  —  non  manet  in  beati- 
tudine  ibid. ;  —  de  multiplici  sensu  huius 
vocis  342  b ;  —    communissime    in    Novo 


Testamento  intellegitur  actus,  quo  propter 
auctoritatem  Dei  revelantis  assensum  men- 
tis  praestamus  revelatis  ibid. ;  —  stricte 
fides  est  fides  credulitatis  qua  quis  se 
auctoritati  testis  subicit  ibid.  c ;  —  fides 
secundum  multos  protestantes  consistit  in 
fiducia  ibid.d]  —  Kant  et  modernistae 
confusum  conceptum  fidei  habent  ibid.d. 
—  fides  est  assensus  intellectualis  firmus, 
quo  ea,  quae  a  Deo  revelata  sunt,  vera 
esse  affirmamus  propter  auctoritatem  Dei 
revelantis  343  sqq ;  —  fides  est  assensus 
liber  350;  —  libertas  exercitii  et  contrarie- 
tatis  357 ;  —  est  assensus  supernaturalis 
359 ;  —  obiectum  attributionis  seu  for- 
male  quod  fidei  est  Deus  360  sqq ;  — 
num  ex  parte  obiecti  fides  creverit  per  suc- 
cessiones  temporum  366 ;  —  quomodo 
ecclesia  possit  aliquid  definire  circa  ob- 
iecta  fidei  ibid.d;  —  obiectum  formale 
quo  seu  motivum  internum  et  specificans 
fidei  divinae  est  auctoritas  Dei  revelantis 
367  sqq ;  —  sitne  revelatio  divina  partiale 
motivum  fidei  374 ;  —  ad  fidem  theo- 
logicam  praerequiritur  revelatio  proprie 
dicta  et  formalis  375«;  —  non  tamen 
requiritur  immediate  singulis  facta  revelatio, 
sed  mediata  sufficit  ibid. ;  —  num  sufficiat 
privata  ibid. ;  —  revelatio  formalis  et  vir- 
tualis  ibid.  b\  —  de  fide  ecclesiastica  3760  ; 

—  praeambula  fidei  et  motiva  credibili- 
tatis,  quamvis  ante  fidem  praerequirantur, 
ut  fides  sit  rationabilis,  non  tamen  per- 
tinent  ad  motivum  internum  et  specificans 
fidei  377  sqq;   —  analysis    fidei  384 sqq ; 

—  sententia  Suaresii  refutatur  ibid.c;  — 
sententia  Lugonis  reicitur  ibid.  d\  —  fides 
est  assensus  absolute  certus  ratione  in- 
fallibilitatis  et  adhaesionis  385  sqq ;  — 
obiective  numquam  potest  esse  ratio  de- 
ficiendi  ab  ecclesia  catholica  39Ia>  — 
potest  fieri,  ut  quis  sine  formali  haeresi 
ab  ecclesia  ad  sectam  transeat  ibid.  b  \  — 
de  universalitate  fidei  392  ;  —  fides  theo- 
logica  est  obscura,  quia  obiecta  fidei  pro- 
pria  non  videntur,  sed  ob  externam  auc- 
toritatem  Dei  non  visi  admittuntur  393  sqq  ; 

—  fides  actualis  adultis  est  necessaria  ad 
iustificationem  sive  acquirendam  sive  con- 
servandam  401  sqq ;  —  de  credendis  ne- 
cessitate   medii  407. 

Fiducia :  Scriptura  numquam  requirit  fidem 
fiducialem  309  b  \  —  protestantes  reponunt 
fidem  iustificantem  in  fiducia,  qua  homo 
firmiter  confidit  merita  Christi  sibi  esse 
imputata  342  d. 

Florentinum  docet  Christum  morte  sua 
hostem  generis  humani  prostrasse   136. 

Fomes  peccati  non  fuit  in  Chriso  76  d\  — 
neque  fuit  in  beata  Virgine   167. 

Franzelin  negat  Christum  habuisse  rigorosum 
praeceptum  moriendi   107«. 

Fratres  Iesu  qui  dicantur   173  ^r. 
Fulgentius,  S.,  docet  impeccabilitatem  inter- 
nam  Christi  95. 

G. 

Gentiles :  num  ipsis  fides  late  dicta  sufficiat 
ad  salutem  274  404. 

Gloria  1.  Christi:  Christus  sibi  meruit 
gloriam  corporis  et  exaltationem  nominis 
T43  ;  —  quomodo  Christus  glorificatus  sit 
ibid. 

2.  Beatorum :  gloria  est  meritum  bonorum 
operum  in  statu  gratiae  patratorum  335  « ; 
—  num  etiam  prima  gloria  possit  esse 
obiectum  meriti  ibid. 

Gratia  actualis  :  Natura:  cur  dicatur  actualis 
201  ;  —  gratiae  actuales  consistunt  in 
illustrationibus  intellectus  et  inspirationibus 
voluntatis  202  sqq  ;  —  praecipue  invenitur 
in  actibus  indeliberatis,  sed  etiam  actus 
liberi  ita  vocari  possunt  ibid. ;  —  utrum 
consistat  in  actibus  vitalibus  an  in  aliqua  re 
antecedente  209 ;  —  gratia  confert  vires 
et  morales  et  physicas  ad  salutariter  agen- 
dum  2iosqq;  —  quid  sit  gratia  operans, 
cooperans,  excitans,  adiuvans,  praeveniens, 
concomitans,  subsequens  215. 

Necessitas :  ut  homo  ponat  aliquod  opus 
naturaliter  honestum  non  requiritur  auxi- 
lium  gratiae  216  sqq;  —  sententia  Vaz- 
quez  et  Ripalda  de  necessitate  gratiae  ad 
actus  honestos  221;  — non  omnia  opera, 
quae  facit  homo  in  statu  peccati  vel  in- 
fidelitatis  peccata  sunt  222  sqq;  —  quo- 
modo  intellegendum  :  Omne,  quod  non  est 
ex  fide,  peccatum  est  227;  —  in  hoc  statu 
homo  sine  auxilio  gratiae  non  potest  diu 
servare  totam  legem  natUralem,  ne  quoad 
substantiam  quidem  230  sqq;  —  nullus 
homo,  ne  iustus  quidem,  sine  speciali  Dei 
privilegio  potest  diu  vitare  omnia  peccata 
venialia  238  sqq ;  —  ad  omne  opus  salu- 
tare,  etiam  ad  initium  fidei  et  desiderium 
salutis,  interna  gratia  est  absolute  neces- 
saria  246  sqq  ;  —  num  etiam  iusti  indigeant 
gratia  actuali  253  ;  —  perseverantia  finalis 
est  magnum  Dei  donum  et  singulare  bene- 
ficium  254  sqq. 

Gratuitas:  gratia  non  debetur  exigentiae 
naturali,  neque  merito,  neque  precibus, 
neque  dispositioni  naturali  260  sqq ;  — 
facienti  quod  est  in  se,  Deus  non  denegat 
gratiam  266. 

Disiributio :  nulli  homini ,  qui  habet 
usum  rationis,  denegatur  in  hac  vita  gratia, 
saltem  remote  sufficiens  ad  salutem  asse- 
quendam  268  sqq ;  —  de  inaequalitate 
gratiarum  actualium  275. 

Efficacia:  exsistit  gratia  vere  et  pure 
sufficiens  276  sqq  ;  —  exsistit  gratia  efficax 
284  sqq;  —  discutiuntur   varia    systemata 


theologorum  catholicorum  de  conciliatione 
libertatis  cum  gratia  efficaci  290  sqq. 

Divisio :  quid  sit  gratia  gratis  data  199; 
—  quid  gratia  supernaturalis  201  ;  — 
gratia  increata  et  creata  201  ;  —  gratia 
patriae  et  gratia  viae  ibid. ;  —  gratia  ex- 
terna  et  interna  ibid. ;  —  gratia  gratis 
data  et  gratia  gratum  faciens  ibid. ;  — 
gratia  actualis  et  habitualis  ibid. ;  —  gratia 
Christi  et  gratia  Dei  ibid. 
Gratia  habitualis  :  Natura :  in  iustificatione 
animae  humanae  infunditur  principium 
permanens  vitae  supernaturalis,  gratia 
sanctificans,  qua  homo  purgatur  a  peccatis, 
interne  renovatur,  aliquo  modo  particeps 
fit  naturae  divinae  et  filius  Dei  adoptivus 
constituitur  299  sqq ;  —  est  res  permanens 
307«;  —  et  quidem  qualitas  supernatura- 
liter  infusa  ibid.  b ;  —  disputant  theologi 
utrum  gratia  sit  habitus  distinctus  a  vir- 
tute  infusa  caritatis  necne  ibid.  c ;  —  quo- 
modo  gratia  deleat  peccatum  zbid.d;  — 
quomodo  sit  participatio  naturae  divinae 
ibid.e;  —  utrum  gratia  sola  sufficiat  ad 
constituendum  hominem  filium  Dei  ad- 
optivum  ibid.f. 

Dispositiones  requisitae:  ad  gratiam  iusti- 
ficantem  recipiendam  homo  adultus  debet 
se  cum  auxilio  gratiae  praeparare,  non 
per  solam  fidem,  eamque  dogmaticam,  sed 
etiam  per  actus  aliarum  virtutum  308  sqq. 

Stabilitas  et  augmentum :  gratia  sancti- 
ficans  est  graduum  et  augmenti  capax, 
amittitur  vero  omni  et  solo  peccato  mor- 
tali   317  sqq. 

Effectus :  homo  iustus  in  hac  vita  acti- 
bus  liberis,  ope  gratiae  factis,  vere  meretur 
apud  Deum  325  sqq. 
Gratia  humanitatis  Christi :  in  Christo  fuit 
gratia  sanctificans  87  sqq ;  —  gratia  Christi 
in  quantum  ipse  est  caput  ecclesiae  vocatur 
gratia  capitis  89  e ;  —  gratiae  actuales 
sunt  medium  praeservandi  humanitatem 
Christi  a  peccato  96  £  107  d. 
Gregorius  Nyss.,  S.,  quomodo  senserit  na- 
turam  humanam  absorptam  esse  a  divini- 
tate   42. 

H. 

Habitus :  Gratia  sanctificans  est  habitus 
307  b  ;  —  virtus  est  habitus  operativus  337. 

Helvidius  dicebat  a  Maria  et  Ioseph  plures 
liberos  esse  genitos   168. 

Hermes :  negat  fidem  esse  assensum  liberum 
350;  —  eius  distinctio  inter  fidem  cogni- 
tionis  et  fidem  cordis  ibid. ;  —  docebat 
theologo  omnia  fidei  dogmata  serio  in 
dubium  revocanda  esse,  usquedum  ea  cer- 
tis  argumentis  ex  ratione  petitis  probasset 

Hieronymus,  S. :  eius  testimonium  de  liber- 
tate  voluntatis    humanae  Christi   103 ;   — 

docet  Christum  tantummodo  propassionem 
habuisse  76  c\  —  de  satisfactione  Christi 
136;  —  eius  testimonium  pro  libertate 
indifferentiae  sub  influxu  gratiae  286 ;  — 
docet  gratiam  sanctificantem  semper  posse 
augeri  3 1 8  £. 

Hilarius,  S.,  num  docuerit  Christi  carnem 
ex  vulneribus  nullum  doloris  sensum 
habuisse  75« 

Honorius  papa  de  una  vel  duabus  volun- 
tatibus  Christi  nihil  definivit  45. 

Humanitas  Christi :  negabatur  ab  haereti- 
cis  14;  —  probatur  I5sqq;  —  assumpta 
est  ex  matre  15  r  16;  —  Verbo  unita  est 
hypostatice  2 1  sqq ;  —  quousque  haec 
unio  extendatur  35  ;  —  ulteriores  expli- 
cationes  istius  unionis  31  sqq;  —  in  unione 
integra  mansit  36  sqq ;  —  inseparabiliter 
unita  est  51  ;  —  quid  de  ea  praedicari 
possit  52 ;  —  est  adoranda  cultu  latriae 
61  sqq ;  —  cur  illi  sacrificium  offerri  ne- 
queat  67;  —  obnoxia  fuit  defectibus 
naturae  humanae  communibus  70  sqq ;  — 
habuit  passiones  76 ;  —  habuit  visionem 
beatificam  77  sqq ;  —  habuit  scientiam 
acquisitam  et  infusam  85  ;  —  habuit  sancti- 
tatem  substantialem  et  accidentalem  87sqq ; 
—  est  impeccabilis  93  sqq ;  —  et  tamen 
libera  ioisqq;  —  de  potentia  humani- 
tatis  Christi   108. 

Hyperdulia  debetur  beatissimae  virgini  190. 

Hypostasis:  definitur  21;  — quomodo  dif- 
ferat  a  persona  ibid. ;  —  hypostasis  Christi 
dicenda  est  composita  25  ;  —  hypostasis 
Verbi  virtualiter  extenditur  ad  naturam 
humanam  30  b ;  —  quae  extensio  functio- 
nis  hypostaticae  est  mysterium  ibid. ;  — 
quousque  extendatur  unio  hypostatica  35  ; 
vide  Unio  hypostatica. 

I. 

Iansenius,  Cornelius:  quis  fuerit,  eiusque 
praecipuum  opus  «Augustinus»  inscriptum 
216  b\  —  negavit  gratiam  pure  sufficien- 
tem  276  b. 

Idioma :  communicatio  idiomatum  in  Christo 

52. 
Ignatius  Martyr,  S. :  Christi  divinitatem  docet 

6 ;  —    dicit    Christum    natum    ex    virgine 

170. 
Ignorantia  num  fuerit  in  Christo  86. 
Illustratio    intellectus    refertur   inter  gratias 

actuales  202  b. 
Imagines  sacrae  colendae  cultu  duliae  rela- 

tivo   191  a. 
Impeccabilitas  Christi  93  ;  —  quomodo  con- 

cilietur    impeccabilitas   cum  libertate   107. 
Inaequalitas  gratiarum  275. 
Incarnatio :    nomen    2  ;    —    est    mysterium 

stricte  dictum  30 ;  —  non  tamen    contra- 

dictio    in     illa    cernitur    ibid.\    —    nulla 


erat  necessitas  incarnationis  nisi  in  sup- 
positione  satisfactionis  condignae  prae- 
standae  109  sqq;  —  incarnationis  finis 
principalis  probabilius  ita  est  redemptio 
generis  humani,  ut  nisi  Adam  peccasset, 
Christus  venturus  non  fuisset  I26sqq;  — 
num  necessaria  sit  necessitate  medii  fides 
explicita  incarnationis  et  Trinitatis  407. 

Infallibilitas  fidei :  fides  est  assensus  ab- 
solute  infallibilis  386 ;  —  haec  infallibili- 
tas  ex  duplici  causa  est  ibid. 

Infideles  :  num  omnia  opera  eorum  sint  pec- 
cata  222  sqq;  —  infideles  non  excluduntur 
a  gratia  268  sqq ;  —  quid  de  iis  sentien- 
dum,  quibus  evangelium  praedicatum  non 
est  274  404. 

Infirmitates  Christi  vide  Defectus. 

Innocentius  XI :  fides  late  dicta  ex  testi- 
monio  creaturarum  non  sufficit  ad  iustifi- 
cationem  375  ;  —  assensus  fidei  non  stat 
cum  notitia  solum  probabili  revelationis 
379  ;  —  fides  cadit  sub  praeceptum  speciale 
et  secundum  se  403. 

Inspiratio  voluntatis  mediata  et  immediata 
refertur  inter  gratias  actuales  202  sqq. 

Ioannes  Damascenus  vide  Damascenus. 

Invocatio  sanctorum   192  sqq. 

Ioseph,  S. :  legaliter  erat  pater  Iesu  173  b\ 
—  ad  ordinem  hypostaticum  eam  relatio- 
nem  habet,  qua  excellit  prae  omnibus 
angelis  et  hominibus  infra  beatam  virgi- 
nem   175. 

Iudicium  credibilitatis  vide  Credibilitas. 

Iusti:  etiam  iusti  indigent  gratia  actuali 
253 ;  —  ne  iustus  quidem  sine  speciali 
Dei  privilegio  potest  diu  vitare  omnia 
peccata  venialia  238  sqq. 

Iustinus  Martyr,  S. :  divinitatem  Christi  docet 
6  13;  —  eius  testimonium  de  virginitate 
Mariae   1 70. 

Iustificatio  :  de  multiplici  sensu  huius  vocis 

299  b  \   —  de  causa  formali    iustificationis 

300  sqq ;  —  dispositiones  necessariae 
308  sqq;  —  ad  iustificationem  conservan- 
dam  requiritur  in  adultis  fides  actualis 
403;  —  spes  421  ;  —  caritas  432. 

Iustitia  in  satisfactione  Christi    140^. 

K. 

Kant    perverso    modo    explicat    fidem    tam- 
quam  postulatum  rationis  practicae  342  d. 
Kenotici  qui   dicantur  36. 

L. 

Lateranense    IV    docet    Christum    pro    sa- 

lute    humani  generis  in  ligno  crucis  pas- 

sum  et  mortuum  esse   136. 
Latria    debetur    Christo    homini    et  quidem 

etiam    eius    humanae    naturae  hypostatice 

unitae   61  sqq. 

Leo  Magnus,  S. :  docet  incarnationem  esse 
mysterium  30 ;  —  docet  humanam  Christi 
naturam  non  exstitisse  ante  unionem  hypo- 
staticam  $ia;  —  nec  umquam  humanam 
naturam    separatam    esse  a  Verbo  ibid.  b ; 

—  docet  fidem  iustificantem  esse  assensum 
intellectualem  344 ;  —  ob  auctoritatem 
Dei   369. 

Libertas  1.  Christi:  libertas  indifferentiae 
fuit  in  Christo  etiam  in  subeunda  morte 
ioisqq;  —  quomodo  libertas  concilietur 
cum  impeccabilitate   107. 

2.  Hominis :  libertas  indifferentiae  non 
destruitur  per  gratias  efficaces  286 ;  — 
liber  est  assensus  fidei  350  sqq. 

Lugo,  card.  de :  analysis  fidei  384^;  —  de 
obscuritate  fidei  399. 

Lutherus :  dicit  liberum  arbitrium  post  pec- 
catum  originale  non  iam  valere  nisi  ad 
peccandum  216  b\  —  docuit  gratiam  amitti 
sola  infidelitate  317;  —  ad  iustificationem 
secundum  ipsum  requiritur  sola  fides  fiducia- 
lis  308  ;  —  docuit  amorem  concupiscentiae 
erga  Deum  esse  actum  malum  414. 

M. 

Manichaei  negant  gratuitatem   gratiae   260. 

Maria:  Maria  sensu  proprio  est  Dei  genetrix 
149  sqq;  —  dignitas  beatae  virginis  tanta 
est,  ut  inter  puras  creaturas  maior  cogi- 
tari  non  possit  157;  — Maria  mater  Dei 
simul  moraliter  est  mater  omnium  hominum, 
maxime  fidelium  158;  — a  primo  iustanti 
vitae  suae  ex  singulari  Dei  privilegio  in- 
tuitu  meritorum  Christi  immunis  prae- 
servata    est  ab  originali  peccato   159  sqq; 

—  praedestinata  est  mater  Christi  ante 
praedestinationem  omnis  purae  creaturae 
ibid.  a ;  —  quale  fuerit  in  ea  debitum  in- 
currendi  peccatum  originale  ibid.c;  — 
fuit  immunis  a  concupiscentia  167;  — 
numquam  commisit  peccatum  veniale  167; 

—  permansit  virgo  ante  partum,  in  partu, 
post  partum  168  sqq ;  —  emisit  votum 
virginitatis  176  ;  —  post  mortem  non  solum 
secundum  animam  sed  etiam  secundum 
corpus  assumpta  est  in  caelum  177  sqq ;  — 
mediatrix  inter  Deum  et  homines  183;  — 
de  cultu  eius   190. 

Mediator :  unus  Christus  est  mediator  inter 
Deum  et  homines  eo  sensu,  quod  sanguine 
suo    nos    cum  Deo  reconciliavit    134  sqq; 

—  inter  mediatores  secundarios  primum 
locum  obtinet  Maria   183. 

Meritum  1.  Christi:  Christus  generi  humano 
meruit  omnes  gratias  ordinis  supernaturalis, 
sibi  vero  gloriam  corporis  et  exaltationem 
nominis   141  sqq. 

2.  Hominis  iusiificati :  definitur  325  ;  — 
meritum  de  condigno  et  de  congruo  ibid. ; 

—  homo  iustus  in  hac  vita  actibus  liberis 


ope  gratiae  factis  vere  meretur  apud  Deum 
326  sqq ;  —  de  relatione  fidei  et  caritatis 
ad  meritum  334 ;  —  de  obiecto  meriti  de 
condigno  et  de  congruo  335 ;  —  non 
tantum  actus  caritatis  elicitus  est  meritorius, 
neque  statuendum  est  requiri  ad  meritum, 
ut  actus  sit  imperatus  a  caritate  435  c. 
Milevitanum  II  de  gratia  205  232  240 
248  302. 

Modernistae :  eorum  opinio  de  divinitate 
Christi  4 ;  —  eorum  placita  de  ignorantia 
Christi  86  e;  —  erronee  explicant  fidem 
ut  intuitionem  rerum  transcendentalium  in 
subconscientia  342  </;  —  damnati  a  Pio  X 
345  5  —  non  habent  certitudinem  fidei 
nisi  mere  subiectivam  385. 

Modus  substantialis:  definitur  31  ;  —  num 
possit  admitti  ibid. ;  —  modus  metaphysi- 
cus  ibid. 

Molina,  Lud. :  quomodo  explicet  efficaciam 
gratiae  295 ;  —  num  eius  doctrina  de 
efficacia  gratiae  discrepet  a  doctrina  Sua- 
resii  ibid. ;  —  explicat  infallibilem  nexum 
inter  gratiam  et  actualem  consensum  volun- 
tatis  ope  scientiae  mediae  ibid. 

Monophysitae  36. 

Monotheletismus  45. 

Mors  Christi :  cur  soli  morti  Christi  redemptio 
nostra  adscribatur  1400  ;  —  Christus  habuit 
verum  praeceptum  moriendi   107. 

Motiva  credibilitatis,  fidei  etc.  vide  Credi- 
bilitas,  Fides  etc. 

Munera  Christi :  munus  sacerdotale  definitur 
et  probatur  148«;  —  munus  prophetae 
definitur  et  probatur  ibid.  b ;  —  munus 
regium  ibid.  c. 

N. 

Necessitas:  incarnationis  109  sqq  ;  —  gratiae 
actualis  vide  Gratia  actualis ;  —  fidei  ac- 
tualis  et  habitualis  ad  salutem  401  sqq ;  — 
quaenam  credenda  sint  necessitate  medii 
407;  —  de  necessitate  spei  421;  —  de 
necessitate  caritatis  theologicae  438. 

Nicaenum  I  damnat  Arium  6b. 

o. 

Obiectum  materiale  et  formale  fidei,  spei, 
caritatis  vide  Fides,  Spes,  Caritas. 

Oboedientialis  potentia:  in  humana  natura 
Christi  quoad  unionem  hypostaticam  34 ; 
—  in  hominibus  quoad  gratiam  265. 

Obscuritas  fidei :  definitur  393 ;  —  rectus 
conceptus  obscuritatis  fidei  ex  Scriptura 
hauritur  394 ;  —  num  hoino  fide  divina 
possit  credere  ea,  quorum  habitualem  et 
perfectam  scientiam  habet  398 ;  —  ob- 
scuritati  fidei  non  repugnat  evidentia  reve- 
lationis  399. 

Obstinatio :  perfecta  et  imperfecta  268  ;  — 
neque  obstinatis  peccatoribus  in  hac  vita 
denegatur  gratia  saltem  remote  sufficiens 
268  sqq. 

Opus :  non  omnia  opera  peccatorum  sunt 
peccata  222  sqq ;  —  ad  omne  opus  salu- 
tare,  etiam  ad  initium  fidei  et  desiderium 
salutis,  interna  gratia  est  absolute  neces- 
saria  246  sqq ;  —  homo  non  potest  mereri 
operibus  naturalibus  262. 

Origenes  quid  docuerit  de  virginitate  Mariae 
170. 

P. 

Passiones  in  Christo  76. 

Paulus  IV  docet  beatissimam  virginem 
Mariam  esse  veram  Dei  matrem  et  per- 
stitisse  semper  in  virginitatis  integritate 
ante  partum,  in  partu  et  perpetuo  post 
partum    171. 

Paulus  Samosatenus  4. 

Peccatores :  non  omnia  opera  peccatorum 
sunt  peccata  222  sqq;  —  peccatoribus  non 
denegatur  gratia  saltem  remote  sufficiens 
ad  salutem  assequendam  268. 

Peccatum  :  originale  non  fuit  in  beata  virgine 
Maria  I59sqq;  —  mortale  non  retractatum 
post  se  trahit  alia  peccata  233  e ;  —  nullus 
homo,  ne  iustus  quidem,  sine  speciali  Dei 
privilegio  potest  diu  vitare  omnia  peccata 
venialia  238  sqq;  —  de  oppositione  inter 
gratiam  habitualem  et  peccatum  307^; 
—  omni  et  solo  peccato  mortali  amittitur 
gratia  319  sqq. 

Pelagius :  eius  errores  230. 

Perseverantia :  finalis  est  magnum  Dei  do- 
num  et  singulare  beneficium  254  sqq;  — 
potentia  perseverandi  et  actualis  perseve- 
rantia  ibid. ;  —  perseverantiam  stricte  me- 
reri  non  possumus,  sed  tantummodo  sup- 
pliciter  impetrare  258. 

Persona  definitur  21  ;  —  persona  Christi 
potest  dici  composita  25 ;  —  quomodo 
Christus  sibi  ipsi  satisfecerit   137. 

Photiniani  4. 

Pius  V  damnavit  doctrinam  Baii,  peccatorem 
in  omnibus  actibus  suis  peccare  224. 

Pius  VI  damnavit  prop.  pistoriensium,  quod 
peccator  in  omni  actu  peccat  224. 

Pius  IX  definivit  immaculatam  conceptio- 
nem  Virginis   163  <r. 

Pius  X  reicit  falsum  conceptum  fidei 
modernistarum    345« 

Potentia  humanitatis  Christi :  num  humana 
natura  Christi  acceperit  charisma  patrandi 
miracula  et  conferendi  gratiam  108;  — 
potentia  oboedientialis  in  humana  natura 
quoad  unionem  hypostaticam  34  ;  —  quoad 
elevationem  supernaturalem  265. 

Praeceptum  moriendi  in  Christo  statuitur 
107 ;  —  quomodo  in  eo  servando  liber 
fuerit  ibid. 


Praedestinatio :  quomodo  homo  Iesus  intel- 

legatur  praedestinatus  57. 
Praedeterminatio  1 .  physica :  quid  sit  29 1  ; 

—  efficacia  gratiae  nequit  explicari  prae- 
determinatione  physica  292. 

2.    moralis :    quid    sit    293;    —  admitti 
nequit   294. 

Q- 

Qualitas :  gratia  habitualis  est  qualitas  super- 
naturaliter  infusa  307  b ;  —  num  haec 
qualitas  per  absolutam  potentiam  Dei  possit 
conservari  in  anima  simul  cum  peccato 
mortali    307  d. 

Quesnellus  docuit  omne  opus  non  pro- 
cedens  ex  fide  caritate  formata  esse  pec- 
catum  222  sqq. 

R. 

Redemptio:  definitur  134*:;  —  Christus 
passione ,  sanguine ,  morte  nos  redemit 
135  sqq;  —  beata  virgo  redempta  est 
per    Christum    redemptione    praeservativa 

Redemptor:  Christus  ut  redemptor  generis 
humani  habet  triplicem  potestatem  excel- 
lentiae,  sacerdotalem,  propheticam,  regiam 
148. 

Regnum  Christi :  est  principaliter  regnum 
spirituale,  in  quo  Christus  habet  supremam 
potestatem  legislativam,  iudiciariam,  ex- 
secutivam  148^;  —  de  Christi  potestate 
temporali  ibid. 

Reliquiae  sacrae  colendae  cultu  duliae  re- 
lativo   191  b. 

Revelata  per  se  et  per  accidens  363. 

Revelatio  divina :  sitne  partiale  motivum 
fidei  374  ;  —  ad  fidem  theologicam  prae- 
requiritur  revelatio  proprie  dicta  et  for- 
malis  375  ;  —  sufficit  tamen  mediata  ibid.; 

—  num  sufficiat  revelatio  privata  ibid. ;  — 
revelatio  formalis  et  virtualis  ibid. ;  — 
revelatio  formalis  explicita  et  formalis  im- 
plicita  375  c. 

Rigor  iustitiae  in  satisfactione  Christi  \^od. 
Ripalda :  eius  sententia  de  necessitate  gratiae 

ad  actus  honestos  221. 
Rudes      quomodo     acquirant     certitudinem 

circa  praeambula  fidei  383. 

s. 

Sabelliani  4. 

Sancti  caelites  :  digni  cultu  duliae  et  quidem 

absoluto     184  sqq ;     —    eorum     invocatio 

utilis  et  rationabilis    192  sqq. 
Sanctitas  Christi :  definitur87;   — sanctitas 

substantialis  Christi  88  ;    —  sanctitas  acci- 

dentalis  89. 
Sanguis  Christi    assumptus  est  ad  unionem 

hypostaticam  35. 

Satisfactio:  definitur  109;  —  in  hypothesi 
satisfactionis  condignae  praestandae  in- 
carnatio  erat  necessaria  113;  — Christus 
homo  ut  mediator  Dei  et  hominum  pro 
peccatis  hominum  passione  et  morte  sua 
Deo  satisfacit  I34sqq;  —  distinguitur  a 
redemptione  ibid.c;  —  quomodo  Christus 
sibi  ipsi  satisfecerit  137;  —  de  accepta- 
tione  et  valore  satisfactionis  Christi  I40sqq. 

Scientia  Christi:  acquisita  et  infusa  85  ;  — 
per  se  et  per  accidens  infusa  ibid. 

Scotus  distinxit  inter  redemptionem  libera- 
tivam  et  praeservativam   163  £. 

Semipelagianismus   246. 

Sociniani  4   134  <£ 

Sophronius,  S. :  oppugnator  monotheletismi 
45 ;  —  docet  humanam  Christi  naturam 
non  exstitisse  ante  unionem  hypostaticam 

51  *• 
Sorbonicorum     systema     ad     explicandam 

efficaciam  gratiae  exponitur  297;  —  reici- 

tur  298. 

Spes :    virtus    theologica   spei  non  amittitur 

omni  peccato  mortali,  sed  tantum  per  pec- 

cata    ipsi    directe    opposita    340 ;   —  non 

manet  in  beatitudine  ibid. ;   —   spes  theo- 

logica    est    actus;    quo    homo    amore  con- 

cupiscentiae    appetit    Deum    supernaturali 

beatitudine     possidendum     fretus     auxilio 

divino    promisso    408  sqq ;    —    possumus 

etiam  alia  bona  praeter  Deum  sperare  409 ; 

—  num  possimus  aliis  bona  sperare  ibid. ; 

—  unde  sit  certitudo  spei  413;  —  spes, 
ut  est  amor  beatitudinis  caelestis,  est  actus 
honestus  414  sqq;  —  quomodo  sit  neces- 
saria  421. 

Status  naturae  purae  quomodo  concipiendus 

234- 

Suarez :  eius  explicatio  unionis  hypostaticae 
31 ;  —  negat  Christum  habuisse  rigorosum 
praeceptum  moriendi  1070;  —  docet  in 
beata  Virgine  fomitem  statim  ab  initio 
fuisse  exstinctum  167;  —  quomodo  ex- 
plicet  efficaciam  gratiae  295  sqq ;  —  num 
eius  systema  discrepet  a  doctrina  Molinae 
de  efficacia  gratiae  ibid. ;  —  docet  gratiam 
et  virtutes  posse  augeri  318  <$;  —  de  ana- 
lysi  fidei  384^;  —  quomodo  distinguat 
illud :  «Quidquid  natura  amat,  amat  ut 
sibi  unitum»   426. 

Subsistentia:  num  sit  modus  substantialis 
et  a  natura  realiter  distinctus  31. 

Supernaturalitas  gratiae :  consistit  in  hoc, 
quod  secundum  totum  genus  potentiam  et 
exigentiam  naturae  superat,  scilicet  ratione 
subiecti  et  termini  200;  —  quomodo  se 
habeat  ad  vitalitatem  in  actu  supernatu- 
rali  207  ;  —  supernaturale  secundum  mo- 
dum  et  secundum  substantiam  208 ;  — 
supernaturalitas  fidei  359. 

Suppositum  definitur  21. 

Symbolum  quid  sit  365. 


T. 

Tentatio :  ratio  cur  homo  non  diu  possit 
servare  totam  legem,  est  tentatio  230  b ;  — 
quaenam  sit  tentatio  gravis  ibid. ;  —  tripli- 
citer  potest  quis  tentationem  superare 
230  c ;  —  quaenam  gratia  requiratur  ad 
tentationes  superandas  233  ^. 

Theandrica  operatio  quid  sit  50. 

Thomas,  S. :  docet  incarnationem  esse  my- 
sterium  30 ;  —  quomodo  explicet  unionem 
hypostaticam  32  sq ;  —  quomodo  conciliet 
libertatemChristicumimpeccabilitate  lojd; 

—  quid  docuerit  de  immaculata  conceptione 
beatae  Virginis  163«;  —  ex  eius  mente 
ante  conceptionem  Christi  in  beatissima 
Virgine  fomes  fuit  tantummodo  ligatus, 
sed  post  incarnationem  exstinctus  167;  — 
mater  Dei  sicut  virgo  concepit  et  virgo 
peperit,  ita  et  virgo  post  partum  in  sempi- 
ternum  permansit  1 70 ;  —  quomodo  re- 
ponat  gratiam  actualem  in  aliqua  motione 
209  a ;  —  etiam  gratiam  habitualem  divi- 
dit    in    operantem   et  cooperantem  215  #; 

—  docet  efficaciam  gratiae  antecedentem 
285  ;  —  docet  libertatem  indifferentiae  non 
destrui  per  gratias  efficaces  286 ;  —  docet 
gratiam  posse  augeri  318  £;  de  certitudine 
fidei  388 ;   —  de  universalitate  fidei  392 ; 

—  eius  doctrina  de  necessitate  fidei  ex- 
plicitae  Trinitatis  et  Christi  redemptoris 
407 ;  —  quomodo  dixerit  amorem  mer- 
cennarium  esse  malum  418  ;  —  de  benigni- 
tate  Dei  ut  motivo  caritatis  429  b. 

Toletanum  XI  docet  humanam  naturam 
numquam  separatum  iri  a  Verbo  5 1  c. 

Tridentinum :  docet  Christum  passione  in 
ligno  crucis  iustificationem  nobis  meruisse 
136;  —  docet  beatam  Virginem  numquam 
commisisse  peccatum  veniale  167;  —  De 
gratia  actuali  215  224  240  248  253  256 
262  270*2  272  278;  —  docet  libertatem 
a  necessitate  non  destrui  per  gratiam 
efficacem  286 ;  —  de  gratia  habituali  302 
311  318;  —  de  merito  328  334  sq ;  — 
docet  fidem  esse  initium,  fundamentum 
et  radicem  omnis  iustificationis  311;  — 
de  fide  353  359  402  sq ;  —  de  honestate 
actus  spei  416  421. 

u. 

Unio  hypostatica :  definitur  2 1  b ;  —  hae- 
retici  eam  negabant  2 1  c ;  —  ad  quid  ex- 
tendatur  35  ;  —  in  unione  hypostatica  na- 
tura  divina  et  humana  manserunt  integrae 
36  sqq;  —  ulteriores  explicationes  eius 
discutiuntur  3isqq;  —  unio  hypostatica 
est  inseparabilis  51;  —  consectaria  uni- 
onis  hypostaticae :  Iesus  Christus  ut  hic 
homo  est  filius  Dei  naturalis,  non  adopti- 
vus  53sqq;  —  est    cultu    latreutico   ado- 

randus  61  sqq  ;  —  habuit  etiam  tempore 
mortalis  vitae  visionem  beatificam  81  ;  — 
humanitas  Christi  sancta  est  sanctitate 
substantiali  et  accidentali  87sqq;  —  fuit 
impeccabilis  93  sqq. 
Universalitas  fidei :  homo  non  potest  ratio- 
nabiliter  velle  Deo  credere  et  oboedire  in 
quibusdam  et  in  aliis  ei  fidem  denegare 
392. 

V. 

Valor  satisfactionis  Christi    140. 

Vaticanum  :  docet  grat^am  esse  necessariam 
ad  initium  fidei  248  ;  —  docet  fidem  salvifi- 
cam  esse  assensum  intellectualem  345,  — 
liberum  353,  —  supernaturalem  359  ;  — 
de  motivo  fidei  370;  —  de  iudicio  credi- 
bilitatis  378<:sq;  —  de  constantia  fidei 
391;  —  de  necessitate  fidei  402;  — 
explicat  quomodo  rudes  acquirant  certi- 
tudinem  quoad  praeambula  fidei  383, 2. 

Vazquez :  eius  sententia  de  necessitate 
gratiae  ad  actus  honestos  221. 

Virginitas:  quid  sit  168;  —  Maria  per- 
mansit  virgo  ante  partum,  in  partu,  post 
partum  168  sqq;  —  votum  virginitatis  a 
beata  Virgine  emissum   1 76. 

Virtus:  definitur  337;  —  virtutes  intellectu- 
ales  et  morales  ibid. ;  —  virtutes  theo- 
logicae  ibid. ;  —  utrum  etiam  infundantur 
virtutes  morales  distinctae  a  theologicis 
338  ;   —  virtutes  supernaturales  simul  cum 


gratia    infunduntur    et    simul    cum    gratia 
augentur  340  ;  —  quomodo  pereant  ibid. ; 

—  minui  non  possunt  ibid. ;   —  quomodo 
virtutes  distinguantur  a  donis  Spiritus  Sancti 

341- 

Visio  beatifica:  definitur  77  ;  —  fuitin  Christo 
iam  tempore  vitae  mortalis   78  sqq. 

Voluntas  Christi :  est  duplex,  scilicet  divina 
et  humana  45  sqq ;  —  quomodo  una  49; 
volitum  materialiter  sumptum  potuit  differre 
ab  eo,  quod  Pater  volebat,  sed  non  voli- 
tum  formaliter  sumptum  ibid. ;  —  humana 
Christi  voluntas  habuit  libertatem  indiffe- 
rentiae  etiam  in  subeunda  morte  10 1  sqq; 

—  quomodo    concilientur  libertas    et    im- 
peccabilitas   107. 

w. 

Wirceburgenses :  tenent  infundi  specialem 
habitum  prudentiae  ad  iudicium  credibili- 
tatis  formandum  359  <£;  —  resolutio  actus 
fidei  380;  —  ut  probabilem  admittunt 
sententiam,  fidem  Trinitatis  et  incarnatio- 
nis  explicitam  non  esse  necessariam  ne- 
cessitate  medii  407. 

z. 

Zosimus  papa  docet  ad  omne  opus  salu- 
tare  gratiam  esse  absolute  necessariam 
2483. 

